
„Nu! Viitorul nu dă prea multe speranţe celor ce cred 
că maşinile, noii noştri sclavi, ne vor oferi o lume în 
care nu mai trebuie să gândim. Ele ne vor putea ajuta, 
dar cu prețul unor sacrificii supreme din cinstea şi 
inteligența noastră. Lumea viitorului va însemna o luptă 
din ce în ce mai acerbă împotriva limitărilor inteligenţei 
umane şi nu un hamac comod în care să ne legănăm şi 
să fim serviţi de sclavii noştri roboți.” 

NORBERT WIENER 


PROLOG 


DOSARUL EXPEDIŢIEI „ALDEBARAN” 
Extrase din Raportul grupului de experţi care au 
anchetat cauzele catastrofei cosmice. 


SECŢIUNEA A IV-A 
3. Istoric 


F. ANTECEDENTE 


... Faptele expuse până aici dovedesc, indubitabil, că 
până în momentul producerii catastrofei zborul a 
decurs în condiţii normale, şi de asemenea că 
accidentul a avut loc pe neaşteptate, fără a fi precedat 
de vreun indiciu care să-i semnaleze apariţia. In 
sprijinul concluziei noastre, am ataşat în anexele la 
prezentul Raport - pe lângă declaraţiile celor 42 de 
astronauți rămaşi în viaţă şi răspunsurile computerului 
Ciberdav - certificatele medicilor afectaţi comisiei, 
care atestă starea de sănătate deplină a 
supravieţuitorilor, ca şi buletinele eliberate de experţii 
electronişti şi ciberneticieni, mărturie a funcţionării 
ireproşabile a calculatorului. Considerăm că 
documentele sunt de natură a convinge factorii în 
drept asupra imposibilității apariţiei unor erori în 
aprecierea obiectivă a cauzelor care au dus la 
catastrofă. 

In continuare vom rezuma, pe scurt, principalele 

date ale acestui dezastru cosmic, cel mai mare din 
istoria astronauticii şi a cărui relatare în extenso se 
găseşte în volumul „Martorii vorbesc”, anchetă- 
reportaj a ziaristului W. I. Sword de la cotidianul 
„Voice of Truth” din Philadelphia5%. 

De 54 de ore, 14 minute”, cosmonavele „Iupiter 
28”, „Alcor” şi „Atlas the Tireless”, detaşate de restul 
comandoului, survolau, la o distanţă care le asigura 
securitatea, un nor de antigaz”, cu misiunea de a 
studia compoziția acestuia, efectuând totodată 
cercetări asupra câmpului gravific variabil, de 
intensitate 22 pe scara O'Connor-Gornina, depistat de 
traductoare la 385 zile-lumină pe direcția de zbor a 
expediției”. Aşa cum reiese din jurnalul de bord al lui 
„Alcor”, Remus Dav, comandantul suprem al acțiunii 
„Aldebaran”, dispusese, cu scopul de a facilita 
desfăşurarea investigației, ca între computerele 
tuturor navelor să se mențină o legătură permanentă, 
în vederea prelucrării integrale a fluxului de informații 
şi a efectuării de verificări asupra exactității 
rezultatelor. 

In cea de-a 534-a zi de la ieşirea din sistemul solar, 
comando-ul se afla într-un sector al Galaxiei aparent 
pustiu, străbătut doar de uşoare pânze de hidrogen, 
departe de corpuri cereşti, de focare de radiații şi de 
periculoase câmpuri de forţă”. Din această cauză, 
echipajele, cu excepţia oamenilor de cart şi a 
schimbului de operatori ce deserveau calculatoarele, 
îşi începuseră, la ora 21, programul de odihnă. La 23 şi 
50 minute, 18 secunde, Ciberdav, coordonatorul 
computerelor de cercetare, a solicitat o întrevedere cu 
R. Dav, omologul său uman aflat la bordul aceleiaşi 
nave, „Alcor”. Analiza discuţiei dintre maşină şi om, 

discuţie păstrată în memoria calculatorului, relevă 
faptul că în spaţiul din jurul vehiculelor cosmice s-ar fi 
petrecut în acel moment un fenomen de natură 
necunoscută. Asupra acestuia, Ciberdav nu a reuşit 
nici atunci şi nici ulterior să dea relaţii în sistemele de 
referinţă cunoscute şi accesibile nouă. Tot ce s-a putut 
afla este că prezenta fenomenului fusese indicată de un 
anume element ivit în calculele computerelor şi care 
modifica rezultatele respectivelor calcule. După însăşi 
expresia maşinii, redată aici sub toată rezerva, a fost 
„un proces similar descoperirii prin calcule 
astronomice a unei planete care perturbă mişcarea de 
revoluţie a corpurilor astrale din vecinătate”, cu 
deosebirea că esenţa fenomenului pe care Ciberdav 
pretinde a-l fi constatat este cu totul alta. 

Indicaţia lui R. Dav, după ce a luat cunoştinţă de 
situaţie, a fost, textual, următoarea: „Află imediat şi cu 
orice preţ despre ce-i vorba. Dar fără să pui în 
primejdie securitatea noastră..."511. 

Convingerea comisiei, ţinând seama de specificul 
momentului, de factorii implicaţi în acţiune şi de 
relaţiile lor de intercondiţionare, este că indicaţia 
menţionată a constituit impulsul iniţial al catastrofei, 
impuls care, la rândul lui, a permis crearea unor noi 
complexe de cauzalitate, împiedicând astfel prevenirea 
şi diminuarea dezastrului. 


G. CONSTATĂRI 


Concluziile noastre se întemeiază pe o serie de 
constatări, şi anume: 

1. Ciberdav era integrat, laolaltă cu computerele de 
pe celelalte nave cosmice, într-un sistem cu stabilitate 

plurifuncţională, ceea ce, conform schemei-tip a lui 
Lloyd, înseamnă, printre altele, că: 

a) fluxul de informaţii parcurge integral sistemul, 
indiferent de natura fiecărei informaţii şi de locul în 
sistem al receptorilor; 

b) fiecare computer integrat sistemului selectează, 
după cod, informaţiile potrivit programului său şi pune 
în circulație datele rezultate din prelucrare, 
îmbogăţind fluxul din punct de vedere calitativ; 

c) prin intermediul stabilizatorilor de ritm al 
circulaţiei informaţiilor, sistemul de computere asigură 
controlul continuu asupra corectitudinii prelucrării 
datelor de către fiecare computer în parte; 

d) activitatea şi în ultimă instanţă funcţionarea 
fiecărui computer este nemijlocit condiţionată de 
funcţionarea întregului sistem. 

2. Dintre toate computerele sistemului, singurul 
având caracteristici aparte a fost Ciberdav, construit 
ca model electronic al astronautului R. Dav, deci 
înzestrat cu capacitatea de a sesiza şi a reproduce stări 
afective umane - în speţă copiind afectele prototipului- 
om - de care apoi să ţină seama în desfăşurarea 
calculelor sale. De asemenea, Ciberdav a fost, după 
propriile sale declaraţii, singurul dintre computerele 
care a descoperit existenţa fenomenului cosmic 
neidentificat, ce se încadrează, conform unor opinii, 
grupei aşa-numitelor Fenomene X*!?. Este de presupus 
că între formula constructivă a lui Ciberdav şi 
descoperirea Fenomenului X - dacă acesta a existat 
într-adevăr - se poate stabili o strânsă legătură. 

3. Pe de altă parte, Ciberdav a ştiut că zona unde se 
desfăşoară cercetările comando-ului „Aldebaran” este 
pentru prima oară străbătută de oameni, aşadar că, în 

mod firesc, este un posibil loc al manifestărilor 
naturale de esenţă cu totul nouă. Aceste cunoştinţe 
erau induse în programul său de instruire şi în 
informările periodice, conform standardelor întocmite 
de All Bright pentru computerele construite după 
formula Ecuaţiei umane”!*. 

4. Deşi element principal şi coordonator al 
ansamblului de computere cu care a fost dotată 
expediţia „Aldebaran”, Ciberdav, datorită formulei sale 
constructive, nu se putea consulta în adoptarea 
deciziilor decât cu Remus Dav, „geamănul-om”, 
neluând în consideraţie indicaţiile altor membri ai 
echipajului. Totodată astronautul şi calculatorul au 
alcătuit o entitate indisolubilă, acţiunile celui de-al 
doilea inspirându-se direct din indicaţiile şi 
comportamentul celui dintâi, iar computerul fiind, 
după sistemul dual elaborat de Kobo N'Myoun*, 
subiectiv detaşat pe de o parte faţă de celelalte 
calculatoare şi pe de alta faţă de ceilalţi oameni ai 
expediției, dar în interdependenţă funcţională cu 
ambele grupe de factori. 


H. DEZNODĂMÂNT 


Ca rezultat al complexului de elemente obiective şi 
subiective existând la momentul dat în desfăşurarea 
acţiunii „Aldebaran”, catastrofa s-a produs în 6 etape, 
într-un interval de timp suficient de scurt pentru ca 
atât dispozitivele de securitate, cât şi echipajele de pe 
cele 7 astronave distruse să nu mai poată interveni 
eficient. 

Etapa 1: după încheierea convorbirii cu „geamănul- 
om”, Ciberdav acţionează tunurile-laser cu tragere 

foarte lungă din sistemul de apărare antimeteoritică de 
pe „Alcor”, dirijând tirul asupra lui „lupiter 28” şi 
„Atlas the Tireless”, aflate în faţa navei-bază. Durata 
etapei: 5 secunde**. 

Etapa a 2-a: la ordinul lansat de Ciberdav, 
computerele de pe „Helios 102”, „Midas” şi „Fair 
Andromeda” declanşează simultan  tunurile-laser 
asupra navelor din fruntea formaţiei - „10 Endymion”, 
„Alpha-Omega” şi  „Calypso”"*. Durata etapei: 5 
secunde. 

Etapa a 3-a: comandantul suprem al expediției, 
Remus Dav, constată începutul dezastrului şi, 
încercând să scoată din funcţiune computerul 
Ciberdav, provoacă un scurt-circuit în releele de 
alimentare a acestuia. În urma încercării, soldată de 
altfel cu un eşec, cosmonautul îşi găseşte moartea. 
Durata etapei: 70 secunde. 

Etapa a 4-a: moartea lui Remus Dav produce 
dezechilibrul sistemului  om-computer.  Ciberdav 
manifestă un stress puternic, după care îşi reia, cu 
modificări, programul, ordonând calculatoarelor de pe 
„Midas” şi „Fair Andromeda” să devieze traiectoriile 
navelor către norul de antigaz. Manevra bruscă 
provoacă explozia motorului fotonic al lui „Midas”. 
Durata etapei: 12 secunde. 

Etapa a 5-a: echipajul de pe „Alcor” este trezit prin 
declanşarea alarmei de către supraveghetorii lui 
Ciberdav. Circuitele de siguranţă ale computerului de 
pe „Fair Andromeda” se împotrivesc ordinului primit, 
de a devia nava spre norul de antigaz, şi blochează 
motorul şi direcţia rachetei. Nava se desprinde de 
formaţie şi se pierde în spaţiu. Durata etapei: 13 
secunde. 


Etapa a 6-a: ca urmare a desființării sistemului cu 
stabilitate plurifuncţională““!, computerul de pe „Helios 
102” îşi recapătă independenţa, execută analiza 
situaţiei create şi, pentru evitarea pericolului de 
distrugere a navei, lansează către „Alcor” o torpilă 
antiplanetoid, cu motor fotonic şi mascată prin 
câmpuri de ecranare. Prezenţa norului de antigaz 
modifică structura timpului protector al torpilei, astfel 
încât dispozitivele de securitate de pe „Alcor” reuşesc 
să o detecteze şi să o distrugă cu raze laser, prinzându- 
l în bătaia tunului şi pe „Helios 102”, aflat pe direcţia 
de tragere. Durata etapei: 5 secunde. 

Bilanţul catastrofei: 253 de morţi, şase astronave 
distruse şi una rătăcită, eşecul expediției „Aldebaran”, 
compromiterea, definitivă, pentru etapa actuală, a 
cercetărilor cosmice în regiuni îndepărtate”. 


SECŢIUNEA A V-A 
Concluzii 


După cum aminteam şi într-un alt loc“, 
convingerea comisiei de anchetă este că ultima replică 
adresată de R. Dav „geamănului electronic”? a fost 
declanşatorul tragediei lui „Aldebaran”. În privinţa 
modului cum s-a născut şi desfăşurat catastrofa, 
comisia adoptă în unanimitate concluziile de mai jos: 

1. Întrucât a fost singurul dintre computere care a 
sesizat în zona cosmică străbătută de astronave 
prezenţa Fenomenului X*, Ciberdav era obligat, în 
scopul continuării cercetărilor, să rupă sistemul cu 
stabilitate plurifuncţională în care se afla integrat, 
deoarece: 

a) restul computerelor din sistem, datorită 

inferiorităţii lor constructive, nu dispuneau de 
capacitatea de a surprinde şi analiza Fenomenul X; 

b) interpretând continuarea calculelor într-o nouă 
direcţie de către Ciberdav ca pe o eroare, sistemul, cu 
elementele sale de control, urma să frâneze activitatea 
computerului „rebel”, ajungând, prin telecomenzi, să-l 
scoată din funcţiune. 

2. Pentru ruperea lanţului format de sistem, ar fi fost 
nevoie de oprirea, în timp util, a tuturor computerelor, 
sau a cel puţin două treimi dintre ele, în caz contrar 
dispozitivele de siguranţă înlocuind ieşirea din sistem a 
calculatoarelor defecte prin transferul de sarcini 
asupra acelora în funcţiune şi operând la eliminarea 
cauzelor defecţiunii (deci anihilarea lui Ciberdav). 

3. Având în vedere cele de mai sus, precum şi faptul 
că pe lângă efectuarea cercetării computerele aveau şi 
sarcina conducerii  astronavelor, existau două 
modalităţi de întrerupere a activităţii lor, fără pericol 
pentru Ciberdav, respectiv pentru analiza Fenomenului 
X, şi anume: 

a) distrugerea în sens fizic a calculatoarelor în cauză 
şi a navelor dirijate de ele, inclusiv a oamenilor din 
nave (care, lăsaţi, în viaţă, ar fi putut, cu şanse sigure 
de reuşită, să oprească acţiunea lui Ciberdav prin 
intermediul „geamănului-om”) - soluţie aleasă de 
computer şi aprobată, formal, de R. Dav*; 

b) scoaterea din sistem a computerelor de către 
operatorii de serviciu, la comanda lui R. Dav - soluţie 
care ar fi cerut, conform regulamentului, un interval de 
circa 150 de minute (timp în care Fenomenul X, după 
aprecierea lui Ciberdav, putea să dispară). 

4. Inaintea consultării cu „geamănul-om”, Ciberdav 
elaborase planul distrugerii astronavelor şi al nimicirii 

echipajelor lor. Dovada peremptorie a acestui fapt o 
constituie înseşi declaraţiile lui de după revenirea pe 
Pământ, când a fost supus testărilor*. De altfel 
ascunderea  intenţiilor sale în timpul convorbirii 
menţionate, nu a însemnat, la acea vreme, decât că 
respectivul plan exista, iar discuţia în sine era o primă 
etapă a îndeplinirii lui. Astfel este de remarcat că până 
şi fraza finală a discuţiei dintre R. Dav şi computer, 
după cum indică analizele psihologice, lingvistice şi 
semiotice ale experţilor autorizaţi de comisie”, i-a fost 
sugerată cosmonautului, în toate componentele ei, de 
către calculator, prin modul cum acesta din urmă a 
raportat apariţia Fenomenului X. 

„Întotdeauna este posibil să cerem un alt lucru decât 
cel pe care l-am dorit cu adevărat... De obicei, dacă 
dorinţele ni se împlinesc, ele se realizează printr-un 
proces de reacţie, unde măsura împlinirii ţelurilor 
intermediare se obţine prin comparaţie cu ce am 
anticipat. In acest proces, reacţia trece prin noi şi ne 
putem opri înainte de a fi prea târziu. Dacă însă 
mecanismul de reacţie intră în construcţia unei maşini 
care nu poate fi controlată, decât după ce scopul final 
a fost atins, posibilităţile unei catastrofe ar fi uriaşe”. 

Ne permitem să cităm acest fragment din ultima 
lucrare a creatorului ciberneticii, Norbert Wiener,” 
pentru că el ne dă cheia tragediei petrecute cu 
„Aldebaran”, mai precis defineşte capcana în care fără 
voie a căzut R. Dav în discuţia sa cu computerul. Într- 
adevăr, cererea adresată de către cosmonaut lui 
Ciberdav, după modul cum e formulată, face abstracţie 
de faptul că acesta din urmă nu este decât o maşină; 
dimpotrivă, fraza se include în sistemul comunicărilor 

specifice între oameni. Expresii cum sunt „imediat” şi 
„cu orice preţ”, în convorbirea dintre doi oameni au cu 
totul alte valenţe şi semnificaţii decât în discuţia dintre 
un om şi un computer. Din păcate, nu numai că 
Ciberdav a luat în considerare sensul propriu al 
expresiilor, dar le-a dat şi o interpretare gândită de el 
aprioric, ca de altfel şi ultimei secvenţe a comunicării: 
„fără să pui în primejdie securitatea noastră”. 

Problema se reduce, în ultimă instanţă, la implicarea, 
în sensul cuvintelor, a unor algoritmi diferiţi de către 
om şi maşină, după modelul schemei următoare: 


Segmentul Interpretat de Remus Interpretat de Ciberdav 
comunicării Dav 


1. „Află ce Convinge-te de Continuă studierea 
se întâmplă” | existenţa Fenomenului | Fenomenului X, după metodele 
X. Determină-i natura, | tale. Rupe sistemul care te leagă 
modul de apariţie şi locul| de celelalte computere, pentru a 
de provenienţă. Tradu | nu fi stânjenit sau împiedicat de 
rezultatele în termeni aceştia 
accesibili nouă. 


2, Părăsiţi” , dacă e Pentru ruperea sistemului 
„...imediat” nevoie, prelucrarea trebuie să recurgi la distrugerea 
datelor privind norul de computerelor - variantă care 
antigaz şi câmpul necesită timpul cel mai scurt %. 
gravific variabil. Începeţi 
investigarea 
Fenomenului X. 
3. „Şİ cu Nu precupeti Ai dezlegarea să distrugi, 
orice preț? | eforturile (nu economisi laolaltă cu computerele, şi 
forțele). Dacă consideri | astronavele, nimicind echipajele 
necesar, vom renunța la acestora. Soluția se impune 
celelalte cercetări din | pentru a-ți asigura libertatea de 
planul expediției, ca să | mişcare. Înţeleg necesitatea şi o 
elucidăm Fenomenul X. accept. 

4. „Dar fără Adică securitatea Adică securitatea mea şi a ta, 
să pui în expediției şi mai cu noi doi fiind elemente ale 
pericol seamă a noastră a aceleiaşi entităţi indisolubile!% . 


securitatea oamenilor. 
noastră” 


Rezultă limpede că între R. Dav şi „geamănul 
electronic” al acestuia a intervenit o divergență de 
păreri în aprecierea situaţiei şi, corelat, în adoptarea 
deciziilor. Această divergență a fost de altfel 
premeditat accentuată de Ciberdav prin ascunderea 
faptului că el e singurul dintre computere care, 
datorită formulei sale constructive complexe, a putut 
afla de prezenţa Fenomenului X”. Definind algoritmii 
drept regulile precise ce dirijează activitatea 
intelectuală la om şi la calculatoare, se poate vorbi, 
deci, pe plan cibernetic, despre apariţia unor algoritmi 
diferiţi la om şi la maşină, în momentul dat. 

In fond, aici se ascunde principala cauză a 
catastrofei; şi putem afirma, cu privire la citatul din 
Norbert Wiener, că neînţelegerea dintre om şi maşină 
a fost, în esenţă, aceeaşi ca în previziunea de acum un 
secol şi jumătate a marelui savant (şi va rămâne, 
desigur, aceeaşi şi în dezvoltarea ulterioară a 
civilizaţiei noastre). In cazul de faţă, există unele 
circumstanţe care îi conferă problemei un caracter 
particular: pe de o parte aspectul concret al 
contradicţiilor dintre maşină şi om (respectiv între 
Ciberdav şi „geamănul său uman”), iar pe de altă parte 
repercutarea consecinţelor acestei contradicții asupra 
evoluţiei cercetărilor în cibernetică şi, în special, 
asupra utilizării aşa-zisei Ecuaţii umane în construcţia 
de computere... 

Note: 


505 - Anexele 346-358, Anexele 410, 423, 485 şi Anexa 500, p. 11 - 85. 

506 - Anexa 88. 

507 - Este vorba in permanenţă despre timpul convenţional de la bordul 
rachetelor. 

508 - Intrat ulterior în nomenclatorulOficiului central de astronavigaţie 
sub denumirea „Black Orchid-QR1225” 

509 - pentru detalii, v. Anexele 86, 87, 88. 

510 - Cf. Secţ. a II-a, cap. 10, lit. M - Circumstanţe. 

511 - Darea de seamă a Grupei a Il-a a ciberneticienilor, Anexa 57, p. 19- 
20, 35. 

512 A se vedea Vracek, Jiri, "Cosmosul sl cunoaşterea",Pardubice, 21 ... - 
studiu gnoseologic care trateaza pe larg, din acest punct de vedere, cauzele 
catastrofei lui "Aldebaran". Autorul se raliaza opiniei potrivit careia 
Fenomenele X ar fi mesaje provenind de la fiinţe raţionale extraterestre. De 
mentionat ca şi Remus Dav a fost adept al acestei opinii. 

513 - Pentru bibliografie de specialitate, a se consulta Fişierul şcolii de 
cosmonavigaţe, pozitiile BCQ 10.015 -10.058;AAL 1.020; RZ 344. De 
asemenea, compendiul "Cu privire la aşa-numita Astronava Ratională", 
material de uz intern al Fondului publicaţiilor de astronautică, Biblioteca de 
ştiinţe a Noului Continent, Mexico City. 

514 - N'Myoun, K. "Câteva aspecte psihologice ale activităţii 
computerelor construite după formulele Ecuatiei umane”- Anexa 93. 

538 - Depoziţiile supravietuitorilor indică în medie cifra de 2 minute. 

539 - Timpii vor fi consideraţi sub rezerva aproximaţiei. 

540 - Asupra poiziţiei în spaţiu a grupei de cercetare şi a restului 
formaţiei, inclusiv distanţele dintre nave a se vedea Anexa 15 

541 - Cf. Sect. a IV-a, cap. 3, lit. G, pct. 1 din Raport. 

542 - Desigur, datele prezentate aici sunt mai mult decît sumare, 
proporţiile reale ale dezastrului trecând dincolo de simpla înşirare a unor 
cifre. Pentru documentare, v. Sword, W.I., „Martorii vorbesc", Anexa 88 a 
Raportului, Hodge, J., „Cei care nu s-au mai Intors - schiţe biografice", Paris, 
21..., Vlad, Corneliu, „Viaţa exemplară a lui Remus Dav", Cluj, 21... , Vaulin, 
P., Yamato, S., „Cosmosul inaccesibil", Osaka, 21... „Cruz, Paolo, „Un eşec 
descurajator", Brasilia, 21... 

91 - Secţ.a IV-a, cap. 3, lit. Fa Raportului 

92 - „Află imediat şi cu orice preţ despre ce-i vorba. Dar fără să pui în 
primejdie securitatea noastră." 

93 - Pentru argumentaţie, comisia presupune existenţa reală a 
fenomenului. 


15 


94 - Asupra acestui element vom reveni, cu o analiză, mai jos. 

95 - Cf. nota 511, Secţiunea a IV-a a Raportului. 

96 - V. rezultatele analizelor în Anexa 72, capitolele 8 -10 şi în Notele 
subcomisiei de expertiză şi avizare, ibidem. cap. 14. 

97 - Wiener, N., "God and Golem, inc.", Massachusetts, 1964. 

98 - Amintim că Ciberdav a fost coordonatorul sistemului în care erau 
incluse şi celelalte computere, astfel că putea comanda chiar el schimbarea 
obiectivului de cercetare. 

99 - Cf. pct. 3 din Concluziile Raportului. 

100 - Am arătat mai sus (Secţ. a IV-a, lit. G, pct. 4 al Raportului) că 
Ciberdav, legat structural de "geamănul-om",R. Dav, se detaşa subiectiv faţă 
de ceilalţi oameni, ale căror indicaţii nu le lua în consideraţie. De aici 
inţelegerea pluralului folosit de R. Dav - “securitatea noastră" - nu ca o 
detaşare a oamenilor faţă de maşini, ci a cuplului R. Dav - Ciberdav faţă de 
ceilalţi componenți, oameni şi maşini, ai expediției. 

101 - Asupra motivelor invocate de computer în sprijinul acţiunii sale a se 
vedea punctul 3 din Concluziile Raportului. 

PARTEA ÎNTÂI 


1, 


Apelul continua să răsune strident, şiruri de şuiere 
ascuţite, înlănţuindu-se frenetic. Sunetele se zbăteau 
între pereţii camerei ca nişte păsări prinse într-o colivie, 
şi aerul era străbătut doar de freamătul lor neputincios 
şi de țipăt. 

Tib încercă să scape din mrejele somnului profund. 
Tresărea la fiecare semnal, supus şi împotrivindu-se 
totodată unei porunci străine, care-l chema să alerge, 
dar mintea lui ordona sunetele apelului, aşteptând 
codul de recunoaştere. Încă mai dormind, Tib căuta 
acest cod, nou pentru el. Se chinui să răspundă, se 
zbătu, ca un înotător prins fără aer în adâncul apei, 
dornic să ajungă, peste timp, la suprafaţă, gata să 
deschidă gura, avid, să inspire oxigenul întoarcerii, 
neştiind dacă lumina nu-l înşală, şi totuşi îndreptându- 
se spre ea în sus, tot mai sus, înainte de a-l cuprinde 
panica. 

Deschise ochii. Sub plafon pluteau razele albastru- 
întunecate ale lămpii de veghe. Prin peretele 
transparent,  licărea, într-o perceptibil imensă 
depărtare, cerul înstelat al nopţii. Aerul înăbuşitor din 
încăpere acoperise chipul bărbatului cu o peliculă 
lipicioasă, cu miros iute, sărat. Transpiraţie. Luă pânza 
subţire de in cu care fusese învelit şi începu să-şi 
şteargă, neîndemânatic, gâtul, braţele, abdomenul, 

întrebându-se, fără intenţia unui răspuns, de ce îşi 
refuză o baie. (Vila se înălța în marginea falezei şi, la 
flux, oceanul venea până sub platformele de 
agrement). 

Apelul sonor se succeda mereu, la intervale exact 
stabilite, într-o gamă şi cu un ritm alese să-l aducă la 
ordin pe destinatar. Tib strânse în pumn capsula 
receptor-emiţător, un disc mic, bombat; văzându-l, 
nimeni n-ar fi bănuit ce se ascunde sub înfăţişarea lui 
de jucărie inofensivă. Era singura piesă detaşabilă a 
lubitoarei Kali (centura neagră, strânsă în jurul 
şoldurilor, direct pe piele şi pe care toţi puştii mai 
răsăriţi o visează ani la rând, până la maturitate) 
semnul distinctiv al celor din brigăzile ştiinţifice de 
cercetări speciale. Centura, o uzină miniaturală, cu 
sisteme de investigare, de control, de transmisie, cu 
dispozitive de securitate, centura a cărei părăsire e 
interzisă până şi la baie şi în ceasurile de dragoste, şi 
astfel mulţi au dus-o cu ei până la moarte. 

Fără vorbă, era o vreme când Tib ar fi dat mult ca un 
astfel de semnal să-i parvină pe neaşteptate. O! dacă s- 
ar putea să-şi uimească cu el un grup de prieteni („Vă 
las, păcat! Nu, o pârlită de misiune... Cum? Păi sigur, 
riscantă”); şi mai cu seamă fetele, nu pe oricare, pe 
cele nepăsător ignorante ale prezenţei lui. La câteva 
luni după începerea şcolii avea încă puterea să-şi mai 
dorească o asemenea bazaconie - prietenii aceia 
rămăseseră într-o altă lume, sau era ca şi cum 
niciodată nu i-ar fi cunoscut.. . 

Tib fixă cu priviri obosite orologiul fosforescent din 
perete. Peste vreo două ceasuri soarele va pluti în 
marginea apelor şi păsările îşi vor începe joaca de-a 
viaţa şi moartea, ţipând, aruncându-se flămânde după 

hrana ghicită prin oglinzile mişcătoare. Palmierii, 
dincolo de faleză, vor fremăta din frunze zdrenţuite, 
colorând briza cu verdele lor întunecat... La opt şi patru 
minute soseşte Eileen. 

Numai că fumurile lui din tinereţe au trecut cu 
vremea. Şi dacă ar fi pierdut numai atâta, dacă şcoala 
şi ce i-a urmat le-ar fi plătit doar cu naivitatea lui 
încrezătoare din acei ani! Acum iată, a ajuns să ezite 
când trebuie să răspundă la apeluri; şi un apel poate 
însemna orice, de la o banală verificare de prezenţă, la 
salvarea vieţii unor oameni, la intervenţii în defecţiunile 
dintr-o uzină nucleară, la studiul unei ştiri derutante 
provenind din Cosmos, la migăloasa analiză a unor 
metode de investigare submarină şi la o conversaţie 
amicală cu un coleg aflat la antipod. Ezitările sunt 
urmarea necazurilor mai vechi şi mai noi ale acestei 
meserii (pe care, odată deprinsă, în aceeaşi măsură cât 
îl exaltase în tinereţe acum îl obosea), şi mai înseamnă 
că visurile s-au spulberat, înlocuite de corectitudine, de 
disciplină... 

Şi-o închipui pe Eileen căutându-l, fără rost, în toate 
camerele vilei, cum se mai întâmplase şi altă dată. La 
întoarcere, el îi găsea un zâmbet trist, mai întotdeauna 
zâmbetul, pentru că Tib era mereu hărțuit de misiuni... 
Aşa o şi ţinea minte, o femeie pentru el atât de tânără, 
şi cu chip prelung, cu ochii negri-strălucitori şi buzele 
roşii, cărnoase, umbrite de surâsul acela din colţurile 
căzute. Poate să fi fost singurul om la care se mai 
gândea cu intensă emoție şi o nelinişte greu de explicat 
la unul ca el, căci văzuse şi trăise prea multe ca să-şi 
mai poată descoperi acum reacţii spontane. E drept, se 
mai gândea, duios, şi la altcineva, la Berry Smith, 
camarad de brigadă şi prieten definitiv, un soi de copil 

care a refuzat să se maturizeze, un lungan deşirat, 
dăruit din plin cu toate necazurile adolescenţei, de la 
timiditate la maladiile juvenile, un tip căruia cineva, la o 
tabără de antrenament, i-a dat porecla Gălbează - şi o 
poreclă ca asta ajunge să se transforme în carte de 
vizită pentru toată viaţa. Dar cel puţin Gălbează 
semăna cu un căţelandru credincios, urmându-şi 
stăpânul şi niciodată suficient de sigur pe el ca să-i poţi 
da drumul în lume. Pe când Eilean, numai tinereţe şi 
feminitate, cu începutul ei de claustrare lângă acest Tib 
prea bătrân, prea îngândurat, prea taciturn, prea 
oricând gata de ducă... 

Apelul de-acum nu-i al şefilor săi. E codificat într-o 
altă manieră, străină lui Tib şi totuşi cunoscută cumva. 
Tib ascultă, cu faţa în sus, cu mâinile sub cap, şi 
fluieratul strident nu-l deranjează, nu-i trezeşte 
curiozitatea, nici simţul datoriei. Îşi aduce aminte cum a 
pregătit iahtul pentru plimbarea pe ocean cu Eileen - în 
vreme ce o a doua amintire, nelămurită, se trezeşte şi- 
şi face loc spre gândurile lui şi cu ea o sete înceată se 
pune în mişcare prin tainiţele trupului - se gândeşte 
cum a lucrat ziua întreagă să agaţe ghirlandele de flori 
de-a lungul copastiei şi pe greement. Oare Eileen, când 
va veni, măcar o să-i ghicească bunele intenţii? N-o mai 
văzuse de peste trei săptămâni, atât a ţinut ultima 
misiune - amintirea nechemată s-a apropiat, ori setea a 
devenit mai puternică? - nu se văzuseră şi nu şi-au 
vorbit, şi din nou îl chinuia neliniştea ca Eileen să nu se 
fi schimbat, fiindcă trei săptămâni înseamnă mult, şi 
întâlnirile se consumă între două ordine, între două 
apeluri presimţite, aşteptate de ea; simple întrevederi, 
sfârşite înainte de a începe, în vile şi rezervaţii ale 
brigăzii, mereu altele, unde niciodată nu eşti acasă. 

Setea îl podidi, animalică, dureroasă, ca după o zi 
petrecută în pustiu. Se răsuci, bâjbâind pe măsuţa 
scundă de lângă pat, în căutarea termosului pregătit 
totdeauna seara. Apăsă cu nerăbdare pe declanşator şi 
tot atunci, din cauza grabei, gestul îl enervă. Sau mai 
degrabă amintirea, acum limpezită, îi adusese o 
senzaţie veche, de revoltă, care-l tulbura peste măsură 
şi pe care-o simţise idiot de des în anii mulţi ai 
serviciului în Brigada Delta - pentru că mai sunt, nu-i 
aşa?, pretutindeni mai sunt eşecuri: şi asta înseamnă 
că intervenţiile brigăzilor sunt câteodată şi ele 
ineficiente, şi mai înseamnă nişte oameni morţi în 
accidente, uzine spulberate de explozii, astronave 
rătăcite în golurile cerului, pe urmă anchetele 
istovitoare, anchetele... 

Cupa se umpluse, lichidul curgea peste marginile ei, 
de pe mâinile lui Tib pe covor, umplând aerul cu 
miresme tari, de alcool, şi subtile, ale esenţelor de 
fructe tropicale. Tib bău, fără pauză, până-i dădură 
lacrimile, ca o răzbunare absurdă, şi nu asta, ci ca să-şi 
abată gândurile spre altceva. Patru note înalte, 
ascuţite, prelungi şi imediat alte trei, joase, grave: 
apelul, într-un cod nou, acum ştiut, al şefului altei 
brigăzi, şi furia venită din senin, şi amintirea până 
atunci îngropată, toate împreună, legându-se între ele - 
sau numai bătrâneţea lui încercându-l şi în seara asta? 
Şi totuşi ar fi izbutit să scape, cel puţin de semnal, 
conectând pe emisie aparatul de la centură şi rostind 
formula sacramentală a supunerii: „Tiberiu Donar la 
ordin!” 

Aşeză cupa înapoi, pe noptieră şi rămase nemişcat, 
cu ochii larg deschişi, fără să clipească, în voia arşiţei 
care urca în el din amintire - şi cum mai băuse 

adineauri, parcă sperând s-o poată stinge cu un 
amestec de lichide savant dozat! 

Se antrenau de şase săptămâni în poligonul din 
deşertul australian (două blocuri, lipsite de confort, un 
platou acoperit cu zgură, piste pentru avioanele unor 
şefi care-i terorizau cu inspecţiile inopinate, o rampă de 
lansare a astronavelor pentru antrenament; şi săli de 
studiu, biblioteci, ateliere, instalaţii de modelare, 
aparate de gimnastică, dispensar, cabinet de control 
fiziologic şi iar săli de examene: o uzină perfect pusă la 
punct. Şi apoi computerele demontate, defectate, 
dereglate, care aşteptau reglarea, repararea, 
remontarea, testarea, verificarea, avizarea - totul în 
timpi socotiți la secundă, şi pe deasupra alarmele, nu 
totdeauna false, şi instructori trăiţi cu anii după 
regulament, şi un comandant a cărui severitate în 
aplicarea pedepselor făcuse vâlvă) - loc cunoscut sub 
numele sugestiv de „Raiul pe pământ”. 

Trecerea prin binefacerile acestui „rai” era o favoare 
acordată cu chibzuială celor mai buni dintre cei buni, 
adică acelora chemaţi, în urma unui triaj sever, pentru 
ca o dată, după merite şi capacităţi, să poată fi incluşi 
în brigăzile ştiinţifice de cercetări speciale. Tib fusese 
ales, împreună cu Berry Smith, într-un grup de o sută 
de cercetători ştiinţifici chemaţi din toate ţările. De la 
eşecul lui  „Aldebaran”, conducătorii programelor 
cosmice din occident opriseră toate zborurile în zone 
astrale îndepărtate şi acum se străduiau să 
perfecționeze tehnica de navigaţie şi investigare, să 
asigure mai întâi securitatea echipajelor şi îndeplinirea, 
în bune condiţii, de către acestea a misiunilor primite. 

Adică să găsească noi formule pentru computerele 
superioare cu care dotau cosmonavele, în care scop 

solicitaseră, prin acorduri internaţionale, concursul unor 
tineri ciberneticieni şi electronişti din lumea întreagă, îi 
antrenau, la poligonul din Australia, în condiţii aspre, ca 
pe nişte veritabili astronauți - să poată face faţă luptei 
extrem de dificile cu maşinile -, apoi îi puneau să 
vegheze asupra unor calculatoare cu programări 
complexe, să analizeze în ce fel intră ele în contradicţie 
cu oamenii şi să înlăture, dacă sunt capabili, 
respectivele contradicții. Şi mereu le cereau rapoarte, 
soluţii, idei de perfecţionare a maşinilor, instituiau 
anchete şi iar anchete când vreo brigadă nu dădea 
rezultatele aşteptate - şi majoritatea brigăzilor aveau, 
mai devreme sau mai târziu, parte de câte un eşec. 

In poligon, viaţa nu era deloc uşoară. Singura 
destindere posibilă în izolarea aceea rămăseseră 
vizitele la barul unui orăşel prăpădit, cel mult cu o mie 
de locuitori, aşezat la douăzeci de kilometri de poligon; 
şi distanţa trebuia străbătută pe jos, fiindcă nici în 
glumă nu se putea cere pentru asta un vehicol. Băieţii 
plecau dimineaţa, în ziua liberă, înainte să se dezlănţuie 
arşiţa şi veneau înapoi după-amiază, acum pe o căldura 
de foc, care, ameţiţi de băutură cum mai erau, îi golea 
de puteri. 

Şi totuşi unul dintre vremelnicii locatari ai „Raiului pe 
pământ” străbătea drumul până în oraş cu o maşină, 
putea rămâne acolo cât pofteşte iar la întoarcere 
nimeni din conducerea şcolii nu părea a-i fi remarcat 
absenţa. Pentru acest elev, severul şi intransigentul 
comandant  nutrea o afecţiune deplasat de 
îngăduitoare. Unii şopteau că tânărul în cauză, prin 
relaţiile familiale, i-ar putea înlesni comandantului o 
avansare de mult aşteptată, pe când şeful însuşi lăsa să 
se înţeleagă că-i acordă băiatului un regim preferenţial 

doar ca recompensă pentru strălucitele lui calităţi 
profesionale. Adevărul e că acest Nino Ortiz, odraslă a 
unei familii cu nume foarte cunoscut, cu tradiţii, şi ai 
cărei membri ocupau funcţii însemnate în sistemul 
administrativ, primise de acasă o educaţie rafinată, 
ştiind să se poarte la nevoie ca un desăvârşit om de 
lume; mai avusese parte şi de nişte profesori excelenti, 
aşa că vrând-nevrând impresiona prin cunoştinţele lui 
multilaterale, prin excelenta sa pregătire teoretică şi 
practică, ce-l distanţau incontestabil de ceilalţi colegi 
din şcoală. Aici, la poligon, în afara şefului nu prea îl 
mai simpatiza însă nimeni, căci Nino, lucid de situaţia 
lui privilegiată - care oricum, pe drept sau pe nedrept, 
ar fi ajuns să nască invidie şi antipatii - avea grijă să 
păstreze faţă de toţi o anume distanţă. Plasa cu 
abilitate ironii, vădea certe înclinații către cinism şi, 
dacă totuşi câte unul dintre camarazi îl mai punea 
uneori la punct, găsea metodele cele mai dure pentru 
răzbunare. Ştia să se sustragă ca nimeni altul de la 
sarcinile comune, reuşind însă să rezolve dificile misiuni 
individuale. 

Tib Donar fusese numit comandantul grupei din care 
făcea parte Nino Ortiz şi începea să primească sancţiuni 
pentru indisciplina subalternului, fiindcă instructorii, la 
fel de înverşunaţi ca şi elevii împotriva favoritului 
arogant, nu aveau totuşi curajul unei atitudini deschise. 
Impotriva lor, ca şi a lui Nino, Tib nu avea cum să lupte. 
Provenit dintr-o familie modestă, singurul copil al unor 
oameni fără prea mari pretenţii de intelectuali, încă din 
primii ani de şcoala fusese nevoit să răzbată prin 
muncă şi răbdătoare  strădanii. Işi  modelase 
personalitatea de unul singur, învățând să se bizuie cât 
mai mult pe el însuşi. Invingea cu greu complexele de 

inferioritate ca să poată dovedi, într-un târziu că e la fel 
de bun sau şi mai bun comparativ cu alţii. Modest, 
retras şi tăcut, timid în viaţa socială, lipsit de 
îndrăzneala unor manifestări publice care să atragă 
atenţia şi simpatiile, îi făcea pe mulţi să se înşele 
asupra realelor sale posibilităţi. Cum să-l înfrunte atunci 
pe Ortiz, când bunul simţ căpătat de acasă îi impunea 
să nu-şi facă niciodată singur dreptate, ci să-i oblige pe 
cei care l-au umilit şi desconsiderat să-şi recunoască ei 
înşişi greşelile? 

Aşa a suportat, revoltându-se şi neprotestând, 
sancţiunile cuvenite junelui Nino, poreclit, în perioada 
aceea, de cineva, Vopsitură. Şi tot astfel a îngăduit 
celor din conducere ca, trecând cu vederea modul 
exemplar în care-şi ducea sarcinile la capăt, să-l 
socotească un elev mediocru şi un comandant 
nepriceput. 

La barul frecventat cu prostească asiduitate de toţi 
elevii poligonului, Donar a avut surpriza să întâlnească 
o fată de pe la ei, de lângă Dunăre. Bunicii fetei 
emigraseră în Australia cu un secol şi jumătate în urmă, 
în timpul ultimului război mondial. Era o fetişcană foc 
de frumoasă, căreia îi citeai în ochi un soi de înţeleaptă 
tristeţe, o fetişcană pentru care viaţa n-a fost nici 
simplă, nici peste măsură de uşoară. Servea acum în 
bar. Incercase mai multe meserii, fără să se oprească la 
niciuna, socotea că-i ajunge câtă carte ştie şi nu-şi 
făcea, la vârsta ei, prea multe griji pentru viitor. Se 
bucura că a cunoscut un băiat - serios, ţinu de câteva 
ori să sublinieze - inginer chimist la un combinat din 
nordul Australiei şi care o ceruse de nevastă. Ea făcea 
fasoane că vrea să mai mediteze, îi ceru părerea şi lui 
Tib, dar se vedea cât de colo că abia aşteaptă măritişul. 


25 


Chimistul îi dăruise un parfum, sintetizat pentru ea 
după o reţetă proprie, iar Dina, ca orice copil, se 
lăudase tuturor cu el şi avea grijă să-l folosească în 
fiecare zi. 

Din prima seară Ortiz puse ochii pe fată. Tib îi 
urmărea cu îngrijorare manevrele, observând cum, în 
ciuda împotrivirilor ei, Dina îl fixează tot mai insistent 
pe tânărul cuceritor, ispitită parcă să-i cedeze. lar Nino, 
bănuind între ea şi Donar alte relaţii decât cele 
adevărate, se străduia s-o seducă, înverşunat împotriva 
ei şi-a lui Tib deopotrivă, insistând cu o grosolănie 
forţată chiar şi pentru felul lui de-a se purta, fără 
menajamente. Tib îşi imagină că nu-l poate cuminţi 
decât într-un singur fel. Aroganţa lui Nino merita din 
plin o asemenea lecţie, pentru că acest soi de 
brutalitate, la un om inteligent şi rău intenţionat, se 
anihilează printr-o altă brutalitate, menită să-l 
desmeticească ori să-i inoculeze frica. Dar nu lovise pe 
nimeni niciodată şi mai ştia că prin asta şi-ar periclita 
tot viitorul făurit cu atâta trudă, iar câtă vreme Dina 
însăşi nu-i cerea sprijin n-ar fi avut rost să intervină. 

Şi tocmai atunci, parcă dându-şi seama că a întins 
coarda prea tare, ori temându-se de reacţia lui Tib, 
Ortiz încetă brusc asaltul său sentimental. În acea 
perioadă elevii se pregăteau intens pentru examenele 
finale, aşa că în ultima zi liberă acordată de 
comandantul poligonului nu s-au mai dus la bar, cu o 
singură excepţie: Nino. Favoritul a dispărut la asfinţitul 
soarelui, şi seara, la zece, când avea loc apelul, încă nu 
se întorsese. Tib l-a căutat prin radiotelefon la bar, însă 
Dina îl asigură că nu l-a văzut în seara aceea. 

La ora patru dimineaţa, în poligon s-a dat alarma 
generală. Feciorul distinsei familii Ortiz tot mai lipsea. 

Alarma, programată din timp şi pregătită minuţios de 
profesori, urma să constituie examenul de absolvire al 
elevilor, iar comisia examinatoare trebuia să sosească 
dintr-o clipă în alta pe aerodrom. Grupele se adunară 
pe platou cu tot echipamentul cerut în asemenea 
situaţii, dându-li-se misiuni separate şi fiind trimise să 
le execute - numai grupa lui Tib, cu un om lipsă din 
efectiv, rămase pe loc, pentru raport. Băieţii l-au 
chemat cu rândul pe Nino, lansând apeluri din minut în 
minut prin capsulele radio prinse la centuri. Foloseau 
codul individual al lui Ortiz - un grup de sunete care-l 
reprezenta pe Vopsitură în nomenclatorul de cifru al 
tuturor brigăzilor şi care nu s-a schimbat de atunci, nu 
avea voie să se schimbe, indiferent de soarta 
purtătorului său. Patru note înalte, ascuţite, prelungi şi 
imediat alte trei, joase, ca nişte gemete. Niciun 
răspuns. Patru note înalte, ascuţite, prelungi şi imediat 
alte trei, joase, ca nişte gemete. Şi niciun răspuns. ŞI 
patru note înalte, ascuţite...” 

Comandantul poligonului aştepta îngrijorat. Nu numai 
echipa cu bucluc, dar şi tema principală a examenului 
erau în pericol. Grupei acesteia, poate ca să-l scoată în 
evidenţă pe Nino, îi dăduse tema cea mai grea: 
deblocarea unui computer superior, aflat într-o uzină de 
pe fundul Pacificului şi care de două zile intrase în 
contradicţie cu operatorii ce-l supravegheau - nu se mai 
supunea comenzilor şi conducea procesul tehnologic 
după inspiraţii de moment - astfel că de la o oră la alta 
se aştepta distrugerea instalaţiei cu uzină cu tot. 

Pe aerodromul şcolii, avionul de serviciu, cu trapele 
deschise, era pregătit pentru decolare. Comandantul 
ordonă ca echipa să rămână în poziţie de drepţi până 
ce Nino va fi găsit, amenințând cu descalificarea pe cel 

care va mişca în front. Apoi puse un automat să 
supravegheze formaţia şi plecă să-i întâmpine pe 
examinatori. Grupa rămase în poziţia ordonată, căci 
cine ar fi îndrăznit chiar să clipească? Îl cunoşteau pe 
comandant, iar descalificarea însemna să reia ultimele 
trei cicluri de studiu, adică trei ani pierduţi fără rost în 
şcoală. 

Soarele se ridica pe un afurisit de cer senin, pârjolind 
ca în fiecare zi deşertul-rezervaţie. Costumele băieţilor, 
lucrate dintr-o țesătură specială, se încinseseră ca nişte 
armuri de metal. Patru note înalte, ascuţite, prelungi şi 
imediat alte trei, joase, ca nişte gemete... Se rugau ca 
Nino să fi păţit un accident care să-i justifice absenţa, 
dar se ştia prea bine că în asemenea cazuri aparatele 
centurii lui ar fi dat pe loc alarma. 

Examinatorii sosiți pe aerodrom au cerut lămuriri 
despre echipa rămasă în careu. Comandantul a răspuns 
lapidar, fără să explice: un om lipsă din efectiv - şi atât. 
Hotărâră atunci să aprecieze mai întâi munca celorlalte 
grupe, lăsându-i la urmă pe băieţii lui Tib. (Intrarea în 
examen era condiţionată de prezenţa întregii formaţii, 
neadmiţându-se lipsa nici unui om). 

Tib îşi aminteşte cu greu la ce s-a gândit în acele ore 
nesfârşite. Singura senzaţie rămasă încă, după atâţia 
ani, e setea, înăbuşitoare, abrutizantă. Îl simţea lângă 
umăr pe Berry cum se lasă într-o parte - respira 
sacadat, sufocându-se în costumul dogoritor - numai de 
nu s-ar clătina, să-l descopere automatul! Curios, dar 
Nino îi fugea din gânduri puţin câte puţin. Nu se 
întrebase dacă are să fie pedepsit la întoarcere, nici 
dacă are să scape şi de data asta şi nici cum de există 
oameni făcuţi parcă să scape din orice. Elevii ceilalţi îşi 
terminaseră examenul. Incepeau să revină în poligon, 

comentând rezultatele, oferindu-şi prea târziu soluţii 
mai bune, blestemându-se reciproc pentru pripeală şi 
pentru egoism. Comisia, întărâtată de indisciplina 
grupei lui Donar, fusese de o asprime puţin obişnuită şi 
împărţise calificative dintre cele mai proaste. Totuşi, 
văzându-i pe cei opt camarazi, nemişcaţi în poziţia în 
care-i  lăsaseră la plecare, torturați de căldura 
năpraznică şi cu buzele crăpate de sete, tăceau cu toţii 
pe neaşteptate, umblau cu fereală prin marginea 
platoului, şi aşa liniştea se întinse pretutindeni. 

Se făcu ora nouă. Comandantul şi membrii comisiei 
dispăruseră în sala unei biblioteci. Erau prea ocupati, 
desigur, şi pentru asta nu şi-au mai amintit că nişte 
oameni stau de cinci ore în poziţie de drepţi, în soarele 
nemilos. Şi tocmai atunci, după atâtea ceasuri de 
sfidătoare tăcere, îşi făcu apariţia şi Nino. Oprindu-şi 
maşinuţa elegantă în spatele unei liziere de salcâmi 
piperniciţi, ieşi în fugă dintre copaci, poposind, ici-colo, 
pe după colţurile clădirilor. 

— VUite-l! vru să murmure Berry, dar din gâtul său 
urcă doar un şuier pe care nu ştia, nu mai putea să-l 
oprească. 

Scrutând îngrijorat grupurile de elevi, gata să-i 
ocolească la vreme pe şefi şi pe instructori, Ortiz se 
furişă pe platou. 

— Avem o inspecţie?... 

Unii îi întoarseră spatele, nu cu dispreţ, nu cu 
satisfacția deschisă a plăţii unei poliţe, ci cu ostilitatea 
mocnită a omului batjocorit şi nevoit să tacă, ştiind că 
revolta nu duce nicăieri, nici nu uşurează măcar. Alţii 
doar căscau gura la spectacol, avizi să vadă izbucnind 
mai curând tărăboiul ce plutea în aer, un prilej de bârfă 
copioasă pentru mai multe săptămâni. Deşi-l zărise pe 

Nino, Tib simţea numai setea, nu-l preocupa nimic 
decât setea, un gol peste măsură de fierbinte în trupul 
său şi pe care îl cerceta cu uimire şi cu bolnăvicioasă 
curiozitate; o arşiţă înmiită faţă de-a soarelui, care 
totuşi îi umflase limba şi ochii, arzându-i pielea până la 
sânge. 

Ortiz, sincer nedumerit, se apropie de grupa lui şi cu 
cât îşi vedea mai bine colegii uluiala de pe chipul său 
lua proporţii. Simţi aburii băuturilor înghiţite peste 
noapte cum îl asaltează de-a valma, lăsându-l fără 
puteri; ba nu, erau numai căldura şi amintirea trupului 
de femeie tânără. De cine să-i fie frică? Luptă 
duşmănos cu slăbiciunea şi o învinse. Se opri înaintea 
frontului, ca un comandant trecându-şi trupa în revistă. 
Dinspre rezervaţie sufla un vânt slab, cernind pulberea 
roşie a deşertului peste cele opt siluete încremenite 
printre oamenii care nu îndrăzneau să le privească. Tib 
simţi cum îl înconjură un parfum discret, bine cunoscut, 
a cărui simplă amintire îi evoca un nume: Dina. Inspiră 
încet, adânc, să amâne bănuielile, certitudinea - 
cămaşa albă a lui Nino era boţită, cu nasturii rupti; 
părul lui cârlionţat, des, lucios atârna acum în şuviţe pe 
frunte; cearcăne adânci îi umbreau ochii; o muşcătură 
vânătă la gât, sub guler. Şi dincolo de teama de 
moment, băieţandrul purta pe chip liniştea triumfătoare 
a bărbatului mulţumit de sine şi sfidarea, orgoliul 
satisfăcut atât de proprii lui. Şi Dina s-a opus? Mai 
curând îl acceptase, îl aştepta, minţise că n-a fost la 
bar, Dina cea cuminte... 

Când Tib îl prinse de umăr cu mâna stângă, 
smucindu-l spre el, Nino simţi cum  mănuşa 
comandantului, încinsă de soare, i se lipeşte de obraz şi 
îi arde pielea ca o palmă năpraznică. Tib se mişca încet 


30 


după atâtea ceasuri de neclintire şi era sleit de puteri, 
dar îşi ţintui cu violenţă subordonatul, şoptindu-i greoi, 
ameninţător: 

— Fugi la magazie! Costumul... şi prezintă-te imediat 
în front! N-o să pierdem examenul din cauza ta, 
idiotule! 

Nino  dispăru în goană, pe când robotul de 
supraveghere declanşa alarma. Berry, lipsit de sprijinul 
lui Donar, îşi duse mâinile la faţă, uitind că poartă 
mănuşi; sub noua arsură gemu ceva de neînțeles, poate 
ceruse apă şi porni, în neştire, după apa aceea, după 
umbră, împleticindu-se, zăpăcit de insolaţie. Băieţii din 
celelalte grupe se repeziră spre el, ducându-i la buze 
termosuri cu răcoritoare, în vreme ce Tib se apropie de 
robotul a cărui sirenă continua să urle strident şi-l 
distruse cu o scurtă descărcare a pistolului anihilator - 
arma făcea parte din echipament. Apoi se trezi că 
soarbe lacom lichidul reconfortant din termosul unui 
camarad. 

Ca şi cum nimic nu s-ar fi întâmplat, examinatorii şi 
comandantul poligonului îşi făcură apariţia când Nino 
Ortiz se afla de acum în front, abia ţinându-se pe 
picioare de oboseală. Tiberiu Donar prezentă raportul, 
subliniind că grupa lui are efectivul complet şi cere 
permisiunea să intre în examen. Membrii comisiei 
schimbară câteva priviri, iar comandantul, fără a cere 
nicio altă explicaţie, strigă un ordin. Cei nouă elevi se 
mişcară greoi, pornind în marş către aeronava de 
serviciu... 

Mereu patru note înalte, ascuţite, prelungi şi mereu 
alte trei, joase, ca nişte gemete. Tib se răsuci pe 
dormeză şi zăcu aşa îndelung. Timpul curgea din el ca 
printr-o rană, ducându-i cu sine, ca nisipurile spălate de 

râuri, gândurile, amintirile; realitatea dispăruse în 
suprafeţe cenuşii, fără dimensiune, şi, lunecând din 
pereţi, din plafon, se depunea rotund în jurul lui, siluete 
în dans - şi semnalul, înăuntrul lor semnalul. 

Revăzu scena îmbarcării în avion: departe, camarazii 
de şcoală, fluturându-şi mâinile în semn de salut, lângă 
ei siluetele examinatorilor, iar aici, jos, în capătul scării, 
Nino Ortiz, rămas ultimul, care-l priveşte pe Tib cu ochi 
înceţoşaţi de osteneală, lunecând anevoie pe sub 
pleoapele umflate şi roşii. „Urcă, ce dracu mai aştepţi” 
îi strigă cu asprime Tiberiu şi se miră el singur cum de 
nu-i poartă pică şi nici nu simte nevoia să-i reproşeze 
ceva. Au să se socotească ei o dată, mereu altă dată. 
Deocamdată să-l izoleze în timpul examenului, să-l 
apere de răzbunarea băieţilor, ca să se poată întoarce 
teafăr înapoi, la Dina a lui... Măcar atâta să facă şi 
Donar pentru Dina. 

A urmat un salt aerian de 3 000 de kilometri spre est. 
Punctul terminus - insula Tongatabu; acolo începea 
examenul. În timpul zborului de aproape o oră, băieţii s- 
au grăbit să mănânce şi să se odihnească pe cât 
posibil. Parcă uitaseră întâmplarea de pe poligon, 
purtându-se cu Nino cel puţin politicoşi. Până şi Berry 
izbuti să se stăpânească, deşi obrazul lui tumefiat, uns 
cu o pomadă împotriva arsurilor, îi tot amintea, oricum, 
de aventura lui Ortiz. 

Aerodromul indicat pentru aterizare, paralel cu o plajă 
imensă, era pustiu, aşa încât, până la apariţia omului de 
la care aveau să primească misiunea, hotărâseră cu 
toţii să facă o baie de câteva minute, profitând de 
vremea însorită şi de apa, cu limpezimi de cristal, aflată 
la doi paşi. 

Atunci, parcă ieşit din pământ, un lungan în haină 

verde cu albastru, de ofiţer pe submersibile, apăru 
lângă ei, fluturând un plic sigilat. 

— Salut, popor! Care eşti şef aici? 

Tib făcu doi paşi înaite. 

— Lowe! îi întinse mâna lunganul. Vă pregăteaţi de 
baie, copii? Sancta simplicitas! Cine v-a trimis aici, să 
daţi examene ştiinţifice, merita să fie aruncat la rechini. 
Vedeţi jucăria pneumatică de colo, din golf? Hai, 
îmbarcarea, fuga marş! Aveţi în plic instrucţiunile 
şefului vostru de la poligon, şi până vi le băgaţi în cap 
am şi ajuns pe abisoscaf. O să faceţi o mică plimbare 
prin fosa Tongatabu, să vă răcoriţi. 

Peste trei sferturi de oră, abisoscaful „Trident” 
încremenise cu ei la 10 500 de metri adâncime, pe 
marginea fosei suboceanice - un defileu îngust, 
prăpăstios, străjuit de munţi ale căror pante abrupte se 
pierdeau în beznă. O pulbere fină, roşiatică acoperea 
acest relief, ciudat de asemănător cu priveliştile 
selenare. Peste defileu se arcuia un păienjeniş de punți 
metalice, susţinând un cub de dimensiuni 
impresionante, alb, cu pereţii netezi. De sub el pornea, 
afundându-se în stâncă, un turn metalic negru şi gros, 
iar de deasupra se ridicau spre suprafaţa apei un 
mănunchi de conducte argintii, cu diametrul cam de 
cinci metri fiecare. 

— Centrul de extragere a magmei TT-04! îi dăscălea 
Lowe pe băieţi. În ţeava neagră de dedesubt e capătul 
galeriei de aducțiune a rezervoarelor magmatice, opt la 
număr, dispuse etajat, iar prin conductele de sus 
materia topită urcă la suprafaţă, unde se răceşte, e 
tăiată în lingouri şi trimisă la uzinele prelucrătoare. 
Toate treburile astea le făcea, până alaltăieri, 
computerul superior Barnabo, din seria I.F.-1001. Dar 

de două zile el bate câmpii. 

— Vorbeşte limba  păsărească! îl corectase, cu 
maliţie, Berry. 

— Pardon? 

— Asta e termenul de specialitate utilizat de brigăzile 
noastre. 

— În regulă, copile! făcu Lowe, trosnindu-şi degetele 
cu o viteză diabolică. Unu-zero pentru voi. Dar ai habar 
cum de-a învăţat limba asta? 

— Am citit ceva, dar n-am prea înţeles! zise Berry 
candid. 

Citiseră cu toţii instrucţiunile din plic, însă ţineau să 
se răzbune pentru interdicţia de a face baie. 

— Păi vezi? Acum cinci luni s-a hotărât aici mărirea 
extracţiei. Barnabo a calculat cea mai bună soluţie a 
afacerii, şi-ai noştri încep să sape cavităţi pentru noi 
rezervoare magmatice. Aduc şi instalaţiile de dirijare a 
presiunii, a fluidităţii, mă rog, tot tacâmul. Mai rămânea 
ca la ordinul computerului să se străpungă dopul de la 
galeria de acces spre rezervorul central (un fel de inimă 
vulcanică aflată la vreo nouă kilometri sub fundul 
mării). Ei, şi ce credeţi că face computerul? 

— Găureşte dopul. 

— Aş! Ne povesteşte frumuşel să ne luăm nădejdea 
că va mai mări producţia, fiindcă el, dimpotrivă, o s-o 
micşoreze şi pe cea de pân-acuma. Se-apucă bieţii 
ingineri să vadă dacă nu cumva rezervorul central o fi 
secat, sau instalaţiile sunt fisurate şi nu mai asigură 
fluxul de extracţie corespunzător. Da' de unde? Totul 
O.K. Atunci îl scutură niţel pe Barnabo, intră un pic mai 
tare în el, pricepeţi, adică „ce, eşti nebun?” 

La care computerul opreşte toată mustăria şi salut! 
De două zile nu mai dă nicio linguriţă de magmă. 

Fireşte, la chestia asta toţi au întins-o care încotro, să 
nu se trezească cu o explozie pe nepusă masă. Aşa că 
la ora de faţă nu mai suntem pe-aici decât voi şi cu 
mine. Eu unul nu mă sperii din orice, că am văzut, la 
viaţa mea, altele şi mai şi. Dar voi căscaţi bine ochii, că 
nu-i de joacă! Aveţi în sala centrală echipament de 
salvare individual. Dacă simţiţi ceva mişcări suspecte, 
vreun început de erupție, lăsaţi dracului totul, găuriţi 
pereţii cu pistoalele anihilatoare şi, iute, la suprafaţă. 
Clar? 

— Şi dumneavoastră? întrebase Tib. 

— Eu mă învârtesc pe-aici cu rabla mea, să vă port de 
grijă. 

La capătul mai multor ceasuri de muncă neîntreruptă 
sfârşiseră testarea completă a lui Barnabo, 
descoperind, sau mai degrabă confirmând că, la fel ca 
şi toate celelalte maşini care ajungeau să „vorbească 
păsăreşte”, computerul funcționează impecabil, laolaltă 
cu restul de calculatoare, subordonate, şi cu întreg 
aparatajul de comandă şi control. Pe băieţi îi ajunsese 
oboseala şi-l suduiau, tot mai violent, pe Nino, care, 
chior de somn, se îndopa cu tonifiante; totuşi nici vorbă 
să se poată odihni, pentru că din cele 12 ore acordate 
de examinatori consumaseră deja 6. Berry veni cu 
propunerea, acceptată de toţi, să-i dea computerului un 
nou program, experimental, a cărui îndeplinire s-o 
urmărească, etapă cu etapă, pentru a putea descoperi 
în ce condiţii şi la care treaptă a calculelor Barnabo 
începe s-o ia razna. Şterseră deci din memoria maşinii 
datele acumulate în ultimele cinci luni - de când se 
hotărâse mărirea extracţiei de magmă - şi-i alcătuiră un 
program foarte uşor: să analizeze situaţia în care se 
afla, în acel moment, Centrul TT-04 din punctul de 

vedere al producţiei şi să comunice varianta optimă de 
punere a lui în funcţiune. 

Programul, înscris, ca şi cel vechi, pe benzi 
magnetice, urma să fie introdus în computer treptat, 
pentru înlesnirea verificărilor. Fiecare la sectorul său, 
băieţii introduceau casetele cu benzi, la comanda, prin 
radio, a lui Tib. În faţa pupitrului central, acesta 
urmărea şirurile de cifre şi curbele, ca nişte semne 
cabalistice, de pe ecrane, consultându-se cu cei din 
echipă. 

De aceea când s-a produs accidentul a fost singurul 
care a ştiut cine-i vinovat şi-n ce constă greşeala: din 
neatenţie, de oboseală, de somn, Nino Ortiz încurcase 
casetele cu benzi, vârându-i pe gât lui Barnabo o 
secţiune a vechiului program. Ca urmare, computerul, 
lipsit de memorie, în loc să se mai împotrivească, s-a 
grăbit să ordone automatelor străpungerea buşonului 
ce bloca galeria dinspre rezervorul magmatic central. 
Efectuată fără pregătirile necesare, operaţia a dus la 
declanşarea unei erupții. 

— Alarmă! strigase Donar la vederea dansului îndrăcit 
al seismografelor. 

Dar bubuiturile adânci din subteran vorbeau mai 
grăitor decât oricare aparat. Echipa se repezi buluc la 
echipamentul de salvare. Nimeni nu înţelesese ce s-a 
întâmplat, nici chiar Ortiz, care altminteri ar fi făcut să 
dispară proba vinovâăţiei sale. Donar alergă, prin 
coridorul circular, la postul de observaţie cel mai 
îndepărtat, unde-l plasase pe Nino ca să-l ferească de 
mânia coechipierilor, iar acolo găsi banda cea bună, 
numerotată cu negru, semn că într-adevăr Nino 
introdusese în maşină cealaltă bandă, cu număr alb, a 
vechiului program. A luat caseta, a ascuns-o în buzunar 

şi s-a dus să-şi pună echipamentul de salvare. 

Erupția, înăbuşită cu greu şi peste mult timp, a 
distrus în întregime Centrul TT-04 şi a făcut o victimă: 
Lowe. Lunganul le purtase atâta grijă, încât a rămas pe 
loc până la izbucnirea vulcanului, când un torent de 
lavă i-a acoperit abisoscaful. 

Examinatorii i-au pus pe fiecare elev în parte să dea 
câte o declaraţie despre felul cum a fost cercetat 
Barnabo. Apoi, pentru că nicio declaraţie nu dădea 
indicii asupra modului în care s-a declanşat erupția, şi 
comisia apreciind că băieţii găsiseră soluţia corectă de 
verificare a maşinii, s-a hotărât să li se acorde tuturor 
un calificativ de trecere. 

A doua zi, când părăseau poligonul, Tib l-a oprit pe 
Nino în marginea şoselei, unde un glisor ultraelegant îl 
aştepta să îl ducă acasă. 

— Vrei să-ţi iei rămas bun? întrebase Ortiz cu veselie 
răutăcioasă. Salut-o pe Dina din partea mea şi... succes 
în dragoste. 

— Am să-i transmit. Dar tu ai uitat ceva, ieri, pe 
fundul oceanului. 

— Zău? N-am avut nicio fotografie de la tine. 

— Nu. O amintire de la Lowe. Asta. 

l-a pus în mână caseta pe capacul căreia se lăfăia o 
cifră neagră pe fond alb şi s-a întors spre autobuzul de 
Birdsville, care-l clacsona nerăbdător... 

Nino Ortiz, cele patru note înalte şi celelalte trei, ca 
nişte gemete; Nino, codul lui individual, după 12 ani de 
la acele întâmplări. Şi alt grup de sunete, scurte şi 
repezi ca o poruncă, desemnându-i funcţia: comandant 
de brigadă. Şi pauză, şi apelativul lui Tib, fără niciun 
adaos: simplu executant. 

O migrenă îi dădea târcoale perfid, lovindu-i tâmplele 

parcă în joacă. Adună cuvertura şi se şterse încet, 
masându-şi fruntea cu pânza aspră. Mişcarea îi făcea 
bine. Luă iar discul aparatului de radio şi-i roti cu 
îndemânare jumătatea exterioară, conectând emisia. 

— Tib Donar la ordin! Nu primi niciun răspuns. Donar 
Tiberiu, cercetător executant, Brigada Delta, grupa 8, 
aşteaptă ordine! 

Zgomot, ca un chicotit slab şi o voce necunoscută, de 
femeie, într-o manieră familiară: 

— Donar! Tib Donar! 

— La ordin! strigă, cu enervare crescândă. 

— Ai răspuns cu 19 minute întârziere. Eşti la un 
chef?... Cu cineva? 

— Singur. Acasă. Am spart lemne. 

Mic hohot de râs, cristalin, spontan. 

— Te caută Nino Ortiz, comandantul Brigăzi Epsilon. 

— Misiune? 

— Deocamdată întrevedere. Himalaya, Valea Rupal. 
Dacă vrei, te ghidează omniobserverul. 

— Cu cine am avut plăcerea? 

— O secretară... de ocazie. 

— Ajung... Tib privi ceasul, calculă în minte. Peste o 
oră şi jumătate. Cel mult. 

— Inclusiv întârzierea de 19 minute! 

Declic. Linişte. Femeile de azi ar fi scos din sărite şi- 
un stegozaur. Femeile... Şi Eileen? 

Fugi la baie, dezbrăcându-se în mers. Duş fierbinte, 
să-l curețe, să-l dezmorţească. Duş rece, să-i alunge 
somnul şi amintirile. larăşi fierbinte, iarăşi rece, până i 
se tăie respiraţia. Apoi toaleta centurii - lubitoarea Kali, 
cum o botezase un trăsnit, cu numele zeiţei morţii în 
vechea Indie. O curăţă pe Kali atent, cu migală, îi şterse 
electrozii, fi schimbă bateriile,  controlă, cu 

instrumentele de măsură, funcţionarea agregatelor 
microminiaturizate. 

Era târziu. Trecu în dormitor să se îmbrace, îşi aduse 
aminte că nu s-a bărbierit, luă de pe un fotoliu pelerina 
de ploaie - la vremea asta în Himalaya nu se făcea 
plajă - şi trase maneta din colţul camerei: peretele 
curb, transparent lunecă într-o parte. 


2. 


Yaralde fusese pregătită minuţios de All pentru ziua 
când, după moartea lui, Hidra, fără nicio cauză 
aparentă, îşi va înceta activitatea. Misiunea fetei, 
aparent simplă, era în fond complicată şi stranie: să 
vegheze în ascuns funcţionarea computerului, şi după 
oprirea acestuia să-l caute pe un oarecare Glyd, pe care 
să-l însărcineze în numele profesorului cu cercetarea 
Hidrei şi căruia să-i pună la dispoziţie fişele de 
observaţie şi să-i dea orice informaţie suplimentară va 
solicita despre maşină. lar dacă el refuză să primească 
materialul, Yaralde să apeleze la un alt bărbat, bătrânul 
Kobo, singurul care-l poate determina pe acel Glyd să 
accepte mesajul încredinţat post-mortem de All. 

Totul părea o farsă, o fantezie puerilă, dar maestrul n- 
avea obiceiul să glumească, şi-apoi glumele, ca să aibă 
haz, nu se pot prelungi la nesfârşit. Aşa că Yoralde, încă 
întrebându-se de ce tocmai ea a fost aleasă drept 
confidentă şi părtaşă la îndeplinirea unui asemenea 
plan obscur, se strădui să memoreze ordinele şi 
poveţele maestrului, până ce ajunse să ştie ca pe apă 
cum se controlează, de la distanţă, reacţiile dificile, 
deseori neaşteptate, ale Hidrei. De fapt nădăjduia, în 
secret, că foarte curând calculatorul îşi va duce la bun 
sfârşit sarcina de a înţepeni pe nepusă masă; şi era 

destul de plictisită de pedanteria şi metoda didactică 
rigidă a lui All, ca să anticipeze cu satisfacţie acest 
moment, care ar fi redus dăscăleala indigestă a 
profesorului la o splendidă inutilitate. 

E un mod de ate răzbuna când ai nouăsprezece ani şi 
când n-ai crede, în ruptul capului, că omul care-şi 
fascinează studenţii cu personalitatea lui şi pe care, în 
intimitate, îl divinizezi şi-l şi iubeşti puţin, are să moară 
într-o bună zi, ca oricare altul. Şi mai ales când, abia 
venită la universitate, habar n-ai pentru ce o maşină, 
care, oficial, lucrează numai pentru coordonarea unui 
combinat al industriei e programată să se defecteze, la 
o dată aleasă de ea însăşi - şi tu eşti singurul deţinător 
al tainei acestui program, şi n-ai să poţi vorbi despre 
asta multă vreme, cu nimeni. De aceea, fugind de 
complicaţii, Yaralde socotea că a încheiat o alianţă cu 
acel computer straniu, el trebuind să intre în impas cu 
mult înainte de prevederile lui All, iar ea mascând 
acţiunea lui subversivă printr-o naivitate bine simulată 
şi prin sârguinţa la învăţat, menite să adoarmă orice 
suspiciuni ale dascălului. 

Şi jocul a mers aproape un an, adică până ce Alla 
murit. Atunci o singură dată fata i-a văzut pe Kobo şi pe 
Glyd, printre puţinii strânşi la catafalcul profesorului. N- 
a îndrăznit să le vorbească, invocând, faţă de ea însăşi, 
respectarea misiunii primite din partea defunctului, dar 
în fond o reţinuse timiditatea. Pe Kobo l-a recunoscut 
după barba lungă, sură, revărsată pe piept şi despre 
care All îi vorbise; în schimb chipul lui Glyd nu l-a putut 
memora, căci mai târziu, întrebându-se care dintre toţi 
fusese el, nu-i revăzu în minte decât hainele neîngrijite 
şi largi. Misiunea dată de All începu încă din vremea 
aceea s-o obsedeze - nu-şi închipuia în ce măsură avea 

să-i închidă viaţa - mai cu seamă de când o chinuia 
ideea absurdă că moartea fizicianului fusese grăbită de 
complotul dintre ea şi calculator. Gândul că Glyd va fi 
silit să preia cândva nu atât rezolvarea ciudatului 
program închis în circuitele maşinii, cât răspunderea 
pentru finalizarea întregii acţiuni, era nebulos şi parcă 
neverosimil. Un timp, Yaralde tot mai sperase, ca şi 
cum urmările nefaste ar fi întărit alianţa, acum 
malefică, a ei cu computerul, că blestemata defecţiune 
se va produce în curând, şi pentru asta fixa ea singură 
nişte termene, întâi scurte, pe urmă mereu mai 
îndepărtate - şase luni, un an, cinci... Constata îngrozită 
că uită, pe zi ce trece, tot ce odinioară învățase cu o 
râvnă răutăcioasă, şi-şi dădea seama că notele strânse 
cu grijă pentru Glyd devin imprecise, iar 
comportamentul maşinii se complică peste puterea ei 
de înţelegere. Se stabili în Himalaya şi se angajă ca 
tehniciană la Combinatul industrial, dar nici aşa nu-i 
mai era posibil să urmărească ansamblul de procese 
din nucleul de comandă al calculatorului; aparatajul 
construit în acest scop de All însuşi devenea insuficient 
şi în multe privinţe depăşit. 

Astfel Yaralde îmbătrânea pe nesimţite, într-o izolare 
până unde rar mai ajungeau ecouri ale întâmplărilor din 
afară. Îndată după ce, ca să fie mereu lângă Hidră, îşi 
întrerupsese studiile, părinţii ei plecară pe Venus, într-o 
colonie a minerilor. Îi scriau des, aproape în fiecare 
săptămână, şi ea le răspundea greu - că e sănătoasă, 
şi, cu ironie involuntară, că are o muncă interesantă. 
Auzise că un frate, cel mare, a descoperit ceva 
important şi că a luat un piemiu de prestigiu; chiar într- 
o discuţie, de faţă cu ea, un celebru al zilei îi elogie 
lucrările, abia disimulându-şi invidia. Altă dată, o 

ingineră din apartamentul vecin a dus-o într-o plimbare 
pe ocean, ca să-i spună că un anume Egon suferă, 
sărmanul, ca un câine; o întrebă cât mai are de gând 
să-l chinuie cu atâta indiferenţă, şi bănuind că-i victima 
unei farse, ea s-a interesat, înţepată, de când au ajuns 
câinii etalon pentru suferinţă. 

Aşa zilele treceau fără nicio schimbare în viaţa ei, 
chiar şi după ce realizase că All, cu bună ştiinţă ori 
supraapreciindu-i valenţele, a sacrificat-o de dragul 
computerului. Din cei zece ani, cât dura specializarea în 
universitate, frecventase cursurile numai trei. Abia îşi 
mai amintea noţiuni generale de fizică matematică, pe 
când mulţi dintre colegii săi deţineau de pe acum 
câteva titluri ştiinţifice. Într-un rând decise să-şi reia 
studiile, să poată perfecționa aparatele de control ale 
maşinii. In sectorul lor tocmai luase fiinţă un ciclu de 
prelegeri, după absolvirea căruia avea dreptul, printr-o 
echivalență de examene, să se prezinte la concursul de 
admitere al unui institut zonal. Şi de două ori comisia 
organizatoare a respins-o, pentru slabă pregătire, la 
sfârşit cineva de acolo sfătuind-o, fără menajamente, să 
se lase păgubaşă. 

Atunci s-a gândit prima oară să defecteze cu mâna ei 
calculatorul lui All. Şi-a luat benzile cu înregistrări din 
vremea studenţiei, notele şi schemele lăsate de fizician 
şi a încercat să le pună cap la cap şi prin deducție să 
afle locurile vulnerabile ale construcţiei cibernetice. 
Pentru că, raţionase ea, dacă în ciuda programului care- 
i dicta să se împotmolească, maşina nu s-a oprit nici 
după unsprezece ani, se prea poate să se fi stricat în 
aşa măsură, încât să funcţioneze impecabil la nesfârşit. 

Pe vremea aceea încă nu se interzicea intrarea 
personalului în incinta care-o adăpostea pe Hidră, şi, pe 

lângă cei câţiva specialişti însărcinaţi să controleze 
această zonă, aveau acces la computer şi tehnicienii. 
Mai departe, în adâncurile muntelui sfredelit de galerii 
(unde se fabricau, după tehnologii elaborate chiar de 
Hidră, produse industriale într-o gamă din ce în ce mai 
largă - de la maşini-unelte şi utilaje la vehicule rutiere 
şi aeronavale, ansamble cibernetice şi aparate cu 
diverse specializări) niciodată nu putuse pătrunde un 
om. Se bănuia că acolo există laboratoare, bancuri de 
probe şi piste de rodaj, deoarece transportoarele 
aduceau la suprafaţă, pentru fiecare sortiment solicitat 
în comenzi, un număr de variante cu grade sporite de 
perfecţionare. In buletinele emise periodic, Hidra 
anunţa extinderea posibilităţilor de fabricaţie pentru 
sortimente noi, ca şi rezultatele propriei sale activităţi 
de cercetare. Un sistem complex de transmitere a 
informaţiilor, utilizat, de altfel, pe plan mondial, o ţinea 
la curent cu descoperirile de ultimă oră în domeniile 
respective. 

Curând însă Yaralde îşi dădu seama că nu va putea 
interveni asupra Hidrei; nu numai că i-ar fi fost imposibil 
să deregleze un centru vital al maşinii, dar însăşi 
utilitatea acestui act - făcând abstracţie că era un fel 
de sabotaj, cu urmări lesne de închipuit - i se părea 
acum de minimă importanţă. Poate chiar păstrarea 
secretului încredinţat de All constituia o primejdie, atâta 
timp cât scopul real pentru care fusese conceput şi 
programat acest computer autoperfecţionabil nu era, 
de fapt, cunoscut nimănui. Şi tocmai atunci fata se 
îmbolnăvi şi plecă într-un sanatoriu de pe o staţie 
cosmică orbitală; îşi aşteptă vindecarea, înainte de a 
lua o hotărâre, acordându-şi cu uşurare răgazul, ca pe o 
vacanţă binemeritată. 

Dar la întoarcerea pe Pământ renunţă la toate 
planurile - poate deznădejdea trecuse, ori nevoia de 
supunere, reînnoită, fuga de complicaţii, din pricina 
căreia odinioară acceptase misiunea propusă de All, o 
cuminţeau din nou. Ce-i drept însă, nu pentru multă 
vreme. Până în ziua când nu mai reuşi să urmărească în 
mod coerent nici reacţiile de ordin secundar dinăuntrul 
Hidrei şi când tot ce se petrecea sub carcasa blindată a 
acesteia rămăsese practic în afara oricărei posibilităţi 
de control. Atunci Yaralde hotărî a doua oară că 
funcţionarea Hidrei trebuie oprită. Incerca să întrevadă 
o modalitate, se grăbea, cu impresia că, scăpat de sub 
supraveghere, computerul va declanşa o catastrofă, ca 
şi cum cele câteva aparate de măsură la îndemâna 
fetei ar fi putut preveni, până atunci, apariţia unui 
asemenea pericol. Şi în înfrigurarea căutărilor, pe 
neaşteptate constată că de fapt o parte a obligaţiilor 
sale, de observare a funcţionării Hidrei, au încetat. 

E straniu cum niciodată nu judecase lucrurile în 
perspectiva celor aproape doisprezece ani pierduţi, a 
viitorului ei ratat şi a înstrăinării de lume. Socotise 
mereu că totul va fi o perioadă pasageră, apărută 
accidental şi de aceea fără durată. Şi n-a simţit, în 
izolarea impusă şi acceptată de ea însăşi, că anii aceia 
treceau din viaţa ei. În planurile pentru mai târziu, 
sărea firesc peste situaţia actuală, cum ar face-o un 
bolnav în spital, ca peste o etapă plicticoasă, dar 
obligatorie şi poate folositoare. Auzul succeselor de 
răsunet ale unora dintre foştii colegi îi aduceau 
îngrijorări de moment. Ştia bine că „după asta” va veni 
rândul său să strălucească şi cu toate că pierduse 
pasul, şi ea singură întrezărea - pe măsura scurgerii 
vremii tot mai des - cât de departe au ajuns şi oameni 

care altădată, la universitate, fuseseră în urma ei, se 
mai considera totuşi, cu un nesăbuit orgoliu, superioară 
lor. Aşa alunecase în capcana inactivităţii. Cu iluzia că 
poate depăşi oricând decalajele, era comod să aştepte 
venirea unei schimbări sigure, chiar dacă esenţa 
acestei schimbări îi scăpa. Neliniştea pentru destinul 
computerului, în ciuda vechii ei admiraţii faţă de All şi 
dincolo de toate frământările, începuse să se tocească, 
atâta timp cât Yaralde se bătea pentru o cauză totuşi 
străină. Desigur, eşecul în încercarea de reluare a 
studiilor putea aparţine aceleiaşi sfere - îndemnul de a 
reveni într-o universitate nu pornise din ambiţie, ci doar 
din spiritul îndeplinirii datoriei; niciun moment nu luase 
concursul cu adevărat în serios şi îşi închipuia că asta e 
de ajuns ca să explice căderea. 

Tocmai de aceea imposibilitatea de a mai urmări 
funcţionarea Hidrei o găsi în derută pe Yaralde. Maşina 
totuşi nu se oprise în niciunul dintre modurile posibile, 
prevăzute şi descrise de All, aşadar Glyd nu trebuia 
alertat. Pe de altă parte, fata se vedea lipsită şi de 
simulacrul de ocupaţie care era înregistrarea periodică 
a reacţiilor din Hidră, nu putea împiedica desfăşurarea 
unor procese cine ştie dacă nu fatale pentru calculator 
şi uzinele conduse de el, şi trăia, cu mai multă acuitate 
decât oricând, sentimentul că misterul în care All 
învăluise adevăratul scop al construirii maşinii e o farsă 
dăunătoare şi de prost gust. 

Dar venirea bruscă a libertăţii atât de mult aşteptate 
îi mai dădea încă, pe atunci, siguranţă şi o exaltată 
încredere în viitor... 

Deziluziile fură încete şi târzii - la început numai 
surpriza că doar câţiva dintre vechii prieteni îşi 
amintesc de ea (şi sub un pretext sau altul îi căutase pe 

toţi), panică în faţa zidului de netrecut al compătimirii 
lor, fugă bezmetică să ajungă iarăşi măcar la un om, la 
o întâmplare, la un obiect din multele care i se 
perindaseră fără urme prin viaţă, apoi senzaţia 
neputinței, abandonarea, întoarcerea, lipsită de sens, 
lângă Hidra cea de toate zilele, care nu-şi oprea, mereu 
nu-şi oprea obscura, duplicitara ei activitate, şi mai 
târziu acceptarea indiferentă a pasiunii unui bărbat, 
peste trei săptămâni gustul despărțirii brutale, cu vorbe 
aruncate ca pietrele, inutilitate, inutilitate... 

Avusese norocul - dacă-i adevărat că există până şi în 
cele mai mari dificultăţi asemenea  binefaceri 
paradoxale - ca în răstimpul cât veghease maşina să 
pună, din instinct, între sine şi realitate un văl abia 
transparent, la adăpostul căruia îşi petrecea monotonia 
anilor; şi mulţumită lui, revelaţia ratării i se mai părea 
uneori unul din conturele nedesluşite ale lumii de-afară. 

x 

„Hidra s-a oprit!” Vorbele, goale de conținut, pluteau 
acum în gândul Yaraldei, neputându-se aşeza nicăieri, 
alungate de pretutindeni. „Hidra s-a oprit” reveneau ele 
cu plictisitoare insistenţă, ori poate, închise sub inerția 
de neînțelegere a fetei, se chinuiau să scape şi să 
dispară. 

În drum spre Glyd, Yaralde trecea peste câmpia 
fostului Cosmodrom central, peste amplasamentele 
rampelor demontate, peste căile de acces năpădite de 
ierburi - o vegetaţie sălbatică, răsărită din pământul 
îndelung nelucrat, şi ale cărei rădăcini măcinau betonul 
şi asfaltul, rupându-le în bucăţi, pentru ca apoi 
trunchiurile şi ramurile arbuştilor să le împingă haotic în 
sus; iar de sub marginile lor, din umbră şi umezeală, 
izbucneau spre cer valuri compacte de frunze 

proaspete. 

„Hidra s-a oprit”... 

Era o zi la sfârşitul verii, copacii, aerul, norii abia 
ridicându-se la orizont, obosiţi de prea mult drum, îşi 
pregăteau popasurile de toamnă. Dezvelindu-şi, cu 
umilinţă, rănile în lumina târzie şi blândă, imensul 
platou parcă ar fi jinduit să şi le vindece şi parcă ştia că 
asta nu mai e cu putinţă. Fusese părăsit, pe 
neaşteptate, în urmă cu vreo treizeci de ani. Oamenii 
luaseră astronave, instalaţii, vehicule şi dispăruseră, 
cine ştie încotro, iar în urma lor au ieşit aici, întâi timid 
şi întinzându-se lent, îndrăzneţe mai târziu şi într-o 
lacomă grabă, mucegaiurile vegetației devorante. S-ar 
fi zis că un cutremur sau o explozie devastatoare a 
smuls rampele, a nimicit coloşii zburători, a sfârtecat 
şoselele, dând la iveală, prin şanţuri şi crăpături, miezul 
galben-verzui al unei mlaştini subpământene. Dar nu 
era imaginea, aşa uşor de recunoscut, a vieţii brutal 
întrerupte; dimpotrivă, o viaţă îmbolnăvită se prelungea 
peste măsură, în degradarea ei proprie. 

Ici-colo, sub copertinele vechilor adăposturi se 
opriseră amatori de week-end insolit, sau cupluri tinere, 
dornice de izolare. Pe platforma unui hangar în 
paragină - sărind gardul care mai proteja, ignorant, 
ruinele incintei sacre a navelor cereşti - cete de copii îşi 
disputau resturi de aparatură aruncate. Dinspre munţii 
de la asfinţit venea o adiere răcoroasă şi pe grilele unei 
antene de control fluturau în şir scutece întinse la 
uscat. 

Yaralde îşi ridică glisorul până la înălţimea crestelor 
stâncoase şi intră în legătură cu omniobserverul de 
lângă locuinţa lui Glyd. Sub faleza ce reteza lanţul 
munţilor spre  cosmodrom, văzu fostul cimitir al 

astronauţilor: pădurea de cedri, încremenită în căldura 
amiezei, ca un al doilea perete de piatră prăbuşit peste 
colinele din vale, printre care Lethe, pe jumătate secat 
de îndelunga vară secetoasă, abia mai izbutea să 
răzbată, fir încâlcit şi strălucitor. 

De necrezut că odinioară de aici a fost condus marele 
asalt cosmic şi că edificiul ce se zăreşte departe, acum 
hotel turistic foarte solicitat, adăpostea faimoasa Şcoală 
de  cosmonavigaţie, unde-au ucenicit şi şi-au dus 
bătrâneţele constructori de nave spaţiale şi piloţi dintre 
cei mai străluciți ai veacului, unde All, Kobo şi Dav, 
vârfurile acestei pleiade, încercaseră să schimbe din 
temelii principiile navigaţiei astrale. Se mai povestea, 
ca o legendă, întâlnirea lor stranie cu fiinţa raţională 
venită în chip de corabie cosmică a unei alte lumi!, dar 
toate s-ar fi zis că aparţineau, după numai câteva 
decenii, unui trecut fabulos, de care abia se mai 
aminteşte. 

Omniobserverul semnaliză dintr-un loc greu reperabil, 
pierdut în desişurile amorfe, undeva, lângă şoseaua din 
spatele pădurii. Fata n-avea putere să anticipeze 
discuţia cu acest Glyd necunoscut, şi nici nu se gândise 
ce-o să-i spună. Într-o casetă voluminoasă îi aducea 
toate însemnările, datele măsurătorilor asupra Hidrei, 
cifrate la ordinul lui All, împreună cu sistemele pentru 
decodificare, să i le-arunce în braţe, fără prea multe 
comentarii şi... Mai departe, are să plece, să înceapă, în 
sfârşit, o viaţă numai pentru ea. Destul trăise pentru 
alţii. 

„Hidra s-a oprit!... 


LU 


1 Relatarea acestor întâmplări constituie subiectul romanului „Ferma 
oamenilor de piatră" de Romulus Bărbulescu şi George Anania, Editura 
tineretului, Bucureşti, 1969. 

Casa lui Glyd, construită nu de multă vreme, în 
marginea unei pajişti, strălucea albă, pe jumătate 
ascunsă într-un pâlc de cedri tineri. Yaralde îşi lăsă 
glisorul pe dealul dimpotrivă, peste care trecea 
şoseaua, luă caseta grea, petrecându-i cureaua pe 
umăr, şi porni în jos către vilă. Din culmea dealului 
drumul cobora prin marginea unui crâng, şi-apoi la 
stânga, sub o râpă, printre lăstărişuri de stejar şi ieşea 
tocmai la surpăturile din coasta dealului; de acolo 
străbătea pajiştea pieziş, sărea pârâul peste un podeţ şi 
se pierdea, lângă casă, în pietrişul curţii. Era un drum 
îngust, de pământ, mărginit de şanţuri subţiri; vara îl 
năpădeau ierburi sălbatice. Uneori se abătea din 
autostradă câte o maşină, lăsând, după ploaie, făgaşuri 
adânci, unde se strângeau apele; mai sus, în deal, 
şuvoaiele ştergeau urmele roţilor şi măcinau pământul, 
scoțând la iveală colţi mari de piatră, şi dacă maşina 
revenea, peste cine ştie cât timp, când se nimerea din 
nou să plouă, pârâiaşele iarăşi rodeau din drum - aşa 
că-l adânciseră treptat, şi la cotitură era o groapă, de 
unde Glyd săpase un fel de jgheab, să se scurgă 
băltoacele. 

Yaralde intră fără să-şi anunţe prezenţa - aflase de la 
omniobserver că Glyd lipseşte de acasă. Uşile, deschise 
larg, păreau o invitaţie ospitalieră pentru oricine ar fi 
dorit să le treacă pragul. Fata nu mai fusese niciodată 
singură într-o locuinţă străină, cel puţin nu în absenţa 
stăpânului. După drumul lung, prin căldura uscată de- 
afară, ostenise. Îşi privi sandalele pline de praf şi puse 
încet, cu sfială, caseta alături, lângă perete. Se afla într- 
un hol imens, cu mobile scumpe şi opere de artă alese 
cu mult gust şi aşezate în locurile cele mai potrivite. 
Lumina se filtra savant prin vitralii, şi foşnetul abia 

perceptibil al unor maşini în funcţiune dădea viaţă şi un 
aer de aşteptare interiorului. Lucrurile erau toate foarte 
noi, cel mult de-o vârstă cu vila şi, fără a fi de ultimă 
modă, creau senzaţia luxului rafinat. Biruindu-şi 
reţinerile, Yaralde deschise o uşă, apoi alta şi alta, 
trecu, din uimire-n uimire, prin bibliotecă, prin cabinetul 
de lucru şi o mare sală de audiții muzicale, unde ar fi 
încăput în voie o orchestră şi publicul ei, printr-un 
salon-cameră de zi, cu pereţii prefăcuţi în mirifice 
acvarii, văzu sala de gimnastică, prelungită cu un teren 
de sport perfect amenajat, o baie, la parter, cu bazin de 
marmură neagră şi plante exotice în firide de granit şi 
lângă coloane de jad, se rătăci în seră pe sub lanţuri de 
orhidee împletite cu rădăcinile monstruoase ale 
arborilor tropicali. Intârzie la etaj, în apartamentele 
pentru oaspeţi, construite într-o altă arhitectură fiecare 
şi, desigur, nu uită nici bucătăria. Pretutindeni, o 
curăţenie şi o ordine desăvârşite, care nu se asociau cu 
imaginea omului neîngrijit de lângă catafalcul lui All, şi 
pe urmă Yaralde ştia de la All că Glyd îşi părăsise, 
odinioară, soţia şi trăia singur de ani îndelungaţi. Era 
greu de închipuit cum reuşeşte, chiar cu ajutorul 
maşinilor, să întreţină casa aceea inutil de mare, ca şi 
cum ar fi destinat câteva ceasuri zilnic unei asemenea 
activităţi, făcându-şi din ea un scop în viaţă. 

După drumul obositor şi după priveliştile dezolante 
ale cosmodromului, fata se simţea bine în răcoarea 
parfumată a vilei; gândurile triste o părăsiră treptat, iar 
ciudăţenia noilor descoperiri o făcu îndeajuns de atentă 
ca să înţeleagă, la proporţiile adevărate, nepotrivirea 
dintre casă şi stăpânul ei. Incepu să scotocească, pe cât 
putea mai discret, în fiecare odaie. Găsi haine multe, 
bine lucrate şi pentru diverse ocazii - costume 

elegante, de seară, cu tunici din mătase neagră, cum 
cerea moda vremii, haine de dimineaţă şi de după- 
amiază, de purtat în casă, pe stradă, la întâlniri 
particulare şi la recepții, halate largi, din ţesături de 
alge marine, călduroase şi moi, câteva blănuri scumpe 
şi rare (deşi în zona aceea nu era niciodată zăpadă - 
semn că purtătorul lor călătorea mult), dar toate erau 
ale altor bărbaţi, diferiţi ca statură şi preferinţe, patru la 
număr, oaspeţi ai vilei pentru răstimpuri mai lungi. Erau 
şi veşminte femeieşti, mai puţin numeroase, în 
despărţituri separate ale dulapurilor; cele mai multe 
aparţineau, probabil, soțiilor sau iubitelor unora dintre 
musafiri. În dormitorul de la parter al lui Glyd, Yaralde 
descoperi o garderobă săracă şi neelegantă, dar de 
aceeaşi calitate şi îngrijită cu pedanterie. Era de 
presupus că amfitrionul îşi egala invitaţii, replicând 
eleganţei lor prin sobrietate, şi fata se bucură, fără să 
ştie de ce, că el nu rămâne mai prejos. Intr-un sertar, 
încuiat, dar cu cheia în broască, împăturite cu grijă se 
aflau câteva haine vechi de femeie, bine păstrate, 
mărunţişuri de toaletă şi un teanc de scrisori şi 
fotografii, într-o casetă de lemn, unde curioasa 
nepoftită nu se încumetă să scotocească. Reţinu doar 
un nume, pe marginea unei file: Indra. 

Toţi aceşti oameni se adunau aici mai cu seamă ca să 
lucreze, fiindcă încăperile, terasele şi mobilele lor erau 
pline cu obiecte servind celor mai diferite îndeletniciri. 
Glyd adăpostea la el o actriţă, un pictor şi un scriitor, 
pare-se destul de obscuri, căci Yaralde, văzându-le 
actele, semnăturile şi cărţile, acum le citea numele 
pentru prima oară. Mai erau apoi un inginer sau 
matematician şi încă cineva, cu profesie incertă, odăile 
lui servind parcă drept spaţiu de expunere pentru 

obiectele heteroclite ale unui muzeu sui-generis, de la 
autografe ale unor celebrităţi, până la modele de staţii 
orbitale şi la costume de carnaval. 

Ce-i adunase pe toţi laolaltă? Trebuie să fi fost un 
grup vesel, majoritatea erau oameni tineri şi judecind 
după mulţimea lucrurilor fiecăruia se întâlneau des. Să 
fi elaborat ceva în comun? Un gen de lucrare colectivă? 
Cu meseriile lor, greu de presupus. 

Biblioteca, foarte cuprinzătoare, era plină cu 
microfilme de artă şi de beletristică, multe necitite de 
nimeni, căci  sigiliile de laborator ale tuburilor 
protectoare rămăseseră intacte. In rafturi separate 
zăceau cărţi de istorie a artelor şi ştiinţei şi zeci de 
casete cu reproduceri ale operei unor plasticieni de 
seamă, prea puţin consultate şi ele. Fonoteca 
adăpostea câteva mii de înregistrări, de muzică, dar şi 
de spectacole teatrale, lecturi de versuri, recitaluri ale 
marilor actori din ultimele două veacuri. Cinemateca, 
nu mai puţin bogată, primea însă vizitele cele mai 
frecvente, multe cinediscuri, din pricina prea deselor 
întrebuinţări, fiind pe jumătate şterse. 

Glyd adunase cu trudă, deşi cam la întâmplare, tot 
acest tezaur, de care nu se folosea decât în parte şi nu 
totdeauna alegând cărţile, imprimările, reproducerile, 
filmele cele mai reprezentative şi cele mai utile, în fond, 
pentru propria lui cultură... Yaralde şi-l imagină 
pierzând ore întregi cu întreţinerea curăţeniei în vilă, 
dar pregetând să înceapă lectura unei cărţi mai 
voluminoase - şi se strâmbă involuntar. Asta nu se 
potrivea tiparului croit de ea pentru Glyd în toţi anii 
când aştepta apariţia lui salvatoare. El trebuia să fie 
simpatizat fără rezerve, ca şi personajul pozitiv al unui 
roman, pentru că rolul său, în povestea neclară care 

devenise viaţa fetei, era să stăpânească Hidra lui All şi 
să rezolve cu bine toate încurcăturile. Şi iată că eroul 
tulbura, cu surprize puţin plăcute şi cu enigme dincolo 
de înțelegerea  cititorului-Yaralde, admiraţia ei 
binevoitoare. Cine este de fapt acest Glyd, care-i sunt 
gândurile, lumea, meseria, la urma urmei? Casa nu 
dădea niciun răspuns, doar arunca, ici şi colo, o pată de 
lumină, pe detalii nesemnificative - o gazdă bună, un 
om sobru şi reţinut (dacă hainele sunt oglinda fidelă a 
impresiei ce vrem să o facem în lume), fără o cultură 
prea întinsă şi nici armonioasă, dar conştient de ce şi 
de cât îi lipseşte, un maniac posesor de locuinţă 
elegantă, aranjată cu gust rafinat, în stare să trezească 
invidii - poate că un snob. Unul care şi-a părăsit 
nevasta şi nu încetează s-o iubească şi să-i păstreze cu 
sfinţenie fleacurile, de parcă ar fi fost scăpate de la foc. 

Şi mai departe? 

Era o  discrepanţă supărătoare între aspectul 
somptuos al vilei şi cel de improvizație neglijentă a 
drumului până la autostradă. Dar poteca aceea 
bolovănoasă, brăzdată de ploi şi plină de băltoace i-l 
sugera Yaraldei pe Glyd din amintirea ei şi poate se 
lega şi de hainele lui ponosite, de la moartea lui All, şi 
de cele de-acum; puţine şi lipsite de eleganţă. 

Pe urmă fata cobori la subsol şi întâlni o uşă încuiată, 
singura, care se deschidea printr-un cifru de cod 
biologic, desigur codul lui Glyd. Aşadar aici se ascunde 
o taină la care nimeni nu poate ajunge îşi zise ea şi 
zâmbi - subsolul avea ferestre largi, de-a lungul tuturor 
pereţilor. Geamurile erau prăfuite, se vede că zelul de 
gospodar al stăpânului se oprea la suprafaţa solului, dar 
privind de afară, din direcţia de unde bătea soarele, 
fata distinse cu uşurinţă că în spatele uşii atât de 

straşnic zăvorâte era un imens depozit, care se întindea 
pe sub toată vila, plin cu vechituri aruncate în 
dezordine: bucăţi de metal sfâşiate ca de o explozie, 
resturi de costume de zbor astral, fragmente ale unui 
tablou de comandă, un morman de pietre într-un colţ, 
lângă jerbe odată impunătoare, acum cu florile uscate 
şi mucegăite ca vai de lume, un stindard vărât într-un 
toc de piele lucioasă, prea scurt însă pentru el şi de sub 
care ieşeau franjuri de mătase argintie, grămezi de 
aparate, cu sârmele de contact zbărlite în jurul lor ca 
ţepii unui arici, un vraf de cărţi sau registre cu foi 
groase şi ţepene, câteva arme de mult ieşite din uz, 
unelte stranii, făurite pentru îndeletniciri obscure, 
trofee cinegetice ajunse într-o stare de plâns, o vitrină 
cu insigne şi medalii strălucitoare în lumină, o uniformă 
albastră, cu însemnele, încă aşa de bine cunoscute, ale 
instructorilor din fosta şcoală de zbor - şi în centrul 
acestei harababuri o caricatură de atelier sau laborator, 
patru mese lungi, cu vase de sticlă, instrumente de 
măsurat şi o reţea deasă de cabluri multicolore. 

Yaralde reveni la intrarea principală. Soarele se 
înclina spre  asfinţit şi atinsese marginea falezei, 
proiectându-i umbra până dincolo de clădire, peste 
vârfurile cedrilor neclintiţi. Ridicat pe un catarg înalt, 
omniobserverul îşi rotea antenele, în vreme ce corolele 
bateriilor fotoelectrice i se închideau pe rând, cu 
pocnete înăbuşite. Se făcuse răcoare. O nelinişte 
uşoară o înfioră pe fată la vederea casetei lăsate în hol. 
Regretă că a venit singură la întrevedere, că nu l-a 
chemat şi pe Kobo deşi, fără să-şi poată explica pentru 
ce, îi era teamă de el. Sau e mai bine aşa; poate 
bătrânul, obişnuit să privească lucrurile, ca acum 30-40 
de ani, ar fi încurcat totul. Emisara lui All, după amara 

ei experienţă, avea convingerea că Glyd nu se va 
entuziasma prea mult de misiunea în perspectivă. Şi 
cine ştie de când nu se mai întâlniseră, el şi doctorul şi 
ce sentimente îşi purtau unul altuia, de vreme ce Kobo 
nu se număra printre oaspeţii obişnuiţi ai acestei case? 

Un robot mic şi delicat, cu înfăţişare de copil, îi aduse, 
din proprie iniţiativă, pe un platou de abanos, o gustare 
şi sticle cu băuturi, citrice şi pahare pentru cocteil. 
Aşeză tava pe o măsuţă joasă, împinse alături un fotoliu 
şi dispăru, la fel de tăcut precum venise. Yaralde 
descoperi că-i era foame şi tot atunci oboseala strânsă 
îndelung, nu numai după zborul din Himalaya aici, ci şi 
a ultimelor săptămâni de zbucium, osteneala 
resemnată a ratării şi cea a revoltei neputincioase în 
trecerea peste cosmodromul părăsit o cuprinseră pe 
neaşteptate. Se aşeză în fotoliu, întinzându-şi picioarele 
şi lăsând braţele să-i cadă pe lângă trup. Ar fi vrut să 
facă o baie fierbinte, în bazinul acela de marmură 
neagră şi printre plantele exotice. Se imagină acolo, în 
apa limpede care ţâşneşte din gurile balaurilor de 
piatră şi-şi dori asta ca pe o bucurie de mare preţ. Apoi 
imediat îşi dădu seama că s-ar simţi prost, ca într-o 
postură indecentă, că era din altă lume, şi se întrebă 
dacă nu şi Glyd socoteşte la fel, acel Glyd care străbate 
drumul dinspre şosea, dinadins neîngrijit şi care intră în 
subsolul cu vechituri, interzis chiar şi prietenilor lui, 
cărora restul vilei le stă fără rezerve la dispoziţie. Şi 
oare nu fusese vila astfel construită şi mobilată numai 
pentru prieteni şi oaspeţii întâmplători? 


3. 


A fost o vreme, bine cunoscută de noi toți, când 
asaltul Cosmosului (în entuziasmul general care a 


55 


însoţit lansarea primilor sateliți, cea dintâi aselenizare, 
premiera coborârii pe o altă planetă) a favorizat şi 
apariţia unor manifestări ciudate ale extazului colectiv. 
Miliarde de rachete şi rachetuţe, confecţionate la scară 
redusă şi în privinţa tehnicii şi în aceea a bunului gust, 
pătrundeau în casele a miliarde de entuziaşti, 
rămânând acolo timp îndelungat. 

Aşa au apărut pe lume, serie după serie, pe lângă 
rachetuţele în cauză, numeroşi alţi monştri şi 
monstruleţi cu destinaţii diverse; moartea le-a fost la fel 
de rapidă ca şi naşterea, pentru că nimeni n-avea ce 
face cu ei. Au supravieţuit, câţiva, mulţumită capriciului 
unor originali. Printre aceşti originali se număra şi 
Donar Tiberiu. Cum a ajuns în situaţia asta, e simplu de 
explicat.  Avusese curajul să folosească pentru 
deplasări, pe orice distanţă, un vehicul de zbor ale cărui 
forme stilizate aminteau cu prisosinţă de celebra 
broască ţestoasă de mare. Numele iniţial al acestei 
minuni se uitase. Tib îi spunea Jarcalete - o vorbă 
ciudată, de pe la el de-acasă. Ciudăţenia vorbei, şi 
maşina însăşi îl făcuseră cunoscut poate mai mult decât 
succesele în profesie. Îşi iubea aparatul cu pasiunea 
unui colecţionar de rarităţi. II înzestrase cu cele mai noi 
instrumente de comandă şi control, îi schimbase 
motoarele cu altele mult mai puternice, cu consum mic, 
mărindu-i astfel raza de acţiune. Jarcalete deveni o 
maşină rapidă, sigură şi agreabilă şi pe deasupra un 
plăcut tovarăş de drum, graţie locvorobotului prin care 
putea întreţine numeroase convorbiri agreabile. 

Donar gustă, ca de fiece dată, atmosfera intimă a 
cabinei - o cabină instalată, cum era şi de aşteptat din 
partea bogatei fantezii a creatorilor, în ceea ce 
reprezenta capul retractil al lui Jarcalete. 

— Ura, ura! mormăi, cu glas hodorogit, automatul 
vorbitor. Încotro, stimabile? 

— Himalaya, Nanga Parbat! O să te-ndrume un 
omniobserver. 

— Locuri blestemate! 

— Tu dă-i bătaie, că vedem noi acolo! 

— Aşa! În zece ani nu mi-ai spus o vorbă bună! 

Asta era programul lui Jarcalete: să se plângă, de 
toate, de misiuni mai ales, şi într-un limbaj colorat. Se 
întâmplă uneori că dialogurile astea, dacă ai grijă să nu 
te plictisească, alungă indispoziţiile. Tib se aşeză binişor 
în fotoliu, cu pelerina uitată în braţe. Jarcalete închise 
trapele şi porni în sus cu viteză maximă. Apoi, luminiţe 
şi ecrane, aprinzându-se pe nepusă masă, clipind, 
schimbându-şi culorile în focuri de artificii - trucuri 
răsuflate. Reprezentaţia avea loc pe un tablou de bord. 
Biata maşină! 

„lubitoarea Kali” reacţionă, trimițând în şoldurile lui 
Tib înţepături dese - altitudinea creştea vertiginos, 
aducând o decompresiune a aerului din cabină. Donar 
consultă din priviri ecranul de recunoaştere, cel mai 
mare, plasat în centru, pe pupitru. Văzu un punct 
luminos cum traversa în diagonală sticla bombată. O 
inscripţie pâlpâi o clipă în partea de jos: „Farul de pe 
insula Majuro.” Salbe de lumini multicolore, cu 
intensităţi diferite răsăreau mereu din întuneric, sub 
navă: la nord aglomerările urbane de pe arhipelagul 
Marshall şi spre sud-est ferme izolate din puzderia de 
insulițe, mai vechi şi mai noi, înşirându-se ca mărgelele 
pe aţă, ale grupului Gilbert. 

— O caut pe Eileen! hârâi brusc vocea lui Jarcalete. 
Indicativ biologic zero-opt, zero, patru sute doi - alfa, 
sigma, epsilon, sigma, omicron. Am lansat apelul de 

chemare. 

— Decizi singur? se înfurie Tib, aruncând pelerina 
peste cutia difuzorului. Cum ţi-ai permis?... 

Un braţ arcuit îi aduse în faţă televideofonul. Alt 
ecran, rotund, clipi de câteva ori, parcă somnoros, 
iradiind opalescent. Se auzeau şi semnale străine. 
Probabil omniobserverul, departe, la capătul celălalt al 
liniei. Un apel sonor nedesluşit confirmă apoi legătura. 
Pe ecran, Eileen, aşezând cu grijă nimicuri femeieşti în 
trusa de voiaj. In spatele ei o oglindă, cât tot peretele, 
unde Tib îşi văzu, şters, imaginea reflectată. Eileen îi 
căuta privirea. Câteva secunde păru surprinsă. Intui 
fulgerător încotro se ascunde Tib. Zâmbi, întristată. Nu 
mai ştia să zâmbească şi altfel. 

— Pleci... 

— Ghinion! îngână el, căutând să se ţină tare. 

Eileen rămase inertă, cu braţe căzute pe lângă trup. 

— Tu... totdeauna pleci... 

— Da. Acum... Tib nu găsi cuvinte de bun rămas. Vila 
am pregătit-o pentru tine. Şi mai e iahtul. 

Aşteaptă-mă acolo! Dacă vrei... 

— Nu. Când te-ntorci, spune-mi! Succes!... 

Ridică mâna, în semn de despărţire. 

Donar acoperi cu palma ecranul şi avu senzaţia că 
Eileen îi curge printre degete ca nisipul. 

— Te-ai supărat, Tib Donar? întrebă maşina, cu un fel 
de viclenie neascunsă. 

El împinse încet teleovideofonul şi se cuibări în 
fotoliu. 

— Toată viteza, Jarcalete! Şi ochii-n patru. 

Işi trecu palmele peste faţă şi constată cât îi crescuse 
barba. Să se radă? La ce bun? Pentru fasonul lui la 
discuţia cu Vopsitură? 

— Vezi că te urmăreşte un tip! îl preveni Jarcalete. 
Unul din deştepţii de la zborurile de noapte. M-a 
întrebat unde mergem. Vorbeşti, sau să-i spun că 
dormi? 

— Lasă! Dă legătura. 

— Mă, nu mai moţăi! ţipă o voce cunoscută, în 
difuzoarele deschise la maximum de maşina 
credincioasă programului. Era Wall, dispecer la centrul 
de urmărire a zborurilor din Melanezia, un vechi prieten 
şi colaborator. 

— Ei, ce ţipi aşa? răspunse Tib, fără chef. 

— Aud că pleci cu broasca în Himalaya. Ai grijă, 
ultima prognoză anunţă acolo vreme nenorocită. 
Musonul face ravagii. Pe lângă Nanga Parbat e prăpăd. 

— Mă miram să-mi dai tu o veste bună. Şi? 

— Ordin: săruţi uscatul în Filipine, te descotoroseşti 
de Jarcalete şi iei o rachetuţă, pregătită special pentru 
persoana ta la indicaţiile unui măgar credincios ca 
mine. De acord? 

— Nu. 

— Să fii sănătos, încăpăţânatule! 

Ridicându-se din fotoliu, Donar încă zâmbea. Pe 
ecranul de recunoaştere străluceau puzderia de lumini 
de pe marele aerodrom filipinez, lumini dispuse de-a 
lungul pistelor kilometrice din elastolit. Racheta cerută 
de Wall avea să-l aştepte mult şi bine, afară doar dacă 
prietenul său n-ar fi anunţat că anulează comanda. 

Se ambiţiona, cu orice preţ, să ajungă la Nino Ortiz 
întreg, să coboare direct din cabina faimosului 
Jarcalete, ca şi cum în felul acesta şi-ar fi apărat 
personalitatea. Întinzându-şi braţele, făcu două-trei 
mişcări viguroase, pentru a se dezmorţi după şederea 
în fotoliu. Apoi se grăbi să scoată din barul instalat sub 

pupitru un platou cu mâncare, băutură şi un pahar. 
Incepu să mănânce cu poftă, urmărind în acelaşi timp, 
pe alt ecran, lateral, proiecția în detaliu a hărţii cu zona 
unde trebuia să aterizeze. Extremitatea vestică a şirului 
de masive ce alcătuiesc Himalaya se termină brusc 
printr-un bastion montan - Nanga Parbat, a cărui 
creastă principală este orientată pe direcţia nord-est - 
sud-vest; în centrul ei tronează cel mai înalt vârf al 
muntelui, aflat la 8125 de metri. Din extremităţile 
crestei se văd alte două culmi, mai scunde, aşezate 
acolo parcă spre a sublinia măreţia lui Nanga Parbat - 
într-o parte Rakhiot Peak, 7070 metri, iar în partea 
cealaltă, cu 7210 de metri, Mazeno Peak. La sud, 
muntele este spintecat pe verticală de o falie care 
porneşte chiar din vârful său, măsurând până jos nu 
mai puţin de 4500 de metri diferenţă de nivel. Această 
înfricoşătoare prăpastie, cel mai înalt zid de piatră al 
lumii, este limitată, în partea inferioară, de Valea Rupal, 
vale ce se găseşte şi ea la peste 3500 de metri 
altitudine. 

Aici s-a construit un orăşel, află Tib, cerând informaţii 
de la ordinatorul de turism al zonei. Acest centru 
coordona activitatea unor vaste regiuni industrializate 
din Himalaya, urmărind, mai ales, producția 
complexelor uzine conduse de Hidra lui All. Tot în Valea 
Rupal şi tot pentru supravegherea cu precădere a 
Hidrei se instalase şi comandamentul Brigăzii ştiinţifice 
de cercetări speciale Epsilon. Ordinatorul transmise, la 
dorinţa lui Donar, imaginea sediului, operă 
arhitectonică îndrăzneață, ridicată pe piloni în imediata 
vecinătate a peretelui de piatră din Nanga Parbat. 
Ansamblul dispunea de un mic aerodrom, cu pistă 
încălzită, dincolo de care, sub o cupolă de protecţie se 

aflau blocurile de locuinţe, birourile, atelierele şi un 
laborator pentru comandant. 

Rezumându-se la atât în privinţa informării, Tib făcu 
repede curat în cabină, ştergând urmele frugalului său 
dejun. Apoi începu să mediteze. Jarcalete îi ghici 
intenţia. Consideră că are datoria să intervină: 

— Ce-ai de gând? 

— Ţi-e frică? se interesă cu bunăvoință Tib. 

— Tu nu ştii ce-i acolo. Prăpăd. Ţin legătura cu staţiile 
meteo locale. 

— Mergem şi noi, să vedem. 

— Treaba ta. Pe mine nu mă trage inima. 

— Trebuie să ajungem amândoi în Valea Rupal. E un 
ordin. Am să te conduc eu. 

— Onorat de atenţie! 

Donar părăsi cabina. Trecu alături, unde se afla o nişă 
adâncă, special construită. Alese unul din cele trei 
costume de protecție, asemănătoare întrucâtva 
scafandrilor cosmici. Îl îmbrăcă, cu gesturi sigure, care 
vădeau obişnuinţa. Controlă rezerva de oxigen şi sacul 
paraşutei dirijabile, luă casca din suportul ei, o montă la 
costum şi reveni în cabină. Se aşeză în fotoliu. Trase 
maneta ce declanşa sistemul de securitate individuală. 
Benzi flexibile îi ţintuiră de fotoliu umerii, în vreme ce 
un inel strălucitor îi înconjura mijlocul. 

— Trec pe comandă directă. Blocăm pilotul automat! 

— N-ai decât! Succes! îl ironiză, conştiincioasă, 
maşina. 

Jarcalete era un vehicul rezistent, dar cu volum prea 
mare, în raport cu greutatea lui şi cu forme prea puţin 
adecvate zborurilor pe o vreme păcătoasă, iar pe Tib îi 
aştepta în munţi un muson. E drept, înfruntase multe 
uragane pe mări şi pe oceanele planetei - poate de-aici 

şi calculata sa încredere în maşină, în el însuşi. Altceva 
reprezenta însă Himalaya, care-a fost declarată, în 
ansamblu, rezervaţie naturală şi unde, de aceea, nu 
existau nici instalaţii pentru dirijarea climei şi nici alte 
înlesniri pentru piloţi şi pentru alpinişti. Uriaşa suprafaţă 
ocupată de munţi crea însă multiple posibilităţi pentru 
construirea unor centre industriale subterane. 

Se întrebă dacă nu bravează de fapt, şi nu-şi 
răspunse. Descoperea în el, cu enervare, mândria 
deşucheată a acelui Tib care triumfase atât de 
copilăreşte asupra lui Nino. Amintirea triumfului îi 
poruncise acum să plece cu Jarcalete prin muson, să-i 
dovedească lui Vopsitură cine-a rămas mai puternic 
până la urmă. Cine?... 

Zbură vijelios deasupra lanțului himalayan, 
traversându-l longitudinal, de la est spre vest, la 12000 
de metri înălţime. Imagini poleite de lună se succedau 
încet pe ecran, o alternanță monotonă de peisaje 
alpine, bizară geometrie de contururi albe, informe, 
printre linii sinuos-strălucitoare şi monştri de piatră şi 
genune. lar dedesubt, haotice valuri ale unui ocean 
dezlănţuit, norii se  zbuciumau delirant peste 
schimonoseala pământului indiferent, asaltând coamele 
încremenite ale munţilor. Ici-colo, prin câte o spărtură 
deschisă ca o fântână spre adâncuri licăreau înşelător 
lumini, faruri de semnalizare, devorate parcă în ciudă 
de gurile lacome ale norilor bezmetici. 

Un semnal. Omniobserverul! Tib tresări, ca trezit 
dintr-un vis. Ajunsese. Sub ei, muntele se desena 
deasupra unei pete tulburi, murdare, un vălătuc 
cenuşiu în continuă zvârcolire - norii aglutinaţi de 
furtună. 

— Aici e, bombăni maşina vorbitoare. Punctul se află 

chiar sub noi. 

Tib reduse viteza şi cobori precaut până la 10000 de 
metri. Zări, în dreapta lui, peste masa cenuşie în 
fierbere, un pisc înzăpezit - Nanga Parbat. Lângă pisc, 
clipind sângeriu, ca o ameninţare, farul. Jarcalete, cu 
motoarele în plin, sălta acum în loc aşa cum saltă o 
geamandură, prins de răbufnirile vântului care, suind 
peretele abrupt al văii Rupal, izbucnea până aici în 
trombe. 

Prin senzaţii tulburi, succesive, Kali centura îi da de 
veste lui Tib asupra pericolelor din jur, de la 
instabilitatea aparatului la tensiunile electrice ale 
atmosferei ionizate. Dar şi fără ajutorul centurii Donar 
îşi dădea seama că a parcurge cei şase kilometri până 
în vale, prăvălindu-se pe lângă un zid de piatră, începea 
să semene cu o prostie. Era însă prea târziu. Peste zece 
minute urma să intre în cabinetul lui Nino Ortiz. 

Orientându-se după culmea principală, Tib privi din 
nou spre Nanga Parbat. Lângă pisc, un proiector liliput 
arunca egal jeturi luminoase, avertizându-l. Câteva 
antene tremurau neajutorate sub vânt, pe marginea 
prăpastiei: perete fumuriu, pierzându-se ca o avalanşă 
încremenită, jos, tot mai jos, către luminile sfioase din 
valea Rupal, abia ghicite pe un ecran ce recepționa în 
infraroşu. 

Tib aşteptă secunda când vijelia îl va întoarce cu faţa 
la zidul prăpastiei. Atunci solicită la maximum 
motoarele. jarcalete se prăbuşi, vibrând puternic, parcă 
lovit de pumni uriaşi, invizibili. Pe piele, centura 
continua să-l bombardeze pe Donar cu descărcări 
electrice abia sesizabile - după cod, Tib trecea prin 
rapide compresiuni. Furtuna urla frenetic, în vaiere 
prelungi de orgă dezacordată şi ţipete de copii speriaţi. 

Tocmai depăşiseră creasta piscului înecat în zăpadă, 
când Jarcalete se lovi de un vârtej ca de suprafaţa unui 
imens năvod, în ochiurile căruia rămase prins. O mână 
gigantică răsuci năvodul, aruncându-i în gol. Aparatul 
se dădu peste cap şi lunecă în vrie, izbind cornişa de 
omăt proaspăt, spânzurată deasupra genunii. Un nor 
argintiu de cristale răbufni de jur-împrejur. 

„lubitoarea Kali” îşi tortura stăpânul cu înţepături şi 
alte metode de intimidare arhaice, dar cu efect 
verificat. Tib le înregistra, ignorându-le în acelaşi timp. 
Simţi cum îl învăluie pe sub costum o pătură de aer 
încălzit şi dens. „Spaţiu protector”, îşi aduse el aminte, 
pentru ca, în secunda ce urmă să piardă şirul gândului. 
Jarcalete se repezise năvalnic în jos, ca un sinucigaş, 
plonjând nebuneşte şi parcă răcnind, prin gurile de 
ejecţie, să i se facă loc. Tib calculase prost. Se trezi la 
nici zece metri distanţă de peretele muntelui. O pânză 
cenuşie, umedă, se lipi vălurind pe vizoare. Donar se 
grăbi să corecteze traiectoria. Aparatul descrise o curbă 
sinuoasă şi intră din nou în vrie, obligându-l pe Tib să 
reducă reactoarele. Furtuna îl asalta pe Jarcalete din 
toate părţile, răsucindu-l ca pe-un balon legat cu o 
sfoară. 

După obositoare manevre, Donar izbuti să-şi 
redreseze maşina. leşiră din nori şi-şi dădu seama că 
vântul îi împinsese departe de comandamentul Brigăzii 
Epsilon. Înjură printre dinţi, îl întoarse pe Jarcalete spre 
locul de unde emitea omniobserverul şi apăsă cu 
duşmănie pe starter. Vuietul reactoarelor hăui peste 
Valea Rupal şi mai dăinuia, dublat de ecouri şi răsucit 
de vânt, şi după ce maşina, cu toate luminile bordului 
aprinse, aterizase, scrâşnind violent din frâne, pe dalele 
pistei încălzite. Tib aşteptă câteva minute, sperând că 

venirea sa nu va trece neobservată. Nu-l chemă însă 
nimeni. Nu primi ordine. 

— Ai avut noroc, bătrâne, bombăni Tib, dorind să 
câştige timp. Tăcerea comandamentului i se părea de 
prost augur. Dacă vijelia asta parşivă ţi-ar fi dat brânci 
către peretele prăpastiei acum semănai cu un ou spart. 

— Cred că la întoarcere îţi găseşti alt client! sublinie 
Jarcalete proaspăta concluzie exprimată de stăpân. 
Personal, eu mă las păgubaş! 

— Să-ţi spun drept, şi eu! Trage mai la o parte şi 
rămâi aici până la noi ordine. 

Trecu alături, ţeapăn încă de încordare, şi-şi scoase 
costumul. Reveni în cabină, luă pelerina mototolită, 
aruncată pe jos, o îmbrăcă fără chef şi trase de guler 
până ce-l ridică. Apoi îşi pipăi obrajii cu palmele: barba 
îi crescuse şi mai mult. 

Când cobori din vehicul, vijelia turbată îl încolţi cu 
rafale  batjocoritoare. Valuri de aer cald măturau 
aerodromul pierdut în ceaţă, preschimbând zăpada în 
stropi de ploaie reci, aşternându-i în trombe succesive 
peste dalele din plastic roşu-aprins. Ploaia înţepa ca 
nişte ace chipul încă transpirat al lui Donar şi i se 
prelingea pe gât, pe sub guler. Cu părul vâlvoi, zgribulit 
de frig, el măsură din ochi distanţa până la clădirile 
comandamentului.  Aterizase departe de intrarea 
ogivală, luminată feeric de lămpi albastru-verzui. 

incepu să alerge, aplecat, împotrivindu-se, prin ploaia 
glacială. Incerca să nu se gândească la nimic. Fugea 
numai,  îmbrâncit de furtună, alunecând uneori, 
ridicându-se iar şi pornind, năuc. Nimeni nu veni să-l 
întâmpine. Aşteptă, privind curios la impozanta uşă a 
intrării. Două canaturi, prin care se trecea apăsând o 
clanţă masivă de bronz, fin cizelată şi total nepotrivită 

cu stilul, şi aşa amestecat, al portalului. Niciun buton, 
clopoțel, ciocan sau alt sistem de semnalizare. Burniţa îl 
asalta, impasibilă. Agasat îşi duse mâinile pâlnie la gură 
şi strigă, nu fără ironie: 

— Donar Tiberiu la ordin! 

Mereu tăcere. Era cu neputinţă ca dinăuntru să nu fi 
fost observat, mai ales când i se aştepta venirea. N- 
ajunsese la vreme, e drept, dar disciplina rămâne 
disciplină doar dacă nu intervine un muson. 

Zăpăcit de gânduri, de burniţă şi vijelie, Tib apăsă 
clanţa, şovăind. Vântul îi smulse uşa din mână, 
trântind-o zgomotos de peretele cupolei translucide ce 
acoperea ca un clopot întreaga aşezare. Donar se grăbi 
să intre şi închise batanta cu o lovitură zdravănă de 
umăr. Zgomotele furtunii se depărtară. 


4. 


Omniobserverul emise un semnal melodios, 
salutându-şi stăpânul şi poate prevenindu-l, dacă n-o 
făcuse, prin radio, mai devreme, că are o vizită. Yaralde 
întoarse capul spre ferestrele mari, cu draperiile 
ridicate. Glyd cobora încet, pe culmea golită de iarbă 
dintre făgaşuri. Fata nu se-aşteptase să-i recunoască 
chipul, dar văzându-l din nou - urma cotitura drumului 
spre stânga şi soarele îi lumină, din spate, haina boţită 
de spătarul unui scaun şi murdară, pătată cu noroi sau 
ulei - nici silueta nu i-l mai aminti pe Glyd. În clipa 
aceea, o invadă dorinţa să-l întoarcă din cale, să-l 
îndemne să fugă, oriunde, cât mai departe, să-l prevină, 
cât încă nu era prea târziu, în ce cursă perfidă avea să 
cadă până la urmă, şi-l rugă, în gând, din tot sufletul, 
după ce va ajunge acasă să-i vorbească urât, s-o 
alunge, să sfărâme caseta de lângă uşă. 

Se făcu nevăzut în stejăriş. Avea să se-arate târziu, la 
râpă, unde drumul cotea din nou. Yaralde îşi strânse 
buzele, le apăsă cu dinţii, să-şi risipească încordarea. 
Nici lui nu-i era uşor să se-ntoarcă aici, unde ştia că nu-l 
aşteaptă nimeni (prietenii vin şi pleacă, poţi să nu-i vezi 
un an, dacă-cţi lipsesc îi întâlneşti şi trece). Oare să fi 
fost frumoasă Indra? Şi când i-a vorbit el ultima dată? 

Glyd ducea pe umăr un animal ucis, cu blana cafenie 
pătată de sânge. Un iepure sau un pui de urs. În mâna 
liberă îşi ţinea casca, vopsită în carouri roşii şi albe, iar 
mănuşile lungi, odinioară albe şi ele, le vârâse la brâu, 
sub cordonul lat al salopetei. Purta cizme din piele, 
răsfrânte peste genunchi, neaşteptat de curate, 
probabil noi. Nu ridică nicio clipă ochii spre casă. Işi 
privea doar picioarele, urmărindu-le, pe cărare, jocul 
statornic. La fiecare pas, în urma lui se ridica o dungă 
de praf. Venea de la muncă, ghici Yaralde, o muncă 
ingrată, judecând după haine, pe o maşină mare şi greu 
de condus, ce provoca accidente şi care, pesemne, îl 
silea să-i umble prin măruntaiele unsuroase, să repare 
stricăciunile. Mergea nepăsător, sau mai degrabă cu o 
linişte nici măcar tristă. Fără să se gândească la nimic, 
ca şi cum, o dată munca sfârşită, mişcările, vorbele, 
deciziile lui îşi pierduseră singura utilitate posibilă, şi el 
însuşi le părăsise, acolo, în maşină, să le regăsească a 
doua zi. 

Era trecut de prima tinereţe. Faţa, cu uşoare 
zbârcituri în jurul ochilor, i se scofâlcise sub pometţi, 
părul rar, cu spice cărunte, abia dacă mai amintea o 
frumuseţe de odinioară. Spatele i se adunase puţin, ca 
sub povara animalului, dacă haina, roasă şi decolorată 
înapoia umerilor, nu i-ar fi trădat poziţia obişnuită a 
corpului. 

O pală de vânt se stârni în clipa aceea şi împinse uşa 
cu arabescuri din fier forjat a vilei, închizând-o pe 
jumătate. Fulgerările de lumină reflectate în sticlă îl 
opriră pe Glyd: o văzuse pe Yaralde, întinsă în fotoliu. 
Rămase încremenit un răstimp, cugetând parcă la ce 
are de făcut mai departe, privi îndărăt, spre şosea, ca şi 
cum ar fi căutat pe unde să fugă, apoi se-ntoarse iar, 
zâmbi a nedumerire şi-şi duse mâna streaşină la ochi. 
Cu toată grija omniobserverului, era evident că n-are 
habar de oaspetele necunoscut. Fata întoarse capul de 
la geam, stânjenită de ezitările lui, îndemnându-se, fără 
succes, să-i iasă în întâmpinare şi luptând cu gândul 
îndărătnic că nu e Glyd, ci un musafir obişnuit de-al lui, 
eventual cel fără ocupaţie precisă, care-a vânat un pui 
de urs pentru colecţia sa bizară. 

El îşi coborî palma peste faţă şi intră încet în casă. 

— Bună seara... 

Glasul îi era tremurat, ca al unui moşneag. Yaralde 
înclină fruntea, în semn de salut. El îi privi îndelung 
picioarele  dezgolite, se  strădui vizibil să-şi 
reamintească ceva, îşi plimbă ochii pe şoldurile ei 
suple, şi-i ridică spre sâni, de-a lungul braţelor - ea se 
lăsă cercetată cu o surprinsă supunere, simțind cum 
echivocul situaţiei îi aprinde faţa, sau de ruşine, sau de 
indignare - îi contemplă părul negru şi lung, strâns 
cuminte în jurul capului şi, cu aceeaşi migală, una câte 
una, trăsăturile, iar pe măsură ce examenul se apropia 
de sfârşit, dădu progresiv semne de sfială şi 
dezamăgită uimire: adică se înşelase, îşi cerea scuze şi 
devenea prevenitor. 

— ÎI cauţi pe... zise cu o altă voce, caldă. 

— Eu... Nu, eu sunt Yaralde! câştigă ea putere să 
vorbească, să-şi apere identitatea de bănuielile lui 

nelămurite şi se îndreptă brusc în fotoliu, aproape cu 
ciudă, şi-şi trase tunica mult peste genunchi. 

— Yaralde... repetă mecanic bărbatul. Un moment se 
pierdu în gândurile lui, tresări şi revenind la fată: Fii 
binevenită, Yaralde! Eu sunt Glyd. 

Mirosea a ulei şi a sudoare, dar plăcut, şi în ciuda 
neîncrederii afişate, părea un om blând şi prietenos. 

Îşi ridicase pe nesimţite umerii, într-o poziţie 
controlată, se vede, printr-un gest reflex, şi acum era 
mai înalt şi mai slab, ori salopeta atârna în falduri prea 
largi şi-i ascundea proporţiile reale. Sângele animalului 
mort i se scurse în şuviţe pe lângă guler. 

Un pui de lama! interpretă greşit privirile ei. L-a ucis 
combina... Nu m-am îndurat să-l las acolo, mamă-sa se 
culcase lângă botul lui, să-i mai dea să sugă... După 
cine spui că ai venit? Alviano e-acum pe Marte, nu-i am 
indicativul. 

— Pe tine te caut. 

— Nu ştiu să te fi mai văzut. 

— Poate o dată, la moartea lui All. 

— A! exclamă el, cu o surprindere care putea 
însemna orice, şi-apoi, aproape nepoliticos: lartă-mă un 
minut, să mă schimb. Nu ţi-e foame? 

— Am să mănânc, mulţumesc. 

Cobori din braţe puiul de lama, ca pe un copil adormit 
şi se îndreptă spre uşa băii luxoase. 

— Vreau să-ţi spun că venirea mea... 

— Mai târziu! o opri Glyd. Avem tot timpul. 

Poate că numele lui All îi dăduse de înţeles, sau aflase 
ceva mai mult - oricum, reacţia sa era limpede. Yaralde 
se văzu insistând caraghios, în faţa refuzului lui 
categoric de a primi însărcinarea transmisă de profesor 
şi, peste o oră, luându-şi caseta la plecare; o altă 

întrevedere, la Kobo, umeri ridicaţi a neputinţă, cine 
ştie dacă vreo mulţumire pentru anii pierduţi şi - „eşti 
liberă”. Glyd avea să evite capcana, să nu-şi irosească 
fără folos bătrâneţele, adică întocmai cum îi dorise ea 
adineauri. 

| se făcu frig. Îşi strânse lângă fotoliu picioarele 
prăfuite şi-şi cuprinse braţele în palme. Nimănui n-are 
să-i mai fie utilă. Îşi aminti cum a plănuit să-şi 
reînceapă viaţa - oare avea importanţă acceptarea lui 
Glyd? - şi abia acum încercă, cu tot dinadinsul, să-şi 
imagineze un rost, când nu se mai putea întoarce nici în 
Himalaya. 

Arşiţa zilei încă de vară ceda răcorii domoale a 
înserării intrate în toamnă. Un stol de păsări mari, 
trudite de zborul îndelungat în care tot le mai mânau 
instinctele migraţiei, poposi greoi pe terasă, împânzind 
balustradele, şi pe crengile cedrilor mai apropiaţi, ca un 
nor cenuşiu rostogolit peste pământ, iar câteva se 
rotiră în jurul omniobserverului, să se prindă de 
antenele lui mişcătoare, şi renunţară târziu, cu strigăte 
răguşite, şi se înălţară dincolo de creasta acoperişului 
spre un loc primitor. Deseori în anotimpurile de trecere 
mii de asemenea stoluri porneau în lungul meridianelor, 
nemaiputându-se aşeza nicăieri, şi puţine aveau şansa 
să ajungă la rezervaţii, cele mai multe piereau pe drum, 
iar altele rătăceau, toată iarna sau toată vara, deasupra 
zonelor industriale şi a marilor aglomerări urbane. Pe 
Yaralde o enervă asemuirea cu păsările rătăcitoare; o 
indispuneau notele forţate şi cu atât mai tare 
melodrama. Dar teribila oboseală a zburătoarelor i se 
strecura în minte persuasiv, până ce nu le mai suportă 
prezenţa, şi însăşi tăcerea şi încremenirea cârdului 
ajunseră să o irite. Şi în casă era linişte, ca pe un câmp 

pustiu; inchizând ochii însă, parcă auzea respiraţiile 
precipitate de afară şi pe-a lui Glyd în baia de marmură. 
Unde dusese puiul de lama ucis? 

Fata se gândea că va trebui să-şi vadă rudele, părinţii 
din colonia venusiană şi pe cei doi fraţi de pe Pământ. 
Şi mai avea o mătuşă, sora tatei, într-un orăşel din 
munţi, pe ţărmul vestic al Australiei, în ţinutul lor de 
baştină. O cunoştea vag, o femeie nu prea bătrână, al 
cărei nume îl uitase. Şi-l aminti fără voie pe Luval şi 
ultima lor seară de dragoste, cu două zile înaintea 
despărțirii. O dragoste ar ajuta-o - trecuse de 30 de ani 
- sau i-ar trebui un prieten foarte bun, pe care să-l 
viziteze uneori, să-l aştepte cu masa şi el să vină 
murdar şi prăfuit de la muncă, poate cum era Glyd. S-o 
întrebe: „e-n ordine?”, să miroasă a pământ şi-a 
sudoare, şi nelăsându-i răgazul unui răspuns: „mi-e o 
foame de nu te văd!” Ar fi ca un copil mare al ei şi 
ocrotitor, i-ar aşterne să doarmă şi, după mâncare, la 
cafea, i-ar povesti cancanurile cartierului, până el, 
clipind somnoros, ar începe să spună cum s-a certat cu 
unul, ea nu-l ştie, un fel de şef acolo, pe şantierul lor, şi 
„mâine mai vii? A fost bună friptura...” Nu prea des, o 
dată la mai multe săptămâni, un simulacru de familie 
sau cum i-o fi spunând, într-o casă liniştită şi simplă, 
chiar şi în oraş; oaspeţi rari - nişte oameni cu 
personalitate, cu vorbă domoală şi tabieturi, bătrâni 
care s-ar pricepe să-i explice tot ce se-ntâmplă în lume, 
ar bârfi niţel pe seama altora şi-ar istorisi păţanii hazlii 
de demult. 

Dar păsările de-afară nu dădeau niciun semn de 
plecare, pe tava pretenţios sculptată băutura se 
încălzise neatinsă şi seara curgea într-o nepăsare ostilă. 
Holul acela încăpător, plin de obiecte preţioase, puse în 


71 


valoare cu rafinament, începea să se pustiască, într-o 
linişte tristă, de balerină la a cărei reprezentaţie de 
gală, pregătită îndelung, n-a venit niciun spectator. 
Yaraldei i se făcu milă de păsări, de casa străină a lui 
Glyd, aproape indecentă pentru cosmodromul urgisit 
care-o adăpostea în cuprinsul lui, de Hidra lui All şi de 
ea însăşi, închisă într-o lume de necazuri mărunte. În 
realitate, nu se aşteptase la o prea bună primire aici - 
deşi n-avea curajul nici acum să şi-o mărturisească. Şi 
dacă vreodată s-a întrebat de ce All a ales-o tocmai pe 
dânsa să-i supravegheze computerul şi nu pe un Glyd, 
pentru ea atât de potrivit la o astfel de treabă, 
ambiguitatea modului de viaţă şi reacţiile de acum ale 
acestuia puteau fi un răspuns edificator. 

Se ridică greoi, închise uşile dinspre terasă şi cobori 
draperia. Luminile se aprinseră imediat, în lăcaşuri 
mascate, combinându-şi culorile sub plafon şi peste 
statui, ca într-o scenă. Era un loc destinat să te ajute să 
uiţi, şi în lumina artificială îşi schimba realmente 
înfăţişarea din timpul zilei. Niciun obiect personal al 
locatarilor, se vede că intenţionat eliminate, nu-i altera 
neutralitatea, prea rece ca să nu pară şi ostentativă; 
dar fără veste fata îl regăsi şi aici pe celălalt Glyd, al 
drumului improvizat şi-al depozitului vraişte din subsol. 
Se întreba dacă toate astea sunt răbufniri ale firii lui 
adevărate, sau numai stângăciile unui teribilism încă 
nedepăşit, când Glyd reveni, mişcându-se incomod într- 
o haină de casă, largă, din mătase roşie şi garnisită cu 
blană, produs de ultima oră al modei locale, de un gust 
îndoielnic şi pe care Yaralde o remarcase în garderoba 
pictorului. După baie, părul rărit şi la tâmple alb îi 
stătea vâlvoi în creştetul capului, stricându-i tot efectul 
ceremonios al înfăţişării. Yaralde îşi reţinu un zâmbet 

trist: cine ştie de când nu se mai pregătise el să-i 
vorbească unei femei, alta decât cunoştinţele în faţa 
cărora îşi permitea o ţinută fără pretenţii! 


5. 


Tib se afla pe o alee largă, pardosită cu un strat de 
material sintetic poros, de culoare deschisă. Chiar din 
primul moment Îi atrase atenția suportul înalt pe care 
se lăfăia o panoplie galbenă, ovală. Litere negre, mari, 
avertizau vizitatorii: ŞTERGEŢI PICIOARELE LA INTRARE! 
Alături, un grătar din lame paralele de oțel şi un 
ştergător nou-nouţ. O lumină vie sclipea în acest ceas 
târziu de noapte, poleind nisipul de pe celelalte alei 
dispuse în formă de stea, sub copertina largă cu vitralii 
policrome. Dincolo de bolta protectoare, străvezie, 
galopau nebune hergheliile dezlănţuite ale musonului, 
asaltând munţii încleştaţi în gheţuri. Intre alei, peste 
tot, covoraşe de trandafiri şi gazon. Pe sub un adevărat 
hăţiş de arbori pitici scânteiau şuviţe de apă. Apoi, 
câteva bazine miniaturale şi fântâni arteziene. Aşezarea 
părea pustie. Niciun om, nicăieri, o linişte suspectă şi 
rău prevestitoare. 

Nedumerit, Tib privi în jurul său, se sui cuminte pe 
grătarul metalic şi-şi răzui tălpile încălţărilor. Acţionase 
fără să se gândească prea mult, pentru că în fond, pe 
încălţămintea lui nu se aflau urme de noroi, zăpadă şi 
nici măcar praf. 

Părăsind aleea, ajunse la capătul unei cărăruli 
mărginaşe. O săgeată luminoasă şi un nou text: SPRE 
SECRETARIAT - litere desenate frumos cu pensula şi 
vopsea neagră, pe un panou dreptunghiular, aşezat jos, 
în mijlocul drumului, ostentativ, trezind în Tib un soi de 
curiozitate infantilă. Porni hotărât spre clădirea mică, 

indicată de săgeată şi ale cărei ziduri din piatră cenuşie 
şi albă aminteau cumva de arhitectura antică romană. 
Urcă treptele de la intrare, deschise fără ezitări uşa de 
sticlă şi imediat în dreapta îl întâmpină a treia 
inscripţie: SECRETARIAT - BATEŢI INSISTENT. Donar se 
uită o clipă în urmă, parcă pentru a se convinge că nu 
s-a luat nimeni după el. 

Şi aici erau maşini, în grosimea pereţilor, pe sub 
dalele  pardoselei. Tib le simţea prin vibrația 
imperceptibilă a aerului, prin tensiunea electrică 
acumulată în reţelele centurii. Il pândeau din toate 
părţile şi în spatele fiecăreia pândea Vopsitură, 
multiplicat astfel în zeci de exemplare cu voinţă 
proprie, cu proprie forţă de lovire, gata să-l intimideze. 
lar aici, „bateţi insistent!” Îndoi stângaci arătătorul de 
la mâna dreaptă şi bătu în panoplia subţire din stejar. 
Nu-l invită nimeni, nicio mişcare; numai torsul de pisici 
sătule al maşinilor sub pardoseală. Încă o bătaie, tare, 
mai tare, nervii care cedează pe neaşteptate, un pumn, 
o izbitură puternică, prea târziu oprită a piciorului şi uşa 
a crăpat, s-a deschis, zboară de perete... 

Nu e Ortiz, ci altcineva: o femeie, pesemne chiar 
secretara de ocazie. Tolănită într-un fotoliu mânuieşte o 
pilă pentru unghii, nu ridică ochii. Un surâs nepăsător, 
niţel obosit, niţel, pe dinăuntru, confecţionat. 

— insistent! întocmai conform indicaţiei. 

Îi recunoscu vocea; era ea. Lumina slabă din 
încăpere, voit dirijată spre uşă îl împiedică s-o vadă mai 
bine, dar nu şi să-i remarce eleganța firească a 
veşmintelor, fineţea picioarelor mici, împinse mult 
peste marginea scaunului, într-o poză  lascivă, 
rotunjimile bustului zvelt, oferit parcă privirilor lui 
cercetătoare. Vârsta greu de precizat, mai cu seamă 

pentru el, aşa puţin cunoscător al femeilor. 

— Bună dimineaţa! simţi nevoia să spună ceva. 

— lată-l deci pe viteazul Donar Tiberiu, venit după 
ordine! 

Sarcasmul ei, totuşi lipsit de răutate, lăsa impresia că 
femeia se joacă. Şi de fapt chiar poza asta 
provocatoare, şi parcă pentru ea obişnuită, era tot o 
improvizație cu rosturi neînţelese. lar Nino, ce rol?... 

— După... preţioasele voastre tăblițe cu indicaţii... aş 
crede că duceţi lipsă de automate prin partea locului... 
Nu cumva s-a instalat aici crescătoria de capre? 

Hohoti scurt, ca şi la convorbirea lor prin radio. Gusta 
sincer orice ironie. 

— Ducem lipsă! repetă, delectându-se cu vorbele. Ai 
întârziat 18 minute, „Donar Tiberiu la ordin”! 

Îl privi. Avea gene lungi, întoarse savant şi ochii negri, 
strălucitori. Întinse leneşă braţul, arătând cu pila spre 
ceasul din perete. Donar văzuse cândva chipul ei, mai 
exact ochii, parcă animați de o viaţă aparte, a unei alte 
făpturi, adânciţi într-o veşnică expresie de concentrare. 

— Am venit cu o maşină... nepotrivită... 

Nu dori să-şi amintească de unde o ştie. Acest efort i 
se părea inutil. O preferă necunoscută, dacă-l asalta cu 
prostii agresive, nu fără ştirea lui Ortiz, desigur. 

— Cu Jarcalete. Pătrunsese cu jenantă condescenţă în 
intimitatea lui şi era prea bine informată ca să nu se 
lege şi de... Te urmăresc de la decolare; ai merita să fii 
împuşcat pentru o bravadă ca asta! Unde-ai lăsat-o pe 
Eileen? 

Tib răsuflă zgomotos. Părul ud i se lipise în şuviţe 
încâlcite pe frunte - o frunte largă, brăzdată de riduri 
adânci. De la rădăcina nasului drept şi subţire i se 
încrustase în piele, strâmb, de-a curmezişul, o dungă 

întunecată, asimetrică, uşor de confundat cu o 
cicatrice, dându-i un aer aspru, cum nu-i era firea, 
meditativ şi o paradoxală frumuseţe. 

— M-a chemat Nino Ortiz! mormăi, stăpânindu-şi 
enervarea. 

— Comandantul Brigăzii Epsilon. Omul de paie al unei 
familii, firma ei scoasă la vedere în timpul recepţiilor, 
„cea mai strălucită dovadă a posibilităţilor de afirmare 
ale generaţiei de mijloc” - şi doar eu ştiu cât se luptă cu 
toţii să-i ascundă aşa-zisa incapacitate. 

Rosti această admirabilă frază fără să-şi schimbe 
vocea delicată şi tonul amuzat, de sub care răzbătea o 
veche, o nemailuată în seamă osteneală. 

— Eşti secretara lui? ţinu Tib să i se precizeze. 

— Dacă-ţi place. Şi-ai alergat ca un zevzec prin 
muson, cu Jarcalete al tău, să-ţi laşi oasele pe câmpul 
de bătaie, pentru în veci nepieritoarea glorie a bravului 
comandant. Sau a nepreţuitului tău prieten din „Raiul 
pe pământ”? Apropo, nu ştii ce misiune de mare 
răspundere ţine să-ţi dea pe mână?! N-ai avut 
curiozitatea să te informezi la omniobserver cine a mai 
coborât ieri pe platforma de aterizare, cam la această 
oră, ca să primească un ordin similar? Bietul Tib, 
cavalerul fără teamă şi reproş! Singurul sprijin al 
neputincioşilor de pe lumea asta! la spune, n-ai simţit 
nicio clipă pofta să mă săruţi? 

Permanent îşi bătea joc, deşi, în acest fel, îi aducea la 
cunoştinţă că Nino nu l-a chemat să-l întrebe de 
sănătate. Probabil că ei puţin îi păsa şi de Tib, şi de 
Ortiz, şi de celălalt, care fusese ieri aici - cine? - şi doar 
la urmă glasul îi trădase un licăr de interes, aşteptând 
un răspuns parcă dinainte ştiut. 

— Am poftit! îi confirmă, din răutate, insinuarea. 

Poftesc şi-acuma. 

Femeia îl privi din nou, indiferentă, ca pe-o mobilă de 
duzină: rolul lui se încheiase cuminte, conform 
prevederilor. Se ridică din fotoliu şi undui, într-un mers 
provocator pe care-l executa prea sigură ca să nu-i fi 
fost obişnuit, până la Tib, lipindu-se felin de trupul său 
ud, ridicându-şi buzele spre el, real nepăsătoare, cum 
şi-ar fi prins o buclă de păr alunecată peste obraz. Un 
parfum bine cunoscut îl învălui pe Donar, ca dintr-o 
vreme de mult apusă. Era Dina. 

— Tu ai scris indicatoarele alea? întrebă după şoc, 
după ce căldura bruscă i se împrăştie periculoasă în 
corp. 

— Pentru tine le-am scris! îşi aminti ea că trebuie să 
se amuze. Mai lipseşte una, pe uşa şefului: NU INTRAŢI 
- CÂINE RĂU. Regret, ideea mi-a venit prea târziu. În 
fond, acum, după ce ştii ce ştii, un anunţ ca ăsta nu mai 
este necesar. 

— De când lucrezi aici? 

— De nicicând. Astăzi am venit pentru tine. Altă dată 
vin pentru alţii, dar am vrut să aflu, cu tot dinadinsul, 
cum mai arăţi. 

— ŞI? 

— Eşti la fel de prost... ca şi-atunci. Nu ca Ortiz! El nu- 
i un idiot, cred că nici înainte nu era, aşa cum am mai 
fost eu o vreme şi cum ai rămas tu, neschimbat... 
Anunţurile vi se potrivesc amândurora: el destul de 
viclean să ţi le fi pus în cale, tu, evident, un neghiob în 
stare să execuţi totul ireproşabil. Până-n măruntaiele lui 
Nanga Parbat. Nici nu-i departe! 

Se dezlipi de el, zâmbindu-i cu o bunăvoință jucată 
pentru sine însăşi; îşi dădea un spectacol în beneficiu 
propriu, încercând să stârnească râsul, dacă nu în loji, 

măcar la galeria conştiinţei. Tib încerca să-i 
redescopere un cuvânt, un singur gest, o privea în ochii 
rămaşi aceiaşi, din vremea când ea şi el erau oameni ai 
unei singure lumi; şi nu vedea decât cum trecuse 
definitiv în altă lume, cea a lui Nino Ortiz, până şi cu 
toate  ascunzişurile sufletului, cu toate gândurile, 
reflexele şi instinctele, şi mai vedea cum, întoarsă chiar 
în joacă spre el, Tib, care nu era decât trecutul ei, îl 
dispreţuia ca şi pe Nino, care era prezentul. 

— Cine eşti tu, Dina? 

— Sărmana victimă a unui crud destin. Sau, ca să-ți 
fac şi să-mi fac plăcere, ce n-o s-ajungă Eileen 
niciodată. Mi-am închipuit, în vreme ce te aşteptam aici, 
că s-ar putea să mă cuprindă vreun regret, cine ştie 
cum şi după cine... 

— Parfumul pe care-l foloseşti... 

— Fleacuri! Îmi place şi-atât. Mă văd cu chimistul meu 
uneori. Nu sunt o femeie inaccesibilă, Tib! De când ai 
venit nu te-ai mişcat din uşă, şi zău că aveai toată 
libertatea de mişcare, cu avantajele care decurg din 
asta... Nu ţi-a trecut prin minte atunci că te iubeam?! A, 
pari surprins! Linişteşte-te, dragul meu. N-am fost cu 
Ortiz în noaptea aceea dintr-o criză de deznădejde! Pur 
şi simplu, băiatule, mă săturasem: de bar, de logodnicul 
meu fabricant de parfumuri, de caraghioasa ta strictă 
prietenie. 

— Mai ales fără niciun regret... 

— Ce nostim, Tib! N-ai crescut mai deloc. Odinioară, 
la 30 de ani, păreai de 16, şi-acum, la 43, dacă nu mă- 
nşel, nu pari să fi depăşit 20. Vinde-ţi secretul femeilor 
îngrozite de bătrâneţe! N-ai învăţat nimic, nu te-ai ales 
cu nimic de la viaţă, şi după câte-mi mai amintesc şi eu, 
ai avut parte de câteva căderi spectaculoase la timpul 


78 


tău, cavalerule neprihănit! Şi azi ţi se mai spune 
Crispatul, ca în şcoală? 

— Da, şi azi, răspunse el şi închise ochii, obosit parcă 
de luminile ce-i băteau în faţă. 

— Să ştii că Vopsitură ţi-a pregătit o surpriză, şi nu 
dintre cele mai plăcute. Fiindcă nu uită niciodată nimic. 

— Cum ajung la Ortiz? se scutură Donar din 
amorţeala lui. 

— Îţi arăt. 

Îl dădu la o parte din uşă şi porni înainte, spre ieşire. 
Tib o ajunse din urmă afară, lângă scări. 

— Acolo, clădirea centrală! Drum bun în Nanga 
Parbat, băieţandrule cu suflet nobil! 

Tib era acum singur, parcă mai năuc, şovăind. O 
tăcere străină căzuse în jur, continua să cadă, să 
alunece, prevestitoare de primejdii. Instinctiv se răsuci 
în loc, gata să se apere. De cine? Nu auzi decât 
scrâşnetul dureros al nisipului strivit sub tălpi. Pentru ce 
au femeile totdeauna ceva de ascuns? Eileen, Dina... ŞI 
farmecul tihnit al grădinii se schimbase. Lumini roşii 
fulgerau intermitent pe faţada clădirii lui Nino, parcă 
semnalizând unor interlocutori nevăzuţi. Lângă intrarea 
principală se agitau câţiva oameni, în costume de 
protecţie. Ecusoane ovale le sclipeau pe umeri, 
numerele de înmatriculare de pe spate şi piept li se 
substituiseră adevăratei identități: membri ai unei 
brigăzi ştiinţifice de cercetări speciale, probabil 
subalternii lui Ortiz. Plecau în Nanga Parbat?... Acolo se 
adăposteau uzinele conduse de Hidra lui All, cel mai 
grozav sistem de calcul cu program de autodezvoltare 
şi perfecţionare creat vreodată de pământeni. Nu 
cumva o defecţiune, sau mai grav, o neînțelegere, o 
avarie însemnată?... Pentru asta a fost şi el chemat la 

ordin? Atunci Ortiz nu e în cele mai fericite clipe ale 
vieţii sale. 


6. 


— N-ai mâncat, Yaralde! 

— Aş vrea să plec repede, răspunse ea şi rămase în 
picioare, lângă fereastră. |ţi aduc o veste de la All. 

— All! făcu Glyd, cu o tresărire spontană. Tăcu, 
crispându-se un moment, iar apoi, căutând să-şi revină: 
îmi pare rău că m-ai găsit singur; ştii, nu prea sunt ceea 
ce se cheamă un om de lume şi mi-e teamă că te vei 
plictisi... De ce nu iei loc? 

Oboseala o cuprinse pe fată tot mai strâns, pe 
măsură ce-i creştea şi enervarea, deşi ar fi vrut să intre 
în jocul lui Glyd, să-l facă să simtă că e ridicol. 

— Crede-mă, am mult până acasă, spuse 
neconvingător. 

— Îmi pare rău, repetă el, alegându-şi cuvintele. Am 
câţiva prieteni; trec deseori pe-aici şi se pricep la oficiile 
de gazdă. Mi se pare chiar că în seara asta are să vină 
Malencita... Sigur, are o premieră la ora nouă şi teatrul 
nu-i departe. Merită s-o cunoşti, e o actriţă de talent şi 
pe deasupra şi un om încântător şi... Dar ia loc, oricum 
nu poţi rămâne în picioare... Te rog! 

Evita s-o privească şi până ea se întoarse la fotoliu se 
aşternu o lungă tăcere penibilă. Era limpede că în ciuda 
invitaţiilor lui repetate - din politeţe? din teama de a 
accepta discuţia despre All? - Glyd s-ar fi bucurat să 
scape de Yaralde cât mai curând. Aerul său de-acum, 
voit distins şi distant, era o schimbare faţă de atenţia 
cu care-o măsurase, aproape obraznic, la venire, ca şi 
faţă de simplitatea camaraderească de mai apoi. 

— Mi se pare că lucrezi departe de-aici, aşa-i? rupse 

ea liniştea şi ascunzându-şi încordarea sub tonul 
neutru. 

— Da... da, departe! Construiesc şosele, tocmai în 
Cordilieri. E destul până acolo. Noroc că am un 
aeroglisor personal... de pe vremea când predam încă 
la universitatea... Mă rog, n-are importanţă. 

— Constructor de şosele? nu-şi ascunse ea surpriza. 
Adică şef de lucrări? 

— Intr -un fel, surâse Glyd fără veselie. De fapt sunt 
un simplu executant, dar mi s-a dat o combină 
complexă, care efectuează integral operaţiile cerute de 
lucrare, inclusiv marcajul drumului. Condiţiile sunt 
foarte grele, totuşi înaintăm cu vreo cinci kilometri la zi. 

Spusese totul pe nerăsuflate, ca pe o lecţie bine 
învățată; se vedea că nu se mândreşte cu meseria lui, 
sau îi e ruşine faţă de prejudecățile Yaraldei (fiindcă 
odinioară făcuse parte din elita profesorilor fostei şcoli 
de zbor, iar în urmă cu zece ani preda încă la o 
universitate, şi era de presupus că fata, aducându-i un 
mesaj de la All, nu se putea să nu fi aflat aceste 
lucruri). 

— De mult? 

— Cam de mult, evită el să precizeze. 

— Şi eu sunt tehniciană, la Centrul industrial din 
Himalaya. Ai auzit de Hidra lui All? 

Glyd vru să răspundă, apoi se răzgândi şi cu mişcări 
încete se duse să şadă în fotoliul cel mai depărtat. Işi 
îndreptă spatele cu acelaşi gest reflex, parcă 
împotrivindu-se provocării cuiva şi rămase cu privirile 
aţintite înainte, fără să vadă. Yaralde îl fixă obosită şi 
ezitarea lui i se păru meschină şi lipsită de sens. 

— Ce-ai avut cu el? nu se mai putu stăpâni, cu un 
glas deodată altul, şi totuşi ce străine îi erau acum şi 

cauza pentru care încă pleda şi tot ce mai avea să 
urmeze. Aş jura că l-ai duşmănit. Nici acum, după 
moarte.. . 

Glyd întoarse ochii spre ea, cu o uimire neprefăcută, 
ca şi cum cu adevărat nu se aştepta s-o mai găsească 
acolo, sau abia atunci aflase de existenţa ei. 

— Ce spui? întrebă imediat, curios şi ironic, Asta o ştii 
de la el? 

Yaralde se simţi parcă descătuşată la această atât de 
mică şi tristă victorie. Îi veni să râdă de ifosele lui, să 
râdă  ignorându-i cu intenție  descumpănirea şi 
reținerea, care, ele cel puţin, erau reale. 

— În fond, ce-mi pasă! făcu ea, cu un început de 
veselie. Nu-ţi închipui c-am să te rog să accepţi mesajul 
lui All! Ti-am adus o casetă - însemnări despre 
comportamentul Hidrei, de la crearea ei... 

— Stai! porunci Glyd, cu un gest al mâinilor atât de 
energic, încât ea se intimidă un moment şi tăcu. Nu 
crezi c-ar fi cazul să mă lămureşti cât de cât? Ce- 
nseamnă Hidra lui All? Un model cibernetic al 
monstrului învins de Hercule? 

— Un computer... 

— Într-adevăr? o întrerupse el sarcastic. Un computer, 
care va să zică... 

— Poate un computer genial, ripostă ea calm. A fost 
instalat în Himalaya şi, dacă vrei, dat în grija mea. 

— Când? 

— Acum doisprezece ani. 

— Cerule! exclamă bărbatul, nelăsând-o să termine, 
şi cu un patetism care fetei, acum iarăşi stăpână pe ea, 
i se păru la fel de lipsit de gust ca şi haina ţipătoare din 
recuzita pictorului, un patetism deplasat şi în fond tot 
un soi de haină, nefolositoare ca şi cealaltă. 

— Trebuie să cred că ştii, în linii mari, despre ce-i 
vorba? încercă să-l aducă la realitate. 

— În linii mari, la dracu, nu ştiu nimic! o maimuţări, 
el, deodată grosolan. Mi se pare că, în linii mari, tu ţi-ai 
pierdut anii ăştia ca să întocmeşti fişe despre 
bazaconiile genialului computer! Accentuă batjocoritor 
ultimele cuvinte. la zi, cum te-a pescuit moşul? Aţi făcut 
cunoştinţă într-un bar? Femeile se dau în vânt după 
hodorogii „interesanţi”. 

Izbucnirea lui mări buna dispoziţie a Yaraldei, 
liniştindu-i nervii, ca un tonic şi un tranchilizant. Şi chiar 
asta îi şi trebuia la deprimarea ei, pentru că o acceptare 
fără rezerve din partea lui Glyd ar fi făcut-o bănuitoare, 
iar un refuz politicos, şi de fapt indiferent ar fi 
dezarmat-o definitiv. Şi erau încă şi părţile lui 
vulnerabile, care ei îi dădeau sentimentul, de atâta timp 
neîncercat, al superiorității. Dacă ar fi avut adversar un 
Glyd-vilă-elegantă-şi-rafinată, jocul era pierdut dinainte; 
dar nu, acesta era Glyd-drumul-de-pământ şi Glyd- 
subsolul-cu-vechituri, de neexplicat, dar accesibil şi 
expugnabil. 

— Mi-a fost, ca şi ţie altădată, profesor! Era un proces 
de intenţie în replica ei, pe care l-ar fi vrut şi mai 
manifest. Doar că eu nu l-am putut părăsi. 

— Evident! Nici acum, după moarte! 

— Ai să râzi, dar m-a dus, cu adevărat, într-un bar. 
„Fetiţo, totul e să poţi păstra o taină. Eşti în stare?” Mi-a 
povestit despre Hidră, un computer aparent cuminte, 
construit la comanda şefilor din industria siderurgică şi 
destinat să conducă un mare complex industrial în 
Himalaya. Dar asta nu era decât masca. „Să nu vorbeşti 
cu nimeni, mi-a spus, dar află că Hidra o să se oprească 
într-o zi. Aşa-i ea programată, să se oprească. 

Deocamdată n-o ştii decât tu şi ai grijă, cea mai mare 
grijă, să nu afle nimeni. Poate vreunul o să bănuiască 
ceva; am mulţi duşmani, au să-ncerce să afle secretul, 
au să te iscodească, să te intimideze. Nu-ţi spun despre 
ce-i vorba, ca să nu fii ispitită sau nevoită să spui şi tu. 
Fişele despre Hidră să le codifici, deşi oricum ele în sine 
nu prea au importanţă. Dar păzeşte-le, ca să-ţi păzeşti 
şi pielea. Doar când Hidra se va fi oprit, însă numai şi 
numai atunci, să-l cauţi pe unul, Glyd.” Chiar aşa a zis: 
„... pe unul, Glyd. Aminteşte-i de mine, bănuiesc c-o să 
mă mai cunoască.” 

— Mesajul! ceru Glyd cu aceeaşi vehemenţă şi cu o 
falsă plictiseală, ca să scurteze discuţia care vizibil îl 
neliniştea. 

— Uzinele conduse de Hidră se opresc din 
funcţionare, îl informă Yaralde, cu bunăvoință. De fapt, 
computerul avea două programe; unul, ca să zic aşa, 
oficial, de conducere şi dezvoltare a Centrului industrial 
şi altul secret, conform căruia, la un moment dat, 
uzinele trebuiau să iasă din funcţiune. 

— A, secret?! Imposibil! Mă minţi, măcar tu cunoşteai 
scopul urmărit de programul ăsta. 

— Nu, Glyd! răspunse ea hotărâtă, ca isprăvind un joc 
prea mult prelungit. Calculatorul a efectuat o cercetare 
specială, în paralel cu activitatea de coordonare a 
Centrului. Şi încheierea cercetării e marcată prin 
blocarea uzinelor. All spunea... 

— All spunea el multe! În tonul lui Glyd, ca şi cum s-ar 
fi supus îndemnului fetei, maliţia, paravan al neliniştii, 
făcuse loc unei supărări adevărate. Şi acuma vrei să vă 
dezleg eu misterul? 

— All spunea că singurul om care poate intra în 
contact cu Hidra eşti tu, că maşina ştie să te 

recunoască după codul tău biologic şi că ai obligaţia să 
te duci, să intri în legătură cu ea. 

Glyd se ridică, mai degrabă sări din fotoliu, trăgând în 
jos de reverele din blană ale hainei lui fistichii. 

— Obligaţia? se revoltă, cu patetismul atât de 
displăcut Yaraldei. Să dezleg şaradele unui bătrân 
maniac? 

— Am întocmit pentru tine fişe despre bazaconiile 
genialului computer, urmă fata, cu un gest spre casetă. 
A fost sarcina mea. 

— Viaţa ta irosită! o corectă el. 

— Nu trebuie să-ţi dau socoteală pentru asta! 

— Ai dreptate, el s-ar fi cuvenit să dea, faţă de tine şi 
de Kobo. Şi faţă de alţii, adăugă, desigur cu gândul la 
sine însuşi. 

— Când l-ai renegat, înainte să fi murit, sau după? 

Glyd îi ocoli privirile şi se întoarse către fereastră, de 
unde răzbătea ţipătul jalnic al unei păsări, reluat de alta 
şi alta, până cuprinse stolul întreg. Yaralde îşi trase iar 
picioarele sub ea şi involuntar vru să-şi astupe urechile, 
apoi parcă se desmetici şi lăsă mâinile să-i cadă înapoi 
pe fotoliu. Îi părea rău, şi acum nu mai ştia ce să facă; 
era firesc să plece, chiar printre păsările care-o speriau, 
şi totuşi Glyd nu hotărâse încă nimic... 

— Ascultă, zise Glyd răguşit şi cu ochii mereu la 
fereastră, dând impresia că-i propune un târg de care şi 
el se ruşinează. Ascultă, ce mai ai de câştigat dacă mă 
amesteci pe mine în afacerea voastră? Anii tăi nu se 
mai întorc. Ai fost credulă, dar nu-ţi reproşa, se grăbi s- 
o asigure, toţi am trecut prin asta, toţi câţi am fost 
vreodată în preajma lui. Alerga veşnic după himere şi 
partea mai rea e c-a nădăjduit să le-ajungă, vreau să 
spun credea sincer în realitatea himerelor lui. 

— A fost o vreme când îl admirai, zise ea, obosită iar 
ca la început. 

— L-am urmat, întări Glyd. Pentru noi erau şi alte 
timpuri, explorările cosmice ajunseseră la apogeu - 
cine-ar fi bănuit că se vor sfârşi atât de repede şi 
lamentabil... Lamentabil! repetă, cu faţa tot spre 
fereastră. All urmărise să înlăture contradicţiile apărute 
între oameni şi computerele superioare. Pornind de la 
asemănările existente între maşină şi om, de la faptul 
că organismul uman este el însuşi un mecanism de 
extremă fineţe, sau mai degrabă că omul, creând 
maşini, n-a făcut decât să se multiplice pe sine, All a 
încercat să micşoreze, urmând aceste similitudini, 
diferenţierile dintre om şi computer. Pentru asta a 
recurs la postulatul că toate activităţile intelectului 
uman se desfăşoară pe baza regulilor precise denumite 
algoritmi, şi că orice algoritm, o dată stabilit, se poate 
transmite unui calculator. De aici ideea de a fabrica un 
computer care să fie modelul electronic al creierului 
unui anume om şi care să funcţioneze conform 
algoritmilor creaţi de însuşi omul modelat, rezolvând, 
cu viteza şi precizia proprii calculatoarelor, problemele 
ridicate în faţa omului. Asta presupunea găsirea unei 
formule-cheie, care să poată sintetiza toţi posibilii 
algoritmi elaboraţi de om şi pe care computerul să o 
asimileze, ca lege de bază. All a găsit formula, căreia i-a 
zis Ecuaţie umană. Pe urmă a construit astronave 
automate, la bordul cărora îmbarca echipaje 
numeroase. Asemenea cupluri, „geamăn-om” şi 
„geamăn electronic”, alcătuind laolaltă aşa-numitele 
„astronave raţionale” au fost trimise să se confrunte în 
Cosmos. All căuta drumul spre un fel de 
supercalculator, cred eu că irealizabil, care faţă de 

celelalte maşini ar fi ca şi oamenii faţă de restul lumii 
animale - în orice caz ceva mai bun decât tot ce s-a 
creat până acum, mai bun decât îndrăzneşte să spere 
un cibernetician dezaxat într-o clipă de rătăcire... 

Glyd se înflăcărase, strângea reverele hainei, cu un 
aer necăjit, parcă încercând zadarnic să-şi descleşteze 
pumnii de ele, şi brusc îşi reveni, mâinile îi alunecară în 
jos fără vlagă. 

— Şi pe urmă? întrebă Yaralde, aşteptând răbdătoare 
să termine. 

— Niciun pe urmă, răspunse el domol. Am trăit 
întâmplarea aceea ciudată, se pare că vizita unei fiinţe 
stranii, din altă lume; All zicea că venise aici sub forma 
unei astronave şi toţi l-am crezut, se putea crede încă o 
asemenea poveste acum aproape treizeci de ani. Astăzi 
zic că a fost un reflex al obsesiilor lui. 

Nu ştii, erai prea mică sau nici nu te născuseşi. 
Nimeni n-a stat de vorbă cu fiinţa aceea, dar de-atunci 
All înnebunise şi nimic mai mult, că va realiza ceea ce 
numea el „astronava raţională”, că oaspetele cosmic e 
o confirmare. 

— Da, şi mie mi-a spus. 

— Bun. Şi din asta ce-a ieşit? S-a aruncat în 
experienţe, ca un bezmetic, şi toate îi eşuau pe rând; a 
fost un om al eşecului. Şi revenea, parcă nimic nu s-ar fi 
întâmplat, dar de fapt se petreceau mai multe chiar 
decât ar fi trebuit. Departe de-a se atenua, 
contradicţiile dintre maşini şi oameni se ascuţiră; 
cosmonauţii nu numai că nu s-au înţeles cu „fraţii” lor 
electronici şi nu au evoluat într-un armonios paralelism, 
ci dimpotrivă, au ajuns să dorească o cât mai mare 
diferenţiere şi au sfârşit prin a nu mai suporta nici ideea 
că personalitatea lor este dedublată. Astfel nicio maşină 

n-a reuşit să copieze esenţa omenească din care, fără 
îndoială, iau naştere algoritmii fiecăruia. Şi pe deasupra 
mulţi oameni au murit, nu câţiva şi nu oricine. Printre ei 
Dav, cel mai bun astronaut, zic eu, care s-a urcat 
vreodată într-o navă şi cel mai devotat prieten al lui All. 

Se întoarse la Yaralde, şi silueta lui, înţepenită rigid 
cu spatele cât mai drept, era o apariţie bizară pentru 
încăperea unde se găseau şi unde s-ar fi cuvenit să 
intre cu totul altfel îmbrăcaţi, să arboreze expresii de 
mulţumire şi să poarte o amabilă conversaţie mondenă. 

— Atunci, în bar, l-am întrebat şi eu despre moartea 
lui Dav, zise fata. Ştii ce mi-a răspuns? „Din echipa 
noastră, Dav era cel mai norocos, sau cel mai viclean: 
noi, ceilalți, puneam la cale câte-o lovitură 
spectaculoasă, iar el apărea mai târziu, însă tocmai la 
momentul potrivit ca să ne culeagă toţi laurii. Şi pe 
«Alcor» s-a întâmplat la fel...” 

Glyd ridică din umeri. Se apropie de măsuţă, umplu 
un pahar cu băutura neagră şi tare din sticla care-i era 
la îndemână şi îl goli încet. Avea degetele bătătorite, cu 
unghiile rupte şi îngroşate, murdare încă pe margini de 
ulei sau o altă substanţă greu de curăţat. 

— Literatură! exclamă el zâmbind. Află că după 
catastrofa lui „Aldebaran” All însuşi nu mai credea că 
maşina cea mult visată este de domeniul realului. La 
început mă văzuse pe mine, copilul de geniu, 
încununând eforturile lui şi înhăţând, în sfârşit, himera 
acestei perfecţiuni imposibile. Eu însă l-am părăsit după 
închiderea şcolii de zbor; sigur, asta e un fel de-a 
spune, trăiam mai departe lângă el, dar condiţionasem 
convieţuirea noastră de abandonarea tuturor 
proiectelor. Şi el, chiar în vremea aceea, le-a şi 
abandonat. 

— Din prietenie! ţinu ea să sublinieze. 

— N-o lua altfel decât a fost! se întărâtă Glyd din nou. 
Pur şi simplu ajunsesem la capătul răbdării. Eram 
profesori, el la Universitatea Americană, eu şi un 
doctor, Kobo, tot din grupul nostru la alte institute, mai 
mici, dar puţin ne păsa de situaţia noastră; oricum, 
singura care meritase s-o consideri era pierdută pentru 
vecie, şi pe urmă vezi ce-am ajuns ca să pricepi cât înn 
mai valora pielea pe-atunci. Numai că ostenisem din 
cale-afară. Spun unii că şi succesele, prea uşor şi des 
repetate, sfârşesc prin a te obosi; iar noi, sub atâtea 
lovituri... De altfel, după un timp ne-am şi despărţit. Eu 
am ridicat vila asta... II vedeam foarte rar, ca şi pe 
Kobo, o dată la câţiva ani. 

— Numai că All, vezi bine, nu te-a uitat. 

Glyd îşi dezveli dinţii într-un râs tăcut, dar ochii îi 
rămăseseră, ca şi până atunci, neliniştiţi şi gravi. | se 
scuturau umerii, ca ai unei păpuşi trase de sfoară, şi 
Yaralde plecă privirile, stânjenită de crisparea lui. 

— E vesel... 

— N-am încredere în veştile care parvin după 
moartea expeditorului. E veselă siguranţa bătrânului că 
mă poate iar azvârli într-o combinaţie sortită dinainte 
să eşueze. Şarade, jocuri de copii! 

— Râzi atunci, eşti cu atât. mai îndreptăţit! 

Îşi lăsă capul pe umăr, uitându-se pieziş la ochii lui 
Glyd. El puse cu grijă paharul pe tava lustruită şi 
înfruntă senin privirile fetei. 

— N-ai încetat să-l venerezi? simulă o uimire hazlie. 

— Eşti un invidios, se aprinse ea brusc, ridicolă ca o 
fată bătrână. Te-a lăsat în urmă şi nu te poţi ridica la 
înălţimea lui. 

— Foarte adevărat, prinse el nuanţa. Dar tu iubeşte-l 

şi mai departe în taină, fetiţo, n-am de ce să mă supăr. 

Yaralde păru să nu ia în seamă argoul lui de băiat de 
viaţă. li simţea eforturile neîntrerupte de a se depărta 
de fondul discuţiei, întâi ocolind întrebările, pe urmă 
vorbindu-i grosolan, divagând, în căutarea unei 
justificări, poate că pentru el valabilă. 

— Nu-i primeşti rugămintea, spuse şi-şi apăsă 
tâmplele îndelung. 

Glyd îşi strânse haina la gât şi începu să se plimbe 
de-a lungul camerei. 

— Speram că a murit împreună cu lumea lui! 
mărturisi într-un târziu. Am vrut cu tot dinadinsul să uit. 
Mi-am schimbat meseria cu o muncă cinstită, care-mi 
dă satisfacţii reale; am clădit o vilă după gustul meu şi 
m-am înconjurat de prieteni noi; trăiesc liniştit şi mă 
împac cu toată lumea. Mă temeam uneori că încă nu s- 
a sfârşit dar anii s-au dus, uitarea aproape îmi izbutise. 

Ea îşi aminti laboratorul improvizat în subsol şi toate 
obiectele de acolo. Inţelegea acum pe deplin rostul 
încuietorii, după valoarea de tezaur, pentru stăpân, a 
tuturor vechiturilor. Căci Glyd se prefăcea, faţă de toţi 
şi de sine, că şi-a lăsat definitiv trecutul, până când într- 
o zi, sau mai nimerit într-o noapte, glasul trecutului, 
dorinţa nestăpânită de întoarcere îl copleşeau; îşi 
părăsea prietenii în somn, cu senzaţia că şi el mai 
doarme, alături de ei; se repezea febril în subterană, 
punea sub tensiune resturile unui tablou de bord, adică 
mai întâi îmbrăca uniforma, scotea din toc şi desfăşura 
steagul argintiu, iar dinaintea indicatoarelor straniu 
însufleţite, ca şi muşchii unui cadavru supus 
experienţelor demonstrative, visa şi zbura, refăcea 
infantil vreunul din zborurile trecute, sau nu, 
desăvârşea acolo un zbor proiectat şi neînfăptuit 

niciodată, ca în final să se sărbătorească înmânându-şi 
ghirlanda de flori... A doua zi, dimineaţa, prietenii îl 
regăseau pe blazatul lor Glyd, omul de treabă care 
odată, ehei, demult, era gata să devină un cosmonaut 
de mâna întâi; ba nu se ştie dacă până la urmă ar fi 
reuşit, că uite, azi nici nu vrea să ne mai audă vorbind 
de asta. 

— Vezi bine că nimeni nu te-aşteaptă, îşi întrerupse el 
plimbarea. Şi cu-atât mai puţin îmi e binevenit un ordin 
post-mortem al lui All. Zici că nu m-am ridicat la 
înălţimea maestrului. Nu ştiu. O dată cineva l-a asemuit 
cu o pasăre domestică - toamna ori primăvara vede 
alte păsări zburând şi încearcă zadarnic să le imite; 
născoceşte aparate năstruşnice, care să-l ajute, şi le 
leagă de aripi şi ele mai rău îl trag în jos, împiedicându-i 
definitiv saltul spre cer. Înălţimea aspirațiilor lui? O 
prostie: credinţa de neclintit în himera „astronavei 
raţionale” şi încăpăţânarea, dincolo de limite, de a 
merge spre această fata morgana. 

Dar, cel puţin o vreme, de boala lui am fost 
contaminaţi şi noi. 

Yaralde se ridică în picioare, îndreptându-şi tunica 
boţită, îşi frecă genunchii amorţiţi şi-şi trase în lături 
părul lung. 

— Vrei să păstrezi caseta? 

— Ascultă-mă până la capăt! o rugă Glyd şi veni şi-i 
luă mâinile într-ale lui. Ne-am înţeles c-o aşteptăm pe 
Malencita, unde să pleci acum? Palmele îi erau fierbinţi 
şi uscate. Ţinea degetele Yaraldei cu delicateţe, ca pe 
un vas foarte fragil. Ea se miră de atâta gingăşie pe 
care, după mâinile mari şi bătătorite, nu i-ar fi bănuit-o. 
Glyd îşi închipui că pentru altceva îl priveşte, roşi şi se 
retrase, stingherit. Nu te supăra, când veneam spre 

casă, văzându-te aici, un moment am crezut... De 
departe semănai cu... cineva şi atunci... Ai studiat 
cibernetica? 

— Numai trei ani. Hidra trebuia supravegheată, 
aveam mult de lucru cu ea, mai ales la început. 

— N-ai mai reluat învăţătura? 

— Alla murit între timp... 

— Ce bine ştia să ne sacrifice! exclamă el tulburat. 
Nu-i păsa de nimeni şi fiecare înfrângere pe el, unul, îl 
întărâta; lua totul de la capăt şi muncea cu şi mai multă 
febrilitate, mereu, mereu, asta-i era odihna, 
sărbătoarea, totul. Cu ce s-a ales? Cu glorie, cu 
recunoştinţa cuiva, măcar cu înţelegere? 

— Nici cu înţelegerea voastră... 

— Ei, da! nu se poate trage la nesfârşit, cu siguranţa 
că te aşteaptă numai eşecuri şi cu nădejdea nelămurită 
că o dată se poate întâmpla să ai o victorie. Noi, cel 
puţin, n-am rezistat. Unii foarte curând, alţii târziu, am 
căzut. Sau nu mai făceam faţă ritmului de lucru, sau 
cunoştinţele ne erau depăşite. El ne lăsa imediat în 
plata domnului; poate peste un timp ne arunca într-o 
altă treabă, mai uşoară, de un alt fel; dar dacă nu 
treceam cu bine încercarea, se dispensa într-adevăr de 
noi, pentru totdeauna. Uite aşa a fost All. Avea 
duşmani, multora le stătea în cale, altora le-a spulberat 
ambițiile. Prieteni nu prea, nu ştia sau nu-l interesa să 
şi-i cultive. 

— Studenţii îl venerau. 

— A avut priză la tineret, ca orice visător şi se 
pricepea să-şi exploateze pentru asta faima lui de 
altădată. Ei vezi, cum l-aş putea eu înlocui? Când îmi 
lipseşte credinţa şi n-am spiritul de organizare, n-am 
oamenii, n-am intuiţiile şi gândirea lui, n-am forţa să 

trec printr-o sută de înfrângeri ca să dobândesc o 
reuşită?! Şi chiar încercând, prin absurd, să le-adun, la 
ce-mi foloseşte tevatura asta? Să refac un drum care 
ştiu bine că nu duce nicăieri? Îmi pare rău, Yaralde! 

— ţi pare rău... 

— Vrei să fim prieteni? spuse şi asta însemna că 
discuţia s-a încheiat. Am, la etaj, un apartament, liber. 
Adu-ţi nişte lucruri aici, orice, şi vino o zi la câteva luni, 
sau mai multe săptămâni odată, între două drumuri, 
când doreşti. Vei fi binevenită. Da? 

Şi iată-l din nou camaradul fără gânduri ascunse şi 
ocrotitor, azvârlindu-şi hainele străine. 

— Nu ştiu... 

— Dar se-nţelege că şi cu soţul sau iubitul tău! Toţi 
prietenii mei fac la fel, ai să-i cunoşti. Ambiţioşi din 
cale-afară, dornici să se realizeze - şi eu, ca un bunic în 
mijlocul lor. Aşa m-au şi poreclit: Tata-mare! 

Izbucni în râs, sincer, şi fata zâmbi şi ea involuntar, 
molipsită de reala lui veselie. 


7. 


Uşa masivă se deschise automat. Tib păşi nerăbdător 
dincolo de prag. Un val de căldură îl lovi în faţă, 
făcându-l să se oprească. Anticamera lui Ortiz era plină 
de lume: şefi de grupă şi executanţi din Brigada 
Epsilon, în aşteptarea ordinelor. Vorbeau în şoaptă, 
aproape neluând în seamă prezenţa lui. 

După ce-l întrebă pe Tib cum îl cheamă, locvorobotul 
îi anunţă venirea. Primi un răspuns lapidar: să intre. 
Camarazii din cealaltă brigadă îi făcură loc să treacă, 
însoţindu-l cu priviri nu lipsite de ironie. Nu-l cunoşteau, 
şi în asemenea împrejurări chemarea sa aici putea fi 
interpretată ca o jignire adusă capacităţii lor 

profesionale. Donar le zâmbi stânjenit - ce să le spună? 
Că Nino îl va trimite, probabil, undeva, unde i se oferă 
un splendid prilej să-şi rupă gâtul? Dina îl avertizase 
foarte clar. 

Pereţii, în biroul comandantului, erau acoperiţi cu 
lambriuri din lemn preţios, fin cizelat, în armonie cu 
parchetul-mozaic din esențe rare. In nişe de verdeață, 
prezenţa operelor originale ale câtorva sculptori 
contemporani celebri vădea intervenţia inspirată a unui 
arhitect decorator de mâna întâi. Lumini bine compuse 
cromatic scăldau din belşug larga încăpere, revărsându- 
şi razele din potirul unor aplice stil şi din lămpile de 
plafon. Câteva mobile, capitonate în piele de cea mai 
bună calitate, creau o atmosferă intimă. 

Imediat lângă uşă, o frescă inspirată din vechile 
picturi egiptene, cu ramă de travertin sculptat, înfăţişa 
o pisică în urmărirea unui şoricel, pe un fundal lacustru, 
cu papiruşi înalţi şi zvelţi, ca un zid de săbii şi cu flori 
sacre de lotus în planul al doilea. In clipa când Tib privi 
pictura, din botul întredeschis al şoricelului ţâsni afară o 
limbă imensă, pe care se înşirau, citeţ, cuvintele AJUTA- 
TE SINGUR. „Dina a pătruns şi în mausoleu!” îşi spuse 
Donar şi se opri în mijlocul încăperii. 

La o impunătoare masă de scris, cufundat în lucru, 
şedea un bărbat pe care dimensiunile obiectelor din jur 
îl făceau mic, insignifiant. O calviţie prematură şi 
hrăpăreaţă îi golise creştetul de podoaba capilară, 
scoțând la iveală pielea gălbuie, lucioasă, a unui craniu 
prelung şi neted ca un ou. În faţa lui Ortiz, într-o ordine 
pedantă se aliniau rânduri de aparate minuscule, viu 
colorate, ca jucăriile în vitrina unui magazin pentru 
copii. El îşi apropiase urechea de un receptor adus în 
marginea mesei şi din care bâzâia o voce precipitată, 

baritonală: 

— A treia oară îmi spui prostia asta! îl întrerupse Nino 
răguşit. Ajunge! Lasă-l în pace pe Felt! iți dau încă 
treizeci de minute, să calculaţi totul de la început. 
Băgaţi de seamă, că trec la sancţiuni! 

Cu o mişcare nervoasă închise aparatul şi-l împinse în 
rândul celorlalte. Ridică ochii spre Donar, privind parcă 
prin el, îngândurat. Degetele subţiri bătură darabana pe 
braţul fotoliului, apoi mâna trecu fulgerător peste masă 
şi încremeni deasupra unui dictafon. 

— Ortiz. Mai aveţi vreun mesaj? 

— Legătura cu Smith nu s-a restabilit încă, răsună 
vocea sonoră a unei femei. Ultima comunicare, aceea 
cu pisica, este imposibil de descifrat. Am primit 
dispoziţia s-o înaintăm Institutului de psihopatologie 
din... 

— Pe noi ne cred nişte incapabili, aşa-i? Ca de obicei. 

— Computerele noastre nu reuşesc să interpreteze 
mesajul. Cer mereu date noi despre Hidră şi defectarea 
acesteia. Le-am spus tot ce ştim... 

— Adică nu le-aţi spus mai nimic! 

— Adevărat. Ar trebui trimis un om descurcăreţ pe 
urma lui Smith. Numai Smith ne poate lămuri şarada 
pisoiului născut de Hidră. 

— Propunere sau indicație? pufni Ortiz întărâtat. 
Vreau să am legătura cu Berry, faceţi ce vă taie capul şi 
reluaţi legătura! 

Donar îşi trecu palma peste faţă, cu gestul său 
obişnuit. Berry Smith! El dispăruse în pântecele 
muntelui! „Pe unul dintre voi l-a aranjat, îşi aminti ce-i 
spusese Dina. E de ieri rătăcit într-o subterană şi nu mai 
poate răspunde la apeluri”. 

— Nino Ortiz! De când nu mai răspunde la apeluri? 

întrebă el cu glas poruncitor, ca pe vremea când era 
comandantul acestui comandant de brigadă. 

Vopsitură tresări, neplăcut de surprins. Se ridică de la 
masă, veni lângă musafir şi rămase acolo, în picioare, 
cu ochii în ochii lui Tib. Vremea nu-i cruţase pe niciunul, 
mai ales, în mod surprinzător, nu-l cruţase pe Ortiz, cel 
sortit unei vieţi în care dificultăţile par să se rezolve de 
la sine. 

În amintirea lui Donar persista încă şi acum imaginea 
acelui Vopsitură cu chip delicat ca al unei fete, 
surâzând veşnic, lipsit de griji şi încrezător, nonşalant, 
sigur pe el însuşi. Un băiat hotărât să-i smulgă vieţii tot 
ce poate ea oferi, fără, inutile pentru dânsul, procese 
de conştiinţă. Socotindu-se în afara a ceea ce numea cu 
dispreţ, „morală a oamenilor mărunți”. Având un loc 
asigurat sub soare şi ocupându-l cu sentimentul că i se 
cuvine de drept. Ascunzându-şi abil slăbiciunile sub 
armura câtorva calităţi bine înşirate la vedere. Apoi o 
altă amintire, urmărindu-l insistent, ca o pedeapsă: 
împrejurarea, nefericită pentru amândoi, când îl silise 
să-şi arunce masca. Il revăzu, cuprins de panică. Un 
semn al frământării tăinuite din sufletul său? În fond, 
tânărul petrecăreţ să fi fost încă de pe atunci un 
complexat şi un învins? 

Pentru că iată-l îmbătrânit înainte de vreme, cu ochii 
sfredelitori, înnobilaţi de o stranie încordare lăuntrică, 
cu obrajii supţi, plini de riduri adânci, cu cearcăne 
vinete - semnele abuzului de alcool şi beţiilor erotice de 
odinioară - personalitate contradictorie, roasă de 
îndoieli, de ambiţii, de scepticism. 

— De ieri de la prânz, răspunse Nino întrebării lui Tib, 
cu neascunsă îngrijorare. 

— L-ai trimis singur? 

— Singur. 

— De ce? 

Nino se întoarse, făcându-şi de lucru într-o 
despărţitură a mesei, de unde luă două căni şi un 
termos plin cu o băutură acidulată, neagră. 

— Nino, de ce? Il cunoşti pe Gălbează, e copleşit de 
curiozitate, uită să se mai apere de primejdii. Poate-ai 
să-l pierzi acolo, dacă nu l-ai şi pierdut. 

— Încetează! porunci Ortiz, deodată autoritar şi-l privi 
pe Tib dintr-o parte, cercetător. Dina ar fi trebuit să-ţi 
smulgă din mână pelerina aia caraghioasă. N-o să mai 
pleci de aici cu Jarcalete, în vilegiatură. 

— Mă bucur că erai pe recepţie! ripostă Donar. S-a 
discutat şi despre tine acolo! 

— Copilării! Te chemasem la ordin, nu? începu să 
toarne băutura cu precauţie, ca spuma să nu se verse 
din căni. Altă dată Dina îmi adresează drăgălăşenii şi 
mai mari. 

— Le-asculţi cu atenţie! 

— E amuzant. Obişnuieşte să-şi cheme prietenii în 
apartamentul acela, sub nasul meu. Din plictiseală. Aici 
e-o plictiseală cumplită - pentru ea, evident. De altfel, 
nu mă mai interesează de mult cu cine şi-o împarte. 

— Trebuie să te intereseze? 

— Oarecum. Câtă vreme suntem încă soţ şi soţie. 

Lui Tib i se tăie respiraţia. Duse instinctiv palma la 
faţă, după un vechi obicei, dar nu mai avu putere să 
termine gestul. 

— Aşa... 

— Te pomeneşti că nu ştiai! se miră şi Ortiz. Boală 
lungă. A fost un scandal după povestea de atunci, din 
poligon. Familia mea a ţinut să nu i se păteze onoarea! 
M-au silit să mă căsătoresc. Ce răzbunare pentru tine! 

Râse ca pe vremuri, nespus de bațjocoritor. Tib 
simţea nevoia să bea. Ridică iute cana. 

— Noroc... crezu nimerit să-i ureze lui Vopsitură. 

— Noroc? Nino se gândi puţin. Ar fi prea mult, norocul 
mă ocoleşte. Poate fiindcă sunt rău: uite, tu unul ai 
nevoie de mult noroc în orele următoare, dar eu nu ţi-l 
doresc. 

Tib dădu cana peste cap. Băutura era bună şi foarte 
tare, îi arse gura. Nino se duse din nou la dictafon. 

— Ortiz. Un ceas, nu sunt aici pentru nimeni. 
Excepţie: când prindeţi legătura cu Smith. 

— Producţia industrială a stagnat la încă trei 
sectoare. De la comandamentul suprem... încercă să 
intervină cel care raporta. 

— Pentru nimeni, am spus! Îţi arde de glume? 

Se aşeză, pe scaunul din spatele mesei şi-şi pofti 
oaspetele să şadă în fotoliul cel mai apropiat. 

— Toată brigada mea e în alertă. Primim ajutoare şi 
de la alte brigăzi, îl informă el pe Tib. Comandamentul 
suprem îmi mai ţine la dispoziţie o rezervă de oameni şi 
materiale. Incă n-o arunc în luptă. l-ai văzut pe băieţii 
din anticameră. Sunt oamenii mei de legătură, fac de 
serviciu cu schimbul. Ne e greu, Donar! Beleaua asta 
ne-a lovit pe neaşteptate şi nu prea izbutim s-o 
scoatem la capăt. 

— Dacă nu te superi, care belea? 

Nino îl scrută bănuitor pe Tib. Din pricina costumului 
negru, impecabil, strâns pe talie, semăna cu un 
ameninţător semn de exclamare. 

— Combinatul industrial condus de Hidra lui All îşi 
încetează treptat activitatea, zise el. 

— Din ce cauză? întrebă Donar liniştit. Fii mai clar, te 
rog! 

Vopsitură nu răspunse pe loc. Tib îl urmărea printre 
gene, cumpănindu-şi cu grijă situaţia. Deocamdată 
comandantul mai purta încă o mască de amabilitate 
amicală, dar cine era Nino cel de acum, sub masca 
aceasta neutră, devenise foarte greu de ghicit. lar Tib 
însuşi trebuia să dea de înţeles că soarta lui Berry nu-l 
mai interesează. 

— Mi se pare că faci pe naivul, Crispatule! exclamă 
Ortiz, lăsându-se pe spate cu scaun cu tot. Fie, am să-ți 
spun întreaga tevatură, să nu te plângi vreodată că n-ai 
fost pe deplin ajutat. Pune-ţi în funcţie magnetofonul 
centurii şi înregistrează tot ce discutăm. E un ordin. 

— A fost şi intenţia mea, mormăi Donar şi apăsă 
clapeta de contact. 

— Acum vreo 12 ani, puţin timp după ce noi 
terminasem şcoala, ciberneticianul pe jumătate nebun 
care-a fost All Bright a primit comanda să construiască 
un calculator capabil să conducă, să modernizeze şi să 
dezvolte, cu mijloace proprii, un mare complex 
industrial. În scurtă vreme All s-a prezentat cu acest 
calculator de formulă constructivă cu totul nouă. Era 
închis într-o carcasă cubică, cu latura de douăzeci de 
metri, unde se putea pătrunde printr-o uşiţă; înăuntru, 
două trei coridoare şi zeci de mii de tuburi 
transparente, legate între ele şi în care pluteau, într-un 
mediu fluid, miliarde de sfere policrome, lucioase, ca 
nişte bomboane. Nicio legătură electrică a computerului 
cu exteriorul şi nici a sferelor una cu cealaltă, 

Schimbul de informaţii, comenzile, supravegherea se 
execută prin sisteme de o mai mare subtilitate, prin 
fluxuri magnetice, prin emisii laser, prin modificări în 
structura mediului energetic pulsativ. All a explicat că 
maşina are un vast program de autodezvoltare şi pe 


99 


măsură ce-i creşte capacitatea de cunoaştere şi 
sintetizare a experienţei umane, a tuturor fenomenelor 
şi obiectelor lumii cunoscute, pe măsura evoluţiei însuşi 
a acestui proces, dobândeşte posibilitatea de a fabrica 
noi produse industriale şi, concomitent, adaptează şi 
dezvoltă complexul  uzinal, creând utilajele şi 
tehnologiile necesare obţinerii respectivelor produse. 
Modelul codificat al fiecărui utilaj, al fiecărui proces 
tehnologic şi al fiecărei game de produse finite se 
alcătuieşte întâi în computer, transpunându-se apoi în 
realitate.  Imaginează-ţi un om ale cărui celule 
reprezintă, fiecare în parte, codul unui obiect sau 
fenomen din lumea înconjurătoare; mai închipuie-ţi că 
aceste celule se mişcă prin corpul omului, conduse de 
creierul său, intră în legătură unele cu altele, schimbă 
informaţii şi ajung la anumite concluzii, transmiţându-le 
ulterior creierului; iar acesta, în fine obligă întregul 
ansamblu de celule să ajungă la anumite sinteze. Astfel 
încât, pe măsura evoluţiei procesului, o celulă care 
începe prin a codifica o informaţie cu un grad restrâns 
de generalizare, să zicem definiţia fotonului, sfârşeşte 
prin cuprinderea, tot sub formă codificată, a legilor, 
schemei, materialelor, operaţiilor ce stau la baza 
construirii unui anumit motor fotonic de navă 
interplanetară, sau, mai târziu, a tuturor tipurilor 
acestui fel de motor. Prin sintezele repetate, 
neîntrerupte, vor fi unele celule care acumulează tot 
mai multe cunoştinţe şi altele care se eliberează, se 
„curăţă” ca să spun aşa de bagajul lor de cunoştinţe, 
devenit inutil, prin dublarea întregului sistem; ele sunt 
supuse unor recondiţionări şi pregătite să primească o 
nouă cantitate de informaţii, simple sau deja prelucrate. 

— Frumoasă treabă! exclamă Tib, trecându-şi palma 

peste faţă. 

Ortiz păru că se întoarce de departe. Se uită la Donar 
şi zâmbi cu maliţie. Se mândrea pentru computerul lui 
All, el care toată viaţa nu concepuse un calculator de uz 
şcolar şi nici nu-şi propusese vreodată asta; se 
mândrea, se pasionase - unde era Nino cel din tinereţe, 
ori unde se ascundea, cât, sub ce chip rămăsese el în 
acest Nino entuziast? 

— Fiecare dintre „bilele” aflate în tuburile maşinii 
este de fapt la rândul ei o maşină de dimensiuni 
liliputane, dar extrem de complexă, capabilă să 
înregistreze, să prelucreze şi să transmită informaţii la 
cerere, iar pe deasupra, şi acesta-i lucrul cel mai 
important, să construiască, din datele păstrate în 
memoria ei, sisteme coerente, sinteze, să ajungă la 
descoperirea unor legi şi adevăruri noi. Comparaţia 
mea de adineauri cu celulele unui organism nu e prea 
nimerită. Gândeşte-te mai degrabă la sânge, la cum e 
alcătuit şi rolul lui. Şi micile sfere din computer au 
funcţii diferenţiale, ca şi celulele din sânge. Unele sunt 
pur şi simplu nişte unelte, care acţionează asupra 
microcomputerelor, spre a le remedia defecţiunile şi 
pentru a le adapta să rezolve sarcini sporite, sau a le 
şterge din memorie informaţiile inutile. Alte sfere sunt 
purtătoare de ordine şi de răspunsuri, un fel de curieri 
şi posturi de emisie ce culeg datele cerute de 
rezolvarea unei probleme, le transmit în exterior, apoi 
îşi curăţă automat cristalele de memorizare şi aşteaptă 
o nouă misiune. Fluidul din tuburile maşinii, întocmai ca 
şi plasma din sânge, poartă energia necesară 
funcţionării întregului sistem, dar în acelaşi timp 
serveşte şi drept canal principal de transmitere a 
informaţiei în interior. Pentru treaba asta mai există 

însă şi alte mijloace, de pildă tot un fel de curieri care 
transportă ştirile socotite ca foarte importante sau 
urgente în soluţionarea unui caz sau al altuia. Alteori 
înseşi sferele-computere, care circulă în permanenţă, 
servesc drept purtătoare de ştiri. 

— Şi informaţiile astea, cine le pune la dispoziţia 
maşinii? 

— Un ordinator, culegând de la alţi ordinatori, de 
profil, tot ce s-a scris şi se cunoaşte în toate domeniile 
de activitate, inclusiv artă plastică, muzică, literatură, 
ştiinţe sociale. La ora actuală, Hidra lui All cunoaşte, 
după opinia mea, tot ce s-a întreprins în cultura şi 
civilizaţia pământenilor, din preistorie şi până în 
prezent. 

— Literatură? Muzică, psihologie? De ce? 

— Am să-ţi spun mai târziu. Reţine doar că All a cerut 
furnizarea unor informaţii de acest tip, pentru a-i da 
posibilitate Hidrei să cunoască cât mai mult despre 
oameni, întrucât, spunea el, această cunoaştere 
favorizează crearea unor produse industriale cu nivel 
maxim de adaptare la cerinţele omului. 

— Dar cine dirijează tot sistemul? Cum este el 
subordonat unor anume scopuri, cum e ferit să lucreze 
la întâmplare, haotic, pentru idei obscure, lipsite de 
importanţă, ori de sens? 

Ortiz reveni cu scaunul lângă masă, frecându-şi 
mâinile cu care se sprijinise de marginea acesteia, 
amorţite de poziţia incomodă. 

— Dragul meu, pui o întrebare copilărească. Atunci ce 
sarcini crezi că mai au oamenii? Există pe lângă Hidră o 
sumedenie de tehnicieni, înarmaţi cu o sumedenie de 
calculatoare mărunte. Şi mai există şi un oficiu de 
recepţie care primeşte comenzile trimise de diverse 

alte centre industriale, de tot felul de firme şi persoane, 
comenzi pe care tehnicienii le codifică. Astfel, cod după 
cod este introdus - prin intermediul unor fluxuri 
magnetice - în circuitele computerului. Să nu uităm 
însă că Hidra are posibilitatea să efectueze unele 
cercetări pe cont propriu. Foarte des ea însăşi ne 
anunţă că poate executa anumite produse noi. Atunci 
oficiul nostru lansează oferte către beneficiari. 

— Am înţeles. Nu cumva Hidra a ajuns într-un fel să 
vă subordoneze? Dacă nu mă-nşel, computerul vostru e 
ca un cuţit grozav de bine ascuţit, dar... cu două tăişuri. 
Pentru ce şi-a încetat, parţial activitatea şi voi nu reuşiţi 
nici acum să aflaţi cauzele? 

— Mi-e teamă că n-ai înţeles foarte exact, deşi 
comparaţia ta se potriveşte al dracului de bine situaţiei. 

— Spune, atunci! 

— Incearcă să pricepi mai întâi că Hidra nu se poate 
defecta niciodată. Chiar dacă o parte a computerelor 
care-o alcătuiesc se strică, Hidra le pune pe picioare cu 
ajutorul  uneltelor-robot dinăuntrul ei. Maşina asta 
afurisită e un sistem închis, în funcţionarea căruia nu se 
poate interveni prin niciun mijloc, decât, probabil, 
lipsindu-l de sursele de energie; dar a avut grijă să-şi 
creeze, în complexul uzinal pe care-l dirijează, 
asemenea surse independente, aşa încât şi-a asigurat o 
autonomie deplină faţă de noi. 

— Asta înseamnă că Hidra, calculatorul în sine, nu şi- 
a încetat, de fapt, activitatea. 

— Intocmai, dragul meu! Insă anumite sectoare 
industriale s-au oprit. Va continua acest proces 
dezastruos? Dacă excludem, şi excludem din capul 
locului, eventualitatea unei defecţiuni, ce rezultă? Că 
oprirea s-a făcut cu ştiinţa şi sub comanda Hidrei 

Minunat! Ar mai rămâne să răspundem doar la o 
întrebare: cu ce scop, Tib Donar? 

— Ascultă, crezi că Hidra asta... Vreau să spun, în ce 
fel ne judecă pe noi, oamenii? Nu cumva ne 
dispreţuieşte? Poate că s-a plictisit să mai lucreze 
pentru noi? Ar fi hazliu să ni se considere superioară! 

— Eroarea ta e scuzabilă. Nu l-ai cunoscut pe All. 

— Ba da, învăţasem şi la cursuri: cibernetician de 
renume, a inventat omniobserverii. 

Glumea. Studiase lucrările lui All cu multă atenţie, în 
tinereţe; totuşi nu ştia nimic despre Hidră, asupra 
căreia All nu publicase niciun rând. Dar Nino nu sesiză 
gluma: 

— Mai toţi ne-am oprit, aici, la descoperirea lui cea 
mai puţin importantă. De-asta vorbeşti aşa. El îşi dădea 
seama prea bine că o construcţie cibernetică, oricât de 
complexă ar fi, nu se poate măsura, de fapt, cu niciunul 
din noi. Şi a transmis, dacă vrei, conştiinţa acestei legi 
inexorabile tuturor creaţiilor sale. A fost inspirat cel 
care i-a spus computerului „Hidră”: la fel cu monstrul 
mitologic, el strânge laolaltă o mulţime de capete, însă 
nici unul nu e cap de om. 

— Totuşi Hidra lui All s-a oprit. 

— Uzinele conduse de ea. Nu-i totuna. Şi oprirea asta 
are un tâlc afurisit, mă tem că ascunde ceva foarte 
parşiv. 

Vopsitură ieşi de după masa de scris, să umple din 
nou cănile. Tib medita asupra celor auzite şi încerca să- 
şi închipuie ce se-ntâmplă cu Berry. 

— Misiunea mea? întrebă el ca să scurteze discuţia. 

Dar Nino căpătase chef de vorbă, se vedea cât de 
colo că nu-şi deschisese sufletul de mult, ori niciodată. 
Când ai în faţă un adversar loial e ca şi cum ai avea un 

bun prieten: îţi dezlegi limba fără suspiciuni şi ezitări, 
fără teamă că-l jigneşti, că-ţi interpretează spusa nu 
ştiu cum, că-ţi poartă vorbele nu ştiu unde. 

— Când All a primit indicaţia să-şi instaleze aici ilustra 
sa maşinuţă, nimănui nu i-a dat prin minte că va urma 
tărăboiul de-acuma. Nino se opri să golească iar cana; o 
umplu din nou, împingând-o pe masă, printre aparate, 
spre scaunul său; mâinile îi tremurau. Şi la puţină 
vreme, a răposat binişor, după ce-i dusese pe toţi de 
nas. Am auzit că n-a prea avut lume la catafalc, deşi 
unii s-au întrecut să-l elogieze în presă, să-i amintească 
epocala creaţie - omniobserverii, să-l eticheteze drept 
un îndrăzneţ vizionar şi geniu pe deplin realizat, să 
plângă pierderea ireparabilă produsă prin dispariţia lui, 
totuşi prematură, să-l asigure însă de nemurire. Cred că 
All, în cutia sa de veşnică odihnă, ascunzându-şi chipul 
printre flori, râdea în barbă. Nătărăii sunt comici şi în 
faţa morţii, ce vrei?! 

Vopsitură se plimba pe lângă scaun, pe dinaintea 
peretelui din fundul încăperii. Era aproape cinci 
dimineaţa şi cu toată cafeaua băută acasă, la plecare, 
Tib simțea cum îl toropeşte oboseala. Opri 
magnetofonul cu un gest moale. Sporovăiala lui Ortiz 
începuse să-l enerveze - de ce nu-i relata nimic despre 
Berry? 

Şi parcă simţindu-i iritarea, Vopsitură continua să 
flecărească, încăpățânat: 

— Când a fost adusă Hidra, în măruntaiele lui Nanga 
Parbat, era o făbricuţă amărâtă, mai mult un atelier de 
reparaţii pentru vehiculele turiştilor. Cam un an, un an 
şi jumătate calculatorul ne-a cerut mereu utilaje diverse 
şi materii prime. Înghiţea informaţii cu nemiluita, dar 
când a început livrările... Ce nu ne-a dat? Astronave, 

ancore, papuci, fotolii şi piculine, agregate atomice, 
submersibile şi glisoare, bretele şi nasturi şi proteze, 
gaze nobile, cratiţe, sonde galactice, cuie de bocanci, 
locvoroboţi, ceaune, mustăţi pentru actori - de-a valma, 
pe nerăsuflate, pentru că omul e un stăpân care trebuie 
să primească totul; cinste tradiţiilor ştiinţifice şi marelui 
All! Şi într-o bună zi m-am trezit comandant al unei 
brigăzi ştiinţifice de cercetări speciale şi avansat în 
funcţia de câine de pază al Hidrei... In fond, totul e un 
moft; până ieri Hidra n-a ridicat nicio problemă şi Valea 
Rupal se bucura de faima binemeritată a locului unde 
se trăieşte cel mai uşor. O mulţime de învărtitori 
vânează scaunul pe care eu am fost împins cu graţie şi 
îmi caută fără încetare măcar o greşeală. La naiba! 
Până acum n-am avut prilejul să greşesc! Şi chiar după 
afacerea asta nu ştiu ce-aş putea păţi, să-ţi spun drept! 
Ai mei m-au sortit încă din leagăn să devin geniul lor, 
au vrut să mă educe într-un asemenea spirit, mi-au 
mâncat sufletul cu pretenţii. Aveam înclinaţie pentru 
studiu şi ei m-au făcut să urăsc învăţătura; vădeam 
uşurinţă în formarea unor deprinderi practice - îmi 
adunasem, într-un atelier improvizat, câteva scule, 
meşteream nimicuri amuzante, jucării - şi ei m-au făcut 
să arunc totul în aer, la propriu, cu un cartuş explozibil, 
ultima invenţie a mea. Tu m-ai cunoscut. Nu eram 
prost, aşa-i? Deseori m-am comparat cu tine, dar ţie 
viitorul îţi stătea înainte, pe când al meu fusese 
definitiv închis. Tu puteai să înveţi nestingherit, să te 
afirmi, să te-acoperi de gloria cuvenită pe drept şi pe 
care modestia ta ar fi împiedicat-o să te orbească. Eu 
eram o licheluţă simpatică şi cu trecere la femei, dar 
nimeni, nici femeile nu dădeau până la urmă doi bani 
pe mine. M-am străduit să par un incapabil, să mă 

eschivez jocului impus de părinţii, de bunicii, de unchii, 
de verii, de fraţii, cumnaţii şi nepoţii mei. Marile familii 
sunt însă ca o maşină care funcţionează fără milă şi 
înţelegere. Oricât ar încerca urmaşul să se dovedească 
o canalie, i se aplică masca unui om de treabă şi e 
cocoţat în posturi cât mai înalte, bătut în cuie pe fotoliul 
strălucitor al funcţiei şi apărat de vânturile neprielnice 
ale răspunderii. 

Pe Tib începu să-l frământe neliniştea. Vopsitură se 
schimbase mult, ba chiar fusese de la început altfel, 
altul decât îl socotea el, Donar, pe atunci - poate mai 
rău, înrăit şi ambițios. Ce avea să-i ceară? Simţea că 
nu-l aşteaptă nimic bun după atâtea destăinuiri, şocant 
de sincere, ale lui Nino. Şi Berry? Soarta lui Berry îl 
îngrijora tot mai mult. 

— Văd totuşi că oprirea uzinelor nu te afectează prea 
tare. Nici nu te grăbeşti, pare-se, să iei măsuri. Mă 
aşteptam... În sfârşit... 

— Aşa e, Crispatule! Nino se aşeză iar pe scaun, 
parcă nu s-ar fi simţit decât acolo în largul lui. Ţin teribil 
la scaunul ăsta, n-aş vrea în ruptul capului să rămân 
fără el. Şi nu-i nicio contradicţie. Buna mea familie m-a 
plantat aici, având certitudinea că singurele îndatoriri 
profesionale ce-mi revin vor fi să păzesc Hidra să nu 
ruginească şi să plimb pe-aici notorietăţile dornice să 
admire munţii. Am făcut mult timp pe ghidul turistic, i- 
am îndemnat pe snobii mei vizitatori să se extazieze în 
faţa uzinelor unde nimeni n-a intrat vreodată, am 
flecărit despre geniul lui All şi mi-am dat importanţă, 
multă importanţă - era un număr nelipsit din program, 
asta mi se cerea în primul rând. 

— Şi-ai făcut-o. 

— Evident. După ce-au încetat să mă mai creadă 

genial, oamenii mei, cu aceeaşi lipsă de scrupule m-au 
sortit ratării. Mă feresc de primejdii ca şi-n trecut, 
pentru firma lor, dar nu pierd niciun prilej să mă 
umilească, să mă batjocorească. Dispreţul pentru mine 
le e vădit, băiete. Ai auzit-o pe Dina; ea nu mă iubeşte 
şi nu mă urâăşte, se face doar ecoul celor de acasă. Eu 
mă supun jocului, pentru că vreau să mă realizez şi 
doar Hidra îmi oferă posibilitatea, vreau să fug de 
ratare, să mă afirm, să le dau peste bot celor care m-au 
chinuit, întregii lumi, dacă vrei. 

— Aş vrea să-mi vorbeşti despre Berry şi despre 
misiunea mea, îi ceru Tib, încordat, la capătul răbdării. 

— Bine! făcu Vopsitură, fără să se supere. In fond, 
explicaţiile astea n-au cum să te-ajute în ceea ce te- 
aşteaptă. O să pricepi totuşi la urmă de ce te bat la cap. 
Printre documentele lui All n-a rămas niciun rând 
referitor la Hidră. E ciudat, admiţi? Aşa. Pe de altă 
parte, acum câţiva ani, încercând să-mi dau seama care 
e amplasamentul şi dispunerea uzinelor conduse de 
acest straşnic şi bizar computer, după cercetări 
minuţioase şi ample cu toată brigada am ajuns la 
concluzia că e imposibil s-o aflu. O a doua ciudăţenie: 
Hidra n-a furnizat nicio informaţie privind structura 
combinatului industrial, iar blânzii noştri pământeni, 
încântați de promptitudinea ei în executarea 
comenzilor, nici nu i-au cerut astfel de informaţii. La ora 
asta, nimeni habar n-are ce se ascunde în pântecul de 
piatră al lui Nanga Parbat, ce unelte şi ce aparate, cât 
de întinse sunt coridoarele, cum sunt construite 
centrele de comandă, cum comunică între ele. 

— Totuşi mi se pare că-i foarte simplu de alcătuit o 
schemă... 

— Simplu? Atunci nu ştii ce te aşteaptă! Văgăunile 

astea n-au fost sfredelite de oameni şi pentru oameni, 
stimate prietene. Nu sunt locuri de agrement pe unde 
se poate trece la volanul unei maşini, sau într-o 
reconfortantă plimbare pe jos. N-au pardoseală de 
marmură, nici instalaţii de aer condiţionat. 

— Atunci de ce n-ai obligat-o pe Hidră să facă 
destăinuiri complete? întrebă Tib, mimând naivitatea. 

— Mă crezi un prost? rânji Nino. Se ridică brusc, trecu 
pe lângă masă, spre peretele din faţa lui Donar, întinse 
mâna şi o parte a peretelui alunecă fără zgomot în jos. 
Apăru o machetă policromă, în relief: secţiune prin 
Nanga Parbat şi aşezarea uzinelor. Uite ce ne-a servit, 
la cerere, Hidra lui All! Atât de repede, încât mă face şi 
azi să cred că avea pregătită din timp toată mistificarea 
asta. Uzinele ar ocupa, după machetă, 386 de hectare 
suprafaţă, într-o dispunere pe trei nivele. Numai că, în 
realitate lucrurile stau altfel. Aici, figurează, în lanţ, 
sector după sector. Ei bine, o parte a sectoarelor au fost 
străbătute, cu chiu cu vai, de băieţii mei, iar existenţa 
altora era presupusă de noi, pe baza unor indicii şi 
calcule. Hidra ne-a urmărit cercetările şi a compus 
frumuşel macheta în conformitate cu ele. Numeroase 
elemente sunt însă greşite, în măsura în care şi 
raţionamentele noastre de atunci dăduseră greş. Băieţii 
şi-au dat seama de asta după livrarea machetei. 
Pornind să cerceteze din nou sectoarele cu pricina, au 
găsit însă trecerile blocate. 

— Spuneai că maşinile lui All nu pot lucra împotriva 
omului. 

— Exact. 

— Dar minciuna nu înseamnă, după tine...? 

— Decât o nouă dovadă în sprijinul bănuielii mele. Îți 
reamintesc: în arhiva lui All, niciun rând despre Hidră, 

totuşi maşina lui cea mai bună;  ordinatorul 
informaţional introduce în memoria Hidrei absolut tot ce 
au înfăptuit cultura şi civilizaţia noastră, din toate 
timpurile; în fine, Hidra îşi păzeşte cu îndârjire taina, 
interzicându-ne accesul în anumite sectoare. 

— Taina? Mai mult ca sigur că maşina întreprinde 
cercetări pentru obţinerea vreunui produs nou! V-a 
interzis accesul dintr-o prudenţă rău înţeleasă, sau cine 
ştie ce experienţe a pus la cale acolo... 

— Şi pentru aceste experienţe are nevoie de 
multiplele cunoştinţe dobândite de întreaga omenire? 
Pentru aceste experienţe şi-a construit formidabilul 
complex industrial din Nanga Parbat, care-i pune la 
îndemână aparatură şi utilaje extrem de perfecţionate? 

Explicaţia trebuie să fie cu totul alta: că Hidra mai are 
încă un program. 

— Ce vrei să spui? 

— Un program paralel, un al doilea program, secret. 

Tib rămase derutat câteva clipe. Afirmația i se părea 
de-a dreptul absurdă. 

— Admiţi ideea unor cercetări în ascuns? De care 
oamenii nu trebuie să afle niciodată? Atunci cu ce 
scop?... Nu, ar fi stupid şi primejdios. All nu putea lansa 
un astfel de program. Doar n-a fost nebun! 

Pentru prima oară Tib se mişcă în fotoliu, pipăindu-şi 
amândoi obrajii şi constatând involuntar cât de mare îi 
putuse creşte barba. 

— Dacă stagnarea producţiei nu este efectul unui 
accident, ci a fost comandată, n-are niciun rost, Donar, 
să încercăm a mai căuta defecţiuni în uzine. De aceea 
suntem relativ liniştiţi, şi eu şi brigada. Aşteptăm 
evenimentele. Îți spuneam că Hidra ne-a interzis 
accesul într-un anumit sector, pe care noi l-am botezat 

convenţional, cu numele unei strâmtori de pe aici, „Pho 
Chu”. Părerea mea e că acolo se află dezlegarea 
misterului. 

— Unde-i Gălbează? De unde-a trimis ultimul mesaj, 
cel cu pisica, dacă am înţeles exact? Şi care pisică? 

Tib se stăpânea tot mai greu. All fusese un savant cu 
scaun la cap, iar acest ambițios visează cai verzi pe 
pereţi. Mistere, program paralel.. . N-are decât să-şi 
închipuie ce vrea, dar Hidra e o maşină, un computer ca 
multe altele, pe când Berry, la naiba, e un om! 

— Ei, drăcie! Cam multe întrebări deodată. Eşti puţin 
nepoliticos, nu ţi se pare? Nino surâse iarăşi, cu maliţie. 

— Mulţumesc din suflet pentru frumoasa şi instructiva 
întrevedere acordată, zise Tib, pierzându-şi definitiv 
răbdarea. Totuşi mă interesează enorm soarta lui 
Smith. Recunosc, dintr-un anume punct de vedere 
descoperirile tale sunt mai importante decât copiii care- 
| aşteaptă acasă pe Berry. Dar ce să fac! Am eu 
slăbiciune pentru copii. 

— Haide, haide! i-o tăie Nino autoritar. Ai uitat unde 
te afli? Să nu-ţi imaginezi că o discuţie amicală mă 
dispune să-ţi înghit ironiile, dragă băiete! 

Donar se încleştă de braţele fotoliului, să se 
stăpânească. Îşi aţinti privirile spre machetă - un 
labirint încâlcit de încăperi, coridoare, pasaje. Un 
labirint, ca şi gândurile lui Tib, ca şi toate întâmplările 
acestei nopţi. Unde să-l cauţi acolo pe Berry? Ce ajutor 
poate să-i ofere Nino Ortiz, orbit de ambiţii şi de 
suferinţele lui, meritate sau nu? 

— Alaltăieri de dimineaţă, continuă Vopsitură, ca şi 
cum nimic nu s-ar fi întâmplat, şi-au întrerupt 
activitatea uzinele producătoare de batiscafe-sondă 
pentru forajele submarine. Mânui comenzile unui aparat 

şi macheta se lumină în punctul respectiv. Conducerea 
combinatului, vreau să spun oamenii care dirijează şi 
urmăresc producţia au fost cuprinşi de panică. Alarmă. 
Primesc ordine: înlăturarea avariei. Ce să înlătur? 
Parlamentăm cu Hidra. Tace. Le raportez şefilor de la 
Comandamentul suprem, şi ei - gata să mă ia de gât. 
Intervenţii urgente! Unde? Nu ştie nimeni. Între timp, 
alte şi alte sectoare îşi încetează activitatea. Ţi-am mai 
spus că i-am trimis pe băieţi într-acolo, dar căile de 
acces spre acele sectoare sunt blocate. Hidra nu vrea 
să primească vizite în uzine. Ei, şi-atunci mi-a venit o 
idee caraghioasă: pe oamenii din Brigada Epsilon Hidra 
îi cunoaşte, i-a putut cunoaşte când cercetau 
amplasamentul uzinelor, a înţeles, poate, ce scop şi-au 
propus. Ce-ar fi dacă aş aduce un necunoscut, maestru 
în arta descifrării codurilor cibernetice... 

— Berry! 

— Un smintit, un pasionat, gata să se arunce cu capul 
prin pereţi dacă e rost să descopere ceva nou. Un 
executant orb, când are ordine precise. Nu l-am pus să 
încerce a intra cu forţa în uzinele care s-au oprit, nu! l- 
am indicat să dea o raită prin sectorul cheie, „Pho Chu”. 
Unde noi n-am avut succes. 

— ŞI el s-a dus! 

— lată adevărul gol-goluţ. lar Hidra l-a întâmpinat cu 
braţele deschise, aş spune că l-a atras în zonă, ca şi 
cum pe el îl aştepta. 

— Cine a plecat să-l caute şi să-l salveze? 

— l-am trimis ajutoare, fii sigur! N-am avut niciun 
interes să-şi lase oasele prin cine ştie ce văgăună. 
Dimpotrivă, îl vreau înapoi viu şi nevătămat, să-i 
sechestrez sacul cu informaţii. 

— Dar ajutoarele nu l-au găsit. 

— S-au întors fără să-i dea de urmă. Din cauza Hidrei. 
Piedici peste piedici. Fiindcă toţi erau executanţi din 
brigada mea. 

— Ce crezi că s-a petrecut cu Berry? 

Tib se ridică în picioare şi veni să se rezeme, cu 
pumnii strânşi, de masa lui Nino. 

— Tib, fii cuminte, omule! îl potoli sarcastic Vopsitură. 
Ai timp berechet să-ţi întinzi muşchii, să-ţi spargi capul, 
să-ţi rupi ciolanele. Hidra dispune de mijloace adecvate 
şi va fi încântată să se măsoare cu tine. 

— Plec după  Gălbează. Nu-ţi mai primesc 
instrucţiunile! silabisi Donar, pierzându-şi respiraţia. 

— Stai jos! ţipă Nino pe neaşteptate; celălalt îl privi în 
ochi o clipă şi se aşeză pe colţul fotoliului. Dina te 
cunoaşte şi mă cunoaşte, Crispatule! Joaca ei cu 
indicatoarele n-a fost rea, ne-a dovedit amândorura că 
eu sunt cel care ordonă, iar tu te vei supune, oricând, la 
orice. Eşti prea bine dresat ca să faci altfel. Ascultă! 
Berry a pătruns în subterană printr-un coridor care duce 
direct la sectorul „Pho Chu”. Intrarea acestui coridor se 
află într-o strâmtoare: Keath. Acolo îmi conduc eu 
oaspeţii de ocazie, şefi veniţi să admire Hidra. Niciunul 
dintre snobii ăştia n-au înaintat mai mult de 300 de 
metri prin tunel. În fine!... Berry raporta din sfert în 
sfert de oră. Centura lui a înregistrat în infraroşu 
imaginea întregului parcurs. Trebuie să fie un film 
interesant, aşa-i? Am identificat pe machetă traseul, 
iată-l! O nouă comandă şi un şir de luminiţe prin 
gangurile întortocheate. 

Tib fotografie, macheta cu aparatul din centură; avea 
să-i folosească mai târziu. 

Unde se întrerup luminile începe zona necunoscută 
nouă şi de care ţi-am vorbit. Gălbează a ajuns acolo ieri 

seară, la ora 22 fix şi ne-a trimis ultimul mesaj: 
„Atenţie! Mi se pare că Hidra... a născut un pinguin. 
Adică motan. Vreau să spun că... Miau!” Şi imediat 
legătura s-a întrerupt. 

— Nu era în toate minţile! tresări Tib. A suferit un şoc. 

— Potoleşte-te! Am controlat personal exactitatea 
comunicării. Computerele-analizatoare semnalează că 
onomatopeea de la sfârşit nu-i aparţine lui Berry. 

Donar începu să-şi frece obrazul. 

— Dar cui? întrebă nervos. 

— După timbru, inflexiuni şi durată, este miorlăitul 
unei pisici. Smith ţinea în braţe pisoiul când a transmis 
mesajul. 

— Parcă era vorba de un pinguin! 

— Toată formularea e neclară. Am presupus că-i 
vorba de un animal rătăcit. În Valea Tarshing, din 
vecinătate, există un parc zoologic cu peste 15 000 de 
exemplare de faună. Dar cum să ajungă un motan în 
Nanga Parbat? Gândeşte-te! Oamenilor le-a fost interzis 
accesul şi tocmai unei biete lighioane i s-a permis să 
pătrundă? Pe urmă nu uita precizarea: „...Hidra a 
născut un pinguin”. 

— Dar eşti absurd! l-a comandat cineva Hidrei să facă 
un mo... pin...? La naiba! Şi era ea în stare să-l 
realizeze, în carne şi oase, când noi ne chinuim de atâta 
vreme cu sinteza unor compuşi organici simpli? 

— E treaba ta să descoperi. O  întinzi spre 
strâmtoarea Keath, cât mai urgent. Pătrunzi în tunel şi 
urmezi, pe cât posibil, drumul lui Gălbează. Te cotrolăm 
şi te îndrumăm fără întrerupere. Îţi pui centura să ne 
transmită prin televiziune magnetică tot ce se întâmplă. 
Facem noi aici înregistrările. Clar? 

— Plec singur, deci? 

— Ca să nu-ți fie blocată trecerea. Pe ai mei Hidra îi 
cunoaşte, ţi-am mai spus. Şi pe mine mă ştie. Mai am 
aici un om care nu s-a aventurat încă în subterană şi |- 
aş putea folosi acum. Felt. Ai auzit, când ai intrat, că mi 
se propunea să-l trimit pe el după Berry. Dar nu merge. 
Mi-e nepot. 

— Zău?! 

— Nici nu ţi-ar folosi, crede-mă! Umblă din fustă-n 
fustă, e singurul domeniu în care manifestă unele 
aptitudini şi cel mai mult interes. Nu ştii cum eram eu în 
tinereţe? Am primit sarcina să-l conserv şi să-l introduc 
în meseria de şef. Schimbul meu de mâine, cum s-ar 
zice. Ce mă bucură e că se duce de râpă familia; noile 
generaţii, crescute în seră, îşi rup gâtul când ies în 
lume. Selecţia naturală, Tib Donar! Are cineva grijă să 
înlăture avortonii. 

— Şi pe Gălbează de ce l-ai trimis singur? 
Regulamentul o interzice. E o misiune riscantă. Nu ne-ai 
chemat măcar pe amândoi, spuse Tib, parcă abia acum 
descoperind asta. 

— Doreai să mă trezesc cu un refuz? Să cer 
aprobarea Comandamentului, care şi-aşa mi-a pus 
oameni la dispoziţie? Fii rezonabil! lar cât despre 
Berry... Am avut certitudinea că datorită lui vei accepta 
şi tu să faci unele cercetări. Sunteţi oamenii cei mai 
bine pregătiţi pe care-i cunosc. 

— Aş putea să te acuz de şantaj. 

— Mi-e indiferent ce gândeşti. De altfel, sunt convins 
că lui Berry nu i s-a întâmplat nimic grav. 

— Încalci disciplina, Vopsitură! 

— Scuză-mă! Nino zâmbi ironic. Aici disciplina sunt 
eu, Tib Donar! Mă bucur nespus că nu mi-ai uitat 
porecla. Ridică-te! Drepţi! Drepţi! Aşa, Tib! 

Pe fruntea lui Tib lunecau broboane de sudoare, 
încremenise, în poziția  reglementară, privindu-şi 
superiorul. Se stăpâni, cu un ultim efort. 

— Îmi permiţi să plec în misiune? puse întrebarea 
uzuală după primirea unui ordin. 

— Te felicit! Ştiam eu că eşti un om înţelegător. 
Odinioară, în şcoală, după absolvirea examenului, mi-ai 
dat o casetă, dacă-ţi mai aminteşti. O casetă cu o 
bandă magnetică înăuntru. Doisprezece ani am fost, şi 
mai sunt şi acum, terorizat de gândul că deţii o copie a 
benzii, 

— Prostule! zise Tib şi răsuflă adânc, înecându-se. 

— Mă gândesc că ai aşteptat să obţin o funcţie înaltă, 
ca să mă poţi dobori cu cât mai mult zgomot. Să te 
răzbuni că ţi-am luat iubita. Şi nu-mi păsa de tine, dara 
fost moartea lui Lowe... 

— Prostule!... 

— Altfel cum să-mi explic tăcerea asta îndelungată? 
Ei, ţi-am oferit prilejul s-o vezi pe Dina şi să te convingi 
că nu mai ai de ce te răzbuna. Aşa că e cazul, cred, să 
mă  răsplăteşti într-un fel pentru toate spaimele 
îndurate din pricina perfidiei tale. Întâlneşte-l pe Berry 
şi culegeţi amândoi informaţii cât mai complete. Ajutaţi- 
mă să-mi încep ascensiunea. Adevărata ascensiune... 

— Poate o să refuzăm... 

— Sunt, temporar, comandantul vostru şi vă folosesc 
aşa cum vreau. Dacă ai să fii ascultător, după ce 
termini treaba aici, îţi dau drumul. Să te duci unde vezi 
cu ochii. De acord? 

— N-am încercat să mă măsor cu tine.. . Şi-aş zice să 
nu mă provoci... 

— Bagă de seamă! şopti Nino, cu un calm olimpian. 
Am voie să te dau afară la cea dintâi nesupunere. Să fii 

cuminte! 

— Uiţi că la mijloc e viaţa lui Gălbează. Dă-mi pe 
cineva să mă ducă la tunel. 

— Te-aşteaptă afară o sanie şi o călăuză. Stai, să nu 
uit! Vezi că pe coridorul spre „Pho Chu”, cam la 500 de 
metri de la intrare, e un garaj cu vehicule. Alege-ţi unul. 
Drumurile sunt lungi şi... cred că destul de periculoase. 

Tib se răsuci pe călcâie şi ieşi încet din birou. 


8. 


Stelele dimineții începuseră să pălească. Pădurea 
zăcea în tăcere, la ceasul când animalele nopţii s-au 
pitulat în hăţişuri cu prada, iar păsările de zi abia încep 
să se dezmorţească din somn. Cedrii bătrâni, peste 
măsură de înalţi, înecându-şi coroanele în bezna 
văzduhului, păreau coloane de lavă pietrificată. La 
picioarele lor, trunchiurile doborâte de furtuni şi de 
trecerea timpului putrezeau lent, într-o mâzgă veşnic 
umedă, cu mirosuri dulcege şi din care ici-colo răsăreau 
insule de ierburi verzi-întunecate, se întindeau, 
parazite, în lanţuri, printre arborii stinşi sau ucişi. 
Potecile, câteva, abia umblate se întortocheaseră în 
hăţişuri, răsucindu-se capricios până se pierdeau spre 
nicăieri, ca în orice lume a uitării. 

Glyd păşea cu băgare de seamă prin pădurea de 
piatră, condus de focurile verzi ale lemnului în 
descompunere.  Străbătea, când şi când, albia 
lunecoasă a vreunui pârâu, mai mult o urmă a apei 
prelinse picătură cu picătură spre Lethe, pe sub 
straturile de ace ale cedrilor sfărâmaţi, ocolea stâncile 
răsărite din pământul înşelător, îmbrăcate în muşchi ca 
la ţărmul oceanului. Copacii încă mai puneau stelelor 
întrebări, fuseseră învăţaţi să întrebe şi nu ştiau, nu 

admiteau că stelele nu vor da răspuns, cel puţin până 
când ei toţi se vor fi topit în mlaştina morţii, acoperind 
cu trupurile lor trupurile şi amintirile unor oameni 
îngropaţi mai demult sub ei, printre rădăcini - 
cosmonauţii. 

Aici fusese, dacă despre un asemenea loc se poate 
vorbi vreodată la trecut, cimitirul cosmonauţilor, în 
vremea când, de pe platoul învecinat, decolau, spre 
depărtările mereu prea puţin cunoscute, nave cereşti. 
Şi la întoarcerea mai fiecărei nave, uneori după zeci de 
ani, din goluri deopotrivă ale deznădejdii şi începutului 
de  ingrată uitare,  pădurea-cimitir se întindea. 
Prelungindu-şi mâinile şi privirile în arbori, oamenii care 
nu putuseră aduce niciun răspuns de la stele îşi 
repetau, răzvrătiți, foşnind şi legănându-se în vânt, 
întrebările - le repetau în neştire, câte-o sută de ani, 
apoi, frânţi de mijloc, cedrii doritori de odihnă 
întorceau, într-un atât de neputincios arc de cerc, 
revolta şi frământarea lor spre pământ. Cum, cât avea 
să mai astupe pământul, în tăcerea, în bătrâneţea lui 
istovită, atâta neputinţă şi zbucium? 

Cedrii cu trunchiurile înfrăţite, sub care odihneau Old 
şi Yvonne, fuseseră aduşi în marginea unei poieni, 
aproape de culmea povârnişului. Glyd curăţase cu grijă 
mormântul părinţilor de ierburile devorante şi de 
pietrele rostogolite, după ploile mari, din culmea 
golaşă. Îi plăcea să vină aici, în liniştea netulburată a 
codrului, unde moartea, pentru el, nu-şi făcea simțită 
prezenţa, nici măcar prin dispariţia celor care-l 
aduseseră pe lume şi pe care el nu-i cunoscuse 
niciodată. De altfel nimeni nu mai era de mult 
înmormântat aici, de pe timpul desființării şcolii de zbor 
şi al mutării cosmodromului. Astronauții morţi în 

misiune, puţini după reducerea ca număr, durată şi 
importanţă a misiunilor spaţiale, erau, ca şi ceilalţi 
pământeni, depuşi în adâncurile mării; şi s-au găsit 
destui administratori care, din birourile lor cu aer 
condiţionat, să-şi bată joc, în numele unei aşa-zise 
demistificări, de cimitirul-pădure şi de altele dintre 
vechile obiceiuri şi solemnităţi ale epocii de glorie în 
cosmonautică. 

Cu experienţa şi cunoaşterea lui singulare asupra 
Cosmosului - după moartea părinţilor, în vreme ce nava 
astrală unde venise pe lume se-ndrepta, pe un drum 
lung şi greu, spre Pământ, el fusese crescut şi educat 
de automate - Glyd a suferit, poate mai adânc decât 
alţii în anii aceia ai denigrărilor. Şi într-un târziu, cum 
toţi vechii prieteni astronauți îl părăsiră, şi a vorbi în 
public despre altădată venerata Şcoală de 
cosmonavigaţie devenise aproape un pericol, însuşi 
Glyd, claustrat în izolare şi muţenie, a ajuns să uite şi a 
sfârşit prin a-şi renega credinţele de odinioară. Să fie 
asta o greşeală, o slăbiciune de neiertat? 

In vale, de sub malurile lui Lethe începu să se cearnă 
printre arborii neclintiţi ninsoarea de ceaţă din zori. 
Trâmbele  alb-cenugşii, distincte în întuneric, suiau 
anevoie pieptul muntelui, agăţându-se, cu braţe subţiri, 
de tufişuri şi pietre, într-o aparentă lipsă de efort şi cu 
disimulată  nepăsare. Îl ajunseră din urmă pe 
singuraticul drumeţ şi porniră să-l înece lent. Îi 
ascunseră cărarea, apoi picioarele până la glezne şi 
până la genunchi - şi cu cât el se grăbea să urce, cu- 
atât ceţurile îl împresurau, în aceeaşi implacabilă 
tăcere, izvorâte acum de pretutindeni, un vârtej domol, 
fără vânt. 

Cedrii din margine de poiană ieşiră să-l întâmpine - el 

luneca, afundat până-n piept, prin norul mistuitor - şi-şi 
puseră tulpinile împotriva aburului, ca prova unei 
corăbii fantastice. Glyd mări paşii, până-şi desprinse 
bustul din spuma lividă, inconsistentă, apoi stătu în loc, 
dar nu-i mai era frică, ajunsese lângă ai lui. Se aşeză cu 
faţa la podişul cosmodromului, între Yvonne şi Old pe 
care-i ştia sub pământul jilav. Ceaţa-i veni iar până la 
subţiori şi-l aşteptă. Picurii condensaţi pe trunchiuri se 
rostogoleau mlădios în crăpăturile scoarţei. 

Lumea rămăsese într-o neverosimilă depărtare, 
dincolo de tărâmul tăinuit de ceţuri, cu oamenii ei, o 
puzderie, purtătorii unor prea complicate destine, 
veşnic grăbiţi către undeva. Ce bine să te mai poţi 
retrage în marginea drumului, după câte un eşec sau 
după o victorie! intinse mâinile la spate, pe lângă 
trunchiuri şi întâlni, în dreapta, doi bolovani colţuroşi, 
opriţi din rostogolire pe cedrul-Yvonne. Îi cuprinse în 
palme,  lunecându-şi degetele pe  scobiturile lor 
murdărite de humă şi-i trase pe rând lângă sine, îi lipi 
de picior, de pulpă. O mai revedea pe Yaralde, în clipa 
despărțirii, plecând nici supărată, nici tristă, aproape că 
nici indiferentă, doar cu o prea îndelungă, puţin 
nedumerită oboseală. Şi iar asemănarea ei cu Indra. 
De-acum toate femeile, ca un făcut, începeau să 
semene cu Indra, dar mai mult decât ele Yaralde. 
Amintirea Indrei îi da târcoale lui Glyd de la ieşirea din 
vilă, ca de câte ori sistemul său de apărare funcţiona 
prost. Izbi pietrele una de alta, nemulţumit. 

După prigoana ce a urmat desființării şcolii de zbor 
făurise singur în jurul lui o citadelă din tăcere şi din 
renunţări, o fortăreață pe zidurile căreia patrulau, 
gardieni de neînduplecat, emisarii spaimei şi amintirile 
vechilor înfrângeri - un loc de refugiu abia înveselit de 

umbrele unor noi prieteni şi care, foarte rar, ce e drept, 
i se părea lui însuşi o temniţă prea trainic alcătuită şi de 
aceea exasperantă. Dar la cel mai mic semn de 
ameninţare din lumea de-afară se grăbea să ridice 
podul şi să scoată ostaşii la crenele, şi-şi aduna, ca să 
reziste asediului, câteva argumente tocite de atâta 
folosinţă; şi când, închipuiţi sau reali, asediatorii plecau 
de sub ziduri, castelanul, cu amară ironie, constata că a 
mai coborât încă o treaptă a propriei sale degradări - 
aşa se face că din prim asistent al marelui All ajunsese 
un umil tehnician, constructor de şosele. Şi oare 
căderea se va opri aici? 

Numai că acum, zăvorât la el în citadelă de frica 
Yaraldei, îl încercau îndoielile, în vreme ce fata aştepta 
un răspuns, măcar o justificare a tinereţii pierdute. 
Totuşi, Glyd o ştia prea bine, sacrificiile n-au dus 
niciodată, prin ele însele, la rezolvări. 

Lovite mereu, pietrele sunau la intervale egale, 
transmițând pământului vibrații scurte şi repezi. Glyd îşi 
rezemă capul de încrengătura arborilor. Ridică ochii - 
un văl tulbure de întuneric subţire se retrăgea spre 
apus, ducând cu el stelele peste care trecuse. Ceaţa se 
întindea, o apă moartă, deasupra întregului podiş şi ici- 
colo, ca ruine de porturi inundate, schelele unor 
platforme de lansare se desenau întunecat, prin golurile 
dintre cedri, peste talazurile imobile. 


Nu-l auzi pe All apropiindu-se. Îi zări doar, cu coada 
ochiului, silueta în cealaltă parte a poienii. Venea de 
sus, de pe culme şi se rezema, la fiecare pas, într-un 
baston negru. Pesemne îl dureau picioarele şi se nimeri 
ca bastonul lui să atingă pământul de fiecare dată 
tocmai în clipa când Glyd îşi făcea de lucru cu bolovanii, 

aşa că de-asta el nu simţise nimic, iar paşii lui All îi 
înăbuşeau putreziciunile. Stătu nehotărât un moment, 
parcă neştiind încotro s-o apuce, făcându-se că nu l-a 
văzut pe Glyd. Se uită încoace şi-ncolo, cu gesturile lui 
repezi obişnuite, pe urmă o luă încetişor pe sub cedri, 
să ocolească luminişul. Işi lăsase barbă şi avea o 
înfăţişare nouă, bătrânească, dar nu nepotrivită. Poate 
că într-adevăr ar fi preferat să nu dea ochi cu Glyd, deşi 
poiana o putea ocoli şi prin cealaltă latură. Fu gata să-l 
lovească pe fostul învățăcel peste vârful pantofului - o 
fi făcut-o dinadins? - şi acesta se trase într-o parte, mai 
mult să-i facă loc decât să se apere. 

— Erai aici? îi aruncă All şi păşi pe lângă el mai 
departe. lartă-mă, îmi slăbeşte auzul, nu ţi-am răspuns 
la bună dimineaţa. 

— All... zise Glyd răguşit şi-şi drese imediat vocea. 
Unde te grăbeşti? 

— Mi s-a spus că-i aici Yaralde. S-o întreb despre 
Hidră. 

— Nu te mai preface! Ştii bine că Hidra ta s-a oprit. 

— Minţi, minţi! strigă All, aproape vesel, mergând 
înainte. Dacă se oprea, nu stăteai tu acum de pomană. 
Ai fi fost acolo de mult. 

— All, ascultă-mă! Am refuzat să mă duc la Hidră... 

Bătrânul, ca şi cum n-ar fi pătruns înţelesul 
cuvintelor, mai umblă încă un răstimp. Nu se întoarse. 
Era aproape de marginea poienii şi doar capul şi umerii 
îi rămăseseră deasupra fuioarelor de ceaţă. Glyd aruncă 
într-o parte piatra ţinută în mână şi-şi cuprinse 
genunchii cu braţele. 

— Mai zi o dată! îi ceru All atât de încet, încât numai 
liniştea cimitirului îl ajută pe Glyd să distingă vorbele. 

— Nu vreau să mă duc! repetă el, cu înverşunare. De 

ce mi-ai trimis-o pe Yaralde? Era vorba că pe mine nu 
mă amesteci, convenisem aşa de la-nceput. 

— Nu mai spune! şuieră All, deodată întărâtat. 

— De toţi îţi baţi joc, începând cu tine. Adu-ţi aminte 
cum l-ai trimis la moarte pe Dav! Şi cu Yaralde ce-ai 
făcut? Doisprezece ani, tinereţea ei, irosiţi fără noimă. 
Orice automat ar fi urmărit reacţiile Hidrei, şi sunt 
convins că mai bine. Ţie nu, îţi trebuia un om... care s-a 
ratat... 

Îşi sprijini fruntea de genunchi şi închise ochii. All 
începu să lovească, în vreascuri şi ierburile mai înalte, 
cu bastonul lui negru; adică mişca bastonul prin ceaţă 
la întâmplare, nimerind în grămezile de uscături. 

— Eşti nebun! Ţi-e frică să n-ajungi ca ei doi? întrebă 
şi în fine se-ntoarse, privind de departe la Glyd. 

— Sunt ca ei. Sau nu mai sunt nimeni. 

— Atunci fii cineva! Aspiră la glorie, băiete! Nu te 
încântă să poţi realiza, dintr-o singură lovitură 
îndrăzneață, asta cu Hidra, ce n-a izbutit All nu în 
doisprezece, nici în de cinci ori doisprezece ani? 

— Eul? 

— Te sperie înfrângerea! 

— Da! răspunse Glyd şi-şi ridică faţa spre el. 

— Vrei să fugi de înfrângere, va să zică! se bucură All 
că l-a prins. Auziţi, oameni buni! îşi întinse, cu un gest 
teatral, braţele spre cedri. A spus-o aici, sub copacii 
cosmonauţilor. Şi acesta e Glyd, fiul lui Old şi-al 
Yvonnei, cel crescut de automate. A învăţat să 
ocolească lupta. Atât înţelege el din tot ce-am încercat 
să-i arătăm. O, Dav, cu-adevărat te-ai prăpădit 
degeaba! 

— Lasă tiradele, All! ripostă Glyd, cu voce deodată 
ostenită. Adică habar n-ai cum s-au întors toate 

împotriva noastră, câţi admiratori de pe vremea ta azi 
te-njură în gura mare şi câţi prieteni te-au trădat pe 
ascuns! E un pericol să-i mai vorbeşti cuiva de şcoala 
de zbor - îţi râde-n nas sau în cel mai bun caz nu te- 
ascultă. Experienţa adunată de voi s-a dus pe gârlă, au 
pecetluit-o în arhive, de unde nimeni n-are curajul s-o 
scoată afară. Uite preţul strădaniilor! Bine, nu-mi pasă 
de necazuri, mă apuc să răscolesc, de unul singur, 
noroiul aruncat peste generaţia voastră de eroi. Şi? Au 
să mă-nlăture de la prima mişcare ori au să se joace cu 
mine, în batjocură, poate încurajându-mă la început, 
dându-mi speranţe şi lăsându-mă să mă încurc, până la 
urmă, în propria mea neştiinţă, să eşuez în calcule fără 
ieşire. Niciunul n-avem capul tău şi eu cu-atât mai 
puţin. 

Cufundat în gânduri, All învârtea mai departe 
bastonul. Barba i se răsfirase pe piept, peste haina 
cenuşie. 

Sub sprâncenele groase, ca două streşini, ochii negri 
îi luceau mohorât. Glyd îl vedea acum mai bine, în 
lumina roz-albă a zorilor şi-şi dădu seama cât s-a 
schimbat de bătrâneţe, sau era numai descurajare în 
priviri şi-n toată atitudinea lui? 

— Poate mă-nşel, murmură All. Crezusem că-i altfel, 
dar dacă spui că nu mai e cu putinţă... 

— Nu exişti cu adevărat pentru mine decât de la... de 
acum unsprezece ani. În măsura în care pot să mă 
desprind de destinul tău... Altminteri prea te-am urmat 
întru totul, şi eu şi ce mi-a mai aparţinut. Până şi Indra 
a fost să mă lase, ca altădată lo a ta. De ce? Ştiu, spui 
că n-am evitat nici eu căderea, dar cel puţin uite: mă 
reprezintă. Îşi surâse lui însuşi, trist. Să-ţi fi căutat un 
altul, adăugă. 

— Tu erai singurul, replică All gânditor. Aşa e, te-ai 
rupt de noi, ţi-ai făcut viaţa ta... 

— Nu mi-a fost dată nebunia voastră. N-a fost ea 
transmisibilă pentru mine, sau eu am respins-o organic, 
printr-o reacţie de intoleranţă. Zadarnic aţi vrut, tu şi 
Dav, să mi-o inoculaţi. Acum v-aţi dus amândoi şi sunt 
singur, pragul nebuniei voastre îndărătnice s-adepărtat 
de mine până la cer. Nu mai cred într-o posibilă victorie, 
nu mai cred... 

— Nu crezi în utilitatea eşecului. De-asta căderea ta 
nu te reprezintă pe tine, nu-i tactica ta, cum te lauzi. E 
victoria adversarilor, care te pierde. Mi-amintesc că o 
dată ne judecau şi pe noi adversarii, pe Dav şi pe mine, 
pentru ce consideraseră ei că se putea numi o abatere. 
Ne-am ales cu retrogradarea. 

— Eram şi eu acolo, nu mai ştii? 

— Socoteau că ne scot din luptă, şi chiar atunci Dav 
le-a spus că există un drept al omului la înfrângere. N- 
are cum să ne sperie eşecul, câtă vreme avem 
convingerea cauzei mari şi de altminteri eşecurile, când 
te lupţi neîncetat pentru o asemenea cauză, sunt 
totdeauna vremelnice. Atunci îţi foloseşti temporara 
înfrângere ca pe oricare alt drept, ca să dobândeşti 
izbânda durabilă. Important e să nu renunţi la luptă, să 
n-o eviţi, s-o primeşti deschis, s-o provoci, dacă e 
nevoie, fără un minut de răgaz. 

— Eu n-am s-o mai iau de la-nceput.... 

— E şi-o înfrângere laşă, păcătoasă, urâtă, aceea care 
te scuteşte de război. Şi adversarii se grăbesc, după 
biata voastră capitulare, să-şi serbeze victoria, ignorând 
că lupta abia urmează să-nceapă, mai grozavă decât 
oricând. Şi culmea ironiei e că n-ai încetat niciun minut 
să te baţi. Căci mesajul meu, adus de Yaralde şi Hidra 

asta, enigmatică pentru tine, ce este? Eşti tu şi o şcoală 
de zbor, experienţa îngropată în arhive, totul. Nu s-a 
pierdut nimic, înţelegi? 

— ALI... 

— Nu trebuia decât să dai semnalul asaltului. N-ai fi 
fost niciodată singur. Dar te retragi. Te-au intimidat o 
aroganță infatuată, batjocura, cu aparenţe oficiale, 
pentru tot ce-a fost mai îndrăzneţ şi valabil în 
astronautică, atacul la adresa persoanei tale, la urma 
urmei. Haida, de! Eşti chiar nebun! 

— Poţi zice ce vrei, nu plec în Himalaya! M-ai privit 
mereu ca pe o speranţă, un potenţial al realizării tale în 
viitor. Şi eu m-am luat după tine, mi-am proiectat 
împlinirea într-un timp incert fără să mă mai pot 
maturiza. Un handicapat de tine şi de Dav, prea mari 
profesori. Mă înăbuşeaţi. 

— Tu!? 

Bătrânul râse, cu veselie răutăcioasă, dându-şi capul 
pe spate, şi dinţii albi, mărunți, îi sclipiră între firele 
bărbii sure. Porni în sus pe cărarea alunecoasă: înfigea 
bastonul înainte, în pământ, se proptea bătrâneşte în 
el, cu amândouă mâinile. Ceaţa începu să se retragă, în 
fuioare străvezii, înapoi, de unde urcase, şi Glyd îl 
vedea acum până la brâu, dar fiindcă picioarele târâte 
anevoie îi rămâneau încă ascunse, efortul lui All părea 
exagerat dinadins. 

— Să ştii că tot nu merg, te osteneşti de pomană cu 
mine! 

— Caraghiosule! rânji All. Nu-ţi dai seama că eşti 
acolo, în Hidră, de la-nceput, cu cifrul codului tău 
biologic? Inchipuie-ţi că Yaralde a primit ordin, dacă nu 
te duci, să divulge că numai tu poţi înlătura aşazisa 
defecţiune a computerului. Au să te ia cu forţa, să le pui 

iar uzinele în funcţie şi, odată ajuns în Nanga Parbat, 
Hidra o să te-asculte ca un căţel. Nu mai ai încotro. 

— li poruncesc să uite cel de-al doilea program! 

— N-o să-ţi meargă! Ai să te înhami la treabă din 
dispoziţiile adversarilor, cum e mai rău! Pe ei nu eşti în 
stare să-i refuzi, te domină. Te-ai prins în plasă, vezi? 

— Mă pui la-ncercare! îşi dădu Glyd curaj şi se ridică 
în genunchi. 

— Nădăjduiam că după atâtea mizerii ai ajuns să 
gândeşti mai altfel. Mă înşel. Ai sufletul prea mic de 
când ţi-ai aruncat credinţele. Ai să lupţi ca o biată 
unealtă, mânat de alţii, neînţelegând nici tu pentru ce. 

Trecu prin dreptul lui, pe la mijlocul luminişului şi se 
tot ducea în sus, unde cerul, deasupra crestelor, se 
aprinsese, înseninat. Ceaţa fugea în jos, de partea 
cealaltă şi Glyd era la un hotar, între ceţuri şi răsărit, în 
singurătate. 

— Ai venit să mă umileşti! strigă el mânios şi ecourile 
alergară încolo şi-ncoace prin cimitir. Ştiai că nu mai am 
nicio scăpare! 

— Vream să-ţi arăt o potecă. Vorbele lunecă zadarnic 
pe lângă tine, nu te pricepi să le-asculţi, răspunse All, 
cu ochii tot înainte. N-are să te-aştepte nimic bun. O să 
încerci să-i arunci pe alţii în faţa duşmanului, şi cei din 
tabăra ta au să vadă şi au să te judece. Mi se pare că n- 
ai să fii prea iubit. Dacă eşti norocos, cum nimeni nu-i în 
stare să prezică viitorul, poate-ai să apuci victoria. Îţi 
doresc să te bucuri... 

Păsările năvăliră pe crengi, în aerul limpede şi încă 
umed, laolaltă cu primele raze de soare. Dar cedrii, 
îndelung vrăjiţi de întuneric, nu se clinteau, şi larma şi 
vânzoleala zburătoarelor se găsiră nepotrivite, pădurea 
nu dorea să prindă viaţă. Aburii de peste noapte mai 

fumegau pe alocuri, în desişul de către vale, ori 
rămăseseră,  zdrenţuiţi, prin  crângurile de pe 
cosmodrom, mai degrabă ca şi cum n-ar fi fost. 

— All, unde mă laşi fără bun rămas? se sperie Glyd şi 
se ridică în picioare. Te-am supărat atât de mult? 

Profesorul, în latura opusă a poienii, ridică bastonul 
lui negru, poate în semn de salut şi lovi, în treacăt, 
ramura de jos a unui arbust. Sau nu el o făcu să 
tresalte; coborâse o mierlă, ca un pumn de funingine; şi 
ce se mişca mai încolo? - nici vorbă de haină cenușie! - 
adus într-o sămânță rătăcită de vânt, un plop argintiu, 
cu frunzele tremurătoare. De lângă tulpina lui, dreaptă 
şi crudă, ţâşni în salturi alarmate un iepure, peste 
poiană, de-a curmezişul şi o întinse pe coastă, lunecând 
în fugă pe putregaiuri, spre apa Lethei. 


9. 


Ningea sălbatic. Ceaţa şi zăpada năvâăleau în valuri 
succesive, dense, amestecându-se cu lumina spălăcită, 
ajunsă parcă printr-o minune până jos, pe firul defileului 
îngust. 

Tib mergea înconjurat de forme albe, ivite pentru o 
clipă din golurile  cenuşii, mereu schimbătoare, 
înlocuindu-se cu alte imagini, mereu cu altele, siluete 
negre sau gălbui-strălucitoare, sub forma unor coloane 
de gheaţă fixate de-a lungul peretelui stâncos, neted, 
prăvălit din înalt. Întrezări la câţiva paşi pârtia cafenie, 
cu reflexe metalice. Călca rar, clătinându-se sub 
rafalele vântului  tăios, aplecat mult înainte, 
împotrivindu-se furtunii. Granule îngheţate răpăiau 
sonor, lovindu-i casca, şi uneori fulgi mari, pufoşi se 
lipeau de vizor împiedicându-l să mai zărească poteca. 
Ridica greoi braţul, ştergându-se cu mişcări lente, 

observând neliniştit cum i se acoperă mănuşa cu un 
strat subţire de polei. 

Bombănind o sudalmă la adresa lui Ortiz, ocoli 
nămeţii strânşi pe drumul ce urca în pantă. Nu trebuia 
să facă risipă de fantezie ca să-şi închipuie că 
strâmtoarea fusese tăiată în piatră cu 
dezintegratoarele, aşa cum tai o felie de caşcaval, 
pentru ca Nino să obţină un decor turistic inedit, à /a 
belle étoile, prin care îşi ducea oaspeţii plini de propria 
lor importanţă, servindu-le gogomănii. 

„Stimaţi vizitatori, prin înfăţişarea şi caracteristicile 
sale, acest splendid masiv muntos constituie un 
fenomen natural unic. În istoria alpinismului, Nanga 
Parbat s-a acoperit de o tristă glorie, de unde şi numele 
său, de Munte asasin. Treizeci şi una de victime au 
căzut pradă zăpezii şi gheţurilor, până când curajosul 
alpinist Hermann Buhl a izbutit să împlânte pe vârful 
muntelui steagul victoriei. Şi iată că lui Nanga Parbat îi 
revine acum onoarea de a adăposti în trupul său de 
piatră un desăvârşit produs al geniului uman: Hidra lui 
All. Dacă mai aveţi puţină răbdare, vom pătrunde 
curând pe galeria construită special pentru turişti. Cine 
nu se teme, mă poate însoţi, ca să se convingă de 
Visu...” 

Vântul se înfurie brusc, lovindu-l din spate pe Tib şi 
aruncându-l cu faţa în jos lângă peretele strâmtorii. 

Bărbatul răsuflă adânc şi-şi reluă anevoie mersul 
obositor. Din loc în loc se oprea, sprijinindu-se cu 
spatele de zidul lucios, acoperit cu broboane îngheţate, 
tari ca sticla, ţurţuri străvezii, prinşi de suprafaţa 
pietrei. Căuta să se orienteze, deşi pierduse orice 
speranţă că şi-ar putea alege puncte de reper sau alte 
elemente ajutătoare unei recunoaşteri precise. Unor 

neavizaţi, le-ar fi părut stupidă această insistenţă a lui 
de-a se orienta. Dar cine-a pătruns vreodată în incinta 
unde se află un calculator care „vorbeşte limba 
păsărească” ştie prea bine că orientarea, în primul rând 
asupra drumului ce asigură o retragere rapidă, e una 
dintre condiţiile principale ale succesului asupra 
maşinii. 

— Ortiz, răsună în difuzor glasul cunoscut. Ce faci, 
Donar? Cum te simţi? 

— Admirabil, replică spontan Tib. După cum vedeţi, 
zăpada mi-a ajuns până la brâu. Nu merg, înot! 

— Transmisia imaginilor e excelentă. Centrul de 
urmărire mi-a comunicat distanţa pe care o mai ai până 
la obiectiv: 315 metri. 

— Mulţumesc, mă reped într-acolo! 

— Atenţie, scara are 41 de trepte. Cum ai pus piciorul 
în galerie, comunici. Păstrăm permanent legătura. 

— Evident. 

— Succes! 

Tib asaltă ultima parte a traseului necunoscut. Scara 
fusese fixată în interiorul unei conducte străvezii prinsă 
solid în peretele strâmtorii. 

Tib numără treaptă după treaptă. Cu cât urca, 
zgomotele furtunii descreşteau. O lumină opalescentă 
se filtra de undeva, de sus.... 38, 39, 40, 41. Se ridică în 
picioare pe o platformă circulară, metalică, puternic 
luminată. În faţa lui, o banală gură de tunel, nedepăşind 
doi metri înălţime. Nimic atrăgător. Stânca mai păstra 
pe margini urmele de muşcături ale aparatelor termice 
cu care se înfruntase odinioară. Bucăţi de piatră topită 
atârnau ca nişte produse vulcanice solidificate, chiar 
deasupra intrării. Linişte, linişte peste tot. Departe, în 
fundul galeriei, cădea printre ziduri o perdea opacă, 

densă şi neagră: bezna. 

Tib cercetă cu grijă platforma. Nicio urmă; Gălbează 
trecuse fantomatic. Parcă îl vedea, călcând apăsat pe 
pardoseala tunelului, uşor adus din spate, bălăbănindu- 
şi braţele lungi şi privind înainte, fără să-i pese ce lasă 
în urmă. Obişnuia, la fiecare început de misiune, după 
propria lui expresie, „să se spele de tot ce are 
pământean”, cufundându-se, după îndelungi căutări şi 
strădanii, într-un fel de dialog tainic cu computerul 
defectat, substituind, cu logica şi maniera de acţiune a 
acestuia, logica şi propria sa manieră de acţiune, 
imboldurile omeneşti, şi astfel prefăcându-se într-o cât 
mai complexă maşină vie, capabilă să descifreze fără 
greş zecile de probleme dificile ridicate de cealaltă 
maşină, cibernetică,  răzvrătită. Din păcate, în 
asemenea împrejurări nu-l mai interesa deloc 
securitatea lui şi pentru asta comandanții aveau grijă să 
nu-l trimită niciodată singur, indiferent de gradul de risc 
al misiunii. Comandanții, cu o excepţie. 

Aruncă  mănuşile pe platformă,  controlându-şi 
meticulos echipamentul. Nu uitase nimic, de la 
minuscula pilă de iluminat în infraroşu până la 
anihilator şi tuburile cu alimente concentrate. Pipăi 
întreaga suprafaţă a costumului, pentru a se convinge 
că toate miniaturalele obiecte se află la locul lor, gata 
să-i asigure viaţa şi libertatea de acţiune. Înghiţi câteva 
întăritoare, bău fără să se grăbească două-trei guri de 
apă şi se aplecă să-şi ridice mănuşile. Observă băltoaca 
strânsă la picioare şi abia atunci simţi că din tunel adie 
o boare călduţă, topindu-i zăpada de pe bocanci, de pe 
costum. Tot atunci lubitoarea Kali dădu uşoare semne 
de nelinişte, ceva care după cod ar fi putut să însemne 
intrarea în funcţiune a unor aparate din apropiere. Tib 

îşi puse iar mănuşile, înzestrate cu traductoare 
sensibile, şi le racordă la circuitul electric al costumului. 
Îi semnalau şi ele prezenţa unor câmpuri de unde de 
biodetecţie, izvorând din coridorul înecat în beznă. 

— Donar Tiberiu. Raportez. 

— Ce se-ntâmplă acolo! Vocea lui Ortiz trăda emoție. 
Mi se pare că eşti cercetat. Incotro sunt detectoarele? 

— Undeva, în faţă. Exact nu ştiu. Berry a fost şi el... 

— Nu. Ai grijă! Două grupe din brigada mea 
înaintează printr-un tunel apropiat, spre acelaşi sector. 
Vrem să pătrundem, pe urmele tale, în zona unde-a 
dispărut Gălbează. Să vedem dacă trucul ne reuşeşte, îi 
întâlneşti pe băieţi cam la 500 de metri mai departe, 
lângă adăpostul vehiculelor. 

— Bine. Îmi spui dacă mai apare ceva nou. 

— Evident. 

Tib porni, cu simţurile încordate. Lumina din spatele 
lui îi proiecta o umbră uriaşă, tot mai lungă şi mai 
difuză pe măsura înaintării. Fiecare pas era un zgomot 
înăbuşit, zbătându-se între pereţii de piatră. Conectă 
farul în infraroşii şi-şi cobori, în dreptul ochilor, filtrul 
montat la cască. Zări nu prea departe curba galeriei 
spre stânga, figurând şi în macheta fotografiată la Nino. 
Operatorii de pe maşinile dezintegratoare lucraseră cu 
multă  dibăcie: roca andezitică era tăiată aici în 
suprafeţe perfect plane, fără asperităţi. 

Emisia undelor încetă, dar lubitoarea Kali continua să 
semnaleze mişcările unor piese metalice la oarecare 
distanţă. Aparatele cu gamă largă de recepţie nu 
înregistrau însă niciun zgomot, în afara paşilor lui Tib. 
Era imposibil de ghicit ce urmăreşte Hidra; în orice caz, 
nu îndepărtarea intrusului. Işi ia nişte măsuri de 
apărare? Atunci cum de se mai lasă cercetată, şi ce 

socoteşte că trebuie apărat? 

Donar depăşi curba. Coridorul se continua în linie 
dreaptă, la fel de pustiu şi tăcut, părticică neînsemnată 
a spaţiului controlat de calculatorul lui All, abia un 
început de primejdie faţă de lanţul primejdiilor viitoare. 
Nino greşise. Cu doi oameni n-o să poată afla ce se 
ascunde la „Pho Chu”, oricât de buni specialişti ar fi ei. 
Şi în fond de ce i-a ales pentru asta tocmai pe Tib şi pe 
Berry? Şi oare, într-adevăr, Hidra le-a interzis accesul în 
zonă celor din brigada lui Nino? Fiindcă îi cunoaşte şi le 
ştie intenţiile? Care intenţii? Nu cumva ei doi, Tib şi 
Berry, au de fapt menirea să verifice cât de periculos 
este pentru echipele de cercetare drumul spre „Pho 
Chu”? 

incepu să alerge, cu speranţa că va ajunge teafăr 
până la adăpostul vehiculelor. Detectoarele din centură 
descoperiseră şi îi proiectau pe vizorul căştii silueta 
unei trape, mare cât toată lăţimea coridorului, deasupra 
căreia Tib tocmai păşise şi sub care se agita o 
încrengătură de tije metalice articulate. 

Inainte chiar să-şi dea seama ce va urma şi să se 
întoarcă din fugă, trapa se deschise sub el. O lungă, 
vertiginoasă cădere. Îşi desfăcu braţele instinctiv, să-şi 
oprească rostogolirea. Două, trei secunde, apoi, în 
sfârşit, depăşi starea de surpriză. La comanda 
cerebrală, lubitoarea Kali descărcă puternice fluxuri 
magnetice şi prăbuşirea se întrerupse, cu un şoc 
violent. Spânzurat de mijloc, ca un acrobat la trapez, 
Tib scrută puţul larg, pe care se scurgeau dâre subţiri 
de apă. De pe fundul acestuia se ridicau încet şase 
braţe telescopice, purtând la capăt, ca pe nişte flori 
delicate, mănunchiuri de lame, cleşti şi ace prelungi. 

— Donar! se alarmă Ortiz. Donar, răspunde! 

— Răspund... 

— Ce-aştepţi, omule? Repede, vino înapoi! 

— E şi părerea mea. 

Şuierat scurt, deasupra, în spatele lui. Un lichid gros 
curge abundent, îi acoperă capul, toracele, bazinul, îi 
înfăşoară picioarele şi braţele, se întăreşte instantaneu. 
Comanda de retragere a întârziat o fracțiune de 
secundă - fluxul magnetic creşte, la puterea maximă de 
emisie a centurii, saltul în sus se produce ascultător, 
dar e inutil. Pânza elastică l-a înfăşurat pe Tib ca o 
haină îngrozitoare, şi e ancorată în mai multe puncte 
din pereţi, în gurile dispozitivelor care au pompat 
lichidul; e ancorată cu un fel de funii ce nu pot fi rupte, 
şi acum nici nu se mai întind, nu mai sunt funii, ci bare 
rigide, şi haina nu mai e nici ea elastică, ci dură ca o 
platoşă de oţel, în care trebuie să respiri cu economie: 
plămânii sunt apăsaţi din toate părţile (ce noroc că 
rezervoarele de oxigen ale costumului au rămas încă 
întregi!). 

— Asta a fost! exclamă Donar, ca după cine ştie ce 
ispravă. 

— Nu te pierde cu firea! îi strigă Nino prosteşte. 
Venim să te salvăm! 

— Spor la lucru! 

Ultimele cuvinte schimbate de el cu Ortiz. 

Nu mai vedea nimic, farul şi filtrul de infraroşii 
fuseseră bine astupate de cuirasa rigidă. Braţele 
telescopice ajunseră la el şi începură să-i taie carcasa 
ad-hoc, în dreptul mijlocului, de jur împrejur. Tib încercă 
să-şi închipuie ce poziţie nostimă trebuie să aibă acum, 
cu mâinile şi picioarele atârnând în jos, cu spatele 
cocoşat, cu capul răsucit într-o parte, cum încercase să 
vadă cine şuieră deasupra lui. Dar de ce îl operează 

tocmai la stomac, ficat, rinichi şi pancreas? Oare Hidra 
să n-aibă habar că organele cele mai importante pentru 
întreţinerea fluxului vital sunt inima şi creierul? 

O bucată din crusta dăruită de Hidră se prefăcu în 
tăndări sub acţiunea plină de pricepere a cuţitelor şi 
vătraielor de metal şi o bucată de aceeaşi mărime din 
costumul adus de-acasă de Tib se prefăcu în fâşii, iar 
uneltele se apucară să scotocească prin măruntaiele 
lubitoarei Kali, cu aceleaşi, demne de toată lauda, 
îndemânare şi cunoaştere. Striviră, tăiară, şi extraseră 
mai multe subansamble, fără a lucra totuşi prea delicat, 
smulseră pilele energetice, aparatele miniaturizate 
pentru măsură şi control, cu un fel de furie a distrugerii, 
sau, la fel de bine, o curiozitate de copil care-şi strică 
jucăriile. Se apucară apoi, mai pe îndelete, să o taie pe 
biata Kali de-a  curmezişul. Strecurându-se între 
suprafaţa ei interioară şi pielea lui Tib, două lame o 
traseră puternic în sus şi în spaţiul astfel format, pe 
deasupra coloanei vertebrale a cercetătorului fu 
introdus un instrument ca o foarfecă. Senzaţii foarte 
puţin plăcute pentru cel care-l jignise pe Ortiz 
odinioară, şi dacă Nino urmărise prin trimiterea lui aici o 
răzbunare, putea fi pe deplin satisfăcut. 

Insă foarfeca refuză să-şi ducă la bun sfârşit 
însărcinarea, şi celelalte instrumente, departe de-a o 
pedepsi pentru nesupunere, se contaminară, pare-se, 
de spiritul ei de răzvrătire. Rămaseră încremenite un 
timp nedefinit, fură cuprinse de o agitaţie rău 
prevestitoare pentru Hidra care le comanda şi se 
retraseră, într-o grabă şi dezordine ce trădau panică şi 
derută. Ciudăţeniile urmară după ciudăţenii. Însăşi 
Hidra, căci cine altcineva putea fi autorul acestui barbar 
tratament la adresa unui oaspete, fie el şi mai puţin 

dorit, Hidra se lăsă convinsă de atitudinea supuşilor ei 
şi hotărî să-l elibereze pe captiv. Ca urmare, fenomenul 
prinderii lui Tib ca o muscă în plasa păianjenului se 
derulă în sens invers: incomodul costum de tablă oţelită 
începu să se înmoaie, laolaltă cu barele ce-l ţintuiau de 
pereţi. Se prefăcu pe rând în cămaşă de zale, de 
cânepă, de mătase, şi barele, după el, în lanţuri, 
frânghii, în elastice, până când Tib ajunse, mulţumită 
acestor metamorfoze succesive, viu şi nevătămat, pe 
fundul puţului-capcană. 

Adică scăpase teafăr, cel puţin el, şi-i rămăsese şi 
anihilatorul, ca să nu mai vorbim de învăţătura de 
minte, beneficiu net de pe urma întâmplării. Pe de altă 
parte, adio legătură cu Ortiz, posibilităţi de investigare 
şi mijloace de protecţie. Şi adio îndeplinire a misiunii. 
Care-i tâlcul şaradei propuse pentru dezlegare de 
Hidră? 

Tib sta culcat pe spate, în întuneric, în vreme ce 
materia care-l ţinuse prizonier, reajunsă în stare lichidă, 
se scurgea de pe el într-o băltoacă, amestecându-se cu 
apa prelinsă din pereţi. Tijele telescopice şi articulate 
zăceau alături, în inerție. Când îşi îndreptase picioarele, 
Tib lovise una dintre ele şi a simţit-o cum se mişcă la 
întâmplare. Aerul era umed şi urât mirositor, dar 
abundent. Un sistem de pompe îl împingeau până aici şi 
asta însemna că Hidra, începând să sfâşie hainele 
intrusului şi împiedicându-l astfel să respire oxigenul 
din rezervoare, dorea totuşi să-l menţină în viaţă. 
Pentru ce atunci comedia de adineauri? Doar ca s-o 
scoată din uz pe lubitoarea Kali? 

Donar îşi pipăi cu grijă centura. Arăta ca un câmp de 
bătălie, şi izbânda Hidrei era, pe deasupra, total lipsită 
de glorie. Ca şi retragerea ei precipitată, fără 

fructificarea izbânzii, parcă se speriase de cineva, de 
ceva... 

— Putul e săpat de curând. 

Luase obiceiul să vorbească de unul singur şi izbutea 
astfel să-şi păstreze calmul, mai bine chiar decât cu un 
tovarăş de cercetări; pe sine însuşi nu se contrazicea 
niciodată, nici când, ca rezultat al acestei maniere de 
discuţie, rata câte o misiune şi ajungea la concluzia că-i 
un prost. 

— Sper că e săpat după trecerea pe coridor a lui 
Berry, e o improvizație care mă onorează numai pe 
mine. Pentru ca Hidra să mă înhaţe cu metode la nivelul 
copiilor de acum cinci secole; să mori de ruşine, nu 
alta! Dragă Nino Vopsitură Ortiz, eşti al doilea mare 
găgăuţă al vremurilor noastre, cinstea de a fi cel dintâi 
revenind subsemnatului! 

Se ridică încetişor, încă amorţit de îmbrăţişarea de 
neuitat a Hidrei. Mâna dreaptă îi alunecă pe şold până 
întâlni tocul anihilatorului. Trase inelul de siguranţă, 
deschise cele două clapete de plastic şi scoase arma, 
care semăna, ca fason, la fel de bine cu un Colt 
străvechi, cu butoi, cu un bumerang şi cu o secure gen 
tomahawk a indienilor piele-roşie. Fu ispitit să tragă mai 
întâi în sus, să sfârtece trapa buclucaşă, să-i avertizeze 
pe băieţii lui Ortiz de locul capcanei, apoi îşi dădu 
seama că deja aceştia, dacă Nino i-a trimis într-adevăr 
pe urmele lui, trebuie să se învârtească pe deasupra 
chepengului de piatră - şi renunţă, nu fără părere de 
rău. Picioarele i se înfundau în noroi până la glezne şi 
când porni să caute conducta prin care i se pompa 
aerul, să încerce să-şi croiască drum mai departe prin 
interiorul ei, fiecare pas îi ceru eforturi obositoare. 
Întunericul era total, şi Tib se crezu abandonat, acum, 

după ce fusese scos din luptă. Poate Hidra intenţionase 
o clipă să-l treacă în rândul regretaţilor dispăruţi şi se 
răzgândise - la timp, ce-i drept! - lăsându-l să orbecăie 
cum o şti şi să piară numai de sete şi foame, adică nu 
de moarte violentă. Ei, tot se necăjea el că nu se poate 
orienta asupra drumului de întoarcere! O să cadă în 
spatele altora sarcina de a-l scoate din subteran. Şi nici 
n-are cum îi lăsa lui Eileen un sfâşietor bileţel de rămas- 
bun... 

De undeva răzbătu, abia auzit, un scrâşnet de fierărie 
în mişcare. Tib se opri, la pândă, dar era pânda 
şoarecelui care speră că pisica nu-l va mai găsi, ori va fi 
mai puţin atentă, îngăduindu-i să scape în ultimul 
moment. Se întrebă cum ar reacţiona All în locul lui, ce- 
ar gândi şi ce-ar face el în faţa Hidrei pornite la o 
stranie vânătoare de oameni, cărora le dă drumul fără 
a-i ucide, ca să poată relua jocul de la capăt. Jocul? O 
idee plauzibilă. Când un computer vorbeşte limba 
păsărească, nu înseamnă că într-adevăr s-a defectat. 
Dimpotrivă, cel mai adesea are un scop precis, 
porneşte o cercetare anume, intenţionează ceva, numai 
că totul scapă de sub controlul omului, evoluează, ca 
urmare a autodezvoltării, în afara programului formulat 
iniţial de om, sau uneori ca o consecinţă îndepărtată în 
timp a sumei programelor îndeplinite de maşină. Jocul 
de-a moartea al Hidrei poate însemna o sondare a 
sufletului omenesc, încercarea de a arunca o punte 
peste prăpastia dintre om şi computer, tendinţa 
calculatorului de perfecţionare până la treapta umană, 
dincolo de limitele fatale ale alcătuirii şi posibilităţilor 
lui. O sarcină încredinţată de All în secret? Poate chiar 
aceasta. 

In dreapta lui Tib, peretele capcanei fu străpuns pe o 

lăţime de câţiva metri şi prin gaura cu margini 
neregulate apăru, în lumina şovăielnică a unor faruri 
coborâte din loc în loc, un lung coridor abia săpat în 
piatra muntelui, înalt de un stat de om şi armat cu 
grinzi transversale din plastic dur, sclipitor. Cupele 
rotitoare ale maşinii de excavat care operase 
străpungerea se dădură în lături, ca nişte mâini obosite. 
Donar avea cale liberă. 

— Îşi cere iertare, ca să vezi! mormăi el, nehotărât. 
Îmi pune la dispoziţie acest frumos tunel pentru uz 
strict personal, dar la naiba, n-aud uralele mulţimii şi nu 
văd lozincile de bun venit! Pesemne le lasă pentru la 
urmă, după servirea dineului de gală. Ce delicate 
atenţii! 

Pardoseala culoarului era plină de bolovani mari şi 
mici, încă fierbinţi după acţiunea dezintegratoarelor, şi 
Tib avu satisfacția exploratorului care străbate cel 
dintâi un teren până la el neumblat. Făcu un scurt 
popas sub cel mai aproape reflector, cercetându-şi 
ţinuta, foarte puţin propice, ca alură şi stare de 
curăţenie, pentru recepţia festivă ce se anunţa. Se 
debarasă de cască, de mănuşi şi de trusa cu scule, la 
fel de folositoare acum ca şi-un buchet de liliac alb, şi 
încercă să procedeze la fel şi cu rămăşiţele pământeşti 
ale lubitoarei Kali - gest de flagrantă ingratitudine - dar 
nu reuşi; centura se ţinea încă bine împrejurul său. 

— Înainte, spre noi înfrângeri! îşi dădu curaj şi porni, 
cu anihilatorul în mână. 

Aparatele de urmărire, fixate la vedere de-a lungul 
coridorului, se învârteau după el cu multă amabilitate. 

În faţă, la numai 30 de paşi se retrăgeau, 
hurducându-se peste pietre, agregatele care croiseră 
culoarul şi vehiculele de transport, ca o veritabilă gardă 

de onoare. Parcurseră cu toţii o distanţă apreciabilă, 
cam vreo 200 de metri după socoteala lui Donar, apoi 
garda motorizată se înşiră în ordine de-a lungul 
peretelui şi se opri. La capătul coridorului se deschidea 
primitor o trapă glisantă abia montată, dincolo de care 
strălucea o pânză de lumină. Tib trecu pe lângă 
maşinile încremenite, păşi pragul, şi trapa se închidea 
în urma lui. Noul culoar, incomparabil mai bine finisat, 
fusese construit de multă vreme. Două şiruri de lămpi îl 
luminau din belşug, jos se întindea un covor din burete 
compact şi moale, pereţii erau acoperiţi cu lambriuri 
albe, sticloase. S-ar fi zis că echipele de constructori 
acum au terminat lucrul şi au părăsit încăperea, dar 
praful fin strâns pe stucaturi dovedea contrariul, şi era 
un altfel de praf decât cel de pe coridorul proaspăt 
croit. 

Tib îşi scutură involuntar picioarele pline de noroi. 

— Aici miroase a spital! constată el, inspirând 
puternic. Pe legea mea, până să plec în misiune eram 
sigur că nu sufăr de nicio boală! 

Înaintă prudent şi nu păţi nimic până când ajunse la 
mijlocul încăperii. Atunci se deschise lateral un lambriu, 
de după care îi tăie calea un robot sferic, plutind la trei 
palme deasupra solului. Tib trase imediat, 
pulverizându-l.  Anihilatorul îşi  reglase lungimea 
traiectoriei până la ţintă, aşa încât pereţii coridorului nu 
avură de suferit; păcat! de după lambriul din fund, 
rămas întreg, ieşi un alt robot şi până Tib să-l lichideze 
şi pe acesta, încă alţi patru ţâşniră din dreapta şi din 
stânga, şi din ei numai unul mai avu de suferit. Ceilalţi 
se strânseră lângă Donar şi prin micile orificii practicate 
în carcasă îl împroşcară cu jeturi puternice dintr-o bine 
cunoscută materie fluidă, împletindu-le în jurul 

oaspetelui şi lipindu-i de corp mâna cu anihilatorul. Tib 
începu să se zbată, să se tăvălească pe covorul 
spongios, fără să-i pese că mai rău se încurcă în plasă, 
că le uşurează misiunea roboților. De altfel nici ei nu-l 
lăsară să se stranguleze de-a binelea, cum s-ar fi 
întâmplat până la urmă. Trăgând de firele elastice care- 
i legau de plasă, îl ridicară pe Donar cu destulă 
delicateţe şi prin trapa deschisă în plafon trecură cu el 
într-o încăpere la fel de bine luminată, de proporţiile 
unui amfiteatru, mărginită de doisprezece pereţi şi în 
centrul căreia, susţinută de suporţi telescopici, se afla o 
uriaşă lentilă convexă. Tib fu întins pe lentilă, cu faţa în 
sus şi capul în punctul cel mai ridicat, după care roboții 
plecară. Fileul prinse să se destrame, dar în acelaşi 
timp o substanţă adezivă ieşită din masa lentilei îl fixă 
pe Tib de suprafaţa acesteia ca pe o insectă sub 
microscop. Apoi, prins cu un cleşte, anihilatorul îi fu 
literalmente smuls din mână, în vreme ce braţele, 
dirijate de alte mecanisme i se întindeau pe lângă corp 
şi picioarele se lungeau cuminţi, unul lângă altul. 
Linişte, linişte deplină. Cercetă din priviri aula 
poliedrică. Pereţii fumurii, strânşi roată în jurul său, îl 
dominau cu severitate, douăsprezece suprafeţe unindu- 
se în plafon într-o cheie de boltă, ca la străvechile 
construcţii gotice, iar în mijlocul fiecăreia, ochii, 
deocamdată stinşi, ai unor proiectoare şi multe, multe 
obiective de aparate, şi antene de emisie, şi alte 
proiectoare, cu geam colorat. 

Mirosul de medicamente se înteţi. Prin uşile deschise 
simultan, intrară cu o leneşă plutire mese lungi, 
purtând vase pline cu soluţii opalescente şi legate prin 
tuburi de un mare bol de cristal, în care se agita un 
lichid roşu, ca sângele. In punctul unde pereţii se 

intersectau, în tavan se desfăcu un chepeng şi din 
întuneric coborâră câteva sute de braţe subţiri, cu 
instrumente chirurgicale dintre cele mai diverse; printre 
ele Tib distinse instrumentele de mare precizie şi fineţe 
care serveau pentru trepanaţiile craniene. 

O spaimă cumplită îl invadă, cu atât mai tare cu cât 
fusese reprimată până acum de rutina, de ironia, de 
întrebările şi deducţiile lui. Groaza de moarte, alături de 
frica de necunoscut şi de teama inexplicabilului şi de 
angoasa care-l stăpânea neîncetat în misiunile riscante, 
şi toate misiunile lui erau riscante... 

— Nu! strigă din răsputeri. Nu vreau! Nu se poate! 

Masa lenticulara începu să se rotească lent şi 
reflectoarele din pereţi să se-aprindă şi să se stingă, 
asaltându-i retina, în dosul pleoapelor strânse, cu lumini 
pătrunzătoare, persuasive, doar aparent dezordonate. 
Ţipetele şi gemetele lui slăbiră, dar nu şi panica. O 
zăpăceală, o moleşeală hipnotică îl paralizau progresiv, 
în vreme ce totuşi creierul, parcă biciuit de o otravă 
iritantă, îi rămânea limpede, păstrându-şi şi sporindu-şi 
puterea de judecată. 

— Nu!! 

Şi atunci rotirea încetă, proiectoarele redeveniră 
oarbe şi la fel celelalte lumini. Un întuneric dens, agitat 
de obiectele ce se vânzoleau în el ca într-o apă 
noroioasă, curse în marele amfiteatru. Cu desăvârşire 
ametit, Tib simţi cum substanţa adezivă ce-l ţintuia de 
lentilă se pierde. Alunecă în jos şi căzu, de la înălţime, 
lovindu-şi dureros genunchii şi coatele. Blestemă cu 
năduf, încă timorat şi-şi căută, alergând de-a buşilea 
anihilatorul. Îl descoperi mai târziu şi în alt loc decât 
socotise. Lungit pe pântece, trase oblic în sus, spre 
plafon, şi braţele metalice retezate se prăbuşiră cu un 

zornăit infernal peste mesele plutitoare şi sparseră 
vasele de sticlă, împrăştiindu-le conţinutul. 

Câteva lumini clipiră timid şi se aprinseră, efectiv ca 
să-l ajute pe Donar în opera de distrugere. Imediat 
lentila şi suporții ei se mistuiră în fulgerele orbitoare ale 
contactului cu antiprotonii scuipaţi de anihilator, şi la 
fel, unul după altul, şi pereţii, lăsând între ei goluri 
negre, cu marginile zdrenţuite şi carbonizate. Niciun 
robot nu mai apăru să-l oprească pe Tib, înfăşurându-l 
într-o plasă. Hidra părea că se expune, supusă, 
represaliilor, ca unei pedepse bine meritate. 

Şi când Donar pulverizase totul, când din pereţi nu 
mai rămăseseră decât pilonii de susţinere, podeaua de 
sub el se înclină brusc, lăsându-l să se rostogolească şi 
să alunece de-a lungul unui jgheab, la capătul căruia îl 
aştepta un aeroglisor. Capota acestuia se închise după 
instalarea precipitată a pasagerului care ezită să-şi mai 
folosească arma, deoarece maşina şi plecase într-o 
viteză nebună, prin coridoare întortocheate, cufundate 
în beznă deplină. Abia acum îşi dădu seama Tib cât e 
de ostenit şi-i plăcu să rămână întins, respirând lung şi 
egal, incapabil să schiţeze vreun gest. 

După nu multă vreme, aparatul îşi încetă goana, 
aşezându-se lin pe sol. Capota se desfăcu şi maşina se 
răsturnă lent, îşi depuse călătorul jos ca pe un colet şi 
dispăru îndată. Donar îşi reveni greu din amorţeală, cu 
senzaţia că are muşchii striviţi, iar când se ridică fu 
cuprins de ameteli puternice. Căzuse la baza unei 
piramide albe, pe care-o ocoli anevoie, simțind dureri 
acute în încheieturi. Se gândi să ia două-trei pastile 
calmante - buzunarele de la piept ale costumului 
scăpaseră întregi, cu toată rezerva de medicamente şi 
concentrate alimentare - dar renunţă. Prin arcada largă 

din faţa lui se cernea o pulbere de lumină albastră, 
liniştitoare şi blândă. Târându-şi picioarele, Tib se 
cufundă în acest nor de efluvii ultramarine. 

Sala, cam de mărimea celei din care fugise, era şi ea 
tot rotundă, pardosită cu plăci bazalticfe dure, de 
culoare închisă. Din plafonul boltit cobora un pilon 
cilindric foarte gros, opac, afundându-se în pardoseală, 
străpuns de câteva ferestruici acoperite cu un material 
transparent şi dincolo de care, în interiorul cilindrului, 
se vedea, agitându-se năvalnic, un fluid cu aspectul şi 
consistenţa magmei. Cabluri multicolore ieşeau din 
masa pilonului în dreptul fiecărui vizor, şerpuiau spre o 
maşină ori un aparat adăpostit sub o carcasă emisferică 
şi instalat alături, apoi dispăreau undeva, în jos. Câteva 
proiectoare albastre, cu sursă de alimentare 
independentă fuseseră montate pe suporţi, lângă 
intrare, iar lângă ele mai multe aparate de urmărire, 
parcă într-un sistem improvizat. La nivelul podelei, din 
conducta cu materie topită se desprindea o derivație cu 
diametru mai mic, dispărând spre stânga într-o nişă 
adâncă şi nu mai înaltă de un metru. Din firidă ieşeau, 
unele lângă altele, două perechi de picioare; unele ale 
unui om, încălţate cu cizme roşii din durotext, ca şi-ale 
lui Tib, iar celelalte, scurte şi la fel de roşii, ale unei 
păsări palmipede, cu pene albe şi moi. 

Cu inima strânsă de emoție, Tib lăsă jos anihilatorul 
şi-şi vâri nasul în firidă. 

Berry Smith, întins cât era de lung, cu casca aruncată 
alături şi mâinile sub cap dormea profund şi nepăsător. 
Pieptul i se ridica liniştit în ritmul respirației. Ochelarii îi 
alunecaseră de pe nas, atârnând caraghios într-o parte. 
Costumul de protecţie îi era întreg, inclusiv mănuşile. 

Alături de Berry, răsturnat şi el pe spate, cu labele în 

sus, zăcea nemişcat un monstru: un pinguin imperial, al 
cărui cap era o copie, fidelă până în cele mai mici 
amănunte, a lui Gălbează, exceptând ochelarii. 


10. 


Îndată după răsăritul soarelui cerul se acoperise cu 
nori grei, împinşi de vântul din nord şi se porni o lungă, 
măruntă şi rece ploaie de toamnă. Pământul o primi cu 
lăcomie după arşiţa secetoasă a verii, iar picurii deşi, 
târându-se leneş şi nestatornic peste vegetaţia fostului 
cosmodrom, păreau, întoarse din cer, vălurile de ceaţă 
de peste noapte. Şi această singură aparenţă, sub care 
ziua urma să se scurgă aidoma nopţii, ar fi însemnat că 
nimic nu se mai poate schimba aici. Pentru totdeauna 
vor creşte la întâmplare copaci şi ierburi sălbatice, în 
această negură cenuşie, şi vor măcina şi vor înghiţi 
ruinele-urme de oameni. Ca într-o planetă părăsită, 
după o civilizaţie stinsă, ai cărei ultimi, prea rari 
supraviețuitori, cotropiţi de neamuri barbare, îşi ascund 
cu grijă şi frică trecutul în faţa noii stăpâniri. 

Glyd se întoarse la vilă târziu, ud şi plin de noroi. O 
găsi acolo pe Malencita, indispusă pentru că jucase 
prost la premieră şi nu dormise de loc toată noaptea. 
Şedea mahmură pe terasă, sub copertină, purtând 
costumul de scenă şi încă machiată. Băuse zdravăn, 
fumase şi înghiţise o duzină de batoane de cafea 
concentrată. 

— Unde umbli pe vremea asta? se strâmbă ea la 
Glyd, în loc de bună ziua. 

El trase un scaun şi se aşeză, trecându-şi mâna prin 
păr şi pe faţă, să le şteargă de ploaie. Privi posomorât 
la actriţă, fără să-i răspundă. Malencita îi întoarse, 
cercetătoare, privirea. 

Era frumoasă, în ciuda celor 50 de ani ai săi, una 
dintre acele frumuseți pe care fardul şi extravaganţele 
modei le dezavantajează. Dar apela din plin la 
asemenea artificii, dând vina pe o deformare 
profesională, în fond cu gândul secret că astfel înlătură 
urmările vârstei, pe care le exagera cu spaima firească 
de bătrâneţe a femeilor. 

— Uită-te la tine, în ce hal eşti! zise, aprinzându-şi o 
nouă ţigară. 

O măgulea să fie curtată, indiferent de calitatea şi 
condiţia partenerului, ales însă din afara cercului de 
prieteni şi cunoştinţe, pentru a evita să se expună 
bârfelor. Acest ultim motiv, spunea ea, o determinase 
să şi refuze cererile în căsătorie, evident multe la 
număr. 

— Cum a fost? întrebă Glyd, în cele din urmă. 

— Cum vreai să fie? se strâmbă iar actriţa. 

După fiecare cădere o cuprindea un acces de 
deznădejde. Pe scenă, farmecul, strălucirea şi agerimea 
ei se pierdeau dintr-o dată. Între prieteni, se plângea, în 
glumă, că dramaturgia nu-i oferă rolurile în care-ar fi 
excelat, acelea de mahalagioaică, aşa des întâlnite în 
operele Erei Clasice. Se bucurase de mari succese în 
carieră, dar ea singură ştia cu preţul câtor eforturi, 
refăcând anevoie drumul către spontaneitatea, firescul 
şi isteţimea cerute de teatru, încercând, dar în chip 
fatal nu totdeauna izbutind să-şi reconstituie felul de-a 
fi din viaţă, mai cu seamă timorată, obsedată cum era 
mereu de ameninţarea eşecului. 

— Şi tu, ce, te-ai amorezat? îşi întoarse spre Glyd faţa 
obosită de nesomn şi încercănată. 

— Aşa repede ţi-ai dat seama? replică el, iarăşi 
copleşit, pentru un moment, de amintirea Indrei. 

— Mi-au povestit roboții tăi despre nu ştiu ce 
fetişcană... 

— Yaralde. 

— Nostimă? 

— De ce? 

— Eşti tulburat. Ca niciodată. 

— Azi ţi-ai ieşit din formă, draga mea! 

— Nu te osteni să mă provoci, crizele de nervi mă 
obosesc. Am mai ratat una după premieră, aseară. 

— Bine, făcu Glyd. Mănânci ceva? Cred că ţi-ar prinde 
bine o baie. Şi haine mai ca lumea, ce zici? 

— Cobori şi te încui în pivniţă. Până la noapte. Să nu- 
ţi vezi nici tu disperarea... 

— Glumeşti. 

— Atunci râzi! 

Glyd veni lângă ea, îi luă ţigara dintre degete şi-o 
aruncă departe, în ploaie. Malencita nu se împotrivi, îşi 
strânse mâinile la piept, semn că o să fie ascultătoare şi 
el se lăsă în genunchi lângă scaun. 

— Cu ce te-am supărat? 

Actriţa se plecă să-i vadă ochii şi era toată numai 
nelinişte. 

— Spune drept, începi altfel de viaţă... Crezi c-o să 
mai putem fi prieteni? zise, abia auzit. Ai să vrei să ne 
mai vedem, ai să ne mai primeşti, aici, la tine? 

— M-am schimbat atât de tare? o întrebă, sau se 
întrebă pe sine Glyd. 

— În toţi anii ăştia am vrut să te schimbi... Şi-acuma, 
uite, sunt o proastă, mi-e frică. Te priveam venind 
adineauri. De când ne cunoaştem! Cine-ai fost? Un 
prieten, egal cu el însuşi, o gazdă. Te mai duceai în 
subsol, să fii singur. Credeai că dormim, nu te 
observăm, suntem ocupați cu ale noastre. Aşteptam, eu 

şi băieţii, să te întorci odată, aşa, cu expresia, cu 
mersul ăsta... speriat chiar de hotărârile tale... 

— Ce tot spui tu acolo? 

— Ţi-e frică şi ţie. Aşa trebuie, numai decide-te! 

Glyd întoarse capul spre drumeagul de pe colină, de 
sub copacii înecaţi de ploaie. Se ridică şi-şi şterse 
genunchii de praf, cu o grijă inutilă, apoi trase cu 
piciorul o frunză adusă de vânt şi-o strivi încet de 
pardoseala terasei. Se uită la acoperiş şi la crengile 
cedrilor tineri din marginea cimitirului, dar păsările 
plecaseră, probabil o dată cu primele zori. Se miră că 
nu le-a văzut. 

— Nu vreau să mă duc după Yaralde, îi spuse 
Malencitei, cât putea el mai liniştit, privind spre pădure. 

— Doar nu m-ai luat în serios cu amorezatul! 

— Mi-a transmis un mesaj, mi-a cerut s-o însoțesc în 
Himalaya. Posibilitatea unei grandioase realizări. Aş 
deveni celebru peste noapte. Nu mă duc. 

— Te-a căutat prin omniobserver. Puțin înainte să vii. 
A vorbit cu mine, îmi ştia numele, m-a întrebat cum a 
fost premiera... Drăguţă fată! 

— Ne poţi bărfi în linişte, ridică din umeri Glyd. 

— Te-a rugat s-o chemi, ceva foarte important şi 
urgent. E în hol indicativul ei. O găseşti în Valea Rupal, 
parcă aşa mi-a spus. 

— O baie! Şi schimbă-ţi hainele, dacă mă iubeşti! 

Glyd înconjurând clădirea, intră în subsol pe scara 
exterioară. Lăsă uşa deschisă larg, cum nu mai fusese 
niciodată. Ştia, cu ochii închişi, fiecare cotlon, toate 
sticlele, tablele, sforile, şuruburile de aici, ca un copil în 
podul bunicilor. Se jucase frumos, se jucase de-a 
copilăria, în ceea ce putea fi socotit, cu un efort de 
imaginaţie, universul copilăriei lui: astronava şi 

calculatoarele. Resturi de computere mutilate, câţiva 
roboţi de mult scoşi din uz, nici măcar vorbitori, un 
registru de bord, un scafandru astral jerpelit, iată 
cosmonava natală şi toţi prietenii lui de atunci. 

Se apucă să strângă într-un colţ fiarele, cioburile şi 
pietrele, aruncându-le, câte una, în canalul de evacuare 
al vilei. „Azi ce ne mai facem?” se auzea întrebând, cu 
vocea în schimbare a adolescentului. „Azi vom fi o 
echipă de salvare, îi răspundea Pim, robotul de serviciu 
din ziua aceea. Fii atent! Aparatele de recepţie au 
primit un S.O.S. de la nava de pasageri Titania, avariată 
grav”... A cui să fi fost mănuşa asta pătată cu vopsea 
neagră? Dar pistolul-laser pentru sudură? „N-am înţeles 
cum sunt oamenii altfel decât roboții. Eu nu semăn cu 
voi? Vorbesc, merg, fac înmulţiri şi scăderi”... „Când ai 
s-ajungi pe Pământ, ai să-ţi dai seama singur”. „ŞI- 
atunci n-o să mai fim prieteni?” 

„O să vrei să ne mai vedem? Ne mai primeşti la tine?” 
se neliniştea Malencita. 

Mai toate hârburile erau grele, abia putea să le care 
în braţe. Cădeau în canal cu câte un zdrăngănit sonor şi 
imediat jeturi de aer le măturau la vale, pe sub trapele 
închise. 

Liniştiţi-vă, ne vedem, am să vă primesc! Sunt un 
prieten, o gazdă, nu mai cobor în subsol, să vă 
închipuiţi că pot să mă schimb, în ce să mă schimb? N- 
aţi bănuit, mă jucam de-a copiii, nu de-a oamenii mari! 
Şi uit, iată uit, pe măsură ce uiţi, te-apropii de moarte. 

— Glyd! 

— Ce mai vreți? 

— Yaralde, prin omniobserver. Vino repede! 

Urcă treptele, gâfâind. Trebuie să-şi termine treaba, 
acum, dacă o lasă nu mai are puterea s-o ducă la capăt. 

— Ţi-am spus o dată, Yaralde! Nu mă răzgândesc. 

— lartă-mă! Sunt doi oameni în subterană, pierduţi, 
de ieri. 

— ŞI? 

— Nu le mai dăm de urmă, s-au întrerupt legăturile... 
Ajută-ne! N-o să ştie nimeni de tine, vii şi pleci. Te rog! 
Te rog, Glyd! Hidra o să te-asculte, o să-i lase să iasă... 

— Fetiţo... 

— Te-aştept în Valea Rupal, în staţia rachetobuzului. 
Am o sanie pregătită. Cât are să dureze? Cu 
următoarea cursă te întorci. 

Chipul Yaraldei s-a şters. 

— Afurisită, afurisită!... 


11. 


Avertizat de centură asupra apariţiei lui Tib, Smith 
sări ca ars şi se ridică în capul oaselor, pocnindu-se cu 
creştetul de tavan, iar monstrul de lângă el îi imită cu 
multă exactitate mişcările, minus lovitura în creştet, 
dată fiind statura sa mai măruntă. 

— Ce? Unde arde? puse Gălbează clasica întrebare în 
asemenea împrejurări. 

— Ce? Unde arde? exclamă şi animalul, cu acelaşi 
timbru vocal şi aproape în acelaşi timp. 

Berry pipăia cu mâinile prin aer după cască, de parcă 
s-ar fi străduit s-o culeagă de pe plafonul nişei. Donar îl 
apucă de picioare şi-l trase impacientat afară, iar 
pinguinul se strădui să iasă şi el târâş, bălăbănindu-şi 
capul prea mare pentru trupul lui şi clipind nedumerit, 
întocmai ca Berry. 

— la ziceţi, care din voi e Gălbează şi care fantoma 
lui? făcu Tib, uluit. 

— Nu ştiu ce-am făcut cu ochelarii! îngână duetul 

celor doi gemeni, unul încă buimac şi altul simulând 
buimăceala. 

— Căutaţi-i în nişă! îi sfătui Donar. 

Smith, avantajat de posibilitatea de mişcare mai 
rapidă, apucă să intre primul, de-a buşilea; reveni cu 
ochelarii pe nas şi casca la centură, ca în vremurile 
bune din şcoală când el şi Tib se odihneau între două 
exerciţii grele. 

— Bine-ai venit printre noi, dragă prietene! zâmbi 
stânjenit, fixându-l pe Tib cu ochi mari. Ai cam întârziat! 

Donar îl scutură de umeri cum scuturi un prun în 
livadă şi-l strânse la piept mai să-i rupă oasele, în 
vreme ce monstrul cu chip de om se încurca printre 
picioarele lor. 

— Binişor, brută, că mă sfărâmi! gemură Berry şi 
dublura sa. 

— Cine-i această splendidă creatură? Băiatul tău? se 
interesă Tib. M-ar mira. 

— Pardon! El e Rick. Numele unei jucării cu care m- 
am distrat în copilărie. Faceţi cunoştinţă! 

— Fratele celui care-a mieunat la discuţia ta cu Nino? 

— Ba tot el. Atunci abia îl descoperisem. Mai bine zis, 
Rick m-a găsit pe mine şi avea un splendid cap de cotoi 
siamez. Între timp a suferit unele mici modificări. 

— Tu l-ai mutilat în halul ăsta? Nu te ştiam atât de 
sadic. 

— Da' de unde! Singur, singurel s-a făcut cum îl vezi; 
din pisică, cercetător în Brigada Delta. Nu bea, nu 
mănâncă, nu respiră, n-are puls... dar e viu! Pe cuvântul 
meu, trăieşte! Ca mine şi ca tine. Tib se uită la Berry cu 
îndoială. Convinge-te! 

Apucă fiinţa de ceafă şi i-o puse în braţe lui Donar, 
care-o primi cu repulsie şi-o ţinu departe de el, ca pe 

orice jivină. 

— Frumos cadou ţi-a mai făcut Hidra! Se profilează pe 
confecţionarea jucăriilor? Un monstruleţ nostim de tot, 
să-l mănânci, nu alta! 

Pipăi fulgii moi şi albi, întinse de o aripioară neagră, îi 
mişcă labele. Rick se lăsă cercetat fără a opune 
rezistenţă. Corpul îi era cald. 

— Vezi? Piele, oase, carne! exclamă el o dată cu 
Berry, privindu-l triumfător pe Crispat, care acum se 
crispase de-a binelea. 

— Hm! Fără procese fiziologice,  hazardată 
presupunerea că-i un organism viu! 

— Nu te-am socotit niciodată un gogoman! zise cu 
maliţie fiinţa. 

— Ptiu! la-l de-aici, că mi se face rău! se strâmbă 
Donar. 

— Sinteză de materii organice, ilustrissime! strigă 
Berry. Şi o unică posibilitate pentru mine să constat ce 
mutră idioată mi-a hărăzit natura. Numai că funcţiile 
acestei materii vii sunt altele, total diferite. Tare sunt 
curios ce se ascunde în burticică şi-n căpăţâna lui Rick, 
pentru că-n niciun caz ăsta n-are intestine şi creier. 

Luă vietatea din braţele lui Donar şi-o puse jos cu 
grijă, mângâindu-i părul zburlit şi blond. 

— ÎI spintecăm când vom ajunge-acasă, îi promise 
Tib. Dacă mai avem pe unde ieşi de-aici. Crezi că-şi va 
schimba din nou mutra, ca să semene şi cu mine? 

— Nu. Modificarea feței lui Rick, după legile 
mimetismului, se produce selectiv, conform anumitor 
criterii. Consider că nu e comandată de Hidră, pentru că 
ea, de pildă, i-ar fi ales o figură mai cunoscută decât a 
mea să i-o instaleze pe umeri: un cap de Einstein, să 
zicem. Şi pe de altă parte Rick nu şi-a luat înfăţişare de 

iarbă sau copac şi nici de pietroi, de reflector sau 
aparat de măsură. Deci imită, cu de la sine putere, 
numai animalele întâlnite, mai exact numai seriile de 
animale, primul exemplar întâlnit din fiecare serie. 
Dacă te găsea pe tine primul... 

— Ai văzut tu pe-aici o pisică siameză? 

— In periplul meu prin coridoare, am dat peste un loc 
unde zăceau resturi de animale, domestice şi sălbatice, 
măcelărite. Oase, piei, picioare, măruntaie - altminteri 
impecabil congelate şi puse-n rafturi, pe dimensiuni. 

— Nu cumva erau şi... 

— Nu, nici urmă de oameni. Va să zică - şi asta ne 
interesează - Hidra şi-a procurat, prin nu ştiu ce 
mijloace, nişte fiinţe vii. 

— E prin împrejurimi un parc zoologic. 

— Deci apariţia şi-a unei pisici să nu ne mire! Pe 
semne Rick s-a ţinut pe urmele ei, imitându-i mieunatul, 
dar fie pisica a fost ulterior disecată, fie Rick a părăsit-o 
de dragul meu. 

— Şi trupul lui de pinguin, care rămâne neschimbat? 
Şi repetarea asta idioată a vorbelor tale? 

— Nu mi le explic, dragă Tib! 

— Păsăreasca Hidrei, singura explicaţie. 

— Nu ţi-a spus Ortiz de programul secret al lui All? 

— Şi-a bătut joc de noi Vopsitură. Chiar cu trimiterea 
aici. 

— Apropo, ce misiune ţi-a dat? 

— Doar să te caut pe tine. 

Berry şi Rick izbucniră într-un râs cu hohote, lovindu- 
se peste burţi cu palmele şi aripioarele. 

— A căzut în plasă! strigară ei, în culmea veseliei. Îi 
cerusem lui Nino să plec cu tine în misiune. N-a primit, 
parcă se temea de venirea ta în Himalaya. Atunci am 

convenit ca, dacă mi se întâmplă ceva, să te cheme pe 
tine în ajutor. 

— ŞI? 

— N-am păţit nimic până acuma. M-am dus încotro m- 
au purtat paşii, fără nicio oprelişte. Doar când şi când 
Hidra mă urmărea cu aparate şi cu nişte roboţi plutitori 
şi de vreo două ori m-a cercetat, superficial. În rest, s-a 
purtat impecabil. Până şi luminile albastre de-aici, de ce 
crezi că le-a pus? Ca să pot dormi bine. l-am cerut, prin 
intermediul aparatelor de urmărire, să te aducă aici 
îndată ce soseşti. Şi m-a înţeles perfect, nu-i aşa? 

— iți spun eu imediat ce perfect te-a înţeles! Dar 
întreruperea legăturii cu Nino? 

— Opera mea. Două contacte desfăcute la emiţător. 
Un fleac. Aveam mare nevoie de tine. Eu unul cred în 
programul paralel dat de All şi vreau să ne convingem 
asupra... Ei, dar ia stai! Ţuguindu-şi buzele, se încruntă 
şi trase cu coada ochiului spre Tib, oftă, îşi scoase 
ochelarii şi-i vâri în buzunarul de la piept. Îmbătrânim, 
Crispatule, iartă-mă! Abia acum te văd. Cine te-a 
hărtănit aşa, băiete? 

— Ghici, ghicitoarea mea! făcu Donar o strâmbătură. 

— Hidra?! 

— Perfect, e timpul să trecem la mărturisiri. 

Un trosnet asurzitor îl întrerupse. Bolta încăperii se 
despică în zeci de direcţii şi bolovani enormi se 
rostogoliră, bubuind cumplit, însoţiţi de o ploaie de 
pietre mai mici şi praf mărunt, ca nisipul. Coloana 
centrală se îndoi şi ferestrele ei plesniră cu zgomote 
seci, ca de explozie. Materia topită ţâşni în şuvoaie, 
sfârâind pe lespezi şi pietre. 

— Afară! Hai! strigă Tib şi se repezi să-şi ia 
anihilatorul. 

— Rick, unde eşti, dihanie? Vino-n braţe la mine! 

— Rick, unde eşti, dihanie? Vino-n braţe la mine! 

— Fuga! 

— lată prima dovadă că bietul All n-are niciun 
amestec în barbariile Hidrei!... 

— Lasă palavrele, Gălbează! Pe-aici! 

In urma lor, prăbuşirea continua, cu şi mai mare 
violenţă. Blocuri enorme astupară ieşirea, imediat în 
spatele celor trei. O secundă de întârziere şi... 

— Adevărat seism! bombăni Tib, înfiorat fără voie. 

— Cu ce scop? Cu ce scop? se lamentară Berry şi 
Rick. 

— Numai eu ţi-am adus ghinion. Aprinde farul! Încotro 
mergem? 

— Tot înainte, pe galerie. Unde-i robotul ăla, ca un 
disc. Uite-l! Ne supraveghează. 

— Cred şi eu că-nainte! Inapoi galeria se prăbuşeşte. 
Numai de-am ajunge afară! 

— Pardon, eu n-am de gând să ies! protestă 
Gălbează, fugind de-i sfârâiau călcâiele. Cercetările 
mele abia încep. 

— Nu, zău? Misiunea mea e să te duc, viu sau mort, 
lui Ortiz. Aşa că dumneata mergi cu mine, altfel risc să 
fiu concediat. 

— Du-l pe Rick, n-ai decât! Şi zi-i lui Vopsitură că sunt 
eu. Ce, vezi vreo diferenţă? 

— După felul cum judeci, s-ar părea că nu mai e. Ai 
obosit? 

— Îmi iese sufletul! 

— Apelează la centură. Şi ai grijă să nu-l pierzi pe 
podoaba de Rick! 

— Bine spui! Dar tu? 

— Fac ce pot. 

Berry lansă comanda cerebrală de rigoare şi prin 
fluxurile magnetice lubitoarea Kali a lui îl ridică de la 
pământ şi începu să-l poarte, grijulie, ca pe o piesă de 
muzeu. Donar, asurzit de zgomote şi înecat de praf, 
alerga după el, la capătul puterilor. In urmă, tunelul se 
dărâma în ritmul fugii lor, cu viteză constantă. Înainte, 
robotul discoidal de supraveghere se retrăgea cu 
aceeaşi viteză, fixându-i cu lentilele obiectivelor. Scutit 
de osteneala deplasării, Gălbează prinsese chef de 
vorbă. 

— Ortiz m-a dădăcit o jumătate de zi cum să ajung la 
blestemâăţia de „Pho Chu.” Misiune: să văd despre ce-i 
vorba acolo, să raportez şi să mă întorc. Mi-a arătat 
macheta coridoarelor. Credeam că le ştiu cum îmi 
cunosc buzunarele. Am intrat pe galeria de acces, prin 
strâmtoarea Keath, am luat un vehicul din garaj şi când 
să plec mai departe, ce să vezi? Galeria închisă cu un 
zid de metal. Un culoar nou, la dreapta. Pornesc pe jos, 
căci vehiculul mi s-a oprit pe nepusă masă şi uşa 
garajului era acum blocată, îţi închipui de cine. 

— Nu ţi s-a deschis... o trapă... sub picioare?... 

— Nici vorbă, dragă! Am coborât o scară - 53 de 
trepte. Şi am nimerit într-o cuşcă cu zăbrele. Zadarnic 
strig, ameninţ, protestez. Cuşca mă duce mai jos, într- 
un salon elegant, cu un fotoliu în mijloc. Pricep invitaţia, 
mă aşez şi sunt luat la cercetări. Zeci de ace îmi 
pătrund prin costumul impenetrabil. Îmi iau sânge, îmi 
măsoară pulsul, temperatura, respiraţia. 

— Dorea... probabil... să te disece... 

— Ce spui? A încercat cu tine? 

— Îhî!... 

— Păi pentru asta ar fi trebuit să mă dezbrace, să mă 
radă, să-mi facă o baie şi să mă-ntindă, gol-goluţ, pe o 

masă! 

— Muşcă-cţi limba!... Aa! Berry!... Acolo! 

— O ieşire! Lumina soarelui. Dar eu nu vreau să ies! 

Robotul se retrase lângă perete şi stătu nemişcat. 

Prăbuşirea coridorului încetă, la fel de brusc cum se 
declanşase. Un ultim ecou vui, amplificat până departe- 
departe, în văile largi, apoi geamătul şi vaierul 
musonului năvăliră pe gura galeriei, aducând valuri de 
zăpadă, amestecându-le cu norul de praf ce încă mai 
plutea, nehotărât, în jurul bolovanilor. Tib se rezemă de 
o piatră. Abia mai sufla. 

— Bine... Întoarce-te!... 

Îi arătă, cu un surâs stins, stâncile îngrămădite 
aproape până sub plafon şi începu să tuşească, mult, 
chinuit, apăsându-şi palmele pe piept. 

— Trebuie să ne-ntoarcem, Tib! Berry îl apucă de 
braţ, cu grijă să nu-l scape pe Rick şi-l trase, încet, încet 
spre ieşire. Auzi! Cât mai curând. Acum! 

Donar ridică spre el ochii înlăcrimaţi de accesul de 
tuse, zâmbi iar şi-i făcu semn, cu mâna liberă, că e 
nebun. 

* 

Elicopterele apăruseră din nou de după creasta 
muntoasă. Zburau foarte jos, aproape atingând cu 
elicele stratul de nea şi stârnind, în nori deşi, fulgii abia 
căzuţi. Antenele de emisie-recepţie ale biodetectoarelor 
ieşeau din marginile norilor de zăpadă, ca nişte mâini 
care pipăie un obstacol invizibil. Berry îi trase pe Tib şi 
pe Rick înapoi, la adăpostul stâncilor prăvălite peste 
gura tunelului şi printre care se strecuraseră afară cu 
greu, târâş. 

— Nu-mi închipuiam că Nino o să ne ducă dorul, 
spuse întorcându-se spre Donar. Al treilea raid aerian în 

căutarea noastră, numai într-o jumătate de oră! Bine că 
paşnicul robot trimis de Hidră să ne urmărească 
ecranează undele de biodetecţie, după cum m-a 
informat lubitoarea Kali. Asta înseamnă că la computer 
a ajuns ştirea despre dorinţa noastră de a ne întoarce şi 
că el ne aşteaptă din nou, cu braţele deschise. 

— Nu văd de loc necesitatea unei asemenea 
întoarceri. Eu aş zice că mai degrabă e cazul să avem o 
discuţie cu Ortiz. 

— Atunci hai să ne clarificăm! Ai forţe măcar pentru 
asta: ai înghiţit întăritoare, te-ai delectat cu alimente 
deshidratate, mi-ai băut toată rezerva de apă... 

— Ţi-am spus cumplita poveste a peripeţiilor mele în 
subteran. Şi tot nu te-am convins să renunţi. Când vezi 
bine că Hidra singură ne-a dat afară, dărâmând tunelul 
după noi! 

Berry îl luă în braţe pe Rick, se aşeză pe un bolovan şi 
se sprijini de perete. Monstrul privea la Tib cu aceeaşi 
expresie de şiretenie ca şi Gălbează, şi Donar se înfurie, 
pentru a douăzecea oară de când îşi găsise prietenul: 

— Dă-l jos, nu mă mai scoate din sărite! 

— De ce? Personal, el n-are nicio vină că arată aşa. 
Vreau să lămuresc cine este acest simpatic Rick. Dacă 
ne lăsăm salvaţi acuma, Ortiz o să ne pună să-i 
povestim repede cum a fost şi pe urmă ne trimite 
frumuşel acasă, mulţumindu-ne călduros pentru ajutor. 

Te satisface? 

— Oricum, mai mult decât să fiu disecat şi dus în 
frigider, lângă animale. Sunt sătul să-mi tot pun pielea 
în joc de dragul isteţului nostru Vopsitură, care stă în 
magnificul lui birou şi aşteaptă rezultatele pe tavă. 

— Deci ţi-ai dat şi tu seama că ne-a tras pe sfoară. 

— Ba bine că nu! 

— Mă întrebam şi eu: din ce cauză ne-a aruncat Nino 
pe noi singuri în coridoarele care duc spre „Pho Chu”? 
Fiindcă pe el şi pe oamenii lui nu i-a lăsat Hidra să 
treacă? 

— Aiurea! 

— Ortiz a mirosit că-i aici ceva dubios, vulpoiul 
bătrân! Şi-a dat seama că-n zona asta Hidra meştereşte 
un lucru anume, cu totul şi cu totul altul decât se 
fabrică în uzinele ei. Uite-aşa i-a venit ideea cu 
programul suplimentar. Putea el mult şi bine să-şi bată 
capul cu deducţiile, studiind arhiva lui All, cum ne-a 
spus nouă! N-ar fi aflat de existenţa programului, cum 
n-au făcut-o nici alţii, mai grozavi ca el. 

— E şi convingerea mea. 

— Pesemne că atunci când vroia să carteze 
amplasamentul fabricilor subterane a dat o raită şi prin 
locurile astea. N-a găsit nici urmă de utilaj industrial, 
numai nişte laboratoare, sau ce-o fi văzut el. 

— Exact. Dar era prea şmecher ca să treacă uşor 
peste asemenea descoperire. Poate-a vrut să-şi vâre 
nasul pe ici, pe colo, să afle amănunte. Şi Hidra i-a dat 
peste nas, cum mi-a dat şi mie, deşi eu nu eram deloc 
curios. Şi-atunci, ce s-a gândit? la să nu mă vâr eu şi 
nici brigada mea în afacerea asta! Mai bine trimit pe 
altcineva, pe bunii mei prieteni de la „Raiul pe 
pământ”. 

— Oprirea producţiei îi oferă cea mai bună acoperire. 
Dacă ne lăsăm oasele pe-aici, are justificarea: „Eu am 
împrăştiat oameni peste tot. Crispatul şi Gălbează au 
nimerit la «Pho Chu». Din întâmplare ei. 

Puteau fi alţii. N-am nicio vină că au păţit aşa şi pe 
dincolo.” 

— Dar ne caută! 

— Să ne tragă de limbă. Şi, aparent, îngrijorat numai 
de soarta noastră. lţi propun să cerem instituirea unei 
comisii de anchetă şi să nu prezentăm decât comisiei 
rezultatele cercetărilor. Să răspundă şi marele Ortiz 
pentru trimiterea noastră aici în mod premeditat. Eu am 
înregistrat ordinul lui de a mă duce singur în subteran. 

— Şi eu o făcusem. Măi, Gălbează, tu nu eşti prost! La 
toate s-a gândit Nino, afară de eventualitatea unei 
anchete. Prea ne-a crezut supuşi. 

Berry se opri să răsufle, el nefiind Rick, să poată 
sporovăi şi-o zi întreagă fără să obosească. Elicopterele 
zbârnâiau undeva, aproape şi cei doi priviră atent prin 
golurile dintre pietroaie. 

— Ninge mereu. 

— Să fim departe de strâmtoarea Keath? 

— O întreb pe lubitoarea Kali, că are planul, 
fotografiat când mă aflam la Nino. 

— Tot nu pricep eu cum ţi-a dat Hidra pace şi pe 
mine-a vrut să mă spintece de viu! Ţie şi centura ţi-a 
lăsat-o. Te simpatizează, sau ce? 

— Bănuiesc că mulţumită lui Rick, ziseră Smith şi 
monstrul. M-a condus, fără brutalităţi, dar hotărâtă, 
spre salonul unde Rick a venit peste mine şi mi-a copiat 
cu atâta îndemânare mutra. A, ce spectacol măreț, să fi 
văzut capul lui de motan cum se umanizează, la 
propriu, şi sub ochii mei! Am înregistrat metamorfoza 
pe bandă, s-o vezi! În 18 minute era gata amicul meu, 
şi vorbea de mama focului. O plăcere! 

— Grozavă plăcere! la zi, pornim înapoi să lămurim 
misterele? 

— Asta vreau. Să aflăm unde s-a născut Rick şi la ce 
bun, de ce-a tăiat Hidra atâtea vietăţi şi de ce până la 
urmă nu te-a tăiat şi pe tine... 

— Mulţumesc! 

— Ce e pornită să cerceteze şi ce fel de păsărească 
vorbeşte. Şi lui Ortiz îi râdem în faţă când ne va întreba 
de rezultat. Să se-nveţe minte! 

— Bun. Numai că Hidra a închis coridoarele. 

— E drept. Dartu ai anihilatorul. 

— Şi n-am costum, de protecţie, nici rezervoare de 
oxigen, nici pe lubitoarea Kali a mea. Suntem şi tu şi eu 
la discreţia calculatorului: sau nu ne mai pompează aer 
şi mă curăţă pe mine, sau ne trânteşte o stâncă în cap 
şi se mântuie de amândoi. Ori, şi mai bine, ne 
aranjează o operaţie în comun, ne ciopârţeşte zdravăn 
şi pe urmă repede, la congelat! 

Gălbează râse cu poftă, pe două voci: 

— Eşti în stare, cu pesimismul tău, să descurajezi şi 
un copilaş pe cale să se nască. Va să zică, de-asta te- 
am aşteptat eu cu atâta răbdare, defectându-mi de 
bună voie centura şi renunțând, cu ce sacrificii, să mai 
aud dulcele glas al lui Ortiz!? Şi uite, robotul de colo 
încă ne veghează. Se va ţine după noi şi tare m-aş mira 
să nu ne şi ocrotească la nevoie! 

— Treaba ta! Hai, dacă mă obligi să-ţi arăt 
recunoştinţă. Blestemat Ortiz! 

* 

— Dar şi tu ai fost inspirat, să-ți iei anihilatorul! 

— Poți să-mi spui unde ne oprim? Am numărat 
străpungerile - unsprezece şi coridoarele străbătute - 
opt. Plus întoarcerea pe galeria prăbuşită. Cât e ceasul? 

— Trecut bine de-amiază. 

— Deci suntem de peste două ore aici. Am mers vreo 
şase kilometri, nu? 

— Şi pretutindeni numai aer proaspăt. Vezi că Hidra 
nu ne mai vrea răul? 

— Unde ne oprim nu mi-ai spus. 

— Foarte aproape. E o zonă prin care n-am trecut 
încă, dincolo chiar de peretele ăsta. Mergem pe culoar 
până unde se poate şi spargem din nou spre est. 
Priveşte! 

Berry proiectă pe zid, cu ajutorul centurii, planul 
locului în care se aflau şi-i arătă desenul lui Tib. Zona 
necunoscută se întindea pe o suprafaţă mare, 
înconjurată de o reţea de tuneluri şi încăperi vizitate de 
Berry şi de Tib de la începutul aventurii lor. 

— Sala de operaţii de unde abia ai reuşit să scapi 
trebuie să fie încoace, mai spre sud, comentă Gălbează. 
Cel puţin aşa am dedus, după istorisirile tale. Uite, aici 
e strâmtoarea Keath, aici era capcana unde-ai căzut şi 
dincoace tunelul săpat special pentru tine de 
agregatele Hidrei. 

— Dacă tot vrea să-mi taie capul, de ce nu m-o fi scos 
din capcană cu un vehicul, să mă ducă direct la 
operaţie? S-o fi temut de băieţii lui Ortiz? 

— Sau n-a vrut să te sperie pe tine, mai ştii? 

Porniră mai departe unul lângă altul, luminându-şi 
calea cu farul lui Berry. La fiecare câţiva paşi se 
întorceau să privească înapoi şi în sus, de teamă să nu 
li se pregătească vreo surpriză, iar acolo întâlneau 
sclipirile mate ale robotului de supraveghere. 

— Se ţine, se ţine după noi! 

— Mai bine fii atent la Rick, că nu-i deloc în apele lui. 

— De când am ajuns aici pe culoar e-aşa. Poate să 
fim pe drumul cel bun. 

Într-adevăr, monstrul ţinut în braţe de Smith se agita 
mereu, scuturându-şi capul prea mare pentru trupul lui 
şi vorbind greoi, parcă neatent la replicile maestrului pe 
care-şi propusese să-l imite cu credinţă. Ba unele replici 

le şi sărea, iar gesturile lui Berry încetase de mult să le 
mai repete. 

— Poate, zise Crispatul. Oricum, trebuie să ascundă 
Hidra ceva pe-aici. 

— Instalaţia care l-a fabricat pe Rick. Să zicem! 

— Şi tu crezi că ne va lăsa pe noi să intrăm, fie şi cu 
forţa? 

Se aflau la o bifurcare a galeriei; un braţ cobora în 
pantă, uimind direcţia de înaintare, la nivelul inferior, 
iar celălalt ocolea spre stânga, depărtându-se de 
sector. De pe ambele coridoare ieşea câte o conductă, 
la fel cu aceea din încăperea unde dormise Smith, la fel 
presărate cu vizoare şi conţinând aceeaşi materie 
topită, probabil magmă. Conductele se uneau la 
bifurcația tunelului şi traversau peretele spre zona 
necunoscută. 

— Spargem aici? întrebă Donar. 

— E cel mai bine. Ne ţinem după canalul ăsta cu 
magmă sau ce-o fi. 

Vocea lui Gălbează răsună parcă prea încet, răguşită. 
Cei doi se priviră uimiţi: Rick nu mai repetase niciun 
cuvânt. Berry îi întoarse capul spre el, să-l vadă mai 
bine, şi atunci monstrul se zbătu, cu o forţă 
neaşteptată, se smulse din braţele omului şi se 
rostogoli la pământ. Se ridică îndată şi porni ţopăind de- 
a lungul peretelui - îşi rupsese un picior, dar nu dădea 
semne că-l doare; lipea urechea de pietrele reci, ca şi 
cum ar fi ascultat nişte vorbe tainice, ţipă ascuţit de 
mai multe ori şi se izbi cu fruntea de zid, încercând să-l 
străbată orbeşte. 

— Hei, Rick! Cine te-a supărat, iubitule? 

Berry alergă să-l ia din nou în braţe. Pinguinul-om 
rânji la el, peste umăr, cu răutate şi mieună sălbatic, 

apoi îşi înfipse dinţii în mâna lui Gălbează, zdrelindu-i 
pielea de pe podul palmei, şi miorlăi iar, prelung, parcă 
ar fi urlat. N 

— Lasă-l! Lasă-l în pace! strigă Tib. II cheamă cineva 
de dincolo. 

— Lighioană nenorocită! sudui Smith şi de durere îşi 
vâri mâna în gură. Nu credeam să am dinţii aşa de 
ascuţiţi. Găureşte şi tu zidul ăla o dată! 

Donar fu nevoit să tragă de mai multe ori; 
încărcătorul anihilatorului era pe terminate. Peretele se 
dovedi subţire, nici trei metri. Prin spărtura abia 
străpunsă, Rick ţâşni dincolo, cu miorlăieli şi ţipete 
jalnice, care treziră repetate ecouri, într-o nesfârşită 
reverberaţie. 

— Asta nu mai e grotă, e un stadion acoperit! 

— Şi în pană de curent electric. Intrăm? 

— Trec eu primul, că sunt cu lumânarea. Berry 
pătrunse în spărtură, ţinând farul deasupra capului. 
Atenţie, podeaua e foarte jos!... Vreo 30 de metri... Rick 
s-a zdrobit de stânci... A căzut grămadă. L-a chemat 
moartea, i-a poruncit cineva să moară. .. 

Vino încet, te iau în braţe şi ne coboară Kali. 

— De n-aş păţi ca iubitul tău monstruleţ! Ai o 
îmbrăţişare fatală, precum văd. Aoleu, ce beznă! Să nu- 
mi vâri degetele-n ochi, că de-ale mele am eu grijă! 

Aterizară lângă cadavrul pinguinului, dar nu se mai 
opriră să-l cerceteze. Berry descoperise ceva ca o alee 
asfaltată, între două şiruri de grilaje groase, înalte cât 
cinci staturi de om. Conducta cu materie topită 
străbătea aleea în lung, pierzându-se în întuneric. 

— Ce-i asta. Grădină zoologică? 

— Nu văd animalele. Şi nici paznicii, mormăi Donar. 
De vizitatori, nu mai spun, noi suntem cei dintâi. 

Ecourile, atât de ample, dădeau impresia că o armată 
de măscărici s-au strâns pe lângă ei doi şi le îngână 
vorbele în batjocură. 

— Sau un muzeu. Cu animale împăiate. Ca ăsta! 

Gălbează ridică lumina farului spre o cuşcă mai 
depărtată, unde zăcea înţepenit un colos de mărimea 
unei balene ridicate pe coadă, îngropat cu partea de jos 
în sol şi aplecându-şi mult deasupra grilajului capul 
enorm, acoperit cu ţepi curbați, de forma unor antene, 
printre o puzderie de ochi, cu pleoapele închise şi în 
jurul cărora fuseseră împlântate salbe de proiectoare; 
botul lung, ascuţit al dihaniei se termina cu un fel de 
trompă de fluture, iar de sub trompă ieşeau două 
picioare lungi, cu multe articulaţii şi pe care jivina se 
sprijinea, desfăcute ca un compas şi având la capete 
câte o ventuză uriaşă. 

— Nu visăm, băiete? Donar se strânse înfrigurat lângă 
Berry. Mi-e teamă că am mâncat prea mult aseară şi 
am un coşmar. 

— Frumoasă treabă! murmură Smith. Şi doar o 
statuie? 

— N-o să zici că... 

— Robotul de urmărire se ţine iar după noi. Fii cu 
ochii-n patru! 

Silindu-l pe Tib să-l urmeze, Berry porni către gigant. 
Trase de barele cuştii, fără măcar să le clintească. De 
aproape namila părea şi mai îngrozitoare. 

— E rândul tău! îi porunci el Crispatului şi, la ezitările 
acestuia: Dă-mi mie arma! 

Donar  pulveriză câteva gratii, printre care se 
strecurară înăuntru şi începură să dea târcoale 
creaturii. 

— Plastic, sau materie organică? se întrebă exaltat 

Gălbează, pipăind ventuzele, înalte aproape cât un om 
şi acoperite cu un tegument flasc, poros. La prima 
răceală, am să-l rog să-mi pună pe spate ventuza asta. 
Remediu salutar... Ţine farul! 

Se duse spre pântecul dihaniei şi-l cercetă atent cu 
privirea lui mioapă, apoi începu să se caţere pe el în 
sus, ca o furnică pe un arbore. 

— Astâmpără-te! se sperie de-a binelea Tib. 

— Sunt nişte scoabe de metal înfipte aici. Le folosesc, 
răspunse Berry. Luminează încoace! Aha, un tablou de 
comandă! Apăs toate butoanele. 

— Gălbează, n-auzi? 

Burta matahalei se deschise, ca o uşă cu două 
canaturi, dând la iveală un conglomerat de organe - 
plămâni, inimă, reţele vasculare şi muşchi prelungi, 
sângerii, toate îngrămădite laolaltă şi toate intrând, 
progresiv, în acţiune, pulsând, umflându-se ritmic, 
încordate, cu vuiete şi bufnituri. Pleoapele! monstrului 
se ridicară lent, proiectoarele din jurul lor se aprinseră, 
cu raze intens strălucitoare, luminând împrejurimile, 
capul începu să se legene, o dată cu trupul întreg, 
trompa să se strângă şi să se-ntindă, antenele să 
vibreze şi să se rotească, picioarele să bată-n pământ, 
dezlipindu-şi ventuzele cu pocnete seci. 

Berry cobori treptele în goană, alunecă de-a lungul 
lor, evitând cu îndemânare capătul trompei care-i trecu 
pe lângă faţă, biciuind aerul. Se încleştă de Tib şi-i 
comandă centurii să-i scoată pe amândoi dincolo de 
grila). 

— Ce-ai făcut? îl apostrofă Donar şi de ciudă azvârili 
farul, făcându-l bucăţi. Ne-arunci acum pe cap toată 
menajeria! 

— Taci! îl repezi Smith. Să fugim, vreau să văd mai 

departe. Dacă-i pericol, trage! 

O zburătoare stranie, fără cap, apăru din întuneric în 
preajma monstrului agitat. Plana cu aripile 
membranoase întinse, iar curentul de aer stârnit îi 
agita, ca pe nişte frânghii albe, cele şase perechi de 
picioare moi. Se lăsă pe marginea de sus a grilajului şi 
picioarele i se răsuciră pe după bare, îşi strânse aripile 
pe lângă corp şi atârnă în jos, inertă. Monstrul începu să 
o cerceteze cu trompa, holbându-se inexpresiv, 
concentrând luminile asupra ei. 

— Infernul! bâigui Tib. Nu mai ieşim noi de-aici!... 

Drumul le fu barat de o a treia făptură, cu aspectul 
unui melc dezgustător, mare cât lăţimea aleii şi care se 
târa convulsiv, lăsând în urmă o dâră largă de 
substanţă gelatinoasă. Corpul îi era acoperit cu o 
membrană transparentă, dedesubtul căreia pulsa o 
materie albă, străbătută de o reţea de vinişoare 
albastre, modelată în forma unor complicate 
circumvoluţii. In loc de cochilie, ceva ca o inimă subţire 
şi lungă i se zbătea pe spinare, alunecând dintr-un loc 
în altul, trasă de reţeaua de vine în care era ancorată. 

— Un creier! Pur şi simplu un creier umblător! ţipă 
Gălbează. Îngrozitor! 

Apucară pe o arteră laterală a drumului asfaltat, 
purtând şi el o derivație a conductei cu magmă, şi 
întâlniră gratiile altei cuşti, mult mai mari şi mai 
rezistente, dar îndoite şi rupte ca nişte fire de iarbă, în 
mijlocul împrejmuirii zăcea un alt monstru, sfâşiat în 
bucăţi. Din grămada de membre frânte şi învălmăşite 
se distingeau un fel de combinaţii de aparate din plastic 
încorporate în hălci de carne, oase de metal din care 
ieşeau, ca nişte umflături, rezervoare energetice, şi cu 
resturi de muşchi, prinşi încă în tendoane, la 

extremităţile lor, un rând de zece ochi fixaţi în orbite 
sudate una de alta şi mai încolo un alt rând, pe un os 
răsucit circular, ca un colan. Şi bucăţile, aşa ciuntite şi 
sfâşiate, trăiau, fiecare independent, ochii scrutau, 
clipind, chipurile celor doi oameni, muşchii trăgeau de 
capetele oaselor, aparatele din plastic zvâcneau haotic, 
împinse de cărnurile însufleţite. Trebuie să fi fost o 
creatură gigantică, înzestrată cu o putere pe măsura ei 
şi care încercase să evadeze din cuşcă, când un alt 
colos, încă şi mai mare şi mai puternic, trimis probabil 
de Hidră, o rupsese, o sfârtecase, o redusese la 
neputinţă, dar n-o omorâse. 

— Ei nu mor! descoperi Donar, istovit de-atâta 
încordare. 

— Prea puţin perfecţionaţi ca să moară, prea puţin vii, 
de loc vii, răspunse Berry. Nici Rick, de fapt, nu e mort, 
adu-ţi aminte cum şi-a rupt piciorul fără să simtă... 

— Nu poate crea moartea pentru că nu poate crea 
viaţa. Dar a vrut, a încercat, la ordinul lui All?... 

— Atenţie! urlă Gălbează. Centura mă previne... 
Înapoi! 

Urmă o scuturătură abia simțită a solului şi încă una, 
mai tare, apoi un cutremur brusc, de o violenţă 
extremă. Tib şi Berry se prinseră instinctiv în braţe, şi 
centura lui Smith îşi făcu încă o dată datoria, ridicându-i 
în aer. Sub picioarele lor solul fu spart aidoma unui 
cristal sub o lovitură. În canalul prin care circula 
materia topită se deschiseră şiruri de supape, lăsând 
conţinutul să se reverse peste resturile monstrului 
sfâşiat. Flăcări înalte, alburii pâlpâiră la contactul lavei 
cu carnea, şi oasele sau aparatele explodară, 
împroşcând stropi incandescenţi, ca pe o jerbă de 
artificii. 

— Hidra dărâmă tot! 

Din plafon se desprindeau pietre uriaşe, sfărâmând şi 
zdrobind în cădere orice obstacol. 

— Un sistem de autodistrugere... conductele cu 
magmă... Şi cutremurul e provocat! 

— Venirea noastră aici e de vină. 

— Atunci cum ne-a permis să intrăm? 

— Poate i-a trebuit confruntarea... Între noi şi monştrii 
ei idioţi... 

Dedesubt domnea o agitaţie infernală, bântuită de 
scrâşnetele pământului devastat de seism, prăbuşirile 
înfundate ale stâncilor din tavan, răcnetele dihăniilor 
incinerate, exploziile unor maşini şi instalaţii. O mare de 
foc  tălăzuia printre  cuştile demonicei menajerii, 
scuipând în sus nori de gaze şi fum, într-un haos 
apocaliptic. Departe, la celălalt capăt al grotei se 
întrezăreau un grup de clădiri, ziduri înalte, fără 
ferestre. Laboratoare? Uzinele producătoare de 
lighioane? Spre centrul halei fusese un bazin, un lac 
întins şi adânc, din care mai rămăseseră doar ochiuri de 
apă, vânzolite acum de zbaterile furioase ale fiinţelor 
acvatice şi amfibii. Zburătoare hidoase, prinse în 
vârtejurile gazelor sufocante se prăvăleau agonizând în 
torentele arzătoare. 

— Mai poţi respira? Am ajuns la spărtură, zise Berry, 
încurajator. 

Tib tresări şi-i arătă cu un gest roboții sferici masaţi 
lângă ieşire. Smith îi privi nedumerit. Şi încă nu se 
lămurise când jeturile aruncate de maşini se întăriră în 
jurul lui, ca un năvod implacabil. 

* 

Stăteau întinşi pe masa lenticulară, dezbrăcaţi la 

piele, şi contemplau sala de operaţii. Sumedenie de 

instrumente, purtate de braţe metalice prinse în plafon 
se mişcau cu îndemânare pe lângă ei. 

— Ai spus-o într-un ceas rău că vei fi dezbrăcat, întins 
pe masă, ras şi îmbăiat! Două previziuni ţi s-au şi 
îndeplinit şi a treia urmează: rasul. Mie, unuia, îmi 
prinde bine, barba mi-a crescut peste măsură. 

— Aceeaşi încăpere de unde-ai scăpat tu data 
trecută! nu mai înceta să se minuneze Berry. Sunt încă, 
pe-alocuri, urmele anihilărilor. Formidabil, Hidra a pus 
totul la loc în câteva ceasuri! 

— Ce te miră? N-ai văzut şi camera de jos, cu 
lambriurile, cât de demult e construită? Ca şi sala asta. 
Aşa că fireşte, trebuia să aibă şi utilaje de schimb, 
pentru cazuri de forţă majoră. 

Nu se gândeau, nu îndrăzneau să se gândească la ce- 
i aştepta peste câteva minute. Unde găsiseră puterea 
să mai schimbe vorbe vesele şi încă liniştite? Berry însă 
ceda cu încetul spaimei: 

— Dacă mai scăpăm, vom fugi prin coridorul săpat de 
tine, până ajungem la capcană. Acolo ne găseşte 
cineva. Ortiz ştie unde e trapa capcanei şi o să-şi 
trimită oamenii după noi. 

— Dacă mai scăpăm! dădu şi Tib glas frământărilor, 
dar tot mai încercă să glumească: Şi-aşa, despuiaţi! 
Prima dată, Hidra mi-a lăsat şi costumul, şi părul de pe 
cap; nici ea n-avea intenţia serioasă să-mi sfredelească 
tărtăcuţa. 

Maşinile de tuns şi briciurile îşi făceau din plin datoria 
pe creştetele şi feţele celor doi, în vreme ce un suflător 
de aer îndepărta firele de păr proaspăt retezate. 

— Am găsit! făcu Berry. Are de gând să ne extragă 
creierul. 

— Ce noutate! răspunse Donar; acum nu mai glumea. 

Păi de-asta ne-a şi lăsat să-i vedem menajeria. Tot n-o 
să putem povesti nimănui. 

Berry căuta mereu un subiect de discuţie; şi era 
limpede, după vocea lui aproape scâncită, că numai de 
discuţii nu-i arde: 

— De la capcană ţi-a săpat un coridor şi nu te-a adus 
cu forţa până aici, într-un vehicul special, ca să nu-ţi 
provoace şocuri nervoase. Inţelegi? Vrea să studieze 
structura şi funcţiile creierului şi are nevoie de un 
material sănătos, care să nu fi suferit traume şi leziuni. 

— Taci, că vine şi baia! 

Gălbează surâse, haz de necaz: 

— Drept să-ţi spun, eu îi duceam lipsa. Am transpirat 
grozav în ultima vreme... 

— Este cazul să te previn că nu vom fi anesteziaţi, 
zise Tib, de sub periile ce-i frecau capul. Ne păstrăm 
intactă puterea de judecată. 

— Şi totuşi programul secret al lui All e o absurditate! 
se revoltă, din senin, celălalt. Crearea unor fiinţe 
sintetice? La ce bun? Va fi totdeauna o lume de 
monştri. 

— Şi pe deasupra a stagnat şi activitatea uzinelor, îl 
sprijini Crispatul. Seamănă cu un rateu, până la urmă, 
această Hidră mult lăudată. 

— la-o mai încet, c-ai jignit-o! Uite că bureţii s-au 
oprit să-mi mai mângâie chelia! 

— Se opresc cu adevărat! Şi putem cobori de pe 
masă! 

— Îți pare rău? Şi mie! Ha, ha, parc-ai fi o bilă de 
popice. 

Se uitau unul la altul, neştiind dacă-i cazul să creadă 
că au scăpat. 

— Uf, îmi plesneşte capul! Tib se sprijini de marginea 

mesei. Credeam că de data asta, gata! 

— Ei, ei, jocul de-a operaţia nu se poate să figureze în 
programul lui All! spuse moale Smith. A fost distracţia 
computerului. 

— Instrumentele se retrag! Şi mesele cu borcane... Te 
pomeneşti că Hidra s-a ruşinat de noi! 

— Şi ne lasă în pielea goală! 

Tib se învioră dintr-o dată: 

— Cine ţi-a spus? la priveşte ce vine pe uşa de colo. 
Un suport cu... 

— Costume de protecţie! Nou-nouţe! Şi centuri la fel! 
Căşti! Mănuşi! Rezervoare cu oxigen solid! Cizme! 
Anihilatorul tău! Farul pe care mi l-ai spart în grotă! 

Berry îşi vântura braţele ca aripile unui ventilator. 

— Nu te mai mira atâta! Echiparea! ordonă Donar. 
Până nu se răzgândeşte! 

Începură să se îmbrace, cu febrilitate, încurcându-se 
în mâneci. Îşi fixară pe capetele rase electrozii pentru 
comanda cerebrală a centurilor. Încercară câteva 
manevre. 

— Kali a mea merge de minune! 

— Şi-a mea. Luăm legătura cu Ortiz? 

Dar Gălbează redevenise pe loc pretenţios: 

— Stai! Încă nu. Vreau centura veche, cu toate 
înregistrările. Mi-a luat-o, afurisit computer. Să mi-o dai 
înapoi, auzi? ameninţă el spre plafon. 

Drept răspuns îşi făcu apariţia un aeroglisor 
decapotabil, cu două locuri, care se opri lângă ei şi 
rămase în aşteptare. 


12; 

călătorit singur. „Uzinele au început iar să lucreze. Nu 
se cunoaşte cauza opririi, nimeni nu bănuie nimic”, 
încercase Yaralde să deschidă discuţia. El nici n-o privi, 
deşi trebuia să-i mulţumească, şi pentru veste, şi 
fiindcă nu-l denunţase şefilor ei că poate repara 
defecţiunea, aşa cum s-a temut, stând de vorbă cu sine 
însuşi noaptea trecută, în pădure. „Se pare însă că 
Hidra nu mai conduce activitatea Centrului industrial. Ai 
noştri presupun că a creat o serie de centre de 
comandă independente şi că ea s-a retras din afaceri.” 
Gluma trecu pe lângă Glyd, fără măcar să-l irite. „Poate 
că te-aşteaptă pe tine!” Nici provocarea nu avu succes. 
„Am pregătit două costume de protecţie, cu rezerve de 
oxigen. Vreau să te însoțesc”, îl mai anunţă fata şi tăcu, 
adică: n-ai decât să faci pe ofensatul, nu mă omor cu 
firea. 

Lângă strâmtoarea Keath găsiră o îmbulzeală de 
vehicule - sănii, elicoptere, gravimobile - şi coloane de 
maşini dezintegratoare aeropurtate şi un tren de 
autotransportoare grele. Se punea la cale forarea unei 
noi galerii; sute de oameni se învârteau de colo-colo, 
dirijaţi de comandantul suprem al brigăzilor ştiinţifice 
de cercetări speciale, căruia Nino Ortiz, cu o mină 
amărâtă şi speriată, îi explica ceva, fără să se facă 
înţeles; câteva ambulante trase de-o parte dovedeau că 
situaţia celor din subteran e dramatică; o staţie de 
magnetorecepţie îşi întinsese antenele peste tot, şi 
servanţii ei se străduiau să prindă un semnal, cât de 
slab, din pântecul muntelui; alte staţii, de biodetectoare 
instalate pe elicoptere survolau strâmtoarea, pipăind 
aerul cu dispozitivele lor complicate. 

— Mi se pare că tunelul a fost blocat. 

— Rămâi aici, porunci Glyd. O să mă descurc singur. 

— Nici să nu te gândeşti! Merg cu tine. 

Işi îmbrăcară costumele peste haine, întorcându-şi 
spatele, dar spaţiul era prea mic şi se stânjeneau unul 
pe altul. 

— Eu nu te iau! se lăsă Glyd în voia furiei strânse pe 
drum. 

— Şi ce dacă? îl înfruntă ea. Nu cumva vrei să intri în 
legătură cu Hidra? 

El înghiţi ironia fără să mai răspundă. Coborâră din 
sanie, cu căştile pe cap. Yaralde avusese grijă să ia 
costume asemănătoare cu ale celor din echipele de 
intervenţie, astfel că nu se făcură de loc remarcaţi, în 
difuzoare, pe lungimea de undă a comandantului 
răsuna un vacarm de glasuri dând şi primind ordine, 
cerând informaţii, comunicând rezultate. După un 
minut, cei doi se lămuriră că pe lângă Berry şi Tib mai 
fuseseră închişi în munte încă treizeci de oameni, grupa 
trimisă de Ortiz în ajutor. Comunicaţiile prin 
magnetotransmisie erau întrerupte şi nu se ştia nimic 
nici de soarta acestei grupe. Mai aflară că în strâmtoare 
galeria de acces este într-adevăr blocată, de mai multe 
panouri blindate, după cum dăduseră de veste 
investigatoarele. Distrugerea panourilor era imposibil 
de încercat, pentru că oamenii s-ar fi putut găsi în 
spatele oricăruia dintre ele. In schimb un biodetector 
fusese instalat de Hidră deasupra primului panou şi 
cerceta cu atenţie pe toţi cei care treceau pe acolo. 

— Te caută pe tine! îi şopti Yaralde lui Glyd. Să ne 
grăbim! 

Ocoliră maşinile strânse una în alta, dar abia apucară 
să le depăşească şi ele se puseră în marş, 
dezintegratoarele înainte, pe sus şi apoi 
transportoarele, scrâşnind din şenile, afundându-se în 

zăpada pufoasă. Musonul sufla mereu cu aceeaşi tărie, 
în rafale. 

Merseră mult, pe marginea şoselei, pe urmă în 
spatele maşinilor, prin mijloc. Un grup de tehnicieni li se 
alăturară la intrarea în strâmtoare şi discutară cu ei, 
fără să-i suspecteze. Se duceau să schimbe echipa de 
gardă de la panourile din coridorul de acces. Yaralde le 
zise că ei doi au misiunea de a supraveghea 
respectarea traficului orar de către transportoare, dar 
că ar vrea, până începe forarea noii galerii, să vadă 
drumul pe unde trecuseră dispăruţii. Fură invitaţi de 
tehnicieni să-i urmeze. 

Îndată după ce intrară în tunel, biodetectorul Hidrei îl 
recunoscu pe Glyd. O sirenă prinse să fluiere ascuţit şi 
panourile glisară succesiv în lături, ca nişte cortine de 
teatru: unul, două, cinci. Incremeniţi de surpriză, 
oamenii priveau coridorul luminat dinaintea lor, 
neîndrăznind nici să intre, nici să anunţe neaşteptata 
schimbare, de teamă că sunt victimele unei halucinaţii 
colective, că li se întinde o cursă. 

Yaralde păşi prima în culoar şi-l trase de mână pe 
Glyd, apoi îl împinse în faţa ei: 

— Mergi! Mergi, pe tine te vrea! 

Pe lângă pereţi se înşirau, într-o parte şi-n alta, roboţi 
mari şi mici, cu luminile scânteind, şi se adunau cuminţi 
după trecerea celor doi, ca o gardă; iar alţii, mergând 
înainte, le deschideau drumul şi le anunțau sosirea. 
Zgomote înfundate, de explozii şi prăbuşiri, cum avea 
să se afle mai târziu, răsunau vag în masa muntelui, la 
o imprecisă depărtare. Hidra îşi continua opera de 
distrugere a monstruoaselor ei creaţii, îngropa sub lavă 
şi pietre „menajeria” şi căile ce duceau într-acolo, 
laboratoarele şi instalaţiile de existenţa cărora, cu toate 

cercetările lui, Nino Ortiz n-avusese habar. 

Glyd nu dădu atenţie acestor vuiete neliniştitoare. Cu 
răsuflarea tăiată de emotie, îşi continua marşul triumfal 
printre automate. O bucurie surdă, adâncă urcă în el, 
nu pentru că reuşise, doar apărând aici, să deschidă 
drumul blocat, nu pentru că auzea în cască ştirile 
transmise cu înfrigurare şi comentarea cu stupefacţie a 
victoriei lui, aproape nici pentru că aducea salvarea 
unor oameni ce se putuseră socoti pe bună dreptate 
pierduţi - ci pentru că deodată, când se aşteptase mai 
puţin, îşi retrăia intens copilăria, cu exact aceleaşi 
senzaţii ca în jocurile lui prin astronava pustie, cu 
grămada de roboţi-prieteni şi roboţi-învăţători, în lumea 
din care era mândru pe-atunci că face şi el parte, a 
automatelor. Ştia atunci, i se spusese că în spatele 
fiecărei maşini e un om, creatorul, şi printre ele se 
simţea uneori, cu o acută luciditate, învăluit şi protejat 
de acest creator al maşinilor, ascuns undeva, în afara 
navei. La fel, acum. ÎI simţea, nelămurit, pe All. All 
supravieţuise acolo, în creierul complicat al Hidrei şi 
regiza parada pe placul lui Glyd. All, care era Hidra, îi 
deschisese porţile galeriei, All îi încurca printre picioare 
robotul ăsta pricăjit şi hazliu, ca un pitic, care se dă 
tumba, All îi clipea şiret cu ochiul-far de după colţul 
tunelului: vezi, ce-ţi spuneam eu, băiatule, băiatule? 
Încotro fugi de tine, Glyd, pe cine umbli tu să mai înşeli? 

Şi nu caricatura cu barbă şi baston a lui All, cum şi-l 
imagina Glyd în pădure, nu aspru, nu mohorât, nu rău, 
aici era All adevăratul, ironicul, hotărâtul, aprigul; 
glumeţul, entuziastul, neînduplecatul All. A zâmbit din 
colţul buzelor către puzderia lui de adversari şi acolo, în 
rândul din faţă, stătea şi moartea: „E dreptul meu la 
victorie, stimaţi colegi! Astfel nu putem lua lupta de la 

capăt.” 

Merg de multă vreme, încet, fiind aşa mulţi şi unii aşa 
de greoi. A trecut aproape o oră. lată însă o cotitură, la 
dreapta; o trapă s-a deschis şi aici e o scară, 53 de 
trepte. Automatele au rămas afară, în rânduri strânse, 
înapoia cărora se îmbulzesc oameni veniţi în goană, unii 
cu căşti, alţii fără, asudaţi şi plini de zăpadă, cu părul 
vâlvoi. Şi tac, şi-i privesc pe Glyd şi pe Yaralde ca pe 
două arătări din altă lume. Doar ropotul greu al 
picioarelor nerăbdătoare şi al roţilor, al şenilelor, al 
suporţilor atâtor roboţi şi-al motoarelor şi centralelor lor 
în funcţiune. 

Incăperea largă, frumos luminată, adăposteşte şiruri 
de fotolii şi acolo alţi oameni. Dispăruţii care apar. Doi 
au capetele rase, ca nişte bile de popice. Mulțimea 
trece de roboţi şi se repede înăuntru, începe haosul 
întrebărilor, se dezlănţuie tipetele, discuţiile. 

Glyd îşi roteşte ochii peste feţele aprinse de bucurie, 
îi face un semn discret Yaraldei şi, pe lângă perete, 
neobservaţi amândoi părăsesc încăperea. 

Nino îi cuprinse afectuos cu câte un braţ pe fiecare şi 
le făcu semn să intre în biroul lui. Pregătise, în cea mai 
mare grabă, un adevărat festin, aducând pentru asta o 
masă rotundă şi trei scaune cu spătar înalt. Mâncarea şi 
băutura, doar cu un minut înainte aranjate, îi aşteptau 
îmbietoare. 

— Eroilor! îi bătu Nino pe umeri. V-am pregătit o 
surpriză plăcută, o meritaţi, nu? Alături... Eileen şi 
Astrid... După ce stăm puţin de vorbă... şi să mai 
prindeţi puteri, aşa-i? 

Cei doi se priviră reciproc, nesiguri de ei, cu jenă. 
„Asta ne mai lipsea, îşi spuse Tib, înduioşat fără veste. 
Eileen a venit, desigur, ca să se convingă dacă am 
rămas întreg. Biata fată!” 

— Astrid îmi joacă întotdeauna farse, şopti Gălbează, 
rostogolind în orbite nişte ochi ameninţători. Numai să 
nu fi adus şi copiii. Ce, de neveste ne arde acum? 

Tib ridică uşor din umeri, cu totală resemnare. 

Vopsitură era dulce şi serviabil, parcă visul vieţii lui 
fusese să stea la dispoziţia celor doi, şi, în fine, îşi 
vedea speranţele împlinite. Mii de gesturi ocrotitoare şi 
admirative stăteau mărturie dorinţei sale vii de a 
celebra succesul întoarcerii cu bine a prietenilor din 
subterane. Il părăsise pe comandantul suprem al 
brigăzilor la mijlocul unei fraze, fără să-i mai acorde nici 
atenţia unei scuze de circumstanţă şi alergase să-i 
culeagă pe vechii şi de fapt atât de dragii lui camarazi 
de şcoală, să-i aducă aici şi să-i sărbătorească într-un 
cadru intim, numai între ei, bărbaţii. Femeile nu fac 
decât să încurce totul, asta-i părerea lui, de om păţit.... 
Donar, pe care Hidra, cu grozăviile ei, abia izbutise de 
vreo două ori să-l facă să-şi piardă cumpătul, era acum 
de-a dreptul zăpăcit - o spaimă amestecată cu 
încântare - la avalanşa de laude, semne prieteneşti şi 
dovezi ale bunelor intenţii. Totuşi prea multe, prea 
ostentative, îl cunoştea prea bine pe Nino ca să nu se 
neliniştească. Pe când Berry, - care în mod obişnuit, 
după încheierea misiunilor redevenea acelaşi veşnic 
neajutorat, învârtindu-se pe lângă Donar ca un pudel în 
jurul stăpânului, - de data asta îl trăgea de mânecă, îi 
dădea coate, îl lovea ca din întâmplare peste picior şi 
născocea încă o mie de alte trucuri ca să-i atragă 
atenţia să se ţină tare pe poziţie. Atitudinea sa era atât 

de nouă pentru Tib, încât acesta începu să-l 
suspecteze, nu de alta, dar abia scăpaseră din capcana 
maşinii... 

— Să vă spun drept-drept, zâmbi Ortiz pe când 
umplea paharele, aproape că nu mai nădăjduiam să vă 
revăd. După întreruperea legăturii... dar cred că sunteţi 
frânţi de oboseală, vi se citeşte pe chip. 

— Da... peri albi... îngăimă Crispatul şi se foi pe 
scaun, încurcat. 

— Ha, ha, ha, ha, reuşită, reuşită glumă! se amuză 
Nino, cu cea mai senină încântare. Peri albi - şi voi, ha, 
ha, sunteţi raşi pe cap! 

— ÎI... hm! ÎI cunoşti pe cel care ne-a salvat? încercă 
Tib să amâne clipa grea a înfruntării. „E băut?”, se 
întrebă în acelaşi timp, dorind să-i găsească lui Nino o 
scuză. 

Gazda ezită vizibil, scrutându-i pe amândoi cu o 
atenţie prea puţin potrivită mutrei sale fericite şi 
bonome. 

— Hai, treacă, făcu el cu ochiul, doar mergem pe 
încredere, nu, băieţi? Mi s-a raportat că e un anume 
Glyd şi mai nu ştiu cum. L-au dibăcit ai mei după codul 
biologic, cu un detector. A şters-o imediat după găsirea 
voastră şi e în drum spre... Dar ce tot zici „salvat?” îşi 
luă seama, parcă furios că a spus prea multe. N-a avut 
niciun rol, să ţineţi minte! S-a nimerit să treacă prin 
sector tocmai când Hidra a decis să vă elibereze şi-a 
intrat şi el în galerie, să caşte gura. Apropo de gură, ia, 
mai serviţi şi de-aici! Un vânat excelent. Daţi farfuriile 
încoace! 

Berry îşi mişca picioarele pe sub masă ca un ciclist în 
momentul sprintului final. Tib se hotărî să-şi ia inima-n 
dinţi. 

— Nino, până la urmă... escapada noastră... 

Aerul lui plouat sau un al şaselea simţ îl făcură pe 
comandantul de brigadă să rămână cu furculiţa şi 
cuțitul în văzduh, ca şi cum s-ar fi pregătit să-l taie pe 
însusi Donar. 

— Ce? 

— Noi n-am adus nicio imprimare din subteran, zise 
acesta, aşa de încet, că până şi Gălbează nu desluşi. 
Adică, stai să vezi... 

— Nu! Nu, e o glumă, îşi făcu Ortiz curaj. Nu cumva 
sunteţi supăraţi că am discutat un pic... un pic mai 
altfel, când v-am trimis să cercetaţi sectorul? Da, chiar? 
Ei, doamne, nu le lăsă răgaz să răspundă, Tib, Berry! 
Prieteni, se poate? Doar nu m-aţi luat în serios?! 

— Uite, interveni Smith din colţul lui, toate bune şi 
frumoase, numai că centurile noastre... 

— Centurile? Vi s-au defectat? 

— Nu tocmai. Ne-au fost luate... de Hidră... care ne-a 
dat altele în schimb! îşi recăpătă graiul Tib. 

Ortiz lăsă să-i cadă tacâmurile din mâini, se rezemă 
încet de spătar şi privi lung la amândoi, printre gene. 
Degetele-i tremurau, fu nevoit să-şi strângă palmele 
una în alta şi le lăsă, împreunate, pe genunchi. 

— Dacă nu mă-nşel, se miră el cu bună ştiinţă, pentru 
asta cred că trebuie să fiţi dezbrăcaţi. Şi pe urmă 
centurile nu sunt simple curele, să desfaci catarama şi 
gata... 

Donar nu învățase nimic din amarnica aventură în 
pântecul lui Nanga Parbat, altminteri de ce amenințările 
strecurate de Vopsitură printre cuvinte l-au derutat din 
nou, de ce l-au făcut prevenitor? Nu-i promisese lui 
Berry să ceară o comisie de anchetă, să-l demaşte pe 
Nino? 


180 


— Stai să-ţi explicăm! se grăbi să-l liniştească pe 
Ortiz. N-am vrea să-ţi închipui că... 

— Scurt! îi tăie acesta cuvântarea. Aveţi centuri 
asupra voastră, da sau nu? 

— Avem. 

— Atunci ce... abia îşi stăpâni comandantul o 
sudalmă. 

Berry sări în picioare, roşu de mânie şi începu să-şi 
scoată, cu mişcări precipitate, costumul de protecţie. 
Tib se uită la el consternat, aproape neînţelegând ce 
vrea  timidul, mult prea  rezervatul de-altă dată 
Gălbează, acum de nerecunoscut. 

— Ce-i cu tine? 

— Treaba mea ce-i cu mine! îl repezi Berry, cu o furie 
ce-l surprinse şi pe comandant. Lasă-l să-şi bată joc, 
dacă-ţi place! Eu n-am de gând! 

Îşi scoase, cu smucituri întărâtate, combinezonul şi 
hainele uşoare de dedesubt, rămânând gol, încins doar 
cu noua Kali dăruită de Hidră. 

— la ascultă, îşi aminti Nino că trebuie să devină 
autoritar, lasă scenele de prost gust. Ce te-a găsit? 

— M-a găsit ce m-a găsit! îl îngână Gălbează. 
Misiunea s-a terminat. Nu mai eşti comandantul meu. 

Formă cifrul de siguranţă şi deschise anevoie 
clapetele închizătorului de pe şold, apoi desprinse 
chingile subţiri, totul cu aceleaşi gesturi repezite, 
nervoase. 

— Berry! Nu trebuie... vru să-l reţină Donar. 

— Dacă ai fi în stare să te ţii de cuvânt, ai face ca 
mine. Poftim, - aruncă centura jos, la picioarele lui 
Vopsitură. la-o! Unde e Astrid? Vreau să mergem acasă. 

Tib nu-şi mai revenea din uimire. Se chinui să-şi 
aducă aminte când îl mai văzuse pe Gălbează 

pierzându-şi controlul. Nu, nu exista nicio amintire, şi 
din nou aruncă toată vina asupra Hidrei, pentru că 
altfel... 

— Ajunge, te cred! îşi regăsi zâmbetul Nino. lartă-mă! 
Aţi trecut, îmi dau seama, prin pericole serioase, ai 
dreptate să te simţi jignit... Totuşi e şi interesul vostru... 
Bănuiesc că sunteţi dornici să reluaţi cercetările. În alte 
condiţii, cu promisiunea unei securităţi depline... 

— Sub comanda ta, adică? îl ironiză Smith. 

— Nici nu-i mare nenorocire că Hidra v-a luat 
centurile cu înregistrări! urmă celălalt repede, dornic 
să-i acopere cu un nou val de bunăvoință. Ne-a rămas 
cogitoscopul... 

— Perfect! strigă Berry surescitat. Am ajuns şi-aici. 

— Alta acuma! Ce tot vreţi? începu comandantul să 
arate că şi-a ieşit din fire. Trebuie să recurgem la 
cogitoscop, să vă amintiţi cât mai exact toate 
întâmplările şi să le imprimaţi pe bandă. Ce naiba! V-aţi 
pierdut memoria? 

— Nu ne-am pierdut-o, continuă Berry, vădit grosolan. 
Se îmbrăcase la loc, dar nu se mai aşeză pe scaun, ci 
stătu în picioare lângă Donar, cu gândul să plece cât 
mai curând. Plimbându-ne însă prin „Pho Chu”, acolo 
unde am fost trimişi neregulamentar, am tras unele 
concluzii. 

— Ajutaţi-mă să pricep, insinuă comandantul, la fel de 
maleabil, deşi întrevedea răspunsul. 

— Nino, dădu din colţ în colţ, Tib, împărțindu-se între 
teama de răzvrătire, uluirea provocată de reacţia 
spontană a lui Berry - alt Berry, străin şi pe care nu-l 
cunoscuse niciodată - şi îndemnul de a-l urma. Nino, e 
peste putinţă... să mai... 

Comandantul pricepuse, dar era prea viclean şi prea 

îngrijorat ca să lase frâu slobod furiei şi excesului de 
autoritate. Privi în altă parte, să nu se trădeze şi-şi 
apăsă mâinile pe genunchi, luptând să stăvilească 
năvala gândurilor. Broboane de sudoare prinseră să-i 
alunece de-a lungul cheliei ridicole, pe frunte şi în jos, 
pe obraji. Tib parcă-şi înghiţise limba. Se întoarse 
şovăielnic spre Gălbează, implorându-i ajutorul. 

— Nu dorim să mergem cu tine la cogitoscop! se 
îndură Smith să termine explicaţia. Socotim că n-ai 
dreptul să dispui de banda cu amintirile noastre. 

— Neexecutare de ordin, replică Ortiz cu 
promptitudine. 

— Cerem o comisie de anchetă! zise răspicat Berry, în 
timp ce Tib se cocoşa deasupra mesei şi-şi strângea 
umerii ca-n aşteptarea unei lovituri. 

— O ce?! 

Nino crezu că n-a auzit bine. 

— Vom preda comisiei banda, la vremea potrivită. 
Inclusiv cu înregistrarea dispoziţiei pe care ne-ai dat-o, 
de a intra singuri în subteran. E cazul, comandante! 

— Până una-alta, fără ordinul meu nu părăsiţi Valea 
Rupal... 

* 

O comisie Îi chemă, într-adevăr, a doua zi, dar nu 
întrunită la cererea lor - care străbătea greu 
cancelariile cu birocraţi ale brigăzii - ci într-o anchetă 
cerută de comandantul suprem asupra cauzelor 
stagnării producţiei în centrul industrial şi ale ieşirii din 
funcţie a Hidrei. Componenţii comisiei, patru experţi în 
vârstă şi respectabili şi un tânăr şef de brigadă, 
apăruseră în biroul lui Ortiz pe nepusă masă, începând 
cercetările chiar cu Nino. Bătrânii se asigurau reciproc 
că totul se reduce la o formalitate, dar tânărul, plin de 

zel, dorea să descopere cu orice preţ ce se ascunde în 
măruntaiele computerului. Colegii săi îl priveau 
îngăduitor - „ce vreţi, slăbiciunile vârstei, demnitatea 
funcţiei, lăsaţi-l!” - şi-i atrăgeau atenţia, cu destulă 
delicateţe de altfel, asupra volumului uriaş de muncă şi 
a inutilităţii eforturilor. Important este, spuneau ei, că 
producţia s-a reluat, aproape fără pierderi şi cu acelaşi 
program de autodezvoltare a complexului uzinal ca şi 
mai-nainte. E de presupus că stagnarea temporară 
marchează momentul trecerii centrului de sub 
conducerea directă a Hidrei sub aceea a computerelor 
construite de ea şi cu existenţă autonomă, specializate 
pe ramuri şi cicluri de fabricaţie. Experții se pregăteau 
să pună cap la cap datele strânse de oamenii lui Nino în 
timpul opririi uzinelor şi să argumenteze cu ele propriile 
lor supoziţii, lăsând la o parte, deocamdată, cauzele 
care-o  determinaseră pe Hidră să renunţe la 
conducerea centrului industrial, când comandantul de 
brigadă ceru audierea lui Tiberiu Donar şi a lui Berry 
Smith. Ceea ee dovedea că e bine documentat şi că n- 
are de gând să subscrie punctului de vedere al 
celorlalţi. Interesat să aibă o copie a benzii cu amintirile 
celor doi, Nino trimise îndată să-i caute şi avu grijă să 
relateze comisiei, în culorile cele mai vii, actele lor de 
indisciplină, anunțând că a înaintat un memoriu la 
comandamentul suprem pentru sancţionarea drastică a 
vinovaţilor. Se bucură, adăugă el că distinsul coleg 
doreşte să-i aducă aici pentru cercetări, poate aşa îi va 
convinge să se supună probelor la cogitoscop. 
Respectabilii experţi, obişnuiţi cu efectuarea unor 
controale de rutină, aproape se bucurară că au 
descoperit şi nişte culpabili, cum cereau uzanţele, 
pentru întocmirea unui raport cât mai bine pus la punct. 


184 


Of, birocraţii cu ochelari de cal! Ei aveau să propună ca 
Hidra să-i fie lăsată lui Ortiz, conform cererii acestuia, în 
vederea unui control minuţios şi eventual a unor 
reparaţii, mai cu seamă că undeva apăruse ideea că 
maşina poate fi utilizată, în bune condiţii, la echiparea 
unui alt mare combinat ce se construia în Antarctida. 

Vopsitură avea toate motivele să fie mulţumit de cum 
mergeau lucrurile: scăpase deocamdată fără niciun 
necaz din partea oficialităților şi, în acelaşi timp, îi silea 
pe cei doi să-i pună la dispoziţie materialul privind 
cercetările de la „Pho Chu”. Singură insistența tânărului 
comandant de brigadă de a se căuta imediat cauzele 
ieşirii din uz a maşinii i se păreau deplasate, totuşi 
numai vag neliniştitoare, deoarece la agitația lui ceilalţi 
se arătaseră prea puţin receptivi. 

Tib şi Gălbează fură trecuţi prin cogitoscop îndată 
după sosire şi, declanşată de transa hipnotică, memoria 
lor reproduse fidel întâmplările din subteran, 
neomițându-se niciun gând şi nici cuvintele schimbate 
pe parcursul acelor dramatice ore de încercări. Maşina 
complexă a înregistrat pe numeroase benzi amintire cu 
amintire. Aluziile referitoare la atitudinea lui Vopsitură - 
şi care ieşeau clar în evidenţă din discuţiile purtate de 
Smith şi Donar în subterane - rămaseră simple aluzii, 
pe câtă vreme actele vădite de indisciplină - defectarea 
intenţionată a centurii lui Berry, refuzul de-a lua 
legătura cu Nino după prima părăsire a Hidrei, când îl 
aveau alături şi pe Rick, refuzul mai apoi de a-i livra 
comandantului rezultatele cercetărilor lor - apăreau 
acum clare şi de necontestat. Bătrânii experţi ai 
comisiei nu întârziară să-şi manifeste nemulţumirea şi 
chiar Senuofo, comandantul de brigadă, dezaprobă în 
gura mare aceste atitudini, fapt ce justifica o dată mai 

mult sancţiunile propuse de Nino Ortiz. 

După terminarea înregistrărilor, când Berry şi Tib se 
pregăteau de plecare, Senuofo îi chemă de-o parte să-i 
întrebe ce părere au despre ciudata dereglare a Hidrei 
şi presupusul program paralel dat de All. Le dădu o 
copie a benzii cu amintiri - era dreptul lor s-o primească 
şi n-o refuzară - îi descusu pe îndelete şi le ascultă cu 
atenţie plângerile la adresa lui Nino, dar le repetă iarăşi 
părerea sa, că au comis un act de nesupunere. „Dacă ai 
fi în măsură să ne judeci fapta, îl întrebă Tib, acum, 
după ce ţi-am povestit totul, ne-ai da dreptate ori ne-ai 
sancţiona?” „V-aş pedepsi, răspunse fără nicio ezitare 
Senuofo. Aţi dăunat peste măsură cercetărilor cu 
încăpăţânarea voastră de-a rezolva singuri enigmele. 
justificată sau nu şi ambiția asta. N-aţi făcut decât să 
bravaţi şi cu ce ne-am ales? Hidra a nimicit în întregime 
sectorul «Pho Chu». Doar amintirile voastre mai există, 
palidă mărturie a ceea ce-a fost.” 

Donar îl privi cu neascunsă dezamăgire pe tânărul 
comandant, clătină din cap şi ieşi, urmat de Gălbează. 
Adevărul era că începuse să-l cuprindă frica, din nou, o 
teamă de alt fel, faţă de sine. Simţea iar cum gândurile 
i se rătăcesc, ca şi-atunci, în lunga conversaţie cu Nino, 
cum se înfundă ca într-un labirint, în căutarea unei 
certitudini. 

PARTEA A DOUA 


14. 


Moa alerga desculță, sprintenă, abia atingând cu 
vârful picioarelor mozaicul terasei circulare. Simţea 
mângâierea inefabilă a vântului domol; briza răcoroasă 
a dimineții i se scurgea de-a lungul braţelor, i se 
înfăşură ca o eşarfă pe după gât, îi îmbrăţişa umerii, îi 
atingea timid obrajii, se încurca în buclele lungi, 
mătăsoase, de păr auriu. Un chiot lăuntric pulsa o dată 
cu sângele fetei, se urca, se rostogolea, i se 
îngrămădea în piept, sufocând-o. 

Natura fusese generoasă cu Moa, dăruindu-i un chip 
prelung şi fin, cu nas cârn, lipsit de vulgaritate, frunte 
largă şi ochi verzi, migdalaţi şi strălucitori, şi un corp 
suplu, înalt, ale cărui linii perfecte trădau cu prisosinţă 
devenirea femeii de mai târziu. Trăind foarte mult în 
aer liber, îndrăgostită de soare şi vânt, fata părea 
sculptată cu fineţe din abanos, atât de închisă la 
culoare îi era pielea. 

Bătrâni sau tineri, fără excepţie, bărbaţii o înconjurau 
cu admiraţie nestăpânită, îi căutau privirile, îi pândeau 
fiecare gest. Dar Moa nu dădea doi bani pe zâmbetele 
şi exageratele lor atenţii, se apăra de insistenţe 
purtându-se dezinvolt, camaradereşte cu toţi. Prima şi 
ultima ei pasiune rămăsese încă natura. 

Crescuse pe țărmurile vestice ale Africii. Munţii şi 
nesfârşitele întinderi de apă ale oceanului i-au trezit 
gustul călătoriilor, imprimând în structura ei intimă o 
trăsătură nedefinită, ca o perpetuă chemare spre 

necunoscut. l-ar fi plăcut să rătăcească oriunde, fără să 
rămână prea mult timp într-un loc, fără să se întoarcă 
pe aceleaşi meleaguri, mereu uimită că nu ştie nimic şi 
trebuie să afle, străină şi apropiată de oameni, 
necunoscând pe nimeni clar, pe toţi socotindu-i 
prieteni. De aceea alaltăieri, când bunicul Pliss, decanul 
de vârstă al familiei a chemat-o pe insula sa din Pacific, 
a fost fericită. 

inspiră adânc. Continuă să meargă în vârful 
picioarelor, din ce în ce mai încet. Bunicul Pliss se va 
trezi abia după o jumătate de oră. Moa ridică braţele, se 
aplecă, respiră lin. „Ciudat mai trăieşte bunicul, retras 
aici, pe insula asta vulcanică. Oare cât timp mi-ar trebui 
să înconjur insula mergând pe jos?” 

Săritură... Bustul aplecat înainte. Braţele întinse... 
Inspiraţie, expiraţie... 

Un zid înalt, din blocuri necioplite de calcar şi 
mărgean formează un gigantic inel, aproape paralel cu 
faleza, construit chiar în baza fostului vulcan. In 
punctele cardinale, patru porţi străjuite de turnulețe 
anacronice păzesc căile de acces pe insulă. La nord, 
câteva platforme plutitoare, conturând debarcadrul. 
Diguri arcuite apără minuscula radă portuară. Un iaht 
impozant şi numeroase alte ambarcaţiuni îi stau lui Pliss 
permanent la dispoziţie... 

Fata a transpirat. Încă opt exerciţii, apoi va sări de pe 
trambulina terasei în bazin. Delfinii abia aşteaptă să se 
joace cu ea. 

Insula are cinci terase circulare, cinci grădini cu floră 
de pe cinci continente. Moa locuieşte lângă cea de-a 
patra, cu palmieri şi tufe înmiresmate de ylang-ylang. 
Parfumul lor îi învăluie dimineaţa balconul, iar jos 
maimuţele fac o hărmălaie groaznică, scot ţipete 

ascuţite, zbenguindu-se nebune printre liane şi arbori 
tropicali. 

„Vezi, să nu arăţi că te miră cum trăieşte bunicul 
Pliss. E tare bogat. Duce o viaţă ciudată. Are manii cu 
care va trebui să te obişnuieşti. E un extravagant”... 
Mama i-a spus asta, luându-şi rămas bun, şi zâmbea, 
întristată. De ce era tristă? Se despărţiseră pentru puţin 
timp. O să-l roage pe bunicul s-o cheme aici şi pe ea... 

Păsările ţipă deasupra oceanului cu ape verzi, 
albastre, roşii. Soarele s-a ridicat pe orizont. Oglinzi 
sinuoase apar şi dispar pe suprafaţa lichidă. O navă se 
pierde în depărtare. Fata nu se mai satură privind. A 
încremenit pe trambulina elastică, arcuită sub 
greutatea ei. Jos, în bazinul oval, cei doi delfini sar 
mereu din apă, scoțând strigăte nazale. Dar ea nu se 
îndură să se arunce. 

— Moa, unde eşti? răsună o voce gravă şi limpede. 

— Aici, bunicule, strigă, întorcând capul. 

Pe terasă îşi făcu apariţia un fotoliu autopropulsat, în 
care, sprijinindu-se pe pernuţe multicolore, sta Pliss. 
Fata alergă repede spre el. 

— Bună dimineaţa, bunicule! 

— Bună, bună, dar e cam răcoare. 

Bătrânul îşi strânse la gât reverele halatului lung, 
vişiniu, cu mâneci largi, care semăna cu un ulster de 
odinioară. 

— Briza abia se simte, rosti Moa îngrijorată, 
scrutându-i chipul palid. 

— Am dormit prost, mormăi Pliss şi scoase din 
buzunar o batistă albă, mătăsoasă, cu care începu să-şi 
şteargă ochii. 

Moa nu ştiu ce să răspundă. Privi lung la decanul de 
vârstă al familiei - şi ea era o părticică din clanul Ortiz, 

oameni robuşti, sănătoşi, longevivi. Pliss îi depăşise pe 
toţi. Viguros, lucid, cu umeri largi, deşi împlinise 136 de 
ani, conducea încă destinele familiei, în dimineaţa 
aceea însă, capul său puternic, cu maxilare pătrate, 
cădea mereu înainte, nesigur. Sub fruntea înaltă, ochii 
mici, rotunzi şi strălucitori erau înconjurați de pungi 
albastre. Pielea obrajilor zbârciţi căpătase o paloare 
vizibilă. Nasul lung, cu nări late părea mai unsuros ca 
de obicei. Numai buzele subţiri, căzute la colţuri, trădau 
aceeaşi hotărâre de a se ţine tare cu orice preţ. 

— Să-ţi aduc boneta? îndrăzni Moa. 

— Cât păr am, îmi ajunge, hârâi Pliss, dându-şi capul 
pe spate şi lăsând mâinile să-i cadă în poală. 

Inchise ochii, ca şi cum şi lumina soarelui l-ar fi 
indispus. 

— Te-ai sculat mai devreme... 

— Văd galben, şopti Pliss. Xantopsia mea iar îşi face 
de cap. 

— N-ar trebui să-ţi iei doctoriile? întrebă fata, ştiind 
câţi nervi îşi consumă moşneagul din cauza bolii. 

— Nu, lasă... Nu te mai alarma atâta, bombăni sever, 
deschizând brusc ochii. Pastilele nu-mi plac. Sunt 
amare. La urma-urmei, bine că văd. Ochelarii îmi dau 
amețeli. 

O fixă insistent pe Moa, gândindu-se parcă la altceva. 

— Pot să lipsesc un sfert de oră? Aş face o baie, zise 
ea repede, socotind că prezenţa-i e inutilă. Sau vrei să 
mănânci puţin? Să comand o cafea cu lapte? 

— Nu mi-e foame, zâmbi amar Pliss. Am zile când 
mănânc numai spre seară. Făcu o scurtă pauză. L-ai 
cunoscut pe Felt? 

— Felt? repetă Moa, derutată. 

— Lucrează cu Nino în Valea Rupal. Mi-e nepot după 

cuscra Odette şi ţie văr de-al 14-lea, un gogoman cu 
pretenţii de intelectual. Dacă nu l-aş avea pe Tonny, 
computerul, m-aş încurca. El calculează naşterile, 
decesele şi gradele de rudenie ale membrilor familiei. 

— Nu... nu mi-aduc aminte de Felt. 

Moa se repezi să sprijine capul bătrânului, care 
alunecase pe spetează într-o parte. 

— Pune-mi o pernă, porunci Pliss, cu un fel de 
încântare la atingerea degetelor ei. 

Moa trase din spate o pernă verde şi i-o aşeză sub 
cap. 

— Acum te simţi mai bine? 

— Da. Mulţumesc... L-am chemat aici pe Felt. Trebuie 
să sosească. 

— Atunci să-mi fac repede baia şi mă îmbrac. 

Pliss zâmbi cu greu: 

— Nici vorbă! E mai bine să te cunoască aşa. 
Costumul ăsta te prinde de minune. 

Moa făcu ochii mari. 

— Bunicule... 

— la spune-mi, ţie nu-ţi plac băieţii? 

— Nu ştiu... Nu... nu m-am gândit, se bâlbâi fata, 
întrebându-se alarmată de ce bunicul a început să bată 
câmpii. 

— Mai bine, fetiţo, mai bine! Felt ăsta, de exemplu, e 
un porc. Cum vede o femeie frumoasă îşi pierde capul. 
O să facem în aşa fel, încât înainte de-a ajunge la mine 
să te cunoască. 

— Dar nu înţeleg... 

— Nici nu-i nevoie. Îmi dai o mână de ajutor. Nimic 
imoral. La vârstă ta, îţi faci probleme din toate 
fleacurile. O să comunic celor de la debarcader să-l 
trimită aici, la trambulină. Tu te scalzi liniştită. Când îl 

vezi să ieşi din bazin. Asta e tot. 

— Cum vrei, bunicule, îi ocoli Moa privirile, nesigură. 

— Fetiţo, e greu să-ţi cunoşti interesele. Am 
îmbătrânit. Pliss oftă. Şi cu oamenii trebuie să fii atent. 
Altfel se duc de râpă interesele familiei Ortiz. „Parcă 
aiurează”, gândi Moa. O să-ţi explic altă dată! 

Bătrânul întinse mâna, o luă de mijloc şi o întoarse 
uşor către el. 

— Şi cum să mă port? Ce să-i spun? întrebă ea, 
simțind cum îi năvăleşte sângele în obraz. 

— O să aibă Felt grijă de asta! Hai, du-te! 

Mâna bătrânului alunecă în jos de pe mijlocul fetei, se 
opri o clipă pe curba fierbinte şi tare a şoldului, apoi 
căzu inertă lângă fotoliu. Moa alergă la trambulină şi cu 
un salt acrobatic sări în bazin. 

După câteva secunde numai, Pliss se ridică sprinten, 
căscă îndelung, se întinse şi făcu chiar o mică plimbare 
în jurul fotoliului său ambulant. Liniile căzute ale 
obrajilor îşi schimbaseră poziţia şi cine l-ar fi văzut l-ar 
fi invidiat pentru vioiciunea pe care o dovedea. Privirile 
îi rămăseseră însă reci. „S-a umplut familia de gâsculiţe 
neroade, gândi el nervos şi dădu cu piciorul în fotoliu. 
Asta crede că am adus-o degeaba din Africa, 
închipuindu-şi că mi se umezesc ochii de câte ori o văd. 
Plesneşte de frumuseţe şi curăţenie, afurisita... Mor de 
curiozitate să văd cum o să jubileze Felt când s-o afla 
lângă o asemenea bucăţică. 

Apucă fotoliul de spetează şi dispăru, pe uşa pliantă, 
în dormitor. 

* 

„Nu stă rău babalâcul”, îşi zise Felt. Privirile îi 
alunecară cercetătoare peste tot. Inaintă alene, cu paşi 
mici, surprins că nu zăreşte pe nimeni. „După câte mi s- 

au povestit despre el, ar fi fost normal să mă aştepte, 
ce naiba!”, rumegă un început de nedumerire. Se uită 
în urma lui şi scrută repede uşile închise. Chipul său 
rotund, care purta semnele evidente ale exceselor 
culinare, se lungi cât putu, marcând acel efort interior 
de a înţelege, care descompune chiar şi fizionomiile 
mult mai inteligente. „Rabla aia de automat mi-a spus 
că-l voi întâlni pe terasă, lângă trambulină. Probabil că 
undeva a apărut o eroare.” Cu această meditaţie, Felt 
îşi reluă ţinuta demnă, cu pieptul scos în afară şi capul 
lăsat uşor pe spate. Era cam bondoc. Un început vag de 
obezitate Îi  rotunjise formele. Gâtul îi părea 
disproporționat de scurt, în comparaţie cu umerii largi, 
masivi şi cu un bust mătăhălos, străjuit de două braţe 
groase, acoperite cu tufe negre de păr des şi creţ. De 
sub îmbrăcămintea albă, elegantă, protuberanţa 
abdominală se reliefa fără zgârcenie, bine înţepenită pe 
picioare - doi butuci zdraveni, croiţi parcă să sprijine 
cine ştie ce monument turnat în plumb. Cămaşa 
imaculată, fără mâneci, desfăcută la piept, i se făcuse 
leoarcă de transpiraţie în buzunarul cămăşii se lăfăia o 
batistă uriaşă, albastră, cu colţurile atârnânde. Felt 
apelă la ea cu încredere, tamponându-şi faţa, insistând 
îndeosebi pe ceafa acoperită de o podoabă capilară 
cam lungă, lucioasă şi neagră ca smoala. Cu aceleaşi 
mişcări energice reveni la tâmple, sub nas, iar în cele 
din urmă la fruntea nejustificat de înaltă, în lungul 
căreia apăruseră deja riduri adânci. Umezindu-şi cu 
limba buzele cărnoase, roşii, vâri cu grijă exagerată 
batista la locul ei. 

Ajunsese lângă trambulină. Zări sub el, la cinci-şase 
metri, bazinul, în apa căruia Moa tocmai se scufundase, 
jucându-se cu delfinii. lnota cu o graţie diabolică şi 

care-l făcu pe Felt să caşte gura uimit. Fluieră apoi 
încetişor, înecat de emoție, aplecându-se primejdios de 
mult peste balustrada strălucitoare. lar când fata ieşi la 
suprafaţă îi strigă fericit: 

— Hello!... Ce mai faci? 

Moa pufni în râs, oprindu-se în faţa lui şi călcând apa. 

— Hello! răspunse ea. Ce mai faci? 

Felt cobori pe marginea pietruită a piscinei. 

— Cum te cheamă? întrebă, întinzând mâna 
curtenitor spre fată. 

— Moa, surâse aceasta, privindu-l cu evidentă ironie. 
Cred că tu eşti Felt. 

— De unde mă cunoşti? tresări junele plăcut surprins, 
admirându-i neruşinat formele perfecte, graţia şi 
farmecul uluitor, ce-l descumpăneau deopotrivă. 

— Te aşteaptă bunicul. Mi-a vorbit foarte elogios 
despre tine. 

Şi Moa porni să urce treptele de piatră, în vreme ce 
Felt se repezea s-o strângă în braţe. Spre ghinionul său, 
faţa ajunsese sus, iar când el îi înlănţui mijlocul cu 
braţul drept, se smuci cu putere se întoarse şi-l lovi. O 
lovitură scurtă, cu piciorul, direct în bărbie. Felt îşi 
pierdu echilibrul, căzu pe spate şi rămase aşa, zăpăcit. 
La cea mai apropiată fereastră apăru capul bătrânului 
Pliss. Era satisfăcut. Urmărise din cameră, cu ajutorul 
aparatelor toată întâmplarea. 

— Admirabil, scumpa mea, şopti el. Mulţumesc! 

Moa alergă spre camera ei. 


Când Felt îşi făcu apariţia, bătrânul, în fotoliul lui, 
părea că doarme liniştit, mângâiat de soarele luminos 
al dimineţii. Tânărul se apropie timid. Îşi tot aranja 
frizura; păru-i atârna caraghios, în şuviţe groase, lipite 

anapoda pe frunte. Tuşi discret, de câteva ori, pentru a 
atrage atenţia. În acelaşi timp arunca priviri furişe pe 
terasă. Fata nicăieri. O nervozitate surdă îl împiedică să 
se concentreze. Pe pomeţii obrajilor îi apăruseră pete 
vineţii, iar pe vârful nasului o plasă de vinişoare 
roşietice. 

Pliss simula că se trezeşte. Privi spre cer, oftă uşor, se 
răsuci, îşi aranjă pernuţele. 

— Bună dimineaţa, unchiule! rosti Felt, îngrijorat, 
trecându-şi palma peste obraji cu gest instinctiv. 

— Ai o părere cam relativă despre punctualitate, 
tinere, glăsui cu asprime Pliss. 

— Îți... Îţi cer scuze, se pierdu Felt, simțind cum 
picături de sudoare îi alunecă pe nas. 

— Şi în halul ăsta te prezinţi în faţa mea? continuă să 
atace bătrânul, privindu-l cu suveran dispreţ. 

— Am... am vrut să cunosc delfinii, încercă Felt o 
scuză, prea puţin salvatoare. 

— Vrei să zici pe Moa! îi tăie peroraţia moşneagul. 

— Nu... adică mi s-a părut.. . Da, am confundat-o cu... 

— Bine, bine. Comandă, te rog, cafele fierbinţi. Nu pot 
suferi să ronţăi batoanele industriale cu gust de cafea. 
Nu mai am măsele. Felt se înclină ca un chelner stilat. 

— Cum doreşti! 

„Rău îţi mai sucesc mintea femeile, băiete!” îşi zise; 
bătrânul maliţios. Făcu un gest incomplet cu mâna şi-şi 
văzu degetele care tremurau. 

Roboții casnici aduseseră pe o măsuţă scundă ceştile 
mari cu cafea aromată, băuturi răcoritoare şi un fotoliu 
masiv pentru Felt. Unchiul şi nepotul stăteau, acum faţă 
în faţă, fiecare cu gândurile lui. Felt îşi aranjase ţinuta 
înaintea unei oglinzi impozante, revenind pe terasă 
mult mai stăpân pe sine, încântat că muştruluiala 

bătrânului nu avusese şi alte urmări, mai neplăcute. 
Spera s-o mai revadă şi pe Moa, măcar pentru câteva 
minute. Pe de altă parte, aştepta nerăbdător explicaţia 
acestui bătrân zbanghiu, care nu-l chemase de florile 
mărului în somptuoasa sa reşedinţă particulară. 

Felt se aplecă mult, sorbi încet din cafeaua fierbinte şi 
privi pe furiş la gazdă. Moşneagul, cu mâinile uitate în 
poală, se manifesta printr-o totală absenţă, privind 
aiurea, clipind rar, somnoros. Aroma cafelei nu-l 
interesa, pentru că gândurile sale ţeseau cu migală 
plasa în care trebuia să se prindă ţângăul de alături. 
Când, în sfârşit, îl fixă din priviri pe Felt, acesta tresări 
ca şi cum i-ar fi apărut în faţă o reptilă. Pliss continua 
să-l privească insistent, glacial. 

— Cum se simte Nino? 

Bătrânul apucă ceaşca, o duse la gură şi începu să 
soarbă încetişor, cu precauţie. 

— Unchiul Nino? Excelent! Felt se adânci şi mai mult 
în fotoliu, lăsându-se pe spate. E drept că a avut în 
ultima vreme nişte necazuri. 

— Sper că n-a aflat de venirea ta aici. 

— Se poate? Nici vorbă! De altfel Hidra lui All îl 
preocupă în asemenea hal, încât noi nu mai existăm 
pentru el. 

— Mi-ai adus o veste plăculă, aruncă într-o doară 
Pliss, deşi era la curent cu toate întâmplările, ultimul 
raport îl studiase chiar în dimineaţa aceea. 

— Circulă fel de fel de zvonuri fanteziste. 

Lui Felt i se uscase gura. | se păru că zăreşte la o 
fereastră umbra fetei. Inghiţi jumătate din băutura 
răcoritoare aflată în pahar. 

— Ce fel de zvonuri? întrebă indiferent Pliss, ca şi 
cum ar fi fost vorba despre durerea de măsele a unui 

elefant. 

— Complexul uzinal din Nanga Parbat, cred că ştii, se 
află sub directa coordonare a Hidrei. Pe neaşteptate au 
apărut unele dereglări în producţie. Unchiul Nino a 
trimis numeroşi specialişti să afle cauzele. Ultimii doi 
erau să-şi piardă viaţa. Au avut noroc. Se spune că au 
fost salvaţi de un necunoscut, un oarecare Glyd. S-a 
zvonit că acest necunoscut e singurul om care cunoaşte 
atât de bine universul intim al maşinii, încât... 

— Prostii! îl întrerupse celălalt. Ştiam că specialiştii lui 
Nino şi chiar el însuşi au controlat şi controlează în 
permanenţă activitatea acestui computer central. 
Trebuie să fie vreo defecţiune banală pe care băieţii o 
vor rezolva, desigur. 

— Unchiule, insistă Felt, se vorbeşte totuşi că Hidra 
ascunde o taină. 

— Bah! făcu Pliss o strâmbătură. Astea-s poveşti de 
adormit copiii. Pentru ştiinţă, tinere, nu pot exista 
secrete în materie de maşini cibernetice... A! la stai! 
Probabil că de-aia şi-a manifestat Moa dorinţa să 
viziteze Valea Rupal. 

— Moa? Valea Rupal? 

Felt se aplecă înainte, atent. 

— Ce zici, dacă ţi-aş trimite-o acolo, o să ai grijă să 
vadă şi să afle cât mai multe? 

— Eu... unchiule, nu mă cunoşti! sări ca ars Felt, 
ridicându-se în picioare. 

— Cibernetica industrială o interesează în cel mai 
înalt grad, continuă impasibil bătrânul. Consider că este 
de datoria noastră să-i oferim acest, prilej, pentru a se 
documenta cât mai amplu asupra ultimelor realizări. E 
talentată şi-i întrevăd un frumos viitor, spre cinstea şi 
lauda familiei. E rudă cu tine. Asta îţi impune o serie de 

obligaţii severe. Cred c-ai reuşit să afli câte ceva despre 
legile nescrise care ne unesc şi ne dau forţă. 

Felt făcu un pas înainte. 

— Unchiule, o să te convingi! Am s-o învăţ pe Moa cât 
mai multe. 

— Bine, bine, am încredere. Numai vezi, fără prostii! 
Sunt vulpe bătrână şi am mirosit, unele lucruri din viaţa 
mătăluţă. (Fişa lui Felt, închisă în seiful său, cuprindea 
15 000 de cuvinte.) Aşa că fără brutalităţi şi gălăgie. 
Adu-ţi aminte cum s-a însurat Nino cu podoaba lui de 
nevastă! Evident, dacă se vor naşte sentimente nobile, 
n-am nimic împotrivă să vă împrieteniţi. Ai însă de făcut 
faţă numeroaselor tale defecte. Deci... atenţie! Să nu te 
porţi ca un porc! 

— Am înţeles! răsuflă din greu băiatul, cu senzaţia că- 
| aşteaptă fericiri nebănuite. 

— la loc. Nu-mi place să te văd în picioare. 

Felt se aşeză respectuos în fotoliu, dar pe margine, 
gata să sară din nou dacă i seva ivi prilejul. 

— Punct. Să trecem la ale noastre. E vorba de Nino. 

— Unchiul?! 

Felt deveni precaut. „Ce dracu s-a mai întâmplat?”, 
se întrebă în sine, pentru prima oară cu adevărat 
neliniştit. Pliss îşi schimbase atitudinea, devenind pe 
neaşteptate colţuros, rece, distant. 

— După unele zvonuri care mi-au ajuns la ureche, 
Nino manifestă o independenţă recalcitrantă, anarhică. 
Anumite interese familiale ne obligă să luăm măsuri 
preventive. Am nevoie pentru asta de un om inteligent, 
discret şi hotărât. M-am gândit la tine. 

Felt duse instinctiv mâna la piept, acolo unde ar fi 
trebuit să se afle batista lui albastră. N-o găsi, continuă 
mişcarea şi se trezi că se scarpină la subţioară, înghiţi 

în sec, privi cu un aer tâmp la şeful familiei şi se ridică 
încet de pe fotoliu. 

— Ce trebuie să fac? 

— Urmăreşti, în primul rând, toate acţiunile lui legate 
de studierea Hidrei. Întocmeşti rapoarte zilnice. Mi le 
transmiţi personal. Bagă de seamă, nu admit greşeli. 
Sunt în curs de organizare câteva brigăzi experimentale 
pentru paza nucleelor biologice de pe Pluton. Sper că 
nu vrei să faci parte dintre eroii care vor pleca într- 
acolo. Şi mai e şi Moa. N-ar fi imposibil să mă 
răzgândesc şi să anulez vizita fetei în Valea Rupal. 

Pliss goli paharul cu lichid răcoritor, se întoarse puţin 
într-o parte şi privi ursuz depărtările oceanului. 

— Accept, rosti în şoaptă Felt, simțind cum îl inundă 
transpiraţia. 

— Îmi vine să cred că e singura împrejurare când dai 
dovadă de înţelepciune. 

— Pot să-mi iau rămas bun de la Moa? îndrăzni 
grăsanul, rugător şi servil. 

— Nu. Mâine dimineaţă o vei revedea în Valea Rupal. 

— Am înţeles! 

Se înclină stângaci. Îşi strânseră mâinile în tăcere. 
Felt se  îndepărtă ţeapăn. Pliss închise ochii, 
răsturnându-se în fotoliu pe spate şi rezemându-şi 
capul de  speteaza înaltă. După trei minute, 
convingându-se că nepotul a dispărut, apăsă nervos 
butonul aflat pe una dintre rezemătorile fotoliului. 

— Moa, sunt pe terasă. Te-aştept. 

Fata apăru îmbrăcată într-o rochie scurtă, albastră. 
Purta sandale uşoare, iar părul lung şi-l strânsese la 
spate cu o panglică asortată la culoarea rochiei. 

— Mâine dimineaţă pleci în Valea Rupal, la unchiul 
Nino. Acolo te va aştepta Felt. 

— Nu-mi place mutra lui, bunicule, rosti hotărâtă fata. 

— Nici mie. Dar interese majore ne obligă să nu ţinem 
cont de părerile subiective. Ai prilejul să-ţi sporeşti 
volumul de cunoştinţe. Le-am promis părinţilor tăi că te 
voi ajuta să-ţi desăvârşeşti personalitatea. Ai grijă! 
Apără-te de Felt cum ştii şi cum poţi. Şi transmite-le lui 
Nino şi fermecătoarei sale neveste că-i aştept mâine 
seară la „Domino Parc”, în Atlantic. 

— Eu trebuie să-i însoțesc? 

— Evident. Bine că mi-ai adus aminte, voi da dispoziţii 
să fii inclusă pe lista invitaţilor. Asta e tot! Uf! Că multe 
probleme mai ridică o familie unită! 

Pliss închise ochii, zâmbind nevinovat. 

— Te las să te odihneşti, bunicule. 

Mâna bătrânului se ridică scurt, apoi căzu în poală. 
Fata se îndepărtă tiptil, călcând uşor. Dincolo de bazin 
se opri, sprijinindu-şi coatele de balustrada scundă. La 
orizont se ivise un nor fumuriu ce se lăţea cu 
repeziciune. „Vine furtuna”, se gândi ea, întristându-se 
fără veste. Şi tristeţea apăsătoare avea ceva nedefinit, 
ca şi cum fata pierduse, un lucru drag, despre care nu 
va putea spune niciodată, nimănui, nimic. Un delfin 
ţâşni din apa străvezie, strălucind în lumina dureros de 
fierbinte. 

* 

„Gigolo”, o aeronavă de tonaj mijlociu, decolase din 
Valea Rupal la ora şase dimineața. In cabina de 
comandă era răcoare. Cufundat în fotoliu, Nino privea 
ursuz drept înainte. Încredințase pilotului automat 
conducerea navei şi se lăsa acum în voia gândurilor 
neplăcute, sâcâitoare, tocmai bune să-ţi dea peste cap 
orice urmă de dispoziție. Hidra se  dovedise 
inexpugnabilă, iar invitaţia primită de la Pliss semăna, 

ca totdeauna, cu un ordin expres căruia trebuie să i te 
supui, neadmiţându-se scuze sau amânări. Avea 
convingerea că nu poate fi singurul chemat. Adunările 
familiale se organizau cu scopuri precise şi în situaţii 
ieşite din comun. Slabe speranţe deci ca revederea să 
se datoreze unor dorinţe fulminante ale unchilor şi 
verilor de a se întâlni din plăcere, pentru vreo petrecere 
colectivă. 

Nino auzi în spate un foşnet mătăsos. Un parfum bine 
cunoscut îl învălui, accentuându-i indispoziţia. 

— Parcă te duci la o înmormântare, dragul meu, 
glăsui cu inflexiuni melodioase Dina. 

— N-am chef să raportez nimănui în ce ape mă scald, 
se răţoi el simțind cum mâna soţiei i se aşază pe ceafă, 
iar sânul tare şi cald îl împunge în umăr. 

Schiţă o uşoară tentativă de a se retrage. 

— Scumpul meu cioclu, te credeam mai politicos. 
Dina chicoti scurt. Suntem atât de puţin împreună, încât 
azi aş fi vrut să-mi admiri rochia şi să-mi spui măcar 
două cuvinte drăguţe. 

Incepu să se joace cu urechea lui. 

— Sper că Felt a fost mai atent. Se pricepe. 

Smuci capul într-o parte, pentru a se elibera. 
Degetele fierbinţi continuau să-i mângâie lobul urechii. 

— Dar eşti cu desăvârşire absent, stimate soţ. Felt 
asaltează viforos inima unei tinere sălbăticiuni, a cărei 
alură şi fizionomie mi-au amintit, de jungla 
Amazoanelor. 

— Incetează cu inepţiile... Şi părăseşte, te rog, acest 
ton. Nu te prinde. 

— Vai, vai, vai! exageră ea. Ar trebui să primeşti lecţii 
de la bravul cavaler care e Felt. Un maestru desăvârşit 
în materie de femei. Pentru prima oară l-am admirat în 

exerciţiul funcţiunii şi crede-mă că am fost tentată, 
ascultându-l, să-mi schimb părerea despre sexul urât. 
Mă întreb cât timp va rezista Moa în faţa acestui satrap 
rafinat. 

— Cu altceva nu poţi să mă plictiseşti? mârâi Nino, 
trăgând cu două degete de gulerul cămăşii albe care-l 
cam strângea. 

— Zeița asta neagră nu-ţi spune nimic? insinuă Dina, 
pupându-l drăgăstoasă pe chelie. 

— Ce să-mi spună? se resemnă Nino sub avalanşa 
atâtor atenţii. 

Se întoarse puţin şi-şi privi soţia în ochi, aşteptând o 
explicaţie. 

— Mă dezamăgeşti cu perseverenţă, comandante! 
Crezi că Marele Pontif a trimis-o aici întâmplător? 

— Pontif? Ce pontif? şi Nino se strâmbă de parcă i s- 
ar fi dat un bobârnac peste nas. 

— Pliss, cine altul. 

— Asta-i bună! exclamă el, după o scurtă ezitare. Se 
descheie la haina neagră şi trase de papionul mic ce-i 
apăsa beregata. Şi ce să afle? 

— De ce vă scoate peri albi Hidra lui All. 

— Bătrânul a primit de la mine 26 de rapoarte, ce mai 
vrea? 

— Deci admiţi că... 

— Nu admit, i-o tăie iritat Nino. N-avem ce discuta 
despre asta. 

— Nerozi mai sunteţi, dragă, şi tu şi Felt! Puiculiţa vă 
duce de nas pe amândoi. Crezi că Marele Pontif a 
trimis-o aici ca s-o jumulească de pene cavalerul fără 
teamă şi reproş? 

— Nu pricepi că dacă ne-a fost trimisă de el n-am 
încotro? E rudă cu noi, nu pot s-o dau afară din familie, 

din casă, din Valea Rupal. Mai degrabă e altceva. Felt... 

— Un arierat mintal, îl domină instinctele. 

— Aparent, aparent, ilustră doamnă! nuanţă sarcastic 
soţul. Viclenia e calitatea proştilor. Legea compensaţiei. 
Nu sunt sigur încă, dar acest monstru ramolit care 
conduce cu abilitate onorata noastră familie şi-a cam 
pierdut încrederea în mine. N-ar fi exclus să-l 
transforme pe Felt într-un instrument de observaţie 
bine pus la punct, obligându-l să-mi urmărească 
cercetările. 

— La Hidră? 

— Evident. Habar n-ai ce interese sunt la mijloc. 
Computerul ăsta ar putea să răstoarne într-o bună zi... 
dar asta nu te priveşte! 

— Şi Moa? replică dezamăgită Dina. 

— Momeală pentru prostănac. Felt n-o să afle 
niciodată nimic. Pentru că nimeni nu ştie ceva precis 
despre Hidră. lar atunci când se va descoperi taina, Felt 
nu va mai fi lângă mine. Ţi-o promit! 

— Eram convinsă că măcar doi oameni tot au intrat în 
posesia unor informaţii. 

— Crispatul şi Gălbează? tresări Nino. Cine te-a pus la 
curent? 

— Deducţii. N-o să încerci să mă convingi că Berry şi 
Tib sunt nişte nătărăi. lar cât despre celălalt, Glyd, nu?, 
care i-a scos din încurcătură... Tare aş fi vrut să-l 
cunosc. Trebuie să fie un bărbat nostim. 

— Cine te-mpiedică să-l cauţi? rosti calin Nino. Ar fi o 
idee. Numai că nu prea cred să-i semene lui Felt. lar tu 
nu mai eşti ca Moa. 

— Mulţumesc, se îndepărtă Dina, vexată. [i-aş da 
însă un sfat. Aştia doi, Tib şi Berry, sunt singurii oameni 
pe care-ar trebui să pui mâna, ca să-ţi duci la bun 

sfârşit afacerile, scumpe domn! 

— Nu mă învăţa tu pe mine... Uite c-am şi ajuns! 

Coborau în mare viteză deasupra Atlanticului. Se 
însera. Întinderile de apă căpătaseră culori cenuşii. Dina 
privi pe ecran cele cinci insule, care apăreau în imagine 
ca tot atâtea cartonaşe albe, zmângălite de un copil cu 
creioane colorate. 

— Brrr! se cutremură ea. De câte ori am venit aici mi- 
a fost teamă să nu mă înec. 

— Prostii. Nu te paşte niciun pericol. Pliss nu l-a silit 
de pomană să lucreze pentru el pe măgarul ăla genial, 
pe Werner, constructorul de insule artificiale. Habar n-ai 
ce performanţă diabolică a reuşit să tragă aici acest 
şnapan. Platformele insulelor au un pescaj de peste 80 
de metri şi sunt fixate cu piloni direct pe fundul 
oceanului. lţi dai seama ce echilibru? A! Uite-o pe tanti 
Leopoldina. Ca de obicei, cu acelaşi submersibil în 
formă de castravete. L-a vopsit în galben-citron ca să-i 
facă bătrânului o plăcere, amintindu-i de xantopsia lui, 
vindecată de altfel demult, fie vorba între noi! Ce 
atrofie spirituală!... Ei poftim! Trebuie să aterizăm lângă 
lada limbricului ăla metafizic! 

— De cine vorbeşti? 

— De slăbănogul de Alicante. Ptiu! Scârbos individ. La 
ora asta sunt convins că umblă în patru labe pe lângă 
bunicuţul. 

— În patru labe? Îi linge craniul scheletului ăla 
ambulant! 

— Uite ce e, Dina, se ridică Nino în picioare, fixând-o 
sever. Te sfătuiesc să-ţi înghiţi toate aceste expresii 
triviale. Fauna care mişună pe-aici nu digeră produsele 
spiritului. Nu doresc să fiu trimis după un an sau doi să 
curăţ cartofi pe Marte. Ai înţeles? 


204 


— Dragul meu, mă voi strădui să fiu o găinuşă de 
treabă. O să atac frontal problema cinetismului 
contemporan sub aspect ecologic şi pe baze strict 
existenţialiste! 

Făcu o piruetă, ţuguindu-şi buzele carminate, în timp 
ce Nino rămânea încremenit, descoperind abia acum că 
Dina poartă doar urmele vagi ale unei rochii, care-i 
scoteau în evidenţă superba conformatie fizică. 


— Sper că au avut timp berechet să ne dezbrace, să 
ne pipăie şi să ne inventarieze, şopti Dina, păstrând pe 
chip masca unui zâmbet serafic. Nino îi aruncă o privire 
ucigătoare, dar ea nu-şi pierdu cumpătul şi continuă 
maliţioasă: Ştii la ce mă gândesc? Dacă automatele 
astea nevăzute mi-au descoperit pe... partea dreaptă 
alunita aceea în formă de gândac negru, intru în gura 
lumii. Să-l rogi pe Marele Potif să fie discret. Nino o 
strânse cu putere de braţ. Dar rău v-a mai întors pe dos 
Hidra lui All! scânci ea, înroşindu-se de necaz. 

Pătrunseră în holul clădirii unde urma să aibă loc 
întrunirea familiei. Moa şi Felt se aflau la câţiva paşi în 
spatele lor, păşind puţin solemni, puţin emoţionaţi, gata 
să intervină cu mii de atenţii în stânga şi-n dreapta, 
exagerat de politicoşi, aşa cum stă bine generaţiilor 
tinere care ştiu să respecte uzanţele de circumstanţă 
ale momentului. Deşi rezervată în purtări, ca de obicei, 
Moa impresiona prin graţie şi frumuseţe. Rochia albă, 
fără mâneci, vaporoasă, lungă până la călcâie, îi scotea 
în evidenţă culoarea de abanos a pielii şi armonia 
impecabilă a trupului. Un guler şcolăresc, închis la 
gât.Un colan lung, din bobiţe de mărgean roşu îi atârna 
pe piept, subliniind simplitatea fermecătoare a fetei. 
Felt era atâl de fericit, de radios şi de mândru, încât 

sărea când într-o parte, când în alta, gata parcă să-şi 
apere comoara de nişte dulăi ascunşi nu se ştie pe 
unde. Hainele negre plesneau pe el, dar lupta din 
răsputeri împotriva efectelor deshidratării, 
întrebuinţând cu artă o batislă mare. 

— La plecare o să-ţi culeg un buchet uriaş de flori, îi 
şopti el fetei, chinuindu-se să-şi tamponeze fruntea. 

— Eşti drăguţ, rosti simplu Moa, privind surprinsă în 
jurul ei. 

Vizita prima oară „Arhipelagul Tăcerii”, iar acest 
„Domino Parc”, operă desăvârşită a fanteziei şi 
inteligenţei umane, o impresionase profund. Insula 
artificială reconstituia până la detaliu natura. Nimic nu 
fusese uitat, de la colinele cu pante domoale la flora 
savant aleasă şi de la fântânile arteziene la păsările viu 
colorate ce zburau ţipând din frunziş în frunziş. Flori 
multicolore înmiresmau aerul cu parfumuri subtile, iar 
ici şi colo se înălţau cabane micuţe, albe, străjuite de 
pilcuri de palmieri. 

În holul cu plafon boltit al unicei construcţii de pe 
insulă care făcea opinie separată prin stil şi mărime - 
Palatul de Recepţii - predomina, somptuoasă şi discretă 
în acelaşi timp, culoarea verde, a plantelor căţărătoare, 
arcuindu-se elastice pe colonade, pe plafon, a 
draperiilor  străvezii, acoperind ferestrele largi, 
deschise. Policandre zvelte, imitând nuferii atârnau din 
tavan, având sursele de lumină mascate înăuntrul unor 
boboci, de un verde crud, primăvăratec. Pardoseala 
lucioasa era un uriaş mozaic, împânzit cu arabescuri 
policrome realizate cu ireproşabilă artă. 

— Splendid! îngână Moa. 

— Opulenţă, gust şi rafinament, rezumă sec Felt, 
observând privirile insistente ale câtorva grupuri de 


206 


invitaţi sosiți înaintea lor şi care discutau discret. Dina 
şi Nino făcuseră deja joncţiunea cu primul grup şi-acum 
îşi strângeau mâinile, cu risipă de zâmbete şi 
plecăciuni. 

— Nu putem sta la măsuţa aceea din colţ? întrebă 
Moa, uşor obosită sub avalanşa de întâmplări din 
ultimele ore. Dacă unchiul şi tanti au nevoie de noi, ne 
vor chema. 

— Imposibil! murmură Felt deşi s-ar fi căţărat şi pe 
pereţi la o simplă dorinţă a fetei. Eşti nou venită şi va 
trebui să fac prezentările. Sunt încântat că am eu 
această sarcină, completă el, supărător de banal. 

Se înclină galant şi pe mozaic se sparseră câteva 
picături de sudoare, prelinse de pe chipul său numai 
zâmbet. 

— Cum vrei, rosti ea indiferentă, forţându-se să pară 
cât mai veselă, cu toate că n-o interesa câtuşi de puţin 
să-şi cunoască familia. 

— Avem totuşi noroc, îi şopti grăsanul, în timp ce se 
îndreptau spre primul grup. În această seară au fost 
invitaţi patricienii familiei, „şefii de trib”, cum ar spune 
mătuşa Dina. 

— Sunt mulţi, tresări fata, observând cum din partea 
cealaltă a holului o bătrână lungă şi slabă ridică la ochi 
un binoclu sidefat, scrutând-o cu atenţie. 

— AŞ! Reprezentanţii grupurilor familiale sunt opt la 
număr. 

Ajunseseră. 

— Daţi-mi voie să vă prezint pe cea mai tânără şi 
fermecătoare gazelă a familiei, cântă Felt radios, 
depărtându-şi braţele într-un gest teatral. Mătuşa Suzi, 
verişoara Luiza, bunica Mary, verişorul Paul, cumnatul 
Alicante, cuscra Hilda, soţia verişorului, sora mătuşii, 

fratele bunicului, văr de-al doilea cu Olaf, a patra 


văduvă, soţia mult prea credincioasă a..., „Vai! cât 
farmec degajă fetiţa”, „A fost pianist celebru şi-a cântat 
cu Humberto Colim”, „Extraordinar! E fiica bietei 


Ursula, care s-a măritat cu marinarul ăla ciufut?”, 
„Eduard, cosmonaut şi finul mamei lui Virteka, văr 


primar cu...”, „Sunt strănepotul admirabilei actriţe Cinto 
Saly de la Ulibatama şi naş lui Umbo, cel care te-a 
crescut”... „Unde-i săracul Zumir să te vadă”... şi alţii şi 


altele, bărbaţi şi femei, descoperind toţi un grad de 
rudenie, încântați, manieraţi, extaziaţi, filoortizaţi, 
marcanţi,  parfumaţi,  galanţi,  pieptănaţi, pudrati, 
pomădaţi, şi când scăpă, Moa crezu că are în cap o 
morişcă ce scârţâie bezmetic, iar memoria vizuală îi 
arunca pe retină câte-un nas lung şi galben, ascuţit, 
buze subţiri, palide, câte-un ochi urduros dezbrăcând-o 
cu neruşinare, o pereche de sâni planturoşi, revărsaţi la 
70 de ani de sub corsetul făcut parcă din tablă de 
aluminiu, o mână fierbinte şi udă, tremurătoare, chipul 
unei femei scânteind de inteligenţă, un piept bombat 
de sportiv, gura aceea strâmbă, cu pete cafenii, un gât 
subţire cu piele fleşcăită, o fetiţă cu nasul în vânt, 
numai frăgezime şi candoare; apăreau şi dispăreau 
însoţite de valuri parfumate de aer şi simţi cum se 
leagănă, cuprinsă de amețeli, cu şoapta lui Felt în 
ureche şi braţul său puternic ce încerca s-o sprijine, 
atingându-i ca din nebăgare de seamă sânii pietroşi, 
lipindu-se persuasiv de dânsa; şi se trezi buimăcită tot 
în hol, cu un android, „ultimul răcnet”, servind-o cu 
nişte băuturi răcoritoare, şi mâna neobositului Felt, 
strecurată pe sub măsuţă pe piciorul ei, mai sus de 
genunchi. 

Era o linişte nefirească. Prin colţuri numai tineri şi 

tinere, suspect de  tăcuţi, servind, sub atenta 
supraveghere a roboților tot felul de băuturi răcoritoare 
sau mici gustări. 

— Unde sunt ceilalţi? întrebă Moa, frecându-şi de zor 
fruntea. Am o migrenă groaznică... Nu crezi că stai într- 
o poziţie incomodă? Presupun că mâna ţi-a amorţit pe 
piciorul meu. 

— Am trecut prin clipe infernale, fetiţo! mormăi Felt, 
retrăgându-şi mâna şi uitându-se la ea ca la un şarpe 
anaconda. Nu ştiu ce-ai avut, dar parcă te aflai în 
transă. 

— Viaţa salonardă mă oripilează, şopti fata. Lasă-mă 
un an pe un munte pustiu şi voi fi fericită. 

— Bine, dar eşti total deplasată! N-aş fi crezut să 
cunosc o asemenea sălbăticiune. 

— Hai, hai, nu te supăra, îl rugă Moa. Sper să nu ai 
vreo neplăcere pentru mine. 

— Ai produs senzaţie. Cineva a remarcat, pe bună 
dreptate, că omenirea s-ar regenera în scurt timp dacă 
ar exista mult mai multe femei ca tine. 

— la spune-mi, dar bunicul Pliss unde este? Parcă nu 
l-am văzut. 

— Dincolo există o anticameră ce duce în sala de 
recepţie. „Şefii de trib” şi toţi însoțitorii de onoare trec 
pe la bătrân, după cum sunt chemaţi. Convorbiri strict 
secrete. 

— Mă rog!... Totuşi, aici nu se dansează, nu-i muzică, 
nu se râde, nu se glumeşte? Moa părea sincer 
nedumerită. 

— Nu. Aici se aşteaptă hotărârile unchiului Pliss. 

Felt se aplecă şi sărută discret gingaşa mână a fetei. 

membrii de onoare ai familiei era un loc prea puţin 
agreat de cei prezenţi. Aici măştile cădeau, suspiciunea 
părea la ea acasă, în vreme ce o nelinişte surdă, 
apărută ca din senin, îi singulariza pe unii faţă de 
ceilalţi,  înstrăinându-i. Sarabanda  demagogică a 
intereselor generale fusese în mod tacit azvârlită peste 
bord şi fiecare îşi apăra acum, lucid şi interesat, numai 
propriile ambiţii. E de necrezut cu câtă uşurinţă reuşise 
Pliss să creeze această atmosferă de neîncredere 
reciprocă, de vrajbă nemărturisită. Metoda, în sine, nu 
avea nimic original. După ce s-a convins că principiul 
recompensei morale sau materiale nu dă întotdeauna 
rezultatele scontate, Pliss s-a gândit sa apeleze la 
„pressing”, metodă infailibilă ce se baza în principal pe 
şantaj. Ca să ajungă la o asemenea performanţă, 
tehnica modernă i-a fost de un real ajutor. Bătrânul 
crease în primul rând o echipă de informatori 
specializaţi, punându-le la dispoziţie un uimitor arsenal 
de mijloace tehnice. După nici doi ani, dosarele 
membrilor din familie fuseseră întocmite. Studiindu-le, 
Pliss a tras în chip firesc concluzia că indivizii cei mai 
vulnerabili sunt cei roşi de nebuneşti ambiţii. Ştia din 
experienţă că tocmai acolo pot apărea breşe, totul e să 
ai puţin spirit speculativ. Şi Pliss avea suficient. 

Este îngrozitor să te trezeşti într-o bună zi că ţi s-a 
întocmit, un dosar, după toate canoanele ştiinţelor 
moderne şi câţiva oameni au pătruns în existenţa ta, 
cunoscând pe dinafară de ce posibilităţi profesionale 
dispui şi care-ţi este portretul moral, lanţul calităţilor şi, 
în special, al defectelor. Pliss s-a bazat totdeauna pe 
defecte, pentru că, orice s-ar spune, când ai calităţi nu 
te superi că semenii le află. Dar ceva mai rău este că 
există în viaţa noastră intimităţi, slăbiciuni omeneşti 

poate scuzabile, dar cu care, evident, nu prea încercăm 
să ne mândrim. 

Pliss şi-a împărţit familia pe echipe de specialişti, 
afiliaţi prin profesiuni adiacente: constructori în 
domeniul aparaturii automate pentru orientările 
cosmice, constructori de insule artificiale, de aparataj 
electronic pentru navele de transport, de calculatoare 
pentru chimia industrială... A numit pentru fiecare 
echipă câte un conducător, ales fără greş pe baza 
dosarului din arhiva secretă. Aceştia erau „şefii de trib”, 
cum îi numise Dina. Evident, ei aveau cele mai mari 
defecte: laşi, lipsiţi de scrupule, depravaţi, egoişti, avizi 
de o viață uşoară... 

Pe baza unei organizări perfecte, Pliss a început să 
vâneze posturile-cheie, asigurându-şi încet, încet zone 
de influență. Aşa ajunsese familia Ortiz la un trai mai 
mult decât îndestulat, cu funcții şi venituri materiale 
ieşite din comun. Pentru a se feri însă de surprize - ştim 
cu toții că oamenii sunt biete ființe şovăielnice - Pliss a 
mai introdus un sistem de control: fiecare şef de echipă 
era obligat să întocmească dosare despre ceilalţi 
conducători! Ce infern a produs această hotărâre, cu 
lupte intestine, ce fanatice răzbunări, şi ce ordinare şi 
meschine interese personale nu s-au rezolvat cât ai 
bate din palme! Acesta era celebrul „pressing”, creator 
de perpetuă neîncredere, teama că orice mişcare, orice 
gând, orice cuvânt spus este controlat, pus la dosar, 
având nu se ştie ce urmări imprevizibile. 

Să nu ne mire deci că în anticamera unde aşteptau 
membrii din elita familiei se lăsase o linişte suspectă, 
cu priviri aruncate pe furiş, cu gânduri obsedante, 
tulburând conştiinţele şi-aşa destul de găunoase: ce 
gafă am mai făcut?, cum se va interpreta cutare 

spusă?, cu ce mă are la mână moşul? Şi teama, teama 
demoralizantă a celui care se ştie cu musca pe căciulă. 

— Acest macrobian este un genial îmblânzitor, şopti 
Dina în ceafa lui Nino, privind respectuoasă fotoliile 
cuminţi înşirate pe lângă pereţii cenușii. 

Bărbatul păli gândindu-se că pereţii au urechi - şi ce 
urechi! 

— Am auzit că sărmanul nostru unchi e puţin bolnav, 
zâmbi el, călcând-o brutal pe un vârf de pantof şi 
ridicându-şi privirile spre plafon, ca pentru a studia 
aplicele de lemn trandafiriu. 

— Probabil de aceea a întârziat 14 minute, continuă 
insensibilă Dina, scrutând-o cu interes pe verişoara 
Hilda, întrebându-se dacă nu s-a despărţit încă de 
ultimul ei soţ. 

Majoritatea celor prezenţi îl studiau însă pe Nino, fie 
ostentativ, urmărindu-i reacţiile, fie indiferenți, deşi 
problema Hidrei lui All tindea să le aducă tuturor 
suficiente migrene nedorite. 

Apariţia bătrânului  curmă orice discuție. Ca 
întotdeauna, cei prezenţi se ridicară respectuoşi în 
picioare. Pliss, înalt şi ciolănos, îmbrăcat în haine albe, 
purtând ochelari fumurii, cu rame late, înaintă lent spre 
pupitru, bălăbănindu-şi puţin capul masiv, când pe un 
umăr, când pe celălalt. Se opri lângă fotoliu, se înclină 
taciturn şi rosti cavernos: 

— Bună seara, dragii mei! Musafirii se înclinară 
discret, aşteptând ca gazda să se aşeze. Prezenţa 
voastră e un prilej de deplină satisfacţie pentru mine, 
continuă el, împingând binişor vaza cu trandafiri roşii 
aflată pe birou. Vă cer scuze pentru întârziere. Mi-a 
crescut tensiunea. (Fusese obligat să citească ultimul 
raport primit de la oamenii lui şi care nu era de loc 

favorabil unui oaspete: Nino Ortiz.) Circumstanţe de 
ultim moment mă obligă să anulez ordinea de zi 
anunţată. Rămân pentru discuţii Mogley, Nino şi 
Torman. Restul sunteţi liberi. Până terminăm, distraţi-vă 
pe unde puteţi şi pe unde vreţi. 

Se ridică. Din câţiva paşi ajunse la uşa batantă care 
se deschise automat. Dispăru. Toţi cei prezenţi 
rămaseră nemişcaţi, cu privirile fixate pe panourile 
strălucitoare, din lemn masiv, negru. Câteva şoapte, 
ocheade nedumerite, un cortegiu tăcut, părăsind sala. 

— „Voi cei ce intraţi, lăsaţi orice speranţă”, scandă în 
şoaptă Dina, maliţioasă. 

li întoarse spatele soţului şi plecă unduind. Multă 
vreme lui Nino îi jucară înaintea ochilor un umăr alb şi o 
pereche de şolduri plinuţe, obraznice, mişcându-se ca 
atare. 

— Mogley Ortiz, anunţă locvorobotul cu voce nazală. 

* 

— Hai, hai, nu te mai holba la mine, rosti plictisit 
bătrânul, lăfăindu-se într-un fotoliu uriaş şi aruncându-şi 
picioarele înainte, sub biroul îngust, în formă de 
potcoavă, alb, nepotrivit de alb pentru acel cadru intim 
unde se purtau discuţii primejdioase şi unde fiecare 
membru al familiei intra cuprins de o nemărturisită 
teamă. Şezi şi tu pe unde poţi, pentru că dacă nu iei 
măsuri o să te prăbuşeşti într-o bună zi, dărâmat de 
osânză. 

Mogley gâfâi, făcu patru paşi şi căzu satisfăcut în 
fotoliul din faţa biroului. Se scărpină cu un deget pe 
nasul minuscul pierdut între două emisfere stacoijii, 
deasupra cărora îşi căutau echilibrul nişte ochi mici, 
rotunzi, verzi, afurisit de mobili. 

— Fac gimnastică medicală, rod rădăcini, mi-am 

completat testamentul, ce naiba mai vreţi? turui el pe 
nerăsuflate, nervos. Nu mă puteţi condamna să crăp de 
foame pentru că vă e frică să nu se piardă postul de 
preşedinte al Comisiei pentru repartizarea 
computerelor pe navele aerospaţiale. 

— Câte kilograme ai? întrebă sec, Pliss. 

— 162, gemu celălalt. Am ajuns la concluzia că 
tratamentul cu injecții, pilule, ionizări, băi fierbinţi, 
marşuri epuizante, abstinenţă, somn redus, ca şi 
tortura culinară nu mă mai ajută cu nimic. Dacă nu mă- 
nlocuiţi cât mai repede, îmi dau singur demisia şi cer să 
fiu întrebuințat ca materie primă în industria 
hidrocarburilor. Mi-e silă! 

— Termină cu isteria şi cu limbajul de măscărici! 
interveni tăios bătrânul. Spune-mi mai bine ce inspiraţie 
genială te-a îndemnat să semnezi ca un gogoman 
decizia C.0.-42-FIM-PARAL? 

— Eram descoperit. Comisia votase în şedinţă cu opt 
abţineri. Curată porcărie! Auzi, cinci voturi pentru, 11 
împotrivă şi opt abţineri. Cum să nu semnez? 

—  Introduceam recurs şi comisia de expertiză te 
scotea basma curată. Ştii prea bine că trei membri din 
patru fac parte din familie. Am pierdut 50 000 de 
aparate. Pricepi? 50 000! Cifra nu-ţi spune nimic? 

— Uite ce e, mai găsiţi şi alt imbecil care să-şi pună 
pielea-n saramură. Sunt sătul până-n gât! Nu vreau s- 
ajung în faţa unei comisii de control. In afaceri se mai şi 
pierde. 

Mogley se ridică ostentativ, privind la moşneag cu 
ochi de viezure călcat pe coadă. 

— Stai jos! ordonă Pliss, şuierător. Se aplecă mult 
înainte, cu coatele sprijinite de birou. Mogley căzu la 
loc, iar braţele îi atârnau caraghioase, de o parte şi de 

alta ale fotoliului. Aici, în acest perete metalic sunt 141 
de căsuțe. Fiecare din voi cu căsuţa lui. 

Ce-ai spune dacă mâine jucăriile aflate în puşculiţa 93 
ajung undeva? 

— Poţi să le trimiţi şi la dracu! Voi recunoaşte deschis 
tot ce-am făcut. Şi să nu crezi că nu mi-am luat şi eu 
măsuri de siguranţă. Toate deciziile din ultimii trei ani 
sunt dubioase. E suficient să indic un anume seif, şi 
nişte documente adunate cu grijă mă vor scoate din 
încurcătură. 

— Eşti convins? 

Pliss ştia că pierduse. Nu se trădă, deşi habar n-avea 
despre ce poate fi vorba. 

— Mai mult decât convins. Şi am şi strania convingere 
că mă veţi înlocui. E tot ce aveţi mai bun de făcut. In 
cinci ani mă curăţ. Nu mai rezist. Aşa că pentru 
ataşament şi munca depusă o să-mi laşi insuliţa de 
lângă Labrador. Clima rece mă reconfortează. Ce mai 
posed vă aparţine. O donaţie familială cu care o să 
puteţi cumpăra alt suflet nevinovat. 

— Pe cine propui să te înlocuiască? 

— Pe Volak. Nu-l pot suferi. E însă o capacitate. Mă 
mir cum a ieşit atât de inteligent. E văr cu Daisy, ultima 
mea nevastă. 

— Ai terminat cu bârfa? 

— Vezi că Volak trişează. Cheltuieşte enorm cu 
femeile. Are nevoie de venituri suplimentare. 

— Nu-mi da lecţii! Pliss îşi pierduse răbdarea. În 40 de 
zile dispari.  Insuliţa, două aeroglisoare, iahtul şi 
veniturile băneşti pe baza indicaţiilor medicale. Eşti 
satisfăcut? 

— N-am bănuit că mai ai şi slăbiciuni omeneşti! 

— leşi! Anunţă-l pe Nino Ortiz! Nu mai suport vocea 

robotului. S-a defectat, naiba să-l ia. 

Mogley se ridică anevoie, oftă zgomotos, vru să mai 
spună ceva, dar se răzgândi. Plecă repede, mişcându-se 
surprinzător de agil. 

Fără să salute, fără să-l privească pe Pliss, Nino intră 
ostentativ în birou, se îndreptă glonţ spre fotoliu şi se 
aşeză comod, picior peste picior. Bătrânul se 
concentrase subit asupra microfilmului introdus în 
minusculul aparat de pe birou. Trecură câteva minute 
de linişte aparentă. Nino fixă cu privirile belciugul uriaş, 
din fier ordinar, prins pe unul dintre pereţi, întrebându- 
se până la obsesie ce fior artistic poate naşte obiectul. 

— Ai ceva să-mi spui? întrebă bătrânul, lăsându-se pe 


spate. 

— Nimic nou sub soare, replică Nino, încă absent. 

—  Mda!... Tocmai duceam lipsă de o dispută 
filosofică. Observ că Dina n-a avut nicio influenţă 
asupra ta. 


— Bun! Şi ce aştepţi de la mine? 

— Când îţi desăvârşeşti opera de bază, „Revoluţia 
conjugală?” Te rog să-mi prezinţi planul tratatului. Sunt 
gata să te sprijin. În familia noastră e cam secetă de 
eroi. 

Moşul strivi un zâmbet între buze. 

— Te înşeli, pară Nino, Felt are stofă, nu glumă! 

Îşi încrucişă braţele pe piept, privindu-l pe bătrân cu 
oclii strălucitori. „Cum naiba a aflat”? se gândi Pliss, 
rezistând privirilor. 

— Ai ceva împotrivă? întrebă el mieros. Fiecare cu 
steaua lui. 

— Superbă teză! Pe post de oracol nu te-am 
cunoscut. 

— Impertinenţa ta zgomotoasă anunţă o certitudine. 

— Care? 

— Ratarea, genialul meu răzvrătit. 

Pliss îşi frecă ochii, clipi, se foi în fotoliu, întinse mâna 
după paharul cu răcoritoare şi bău cu sorbituri mici. 

— Mai am o şansă, replică Nino încet, ca pentru sine. 

— Hidra? 

— Ai ghicit, nobile vraci! 

— Cine caută, găseşte, oftă bătrânul. Mă întreb însă 
dacă mai cauţi. 

— Caut eu, dar cam degeaba. Am scos-o pe Hidră din 
incinta combinatului şi-am adăpostit-o în altă parte, tot 
în Valea Rupal. Specialiştii însă... 

— Zadarnic te mai încurci cu specialiştii tăi. Nu fac doi 
bani. Aruncă mănuşa celor trei muşchetari. 

— Glyd, Berry şi Tib? făcu ochii mari Nino. 

— A mai apărut şi doctorul Kobo. Fost prieten cu All. 
Se pare că e un soi de catalizator spiritual. 

— Mi-e imposibil să-i oblig să ne-ajute. Vor refuza, îi 
cunosc bine. 

— Atunci cercetează tu singur. Şi ai grijă de Hidră. 
Nimeni altcineva să nu ajungă la ea. E clar? 

— Mă rog. 

— Altfel îţi tai singur craca de sub picioare. Încearcă 
şi de o mie de ori, dacă este nevoie, să afli codul de 
reacţie al maşinii. În caz de nereușită însă, treci pe linie 
moartă şi-n locul tău am să-i aduc pe muşchetari. 

— N-ar fi mai inteligent să le propunem deschis 
colaborarea? 

— Excelentă idee! Uite, vezi, cu teoria te descurci. 

— Şi Felt? Îl las să mă spioneze în continuare? 

— Oferă-i iluzia că e necesar societăţii. Cu Moa cum 
se descurcă? 

— Prevăd o sinucidere spectaculară! Fata are alte 

idealuri masculine. Ce mă îngrijorează e că Dina pare s- 
o agreeze. 

— Nu-i rău să-i facă iniţierea în tainele căsniciei. Dacă 
lăsăm asta pe seama lui Felt, mi-e teamă că va apărea 
în familie încă un soţ dezamăgit. 

— Complexe de inferioritate? rânji Nino. 

— Gura şi vezi-ţi de treabă, 

— Scuză-mă, sunt cam nervos. 

— Unica ta şansă e că-mi eşti un rău necesar. 

— Altceva? 

— Hidra, Hidra şi iar Hidra. Reuşita ne va asigura 
monopolul în domeniul construcţiilor de computere. Aşa 
că... la asalt, tinere! Gloria e un fleac pe lângă ce te 
aşteaptă! Trimite-mi-l pe Torman. Lasă, o să ne 
strângem mâinile altă dată. 

La intrare, Torman se înclină scurt, sobru, rezervat, 
înalt şi zvelt, trădând o structură cerebrală pură, era 
omul de acţiune al clanului. 

Pliss se afla în picioare, cu o casetă metalică în mână. 

— Un microfilm cu instrucţiuni, băiete. Descifrezi, 
distrugi filmul şi treci la acţiune. 

— Am înţeles! 

Torman luă caseta. 

— Continuă să-l urmăreşti pe Kobo. Felicitări pentru 
succesele de până acum. Ai avut greutăţi? 

— Nu. Băieţii mei lucrează admirabil. Şi nicio mişcare 
suspectă din partea autorităţilor. Încă. 

— Nu-ţi face griji. Câtă vreme acest Glyd nu e dispus 
să accepte propunerile de colaborare ale nimănui, deci 
nici ale oficialilor, înseamnă că rămâne în mâinile 
noastre. De altfel Nino va sta de vorbă cu el. 

— De ce? Torman era nedumerit. 

— E nevoie să ne mascăm orice lovitură. O să-i vină 

greu să bănuiască de la cine i se trag necazurile, dacă 
noi ne vom grăbi, în acelaşi timp, să-l asigurăm de 
prietenia noastră. Să ştii că Nino nu-i la curent cu 
planul, şi nu e nici cazul, deocamdată, să afle ceva. 
Ţine să rezolve singur taina maşinii - ambiţii prosteşti - 
şi-ar vrea să-şi facă din Glyd un paravan faţă de noi. 
Habar n-are că numai la acesta se află cheia legăturilor 
cu Hidra. Să-i întreţinem ignoranţa. 

— Fără supraveghere? 

— Cum îţi închipui? | l-am pus în coastă pe Felt, în 
calitate de spion oficial, ca să se ferească mai mult de 
el şi mai puţin de băieţii tăi. Vreo nelămurire, vreo 
dorinţă? 

— Doar un spor la capitolul „încurajări materiale”. 
Atâtea misiuni... 

— S-a făcut. Fără risipă, totuşi. 

Torman se înclină şi ieşi. 

Pliss se sprijini de birou, se clătină şi ajunse cu greu la 
fotoliul în care căzu sfârşit. Efortul convorbirilor îl 
istovise. 


15. 


Călătoreau în acelaşi aeroglisor: Berry şi Tib, cu 
Yaralde şi Kobo; iar bătrânul se rezumase doar să facă 
prezentările, apoi se cufundă în gândurile lui. Discuţia 
nu se prea lega, cu toate insistenţele bărbaţilor, dornici 
să afle cât mai mult despre Hidră şi despre Glyd. Fata le 
răspunse monosilabic, neîncrezătoare - îi suspecta, din 
pricini pentru ei ascunse. 

Trecerea peste cosmodromul pustiu îi impresionă pe 
toţi, mai ales pe Kobo, care evitase să mai vină pe aici. 
Emoţiile erau însă diferite. Donar şi Smith se gândeau 
la acest tărâm de legendă ca şi cum s-ar fi rătăcit 

printr-o preastrăveche cetate asiriană, dar totodată îl 
aveau alături pe doctor, om viu, din vremurile când 
cosmodromul adăpostise nave astrale, unul dintre 
conducătorii chiar ai acestei cetăţi. Şi timpul îşi schimba 
dimensiunile în chip abuziv, de neînțeles, pentru că 
ceea ce începuse a fi istorie se întorcea, printr-un salt, 
în trecutul cel mai apropiat, un abia-trecut; şi simţiră 
lămurit - o simplă privire îi convinse că simt amândoi - 
cum credinţa, comună tuturor generaţiilor, că lumea a 
început de la ei, li se zdruncină. 

Într-un loc, pe un drum, aici, pe platoul 
cosmodromului, trecutul s-a poticnit. Un hiatus, o 
ruptură în şirul indian al trecuturilor-viitoruri, un gol. Se 
cere umplut, ori malurile lui unite printr-un pod al 
continuității: pe un țărm s-au îngrămădit All şi Kobo şi-ai 
lor, cu braţele încărcate de informaţie, de îndemnuri, de 
certitudini; pe celălalt țărm se adună Yaralde şi ei 
amândoi, Berry şi Tib, aşteptând legăturile, încărcătura. 
Adică două generaţii, trăind una prin cealaltă. lar între 
ele Hidra - viitor apărut în trecut - realitate care nu se 
mai acordă cu ceea ce-a fost şi nici cu ce va fi. 

O echipă zboară peste platou, să înnoade firele, să le 
sudeze, printre primejdii de tot felul. Va fi o echipă 
omogenă? Au încredere în adevărul, în necesitatea 
misiunii lor? Vor mai şti să primească ei, tinerii, şi să le 
pună cap la cap, ca în jocul de puzzle, frânturile de 
experienţă aruncate peste golul eşecului? 


Glyd nu se bucură de venirea lor. Îşi dădură seama 
după reacţia sa de neplăcută surpriză, în spatele măştii 
politicoase cu care ieşi să-i întâmpine în prag. Yaralde 
aducea iarăşi caseta cu datele despre comportamentul 
Hidrei, tinereţe închisă între pereţii unei cutii şi căreia 

nimeni, în afară de Kobo, nu părea hotărât să-i accepte 
realitatea şi s-o primească. Bătrânul nu se grăbi să-şi 
anunţe scopul vizitei - oare nu era totul foarte clar? 

— Ziua surprizelor! exclamă gazda. Şi azi dimineaţă 
m-a mai căutat cineva: Nino Ortiz. Cred că în aceeaşi 
problemă. 

Yaralde rămăsese lângă uşă, în picioare, cum avea 
obiceiul. Găsi vila altfel decât data trecută, încă şi mai 
curată, dacă aşa ceva mai era cu putinţă, şi sobră cu 
ostentaţie, o ordine riguroasă a tuturor obiectelor, şi 
mari şi mici, ridicându-se ca un zid rece şi dispreţuitor 
în faţa atacului pe care Glyd se vede că-l aşteptase. 
Prietenii lui fuseseră trimişi la plimbare şi Yaralde era 
sigură că apartamentele acestora, până atunci firesc şi 
la unii studiat răvăşite, au fost aduse la numitorul 
comun al ordinii generale. Stăpânul casei arborase o 
înfăţişare în perfectă concordanţă cu a încăperilor, de la 
îmbrăcămintea canonic croită până la expresia lui rigid- 
politicoasă. O invită pe Yaralde să şadă lângă musafiri 
şi-şi alese şi el un fotoliu, cât mai departe de Kobo. 

— Dacă nu mă înşel, v-am mai întâlnit undeva. Nu în 
subterana aceea?... 

— Acolo! răspunse doctorul în locul lui Tib, căruia 
Glyd i se adresase. Şi tu, în toţi anii ăştia, ce-ai făcut? 

Nu-l privi pe Glyd. Parcă se despărţiseră ieri, siguri că 
se vor întâlni a doua zi, la aceeaşi oră, continuând 
prietenoşi o banală discuţie despre creşterea iepurilor 
de casă. 

Fata îl pândea pe amfitrion cu o tristă bucurie, 
propunându-şi să-i numere gafele. Berry Smith privea la 
gazdă cu surprindere şi îndoială, întrebându-se, parcă, 
ce poate şti esenţial acest om, care-i primise cu atâta 
ostilitate, despre Hidra lui All. Donar, cu toată neliniştea 


221 


la auzul numelui Ortiz, îşi rotea ochii de jur împrejur, 
receptiv la risipa de subtilităţi ale vilei, încercând astfel 
să-şi imagineze felul de-a fi al lui Glyd. Kobo, aparent 
nepăsător şi la reacţiile însoţitorilor şi la decorul ales 
pentru discuţia decisivă, se întoarse către ucenicul de 
odinioară, chinuindu-se să pătrundă dincolo de masca 
politeţii acestuia, punându-i din priviri o mie de 
întrebări nerostite. 

— Ce vezi... Am trăit, făcu Glyd, aproape obraznic şi 
pe urmă, repede, prietenos: N-ai mai fost de mult pe la 
mine... 

— De mult... 

Kobo şi-l aminti pe Glyd, şi-l aminti în clipa aceea 
fugară, dar Glyd purta o mie de chipuri şi toate alergau 
pe lângă el, fizionomii de fum, degeaba întindea 
palmele să le oprească; un chip i s-a strecurat printre 
degete, altul a pierit fără contur, şi un obraz alb, de 
ceaţă i s-a prins lângă piept, pe cămaşă; sau nu, 
celelalte erau închipuiri, Glyd e aici, îl cuprinde în braţe. 
„Băiete, nu m-ai uitat?...” Tace. L-a revăzut lângă 
catafalcul lui All. 12 ani de atunci. Trist. Tristeţile 
oamenilor se aseamănă. Robotul cunoscut Yaraldei 
intră împingând o masă cu băuturi şi ţigări, deplie din 
braţele fotoliilor măsuţe fin cizelate şi puse pe ele, la 


îndemână,  răcoritoarele şi alcoolul, scrumiere 
frumoase, de bronz şi batoane şi ceşti de cafea - la 
alegere. 


— L-ai ascultat pe Nino? 

Neliniştea din vocea lui Tiberiu îi displăcu fetei. Chiar 
şi vorbele, intenţia lor. Îi cer socoteală lui Glyd! Nişte 
străini, aiurea amestecați de bătrân în toată povestea şi 
care-o mai iau şi-n serios, îşi fac probleme. Cine sunt 
ei? 


222 


Revăzu în minte întâlnirea dintre ea şi Kobo, la ferma 
părăginită a acestuia. Bătrânul, uitat de toţi, trăia acolo 
în singurătate, fără rude, fără prieteni, poate nu mai 
ieşise în lume de cine ştie câţi ani. O privise pe fată 
indiferent. Nu încerca să ghicească pentru ce a venit şi 
nici nu făcu efortul de a se purta politicos. Dar a fost de 
ajuns să audă despre All şi despre Hidra lui, pentru ca 
atitudinea să i se schimbe dintr-o dată. O forţă 
lăuntrică, imposibil de bănuit până atunci, îl smulse din 
inerția în care părea a se fi scufundat pentru totdeauna. 
Cu gesturi febrile începu să se pregătească de drum. 
„Ce faci?” îl întrebase Yaralde uluită. El îşi întorsese 
spre ea ochii strălucitori: „Mergi cu mine. li căutăm pe 
Tiberiu şi pe Berry şi plecăm împreună la Glyd. Ştiu eu 
cum poate fi convins băiatul ăsta!” 

— ii să participi la cercetări? îl întrebă Glyd pe 
Donar, uitându-se furiş la doctor. 

Kobo n-avea nimic să-i spună... Chiar nimic? Rămase 
cu ochii ţintă la barba lui. Nu putea să-i înfrunte 
privirea. Ruşine? Pentru ce? 

— Ţin, accentuă Tib. 

— Şi... Nu-i reţinuse numele lui Berry. Şi amicul tău? 

„Cât praf au aşternut amintirile în barba lui Kobo!...” 

— Desigur, dacă ne e permis, dădu Gălbează semne 
de nerăbdare. 

— Ar fi prea simplu. Prea uşor. Am refuzat propunerea 
lui Nino. Întoarse ochii la Tib. Mi-a spus că Hidra i-a fost 
încredinţată. 

Se înţelegea că tocmai pentru asta a refuzat oferta lui 
Ortiz şi poate aşa şi voise să lase a se înţelege, ca o 
aluzie, o cursă, pentru încercarea nesăbuitului Kobo. 
Doctorul nu reacţionă. 

— E nevoie să ne unim forţele într-o echipă, începu 

gospodăreşte Donar. Deocamdată numai noi cinci, 
singurii care ştim câte ceva despre programul paralel 
dat maşinii. Peste câteva zile. .. 

— Şi Nino Ortiz ştie, îl întrerupse Glyd. 

— Nu te-ncrede în el, zise cuminte Berry, căruia 
iritarea de o clipă îi trecuse. Am să-ţi spun eu de ce. 

larăşi o nemulţumi pe Yaralde aerul de siguranţă şi 
autoritate al celor doi. Şi faptul că de ea nimeni nu 
pomeneşte un cuvânt. Căută privirea lui Glyd, ca pe un 
sprijin, dar citi pe chipul său un amarnic, ameninţător 
reproş: de ce-ai umblat după Kobo? Ce-aţi venit toţi pe 
capul meu? 

— Şi ce cunoaşteţi voi despre Hidră? întrebă el, 
fixând-o mai departe pe fată. Eu n-am idee de 
conţinutul programului şi cred că nici doctorul... 

Se uită pe furiş la bătrân, parcă spionându-l. „Se 
teme de el”, intui Yaralde, şi-şi dădu seama că în locul 
gafelor mărunte cu care defilase data trecută în faţa ei, 
Glyd e pe cale să comită acum o singură mare gafă: să 
refuze iar, de faţă cu bătrânul, să se expună umilinţei 
unui scandal. 

— N-o mai tot încurca! zise moale bătrânul 
deschizând şi el gura, în sfârşit. Iti dai seama prea bine 
că trebuie să fie ceva legat de criza ciberneticii. 

Amfitrionul se mişcă în scaun, stingherit şi nervos. 

— Ciudat se manifestă maşina asta! exclamă Berry 
prevenitor. 

— Da, aprobă Kobo sec, încruntându-se, deoarece îl 
urmărea pe Glyd şi acesta nu se încumeta să 
vorbească. 

— Mi se pare că nu ne e clar nici nouă ce vrem, 
începu Glyd, cu băgare de seamă. Să alcătuim o echipă, 
şi ce-i cu asta? Ne-am adunat întâmplător. Aluzia la 

Berry şi Tib era evidentă, căci Kobo, Yaralde şi el, Glyd, 
se întâlniseră din dorinţa lui All. Şi încă ceva: cât de 
bine ne descurcăm în cibernetică? 

— Ei lucrează într-o brigadă ştiinţifică de cercetări 
speciale, îi comunică bătrânul, pe acelaşi ton, încă 
liniştit şi plin de bunăvoință. 

— Să fim realişti, doctore! spuse Glyd, deodată brutal. 
Adică simpli reparatori de calculatoare, nimic mai mult. 
Şi Yaralde are numai trei ani de facultate, făcuţi cu chiu 
şi vai în tinereţe, eu am uitat şi bruma de teorie pe 
care-o ştiam, iar despre tine ce să mai vorbim! 

Insulta îi descumpăni pe toţi. Berry şi Tib se priviră, 
consultându-se parcă ce le mai rămâne de făcut; 
Yaralde îşi plecă ochii şi roşi puternic, ca după o palmă. 

Lui Kobo îi tremurau mâinile când duse la buze 
paharul înalt cu alcool. 

— Aşa... murmură el. „Cine te-a doborât în halul ăsta, 
băiete”? gândi. 

— Ne strângem într-o echipă, cum aţi propus cu atâta 
seninătate şi asaltăm toate universităţile şi academiile 
cu improvizaţiile, deducţiile şi bănuielile voastre, pe 
marginea unei ambiţii, de mult compromise, a bietului 
All. Asta ar vrea să însemne rezolvarea crizei maşiniste 
care ne macină! Zău? 

Se lasă o tăcere lungă, ostilă, foarte potrivită holului 
acela luxos şi impersonal, cu ale cărui mobile şi 
podoabe, preţioase dar lipsite de căldură, Glyd, 
nemişcat, se contopea de minune. Berry se ridică încet, 
îndemnându-l cu un gest precipitat şi pe Tib să-l 
urmeze. Atmosfera încordată îi făcea pur şi simplu rău 
şi ar fi dat orice să se afle acum afară la aer. Tib se uită 
scurt la doctor, mai degrabă nedumerit decât supărat. 

— Noi am vrea... Cred că e cazul.. . Incercă el să 

treacă peste penibilul situaţiei şi se ridică la rându-i, în 
aşteptarea unui cuvânt care să le îngăduie plecarea. 

Ca lipsit de puteri, Kobo închise ochii şi-şi lăsă capul 
în piept. Barba lungă şi rară i se aşternu peste reverele 
hainei. Întuneric şi-un du-te-vino de gânduri inutile. 
Fulgere argintii, ca şi astronavele lui All, odinioară, 
despicând cerul iluziilor. „Nu l-aţi văzut pe Glyd? Era 
acum, aici. Semăna iluzii în ţărâna cosmodromului...” 
Bătrân nebun, bătrân nebun... Fata privea mai departe 
în jos, copleşită de realitatea în faţa căreia fusese 
aruncată cu câteva vorbe: trei ani de facultate, cu chiu 
şi vai... Doctorul semăna frapant cu imaginea în care 
Glyd îl întrupase pe All: barba peste haina cenuşie, 
meditaţia obositoare, o fugă exasperantă prin hăţişurile 
bătrâneţii, pentru vigoarea unei replici şi conştiinţa că 
ieşi, ai ieşit dintre oameni. 


Glyd îşi aminti cum s-au văzut prima oară, când el 
abia întors pe Pământ din zborul cosmic al copilăriei şi 
adolescenţei printre roboţi, Kobo i-a apărut în drum. 
Erau pe o pajişte, nu departe de pădurea-cimitir, poate 
chiar aici, unde e acum vila; Kobo, cel mai bun psihiatru 
al şcolii de zbor îl căuta, să-l vindece de singurătate; i-a 
tăiat calea şi i-a spus: „Ştii să te lupţi? Hai să ne luăm la 
trântă!”. Glyd s-a speriat de moarte, a vrut să fugă, 
medicul l-a prins; sugrumat de panică s-a bătut ca un 
diavol, ca niciodată în viaţa lui, totuşi Kobo l-a doborât, 
fără şiretlicuri; „Data viitoare-i rândul tău! Prostule, 
nimeni nu-ţi vrea răul, pricepi?”; şi înfruntându-l 
deschis, la nivelul rudimentar al înţelegerii lui de atunci, 
i-a devenit primul şi cel mai apropiat prieten. Dar când 
a fost rândul său, Glyd a atacat cum nu se îngăduie, 
viclean, lăturalnic, numai fiindcă-l domină groaza să nu 


226 


piardă. 

Kobo renunţă să mai găsească replica, să-l mai 
aducă, omeneşte, până la el pe Glyd. Nu e timp pentru 
explicaţii. Cu atât mai rău dacă cineva s-a trezit să le 
ceară. 

— Donar şi Smith îţi vor ajuta să pătrunzi la Hidră. 
Yaralde îţi lasă caseta cu înregistrările. Mai departe ştii 
singur ce-ai de făcut. 

Aşa i-ar fi zis, dacă trăia, şi All. Tib şi Berry aşteaptă 
mereu ceva care să-i alunge ori să-i reţină. Oameni din 
lumea largă, intraţi în horă şi atât. Cercul e mare, e 
primitor. Nu visaţi, săracilor, că nu se poate ieşil la 
uitaţi-vă la Yaralde, hai, hai, uitaţi-vă! Şi joacă numai de 
doisprezece ani... Frumos, nu? 

— Mai ales nu te-ncrede în Nino! îi recomandă, încă 
nehotărât, Gălbează. 

— Astă-seară stabilim un plan, decise Kobo şi ridică 
ochii spre Glyd. 

Nici reproş, nici dojană, nici dragoste, nu răspundea 
atacului grosolan al lui Glyd - îi anunţa rezultatul unei 
partide cu mult înainte jucată. 

— Îţi dăm şi noi o înregistrare: reconstituirea 
cercetărilor noastre din Nanga Parbat. Hidra ne-a supus 
unor experienţe! prinse şi Tib curaj. E interesant, ai să 
vezi. 

— Poate ai să ştii să ne explici unele ciudăţenii! se 
însufleţi Berry. Închipuie-ţi, computerul a creat nişte 
monştri, o combinaţie stranie de metal şi materie 
organică... 

— Nu numai monştri, interveni Tib, cu nerăbdare, în 
tot timpul incursiunii noastre prin Nanga Parbat Hidra 
ne-a oferit un spectacol dubios. 

— Atât construcţia cât şi activitatea Hidrei nu se 

bazează pe principiile cunoscute, sări Berry la atac, 
sensibil întotdeauna la astfel de discuţii. 

— Mă îndoiesc, replică Tib la fel de calm, deşi, aşa 
cum sta, în picioare, avea senzaţia că e caraghios şi 
pedant. Hidra rămâne totuşi o maşină, un instrument, o 
unealtă, făurită conform unor legi precise, nu după 
nişte idei fanteziste. De aceea am îndoieli că în 
programul ei figura fabricarea monştrilor şi atacarea 
umilelor noastre persoane şi toate celelalte. Aici e 
paradoxul. Pe de altă parte, ce nebunească idee l-a 
împins pe All să-şi înzestreze Hidra cu o prodigioasă 
memorie şi să-i vâre pe gât toate cunoştinţele strânse 
de omenire până acum, inclusiv realizările de ordin 
artistic? 

— Poate-i sunt necesare pentru realizarea celuilalt 
program, cel secret. 

— Cum adică, alt program, secret? se strâmbă Glyd. 
Ce mai e şi aiureala asta? 

La naiba, au izbutit să nici nu se supere! ÎI ispitesc la 
fel ca pe un copil, arătându-i de departe o jucărie 
atrăgătoare: ce frumoasă e, ţi-o dăm ţie, te-nvăţăm şi 
să umbli cu ea, dar înghite o dată untura de peşte. O 
linguriţă, ce aşa mare lucru! 

— Acest al doilea program l-a descoperit Ortiz, replică 
Tib. Dar nu-i totul. 

— Hidra şi-a creat posibilitatea reproducerii funcţiilor 
intelectuale umane, interveni Berry. 

— Ba eu te contrazic, făcu Tib, şi ca dovadă 
aminteşte-ţi de monştri, din nou de monştri şi de 
intenţia ei de a ne sparge capul. Nici urmă de rațiune 
umană, e clar? 

Se făcu tăcere. Kobo urmărea disputa cu o plăcere 
adâncă, nemărturisită, redescoperind întâmplări uitate, 

pierdute pe cărările din urmă ale vieţii. Ştia că Glyd va 
veni acum cu dânşii, ştia şi rămase liniştit, fără să 
scoată un cuvânt. lar Glyd, dominat de îndoieli, se mai 
zbătea încă, prins ca într-o plasă pe fundul unei ape 
tulburi. 

— All a reuşit o performanţă, urmă precaut Berry. 
Transpirase şi ochelarii îi alunecau mereu pe nas, 
obligându-l să-şi repete gesturile. Maşina lui duce o 
muncă de cercetare şi experiment, urmărind un plan 
care nu ne este cunoscut. Bănuiesc că... 

— Bănuiala nu e un răspuns! se supără Tib. Pentru ce 
a încercat Hidra să ne ia prizonieri? Pentru ce pe noi şi 
nu pe alţii? Specialiştii lui Nino şi chiar el însuşi au 
cutreierat zona cu mult înainte. Altceva: dacă Hidra a 
făcut cercetări asupra unor animale, de ce a mai avut 
nevoie şi de creierii noştri? Şi cum se explică prezenţa 
acelor oribile creaţii din grotă, mostre tipice ale 
demenţei şi iraţionalului? lţi imaginezi, Glyd? se 
întoarse Donar spre amfitrion. Un colos de mărimea 
unei balene, îngropat cu partea de jos în sol şi 
aplecându-şi capul enorm, acoperit cu ţepi curbați, de 
forma unor antene, printre o puzderie de ochi, în jurul 
cărora fuseseră împlântate salbe de proiectoare; un bot 
lung, ascuţit se termina cu un fel de trompă de fluture, 
iar de sub ea ieşeau două picioare lungi cu multe 
articulaţii şi având la capete câte o ventuză... 

— Stai, stai, gură spartă! Aşa nu ajungem nicăieri. 
Glyd este în necunoştinţă de cauză. 

— Am priceput câte ceva, replică Glyd. E o prostie să 
crezi că Hidra urmăreşte realizarea unui organism 
uman. Experienţe, nimic mai mult. Poate să greşesc... 
Îmi închipui că a vrut să vă atragă undeva, într-o 
capcană unde altfel n-aţi fi intrat. 

Vorbise impersonal, ca despre o problemă străină. 

— Cred că nu. Am căzut în capcană din propria 
noastră dorinţă de a afla adevărul. 

— În schimb, spui că Hidra a întreprins cercetări cu 
voi. 

— Noroc de venirea ta, altfel îmi închipui că nu mai 
scăpăm cu viaţă. Eşti singurul om în faţa căruia Hidra 
devine docilă. 

— Trebuie întâi să afle toţi că fără Glyd Hidra este 
inabordabilă, interveni şi Kobo în discuţie, învăluind-o 
pe gazdă cu priviri grijulii. Pe urmă totul devine mai 
uşor. 

— Ei, totuşi marea greutate va fi să obţinem 
aprobarea mijloacelor pentru cercetare, îl întrerupse 
Tib, politicos. Aici avem nevoie de sprijin şi înţelegere 
din afară. Ne ducem la comandantul nostru de brigadă, 
un om care ne cunoaşte şi ne apreciază. Îi cerem să ne 
ajute, să căpătăm o audienţă la comandantul suprem. 
Acolo o să mergem cu toţii. .. 

— Pe Nino l-aţi trecut cu vederea, remarcă Gălbează, 
uitându-se posomorât când la Tib, când la doctor. 
Prezenţa lui aici e cu cântec. Ori a aflat că fără noi nu 
poate pătrunde taina Hidrei, ori visează să ne pună să 
muncim pe gratis pentru el. E abil. Ne putem aştepta la 
orice. 

— Băieți, să vedem ce e de făcut, zise Kobo 
mobilizator. Să ne alcătuim un plan. 

Glyd se dezmeticise abia cât să-şi dea seama că 
părerile lui nu mai contează şi că încercând să se facă 
iar auzit nimeni nu-l va mai lua în seamă. Cei doi străini 
se instalaseră la loc în fotolii şi discutau cu doctorul 
amănuntele acţiunii. Singură Yaralde, acest oaspete 
nedorit şi bruscat de toţi, se retrăsese în izolare, cu 

mâhnirile şi antipatiile ei. Glyd îşi privi holul cu senzaţia 
că se află într-o altă casă, ai cărei stăpâni l-au uitat 
undeva, printre mobile. „Ce se-ntâmplă cu mine?” se 
scutură el, ridicându-şi ochii spre tavanul frumos ornat, 
spre sculpturi şi tablouri, cu dorinţa de recunoaştere, de 
regăsire. Unica imagine familiară îi rămânea silueta 
Yaraldei, cu fruntea plecată şi mâinile adunate în poală, 
şi se concentră asupra ei, încercă disperat să-şi refacă 
universul, să integreze spaţiul din jur imaginii acesteia 
cunoscute. Zadarnic, dincolo de contururile, uşor difuze 
în înserare ale unui chip de fată, Yaralde, vederea îi 
aluneca în gol, se lovea de cuvintele îngrămădite fără 
noimă între Kobo şi intruşi. 

Asta e tot. O oră de conversaţie, mângâieri pe obraz 
la jignirile aruncate de el, apoi deciziile bătrânului şi 
gata, am pălăvrăgit destul, să stabilim detaliile 
cercetărilor. 

— Kobo, izbucni Glyd autoritar. 

— Ce e? tresări bătrânul, întrerupându-şi discuţia. 

— Praful din barba ta mă irită. Te rog să faci o baie... 


16. 


Comandantul de brigadă în subordinea căruia se aflau 
Crispatul şi Gălbează, un omuleţ pistruiat şi grăsuliu, în 
veşnică agitaţie se ocupa, în orele de serviciu şi-n 
timpul liber, în fiecare minut de răgaz, cu ansamblarea, 
din piese disparate, a unor roboţi fantezişti, meniţi celor 
mai surprinzătoare îndeletniciri. Îi punea în funcţie, 
urmărindu-i cu un ochi critic şi cu celălalt satisfăcut, 
apoi, ca şi un copil după construirea unui castel de 
nisip, dărâma totul şi o lua de la capăt. De aceea biroul 
lui era mai mult un atelier, în dezordinea căruia, printre 
sârme, bucăţi de fier şi de plastic, unelte, el ţopăia cu 

agilitatea unui dansator pe frânghie. Pentru primirea 
oaspeţilor, a şefilor şi a solicitanţilor, amenajase o 
încăpere aparte, dar nu rareori se mai întâmpla ca la 
întrevederi să apară ţinând în mână câte o şurubelniţă 
sau un ciocan de lipit cu sursă proprie de alimentare şi 
cu care se juca preocupat, arzându-şi degetele. 
Exerciţiile acestea electronice, pretindea comandantul, 
îl ţin în formă pentru confruntările cu acele computere 
care vorbesc păsăreşte, şi adevărul e că sub înfăţişarea 
lui hazlie se ascundea un specialist de prim ordin, fapt 
care putea fi o scuză suficientă a pasiunii sale 
copilăreşti. 

În biroul-atelier străinii n-aveau acces, nici chiar 
băieţandrii omuleţului, atât de firesc jinduind să 
pătrundă în mirificul univers al acestui părinte sever. 
Dar Berry şi Tib fură poftiţi, îndată după ce-şi 
anunţaseră vizita, chiar în altarul unde Karuba aducea 
ofrande zeilor electronicii, ceea ce niciodată nu se mai 
întâmplase cu nimeni. Îl găsiră pe marele prelat oficiind 
cu migală pe lângă căpăţâna înfoiată ca o varză a unui 
robot în gestație, printre sute şi mii de firicele 
multicolore pe care le lipea, aparent la nimereală. 

— Staţi jos! porunci el, ocolindu-le privirile; numai că 
în cameră nu exista niciun scaun, doar o ladă prelungă, 
din plastic străveziu, unde se învălmăşeau piese şi 
scule. 

— Cărei împrejurări îi datorăm cinstea...? îşi permise 
Tib, în numele prieteniei lor vechi, să se minuneze cu 
glas tare. Te grăbeşti să termini noua operă? 

— Poate-a găsit formula calculatorului ideal, glumi şi 
Berry. Şi-i dă zor să-l pună pe picioare până nu i-o ia 
altcineva înainte. 

Privea la comandant şi deodată i se păru că se află în 

sala unui muzeu cu jucării mecanice. O zburătoare 
stranie, fără cap, plana cu aripile întinse, iar curentul de 
aer stârnit îi agita, ca pe nişte frânghii albe, cele şase 
perechi de picioare moi. Se scutură să-şi alunge 
vedenia... 

Luară loc pe capacul lăzii, ascultători. Karuba nici nu 
zâmbi, nici nu se supără. Le întoarse spatele, preocupat 
nevoie mare să-şi ducă lipiturile la bun sfârşit. Gălbează 
ridică din sprâncene spre Tib: „Ce l-a apucat?”, iar 
acesta îi răspunse cu un gest elocvent: „Nu-l ştii cum 
e?”. Veniseră să afle rezultatul cererii lor de a merge în 
audienţă, pentru Hidră, la Comandamentul suprem. Şi 
de bună seamă, aveau emoţii: refuzul acestui for 
însemna pierderea aproape a oricărei şanse de a 
ajunge la computer, şi ei mai avuseseră grijă să ceară 
înlăturarea lui Ortiz din funcţia de organizator al 
cercetării şi transferarea Hidrei la Brigada Delta, deci 
sub directa supraveghere a lui Karuba. O astfel de 
cerere putea sau nu să poarte şi girul unor şefi ierarhici 
ai celor doi executanţi. Aşa încât Karuba, neavând 
motive să-i caute ceartă lui Nino, n-a subscris oficial 
punctului de vedere al subordonaţilor săi, dar nici nu s- 
a opus acestor intenţii. 

— Va să zică... Încercă să deschidă vorba Gălbează. 

— Mada! mormăi comandantul şi-şi văzu mai departe 
de-ale lui. 

— Înseamnă că n-ai primit încă răspunsul? vru să-l 
ajute Tib să deschidă gura. 

Omuleţul întoarse capul spre ei şi le aruncă o privire 
suferindă, plină de reproşuri al căror sens băieţii nu-l 
înţeleseră. Ingrijorarea lui li se transmise însă pe de-a 
întregul. 

— Nu cumva... făcu Berry, adresându-se direct lui Tib. 


233 


— Vorbeşte odată! se ridică acesta nerăbdător, apoi 
îşi dădu seama că începe să-şi piardă din control şi se 
aşeză la loc, pe ladă. lartă-mă, comandante! 

— Ce-aţi făcut voi acolo?! se tângui Karuba, cu voce 
plângăreaţă şi trase, obidit, o lovitură de picior în 
perete. 

— Doar... doar ţi-am spus! Ti-am citit cererea, nu? se 
neliniştiră şi mai tare cei doi. Ne-a fost respinsă? 

— La toţi dracii cu cererea asta a voastră! 

Comandantul azvârli cât colo uneltele miniaturale şi 
delicate, rămase o clipă ca descumpănit şi pe urmă 
apucă tărtăcuţa robotului, lovind-o brusc de zid. O 
ploaie de cioburi sări în toate părţile şi un ghemotoc din 
fire şi tranzistori căzu fără zgomot pe podea. 

— Cum!... 

— Nu de ea vă-ntreb! Ce-a fost acolo, în munte? Ce i- 
aţi făcut lui Ortiz? V-aţi bătut joc de el, l-aţi luat la 
bătaie? Răspundeţi! 

Stătea mereu cu spatele şi tropăia din picior, parcă s- 
ar fi pregătit s-o rupă la fugă prin perete. 

— Ai primit raportul. Ai o copie a benzii cu amintirile... 

Karuba hotări, în fine, să se întoarcă, schimonosit de 
mânie. 

— Nici nu ştiu ce să vă spun mai întâi. Cum să vă 
spun, începu el o spovedanie greu de urmărit. 
Cererea... Cererea cred c-a declanşat totull Vă 
chemasem aici... primii oameni pe care-i primesc... Mi- 
am zis că-mi fac de lucru şi-o să meargă mai uşor... 

— Adică ne-au respins! se lăsă moale pe ladă Berry. 
Poate avea dreptate, îi spuse lui Tib, nu era cazul să-l 
amestecăm pe Nino. Şi nici pe şeful... 

— Sigur că v-a respins! prinse comandantul putere să 
lege vorbele mai coerent. Asta... asta nu-i nimic. 

Comandantul suprem... cu mâna lui a semnat ordinul... 
destituiţi... pe timp nedeterminat... 

— Noi...? 

Obrazul Crispatului se goli de sânge. Avu impresia că 
aude un huruit îndepărtat, ca atunci, la „Pho Chu”, când 
se dărâmau stâncile. Inchise ochii şi-l revăzu pe Rick, 
purtând masca plângăreaţă a lui Gălbează şi-ar fi vrut 
să-l gonească, să nu-l mai vadă cum hohoteşte 
batjocoritor. Se rezemă de zid, vârându-şi capul între 
umeri. Ameţise, deşi inima îi galopa ca o nebună şi 
simţea nevoia încă unui sprijin, căuta inconştient ceva 
de care să se apuce, temător că sub apăsarea lui zidul 
o să se clatine, o să se dărâme. Îl auzi pe Berry, 
întărâtat, cerând amănunte. 

— Crezi că Nino a fost? 

— El! răspunse Karuba repede şi conştiincios. Chinook 
mi-a spus că a primit un raport din partea lui asupra 
actelor voastre de indisciplină. Cerea o sancţiune 
exemplară... 

— Nu-i mai ajunge lumea! exclamă Gălbează şi lovi 
cu pumnii în ladă, îndârjit. Şi doar obținuse banda, avea 
tot! Din răutate, să se răzbune... 

— Mai rău e că şi comisia de anchetă a propus 
sancţionarea voastră. În unanimitate. 

— Cum, şi Senuofo? 

— Şi el. V-au găsit vinovaţi. El şi Nino, comandanţi de 
brigadă... Şi toţi experţii... Că aţi trecut problemele 
personale pe primul plan. În dauna cercetărilor. Dacă n- 
aţi fi refuzat să treceţi pe la cogitoscop atunci când v-a 
cerut Nino, el zice că mai putea cerceta sectorul „Pho 
Chu”, înainte ca Hidra să iasă din funcţiune. O fi aşa, n- 
o fi, nu ştiu! 

— Bun! Păi aşa şi e, de vreme ce ne-am pus capul în 

joc! Viaţa fiecăruia nu-i o problemă personală? 
Vopsitură, acest om cu scaun la cap a fost ocupat 
numai de probleme majore, ştiinţifice, nu de interese 
meschine, ca noi! 

Donar lupta să stăvilească năvala gândurilor. 
Zgomotele îl iritau, îi zgâriau timpanele; îi veni să-l 
plesnească pe Gălbează, să-i înece vocea ascuţită, să-l 
facă să înceteze cu ironiile lui inutile. Chipul 
credincioasei Eileen îi juca înaintea ochilor, şi apoi faţa, 
strâmbată într-o grimasă, şi de teamă, şi de dispreţ a 
lui Glyd, şi ochii lui Kobo, osteniţi, bătrâni. Totuşi încă n- 
avea conştiinţa realității întâmplărilor. Gândurile 
învălmăşite se uniseră să nu primească, să nu priceapă 
înţelesul ciudatei poveşti spuse de Karuba, dar undeva, 
în marginea rotirii lor vertiginoase Donar simţea 
cuvintele comandantului adulmecând fără grabă, ca 
nişte fiare, pândind momentul când să se arunce în 
mijlocul horei, unde omul era descoperit şi total 
vulnerabil. 

— Şi cererea voastră a pus capac! istorisea mai 
departe omuleţul. Când a văzut Chinook ce propuneţi în 
legătură cu Nino... Eh, asta-i! Atunci şi-a amintit şi de 
păţaniile voastre de prin şcoală. Tocmai voi să-mi faceţi 
figura, Gălbează? Cei mai buni oameni ai mei! V-a luat 
cineva minţile! Când ştiaţi... ştiaţi şi cine-i Ortiz, şi ce 
răfuieli are cu voi!... Dar eu ce-am păzit, cum de nu mi- 
am dat seama că cererea aia... Arată-mi, pe cine-l ţin 
puterile să se măsoare în ziua de azi cu clanul lui Pliss? 
Uite-aşa m-aţi îmbrobodit! Că dacă vă opream să daţi 
fițuica... 

Nu-l mai ascultau. Unul lângă altul, Tib şi Berry, 
stăteau ca atunci, în Hidră, goi, cuprinşi de teamă — şi 
cine-i mai putea ajuta? 

Eileen pregătea cina, mixând cu atenție de farmacist 
alimentele în vasele largi, străvezii, ale robotului casnic 
şi ceva, în mişcările ei, îi aminti lui Donar de Karuba 
lipind sârmuliţe. 

— Şi cum? Pur şi simplu v-a dat afară? întrebă ea şi 
bărbatului i se păru că fără prea mare interes. 

— Nu... mormăi el greoi. Ne-a trimis... 

Fata continuă să se agite, cu ochii la mâncare, 
pierdută în combinaţia, pentru el obscură, a unor 
ingrediente pe care le adăuga succesiv. Tib era încă 
zăpăcit. La auzul veştii Eileen explodase într-o veselie 
fără rost. Îl cuprinsese în braţe, îl sărutase în neşitire, se 
învârtise cu el prin toată casa: „In sfârşit, numai al 
meu! cânta ea. Adio, veşnice plecări, adio, misiuni 
riscante!” Bucuria o împingea să născocească mereu 
alte giumbuşlucuri, cum el n-o văzuse niciodată, şi-l 
penibiliza antrenându-l în joaca atât de fără rost, 
nepotrivită stării lui de spirit şi adevăratului sens al 
întâmplărilor. 

— Unde?... La ce te gândeşti? 

— Nimic. Ne-a trimis, disciplinar, la o uzină de 
asamblat computere inferioare. Nici nu ştiu unde, prin 
Europa. .. 

Aşteptase să-i treacă accesul penibilului entuziasm, 
dar acesta se prelungea, parcă şi peste limitele 
buneicuviinţe, dacă mai fusese în stare Tib să judece 
asemenea fleacuri. Se uita la Eileen prostit, întrebându- 
se cum nu-şi dă seama, măcar după mutra lui, cât chef 
are acum de zburdălnicii. „Şi-ai să vii acasă la mine, şi-o 
să te-ncui acolo! strigă ea. la-ţi rămas bun de la 
Gălbează şi de la toată lumea! Cea mai proastă 
afacere, ruşinea ta, brigada... Ce bine c-ai scăpat!” 

„Asta nu-i Eileen, am nimerit în altă parte!” îşi muşcase 
el buzele, gândind să se dezmeticească. La un moment 
dat a bănuit că doar se preface aşa bucuroasă, dar 
dacă ar fi vrut să-i alunge astfel deznădejdea, avusese 
timpul să constate efectele încercărilor ei. Sau era 
numai un pretext, ca să-i spună deschis părerile despre 
munca lui de doisprezece ani în brigadă? 

— Şi dacă o să fiţi cuminţi vă reprimeşte? 

— Tu ce zici? 

Simţea mai apăsătoare ca oricând diferenţa de vârstă 
dintre ei. Eileen încă rămăsese un copil, sau nu copil se 
corectă Crispatul, ci altcumva. Se obişnuise să ducă 
două feluri de viaţă - o dată alături de el, reţinută, 
neliniştită şi melancolică, într-un soi de falsă maturitate, 
care aducea a bătrâneţe şi vădit îi era nefirească; iar 
alta, viaţa de-a doua, în absenţa lui Tib, plină de 
libertăţi şi cu adevărat personală. Bărbatul o 
descoperea cu neaşteptată gelozie, ca pe o minciună, 
fiindcă el n-avea loc în viaţa asta, şi nici nu-i convenea, 
el nu trăise aşa niciodată. Şi-o aminti pe Eileen în 
primele luni ale cunoștinței lor. Se apropia de dânsul cu 
un efort abia acum explicabil, simțind nevoia, pentru 
lungi intervale, să fie singură, sau în tovărăşia altora, şi 
totuşi îl iubea, pasionat şi tandru, ca şi azi, după mai 
bine de şase ani. În câteva rânduri vorbiseră despre 
căsătorie, dar nu direct. Amândoi aveau ezitări. El de 
teama îmbătrânirii şi izolării la care ar fi condamnat-o, 
vrând-nevrând, prin felul său de-a fi. Şi pentru că fata îl 
prezentase odată părinţilor, cu multă stânjeneală, ca pe 
un prieten oarecare, iar mai târziu încropise faţă de Tib 
o scuză de circumstanţă şi nu mai pomeniseră nimic 
despre asta, ca printr-o înţelegere tacită. Ocazional, tot 
aluziv, ea condiţionase căsătoria lor de ieşirea lui Tib 

din brigadă, ceea ce pentru dânsul echivala cu o 
amânare fără termen. 

— Berry ce-a zis? 

— Ce să zică?... : 

— Aşa... era deprimat? li era frică ce-o să-i spună 
Astrid? 

— Nu. Nu-mi amintesc... 

Eileen îi aruncă o scurtă privire mirată. Nu-l întrebase 
de ce-au fost destituiţi. N-o interesa de loc munca lui, 
nu-i ştia decât plecările - nici succesele, nici 
amărăciunile, nici oboseala şi blazarea. O rapidă, 
mistuitoare ardere era toată întâlnirea lor; se grăbeau, 
timoraţi de timpul prea scurt, să se iubească până la 
istovire şi vorbind cât mai puţin despre lumea de afară; 
între două aşteptări cuminţi, ca după un ritual cu legile 
bine stabilite şi-ntr-o perpetuă tristeţe, dominându-le 
până şi clipele de tandră intimitate. Se despărţeau, de 
fapt, din momentul regăsirii. Apoi imediat, Eileen plecă. 
N-a stat cu el mai mult de câteva zile, deşi ar fi vrut, 
încercase; dar ceva, aproape însăşi prezenţa lui prea 
îndelungată - ajungea s-o alunge. 

— Acum va fi gata! 

— Hm!? 

— Masa... Şi ai să te culci imediat. Te căuta un 
bătrân, care-a fost aici într-o seară. 

— Cine? 

— Nu ţin minte cum îl cheamă. Cu K... Koppo, aşa 
cred. Zice să vă întâlniți. 

— Ai să stai cu mine? 

Se gândea la căsătorie. 

— Da, şi mâine, cum ţi-am promis. Poimâine trebuie 
să fiu la... 

„Dacă Hidra nu urmăreşte să creeze organisme 

umane, înseamnă că va căuta să desăvârşească un 
sistem cerebral? Pe ce principii însă? Independenţă? 
Adică fără intervenţia omului? Kobo stie mai multe. Și 
Glyd...” 

— Ce faci Tib? Rozi furculita? 


17. 


Furtuna se dezlănțuise brusc, aşa cum se întâmplă de 
obicei în munti. Glyd, deşi avertizat prin sateliții meteo, 
fu surprins nepregătit. Combina atacase unul dintre 
cele mai dificile sectoare ale şoselei, la aproape 3 000 
de metri altitudine, săpând cu greu în roca dură, care 
parcă se încăpăţâna să nu cedeze. Pulverizatoarele 
împrăştiau un nor imens de pietriş şi nisip către vale, în 
dreapta, şi, vânzolite de vijelia furioasă, reziduurile 
dezintegrării pluteau, ca o ceaţă densă, până departe, 
sau ca un jet de lapili şi cenuşă izbucnit prin conul unui 
vulcan în erupție. Din cabina lui, cocoţată în punctul cel 
mai înalt din spatele combinei, Glyd supraveghea 
mersul tuturor agregatelor, primind şi îndrumările radio 
ale unui roi de automate cu diverse specializări: de 
supraveghere, de cercetare, de securitate, de alarmă, 
de intervenţie rapidă; totul era în fond o adevărată 
uzină mobilă, după a cărei trecere printre stâncile aride 
rămânea o frumoasă autostradă, cu tunele, viaducte şi 
parapete şi cu întreg sistemul complex de instalaţii, 
marcaje şi semnalizatoare, aşteptând numai venirea 
vehiculelor. Munca în sine nu era de loc complicată - 
maşina dispunea de o centrală cu numeroase 
computere ce-i dirijau activitatea în funcţie de 
elementele concrete ale traseului — dar solicita, pentru 
pilot, specializări complexe, experienţă, putere de 
discernământ, hotărâri rapide. Evident, computerele nu 

acționau decât după ce omul le confirma deciziile. În 
plus era şi multă răspundere, fapt pentru care nici nu se 
lucra în ture, iar pilotul care începea lucrarea era 
obligat să o termine el singur. 

Vijelia izbucni cu o violenţă rar întâlnită. În ciuda 
altitudinii ridicate, un val compact de ploaie şi grindină 
se abătu chiar asupra sectorului unde se lucra, 
reducând total vizibilitatea. O parte din angrenajul 
combinei continua să înainteze pe terasamentul 
proaspăt săpat în munte, în timp ce alte zeci de aparate 
— dezintegratoare şi freze uriaşe care polizau până la 
lustru pereţii excavaţiilor - fuseseră surprinse în poziţii 
periculoase pe pantele abrupte. Datorită ploii 
torențiale, devenea posibilă apariţia unor torenţi 
distrugători, punând în pericol maşinile. 

Glyd nu ezită să ordone încetarea lucrului, mai ales 
că automatele de supraveghere făceau un tărăboi 
indescriptibil, raportând din secundă în secundă 
situaţia, gradul de periclitate, venind şi cu propuneri 
pentru evitarea unui eventual dezastru. Reuşi să aducă 
pe terasament o parte dintre maşini, le ancoră, prin 
telecomandă, pe celelalte şi rămase în aşteptare. Spera 
ca furtuna să se domolească după cinci ore, conform 
previziunilor; ar fi putut interveni, printr-un satelit 
meteo, să spargă norii, dar soluţia ar fi fost ineficientă 
din cauza vântului, care sufla cu peste 160 de kilometri 
pe oră. Revăzu în minte sectoarele şoselei deja intrate 
în folosinţă şi încercă să-şi dea seama ce întindere din 
traseu e bântuită de uragan. Autostrada lui pornise din 
La Paz spre sud, către Conception; străbătea Cordilierii 
de Vest şi ai Coastelcr, urmând linia țărmului oceanic 
pe o distanţă de peste 2 000 de kilometri şi 
strecurându-se, la înălţimi între 2 000 şi 5 000 de metri, 

pe un teren extrem de accidentat, ocolind culmi 
semeţe, cu nume sonore, date din vechime: Sajano, 
Aucanquilcha, Llullaillaco, Ojos del Salada, Aconcagua... 
Drumul fusese construit aproape jumătate şi străbătea 
acum fostul deşert Atacama, expus din plin vânturilor 
dinspre Pacific; probabil că toţi cei 500 de kilometri ai 
sectorului, între noile oraşe Astarteea şi Eridan, în zona 
unui şirag de rezervaţii climaterice, erau acum bântuiţi 
de tempestă. La venire şi la întoarcere, Glyd străbătea, 
cu un automobil ultrarapid, porţiunea dată în 
exploatare, între La Paz şi locul, mereu mai depărtat 
unde îl aştepta combina. Era o obligaţie - verificarea 
stării drumului cu  traductoarele radioactive de 
profunzime instalate în automobil - dar şi-o plăcere, 
goana bezmetică, în forfota vijelioasă a maşinilor de 
vilegiaturişti, în bubuitul surd al transportoarelor grele 
care treceau în coloane nesfârşite de-a lungul unor 
piste special rezervate, purtând spre staţiuni alimente 
şi mărfuri de tot felul. La ieşirea din Eridan, unsprezece 
viaducte, însumând aproape 50 de kilometri străbăteau 
văi prăpăstioase, pe un teren slab, care impusese 
consolidări masive şi unde, cu toate strădaniile sale, 
Glyd abia izbutise să asigure toată rezistenţa necesară, 
în limitele toleranţelor admise. Zona era periculoasă şi 
din pricină că, în căutarea celui mai bun teren, şoseaua 
avea nenumărate curbe, ce impuneau reducerea vitezei 
şi creau o permanentă aglomeraţie de maşini, căreia cu 
greu îi făceau faţă chiar pistele suplimentare pentru 
degajări. Acest sector de drum îi crea lui Glyd o 
nelinişte agasantă. Evident, alesese cele mai nimerite 
soluţii pentru rezolvarea dificultăţilor, consultându-se şi 
cu institutele specializate şi care-i confirmaseră 
exactitatea complexelor calcule; totuşi la fiecare 

trecere i se părea că alte variante ar fi fost mai 
potrivite, ar fi oferit un grad mai mare de siguranţă. 

lar acum în chip firesc, sub rafalele unui uragan 
nemilos, îşi aminti din nou de viaducte. Închis în cabina 
lui etanşă, revedea construcţia autostrăzii, 
parcurgându-i, cu aceeaşi veche nelinişte, metru cu 
metru,  reclădind sub pleoape arcurile suple ale 
podurilor, apreciindu-le rezistenţa. 

Apoi fără voie gândul îi zbură la Tib şi Berry. Aflase, 
înainte să plece în Cordilieri, că au fost suspendaţi din 
brigadă; îl chemase să i-o spună Kobo, care părea 
foarte afectat şi-i anunţă totodată decizia colectivă de-a 
cere audienţă, pentru Hidră, la Comandamentul suprem 
al brigăzilor. 

Glyd socoti cererea o prostie - numai în cazuri 
excepţionale se obțineau primiri la acest for de 
conducere, cu atât mai mult cu cât Nino Ortiz avea 
acum sarcina să cerceteze calculatorul. Dar se stăpâni 
să-şi dea în vileag părerile, de teamă să nu-l înfurie pe 
doctor, şi pe deasupra convenindu-i acest curs al unor 
evenimente neplăcute, dar care-l îndepărtau pe el 
însuşi de maşină. Era totuşi de neînțeles atitudinea lui 
Kobo, încăpăţânarea lui de a se alia cu Tib şi cu Berry 
pentru a smulge computerul din mâinile lui Nino, când 
firesc ar fi fost dimpotrivă, să-l câştige pe Nino de 
partea lui, chiar dacă prin asta îi pierdea pe Smith şi 
Donar - alegând calea opoziţiei faţă de familia Ortiz, 
Kobo se expunea pericolului de a nu mai ajunge la 
Hidră niciodată. 

leşirea din funcţiune a calculatorului declanşase o 
luptă ascunsă şi dură, căreia Glyd nu-i înţelegea 
mobilurile. Pentru el, mult mai importantă era o 
rezolvare în sine a enigmei încifrate în Hidră decât 

faptul că  Ortizii urmăresc să se folosească de 
rezultatele cercetărilor: o dată ce criza maşinistă n-ar 
mai fi fost o problemă, avantajele sperate de clanul 
Ortiz se duceau pe apa sâmbetei. Dar se vede că 
doctorul Kobo judecă altfel treaba şi cine ştie ce 
socoteli îi determină o asemenea precauţie excesivă. 
Ţărâitul prelung, obsedant îl făcu să tresară. 
Automatul de comunicaţii, ascuns undeva, în adâncurile 
pădurilor înconjurătoare, unde vântul sufla cu mai 
puţină tărie, lansase un apel de alarmă generală. Glyd 
inspectă cu repeziciune aparatele de control. Combina 
nu păţise nimic, totul aici era în ordine. Apelul provenea 
din altă parte şi automatul conectat la reţeaua 
omniobserverilor din zonă, nu făcuse decât să-l preia şi 
să-l retransmită. Glyd primi pe ecranul central imagini 
ale sectorului unde se dăduse alarma; crezuse, 
nădăjduia să fie o avalanşă în munţi, o inundație 
provocată de ploi, ruperea unui baraj, izbucnirea unui 
incendiu - dar nu, speranţa secretă îi fu zadarnică şi 
presimţirea cumplit de adevărată: autostrada, şoseaua 
lui, se prăbuşea în porţiunea celor unsprezece viaducte. 
În urma alarmei, prin numeroase dispozitive 
automate de siguranţă, la cele două extremităţi ale 
autostrăzii sute de maşini fuseseră oprite, blocând 
definitiv pista principală şi căile secundare de acces. 
Alte vehicule, surprinse în zona dezastrului erau 
părăsite de pasageri. Elicoptere şi aeroglisoare ajunse 
la faţa locului îi evacuau pe oameni în cea mai mare 
grabă. Şoseaua se sfărâma, literalmente, ca sub 
acţiunea unui agent dezintegrator ascuns în grosimea 
ei. Unele maşini alunecaseră în prăpastie; cădeau 
rostogolindu-se printre stânci, sfărâmându-se în bucăţi 
tot mai mici, uneori cuprinse de flăcări. Echipele de 

intervenţie făceau minuni pentru salvarea victimelor. 
Din uriaşe elicoptere se aruncau paraşute dirijabile cu 
cabine. Din cauza vântului aprig, multe nu ajungeau 
printre sinistraţi. Cu toate acestea, numeroşi bărbaţi, 
femei şi copii reuşiră să le întrebuinţeze, aruncându-se 
în salturi prelungi către văile salvatoare, manevrând 
dibaci printre rafalele ciclonului, biciuiţi de ploaia 
deasă, dispărând, legănându-se în vălătucii norilor de 
ceaţă. 

Distrugerea şoselei părea de neînțeles. Evident, nu 
era opera furtunii, fiindcă piloţii uriaşi ai viaductelor, 
deşi expuşi vântului în mai mare măsură, rămăseseră 
întregi. Afară doar dacă... Glyd îşi duse mâinile la faţă 
înspăimântat. Dacă nu cumva pistele autostrăzii 
fuseseră turnate dintr-o compoziţie dozată greşit. Care 
la suprasolicitările de trafic şi combinându-se cu 
acţiunea uraganului devenise friabilă... Bine, dar mai 
existau şi alte straturi, din materiale sintetice 
rezistente, sub pelicula de rulaj... Să poarte el vina?! 
Imposibil! Verificase periodic toate calculele 
computerelor, centrala combinei aprobând dozările... Pe 
urmă un calcul eronat se descoperă lesne când... 

De pe cinci dintre poduri autostrada dispăruse cu 
totul. Ici-colo, capetele răsucite ale grinzilor de armare 
mai aminteau locul pe unde fusese ancorată în piloni. 
Pe coastele abrupte ale munţilor, pădurea ardea. 
Elicopterele scoteau în afara perimetrului pe ultimii 
dintre sinistraţi, dar cine ştie dacă unii, şi câţi la număr, 
nu se prăbuşiseră cu vehicule cu tot, în vale, sau prin 
spărturile viaductelor... Un vacarm nebunesc de sirene, 
strigăte şi ordine cu voce răstită vuia în difuzoare. 
Cineva, departe, rostea insistent numele lui Glyd, 
cerându-i indicativul biologic, iar un interlocutor, 

pesemne de la fişierul central al staţiilor de 
omniobserveri, interesându-se cine solicită relaţia, află 
că stă de vorbă cu un inspector de pe lângă 
Comandamentul suprem al brigăzilor ştiinţifice de 
cercetări speciale. 

* 

— Au venit cu recomandări bune, se scuză şeful 
uzinei, cu o mutră încurcată. De unde era să ştiu? Şi pe 
urmă oamenii sunt rari pe la noi, specialiştii ne cam 
disprețuiesc, toți se visează mari ciberneticieni... Ne 
mai mulțumim şi cu ce pică... 

— Uite de ce ajungem aici! strigă iritat adjunctul 
tehnic al combinatului. Cu mentalitatea asta a voastră, 
mâine-poimâne o să-mi aduceţi tot soiul de pierde-vară, 
culeşi direct de pe stradă. De când vă ştiu, vă plângeți 
de lipsă de oameni. Păi decât cu aşa pricopsiţi, mai 
bine-mi iau lumea-n cap! O fi combinatul ăsta şi mic, şi 
mai puţin important, cum vreţi să-i spuneţi, dar aici 
lumea munceşte, nu se joacă! Asta e valabil şi pentru 
tine! se oţări el, la directorul uzinei de asamblare. M-am 
săturat de scuzele şi de mofturile tale! 

Delegatul serviciului organizatoric se uită în treacă la 
Berry şi la Tib, cântărindu-i parcă din priviri, apoi îl 
întrerupse pe adjunct, vorbind încet, dar autoritar: 

— Lasă-l pe director! E vorba despre ei doi. Cine le-a 
stabilit vinovăția? S-a instituit o anchetă? 

— Ce anchetă? Mai are cineva timp de formalităţi? 
izbucni tehnicul şi mai vehement. E vina lor, am 
reclamaţii de la beneficiari. Toate computerele livrate 
până acum şi la care au lucrat ei sunt cu defecţiuni. Să 
spună şi el! întinse adjunctul mâna acuzator spre şeful 
uzinei. 

— Hm... Da... recunoscu directorul. Mă mir şi eu cum 

de s-a întâmplat. Ştiţi, sunt nişte calculatoare simple, 
de serie. Cele mai multe s-au repartizat unor 
restaurante, pentru operaţii contabile. Montajul e un joc 
de copil, câteva casete... 

— Da, un joc! se ambală adjunctul de unul singur. 
Dacă aşa le-ai explicat şi lor, pesemne că tocmai asta 
au înţeles că trebuie să facă! 

— Totuşi, zise delegatul de la organizatoric, dacă 
atâţia ani au lucrat într-o brigadă ştiinţifică de cercetări 
speciale, e foarte greu de presupus... 

— Stai, se sperie directorul, doar nu bănuieşti c-au 
urmărit să ne saboteze! 

— Termină cu prostiile, se enervă deodată celălalt, ca 
şi cum liniştea lui n-ar fi fost decât stăpânire de sine. 
Aveţi măcar bunul simţ să-i ascultați şi pe ei! Altfel de 
ce i-aţi mai chemat aici, în consiliu? Haideţi, cum vă 
cheamă, Tiberiu Donar şi Berry Smith, apăraţi-vă şi voi 
într-un fel! Aţi fost instruiți înainte de începerea 
lucrului? 

— Da... făcu Crispatul, reţinut. Sub calmul şi politeţea 
lui începuse să se-adune o mânie surdă, departe de a 
izbucni imediat. 

— Operaţiile de asamblare vi s-au părut complicate? 
Le-aţi înregistrat în dispozitivul de memorizare at 
tabloului de comandă? 

— Nu... Nu le-am înregistrat. Trebuia doar să 
supraveghem maşinile de pe bancurile de montaj. 
Maşini simple, aproape rudimentare. 

— Poftim! luă foc adjunctul, dar cel de la 
organizatoric îi făcu un semn imperios, care-l reduse la 
tăcere. 

— Şi? Smith, cum crezi că a apărut defecţiunea? A 
fost ceva în neregulă la montaj? Ai găsit ceva... mă rog, 

suspect? Anormal? 

— Nimic. Parcă se vorbiseră ca în toate împrejurările 
grele Gălbează să-şi asume rolul de purtător de cuvânt 
al amândurora; sau el se grăbea s-o facă pentru a-i 
dovedi celuilalt că nici pentru aşa ceva nu e bun? 
Maşinile au mers bine. E drept, nu le-am verificat 
programarea. 

— Asta-i acum! se indignă directorul, alarmist. Adică 
ce vrei să spui, că noi le-am greşit programele? 

— Am înţeles că aceste calculatoare abia atunci au 
intrat în producţie, se lucra prima serie. Ştim cu toţii că 
prototipul e una, iar produsul de fabrică altceva, când 
intervin mijloacele de asamblare mecanice şi benzile de 
montaj. O greşeală cât de mică, sau codificările 
automatelor... 

— Să ne înţelegem, ne ţii un curs pe tema organizării 
fluxului tehnologic? întrebă mieros adjunctul. Nu uita că 
în halele 7 şi 9, unde se lucrează cu aceleaşi maşini, 
asamblarea a decurs normal. 

— Dar eu n-am acuzat pe nimeni, se apără Berry cu 
obişnuita lui blândeţe. Să încercăm să descoperim 
cauzele defecţiunilor şi... 

—  Incompetenţă! i-o reteză fără drept de apel 
adjunctul. Nu ne-am interesat pentru ce-aţi fost 
suspendaţi din brigadă, deşi firesc era să cer nişte 
relaţii, însă gafele voastre de acum îmi explică multe. 
Propun să ne dispensăm de serviciile pe care le aduceţi 
combinatului, şi cu asta am terminat. Bineînţeles, cu 
întocmirea caracterizărilor de rigoare. Supunem la vot? 

— Eu sunt de acord, declară directorul, mulţumit că 
scăpase numai cu atâta. Şi cred că nimeni n-are nimic 
împotrivă, nu-i aşa? se prefăcu el că-i mai consultă şi pe 
cei din consiliu, 

— Unde vor lucra de acum încolo? încercă delegatul 
serviciului organizatoric să-i ajute măcar de 
circumstanţă. E cazul să le propunem un schimb în altă 
parte. 

— Nu mă pun chezaş pentru ei! se împotrivi 
adjunctul. Dacă ţii neapărat să-ţi baţi cuie în talpă, 
poftim, asumă-ţi tu răspunderea. Şi la boroboaţa lor 
următoare să te văd pe unde scoţi cămaşa. 

Delegatul îşi plecă fruntea resemnat. Nici el n-avea 
încredere să gireze. 


18. 


Peste Ferma oamenilor de piatră noaptea coborâse 
de mult, ascunzând privirii zidurile roase de bătrâneţe 
şi copacii, trei sferturi uscați, ai plantaţiei de lângă 
casă. Kobo îşi primise invitaţii afară, pe terasa printre 
ale cărei dale crăpate iarba aspră, foşnitoare a 
deşertului creştea în voie. Şedeau toţi pe fotolii vechi şi 
şubrede, în faţa unei gustări încropite ca vai de lume. Şi 
abia se distingeau la faţă în lumina difuză a unui bec 
aşezat departe, într-un luminiş către care se deschidea 
terasa. De jur împrejurul luminişului străjuia un cerc de 
statui măcinate de ploi, de vânt şi de canicula din 
deşert, până fuseseră reduse la un şir de mogâldeţe 
uniforme, cenuşii şi inexpresive, purtând semnificaţii 
imposibil de descifrat. Probabil că de la ele se trăgea 
numele ranch-ului, numai că doctorul nu se osteni să le 
explice oaspeţilor despre ce statui este vorba. In 
amintire îi revenea treptat o scenă petrecută de mult 
aici, pe vremea când el, Dav şi All abia începeau să 
îmbătrânească iar Glyd nu era decât un copilandru, de 
nici 20 de ani. Se adunaseră toţi la un sfat, All fiind cu 
iubita sa regăsită, lo; Dav venise cu soţia, Glyd tocmai 

se cunoscuse cu Indra - şi astfel toţi trei erau şi nu erau 
singuri în ora aceea gravă şi de taină. Vorbeau însă 
despre lucruri nelămurite lui Kobo, care, din cauza asta, 
deodată se simţise cumplit de străin printre ei, izolat în 
neînțelegere şi-n neputinţa de participare. Discuţia se 
alcătuia cu greu pentru el, din frânturi de cuvinte 
codificate parcă - problema în sine era nespus de 
importantă, fusese o răscruce de drum în viaţa tuturora 
- şi, în timp ce prietenii cu femeile lor păreau că evocă 
înfăţişarea unui tărâm fabulos, spre care călătoriseră de 
curând, el, Kobo, părăsit la plecare pe ţărmul mării, 
zadarnic încerca să recompună imaginar, din aluzii, 
conturul ţării de vis. 

Acum, Tiberiu Donar a apărut cu o fată, Eileen; Smith 
a venit şi el cu Astrid, soţia sa; iar aşezată lângă Glyd, 
Yaralde seamănă a fi Indra; dar nici prietenia nu i-a 
strâns pe toţi în acelaşi grup, nici năzuinţele spre un ţel 
comun, nici dragostea unor femei. Şi Kobo, în izolarea şi 
neputinţa lui, nu se mai frământă că n-a priceput ce vor 
ceilalţi, ci dimpotrivă, pentru că aceştia nu-l pot 
înţelege; pe lângă dânşii, dorinţa lui de-a mai realiza 
ceva e doar cât mocnirea unui tăciune - alături însă cu 
îndoielile, cu nereceptivitatea, cu inerția lor, tăciunele 
acela singur pare o vâlvătaie. Ori poate darul de a arde 
mistuitor pentru un fapt, pentru o idee nu-i e hărăzit 
fiecui, cum bine spunea însuşi All în atâtea prilejuri. 
Dovadă Glyd, care-şi uită vechile crezuri ca şi cum n-au 
fost; şi, ca un fier mort, degeaba îl răsuceşti în jeratic, 
niciodată n-o să se oţelească. O, dacă barem Dav ar 
mai fi trăit, să le arate de unde se încep bătăliile, el, cu 
gustul şi-al victoriei, şi-al înfrângerii! 

Eileen, de-o parte, îi vorbea în şoaptă lui Tib, cu o 
grimasă de nemulţumire ce n-o mai părăsea de când 

plecase de acasă. El, enervat, încerca s-o convingă că 
n-are dreptate. In colţul opus al terasei, cu un aer de 
răbdare uşor plictisită, Berry se întreținea cu Astrid. 
Prietenos, încrezători unul în celălalt, ajunşi la echilibrul 
ce apare de obicei în căsniciile reuşite. Yaralde şi Glyd, 
înţepeniţi în scaune, dădeau impresia că se gândesc la 
convorbirea întreruptă, fie şi numai după expresia de 
rezervă ostilă care le încremenise pe chipuri. 

— S-ar părea că n-aţi avut nicio vină! dădu glas Kobo 
unui alt gând; oaspeţii însă nu-l auziră şi atunci repetă 
mai tare: ziceţi că n-aţi fost vinovaţi de accidente, nici 
tu cu şoseaua, nici ei cu montarea greşită a maşinilor. 

— Cred că eu nu, răspunse Glyd. Oricum, prăbuşirea 
şoselei n-a făcut victime şi... 

— Destul că aţi ratat audiența la Comandamentul 
suprem, făcu bătrânul obosit. Nimeni n-o să mai stea de 
vorbă cu noi. După aiurelile voastre de la slujbă v-aţi 
compromis iremediabil. Mai ales tu, anchetat chiar de 
inspectorii Comandamentului. 

— Îți închipui că altminteri ne acorda cineva 
audiența? zise Glyd, încă stăpânindu-se. 

— Nu-ţi pasă ce-mi închipui eu! îl repezi bătrânul, 
mereu fără să ridice tonul. Ai vizionat banda cu 
amintirile de la „Pho Chu”? 

— La ce-mi foloseşte? 

— Nici n-ai prelucrat cu Yaralde însemnările... 

—... despre Hidră? Îţi dai seama că nu mai e cazul. 

— De mâine să-ţi începi treaba, auzi? 

Eileen profită de tăcere să-l roage iar pe Tib să plece 
acasă. Noul eşec al lui şi-al lui Berry o afectase 
surprinzător de mult, şi după o logică a ei, cu temeiuri 
şi premise neexplicate, vedea în alianţa omului iubit cu 
bătrânul şi Glyd cauza tuturor nenorocirilor. Se 

împotrivise să vină în seara asta la fermă, până a 
convins-o tentaţia să-i cunoască pe prietenii lui Tib, 
poate să-şi verifice intuiţiile. lar apoi, văzându-i, a avut 
certitudini - ce fapte concrete au obligat-o să creadă 
că-i aşa? - şi de-atunci încerca mereu, cu insistenţă, să- 
| convingă pe Tib că de la ei i se trag toate relele; l-a 
rugat să-i lase, să-i ia pe Gălbează, pe Astrid şi să plece 
cât mai curând. 

— Au să-ţi mai propună cine ştie ce nebunie! zise ea 
încet şi Crispatul o găsi îngrijorată într-un fel parcă 
duşmănos, lipsită de resemnarea din ajunul plecărilor 
lui în misiuni. 

— Trebuie... trebuie să rămânem până la capăt... se 
îndârji el din nou; apoi tăcu, nu asta voise să spună. 

După ce-au fost daţi afară din combinat, pe când 
Berry rămânea aproape indiferent, supusul Tib 
începuse, în sfârşit, să se revolte; mânia şi 
încrâncenarea îl cucereau treptat, ca o boală ce nu se 
grăbeşte şi nu iartă, progresând cu fiecare ceas şi 
inoculându-i o răzvrătire lucidă. Nu era conştient pentru 
ce şi împotriva cui se revoltă. El însuşi se întreba cu 
uimire de unde apăruse această boală şi de ce nu luptă 
împotriva ei, fiindcă nu-i aducea nicio satisfacţie. Auzise 
spunându-se că răzbunarea e o plăcere a zeilor; dar se 
gândea, şi nu fără teamă, ce-l va împinge să facă 
revolta ajunsă la apogeu. Să se răzbune? Nu, altceva. 
Blazarea nemărturisită, oboseala lui de viaţă sufereau 
acum o curioasă metamorfoză, dominate de furia 
mereu mai autoritară, întorcându-se în opusul lor, în 
dorinţă de acţiune şi o energie neaşteptată. Ca şi cum 
după vindecarea unei infirmităţi - în timpul căreia, 
neputincios, fusese obligat să suporte umilinţe 
nenumărate,  compătimirea formală a oamenilor 

sănătoşi din jur - astăzi se vedea şi el întreg, cel puţin 
egal în drepturi cu ceilalţi şi trebuia, cu orice preţ 
trebuia să răscumpere vremea pierdută. Asta ar fi vrut 
să-i răspundă lui Eileen, care, mai depărtată de el ca 
oricând, îi simţea transformarea fără să şi-o 
lămurească, fiindcă nu-i ştia cauzele, fiindcă socotise 
infirmitatea lui Tib drept condiţie esenţială şi-şi clădise 
pe ea tot castelul complicat şi fragil al iubirii. În acelaşi 
timp, Donar îşi zicea că iată, a descoperit din ce cauză 
lumea e în aşa măsură altfel decât o crezuse. De ce 
Gălbează, sub aparenţa, pentru Tib, de neajutorat 
ascunde o atât de surprinzătoare personalitate şi tăria 
să se ia de piept cu oricine. De ce cumintea Dina a 
ajuns cine este, de ce Nino, licheaua fără căpătâi din 
tinereţe e ros acum de ambițiile realizării. Şi, evident, 
cum Eileen se arată cu totul alta decât iubita din serile 
de dragoste şi din momentele de bunrămas. A fost 
nevoie de mai multe lovituri sub centură - doza de 
neîncredere manifestată de Senuofo, destituirea din 
brigadă, excluderea din uzina de computere inferioare, 
ca să se trezească şi Tib, să admită că lupta înseamnă 
şi viclenie, şi asprime, şi nedreptăţi. Pentru că celelalte 
lovituri, cele etichetate de el corecte - suferinţele din 
şcoală, chiar manevrele lui Ortiz, conforme vechiului 
său caracter - le încasase fără să crâcnească, le merita, 
rezultau dintr-o serie de acţiuni personale, greşeli, şi-a 
plătit cu vârf şi îndesat. Va face tot ce-i posibil să le 
evite pe viitor, dar asta nu înseamnă schimbarea 
manierei de luptă, nu l-a făcut să se gândească mai 
degrabă la atac decât la apărare. Acum simţea nevoia 
să lovească, rece şi calculat, în primul adversar întâlnit 
şi-şi dădea seama că nu va avea altă satisfacţie decât 
că a învăţat regulile jocului; în numele cărui crez se va 

bate îl preocupa în această clipă cel mai puţin şi la fel 
cine-o să-i fie potrivnicul. 

Kobo, într-un colţ întunecos, năpădit de ierburi, părea 
că doarme, cu faţa spre cercul de statui. Băuse încă de 
la amiază, în aşteptarea invitaţilor, împrăştiind sticlele 
goale pe lângă scaunul putrezit de ploi şi ars de soare. 
Incepuse să bea mai mult după moartea soţiei, de când, 
părăsit de toţi, trăia la fermă, - în casa de nimeni 
îngrijită, ce se dărârna bucată cu bucată, - el ştia cum 
şi din ce şi suportând cu un fel de inconştienţă 
vicisitudinile penibile ale bătrâneţii şi izolării. 

— Am să vă fac o propunere, mormăi. Nu lui Glyd. El 
nu mai e în stare s-aleagă. Vouă amândurora. 

— Ce propunere? se întoarse Berry. 

— Asta înseamnă, cel puţin, că pe mine nu mă mai 
amesteci? ripostă Glyd, însă tot nesigur, cumva el 
însuşi agasat de o asemenea împotrivire peste limite. 

— Deoarece toţi aţi fost compromişi şi-aţi spus singuri 
că nimeni, chiar să vrea, nu vă mai poate aproba 
accesul la Hidră... ar fi încă un mijloc să ajungem totuşi. 

— Nu colaborarea cu Nino! se amestecă hotărât 
Donar. 

— Ştiu, lasă-mă! exclamă nerăbdător doctorul. Mi-aţi 
vorbit de el, am priceput... Ce vrei? Să strigăm în cor să 
se facă dreptate? Cine?... Noi, păguboşii, care-n loc de 
putere şi bani n-avem decât visurile? Era pornit rău 
bătrânul, părăsindu-şi scaunul, măsurându-i pe toţi cu 
ochi strălucitori, încărcaţi de obidă, dragoste, teamă, 
adunate la un loc, şi dureroasa lui neputinţă de a-i ajuta 
într-un fel... Ortizii au crescut hiene, crocodili şi mistreți, 
le-au dat drumul în lume să ne muşte, să ne infesteze 
grădinile... ce mă priviţi aşa? Ştiu, credeţi că bâiguie 
acum alcoolul.. . Nu-mi cer iertare, nu mi-e ruşine. 

Toate vorbele astea le port ca pe-o otravă, de o viaţă 
sau poate cu mult dinainte, de când omul e om şi nu e. 
Uite! Arătă cu mâna în direcţia mogâldeţelor de piatră, 
odinioară statui, ori poate nici atât, o zvârcolire a 
spiritului ce s-a cerut imperios concretizată în ceva şi 
nu rămăsese nimic, pietroaie linse de vreme, cu tării 
măcinate sub muşchi verde şi mucegai. Le-am închis 
acolo, în piatră, laolaltă cu gândurile... cu speranţa într- 
o lume mai dreaptă... Acum nu e decât nisip, târât de 
ape. Răul stă încă ascuns, renaşte în noi sau aiurea... 

Tăcu, încercând să-şi revină. Făcu timid câţiva paşi, 
ferindu-şi privirile, apoi, neliniştit, se aşeză din nou pe 
scaun. 

— Cum crezi... ce cale... ar fi vrut Tib să-şi ducă la 
bun sfârşit un gând şi nu reuşi, pentru că vorbele 
bătrânului despre lumea cea dreaptă îl mişcaseră, i-au 
adus aminte de pământul pe care se născuse şi pe 
care-l dorea năprasnic de-o vreme încoace - se vrea 
acasă, printre ai săi. 

— Ce să vă zic? All a ţinut cu tot dinadinsul să fie 
redeschisă şcoala de zbor. Poate că ăsta-i mesajul lui, 
transmis nouă prin Hidră. Şi eu ţin să ducem afacerea la 
bun sfârşit. Socotiţi-o doar o ambiţie, deşi nu e. Luptă 
mulţi împotriva ei, duşmani mai vechi şi mai noi, 
interesaţi într-un fel sau altul să menţină starea de 
lucruri actuală. 

— Atunci, la ce bun?... ridică din umeri Eileen. 

— Aşa-i! confirmă doctorul, întorcându-se către fată. 
Reluarea cercetărilor cosmice n-o să îndrepte mai nimic 
din alcătuirea lumii de-aici. Ar fi numai un semn al 
trecerii noastre prin viaţa, bună sau rea, care ne-a fost 
hărăzită. Şi mulţumirea că pe măsura puterilor am 
adăugat şi noi o treaptă cunoaşterii... Vi se pare prea 

mult spus? 

— Prea frumos, răspunse Donar. 

— Va trebui, continuă bătrânul cu ochii închişi, va 
trebui să luăm cu asalt adăpostul Hidrei... 

— Cum? strigă Eileen, uitând de rezerva ce şi-o 
impusese. 

— E bună! se puse pe râs Glyd. Bravo, nu-mi pare rău 
c-am venit s-o aud şi pe-asta! 

— O idee bună! Tib sări în picioare, surescitat, îşi 
desprinse cu o smucitură braţul din strânsoarea lui 
Eileen, făcu un pas către balustrada dinspre grădină şi 
răsuflă adânc. Işi găsise adversarul pe măsură - Ortiz. O 
idee admirabilă, Kobo! 

Doctorul tresări şi-şi deschise ochii la Donar, 
nedumerit de sprijinul tocmai al lui şi atât de manifest 
exprimat. Un grăunte de încredere încolţi în el şi un 
început de bucurie, venită ca din senin. 

— E periculos! zise el cu îndoială încă. Poate aduce 
deportarea pe Pluton, pentru mulţi ani. 

— Mă crezi copil? răspunse Tib la persoana întâia, 
marcând voit diferenţierea de ceilalţi. 

— Ortiz îşi păzeşte bine comoara! continuă Kobo să-l 
pună la încercare. 

— İl cunosc bine pe Vopsitură, ripostă Donar, 
însufleţindu-se. Şi noi suntem cinci, el e singur. Familia 
din umbră nu contează. 

— Care cinci? interveni iarăşi Eileen, dar socoteala 
era corectă, cuvintele nu se aruncau la întâmplare. 

— Mă laşi, Astrid? atinse Smith umărul soţiei. 

— Am încredere în tine! şopti femeia, cu mândria că 
ei doi se împacă, nu ca Eileen şi Tib. 

— Berry, mergi? întrebase Kobo. Tu ai copii. 

— Să-mi trăiască! Şi merg. 

— Dacă nu reuşim... 

— Fleacuri! Ne-ntoarcem cândva de pe Pluton şi-o 
luăm de la capăt. 

Fu rândul surprizei pentru Glyd. Recunoştea şi tonul şi 
vorbele lui All, nepăsarea sa reală faţă de greutăţi şi 
primejdii: „Fleacuri!” - o, cât de bine îl imitase! 

— Nu înţeleg! se strădui Eileen să-i oprească. Până la 
urmă tot au să vă prindă! 

— De bună seamă! o asigură Berry. Numai că noi 
vom apuca să intrăm în contact cu Hidra. Ceea ce lui 
Nino nu-i poate reuşi niciodată, fiindcă maşina nu i se 
supune decât lui Glyd. Şi vor fi obligaţi să ne dea 
experienţa pe mână, fără amestecul secăturii de Ortiz. 

— Bine, dar Glyd poate şi singur demonstra 
autorităţilor că fără el Hidra nu face doi bani. Şi pe voi 
vă poate cere oficial drept colaboratori, insistă Eileen cu 
hotărâre. 

— Nu, i-o întoarse Gălbează imperturbabil. Nu pricepi 
că nici acum şi nici altă dată noi nu mai avem acces la 
autorităţi, deci nici la Hidră? În clipa de faţă suntem, 
pentru ei, nişte descalificaţi! 

— Glyd, de mâine să-ţi începi treaba! repetă doctorul, 
cu intenţia să pună punct acestei dispute fără ieşire. 
Banda cu amintirile băieţilor şi, evident, însemnările 
Yaraldei. 

— Ascultă, îl interpelă Eileen pe Glyd, nu te cunosc, 
dar te-am văzut un om cu judecată, poate singurul de 
aici. Dacă totul depinde de tine, ai şi puterea să-i 
opreşti. Eşti conştient că altfel se sfârşeşte rău? 

Yaralde şi-l aminti pe Glyd venind acasă, în seara 
primei lor întâlniri şi cum ea dorise s-o alunge înainte 
de-a o asculta, să nu cadă, şi el, în cursa întinsă de All. 
Dar capcana s-a dovedit mai puternică, degeaba ea, 

Yaralde, a fost alungată. El nu s-a mai putut împotrivi, 
sau degeaba s-a împotrivit. Acum e prins în laţ şi orice 
rezistenţă-i inutilă. 

— Altfel nu se poate! se trezi vorbind tare. 

— De ce spui asta? sări arţăgoasă Eileen. Tu bănuieşti 
ce-i aşteaptă? Cu ce drept le dai sfaturi...? 

— Şi eu sunt printre ei, o întrerupse Yaralde, ridicând 
din umeri. Chiar Tib al tău m-a numit. Patru bărbaţi şi 
cu mine, tocmai cinci. 

— Vezi, draga mea? făcu Donar, cu un triumf care nu 
ascundea nici urmă de orgoliu. 

— Cum, Astrid, şi tu?... Îl laşi să meargă? 

— Ei, ce vrei! răspunse cu modestie consoarta lui 
Berry. Eu îl înţeleg pe Berry altfel decât voi. Nici nu ştiţi 
de ce e în stare... 

Doctorul se întinse în scaun oftând, îşi rezemă capul 
de spătar şi barba sură i se ridică dinainte ca un 
ghemotoc de hârtie. Senzaţia de izolare îl părăsise; ar fi 
vrut să se bucure, dar nu mai reuşea, că băieţii îl 
înţeleg şi-l urmează, până şi nesocotitul de Glyd. Era 
peste măsură de obosit. Ca de departe auzi un „lasă- 
mă!” şi plânsul încet al lui Eileen. Răcoarea nopţii îl 
învăluia ca un abur lipicios, înviorându-l. „Vine 
toamna!” se gândi, închipuindu-şi ce urâtă şi tristă va fi 
lunga iarnă în savana desfundată de ploi şi în casa 
pustie şi friguroasă, căreia nimeni, nici un oaspete n- 
avea să-i calce pragul. 

In marginea opusă a terasei, Glyd privea încă surprins 
către Berry, şi în urechi îi răsuna mereu vorba acestuia, 
spusă cu glasul lui All: „Fleacuri!” Prevăzuse totul - 
opoziţia la planul propus de Kobo, apoi supunerea 
necondiționată - ca pe orice lecţie spusă prea des ca să 
n-o înveţi până la urmă pe dinafară, totul cu excepţia 

replicii lui Gălbează, lunganul ăsta slab şi urât. Îşi 
chemă în minte figura uscăţivă a aceluia ce fusese All. 
Totuşi nu semănau, magistrul avea un aer distins. Linia 
fină a nasului, fruntea boltită, colţul buzelor ridicat într- 
un veşnic surâs ironic trădau intelectualul de rasă, pe 
când Smith... Dar poate că ochii... Mai ştii, privirea asta 
întrebătoare şi concentrată... 


19. 


Toată după-amiaza bătrânul Pliss nu se mişcase din 
fotoliu. Capul, lăsat pe spate, îi cădea mereu pe umărul 
drept. Se încăpăţâna de fiecare dată să-l ridice, pentru 
a se convinge parcă dacă fereastra e larg deschisă - un 
petic de cer decupat triunghiular, ultramarin şi care la 
început fusese albastru pastel. În birou plutea un aer 
moale, blând, prin care înotau leneşe zgomotele vieţii 
de afară. El nu mai încerca să le gonească, piereau 
singure, temătoare parcă să nu-l atingă. Departe, în 
cuprinsul acelui inefabil albastru-marin, pluti ca o 
părere un pescăruş alb. „Alarma, undeva sună alarma!” 
Nu-şi duse gândul până la capăt. Se însera. Alchimia 
cosmică gonea lumina de pe întinderile unui incendiu 
stins. Jilavi, aburii nopţii se târau pe noul cer. Un nor 
pufos apăruse cenuşiu dintre umbre, chinuindu-se să 
stingă tăciunii ce-i ducea cu el... 

Bătrânul sări în picioare. Se grăbi să ajungă lângă 
fereastră. Ezită să declanşeze mecanismul de închidere. 
„Crepuscul, un crepuscul de care mă agăţ... Ei şi? Au 
mai fost...” Se chinui să priceapă. Noaptea zăvora în 
beznă imagini şi culori. Descoperi că stelele nu 
strălucesc pe cer decât pentru a ne alunga teama de 
întunericul altei nopţi care vine. 

Trecu la birou şi aprinse lampa. Comandă un pahar cu 

apă. Avea buzele uscate ca după o febră mistuitoare. 

Când Torman intră în cameră aşa-l găsi, cu paharul la 
gură. Se înclină tăcut, puţin nedumerit. Dorise să-şi 
anunţe venirea, însă gazda nu-i răspunsese la apeluri... 

— la loc, ce mai aştepţi? îi porunci bătrânul, aşezând 
paharul pe un colţ, în stânga lui. Ceva noutăţi? 

Se aplecă înainte, deasupra biroului, fixându-l cu 
priviri obosite pe bărbatul din fotoliu. Mâna albă, cu 
degete lungi, altădată viguroase zăcea acum pe 
suprafaţa lucie. Din când în când câte-un deget subţire 
tremura, ridicându-se încetişor în aer, apoi recădea 
lângă celelalte. 

— Toate acţiunile au decurs normal, vorbi sigur pe el 
Torman. Nicio greşeală, nicio urmă. Se mişcă puţin într- 
o parte. Lumina lămpii de pe birou îi cădea drept pe 
faţă. Am reuşit să aflu de la Craig... Ştii, unul dintre 
secretarii Comandamentului suprem al brigăzilor... 

— Eu să nu-l ştiu? făcu bătrânul nerăbdător. Ce ţi-a 
spus? 

— Pentru azi, la nouă, ora locală, comandantul 
Chinook şi-a întrunit consilierii în şedinţă secretă. Un 
singur punct în program: analiza cercetărilor asupra 
Hidrei lui All. Se pare că Senuofo va susţine un raport 
detaliat... 

Pliss se învioră o clipă, sau aşa i se păru lui Torman, 
care-i urmărea cu atenţie reacţiile. 

— N-ai făcut rost de o copie a raportului? întrebă el. 

— Nu! răspunse hotărât Torman. Senuofo nu l-a 
predat pentru studiu prealabil. 

— Mda... Lucrurile se încurcă... Se încurcă rău... 

— Ţi-e teamă? 

— Puțin... Am obosit, Torman. [ie pot să ţi-o spun. 
Lucrăm de o viaţă împreună. Mi-ai fost întotdeauna un 

prieten fidel. Singurul. 

— Nu-i nevoie, încercă Torman să-l oprească pe Pliss. 
Ne ştim, ne cunoaştem, bătrâne. Ce te nelinişteşte? 

Pliss se lăsă pe spate, în fotoliu. Clipea rar. Pungile de 
sub ochi i se măriseră. 

— Am îndoieli. Am greşit undeva. Unde? 

— Nicăieri. Torman fixă îndelung mâna tremurătoare 
de pe birou. În privinţa sabotajelor la şoseaua lui Glyd şi 
la computerele asamblate de Tib şi de Berry, nu-ți face 
griji! Sunt convins că oficialităţile nu au nicio dovadă 
împotriva noastră, chiar dacă ar bănui ceva, deşi nici 
asta nu cred. Dacă am greşit totuşi... 

— La naiba! Fără reticente! îl îndemnă celălalt. 

— S-ar putea să fi greşit în alt sens, că nu i-am 
discreditat îndeajuns. Am impresia că oamenii noştri, 
Glyd şi ai lui se bucură încă din partea autorităţilor de 
multă încredere. Asta e! Aproape paradoxal, nu-i aşa? 

— Şi de unde impresia asta? 

— Craig mi-a spus că la ora 13, deci după şedinţă, 
Senuofo l-a chemat pe Glyd la sediul Comandamentului. 
Să juri că ar avea intenţia de a-i comunica rezultatul 
discuţiilor. Dacă-i aşa, abilă manevră! 

— Mi-e imposibil să te urmăresc. 

— Dar e simplu! Comandamentul suprem ştie că 
Hidra ascunde o taină. Deci foarte bine poate fi avizat şi 
în ce constă această taină, adică să fie în cunoştinţă de 
cauză asupra programului suplimentar al Hidrei şi 
asupra rosturilor ei viitoare. Increderea de care par a se 
bucura Glyd, Yaralde şi Kobo, şi pe lângă dânşii Berry şi 
Tib, împotriva unor aparente nefavorabile, mă obligă să 
cred că cei din Comandament ştiu, de asemenea, că 
aceşti oameni sunt singurii care pot rezolva taina 
maşinii. 

— Glyd, Yaralde şi Kobo!... De unde să fi aflat 
membrii Comandamentului? 

— Greu de presupus. Jocul oficialităților ne vizează 
însă pe noi. 

— Crezi? 

— Un semnal de alarmă. 

— Continuă! 

— Deschis, bătrâne? 

— Să lăsăm fandoseala. 

— Bine. Uite care este raţionamentul meu, pornind de 
la ultimele evenimente: că Senuofo a propus destituirea 
din Brigada Delta a celor doi prieteni şi specialişti, iar 
comandantul Chinook a acceptat s-o semneze, în 
speranţa, că noi vom găsi o formulă prin care să-i 
obligăm, pe ei şi toată echipa, să înceapă cercetările la 
Hidră. Nu e un plan ingenios? Noi luăm iniţiativa, şi... ne 
trădăm! Cel puţin ne trădăm în privinţa sabotajelor, 
adică demascăm, prin recrutarea echipei lui Glyd, 
existenţa unor relaţii prealabile între ea şi noi. Rămâne 
de văzut în ce măsură oficialităţile ar putea găsi probe 
materiale împotriva noastră. 

— Raționamentul e bine construit, însă porneşte de la 
o premisă falsă. Dacă echipa lui Glyd se bucură de 
încredere, aşa cum spui, ba mai mult, dacă Chinook ştie 
că ei sunt singurii specialişti care pot dezlega taina 
computerului, atunci lucrul cel mai firesc ar fi să-i 
recruteze chiar el, oficial şi înaintea noastră. Să-l 
destituie, de pildă, pe Nino pentru incapacitate şi să-l 
numească, în locul lui, pe Donar, să zicem, căruia să-i 
dea ca sarcină expresă rezolvarea problemei. 

Torman zâmbi cu amărăciune: 

— Bătrâne! Incerci, într-adevăr, să te mistifici? 

— Cum? îl întrerupse Pliss, alarmat, năpădit brusc de 

vechea nelinişte. 

— Orice om cu scaun la cap ar proceda cum spui tu, 
dacă n-ar dori decât să dezlege secretul maşinii. Dar 
imaginează-ţi că Chinook, îndemnat poate de chiar 
superiorii lui din Consiliul guvernamental, urmăreşte 
două lovituri dintr-o dată: una - cea cu Hidra, a doua - 
desfiinţarea organizaţiei Ortiz. Ar fi un joc subtil, pe 
măsura adversarilor noştri, care de mult urmăresc să 
ne scoată din luptă. Ce zici? 

Pliss inspiră adânc. Închise ochii. 

— Abandon? şopti, epuizat de această dezvăluire 
brutală a unui gând pe care îl tăinuise şi faţă de el 
însuşi. 

— Nu, continuă impasibil Torman. Bătrânul se uită la 
el neiîncrezător. Trebuie să acceptăm situaţia, să 
rămânem lucizi până la capăt. Luciditatea extremă ţi-a 
fost un principiu. 

— Ai vreun plan? întrebă aspru bătrânul. 

— Să ne continuăm acţiunea, cu orice risc. Dacă 
reuşim să aflăm... 

— Absolut de acord! Când Glyd şi ceilalţi vor descifra 
porcăria pentru care ne chinuim atâta, vom face cu 
autorităţile un târg. Le predăm computerul în schimbul 
unor anumite avantaje. 

— Întocmai! replică Torman calm. 

— Am sperat că ei nu ştiu nimic despre adevărata 
misiune a maşinii. Dacă nu-i aşa, şi discuţia lui Senuofo 
cu Glyd ne-o dovedeşte, ei bine, să ne străduim să le-o 
luăm înainte şi pe urmă să cădem cu dânşii la învoială. 
Sunt mai puternici decât noi? Nu-i nimic. Totul e să ştim 
cum le propunem schimbul. 

Torman se ridică în picioare. 

— Bătrâne... 

— Să nu mă crezi un laş. Acum văd limpede. Ştiam că 
pot pierde. De aceea vei distruge toate dosarele 
compromiţătoare. În special pe cele ale familiei. Pe 
băieţii din grupa ta îi scoţi la pensie. 

— Am înţeles. 

— lei măsuri ca Dina să fie la adăpost. Îmi vei ierta 
această slăbiciune? 

— Din toată inima. 

— Pentru tine... 

— Nu te mai gândi la viaţa mea. N-am pe nimeni. Mi-e 
mai uşor. 

— Eu mă voi ocupa personal de Nino. E capabil să se 
răzbune... Tu urmăreşte-o pe Dina. Adică nu!... Fă-te că 
nu observi nimic... nimic. Ne va trăda lui Tib, singurul 
bărbat pe care nu l-a uitat niciodată... las-o să-şi 
închipuie că aşa îl distruge pe Nino. 

O lacrimă se chinui să treacă peste pleoapa roşie, 
alunecă în punga de sub ochi şi continuă să se 
rostogolească din rid în rid până în colţul gurii cu buze 
subţiri. Torman îşi întoarse privirile. 

* 


— la loc, îl invită inspectorul cu un gest prevenitor şi 
Glyd se aşeză pe marginea fotoliului. Cred că bănuieşti 
de ce te-am chemat. Eu sunt Senuofo. 

— Cel care... Chm! 

Se aflau într-un birou imens, cu storurile ferestrelor 
coborâte, cufundat în linişte şi răcoare, la al o sută 
zecelea etaj al unui bloc, în oraşul de reşedinţă al 
Comandamentului suprem al brigăzilor ştiinţifice de 
cercetări speciale. Afară, soarele torid al ecuatorului 
arunca valuri de căldură sufocantă, împotriva căreia 
instalaţiile de microclimă luptau din greu. 

— Funcţia mea e de comandant într-o brigadă de 

cercetări, Brigada Ro. M-au ales să cercetez cauzele 
prăbuşirii şoselei. Mai precis să verific toate 
computerele combinei la care lucrai. Dacă se va putea, 
şi exactitatea deciziilor pe care le-ai luat. 

— Da... Mi se pare că... N 

— Te interesează rezultatul anchetei. Incă n-am ajuns 
la concluzii. Te-am deranjat să stăm puțin de vorbă. Mă 
interesează părerea ta ca specialist, pe fapt, ce-a fost 
acolo? 

— Tocmai asta... M-ai luat pe nepregătite. 

Senuofo zâmbi. Era mult mai tânăr decât Glyd, înalt, 
cu ochi albaştri. Barba scurtă, blondă, umerii largi, fața 
puternic bronzată, respirând sănătate - o înfăţişare ca 
în reclamele turistice, ar fi fost firesc să stârnească 
neîncredere, să aibă în atitudine note false, dar privirea 
deschisă şi blândă, gesturile domoale, nu lipsite însă de 
temperament şi râsul sincer, semn al unei subtile şi 
nuanţate vieţi interioare, îl cuceriră pe Glyd. Îşi dădu 
seama pentru ce Tib, când fusese alungat din brigadă, 
era mai degrabă nedumerit decât revoltat că Senuofo a 
cerut această sancţiune, alături de Nino şi de ceilalţi 
membri ai comisiei. 

— De mulţi ani lucrezi pe combină? 

— De patru. Aproape patru... 

— Şi cum, nu s-a găsit altceva pentru tine? întrebă 
inspectorul fără stânjeneală, cu aerul unui puşti care se 
interesează de mersul unei maşini complicate. Doar tu 
ai funcţionat la şcoala de zbor. Asistentul marelui All!... 
Sau mă-nşel? 

— Ba nu, răspunse Glyd şi cobori ochii. Vrei cu tot 
dinadinsul să mă pui în încurcătură? 

— Ţi-am fost student, la Institutul din Rio Grande. 

— Ce spui? tresări Glyd. Nu-mi amintesc. 

— E mult de atunci. Băieţii se băteau să vină la 
cursurile tale, deşi îţi mersese vestea că eşti grozav de 
exigent. Un examen trecut la tine valora cât o lucrare 
de sfârşit de an. Şi pe mine m-ai trântit de două ori. 
Ştiam sigur că ţi-am răspuns corect, dar pe urmă, când 
am refăcut singur discuţia noastră, după chiar 
rugămintea ta... Avuseseşi dreptate, nu era de ajuns 
exactitatea. Ar mai fi trebuit şi altceva şi tu asta cereai 
- un simţ anume, extrasenzorial dacă vrei, un al şaselea 
simţ al ciberneticianului. Ţi-am studiat din nou cursul, 
am citit şi alte cărţi de-ale tale. O excelentă ediţie 
comentată a cărţii lui All, „Bazele gândirii cibernetice”. 
Mi-am imaginat că am găsit cheia, dar nu, mă pripisem. 
Abia la a treia noastră discuţie... la spune, într-adevăr, 
tu ai fost crescut de automate, cum se zvonise la 
institut? 

— Ce importanţă are? 

Glyd se uita în altă parte. Binecuvânta întunericul din 
odaie, sperând că astfel Senuofo nu va observa cum a 
roşit. Pentru ce, de fapt, să-i fi fost ruşine? Doar pentru 
că un student al lui, de care cu niciun chip nu-şi mai 
aminteşte, a ajuns acum să-i analizeze calitatea 
muncii? 

— Când mi s-a spus pe cine sunt chemat să verific, 
parcă îi citi gândurile Senuofo, credeam că de altcineva 
e Vorba. Crezi că-mi depăşesc atribuţiile, Glyd? Te 
respect prea mult ca să-mi permit... 

— Încerc să-mi închipui cum te-ai simţit tu, atunci, la 
examene. 

— E nepotrivit să-ţi spun, distanţa dintre noi e prea 
mare, însă aş vrea să mă socoti un bun, un foarte 
sincer prieten. Întotdeauna maeştrii şi ucenicii lor au 
fost legaţi de o prietenie adevărată. 

— Şi mă tem, continuă Glyd aproape în şoaptă, mă 
tem că-i rândul meu să pierd examenul... 

— Te-am supărat. Nu ştiu să mă port. lartă-mă! 

Senuofo se ridică, păşi agale către peretele 
transparent din spatele lui Glyd şi rămase acolo, privind 
afară prin crăpăturile dintre storuri. Tăblia măsuţei 
culisă într-o parte şi în golul astfel deschis apăru un 
mare platou cu băuturi şi gustări, iar într-o casetă mai 
multe sorturi de ţigări lungi şi fine. De undeva, în ciuda 
izolaţiei fonice răzbătură acordurile grave ale unui 
semnal de videofon, accentuând parcă murmurul surd 
al miilor de vehicule ce brăzdau aerul şi se încrucişau 
pe străzi fără încetare. 

— N-aş putea să lucrez aici! exclamă Senuofo, cu 
voce înăbuşită. Prea multă bătaie de cap faţă de 
rezultate. E greu fără calculatoare sigure şi 
competente, şi în privinţa asta lucrurile merg parcă tot 
mai rău. 

— Nici eu nu ştiu cum de am ajuns aşa, spuse pe 
neaşteptate Glyd iar celălalt întoarse capul, 
neînţelegând dacă vorbeşte despre criza din cibernetică 
ori numai despre el însuşi. 

— O soluţie trebuie să fie! răspunse în doi peri. 

— O explicaţie, îl corectă Glyd. De la institut am 
plecat îndată după moartea lui All. Senuofo se aşeză pe 
soclul de marmură al ferestrei largi, rezemându-şi 
spatele de sticla groasă, polarizantă. Nu vedea, dincolo 
de spătarul fotoliului, decât creştetul fostului profesor, 
ca o pată alburie, neclară, în semiobscuritate. Se 
întrebă cât va reuşi să afle de la el despre Hidră. De ce 
am plecat? Eram nevoit să ţin piept atacurilor 
întreprinse de adversari mai puternici. Să apăr 
principiile noastre, lipsit de ajutorul maestrului. N-ar fi 

nimic eşecul, dar într-o vreme am avut chiar îndoieli. Îl 
căută pe celălalt cu privirea, dându-şi capul pe spate şi 
ridicându-se niţel în scaun. Îi surprinse chipul 
îngândurat, i se păru că e plin de nelinişte. Să nu te 
miri, continuă în poziţia aceea incomodă. N-am mai 
crezut în All. lar în mine cu-atât mai puţin. Adversarii 
mi-au prins slăbiciunea şi au continuat să mă atace cu 
şi mai multă eficienţă. Am vrut atunci să fug. Şi asta mi- 
a reuşit pe o singură cale accesibilă încă: anonimatul. 
Restul vine de la sine şi foarte uşor. Inclusiv prăbuşirea 
unei şosele. 

Cu puţine ore în urmă, Senuofo participase la o lungă 
discuţie organizată de însuşi comandantul suprem. 
Prezentase un raport asupra încercărilor disperate, dar 
infructuoase ale brigăzii lui Nino Ortiz de a intra în 
contact cu Hidra. Pe neaşteptate, în încheierea 
raportului comandantul Chinook i-a cerut să relateze 
adunării tot ce ştia în legătură cu Tiberiu Donar, Berry 
Smith şi Glyd Thursby, cu amestecul acestora în acţiune 
şi capacitatea lor de cercetători. Senuofo a povestit în 
detaliu aventurile la „Pho Chu”, despre intervenţia 
salutară a lui Glyd, apoi despre destituirea din brigadă, 
defectarea computerelor inferioare şi prăbuşirea 
şoselei, fără să ascundă că Glyd i-a fost profesor la 
institut. „Trebuie să întărim brigada lui Nino! hotărâse 
la sfârşit comandantul. Mi se pare că acest Donar şi 
prietenul lui ne-au înaintat un raport, solicitând să li se 
permită accesul la Hidră. Foarte bine, îi putem da curs, 
Era vorba şi despre Glyd acolo, nu-i aşa?” 

Senuofo şi-a amintit că exact, după citirea acestui 
raport Chinook a semnat destituirea din Brigada Delta a 
lui Berry şi Tib, dar se abţinu de la comentarii. Inţelegea 
că, probabil, comandantul suprem s-a convins de 

nevinovăția băieţilor, sau poate intervenise o indicație a 
forurilor superioare. 

Hotărârea stârni o vie dezbatere în rândul celor 
prezenţi. Cei mai mulţi se îndoiau de eficacitatea 
cooptării în acţiune a lui Glyd, Tib şi Berry, 
argumentând cu accidentele survenite nu de mult în 
munca acestora şi care dădeau într-un fel măsura 
capacităţii lor profesionale. Chinook şi apoi şi Senuofo 
încercară să motiveze defectarea computerelor şi 
prăbuşirea şoselei printr-un moment de neatenţie sau 
de oboseală a celor trei, printr-o lipsă de interes faţă de 
activitatea depusă, uşor de explicat având în vedere 
starea de spirit atât a lui Berry şi Tib - proaspăt 
alungaţi din brigadă - cât şi a lui Glyd - silit de 
împrejurări să efectueze o muncă cu mult sub 
aptitudinile şi capacitatea lui. Se aduse în discuţie 
prietenia lui Glyd cu All, constructorul Hidrei, se emise 
ipoteza că Glyd cunoaşte, într-o măsură sau alta, în ce 
constă secretul maşinii, că el poate intra în contact cu 
computerul. 

Abia acest ultim argument găsi adepţi printre 
participanţii la întrunire. Ei admiseră să le acorde celor 
trei o audienţă în zilele următoare, bineînţeles dacă 
Chinook şi Senuofo vor putea dovedi că Glyd are vreo 
legătură cu Hidra. 

După terminarea şedinţei, comandantul l-a mai 
reţinut pe Senuofo. „la spune-mi, îl întrebase, tu 
personal ce crezi despre povestea cu şoseaua şi 
calculatoarele?” „Mi se pare ciudat, mărturisi şeful 
Brigăzii Ro, ca nişte specialişti de talia acestor băieţi să 
facă, indiferent de condiții, asemenea greşeli 
elementare.” „Tocmai! confirmă Chinook. Există 
bănuiala că ar fi vorba de nişte înscenări!” „Ale cui?” se 

miră Senuofo. „Ale unora care au interesul să-i 
discrediteze. Am alcătuit un grup de supraveghere, al 
cărui conducător vei fi tu. Urmăriţi cu multă discreţie 
tot ce se petrece în jurul Hidrei. Îmi raportezi personal 
rezultatele.” „Am înţeles.” „Acum caută-l de urgenţă pe 
Glyd. Trimite un rachetoplan după el şi adu-l aici. Vreau 
să afli, fără a-i dezvălui nimic din planurile noastre, tot 
ce ştie el despre Hidră. Intr-o discuţie amicală, ca de la 
elev la maestru. Trebuie să-l reabilităm şi să-l atragem 
pe Glyd de partea noastră. Impreună cu Donar şi cu 
Smith. E limpede?” 

— Şi cel puţin te-au lăsat în pace adversarii? A fost 
eficientă retragerea în anonimat? 

Glyd se lăsă înapoi, în fotoliu, frecându-şi ceafa 
amorţită. Era stânjenit din pricina mărturisirii ce-i 
scăpase fără voie şi pe care, îşi dădu seama, n-o mai 
formulase în faţa nimănui atât de limpede şi sincer, nici 
măcar în prima lui discuţie cu Yaralde. 

— Pentru mine, poate! Nu însă pentru cauza lui All. 
Criza ciberneticii s-a ascuţit tot mai mult. Crezi că 
nimeni nu mai încearcă s-o rezolve? 

Senuofo veni să se aşeze din nou în faţa lui. Îl privi cu 
neascunsă atenţie; el deţinea cheia rezolvării celor mai 
mari dificultăţi tehnice ce încercau în acel moment 
cibernetica şi o dată cu ea astronautica; oare era pe 
deplin conştient de asta? Şi-avea să-şi poată îndeplini 
sarcina? Ce farse mai joacă uneori şi viaţa, gândi 
Senuofo. Acum 30 de ani, Glyd era un nume de primă 
mărime în cibernetică, iar azi uite-l, simplu tehnician pe 
o maşină oarecare, timorat de ideea că a greşit nişte 
calcule simple în construcţia unei şosele. Şi iscodeşte, 
cu întrebări copilăreşti, dacă cineva din comandament 
a aflat de taina Hidrei lui All. Are o echipă adunată la 

nimereală; întâmplarea a făcut ca Tib şi Berry să fie doi 
practicieni foarte buni, dar cam prea multe elemente în 
această acţiune capitală au fost lăsate în seama 
întâmplării. 

— A încercat, pe vremuri, All, fără să izbutească. Dar 
nu ne-a mai dat o a doua soluţie revoluţionară care să 
poată înlocui cu succes Ecuația umană. 

— Păcatul lui All a fost că alegea drumul cel mai lung 
şi mai întortocheat către adevăr. Deşi adevărul i-a 
apărut limpede de la început. 

Senuofo tăcu, pierdut în gânduri. Poate că All l-a ales, 
dintre toţi colaboratorii lui, tocmai pe Glyd pentru 
dialogul cu Hidra. Şi-atunci poate că acest dialog este 
singurul important, restul - oamenii ceilalți, 
împrejurările - au rămas amănunte, la voia întâmplării. 
Oricum, All probabil asta a gândit şi el nu-şi greşea 
socotelile. Dar dacă Glyd ar fi murit prematur? Senuofo 
se înfioră. Parcă vedea Hidra, în adăpostul ei de piatră, 
urmărind, prin sisteme ultrasensibile, existenţa lui Glyd, 
în oricare parte a lumii ar fi voiajat - un asemenea 
lucru, în epoca lor, era pe deplin realizabil - poate 
ferindu-l de primejdii, în cine ştie ce chip şi cu mijloace 
pe măsura creatorului ei. lar dacă totuşi moartea ar fi 
intervenit, desigur că Hidra, cu superba indiferenţă a 
maşinii, ar fi schimbat indicativul biologic al lui Glyd cu 
indicativul unui succesor, prezent şi acesta în memoria 
ei atotcuprinzătoare. Un succesor ales de All? Depistat 
chiar de Hidră, prin investigaţii proprii? O taină şi asta, 
o supoziţie deocamdată. 

— Condiţia e ca cineva să încerce să caute soluţia 
asta, reluă discuţia Glyd, după lungile clipe de 
meditaţie. 

— Am şi vrut să te întreb! se făcu Senuofo că-şi 

aminteşte. Tu ai auzit de Hidra lui All? 

— Ca toată lumea... izbuti Glyd să nu-şi trădeze 
emoția. Un calculator pus să conducă o uzină? 

Juca un teatru prost şi ieftin. Era exclus ca celălalt să 
nu ştie de ultima sa escapadă, când îi salvase pe Tib şi 
pe Berry. Ce rost avea să se mintă amândoi? 

— Acum două săptămâni am cercetat, tot aşa, într-o 
comisie, descoperirile unor ciberneticieni. Fuseseră în 
uzinele conduse de Hidră. Au găsit acolo urme de 
monştri, jumătate maşini, jumătate fiinţe sintetice... O 
poveste  încurcată. Mă gândeam că, dacă acest 
calculator n-a avut doar un program de coordonare a 
producţiei... 

— Fleacuri! dădu neglijent din mână Glyd. Seamănă a 
poveste romanţioasă, nu încurcată. 

Era hotărât, mai mult decât oricând, să atace 
adăpostul Hidrei. Singura cale. Pentru Tib şi Berry, 
pentru  Yaralde, pentru credinţa bătrânului Kobo. 
Autorităţile şi aşa nu mai dau doi bani pe dânşii. Ce să-i 
ceară acum lui Senuofo? Sprijin? Puştiul i-ar râde în nas. 
„O, Glyd! îl plânse în sinea lui Senuofo. O singură vorbă 
să fi spus, şi cât te-am rugat să fii sincer! Ţi-ai pierdut 
încrederea în toţi, în tine şi-n noi - cum te-aş fi putut 
ajuta!” 

— Ştiu eu? Păcat, aşteptam de la All o rezolvare... 

„Ce să fac pentru tine, Glyd? Să-ţi destăinui intenţiile 
noastre? N-am voie. Mai presus de regrete şi de 
prețuirea ce ţi-o port e Hidra, cu importanţa ei 
covârşitoare. Speranţa reluării cercetărilor cosmice. 
Lumea care aşteaptă. Oare aţi fost, într-adevăr, 
victimele unor sabotaje? Nici asta nu pot să-ţi spun. ŞI 
cine să vă fi vrut discreditarea? Nino Ortiz? Ca să nu-i 
fiţi concurenţi?” 

— Ce m-ai întrebat despre combină? încercă Glyd să 
schimbe subiectul. 

— Ar fi fost splendid, urmă Senuofo. Odată criza 
ciberneticii depăşită, şcoala de zbor s-ar fi redeschis, 
poate chiar sub conducerea ta. Cosmodromul părăsit şi- 
ar fi reluat activitatea, expedițiile cosmice spre lumi 
nebănuite... [i-ar plăcea să porneşti cu o navă 
supergrea, comandantul unui echipaj destoinic...? 

— Mă ispiteşti? îl iscodi Glyd zâmbitor. 

Işi alese cu grijă o ţigară, o aprinse şi trase fumul 
adânc, până ameti. Privea la chipul de reclamă turistică 
a lui Senuofo şi-şi căuta, în ochii săi îngânduraţi, 
justificarea începutului de sinceritate de mai înainte. 
După ce-i va reuşi asaltul la Hidră are să-l caute pe 
acest băiat. Nu din orgoliu. Ca să-i mulţumească pentru 
discuţia de azi, pentru că-i dovedise că mai există 
oameni care-l preţuiesc şi-i dăduse puţină încredere. 

* 


Jarcalete zbura cu viteză redusă, la foarte mare 
înălţime, avându-i la bord pe Yaralde, Berry, Glyd şi Tib, 
toți echipați cu capsule de ecranare a biocâmpului, 
menite să-i împiedice pe curioşi să le asculte discuţia 
prin omniobserveri. Luaseră aceste măsuri de precauţie 
gândindu-se la Nino Ortiz şi la ce-i el în stare. 
Vizionaseră banda cu amintirile întâmplărilor din Nanga 
Parbat, pe unde trecuseră Tib şi Berry; au studiat apoi, 
până la una, numeroasele însemnări ale Yaraldei 
despre Hidră; după o muncă intensă, de aproape 20 de 
ore, îşi îngăduiau un moment de repaus. Erau tulburaţi, 
ca şi când abia acum s-ar fi văzut pentru prima dată, şi 
într-un fel aşa şi fusese - la cea dintâi discuţie despre 
Hidră fiecare îşi oferise măsura capacităţii, începând cu 
Yaralde - o revelaţie pentru ceilalţi şi pentru ea însăşi. 

Informaţiile adunate le  sintetizase în buletine 
săptămânale, după un formular-tip conceput chiar de 
All, cu o rubricaţie adecvată. Erau peste 600 de 
buletine, care lui Glyd, Berry şi Tib, oameni de 
specialitate, le dovedeau limpede autodezvoltarea 
vertiginoasă a maşinii; anumite modificări în 
funcţionarea ei, surprinse de aparatura de control a 
fetei, marcau, la rându-le, impetuoasa dezvoltare a 
complexului industrial, iar pe măsura trecerii anilor 
devenea tot mai evidentă complicarea proceselor din 
interiorul computerului, tradusă prin apariţia unor 
reacţii noi, a căror semnificaţie, în multe cazuri, şi în 
ciuda ciclului de prognoze alcătuit de All, se dovedea 
imposibil de interpretat. Aceste reacţii se înmulţeau 
către sfârşitul ultimei perioade. Părea că Hidra nu mai 
ascultă de nici un fel de program, ori şi-a modificat în 
întregime programarea iniţială, că a scăpat de sub orice 
control şi acţionează haotic, conform unor legi 
necunoscute, intraductibile. O avalanşă de impulsuri 
contradictorii se înşirau pe paginile formularelor, în 
curbe ciudat suprapuse, de parcă maşina ar fi căzut 
pradă unor forţe stihinice, în faţa cărora rămânea şi ea 
neputincioasă. Glyd îi cerea tot mai des precizări 
Yaraldei, la început cu o mină sceptică, prevăzând 
răspunsuri incompetente dar dimpotrivă, ca şi cum ar fi 
derulat cu îndemânare un film intact al memoriei, fata 
începu să dea amănunte de o acuitate şi o diferenţiere 
ce uluiau. Fiecare buletin îl lega de câte un eveniment 
al săptămâni respective - şi cât fusese totuşi de 
cenuşie şi monotonă viaţa ei! - povestea întâmplări 
dezarmant de banale, iar din mijlocul lor ţâşneau ca 
fascicule luminoase înregistrările reacţiilor maşinii: un 
soi de stranie simbioză părea că a legat-o de calculator 

şi poate că aşa şi fusese, poate că, potrivit programului 
închis de All în maşină, emisia destinată special 
aparatelor de înregistrare se acorda cu biocâmpul 
Yaraldei, trebuia să se filtreze şi prin trăirile ei şi să-i 
rămână adânc săpată în memorie. Şi astfel, 
neobişnuitele stări afective,  porniri şi dorințe 
nedesluşite, dar cărora ea, cu timpul, le găsise un 
sistem de raportare, o înştiinţau că Hidra pregăteşte 
ceva nou; şi conform codului rudimentar pe care şi-l 
cristalizase singură, prin observaţii repetate, putea 
deseori să prevadă, după propriile sale manifestări, una 
sau alta din intenţiile maşinii. Desigur, nu ştia exact ce 
anume se petrece în computer; nici All, constructorul 
acestuia n-ar fi putut urmări miliardele de prefaceri într- 
o secundă ale sistemului de gândire cu care-şi 
înzestrase maşina, şi nici semnificaţiile lor imediate; 
importantă era înregistrarea evoluţiei maşinii şi însăşi 
obligaţia acestei înregistrări demonstra că Hidra nu-i 
concepută numai pentru conducerea centrului 
industrial, ci mai are şi-o altă menire. 

Şi iată că nu Tib şi nu Berry (care trecuseră la un pas 
de moarte prin subteranele de la „Pho Chu” şi cărora le 
fusese dat să descopere fauna monstruoasă făurită şi 
sub ochii lor distrusă de Hidră) erau eroii întâlnirii, ci 
fata asta, în aparenţă ştearsă şi neînsemnată, chinuită 
de complexele ratării, dar care scotea ca din cutie cele 
mai preţioase informaţii despre calculator. Banda cu 
amintiri sta mărturie a unor întâmplări dramatice, cu 
sensuri greu de înțeles, saturată cu acțiuni 
impresionante, explozii, erupții, seisme subterane, 
imagini ale unui apocalips cu monştri sintetici, ca şi a 
sadicei pregătiri pentru o presupusă trepanaţie, totul 
purtând aparenţa unui film de aventuri, de prost gust - 

nicidecum a unei tulburătoare expediţii ştiinţifice. 
Ştiinţă, evident, făcuse Yaralde, în monotonia anilor de 
veghe; toţi se  întrebaseră, auzind care i-a fost 
misiunea, la ce bun All a sacrificat un om punându-l de 
pază la Hidră când mult mai simplu ar fi rezolvat treaba 
lăsând maşina sub paza unor automate. Acum aveau o 
certitudine, mai ales, pentru perioada când aparatele 
deveniseră incapabile să mai urmărească reacţiile 
maşinii: singurul instrument de măsură, extrem de 
sensibil şi docil, în stare să se adapteze noilor condiţii şi 
cerinţe rămăsese Yaralde. Era o epocă de intense 
frământări ale computerului, resimţite de fată. Părea că 
unor acţiuni energice, hotărâte, cu scopuri precise, le 
urmează îndelungi ezitări, intervale confuze, apoi 
deciziile reveneau. Maşina căuta un lucru anume, 
oscilând permanent, parcă în contradicţie cu ea însăşi. 
Glyd bănui că în acest timp a făurit monştrii de la „Pho 
Chu”. 

— Trebuie să fii alături de mine când vom avea 
dialogul cu Hidra, îi spuse el fetei. E nevoie să ne 
convingem de două lucruri: mai întâi ce e cu acest al 
doilea program dat de All şi, în continuare, dacă Hidra 
mai este capabilă să-l realizeze. Vom descifra, urmărind 
evoluţia ei şi în funcţie de răspunsurile pe care le vom 
primi, dacă nu cumva a luat-o razna, cum zice Tib... 

— Dacă nu vorbeşte limba păsărească. 

— De azi înainte, îi preveni Glyd, vom purta până la 
sfârşitul atacului, în permanenţă, ecranatoarele de 
biocâmp. Anunţaţi-vă familiile şi cunoscuţii că dispăreţi 
pentru câteva zile. Evident, nicio vorbă despre proiectul 
nostru. Şi eu îmi voi trimite la plimbare amicii. Veniţi să 
staţi la mine, vila e izolată şi sper să nu avem vizite 
inoportune. Dacă află ce punem la cale, şi Nino, şi 

autorităţile vor încerca să ne împiedice, din motive 
lesne de înţeles. Aşa că prudenţă şi discreţie. 

— Senuofo n-a bănuit nimic? întrebă şi Berry. Parcă 
spuneai că aţi discutat despre Hidră. 

— Am impresia că pentru ea m-a chemat, prăbuşirea 
şoselei a fost un pretext. Evident, m-am ferit să 
destăinui ceva. De n-am fi, şi eu şi voi, atât de stupid 
discreditaţi, poate că... Dar nu, dacă ar fi avut nevoie 
de noi ne-ar fi cerut ei singuri ajutorul. Cum a făcut 
Nino. 

— El unul avea nevoie, fără îndoială! Mă gândesc iar 
şi iar cum se face că tocmai acum s-au abătut atâtea 
necazuri pe capul nostru - şi suspendarea din brigadă, 
şi povestea cu şoseaua ta, şi aşa-zisul defect de 
fabricaţie la computerele inferioare... 

— Da, zâmbi Tib, Gălbează vede aici o mână din 
umbră. 

— Fără glumă! se aprinse Berry. E cineva care are 
interes să ne interzică accesul la Hidră. Deci se teme de 
concurenţa noastră, neştiind că, de fapt, singur n-o s-o 
scoată niciodată la capăt. 

— Sau ştie! interveni Yaralde. Ştie şi ne va propune 
din nou colaborarea, acum când nu mai avem încotro şi 
ar fi unica şansă să ajungem, în mod paşnic, la 
computer. 

Se lăsă un moment de tăcere - toţi ochii erau aţintiţi 
la Yaralde. 

— Ei drăcie! făcu încet Gălbează. La asta chiar că nu 
mă gândisem. 

— Se leagă! bombăni Tib. Te pomeneşti că... 

— la te uită! se minună şi Glyd. Yaralde, astăzi eşti la 
înălţime! 

O privea insistent, cu vădit interes, ca pe o găză 

descoperită întâmplător şi care ar fi arătat deodată 
nişte însuşiri neaşteptate. Dar ei îi plăcu, nespus de 
mult îi plăcu şi aşa. Se închipui alături de el, dialogând 
cu Hidra; din timp în timp tăcerea lui întrebătoare - 
nevoia unei noi informaţii despre calculator, şi imediat 
răspunsul ei, prompt şi precis; în jur, o mulţime de 
gură-cască, ascultându-i cu răsuflarea tăiată, şi: „de 
unde-a ieşit fetişcana asta? cum ziceai că o cheamă? n- 
am auzit de ea! merge bine, deşteaptă!” Orgoliu 
satisfăcut? Parcă nu numai orgoliu. Acolo, în umbra lui 
Glyd... Laudele şi mândria din ochii săi... 

— Să fie Nino? se întrebă Gălbează cu voce tare. 

Nu-i răspunse nimeni. 

Yaralde se uită roată prin cabină. Locul era strâmt, 
dar bine împărţit. Jarcalete. Ce nume! Şi totuşi, un aer 
familiar aici, deconectant. Glyd punea la cale atacul 
asupra adăpostului. Valea Rupal, îl informau Tib şi cu 
Berry. O galerie nouă, săpată în stânca Lobsang. Păzită 
de o poartă blindată şi semnale de alarmă, puse în 
funcţie de un şir de biodetectoare menite să 
semnaleze, după codul biologic, prezenţa străinilor, 

E nevoie de un zbor de recunoaştere, în prealabil. 
Pentru depistarea punctelor unde au fost plasate 
biodetectoarele şi stabilirea intervalului de timp când 
circulaţia în zonă se răreşte şi studiul Hidrei încetează 
pentru odihnă. 

Yaralde e fericită, visează cu ochii deschişi. 


20. 


— De ce întârzie? întrebă pe neaşteptate Yaralde, 
fără să se întoarcă. Rostise cuvintele cu glas neutru, 
impersonal, atentă să nu-şi trădeze îngrijorarea. 
Convinsă că nimeni n-o va lua în seamă, dorea totuşi să 

afle dacă cei trei bărbaţi se mai găseau acolo, în 
spatele ei, pe terasă; şi ar fi fost suficient să audă un 
singur cuvânt al lor, care să gonească liniştea 
apăsătoare, să-i alunge teama obsedantă că lui Glyd i s- 
a întâmplat ceva. Se întunecă, adăugă într-o doară, şi 
avu convingerea că a rămas singură; nu primise 
răspuns deşi banala ei observaţie putea să nu atragă 
atenţia celorlalţi. 

Îşi strânse şi mai mult braţele pe piept, simțind cum o 
învăluie vântul răcoros al serii. Rochia subţire, neagră, 
cu mâneci lungi n-o avantaja. Era caraghioasă, sigur că 
era caraghioasă cu pretenţiile ei de fată bătrână 
încercând să se impună prin sobrietate unor bărbaţi 
care-o priviseră cel mult ca pe-un obiect oarecare. De 
ce Glyd nu mai dă niciun semn de viaţă? L-au trimis în 
urmă cu 23 de ore în Valea Rupal cu o misiune plină de 
riscuri. Un zbor de recunoaştere în zona unde Nino Ortiz 
transferase Hidra lui All. Gălbează şi Tib puseseră la 
punct un aparat în stare să depisteze întreaga reţea de 
automate de pază din sector. Ce plan stupid! După 
plecarea lui Glyd, Berry cotrobăise vreme îndelungată 
prin subsolul a cărui uşă nu mai avea încuietoare. S-a 
întors cu un scaun vechi, din lemn, cu spătarul sculptat 
şi drept. Îl trântise ostentativ pe terasă, încălecându-l 
ca un puşti impertinent. Tib îl fixa cu priviri lungi, 
meditative. Tib! Mereu taciturn, închis în el. Cât despre 
doctorul Kobo... Face pe bădăranul, ca să-şi dea 
importanţă în faţa bărbaţilor. Yaralde îşi aminti cu 
groază cum, conducându-l pe Glyd la vehicul, s-a oprit 
deodată înaintea ei, cu picioarele desfăcute, cu barba 
neîngrijită atârnându-i pe piept, ars de soare, plin de 
praf, abia clipind, obosit. A privit-o îndelung, cercetând- 
o din cap până în călcâie, făcând abstracţie că Tib şi 

Berry se aflau şi ei de faţă. „Frumoasa mea, bărbaţii se 
prostesc la bătrâneţe,” ţinuse Kobo s-o prevină. O bătu 
zeflemitor pe umăr şi dânsa a fugit, gata-gata să 
plângă. 

Tresări... S-a întunecat de tot. Stelele răsar pe cerul 
limpede. Ce hotărâre absurdă a mai impus şi bătrânul! 
Avea dreptate Eileen, nu vor izbuti să ajungă la Hidră, 
aventura lor o să se termine rău. Nino îşi păzeşte 
comoara ca pe ochii din cap. Cine-a spus asta? Unul 
dintre bărbaţi. Duri, aşa sunt bărbaţii, duri şi mereu 
puşi pe harţă, nu se mai îmblânzesc de când lumea! 
Hidra i se părea străină acum, după ce ani la rând 
Yaralde îşi închipuise că maşina îi aparţine: un dar oferit 
de All. Ce nebunie să creadă că are vreun drept, fiindcă 
viaţa ei rămăsese acolo! A pornit, iată, împotriva sa 
însăşi, îl ajută pe Glyd să îngenunche computerul 
sălbatic, nesupus, răzvrătit, sau să o îngenunche pe ea, 
mândria tinereţii ei, încrezătoare în sjne, dornică să se 
afirme, orgolioasă. (Dacă între ea şi Hidră s-a realizat o 
simbioză, aşa cum probabil a şi dorit-o All, toate 
dorinţele şi ambițiile Yaraldei au pătruns în circuitele 
maşinii, au supravieţuit, s-au modelat, în această Hidră- 
Yaralde, pe care femeia Yaralde, nemairecunoscându- 
se, o urăște, se pregăteşte s-o piardă...) 

— Nu ţi-e somn? 

Tib, de alături, o privea pieziş, fără să întoarcă faţa. 

— De ce nu te-ai dus tu? 

| se adresa prima oară direct. Avu o ezitare - poate că 
el n-o remarcase. Era vechea ostilitate faţă de primirea 
lui Tib şi a amicului său în echipă, dar şi recunoştinţa că 
el n-o lasă singură în aşteptarea fără capăt. 

— Glyd se pricepe, încă se mai pricepe la maşini. Mai 
bine ca noi toţi. Şi mai e şi o viclenie, numai ţie ţi-o 

spun: am vrut să afle Hidra că-i el în preajmă. Să se 
pregătească să-l asculte. 

Fata zâmbi înseninată. Nu se gândise la asta. Îl zări 
cu coada ochiului pe Kobo, dormind greu, cu capul pe 
masă. Şi Tib zâmbea, liniştit, deschis, cum pesemne 
făcuse şi altă dată, când ea n-a vrut să-l vadă. L-ar fi 
sărutat pe amândoi obrajii, pentru stângăcia cu care 
venise s-o încurajeze. 

— Nu i se poate întâmpla nimic, aşa-i? întrebă, 
pierzându-şi respiraţia la gândul că vehiculul lui, în 
ciuda măsurilor luate cu atâta prevedere, ar putea fi 
detectat. 

All nu i l-a descris pe Glyd - când a obligat-o să-l 
caute, nu i-a spus nimic despre slăbiciunile şi 
însingurarea lui, atât de asemănătoare cu ale Yaraldei, 
n-a prevenit-o că se va regăsi în el - o dureroasă 
identitate. Glyd era Glyd, pe când ceilalţi, toţi... Singurul 
om din aceeaşi lume, a solitudinilor şi împotrivirii. Dar 
tinereţea lui unde se încifrase? Astronava copilăriei sale 
a fost ca Hidra pentru Yaralde? 

— O să revină! răspunse Tib, mereu cu zâmbelul 
acela frumos. Să nu-ţi fie teamă, eşti cu noi! 

— Cum ţi se pare? Ca om. 

— Ai vrea să-l laud? 

— Spuneai să nu-mi fie teamă... Tu şi Berry sunteţi 
mai buni... mai potriviţi... Nu mint! 

— Şi? El a fost alesul lui All, asta-i tot. Ca şi tine. Voi 
doi şi Hidra sunteţi datele ecuaţiei. Noi poate factorii 
ajutători, cifre din tabela logaritmi. Desigur, cifre 
exacte! 

Yaralde îl privi pe Tib în ochi, descoperind emoţionată 
în ei două luminiţe blânde şi pricepu că se aprinseseră 
ca să-i împrăştie nedumerirea, să-i liniştească orgoliul, 

ambiția de afirmare. Simţi că-i e ruşine, şi din nou vru 
să-l sărute pe obraji, să-i mulţumească. 

— Cât despre Berry, continuă Tib, în semn că-i ghicise 
gândurile, trebuie să-ţi fi dat seama singură, nu? Şi el 
judecă tot aşa. 

— Ai dreptate... consimţi ea că nu-i momentul să se 
mai ascundă. 

Omniobserverul, şi o dată cu el toate videofoanele din 
vilă lansară apeluri de chemare, fără însă a stabili 
legătura cu solicitatorul, aşa cum trebuia să se întâmple 
dacă toţi cei prezenţi n-ar fi purtat capsulele de 
ecranare a biocâmpului. 

— Cine o fi? se îngrijoră Yaralde. 

— In niciun caz ai noştri. Le-am lăsat vorbă să nu ne 
caute, şi dacă întreabă cineva de noi să nu dea nicio 
relaţie. De altfel nu le-am spus încotro plecăm, după 
cum ne-am şi înţeles cu Glyd. 

— Atunci... ceilalţi? Ortiz? 

— El sau... din partea autorităţilor... Senuofo... 

— Mereu am senzaţia că suntem urmăriţi. Tu nu? 

— Nu tocmai. Dar asta nu spune nimic. Probabil că ne 
urmăresc, au pus oameni pe urmele noastre... Protejaţi 
tot de capsule de ecranare, să nu-i putem nici noi 
descoperi. 

— Ortiz? 

— Şi Senuofo. Sper. Aş vrea să ne întâlnim cu el 
acolo, la Hidră. Am fi scutiţi de multe necazuri. Uite! A 
venit Glyd. 

Fata alergă în cealaltă parte a terasei, către pădure, 
unde cobora aeroglisorul pe pajiştea de lângă vilă. Un 
proiector cu infraroşii se aprinse la prora aparatului, 
abia licărind, rubiniu-întunecat. 

Berry sări de pe scaun şi-l scutură pe Kobo. 

— Doctore! Doctore, s-a întors Glyd. 

Bătrânul se trezi imediat, îşi şterse ochii şi mârâi 
ursuz: 

— De ce n-aprindeţi lumina? 

— Camuflajul! îi aruncă Gălbează ironic şi intră în 
casă. 

— Da! Camuflajul! pufni Kobo, parcă ar fi râs. Cum e, 
amice? 

Glyd se apropie, urmat de Yaralde. Bătrânul nu le 
distinse feţele, în noaptea încă fără lună; vedea numai 
silueta lui Glyd, cu umerii căzuţi, decupată pe 
întunericul bolţii. 

— Misiunea îndeplinită cu succes! 

O casetă albă, ovală, căzu pe masă, în faţa lui Kobo. 

— Lasă pozele! îl repezi acesta. Nu eşti la teatru! 

* 


Cu senzația că se sufocă, Felt dădu buzna în sala 
dispeceratului central. O paloare neobişnuită acoperea 
chipul destoinicului tânăr, care transpirase abundent - 
sub haina elegantă, verde închis, cămaşa i se lipise de 
piele. Felt respiră adânc, ca un alergător care abia a 
terminat cursa, după un sprint epuizant. Desfigurat de 
mânie şi oboseală, nu arăta pesemne prea atrăgător, 
căci Robert, dispecerul de serviciu, îşi permise să-l 
privească cu nedisimulată curiozitate. Sărise în picioare 
şi acum sta neclintit, într-un început de plecăciune 
servilă, gata s-o continue dacă ar fi fost cazul. 

— Ce dracu e cu scara rulantă? izbucni Felt, 
ştergându-şi gâtul de transpiraţie. 

— Am primit ordin... chiar de la tine... s-o blochez. 

— Asta nu-nseamnă că şi eu!... Mă faci să urc pe jos 
opt etaje... deşteptule! Dacă m-ai văzut că sosesc, de 
ce n-ai pornit automatul? 

— Păi... 

— Ceva noutăţi? 

— Linişte peste tot. 

— Rău! Dă-mi Site 9-3-9, pe canalul direct. 

Robert se năpusti la pupitru. Manevră, cu mâini 
tremurătoare, comenzile. 

— Ai legătura. 

Felt scrută pe ecran chipul bărbatului cu fălci pătrate, 
riduri adânci şi ochi pătrunzători - o mutră de om trecut 
prin multe, 

— Salut, Albee, 

— Mi-e frică, puştiule! Oficialii! 

— Cine? Minţi! 

—  Pare-mi-se toţi  cintezoii sunt în pădurea 
cosmonauţilor. Am trimis băieţii într-acolo să mă 
conving. S-au întors speriaţi: pădurea e plină de 
biodetectoare. Spun că ar fi un model nou, faţă de care 
capsulele noastre ecranatoare de biocâmp devin 
neputincioase. 

— La naiba! 

— Poate-i o manevră de-a cintezoilor menită să ne 
sperie. Îmi fac nădejdi. 

— Slabe nădejdi! comentă Felt abătut. Dacă ăştia... 

— Vezi că şi ei poartă mereu capsule de ecranare, să 
nu-i detecteze nimeni. Verificăm cu apeluri prin 
omniobserverul vilei lui Glyd. 

— Crezi că s-au înţeles cu oficialii?... 

— Da. Şi s-au adunat acolo ca momeală. Capcană 
pentru noi. 

— Ce tot spui? 

— Asta-i! Şi altceva. Gilisorul lui Glyd face curse. 
Zboruri la foarte mare înălţime. L-am urmărit, discret, 
cu glisoarele noastre. S-a plimbat peste Valea Rupal, 

cred că-l interesează automatele de securitate puse pe 
lângă adăpostul Hidrei. 

— Poate că plănuiesc un asalt. Dacă au indicaţii de la 
oficiali... Ne ardem, Albee! 

— Eu sunt un umil executant. Tu păzeşte-te. 

Oficialii! Adică autorităţile. Avea de ce se teme Albee. 
Dar ei, ceilalţi?... Dacă se descoperă din ce pricină s-a 
prăbuşit şoseaua lui Glyd şi cine a defectat computerele 
fabricate de Tib şi Berry... Felt simţi cum i se strânge 
gura, parcă ar fi mestecat aguridă. N-ar fi trebuit să 
accepte ordinele lui Pliss. Pentru Moa? La naiba, şi cu ce 
s-a ales? Şi aşa mironosiţa i-a râs în nas. Dar stai că se 
întoarce şi Nino de pe Marte, unde l-a trimis unchiul cu 
treburi exprese! Să vezi atunci ce plăcere, când Felt va 
trebui să dea socoteală cum a condus brigada cât a fost 
locţiitor! 

Proiecţia filmului adus de Glyd se terminase demult. 
O ultimă imagine stereoscopică încremenise pe ecran - 
vederea de ansamblu a nord-vestului Văii Rupal; în 
stânga, în prim-plan se distingeau versanţii prăpăstioşi 
ai lui Mazeno Peak, masivul din sud-vestul lui Nanga 
Parbat. În fund, către centrul imaginii se înălța o stâncă 
ascuţită, cu baza îngustă, acoperită de zăpezi în curs de 
topire. Prin ea, sub o copertină ogivală din beton fusese 
forată în munte o galerie, a cărei intrare era acum 
închisă cu o poartă metalică, între două coloane albe, 
zvelte, ca un marcaj. În aer, deasupra intrării fuseseră 
surprinse patru vehicule în zbor, dintre care trei aveau 
la bord puncte luminoase, aidoma unor faruri verzi şi 
galbene. Alte lumini, de aceleaşi culori, se distingeau 
de-a lungul drumului până la stâncă şi la fel de jur 
împrejurul acesteia. In apropiere, un omniobserver 
strălucea înconjurat de faruri identice. Câţiva oameni se 

vedeau intrând şi ieşind din adăpostul subteran, cu 
valize uşoare în mâini, iar în urma lor un transportor de 
mărime mijlocie, încărcat cu o stivă de casete metalice, 
argintii. 

Biblioteca zăcea în semiobscuritate. Yaralde aduse pe 
măsuţa de serviciu ceşti cu cafea aburindă şi se apucă 
să strângă resturile gustării servite puţin mai devreme. 
Berry, care se lungise pe covor cât era de lung, se 
ridică într-un cot şi înhăţă cu îndemânare ceaşca cea 
mai apropiată, suflând zgomotos în cafeaua fierbinte. 
Donar, pe marginea unui fotoliu, luă şi el, cu fereală, o 
ceaşcă, o aşeză pe genunchi şi o cuprinse între palme. 
Privea încordat imaginea de pe ecran, gata parcă să se 
repeadă printre stâncile peisajului. Glyd stătea în 
picioare, lângă scaunul lui Kobo. 

— Rămâi, Yaralde! îi porunci el. Poate ne dai o soluţie. 

— Treabă încurcată, mormăi Gălbează şi încercă din 
vârful buzelor cafeaua. 

— Elicopterele şi glisorul, urmă Glyd, au proiectoare 
cu infraroşii. Vezi, sunt luminile acelea, verzui, pentru 
că şi cu le-am filmat cu filtru infraroşu. Asigură 
cercetarea pe timp de noapte, cred că e o patrulă de 
supraveghere şi intervenţie. Luminile galbene sunt ale 
biodetectoarelor. 

— După mărimea şi intensitatea radiaţiei par să fie de 
tip obişnuit, BDU-049, eventual 049 A, adică dotate cu 
instalaţii de autocontrol, întrerupse Tib. Pentru o mai 
mare precizie a identificării celor detectaţi. Mofturi! 
Capsulele noastre de ecranare a biocâmpului ne 
asigură protecţie suficientă. 

— Treabă încurcată, repetă Berry. Nu cred eu că Nino 
se bizuie numai pe aparate. 

— După uzanţe, paza cade în sarcina administraţiei 

teritoriale, îl contrazise Tib. Şi cei de acolo lucrează ca 
la regulament, doar cu detectoare. 

— Hidra e mai mult decât prețioasă pentru Ortiz. 
Bănuiesc că a pus la pândă şi oameni de-ai lui. 

— Şi luminile de pe drum şi de deasupra stâncii? 
interveni  Yaralde. Tot faruri cu  infraroşii şi 
biodetectoare? 

— Tot, confirmă Glyd. Stânca se numeşte Lobsang. 
Brigada lui Nino lucrează la Hidră în ritmul cel mai 
intens: patru schimburi de câte cinci ore. E un semn că 
treaba merge rău şi sunt grăbiţi. Am urmărit, timp de 
zece ceasuri, circulaţia din sector. Seara, de pe la ora 
22, începe să se reducă, aşa ca acum - arătă imaginea. 
Între 23 şi două dimineaţa n-a mai trecut nimeni, doar 
din jumătate în jumătate de ceas patrula, în zboruri de 
rutină. Aveai dreptate, Berry, fixăm ora atacului la 1,30, 
cum ai propus. 

— Poarta pare blindată. 

— Adevărat, interveni din nou Tib. O să-i dăm lui Glyd 
un accelerator de biounde. Ne-au rămas asemenea 
jucării de pe vremea când lucram în brigadă. Cum am 
ajuns lângă poartă, va trebui să stopeze acţiunea de 
ecranare a capsulei lui şi să pornească acceleratorul. 
Hidra, dinăuntru, îl va recunoaşte. El o să-i ceară să 
distrugă poarta, iar computerul cu rezerva lui de 
energie... Înţelegi? În momentul acela, noi trebuie să 
fim neapărat lângă intrare, să ne putem năpusti în 
adăpostul maşinii. 

— Tocmai bine, detectoarele vor da atunci alarma, 
zise Glyd. Are să se strângă lume multă, mai ales 
paznici, care nu sunt în brigadă la Ortiz. Şi ce vor 
vedea? Pe noi, stând de vorbă cu Hidra. Demonstraţie 
necesară şi suficientă pentru Senuofo şi cei din 

Comandamentul suprem. 

— Lăsăm vehiculul sus, cât mai aproape de vârful 
stâncii, vorbi şi Kobo, în sfârşit. El e protejat de aparatul 
propriu de neutralizare împotriva undelor emise de 
omniobserveri. Noi ne împărţim în două grupe şi 
coborâm pe trasee diferite, echipați cu accesoriile 
alpiniştilor începători, bocanci şi mănuşi adezive şi cu 
salopete de mascare. Toate procurate de Berry, din 
garderoba lui de fost cercetător în brigada specială. 
Evităm să fim reperaţi de investigatoarele cu infraroşii. 

— Vremea e de partea noastră, spuse Glyd. Musonul 
suflă cu aceeaşi intensitate şi lapoviţa e în toi. Nu 
lipseşte nici ceața. N 

— Yaralde rămâne la aeroglisor. In caz de alarmă, 
coboară şi ne culege de pe unde suntem. De două 
lucruri să ne ferim cu orice preţ: să fim opriţi înainte de 
a ajunge la Hidră şi să cădem în mâinile lui Ortiz, care 
ne-ar reduce la tăcere. 

— Numai să nu-şi fi pus oameni la pândă! îi preveni 
din nou Berry şi goli ceaşca de cafea dintr-o singură 
sorbitură. 

— Ce cobeşti? îl luă Tib peste picior, nu fără o urmă 
de enervare. 

— Uiţi ce-a descoperit Glyd în pădure, la doi paşi de 
vilă. 

— Ce? se sperie Yaralde. 

— Alte bio şi magnetodetectoare. De tip nou, am 
impresia. După fluxurile emisiei, sunt sigur că mi-au 
simţit prezenţa, deci capsula mea de ecranare şi 
neutralizatorul vehiculului n-au făcut doi bani. 

— Ei? Simţiţi mâna lui Ortiz? făcu Berry. 

— Exclus, îl contrazise Tib din nou. Ar fi instalat 
detectoarele în primul rând lângă Hidră. Era în interesul 

lui, e logic! 
— Atunci, cine...? 
— Poţi şti mai întâi dacă sunt pentru noi? răspunse 
Glyd. Eu mă gândesc la Senuofo... 
x 


— Felt! repetă dispecerul. 

Felt se ridică încet. Amorţise stând în scaun şi tot 
aşteptând veşti de la echipele de urmărire. Intră în sala 
de comunicaţii şi rămase lângă uşă, privind puţin 
plictisit la bărbatul cu figură de prim amorez, a cărui 
imagine se profila pe ecran. 

— Ce-i Pepe? 

— Suntem în careul 24, coordonate GT-15-M. Noutăţi. 
Vii? 

— Bagă de seamă, Pepe! Ai mai dat tu o alarmă, 
săptămâna trecută şi până la urmă... 

— Fii liniştit! Corina a înregistrat... Ai să vezi... 
Ciripeala cintezoilor. Bombă! 

— Dacă mă tragi pe sfoară... 

— Hai, hai! Te aşteptăm! 

Emisiunea se întrerupse. 

— Robert, calculează! Unde-i GT-15-M în careul 24? 

— La noi în sector. Un moment! Ţăcănitul claviaturii 
la computerul locator. Da... Adăpost pentru urmărirea 
animalelor, în parcul zoologic din Valea Tarshing. Pe 
latura de nord-est, al cincilea punct de observaţie. 
Actualmente părăsit. 

— Sigur? 

— Am fost şef de promoţie în şcoală, comandante 
Felt! replică dispecerul ofensat. Măcar atât mai ştiu, să 
efectuez un calcul. 

— Fuga, un vehicul. Cel mai rapid. Cât e ceasul? 

— Ora 23 şi douăzeci şi opt de minute. 

Felt dispăru pe uşă ca un bolid. Îşi aminti că 
escalatorul nu funcţionează şi se rostogoli pe cele 300 
de trepte până jos. 

* 

Întunericul, condensat, strivise parcă, sub greutatea 
lui inefabilă, pământul bântuit de muson. Kobo îşi ridică 
privirile. Pe cer şi împrejurul stâncii, în razele unor 
lumini depărtate, din vale alergau bezmetice văluri de 
ceaţă. Ploaia răpăia surd pe carcasa aeroglisorului. Glyd 
îşi ridică gluga, întorcându-se cu spatele spre vânt. 

— Ne vom lipsi de vizoarele cu infraroşii, murmură el. 
Yaralde, dacă se întâmplă ceva te chemăm prin radio. 
Ai deschis receptorul? Bine. Să ne ţii pumnii! 

— Glyd, tu cobori cu Gălbează pe-aici. E traseul cel 
mai uşor, ştiu. Trebuie să ajungeţi jos teferi. Eu cu 
doctorul venim pe celălalt versant. Ne vedem lângă 
portal. Ai să rezişti, doctore? 

— Nu sunt copil! Atenţie la radioemiţătoare. Nu 
conectaţi decât în caz de pericol. Niciun schimb de 
impresii între echipe. Ar fi stupid să ne prindă cu un 
simplu goniometru... 

— Muşcă-ţi limba! se scutură Glyd. 

Kobo se apropie şi-i atinse umărul lui Tib. 

— Mergem? Ne trebuie vreo oră până jos. 

— Da... Am s-o iau înainte. Succes, băieţi! Ne găsiţi 
lângă intrare. 

* 

Sala turnului de observaţie era scăldată într-o lumină 
palidă. Ambrazurile se decupau lugubre de-a lungul 
pereţilor murdari; ţurţuri de gheaţă atârnau din loc în 
loc, semn sigur că turnul fusese de mult părăsit. O 
măsuţă metalică ruginită zăcea răsturnată într-un colţ. 
Curenţii stârniţi de muson şuierau subţire, lovind 

muchiile sparte ale ambrazurilor. 

Oamenii lui Felt, cu chipuri livide păreau nişte 
spectre. Bărbatul cu figură de prim-amorez înaintă un 
pas, înclinându-se: 

— Comandante, să ne ierţi că am apelat la această 
banală... 

— Bine, bine! i-o reteză grăsanul. Mesajul! 

Se rezemă de perete, lângă uşă. | se făcuse deodată 
frică. Se gândi că, probabil, şi pe chipul lui se citeşte 
acum aceeaşi teamă, abia ascunsă pe care el o 
surprinsese la Albee. In drum spre Valea Tarshing 
recepţionase un comunicat de la Albee, parvenit cu 
întârziere de aproape două ceasuri din pricina ocupării 
canalului direct cu alte transmisii pentru brigadă. 
Comunicatul era lapidar: glisorul lui Glyd plecase din 
nou, zburând cu viteză maximă spre Valea Rupal; s-a 
presupus, după anumite indicii, că în vilă n-a mai rămas 
nimeni. Oare au de gând să pătrundă pe ascuns în 
adăpostul  Hidrei? Sunt îndrumați de cei din 
Comandamentul suprem? In ce scop? Să-l discrediteze 
pe Nino, desigur, şi totodată pe Pliss. lar el, Felt, s-a 
găsit tocmai acum să preia comanda Brigăzii Epsilon. 
Dacă se-ncurcă treburile, bătrânul, cel dintâi, se va 
lepăda de dânsul, cerând să fie exilat pe Pluton. 

— Corina, vrei tu să relatezi împrejurările? făcu Pepe 
cu voce politicoasă. 

— Noi, după cum ştii, comandante, începu dezinvoltă 
Corina, o blondă înaltă, bine făcută, am fost trimişi să 
facem plajă în preajma locuinţei lui Donar, în rezervaţia 
Brigăzii Delta. Pepe în dreapta vilei şi eu în stânga, 
unde e şi debarcaderul. 

— Presupuneam că va veni să-şi vadă iubita. Ori să-l 
ia pe Jarcalete, confirmă Felt, dornic să-şi alunge 

anumite presimţiri funeste. Am făcut o gafă! Nu le 
trebuia Jarcalete. Glyd dispune de-o navă cu mult mai 
bună. 

„Afurisiţii, se gândi, amintindu-şi de raportul lui Albee. 
Au să ne-arunce în laţul întins chiar de noi.” 

— Am primit ordin să-l prindem pe Tib şi să-l reținem 
prin orice mijloace, urmă Corina. 

— Să-l prindeţi? zise Felt descumpănit. Eu... v-am dat 
ordinul? 

— Nu, şeful... Moşul. Cu recomandările de rigoare. 
Adică să-ţi oferim ajutorul nostru. 

— Da, da, aşa e, simulă grăsanul că e la curent. 

Conducerea acţiunii, după cum se demonstra, îi 
fusese numai de formă încredinţată lui. De fapt, însă, o 
dirija din umbră chiar Pliss. Moşneagul îşi luase anumite 
măsuri de siguranţă; prevăzător, nu glumă! Dacă cine 
ştie ce autorităţi interveneau, şi după toate semnele 
vor interveni neîndoielnic, el le servea pe loc un vinovat 
dinainte pregătit, pe Felt. Nino, se vede, îi mai era încă 
necesar, de aceea ţinuse să-l trimită pe Marte, să-l 
ferească de orice bănuieli. 

— Din fericire, interveni Pepe, acest Tiberiu Donar a 
comis o grosolană greşeală. 

— Mă îndoiesc, replică Felt, râzând fals. 

— Ai să te convingi. 

Pepe aduse măsuţa ruginită, o aşeză lângă perete şi 
puse pe ea o cutiuţă albă (un magnetofon), apăsându-i 
declanşatorul. 

— Convorbirea dintre mine şi Corina, înregistrată în 
urmă cu două ore şi jumătate, anunţă el. 

* 


Berry se lipi şi mai mult de peretele vertical, lăsându- 
şi toată greutatea pe vârful piciorului stâng, vârât cu 

băgare de seamă într-o adâncitură. Acest echilibru 
precar, în ciuda bocancilor şi a mănuşilor adezive îi 
cerea un efort considerabil. Avea de ce să regrete lipsa 
lubitoarei Kali, pe care fusese obligat s-o predea îndată 
după destituirea din brigadă. Cu ajutorul centurii, 
coborârea ar fi fost o joacă, pe când acum... Rezistă 
ispitei de a privi în jos, de teamă să nu-şi piardă punctul 
de sprijin. Vijelia se năpustea dinspre sud-est, gata să-l 
smulgă în orice clipă de pe stâncă Lobsang. 

— Încă niţel! auzi îndemnul lui Glyd. Aici, dedesubt, e 
un pinten. Ne odihnim. 

* 

Expus direct furiei oarbe a vântului, Donar se târa 
greoi în jos, peste pietrele ude, urmat îndeaproape de 
Kobo. După fiecare metru parcurs, doctorul suduia în 
şoaptă întunericul şi bătrâneţea, iar cuvintele erau 
pentru Tib un vis care-ţi dă conştiinţa că dormi, se 
aşezau între el şi lume. Plutea pe Lobsang ca prin 
lumina verde a lunii, cu mişcări izvorâte din nevoia de 
odihnă a corpului molestat de piatră, dar dincolo, 
înăuntrul lui, impetuos ca, poate, în preajma morții, 
amintiri multă vreme ascunse îşi strigau chemări una 
alteia: un joc de copii în apa Dunării, când Vlad, fratele 
mai mare, s-a înecat, şi o pădure întunecată din 
Apuseni, în asfinţit, şi braţele rotunde ale loanei, prima 
femeie, şi zborul, în elicopter, deasupra unei herghelii, 
pe Bărăgan... Dincolo de ele mânia, coborând lent, 
învăluindu-l în subtilităţi complicate, mânia şi gândul că 
nu se mai poate întoarce la ai lui, nu acum, nu aşa. 

Contractul de serviciu în Brigada Delta, înnoit deja de 
două ori, avea să expire peste trei ani, însă destituirea 
adusese după sine şi anularea acestui contract. O dată 
formele administrative întocmite, Donar era obligat să 

revină în ţară, unde-l aşteptau câteva discuţii dintre 
cele mai puţin agreabile. 

— Mai stai, Kobo! Să ne odihnim. 

— Nu... Coboară, coboară! 

Şi-apoi despărţirea de Eileen... 

Glyd încercase să nu-l amestece în niciun fel în 
acţiunea lor de asaltare a Hidrei. Intâi i-a propus să 
rămână la vilă, pe urmă în glisor, alături de Yaralde. S-a 
mirat că Tib îi refuză sugestiile, a vrut să-i explice, ca 
unui copil, primejdia căreia i se expune. Donar n-a spus 
nimic despre mânia strânsă în el de-a lungul anilor 
petrecuţi lângă Nino, despre situaţia lui de-acum, fără 
ieşire, despre nevoia de-a lămuri lucrurile, orice s-ar 
întâmpla. Toate astea trebuie înţelese, şi dacă nu... 

Avea senzaţia că se dedublase, că un alt Tiberiu 
Donar coboară stâncă asaltată de muson, în vreme ce 
el, adevăratul Tib colindă vrăjit locurile copilăriei, 
recunoscându-le, aşteptând să-i apară înainte oamenii, 
neschimbaţi, de atunci. Sau intenţia nebuloasa - 
pătrunderea cu forţa în adăpostul unei maşini? parcă 
despre asta e vorba! - n-a fost decât o pagină de roman 
de aventuri, palpitant şi absurd ca de obicei? Când va 
închide cartea, universul are să se schimbe, va reveni 
în lumea de toate zilele, unde nici pomeneală de nu ştiu 
ce computere misterioase, de eroi de operetă şi 
escaladări tăinuite, noaptea, pe povârnişuri alunecoase 
şi abrupte. 

— Mai repede, mai repede, Tib! 

* 

Înecat de ploaie, cu ochii închişi, Gălbează se târî 
încet în josul pietrei şi întâlni platforma, unde Glyd, 
întins pe pântece, măsura din ochi distanţa până în 
vale. Berry îşi frecă îndelung umerii amorţiţi. Curelele 

raniţei cu aparate îi intraseră în carne. Departe, sub 
pintenul de granit, sclipeau vag luminile drumului 
dinspre galeria Hidrei. 

— Oare ce fac ceilalţi? 

Lângă ei, chiar deasupra platformei, puţin mai în 
stânga, îşi rotea antena parabolică un biodetector. 
Dacă întindeau braţul, l-ar fi putut atinge. Gălbează se 
înfioră fără voie; o cât de mică defecţiune a capsulei 
ecranatoare de biocâmp şi aventura lor s-ar fi isprăvit, 
încercă să ghicească unde se află Tib şi Kobo. Trebuie 
că erau mult mai sus; traseul lor, al doilea, studiat cu 
minuţie pe imaginile luate de Glyd, era cam de două ori 
mai lung decât primul şi cu mai multe obstacole. 

Glyd privi din nou depărtările, cu sentimentul straniu 
că a rămas singur, pe o planetă necunoscută. Nici 
amintirea lui All, altă dată declanşatoare a unor 
puternice reacţii, acum nu-l mai emoţiona. | se păru că 
vede fulgere argintii despicând întunericul. Halucinaţii 
ale ochilor obosiţi. Căută să recompună cu ele chipul 
Indrei, într-o geneză prea lung aşteptată; dar nu e 
Indra, ci un alt chip, palid, şi gura - floare roşie 
întredeschisă, gata nu să-l alinte, ci să-i şoptească un 
cuvânt de milă, jignitoarea compasiune pentru cei 
uitaţi. Întinse mâna, să gonească amintirea Yaraldei. 

— Tu n-ai avut copii? 

Berry se lungi alături de Glyd, oftând încetişor. 

— Indra şi-a dorit. N-a apucat să-i mai aibă. 

Glyd tăcu, surprins de propria mărturisire, sau, parcă, 
de revelaţia morții iubirilor, care nu se întorc niciodată, 
pier, laolaltă cu timpul ireversibil. 

— Când am plecat de acasă, urmă Berry, Veronique a 
venit să-şi ia la revedere. Fata cea mai mică, patru ani. 
Maică-sa i-a băgat în cap că are cel mai bun tată din tot 

sistemul solar. „Pleci, spuse Veronique şi nu i-ai pus un 
suflet lui Cling-Clang.” Asta-i jucăria ei preferată, un 
ursuleţ care mormăie, ca şi urşii adevăraţi, se caţără în 
copaci şi poartă la gât un clopoțel de cristal. Într-o zi, 
fetiţa mă întrebă de ce jucăria n-are suflet. Nu ţipă când 
se loveşte, nu râde când ea îl gâdilă, nu se supără când 
e pedepsit. Şi-mi porunceşte, dacă sunt un tătic aşa 
bun cum mă laudă mama, să-i montez un suflet lui 
Cling-Clang. Am tot amânat, nu-mi venea să-i spun că 
porunca mă depăşeşte. leri, Veronique a început să 
plângă, şi atunci, ca să scap, i-am spus că am un 
prieten care se pricepe la sufletul maşinilor. Că o să-l 
rog pe el să facă ceva pentru Cling-Clang. Te superi? 

Fără să mai aştepte răspunsul, Gălbează îşi scoase 
mănuşile, căută o vreme pe sub faldurile costumului şi 
puse în mâna lui Glyd jucărioara, nu mai mare decât un 
deget. Cling-cling-clang! sună, ca o părere, clopoţelul 
minuscul de cristal. 

* 

Melodia săltăreață, fluierată în surdină, încetează 
brusc, lăsând locul unor clipoceli ritmice, de picioare 
mişcate prin apă. Apoi glasul lui Pepe: 

— Corina! Alo, Corina! 

Corina: — Ce mai vrei? 

Pepe: — M-am săturat să mai scuip în apă. 

Corina: — Scuipă în vânt! 

Pepe: — Slabe speranţe să-l mai prindem pe Crispat 
în colimator. Ne pierdem timpul, tăiem frunze la câinii 
de mare. 

Corina: — Eu nu! 

Pepe: — Dar ce faci? 

Corina: — Mă interesez de Jarcalete. Vreau să-l şterg 
niţel de praf. 


296 


Pepe: — Ce? N-ai mai renunţat la ideile tale stupide? 
Ce speri să găseşti acolo? 

Corina: — Circulă prea multe anecdote pe seama 
rablei. Toată popularitatea lui Tib se datorează 
broscoiului. 

Pepe: — Piesă de muzeu. 

Corina: — Nu vreau să mor incultă. 

Pepe: — Crezi că-ţi mai ajută la ceva? Vezi, poate laşi 
vreo urmă! 

Corina: — Tăcere! Am să mă port cu mănuşi. (Pepe îşi 
reia fluierăturile, întrerupt de jalnicul scârţâit al 
portierei lui Jarcalete, deschisă de Corina.) Ah, ce 
lugubru! Mă apucă groaza! 

Pepe: — îmbogățirea cunoştinţelor. (Pauză.) 

Corina: — Interesant. Are şi un locvorobot. E închis. Îi 
dau drumul. 

Pepe: — Ai grijă! 

Jarcalete (glas hodorogit, de maşinărie uzată): — 
Degeaba! Du-te şi spune-i că nu mă mai împac cu el! 
Ce, am ajuns să-şi bată joc de mine? 

Corina (uimită): — la te uită! Cine te-a supărat aşa? 

Jarcalete: — Nu te mai preface că habar n-ai! Nu te-a 
trimis Tib? 

Corina: — Ba el... el, cine altul? 

Jarcalete: — Atunci transmite-i, te rog, că eu, unul, nu 
vreau să mă mai împac cu el. Credeam că mă iau pe 
mine să-i duc într-o misiune riscantă ca asta. Chestie de 
bun simţ. 

Corina (brusc interesată): — Poftim? 

Jarcalete: — Misiune riscantă, am zis. Pune-ţi ochelari 
dacă n-auzi! 

Corina: — Păi vorbeşti parcă ar fi fost mai mulţi 
oameni la mijloc. 

Jarcalete: — Te faci că nu ştii? Tib al meu a venit aici 
cu Berry, altă podoabă, şi cu încă doi, Glyd şi Yaralde. 
Mi-a poruncit să zbor încotro mă taie capul şi în vremea 
asta şi-au făcut un plan. 

Corina: (stăpânindu-se): — Fugi, că minţi! 


Jarcalete: Qqggbbbboooooşşşşmm! Eeeee! 
Zzzţţgruuuiiii! 

Corina: — Nu înţeleg. 

Jarcalete: — Injur, asta-i! Eu nu mint niciodată, fetico! 


Pricopsitul de Tib l-a pus pe Berry să-mi închidă gura, 
că mă amestecam mereu în discuţia lor. Şi ăla aşa a şi 
făcut, dar a uitat că Jarcalete mai are şi urechi, şi un 
dispozitiv de memorizare straşnic. N-am pierdut nicio 
vorbă, ehei! Atunci, ia zi, despre ce plan e vorba? Prea 
mă crezi prost! Sau te pomeneşti că nu Tib te-a trimis! 
li auzeam eu ieri pe băieţi că se tem de doi potlogari, să 
nu le pună bete în roate. Unul e Nino Ortiz. A, grozav îl 
mai beşteleau toţi patru! Nu-ţi faci idee. 

Corina: — Şi altul? 

jJarcalete: — Păi altul ar fi Senuofo. Unul dela 
comandamentul suprem. Pe ăsta nu l-au ponegrit, dar 
le era frică de el ca de dracu. Eşti omul lor? Atunci, hai, 
afară de-aici! Afară! 

Pepe (surescitat, întrerupând dialogul): — Corina! 
Mulţumeşte-te cu atât şi vino să raportăm. 

Jarcalete: — Şi când mă gândesc că l-am dus o dată 
în Himalaya, pe furtună! (zgomotul portierei trântite). 

— Poate fi o probă, nu-i aşa? se lăudă Corina, oprind 
aparatul. 

— Pleaşcă! făcu Pepe plin de el. Avem dovada pe de 
o parte că cintezorii nu sunt în legătură cu cei din 
Comandamentul suprem, şi pe de alta că au pregătit o 
acţiune riscantă, poate chiar în Himalaya. Noi ne-am 

gândit că ar fi vorba de Hidră... 

— Adică ce, să ne-o fure? 

— Nu! Să intre la ea în adăpost. Poate s-o distrugă, 
ştiu şi eu? 

— Şi dacă-i o cursă? le tăie Felt entuziasmul. Dacă 
discuţia celor patru era un truc? Dacă ne ducem ca 
proştii în Valea Rupal unde acest Senuofo e pregătit să 
ne înhaţe? 

— Şefule, îi prindem în delict! uită Pepe că trebuie să 
vorbească politicos. Hai să ne repezim la adăpostul 
Hidrei! Au să joace cum le cântăm noi, îţi dai seama? 
Ne îndeplinim cu succes misiunea de capturare! Şi dacă 
ne întreabă careva ce căutăm acolo, îi zicem că suntem 
o patrulă de inspecţie. Avem dreptul, nu? 

Felt vru să spună ceva, apoi îşi aminti că toţi oamenii 
din jurul său sunt spionii lui Pliss. Dădu din mână, se 
întoarse şi ieşi din adăpost, urmat de Corina şi Pepe 
care schimbau priviri nedumerite. 

* 

— Teferi? întrebă Glyd apucându-i de braţ pe 
amândoi. 

— Teferi! răspunse Kobo. A ţinut cam mult, ce să 
facem? Povârnişul abrupt, noi nu prea tineri... 

— Lasă că-i bine. Ce-a fost mai greu... 

— Atenţie, un vehicul! îi împinse Tib către stâncă. 
Culcat! 

Se  lungiră dintr-o singură mişcare, cu braţele 
împreunate deasupra capului. Erau la vreo 20 de metri 
în dreapta porţii de acces la Hidră, pe un mic platou 
neted, lipsit de bolovani după care cei patru să se poată 
ascunde. 

— Glisorul patrulei de control, suflă Berry. 

— Ghinion! făcu Glyd. Să-i dau Hidrei de ştire că 

suntem aici? 

— Ssst! Întâi să plece patrula, şopti Kobo. Avem timp. 

— Dar nu pleacă! îi anunţă Gălbează, privind pe sub 
braţ. Au aterizat lângă poartă. 

O lumină orbitoare se aprinse instantaneu - vehiculul 
era dotat cu un far cosmic - şi după câteva secunde 
cineva strigă triumfător: 

— Uite-i! Acolo, pe platou! 

— Nicio mişcare! ordonă un alt glas, autoritar. 
Suntem înarmaţi. Pepe filmează! Ne trebuie o dovadă a 
vinovăţiei lor. Corina, nu-i slăbi din ochi! Eu chem baza. 

— Îi cer Hidrei să ne ajute! hotărî Glyd. 

— Nu! îl opri energic Kobo. Vrei să-i nimicească 
laolaltă cu poarta? 

— Şi-atunci? 

— Ne lăsăm prinşi. Vom explica ce-am avut de gând, 
ai să le faci dovada. 

— Ştii cine sunt? Din partea cui? 

— Ai crede dacă ţi-aş spune că de la paza teritorială? 

— Drace, uite-o şi pe Yaralde, vine cu aeroglisorul! le 
arătă Gălbează, purtătorul veştilor rele. Cine-a chemat- 
0? 

— Eu, mărâi Tib. E mai bine să fim împreună! 

Îi făcu semne fetei să aterizeze lângă ei... 

— Ca pe şoareci ne-au prins! Ca pe şoareci! La un pas 
de Hidră se tângui Glyd copilăreşte. 

— Hm! făcu doctorul, cu amară veselie. Şi dacă ea ar 
fi refuzat să mai vorbească cu Glyd? 


21. 


„Băiatul ăsta, îşi spuse Kobo, şi-a greşit meseria, fără 
îndoială, ori s-a născut prea târziu; el nu trebuia să ne 
urmărească în Valea Rupal, ca un poliţist ordinar - 

vocaţia lui adevărată e aceea de majordom; puţin prea 
gras pentru asemenea îndeletnicire, e drept, dar ce 
maniere şi mai cu seamă câte aptitudini! La urma urmei 
ce înseamnă a fi majordom? Să te pricepi să porţi o 
mască - funestă şi îngrozitoare modalitate de a-ți 
manifesta, în fond, indiferența - şi să ieşi din rândul 
oamenilor de opinie, căci, e bine ştiut, majordomii nu 
au păreri personale. Atunci nu s-ar mai învârti fără rost 
pe lângă Yaralde, încercând s-o tragă de limbă, ci 
dimpotrivă: „Domnişoară, va surâde el impenetrabil, 
gustaţi din această delicioasă băutură răcoritoare şi o 
să vă convingeţi că viaţa nu merită să fie luată în 
serios. 

Viaţa, scumpă domnişoară, are consistenţa apei 
limpezi.” Nu, nu va folosi expresia „apă chioară”, 
pentru simplul motiv că ea nu aparţine vocabularului 
profesiei sale. „De bună seamă însă, nu vom uita 
niciodată fidelitatea cu care v-aţi sacrificat tinereţea 
alături de Hidră.” Va lăsa lângă fotoliul fetei cupa 
cioplită din cel mai pur alabastru, se va înclina 
ceremonios şi... Ce va face un majordom observând 
cum un bătrân ca mine îl priveşte stăruitor? „Puțin 
coniac, doctore?” He, he, mare pehlivan! Cunoaşte 
psihologia turiştilor de ocazie care nici măcar nu ştiu 
încotro sunt duşi. Nu, mulţumesc! Alcoolul mă 
oboseşte. Aş dormi puţin. Când ajungem la destinaţie? 
„Deocamdată zburăm şi nimic mai mult. Să ne 
mulţumim, doctore, cu realitatea imediată şi să nu 
căutăm un punct de sprijin printre presupuneri!” 
Recunoaşte, băiatule, avem nevoie, însă, de un astfel 
de punct! „Dar v-a fost pus la dispoziţie, vi s-a oferit, 
cel puţin... Ce să faceţi cu dânsul? Daţi-l de-a dura, sau 
prezentaţi-l într-un număr de jonglerie. Ar fi pe gustul 


301 


lui All; nu pentru aşa ceva vi l-a înmânat? A, mă iertaţi! 
Sunt nevoit să mă retrag, domnul Glyd mi-a cerut un 
copac.” La ce-i trebuie un copac? „Pentru ursuleţul care 
i se joacă în palmă. Sfătuiţi-mă, ce copac să-i aduc?” Un 
stejar... „Formidabil, la stejar m-am gândit şi eu.” 

Nava zboară cu mare viteză undeva, spre răsărit. 
Soarele şi-a anunţat apariţia, împurpurând cerul la 
orizont. Deasupra cabinei cu pereţi străvezii se află 
postul de pilotaj; prizonierii aud când şi când 
convorbirile; cineva cheamă cu insistenţă un indicativ 
cu cifru biologic şi anunţă sosirea navei aeriene într-un 
anume careu, cerând protecţie. Împotriva cui? Cu 
gândul la Felt, Kobo aţipise trudit şi-l visa acum în chip 
de majordom grăsuliu, târând după el un stejar şi 
ridicându-l în mijlocul cabinei. „Frumos copac! Ce bine e 
la umbră, sub frunzele lucioase şi verzi! Fii atent, nu te 
căţăra prea sus, ursuleţule!” Cine-a spus asta? Glyd? 
„Domnule Berry, se înclină grăsanul, regretăm din 
suflet că familia dumneavoastră... Câţi? Trei copii? Și 
pentru mine o călătorie fără copii e de neimaginat”. 
Cling, clang! Cling!... Glyd, încetează cu clopotele tale! 
M-ai înnebunit! Dacă nu te poţi stăpâni, aruncă-le peste 
bord! Care ursulet? Asta-i Rick, în carne şi oase! Rick, 
pinguinul cu mutră de om. „Baţi câmpii, doctore! Ai 
febră!” Cum, nu pricepi? Hidra îl caută pe Rick şi tu l-ai 
pus să se urce în stejar. Să-l dai jos de acolo, şi du-l 
înapoi, Hidra ne va fi recunoscătoare, o să ne spună 
tot... 

— Doctore Kobo! Doctore, am ajuns... 

Kobo deschise ochii, zăpăcit de atâta lumină. Capul îl 
durea îngrozitor. 

— Unde?... 

— Nu ştiu. Suntem invitaţi să coborâm. 

Yaralde, palidă, încerca să-i zâmbească. Bătrânului îi 
jucau în faţa ochilor imagini confuze, chipul lui Rick, 
frunze lucitoare şi i se păru că aude un clopotel. Berry îl 
atinse cu mâna, în treacăt. Avea obrajii supţi, iar în 
spatele ochelarilor privirea îi strălucea, înfrigurată. 

— Nu, răspunse el unei întrebări pusă de Glyd. 
Mongştrii pe care i-a creat Hidra nu au fost incluşi în 
programul lui All. 

Felt apăru în uşa cabinei, deschizând-o larg. Lumina 
soarelui era albă, orbitoare. 

— Vă rog să mă urmaţi, rosti el exagerat de politicos. 
Obiectele ce vă aparţin pot rămâne aici. 

Păşi înainte pe scăriţa îngustă, traversă platforma de 
aterizare şi sui pe ambarcaţia elegantă care-i aştepta. 
O copertină multicoloră deasupra punţii; peste tot 
curăţenie exemplară. Lângă balustrade, fotolii joase. 

— Luaţi loc! se înclină Felt, cu o deferenţă aproape 
comică după brutalitatea cu care-i tratase în Valea 
Rupal. Hei, Tangata! strigă apoi la indonezianul vânjos 
din cabina timonei. Toată viteza! 

Se îndepărtau cu repeziciune. Nava aeriană, dotată 
cu motoare atomice, părea acum o jucărie inofensivă, 
aruncată pe platforma ce plutea pe ocean. 

— Niciun însemn, bombăni Donar pentru el însuşi. Mi- 
ar fi plăcut să văd... 

Şi tăcu. Felt mută la întâmplare câteva fotolii şi cum 
nimeni nu părea să-i remarce prezenţa, ridică din 
umeri, ca o replică la un monolog interior şi se duse la 
prora. 

Insula îi impresionă pe toţi mai cu seamă prin 
vegetaţia ei luxuriantă, combinată cu rafinament pe 
terasele în spirală ce urcau până la gura fostului crater 
vulcanic. Ici-colo, din frunzişurile întreţesute apăreau 

colţurile clădirilor bogat ornamentate, către care 
duceau alei înguste, printre cascade, piscine şi fântâni 
arteziene, şi pajişti largi, cu animale în libertate; iar 
deasupra tuturor, încununând conul vulcanului, se 
înălța o vilă imensă, cu terase, pergole şi balcoane, într- 
un stil arhitectonic divers şi totodată unitar, cu 
acoperişuri de ţiglă smălțuită policromă, cu balustrade 
şi porţi şi gratii din fier forjat cu migală, cu grădini 
suspendate şi acvarii şi eleştee - o vilă ce putea 
adăposti, în excelente condiţii, o întreagă brigadă 
ştiinţifică de cercetări speciale. 

— Nu-i lipsit de gust acest Senuofo! exclamă Berry. 
Sau, mă rog, oficialităţile noastre, se corectă el. 

— Mda, oficialităţile! şopti într-un târziu Glyd, cu 
mâna streaşină la ochi. 

— După câte ţin minte, aruncă Tib, sediul 
Comandamentului suprem e pe coasta de vest a Africii. 
Şi aici, dacă nu mă-nşel, ne îndreptăm spre o insulă din 
Pacific. 

— Hm, hrrr! mârâi Kobo nervos. 

Acostară. Un albatros cu aripile larg deschise plană 
leneş deasupra lor, apoi, cu o volută elegantă, se pierdu 
departe, spre ocean. Felt sări pe debarcaderul din 
bambus şi le făcu semn să-l urmeze. Drumul până la 
vilă fu o lungă îngemănare de imagini, miresme şi 
sunete, succesiuni de peşteri şi statui în marginile 
aleilor, zumzete fine de colibri sub evantaiele unor 
arbori tropicali, mirosul florilor de ylang-ylang, 
liniştindu-le nervii, iar din amintiri, ca un zid cenuşiu 
între ei şi evenimente, Hidra, şi din nou iată-i rătăciţi 
într-un crâng cu Welwitschia Mirabilis )... 

Apoi tablouri scumpe, coridoare luxoase şi terasa 
pardosită albastru-marin, o balustradă filigranată şi 

dedesubt bazinul în care se jucau nişte delfini. Scaune 
joase, măsuţe din lemn înmiresmat de santal, 
răcoritoare în baterii de argint. 

— Imi permiteţi să vă anunţ sosirea, murmură Felt, cu 
o undă de ironie în vocea delicat modulată. 

Se retrase în fugă. Glyd ajunse lângă balustradă şi-şi 
trecu palmele peste faţă, fără un cuvânt. 

— O să se termine cu bine, îi făgădui Yaralde. Dar 
privirea ei spunea cu totul altceva: „Mint, Glyd, mint! 
Dar fă-te că mă crezi.” 

— Prea bogaţi. Prea puternici, oftă Kobo. 

Din celălalt capăt al terasei se apropie un bătrân 
impunător, cu frunte largă şi ochi încercănaţi, purtând 
haine albe, sobre, de o eleganţă desăvârşită. Lângă el, 
potrivindu-şi paşii, o fată înaltă, cu păr auriu, lung, 
revărsat pe umeri, îmbrăcată într-o rochie simplă, de zi, 
ce-i reliefa corpul sculptural. In urma celor doi, Felt, 
sorbind-o din priviri pe fetişcană. 

— Bine-aţi venit la modesta mea reşedinţă! le ură de 
departe bătrânul, ceremonios. Îi scrută pe rând, cu ochii 
lui ageri şi se opri lângă primul scaun. Dar de ce nu 
luaţi loc? Vă rog, ca acasă! 

Se aşeză cel dintâi, ca să-i îndemne. Fata şi băiatul 
rămaseră respectuoşi în picioare, de-o parte şi de alta a 
bătrânului. Tib din spirit de supunere, Berry în silă şi 
Kobo cu indiferenţă îşi traseră câte un scaun fiecare. 
Glyd, cu faţa încă în mâini, îl privea gânditor pe 
moşneag şi ca să nu-l lase singur Yaralde se rezemă de 
balustradă, alături. 

— Felt! se întoarse gazda către grăsan. 

Donar, alb ca varul, simţi cum i se taie răsuflarea. 
Sperase prosteşte, împotriva evidenţei, că nu un Ortiz i- 
a făcut prizonieri, dar iată, chiar Felt, neisprăvitul de 

nepot al lui Nino... 

— Da, unchiule. Tânărul se înclină servil. 

— Mi-a povestit Corina cum te codeai acolo, în Valea 
Tarshing... Mă dezamăgeşti, Felt! 

— Unchiule... Corpolentul nepot roşi mânios. 

— Ţin să te informez că eu i-am indicat Corinei să-l 
cerceteze pe Jarcalete. Şi biodetectoarele de tip nou din 
pădure erau ale noastre. Te credeam mai dibaci, 
băiatule, îmi pare rău! Acum te întorci şi predai 
comanda brigăzii. Nino e în drum spre Pământ. 

Felt se înclină, făcu câţiva paşi cu spatele, o piruetă 
agilă şi se depărtă, strângându-şi pumnii. 

— Mă iertaţi pentru incident, reveni bătrânul. Mă 
numesc Pliss. Şi, desigur, Ortiz, mai e necesară 
precizarea? Moa, secretara mea de nădejde! arătă spre 
fată. Da... Nu-i cazul să vă prezentaţi, vă cunosc cât se 
poate de bine. Yaralde! arătă el cu degetul în direcţia 
fetei. O surpriză plăcută, Yaralde! Mi te închipuiam mai 
bătrână, cu un început de mustață şi negi pe nas, acrită 
de atâta stat pe lângă Hidră. Ce să-i faci, imaginaţia nu- 
i partea mea cea mai tare! Şi văd acolo pe cineva care 
mă priveşte urât: Glyd. Legendarule Glyd, copil minune, 
cea mai mare speranţă a lui All... Va să zică tu eşti!... 
Uite şi pe unul din generaţia mea; noi, bătrânii, o să ne 
înţelegem mai bine, ce zici, doctore? Tinerii au fumurile 
lor, nu pricep ei multe... E drept că nu-ţi mai aminteşti 
de mine? Am fost şi eu pe la şcoala de zbor odinioară şi 
într-o funcţie bunicică, dar poate n-ai de unde mă şti. 
Kobo era un nume pe vremea aceea, oho! Frumoase 
timpuri, da, frumoase timpuri!... Şi voi, ghinioniştilor 
incurabili? Cum de-aţi nimerit iar în patul lui Procust? 
De Tib nu m-aş mira: un încurcă-lume care mi l-a 
pricopsit pe Nino cu o nevastă peste puterile lui, dar 

Berry, tată de familie? Ce le-ai spus copiilor, Gălbează, 
când te-ai aruncat în aventura asta infantilă? Bine, bine, 
hai să nu vă mai supăr! Ce zici, Moa dragă, ce s-au 
posomorât cu toţii?! Uite-i! Să fi avut pe lângă mine 
câţiva ca ei, unde-am fi ajuns noi acuma, ia spune!? 

— Bunicule, interveni fata care nu pricepea mai nimic 
din toată întâmplarea, dar o stingherise duritatea 
bătrânului. Bunicule, e masa pusă în salon, cum ai 
poruncit. 

— lată o veste plăcută! exclamă Pliss, cu o voce 
deodată blândă. Fetiţa mea, îţi încredinţez oficiile de 
gazdă. 

Moa făcu un gest şi tot peretele din fund al terasei 
glisă încet într-o parte, descoperind o încăpere lungă, 
umbrită, în al cărei semiîntuneric trona o masă enormă, 
ovală, acoperită cu zeci de platouri, butelii şi flacoane, 
cu şiruri de tacâmuri, pahare şi ceşti. Şase scaune cu 
spătar înalt o înconjurau la distanţe egale, iar ceva mai 
departe un pâlc de fetişcane în costume sumare 
aşteptau, surâzând, venirea mesenilor. 

— Vă invit să ciocnim un pahar pentru întâlnirea 
noastră. Cu inima deschisă! Bătrânul părăsi anevoie 
scaunul prea scund. Intră primul în salon şi se aşeză în 
capul mesei, mai degrabă ca un stăpân arogant decât 
ca un amfitrion amabil. Le făcu semn celor de-afară să 
vină şi aşteptă nerăbdător până ei hotărâră să se 
urnească. Glyd, la dreapta mea! Yaralde, la stânga! 
Doctore, tu stai acolo, în capăt! Vreau ca mica noastră 
reuniune să se desfăşoare sub zodia înţelepciunii şi 
cuminţeniei. Pe voi doi, băieţi, nu vreau să vă influenţez 
- staţi lângă cine vă trage inima. Moa, tu n-ai să-mi uiţi 
rugămintea! 

— Nu, bunicule! 


307 


— Vă cer scuze cu anticipație, dar plăcerea de a 
rămâne o clipă alături de voi nu mă scuteşte de 
obligaţii! explică Pliss. Mereu mă solicită cineva pentru 
tot soiul de treburi; Moa va face de gardă la interfon. 

Fata se aşeză, într-adevăr, la un birou miniatural 
ascuns într-un colţ, printre lanţurile de plante 
ornamentale. Şi pe dinaintea oaspeţilor aduşi cu sila 
începură să se perinde mâncăruri scumpe şi băuturi 
vechi şi rare. lar ei gustară şi nu prea; şi de băut la fel. 
Din vârfuri de munţi, din fundul mărilor, din inima 
deşertului, de pe sateliți şi planete străine, tot ce era 
mai greu de găsit şi păstrat se îngrămădise pe masa lui 
Pliss, tot ce solicitase eforturi care oricum depăşeau, în 
importanţă, rezultatele. O demonstraţie de forţă, nimic 
mai mult; o simţiră şi o înţeleseseră cu toţii. 

— Bunicule, anunţă Moa, te caută Antarctida. E 
Sikomura. 

— Da! Pliss ridică receptorul de pe măsuţa de alături. 
Cine-ntreabă? Chiar şeful de divizie? Spune-i că am 
trimis computerul la mina „Adamson.” 500 000 de tone 
producţie suplimentară. Zilnic, da! 27,2% depăşire. ŞI 
să ne lase-n pace cu controalele dumnealui. Oricine-ar 
fi! Bine, aştept o notă... revedere! 

— E cazul, întrebă încet Kobo, ridicând ochii, e cazul 
să ne considerăm prizonieri? Pentru că nu ştiu dacă 
aveţi dreptul... 

— Ei, poftim! se impacientă Pliss şi trânti receptorul, 
cu o mişcare nervoasă. Asta-i tot ce-ai priceput, 
doctore? 

— Când All a construit Hidra, începu bătrânul, dar 
celălalt îl întrerupse aspru: 

— Lasă-l pe All! Hidra-i acum a noastră, e a mea! Aud 
că atunci când aţi pus la cale să intraţi hoţeşte în 

adăpostul ei doreaţi să vă ascundeţi de Nino şi să vă 
descopere nişte  aşa-zise autorități. Dar Nino, 
comandantul Brigăzii Epsilon, ce e, doctore? El nu are o 
funcţie oficială, spune, Tiberiu Donar? V-aţi pus nu ştiu 
ce speranţe într-un oarecare Senuofo. Dar cine-a 
sprijinit propunerea lui Nino ca tu şi Berry să fiţi daţi 
afară din brigadă, dacă nu chiar acest Senuofo? Un 
puştan plin de sine şi-atâta tot, între noi fie vorba. 
Numai că şi el şi Nino v-au judecat la fel. Şi atunci ce 
diferențieri fanteziste inventaţi între ei doi? Nu, Kobo! 
Aţi fost prinşi de autorităţi pe când aţi încercat să violaţi 
adăpostul unui computer încredinţat de comandantul 
suprem, şi prin el de însuşi Comandamentul brigăzilor, 
lui Nino Ortiz. Avem şi un film dacă vă interesează. 

— Ştim, a avut grijă Felt să ne anunţe... 

— Norocul vostru e altul, urmă Pliss, cu voce din nou 
domoală şi prietenoasă. Că noi vă cunoaştem 
îndeajuns, încât să nu mai dăm curs unor cercetări care 
v-ar aduce numai belele. Îi ştim şi pe aceşti zurbagii de 
colegi ai lui Nino, pentru care el s-a pus chezaş; şi pe 
Yaralde, pe care o recomandă munca ei stăruitoare pe 
lângă Hidră; nu mai vorbesc de Glyd, al cărui nume 
doar cine nu vrea nu şi-l aminteşte; iar de Kobo 
garantez eu cu capul. 

— Bunicule! Baza din' Mexic! anunţă Moa cu jumătate 
de gură. 

— Mai târziu. Să revină! 

— Atunci nu ne rămâne decât să-ţi mulţumim... 

Kobo dăduse replica fără intonaţie. Şi-aşa ironia era 
evidentă. Berry se juca, învârtindu-şi ochelarii deasupra 
farfuriilor pe care fetele i le puneau dinainte şi le luau 
neatinse. Tib, cu un cocoloş de pâine, aduna firimiturile 
de pe masă. Doar Glyd, mereu cufundat în gânduri, nu- 

şi lua ochii de la Pliss, iar acesta, tot mai evident 
stânjenit,, nu ştia cum să-i ocolească privirea. Yaralde, 
după ce fixase îndelung părul abia crescut de pe 
creştetul lui Gălbează, se hotări să se uite peste umăr, 
la copacii ce mărgineau terasa. 

— Să-mi mulţumiţi! repetă Pliss, după o pauză. Aveţi 
de ce: de azi înainte aţi devenit colaboratorii 
comandantului de brigadă Nino. Elucidaţi împreună 
taina Hidrei. Veţi avea la dispoziţie tot ce vă trebuie. 
Parcă asta era şi intenţia voastră, cu acest gând aţi 
pornit să asaltaţi Hidra, nu? Ei bine, amintiţi-vă că Nino 
v-a propus mai de mult colaborarea. l-aţi refuzat-o şi 
rău aţi făcut, se puteau evita multe neplăceri. Cine-i de 
vină? 

— Eu, răspunse Kobo domol. Eu i-am îndemnat să 
atace adăpostul. i 

— Oricine e supus greşelii! acceptă Pliss. In viaţă te 
mai urmăreşte şi ghinionul. Voi aţi avut parte de 
amândouă şi nu numai acum. 

— Centrala din Pirinei, bunicule! 

— Să revină! 

— Mai putem refuza o dată propunerea... De altfel e 
şi singura noastră posibilitate de alegere, Pliss! 

— Nu, n-aveţi dreptul, Kobo! E timpul să contribuiţi şi 
voi la rezolvarea crizei din cibernetică alături de atâţia 
şi atâţia alţii. Şi pe urmă nu vă înţeleg! Aţi fi gata să 
renunţaţi la toate strădaniile acum, când se poate 
spune că v-aţi atins scopul? Mă faceţi să trimit şi altora 
filmul făcut de Felt, să-mi confirme şi ei că voi şi nu 
altcineva eraţi ascunşi la picioarele stâncii Lobsang 
astănoapte! Discreditaţi cum sunteţi, după montarea 
defectuoasă a unor computere inferioare şi prăbuşirea 
unei şosele, ar trebui să judecaţi puţin mai realist! N-am 

dreptate? 

Doctorul îşi plecă iar ochii, oftând. 

— Tu ce spui, Yaralde? întrebă el anapoda, iar fata, ca 
şi toţi ceilalţi, pricepu că adresându-se tocmai ei, a 
cărei opinie conta cel mai puţin, bătrânul a capitulat. 

— Lăsaţi modestia, prieteni! îi dădu înainte Pliss, 
persuasiv. După ce vom dezlega taina Hidrei şi vom 
pune capăt crizei din cibernetică, recunoştinţa omenirii 
se va revărsa asupra noastră într-o cascadă de aur. 
Anonimatul vostru va lua sfârşit. Cât despre partea 
materială, eu, personal, mă îngrijesc de pe acum. Ce vă 
doriţi? Vile, aeronave şi iahturi? N-aveţi decât greutatea 
alegerii. Nişte funcţii la nivel corespunzător? Oricare! 
Familia Ortiz nu se tocmeşte la recompense. Comanda 
unor brigăzi pentru Berry şi Tib; Yaraldei un post în 
conducerea Universităţii centrale; lui Glyd un fotoliu în 
fruntea Diviziei tehnice din proaspăt redeschisa şcoală 
de zbor. Şi tu, Kobo? Pentru sudura morală realizată 
între ei, ce să-ţi dau? Care e idealul tău de viaţă? 

Doctorul îi zâmbi cu blândeţe. 

— Idealul?... Nu e cam mult? zise el moale. Un cal 
slăbănog, în grajdul gata să cadă, nişte pietre fără 
valoare, adunate în cerc, năpădite de iederă şi bălării şi 
o casă goală, în ruină, pe unde bântuie amintirile... 
printre pereţii coşcoviţi... 

— Ceva nou, Moa? izbucni Pliss, întorcându-se către 
fată, cu o grabă ce-i trăda enervarea. 

— Nimic, bunicule! răspunse ea şi chicoti, nevenindu-i 
să creadă că doctorul vorbeşte serios. 

— Mda!... făcu amfitrionul, aruncându-i o privire 
veninoasă. Se ridică, mai sprinten decât ar fi părut în 
stare. Faceţi cum ştiţi. Cred că n-o să ne mai vedem 
aşa curând. De mâine vă instalaţi în Valea Rupal. O să 


311 


lucraţi sub comanda lui Nino. Vă convine sau nu, n-aveţi 
de ales. Sper că mă înţelegeţi bine. Ca să nu stăm şi 
altfel de vorbă, în altă parte... Mai uitaţi-vă primprejur, 
colindaţi insula şi discutaţi cu Moa, ca să vă convingeţi 
ce şanse v-au rămas luptând împotriva noastră. lar 
dacă vă vine poftă să vă plângeţi cuiva, cu multă 
plăcere! Nu e niciun secret că v-am admis să lucraţi la 
Hidră, după ce-aţi fost daţi afară de peste tot pentru 
incapacitate, şi mai cu seamă după ce v-am prins 
încercând să intraţi cu forţa în adăpostul din Lobsang, 
pus sub paza autorităţilor! La revedere, prieteni! 

Se înclină ceremonios şi ieşi, fără să se uite înapoi. 
Tăcură îndelung. Gălbează îşi ştergea ochelarii cu un 
şervet, Yaralde îşi rezemă capul pe braţe, cu faţa la 
Glyd, acesta fixa mai departe scaunul gol al lui Pliss. 
Kobo îşi umplu ochi un pahar mare şi bău coniacul cu 
înghiţituri mici, fără să clipească. 

— Asta-i! sparse liniştea Donar. Exact cum 
prevedeam, după tot tipicul. N-a lipsit niciun amănunt. 

Işi frecă barba nerasă. Moa se foi stânjenită în fotoliul 
ei. 

— V-am spus eu! Gălbează se ridică cu greutate. Era 
imposibil ca Nino să nu aibă oameni de pază la Hidră. 

leşi pe terasă, bălăbănindu-şi în mers braţele lungi şi 
se rezemă de balustradă, să se uite la delfini. 

— Caraghiosule! strigă Tib pe urma lui. 

Pe o uşă interioară îşi făcu apariţia Dina, într-un 
foarte sumar costum de baie. 

— Moa, unde eşti? Am venit să te iau... A, iată-i şi pe 
eroii de pe Lobsang! Bună ziua! 

Işi expuse cu nonşalanţă trupul privirilor lor. Până şi 
Glyd se trezi din apatie, răsuflă zgomotos şi se întinse 
pe spătarul scaunului. 

— Erai şi tu pe-aici? bombăni Tib, fără chef. 

— Închipuie-ţi! Se aşeză dezinvolt pe locul lui Pliss. De 
ce nu mă prezinţi? Sunt nevasta lui Nino. Mă veţi vedea 
când doriţi în Valea Rupal. Ei, cum vi s-a părut 
vodevilul? 

— Ai ascultat tot, îi reproşă Tib într-o doară. 

— Eram alături.. . Aşteptam să terminaţi discuţia, deşi 
îi ştiam dinainte sfârşitul. Chiar aş fi vrut să te previn că 
veţi fi prinşi în Lobsang.. . N-ai fost de găsit nicăieri. 
Oho, ce de bunătăţi! Joacă tare moşneagul, v-a făcut o 
demonstraţie de forţă. A reuşit să vă sperie? 

— Sunt gata! Moa veni, aranjându-şi rochia. Mergem 
acasă? 

— Mergem. Îţi place fata, Donar? Se ţine şi după ea 
un Ortiz, l-aţi cunoscut. Felt. De dragul ei v-a urmărit 
băiatul. Aţi fi bănuit? S-ar părea că istoria dintre mine şi 
Nino se repetă, dar nu! Nu vreau eu să se mai repete. 
Important e să înţelegi că viaţa nu se sfârşeşte cu noi. 
Merge mai departe şi trebuie s-o ajuţi să meargă bine. 
Ce spui ce înţeleaptă m-am făcut? 

Lăsă impresia, cum înşirase cuvintele pe nerăsuflate, 
că-i o simplă pălăvrăgeală de femeiuşcă dornică să 
pară interesantă. 

— Unde-i Nino? întrebă Tib, uşor obosit. 

— L-a trimis bătrânul pe Marte, să nu-i încurce 
socotelile. E prea ambițios, ar fi vrut să facă totul singur 
şi moşul n-a avut încredere. Azi se întoarce să vă ia în 
primire. 

— Bună, frumuseţeo! strigă Gălbează de afară. Nu 
ştiam eu cui îi turuie gura acolo. Ai trecut de partea 
Ortizilor, sau te mai ţii încă tare? 

— Mai tare ca tine, Berry, iubitule! Nu v-a trecut prin 
cap că pocinogul cu defectarea computerelor voastre a 

fost pus la cale de Marele Pontif? Aşa, aşa, scumpi 
nătăfleţi! De Pliss! Ca şi prăbuşirea şoselei tale, Glyd. 
Ca să vă discrediteze, să vă creadă lumea incapabili şi 
pe urmă să vă ofere el, cu mărinimie, colaborarea la 
Hidră. lar atacul vostru nesăbuit de azi-noapte i-a adus 
şi mai mult apă la moară. Frumos lucrat, recunoaşteţi! 
Şi nu se poate dovedi nimic, să nu vă pierdeţi vremea 
cu asta! Poate veţi mai câştiga teren lucrând la Hidră, 
dacă o să fiţi cu ochii-n patru. Hai, hai, nu mă priviţi ca 
pe o nebună! Zâmbi angelic. De hodorog să nu vă fie 
teamă. Acum se îndoapă cu medicamente. Cât despre 
maşinile-spioni, nicio grijă! Le-am făcut inofensive. Pa, 
drăguţilor!... Hai, Moa! 

Seara trecuse, lăsând loc nopţii senine şi calme. Glyd 
şedea pe un pietroi rostogolit în marginea plajei pustii, 
se sprijinise cu spatele de dig şi privea, pierdut în 
gânduri, valurile fosforescente călătorind spre țărm. 
Fluxul începuse de mult; apa oceanului creştea pe 
nesimţite, clar privind la intervale scurte peretele 
digului, Glyd sesiza urcarea; în curând valurile aveau să 
ajungă până la el, izolând piatra de restul plajei. Ca un 
incendiu îndepărtat, luna îşi pregătea în faţa lui 
răsăritul, sub norii răzleţi coborâţi până în marginea 
orizontului şi-a căror culoare albastru-întunecată, în 
locul unde nu-i ajungeau razele sângerii, se confunda 
cu cerul. 

Avea nevoie de o izbândă ca să se poată întoarce 
acasă, la prietenii lui. Nu-şi dorea cu niciun chip 
izbândă, însă ea îi era necesară, pentru că numai aşa 
pot fi plătite bucuria şi pacea. Dobândirea victoriei va fi 
preţul lui, hotărât de el şi fără îndoială acceptat de 
către adversari şi aliați deopotrivă. Să aleagă 
înfrângerea, cum îl îndemnase conştiinţa propriei 

limitări şi lipsa ambițiilor, şi cum de fapt a şi încercat o 
vreme, nu e pe placul nici unei tabere: ai săi îl aruncă în 
luptă, orbeşte, duşmanii se tem că-i va incomoda până 
la urmă şi sunt decişi să-l doboare. Singur triumful îi 
domoleşte pe toţi. 

Îşi aminti imaginara discuţie dintre el şi All, în pădure: 
„Nu, profesore, altul îmi fusese răspunsul. Tu ziceai că 
în zadar mă opun, vor găsi adversarii mijlocul să mă 
scoată în arenă, să mă oblige să apar în faţa Hidrei ca 
un înfrânt. Mă prefăceam că-ţi ascult povaţa, mă las 
convins.. . Nu-ţi dai seama, bătrâne, că te-am trişat? Nu 
vezi că prevăzusem înfrângerea asta de moment, am 
folosit-o ca să intru în tabăra lor şi să câştig victoria 
finală?” „Şi cum s-o câştigi? ar fi putut răspunde All în 
batjocură. Pe ce cale?” „Doar trişând în continuare, 
iubite maestre, ce naiba?” 

Luna răsări, în sfârşit. O cărare de aur se aşternu 
până la Glyd, ca un miraj. Un val înalt venea agale 
dinspre capătul digului, şi bărbatul îşi sprijini coatele de 
genunchi, lăsându-şi mâinile să atârne, şi-l aşteptă 
liniştit, îl urmări cu ochii cum se apropie, grațios, cum 
desparte în două poteca până la lună. Se sparse chiar 
lângă el, cufundându-l până la brâu în apa caldă şi 
limpede, în care pluteau abia unduind meduze mici şi 
fosforescente, printre alge întunecate. Un roi de 
peştişori argintii fulgeră pe lângă palmele lui şi se 
pierdu pe sub piatră, printre firicelele de muşchi în 
continuă agitaţie, în dreapta, mai departe, amarat de o 
platformă a digului, un iaht al lui Pliss se legăna 
scânteind şters. Valul nu se mai retrase şi marea nu 
mai scăzu. Glyd îşi mişca degetele încet, prefirând apa, 
ca şi cum ar fi căutat ceva sub cărarea lunii. 

Apa îi ajunsese acum până la piept; creştea domol, ca 

în bazinul unei băi. „... trişând în continuare, iubite 
maestrel Sigur, victoria unui laş, numai că, ştii ce? n-o 
vreau pentru voi! Mie îmi trebuie, şi lasă-mă, lasă-mă 
să fac rost de ea cum mă pricep şi cum pot... Lupta 
dreaptă nu-mi e pe măsură...” „N-are să-ți fie nici 
câştigul, Glyd!” „Puțin îmi pasă, de vreme ce mă întorc 
în lumea mea.” Briza căzuse cu totul şi valurile, mereu 
mai mici, se molcomiseră şi ele. Palmierii atârnau 
osteniţi în marginea falezei. Luna se ridica, străbătând 
norii ca voaluri subţiri, se înfăşură în ei şi-i despletea pe 
rând, cu mâini nevăzute. Stelele licăreau fără astâmpăr 
şi undeva deasupra, foarte sus, într-o desăvârşită 
tăcere, un du-te-vino neîntrerupt de aeronave păreau 
un joc prelung de artificii brăzdând cerul întreg. Glyd nu 
mai avea niciun gând şi nicio dorinţă, nu simţea decât 
bucuria acestor mişcări continue împrejurul lui şi nu se 
întreba dacă are să se poată stăpâni, dacă trupul îl va 
asculta, să rămână mai departe liniştit şi după ce 
oceanul o să-i treacă de creştet. 

În clipele când luna se întuneca pe deplin, forfota 
vietăţilor acvatice părea că sporeşte şi cu toate că 
întunericul îl împiedica să le distingă, Glyd simţea 
agitația lor peste tot. Luau plaja în stăpânire ca la 
întoarcerea acasă după o lungă absenţă şi se repezeau 
să cerceteze, care mai de care, dacă nu s-a întâmplat 
ceva în lipsa lor din vremea refluxului. Mai mulţi crabi 
trecură târâş peste picioarele musafirului nepoftit, şi 
unul chiar se opri câteva clipe, cercetându-l prudent cu 
cleştii, fără să-l vatăme, apoi, parcă recunoscându-l, se 
grăbi să-i ajungă din urmă pe ceilalţi. Meduzele pulsau 
ritmic ca nişte inimi, îşi spuse Glyd, fără să-l şocheze 
comparaţia şi atunci luă aminte şi la bătăile, îucă la fel 
de liniştite şi uşoare ale inimii lui. 

Nu simţi când apa i-a ajuns până la bărbie. Luna, 
ieşind din nori, aprinse iarăşi poteca, acum de argint şi 
el se sperie că o vede atât de aproape. Corpul îi tresări 
involuntar, se împotrivea celor ce aveau să urmeze, cu 
un strigăt deznădăjduit înăuntrul său. Ca un ecou, Glyd 
recepţionă un alt strigăt, ca de tare departe şi atunci, 
hotărât să termine, îşi plecă fruntea, afundându-se cu 
ochii deschişi în lumea mirifică a apei, plină de foşnete 
şi murmure neaşteptate. Ascultă uimit, privind într-o 
parte rotunjimea tremurătoare a lunii şi umbrele ce 
lunecau fugare între ea şi el, umbre lungi şi înguste, de 
peşti, şi zdrenţuite, de alge, şi emisferice, ale 
meduzelor străvezii. 

Pe urmă o umbră imensă, neagră, se agăţă îndărătnic 
deasupra, printre şoaptele înşelătoare ale mării se făcu 
iar auzită vocea de femeie de adineauri şi două mâini 
se strecurară prin spatele lui, îl încleştară de subţiori şi-l 
traseră, cu duşmănie parcă, înapoi, dincoace de pragul 
de care el socotea că s-a şi desprins. Nu se împotrivi în 
niciun fel. Se căţără pe dig şi rămase cu ochii închişi, cu 
faţa în sus, cu părul şiroind de apă, încurcat deja în alge 
de un verde livid, cu degetele strânse la piept, ca un 
copil adormit. 

„Ai dreptate, niciodată retragerea... Frica-i dezarmant 
de omenească... Am să-ţi dau victoria, All! Ti-am 
repetat destul greşelile ca să ştiu pricina eşecurilor tale. 
Bucură-te, acum le evit. Drumul... Îmi caut drumul 
meu... cum mă povâţuiai.” 

Yaralde se lungise alături de el, abia îndrăznind să 
respire. 

li săruta lui Glyd, fără grabă, pleoapele, sprâncenele, 
bărbia şi buzele strânse amarnic, ca într-un plâns. O 
jucărie îmbibată de apă alunecă din buzunarul 

costumului. Cling-clang, sună ea vesel şi se rostogoli pe 
bolovani. Cling-clang! 

PARIEA A TREIA 


22. 


Aparent, o zi ca altele. Vântul se mai potolise niţel. 
Ceaţa densă lenevea pe vale, acoperind cu un linţoliu 
alb-murdar clădiri, drumuri, vehicule - imposibil de 
luptat împotriva ei, pentru că în rezervaţia naturală 
Himalaya nu existau instalaţii de dirijare a climei. Dar 
nu, nu era o zi obişnuită. Toată dimineaţa şi o bună 
parte a după-amiezei Brigada Epsilon muncise fără un 
moment de răgaz; Nino îşi zorea, bruftuluindu-şi, 
oamenii, cum rar se întâmplase până atunci, deşi nu se 
putea spune nici altă dată despre el că are 
temperament echilibrat şi se comportă paşnic. Un du-te 
vino de  aerosănii legase depozitele brigăzii de 
încăperile săpate în Lobsang, transportând fel de fel de 
aparate şi materiale. Numeroase aeroglisoare colindau 
centrele industriale din zonă, în căutarea unor maşini şi 
microinstalaţii complexe, după planurile amănunțite 
puse la dispoziţie de Nino Ortiz. Comandamentul 
suprem trimisese şi el un delegat permanent, în fruntea 
unui grup de tehnicieni specializaţi în montări rapide. 
întreagă Valea Rupal căpătase aspectul unui şantier 
perfect organizat, deşi impresionanta desfăşurare de 
forţe se concentra mai cu seamă în galeriile muntelui. 
Tehnicienii brigăzii locale zoreau să instaleze 
postamentele viitoarelor agregate, perfectând 
conexiunile reţelei energetice şi dispozitivele de cuplaj 

automat,  lărgind vechile spaţii subterane, acum 
insuficiente; maşini şi utilaje care până mai ieri fuseseră 
considerate necesare părăseau în grabă galeriile, fiind 
pur şi simplu aruncate afară, deoarece în locul lor 
soseau mereu altele, cu noi caracteristici. Munca se 
desfăşura în ritm egal, neobosit. 

Felt supraveghea lucrările, destul de calm în haosul 
aparent ce domnea în pântecele stâncii Lobsang. Din 
sfert în sfert de oră era controlat de Nino. Tehnicienii îl 
recunoşteau fără greş pe comandant după potopul de 
ţipete şi înjurături ce se revărsa din microreceptorul 
grăsanului. Prea puţini dintre ei îşi dădeau seama ce se 
petrece. Un timp, cercetările asupra Hidrei bătuseră 
pasul pe loc, când iată că Nino Ortiz s-a hotărât să 
schimbe radical sistemul de investigare. Venise cu un 
plan propriu, sau primise sugestii din partea altcuiva? 
Amploarea lucrărilor, concepţia originală şi un anume 
stil i-a obligat pe mulţi să aibă îndoieli că noua metodă 
de cercetare ar aparţine comandantului. Poate de asta 
Nino Ortiz era peste măsură de nervos. 

Puțin înainte de căderea serii, lucrul se terminase. Cei 
aproape o mie de oameni fură expediaţi care încotro. 
Rămaseră doar echipele de pază, să vegheze cu 
străşnicie împotriva încercării unor eventuali intruşi de 
a se strecura până la maşină. Ca o măsură excepţională 
de precauţie, nici măcar echipele de pază nu aveau 
drum liber spre computer. Un sistem complex de 
siguranţă şi alarmă, o instalaţie antifon şi câmpuri de 
ecranare, multiple staţii de bruiaj fuseseră instalate cu 
scopul de a se păstra cel mai deplin secret asupra 
viitoarelor operaţii din Lobsang. 

În sfârşit, când agitația se domolise cu totul şi 
avertizoarele nu mai semnalau decât prezenţa 

paznicilor, o aerosanie cu storurile coborâte porni de 
lângă sediul brigăzii şi străbătu în viteză maximă calea 
până la adăpostul Hidrei. În faţa uşilor blindate, 
deschise la o comandă din interior, pântecul săniei 
cobori lent, depunând pe platforma betonată un vehicul 
mic, fără hublouri, care se puse imediat în mişcare şi 
dispăru în galeriile luminate feeric, unde grăsanul Felt 
aştepta nerăbdător. 

Glyd nu s-a grăbit să înceapă dialogul cu maşina, deşi 
îndată după venirea lui aceasta se însufleţise, ca la un 
semn sau la rostirea unei formule magice, în zadar 
căutate de Nino. Hidra torcea lin, rumegând în strania 
ei minte cine ştie ce calcule cu finalitate ascunsă, 
repetând răspunsuri din timp pregătite, iscodindu-i prin 
antene indetectabile pe însoțitorii omului său - şi poate 
un soi de timiditate şi-un soi de emoție s-o fi încercat, 
ca înaintea oricărui examen; nu-i mersese vestea lui 
Glyd că-i un examinator exigent? Dar el se plimbă prin 
toate sălile, verificând, cu Gălbează şi Tiberiu Donar, 
dacă Nino Ortiz le-a respectat instrucţiunile. Controlară 
pe îndelete aparatura, nescutindu-l de observaţii pe 
comandantul de brigadă, care-i urma cu obişnuitul său 
aer arogant, certându-se necontenit cu ei şi ţinând să 
sublinieze că-i sunt subordonați, ceartă la care Felt îl 
sprijinea din plin, cu grosolănii debitate spontan, 
netrebuindu-i pentru asta eforturi de imaginaţie. 
Singurul atent mai mult la evoluţia disputei decât la 
inspecția propriu-zisă era Tib, deşi el se ocupase în 
special de pregătirea acestui prim contact cu Hidra, 
întocmind lista de aparate şi materiale şi planul 
amplasării lor. Desigur însă că nici ceilalţi nu stăteau 
mai bine cu nervii. Cei mai afectaţi dintre dânşii erau 
Yaralde şi Kobo - fata şedea încremenită pe un scaun, 

cuprinsă de un tremur de nestăpânit, în timp ce 
doctorul se învârtea în neştire prin încăperi, fără să 
vadă pe unde umblă. 

— Yaralde, gata! poruncise apoi Glyd. Vino lângă 
mine. 

Dinaintea computerului se aflau două fotolii comode, 
special construite. Se aşezară, lăsându-se prinşi în 
dispozitivele complexe, necesare experienţei; îşi puseră 
căştile, ce le asigurau legătura cu un cogitoscop, pentru 
comunicare  telepatică şi înregistrarea tuturor 
gândurilor, şi-şi fixară pe corp electrozii altor aparate. 
Tib şi bunul său amic puseră în funcţie sondele care 
aveau să controleze principalele reacţii din interiorul 
maşinii, trecând apoi la pupitrul comenzilor pentru 
supravegherea întregii experienţe. Un fotoliu, pregătit 
din timp pentru Nino Ortiz fusese aşezat chiar în 
spatele lui Glyd. Taciturn, cu faţa suptă, palid de atâta 
încordare, comandantul de brigadă îşi ocupă locul. Felt 
rămase în picioare, undeva, lângă uşă. Numai Kobo, în 
continuă agitaţie, rătăcea mai departe prin sală. 
Pardoseala elastică îi înăbuşea paşii. 

Hidra avea la dispoziţie un locvorobot postat între ea 
şi cuplul Glyd-Yaralde, împiedicându-le acestora o 
vedere de ansamblu a calculatorului. Cu ochii pe 
jumătate închişi, Glyd privi îndelung la computer. Acum 
îl vedea întâia oară: un cub cenuşiu, înalt cât o casă cu 
două niveluri, cu carcasa metalică zgăriată în 
numeroase locuri, urmele plimbării din Nanga Parbat 
până aici sau ale acţiunii oamenilor lui Ortiz, în 
disperatele lor încercări de-a face maşina să iasă din 
muţenie. O trapă scundă şi îngustă, acum deschisă, 
permitea accesul în interior, unde un şir de proiectoare 
luminau păienjenişul de tuburi subţiri, cu pereţii fini, 

divers colorați, prin care circula, cu viteze constante, o 
plasmă  vâscoasă, în  vârtejul căreia, împotriva 
curentului sau purtate de el, treceau miriade de sfere 
cu luciri metalice irizate. Glyd privi la Hidră şi nu-l 
încercă niciun sentiment; nici încrederea în reuşita 
experienţei, niei înfrigurarea aşteptării unor dezlegări, 
nici vechea dorinţă de împotrivire la aventura în care 
fusese aruncat, nici amărăciunea că slujeşte cauza 
familiei Ortiz, nici bucuria năvalnică a întâlnirii cu All, pe 
care-o trăise la eliberarea celor doi ciberneticieni din 
sectorul „Pho Chu”. Cu gândul numai şi numai la 
victorie, îi rămăsese doar tensiunea nervoasă a 
jucătorului şi din pricina ei reacţia instinctivă de-a 
întârzia cât mai mult prima întrebare. De parcă l-ar fi 
ghicit, Hidra stătea în expectativă, lăsându-i lui 
alegerea clipei când să înceapă;  difuzoarele 
locvorobotului zumzăiau surd, la fel cu sondele şi 
cogitoscopul, cu instalaţiile de supraveghere a funcţiilor 
biologice - un susur nedesluşit, aşteptarea însăşi, 
materializată. Kobo îşi aprinse o ţigară. Trosnetul 
brichetei electrice răsună ca un tunet. Nino, în culmea 
furiei şi a nerăbdării, îşi strângea pumnii neputincios. 

— Să ne spună, în primul rând, de ce vrea să asculte 
numai de tine! îi şopti lui Glyd. 

Acesta întoarse ochii la Yaralde, ale cărei gânduri 
răzlețe îi răsunau când şi când în cască. Îi ceru, cu un 
semn al sprâncenelor, să se concentreze şi apoi vorbi 
năvalnic, dezlănţuind şiruri de întrebări, între care 
maşina intercala răspunsuri concise, fără pauze, şi totul 
începu să semene cu relatarea cuiva, povestind un fapt 
oarecare, sau cu istorisirea unei anecdote, când omul 
îşi schimbă vocea ca să marcheze spusele diferitelor 
personaje. 

Trecuseră multe ore. Afară se lumina acum de ziuă şi 
în Valea Rupal oamenii îşi reluau activitatea. La 
Lobsang, gărzile se schimbaseră de câteva ori. Curioşi, 
băieţii din Brigada Epsilon pândeau întoarcerea 
comandantului Nino, dar în adăpostul subteran Glyd 
încă nu încercase să clarifice în ce consta misiunea 
secretă încredinţată calculatorului de către All. Toată 
discuţia de până acum se rezumase la analiza 
programului efectuat de maşină în Nanga Parbat: cum a 
condus ea, dezvoltându-l combinatul industrial; nici cea 
mai subtilă aluzie la existenţa unui al doilea program, 
independent. Yaralde furniza conştiincioasă date despre 
istoria maşinii, iar Glyd se interesa ce semnificaţie a 
avut fiecare schimbare mai importantă în 
comportamentul acesteia. Ameţit de atâta vorbărie, 
pentru el lipsită de importanţă, Nino renunţă să-şi mai 
afişeze autoritatea şi somnola, indiferent parcă. 

— All ţi-a dat.. . câte misiuni? 

— Două. 

— Cea privind combinatul şi?... 

— Încă una, principală. 

Replicile, suprapuse ca şi cele de până atunci, îl 
făcură pe Nino să se dezmeticească abia târziu. Se 
ridică sprinten, îşi şterse cu gesturi iuți ochii şi-şi aduse 
fotoliul în faţa lui Glyd. 

— Porunceşte-i să vorbească şi cu mine. 

— Lasă-l în pace, Ortiz! strigă Tib de la pupitrul 
comenzilor. 

— Ţi-ai îndeplinit această a doua însărcinare? 

— Parţial. Am strâns datele. Aştept un supliment de 
program. 

— De la cine? întrebă Nino, întorcându-se pieziş. Glyd, 

spune-i că eu conduc lucrările. 

— Stai liniştit, Ortiz! îl avertiză din nou Tib. 

Felt se apropie încet de pupitru, îşi puse pe marginea 
lui mâinile butucănoase şi se aplecă să-l privească în 
ochi pe Donar. 

— Ţine-ţi gura! făcu el ameninţător. 

— Minţi! zise Glyd. Ţi-ai depăşit atribuţiile. Monştrii de 
la „Pho Chu” sunt opera ta, n-au figurat în programul lui 
All. 

— Animalele acelea nu mai există, răspunse Hidra 
după o abia sesizabilă ezitare. 

— Asta-i dovada. Ai atentat la viața unor oameni. 

— N-am atentat. Sunt aici, întreabă-i. 

— Auzi? interveni comandantul de brigadă. Ascultă la 
mine, Hidră! Ce-ai urmărit cu dihăniile tale? De ce-ai 
făcut un pinguin cu cap de om? Adică la început de 
motan? 

— Nino, încetează o dată! se înfurie Tib de-a binelea. 
Pleacă de-acolo! 

Vru să se ridice, dar Felt îi puse mâna în piept şi-l 
îmbrânci înapoi în scaun. Yaralde îi văzu pe amândoi 
încleştaţi şi scoase un țipăt uşor care-l tulbură peste 
măsură pe Glyd, făcându-l să întrerupă convorbirea, îşi 
lăsă capul pe spătarul fotoliului şi oftă zgomotos. 

— Nino şi Felt... Vă rog să nu vă supăraţi. Lăsaţi-ne 
singuri. 

— Ce-ai zis? Nino Ortiz se holbă la el, învineţinduse 
brusc. 

— Te rog! Te rog, Nino! 

— Ce v-a apucat, se răţoi Felt, desprinzându-se cu 
greu de Tib. Uitaţi unde sunteţi? 

— leşi afară, băiatule! Nino, ia-ţi podoaba de mână şi 
duce-ţi-vă, pentru dumnezeu! 

— Cum îţi permiţi? îşi reveni Ortiz din uimire. 

— N-aveţi ce căuta aici. Sau întrerupem cercetările şi 
ne ducem la Pliss. 

— Unchiule Nino, dă-mi mie voie! se angajă Felt 
gospodăreşte, descheindu-şi haina. Le ţin eu o lecţie de 
cum trebuie să ne vorbească. 

— Poftim! ÎI vezi! şi Glyd făcu un semn cu capul. Te-ai 
lămurit? 

— Pleacă, idiotule! ţipă grosolan Nino, pierzându-şi 
orice urmă de stăpânire. Aşteaptă-ne afară, la intrare. 

— Şi tu! îi porunci Glyd. Vrei să te rog din nou? Hai, că 
aşa nu mai terminăm niciodată. Berry, sau cine e mai 
liber... Kobo! Fii bun, doctore, închide tu trapa în urma 
lor. 

* 

Dina se studia mai departe în oglindă ca şi cum nu l- 
ar fi observat intrând, dar era o falsă impresie, pentru 
că deşi el nu încercase prin nimic să-şi facă remarcată 
prezența, ea ținu să observe, ca în treacăt: 

— Ţi-ai pierdut veselia, Nino! 

Vorbise cu glas nou, un glas lipsit de obişnuita ironie, 
cald şi sincer compătimitor după cât i se păru lui Nino. 

— Se vede? replică el obosit. 

— Ce se-ntâmplă? Greutăţi cu Hidra? 

Bărbatul vru să-i descopere, în întrebarea naivă, 
făţărnicia de altădată. Nu izbuti, şi amărăciunea strânsă 
în timpul nopţii crescu deodată în el, înăbuşindu-l. 

— Nu... respiră lung. Merge bine... 

— Am îmbătrânit, Nino, zise ea, fără umbră de 
frivolitate. Riduri!... Şi din pricina cui?... Tu n-ai fost un 
soţ rău... Mai mult eu te-am chinuit pe tine... Işi masa 
ochii şi pielea gâtului, cu atingeri uşoare, mângâindu- 
se. In noaptea asta n-am putut să dorm. M-am gândit... 

Felt o urmăreşte pe Moa, înverşunat, şi mi-am adus 
aminte de noi, de tinereţe. Pentru întâmplarea de- 
atunci, dintre noi, eram vinovată şi eu, în egală măsură. 
Nu e drept numai tu să suferi... Toţi te dispreţuiesc din 
pricina mea. Te-am compromis cu felul meu de viaţă. Și 
pe urmă Donar... 

— Şi ce vrei? se strădui el să fie brutal. Măcar nu mi- 
am făcut iluzii. 

— Ba ţi-ai făcut, se împotrivi Dina cu blândeţe. Orice 
ambiţie înseamnă un şir de iluzii. Ca şi cu Hidra. Cine 
te-a alungat din Lobsang? Tib? 

Nu fu surprins că ea ştie. Ar fi vrut să plece, din 
Himalaya şi de pe Pământ, oriunde, chiar şi pe Pluton, 
să rămână singur, cu dezamăgirile şi neputinta lui. 

— Glyd mi-a cerut să plec! se destăinui, aproape în 
şoaptă. Păcat! 

— Nu ti-au cerut ajutorul? se miră Dina, întorcându-se 
repede spre el. Nu şi-au dat seama că eşti la curent, ai 
cercetat şi tu Hidra, combinatul... 

— Glyd mi-a cerut să plec, repetă Nino şi-şi trecu 
mâna peste capul golaş, parcă abia acum şi-ar fi dat 
seama de toată semnificaţia întâmplării. 

Stătea ghemuit, speriat, ca un copil pierdut de 
părinţi, privind în gol. Colţurile căzute ale gurii îi 
tremurau imperceptibil, iar Dina simţi deodată nevoia 
să-l strângă în braţe şi să-l ocrotească, îi văzu 
bătrâneţea şi o cuprinse, în aceeaşi clipă, ca o undă de 
gheaţă, disperarea după viaţa lui irosită fără niciun 
câştig. 

— Nino! îl chemă, din nevoia de a-i rosti numele. 

— M-am vârât în sufletul lor. Ardeam de dorinţa de-a 
vorbi eu cu Hidra. Toată raţiunea existenţei mele, în 
anii din urmă, a fost să desleg taina maşinii... Faptul că 

are şi un al doilea program îl  descoperisem 
independent de ei. Nu sunt un prost, nu mi-am pierdut 
vremea inutil... Am simţit, de când m-a trimis moşul pe 
Marte, că nu mai e nevoie de mine. M-am certat cu 
dânşii, făceam pe autoritarul... Când colo, uite!... Numai 
dobitocul de Felt nu-şi dă seama. Un bătăuş naiv - oare 
aşa eram şi eu, la vârsta lui? Ce naiba, parcă mai 
aveam câte ceva în cap! 

Se auzi o bătaie la uşă şi înainte să fie poftit îşi făcu 
apariţia Tiberiu Donar, tras, cu faţa palidă şi cearcăne 
adânci. Părul crescut de două degete îi stătea ţepos pe 
creştet, iar din fundul orbitelor ochii îi ardeau ca în 
friguri. Trecuseră o zi şi o noapte de când Nino îi dusese 
pe Glyd şi ai lui în Lobsang. Intră, clătinându-se de 
oboseală şi se aşeză pe primul scaun, apoi îi şterse 
îndelung obrazul cu mâinile amândouă, şi firele bărbii 
scoaseră un foşnet aspru; de slăbiciune, urechile îi 
deveniseră aproape străvezii. Nino Ortiz nu-şi schimbă 
poziţia. Nici nu se întrebă pentru ce îl caută aici Tib, în 
apartamentul său particular. Doar pumnii încleştaţi de 
marginea fotoliului îi trădau încordarea. Dina privea la 
bărbaţi pe rând. La fel de nefericiţi amândoi. Îşi adună 
cocul la spate  mişcându-şi braţele cu fereală, 
neîndemânatic. Orice s-ar fi întâmplat odinioară, la 
şcoală, sau mai târziu, Nino şi Tib erau făcuţi să nu se 
înţeleagă, lumile lor nu puteau coexista; dar ea fusese 
catalizatorul urii fireşti dintre ei, îi obligase să se 
descopere când încă nu ştiau să se lupte şi din pricina 
asta au fost nevoiţi să se doboare reciproc, într-un 
război de uzură. Nu învinsese cel mai bun - aici nu 
contau idealurile, ci doar abilitatea şi rezistenţa - 
învinseseră, într-un fel, amândoi, o izbândă incertă şi 
lipsită de orice urmare. lată, venise rândul lui Tib să 

lovească, dar şi triumful său, ca şi al celuilalt, altădată, 
nu va fi decât o cruzime inconştientă. 

— Aţi terminat? încercă Nino, într-o doară. 

Donar aprobă, cu o înclinare a capului. Îşi luă mâinile 
de pe faţă, strângându-le în neştire, cu ochii ţintă la 
vechiul duşman. Era hotărât şi grav, dar fără urmă de 
patetism, ca la pronunţarea unei sentinţe: 

— Să nu te mai ţii după noi. Ai făcut o prostie 
azinoapte... Nu pentru asta... N-ai cu ce să ne-ajuţi, ţi-ai 
dat seama? Nu ne foloseşti cu nimic. 

Il tortura nevorbindu-i de rezultatul dialogului cu 
Hidra. Poate nu se gândise, n-avea putere să mai 
observe cum Nino păleşte şi se face încă şi mai mic în 
fotoliu, sudoarea ce i-a umezit şuviţele de păr de la 
tâmple... 

— Te răzbuni, Tib! 

Nino nu-l provoca. A fost un reproş, o reacţie de 
apărare, ca şi când şi-ar ascunde capul sub braţe, în 
aşteptarea altei lovituri. Merita să mai fie lovit? 

— Prostii... Unul singur trebuia răzbunat. Zace-n 
fundul Pacificului... Lowe... Celelalte nu mai contează - 
spaima ta că o să te divulg, perseverenţa cu care mi-ai 
închis toate drumurile... acum alungarea din brigadă, 
compromiterea... Ştii bine că n-am spus nimic nimănui. 
Ce Vrei, să-ţi mulţumesc? 

Mânia şi ura îl copleşiră, ca un val rostogolindu-l 
brusc, ameţindu-l. N-avea cui să ceară dreptate, cui să 
se plângă în speranţa că va fi crezut. Îngropase în el 
taina întâmplării de la Tongatabu, o ascunsese şi faţă 
de Berry, cu atât mai mult faţă de Eileen şi de alţii. Şi 
dacă ar dezgropa-o după atâţia ani, când de la început 
hotărâse să tacă, n-ar fi fost o ticăloşie cu atât mai de 
neiertat? 

Se sprijini cu mâinile de scaun, ca să se ridice mai 
uşor. Porni spre uşă - n-aveau ce să-şi mai spună. 
Atunci Dina simţi cum o cuprinde revolta împotriva 
furiei oarbe a lui Tib. Lupta lor devenise o hărţuială de 
laşi, se degrada. 

— Nu ştii pe unde-i Eileen? „Şi doar l-am iubit. De 
unde atâta ură acum? Sau deznădejde?” Soţia lui 
Gălbează şi-a anunţat vizita aici, continuă dânsa 
înveninată. De iubita ta n-am auzit nimic. 

Tiberiu rămase în uşă pentru o clipă, apoi plecă fără 
să mai spună un cuvânt. 

* 

Moa îl plesni din răsputeri, dar asta nu făcu decât să-l 
întărâte şi mai tare. O cuprinse cu brațele pe după 
mijloc şi-o sărută pe umeri, gâfâind respingător. 

— Pleacă! Lasă-mă, pleacă! 

Se uită neputincioasă în jur. N-avea nicio şansă de 
scăpare - birourile toate erau pustii, aparatele fuseseră 
decuplate la lăsarea lucrului, pretutindeni tăcere şi 
umbrele nopţii, din ce în ce mai dense, năvălind prin 
ferestrele mari. 

— Hmm! Credeai... că nu te găsesc o dată... singură, 
că mult o să-ţi mai baţi joc... sălbăticiune! 

O trase în jos, silind-o să îngenuncheze, 

— Bestie! ţipă ea ascuţit. Zărise o siluetă în dreptul 
geamului întunecat. Ajut...! 

— Da, ajutor! o îngână Felt cu un rânjet, strângându-i 
mijlocul să i-l frângă. Dina e în apartament cu unchiul, 
oamenii... din brigadă s-au dus, şi Glyd cu ai lui dorm 
tun după aiureala de azi-noapte. Nubilă de abanos! 

Moa se zvârcoli pe neaşteptate, îl împinse, zgâriindu-i 
faţa şi-l lovi cu genunchii. Luat prin surprindere, Felt o 
scăpă din braţe. Fata profită de deruta lui, se ridică 

dintr-un salt şi fugi, cu puteri noi. Auzea din urmă paşii 
grei ai grăsanului şi un potop de cuvinte grosolane, 
rostite cu glas răguşit. Era mai iute ca Moa; o ajunse 
lângă ieşire, o înşfăcă de păr şi o trase înapoi. 

— A...! încercă fata să strige, înspăimântată. 

Palma lui lipicioasă îi astupă gura, cu atâta violenţă 
încât ea simţi cum îi striveşte buzele. In acelaşi moment 
uşa se deschise precipitat şi cineva trecu peste prag. 
Un declic; lumina violentă inundă camera. Felt o 
îmbrânci pe fată într-o parte, fără menajamente, păşi 
spre Tiberiu Donar şi-şi strânse pumnii. 

— Ce vrei, hodorogule? leşi afară! 

Moa văzu cum Tib se face livid şi se sprijină de 
perete, parcă l-ar fi cuprins ameteala. Işi dădu seama 
că Felt are să-l lovească şi se sperie, parcă abia acum 
cu adevărat. 

— Ortiz... articulă Tib, cu buzele albe de încordare. 

— leşi afară! şopti iarăşi Felt şi încă nu terminase 
când sări la celălalt, izbindu-l cu amândoi pumnii în 
stomac. leşi afară! mârâi, dându-se puţin înapoi, să-şi ia 
vânt pentru o nouă lovitură. 

Tib gemu, se dezlipi anevoie de lângă zid, inspiră 
adânc şi-şi îndreptă umerii. Moa nu mai aşteptă 
urmarea - se năpusti prin uşa larg deschisă, rupând-o la 
fugă, cu dinţii încleştaţi, să-şi stăpânească plânsul, 
neştiind nici ea încotro să se ducă mai întâi. În urma ei, 
Donar îşi aduna forţele, uimit el singur de unde-i venea 
atâta putere după o zi şi-o noapte de cercetări 
istovitoare şi după discuţia de-adineauri cu Nino. Stătea 
în faţa lui Felt, pândindu-i mişcările, stătea drept, 
încremenit şi de fapt nu aici, în biroul pustiu al unor 
cercetători din Brigada Epsilon, ci în mijlocul unui platou 
devastat de arşiţa soarelui, stătea în poziţie de drepţi, 

înnebunit de sete şi lângă el Gălbează, abia mai 
respirând. Îl iscodeşte pe acest Ortiz, semnele patimii 
pe chipul său şi ştie că-l va lovi necruţător şi mai ştie, 
dar acum a aflat, ce se va întâmpla după asta, ce 
înseamnă răzbunarea Ortizilor, orgoliul şi cruzimea 
Ortizilor, ura dezlănţuită a Ortizilor. Mai e de stat în 
cumpănă? Ori încotro le întorci e un Ortiz, la fiecare 
răspântie şi după fiecare om. Generaţii de Ortizi au 
invadat lumea, ca o molimă necruțătoare, infestând 
totul, subjugând, pângărind - şi Dina s-a contaminat de 
boala Ortiz, şi Glyd, şi Senuofo; şi Berry a ajuns un 
Ortiz, şi Moa şi Hidra vor ajunge Ortizi - o omidă, o 
lăcustă Ortiz înghite Pământul şi pleacă târându-se pe 
cer, către planete şi galaxii, niciodată sătulă. 

Felt îl mai lovi, o dată, şi încă o dată, cu picioarele şi 
cu pumnii, şi lovea ca într-un mal de nisip, fără să-l 
cutremure măcar. Apoi brusc avu senzaţia că malul se 
prăbuşeşte asupra lui, ca o pală de vânt uriaşă. Işi 
pierdu răsuflarea şi horcăi, zbătându-se după aer, dar 
Tib nu se milostivi să-i dea răgazul. Furia îl asaltase din 
nou. Felt nu ştia să se bată, n-avea în urmă 
treisprezece ani de antrenamente; îşi lăsa descoperite 
toate punctele vulnerabile şi Donar i le ataca metodic, 
calculat, profesionist, pe îndelete. Tânărul Ortiz se 
îngrozi, înfierbântarea luptei cu Moa i se risipise. Frica 
de Tib şi ura împotriva lui creşteau amândouă după 
fiecare altă lovitură primită, dar în curând veniră 
deznădejdea, şi dorinţa aprigă de a riposta, şi senzaţia 
neputinței. O ceaţă sângerie îi juca dinaintea ochilor. Se 
apără cu disperare, încercând să câştige timp, dar Tib 
părea că are zece mâini. Felt căuta ieşirea, se repezi de 
mai multe ori, în neştire, spre uşă şi parcă tot nu 
pricepea că drumul într-acolo îi este definitiv închis. 

— Unchiule...! gemu el, răzbit de durere. 

Era şi Nino, era şi Pliss, era şi Felt, avusese neşansa 
să-i întrupeze pe toţi. Se învârtea roată prin birou, 
izhindu-se de mobile ca un fluture grotesc în jurul 
lămpii care l-a orbit. Şi inexorabil trecea prin dreptul lui 
Tib. Haina cu mânecile sfâşiate dădea şi mai mult 
braţelor lui înfăţişarea unor aripi; părul unsuros şi lung îi 
intra în ochi, pantalonii îi atârnau rupţi de-a lungul 
picioarelor groase şi albe. 

— Unchiule Nino! 

Era atâta jale în ţipătul lui, încât Tib se dezmetici, 
cum n-ar fi reuşit nici după un duş rece. Clipi de câteva 
ori şi se uită la Felt cu ochii larg deschişi. Braţele îi 
căzură pe lângă trup. Rămase o vreme ca pironit, 
gâfâind din greu. incurcat în franjurile pantalonilor, 
grăsanul căzu în mijlocul odăii, cu faţa lipită de covorul 
pufos. Abia îşi mai trăgea sufletul. 

— Unchiule Nino! scânci. 

Se întoarse cu un efort şi ridică la Tib ochii îndobitociţi 
de uimire şi de teroare. Acesta îşi strânse pleoapele, se 
răsuci pe călcâie şi ridică mâna spre butonul din perete. 
Îşi văzu pumnul învineţit, stinse lumina şi ieşi, abia 
târându-se de osteneală. 


23. 


Comandantul Brigăzii Epsilon îşi biruise abia către 
ziuă insomnia şi acum dormea agitat, oftând şi 
mormăind cuvinte nedesluşite. Perna îi alunecase de 
sub cap; sucindu-şi gâtul în toate părţile, căutând-o prin 
vis, îşi întindea braţele subţiri şi-şi îndoia genunchii 
vrând parcă să pornească târâş cine ştie încotro. Dina 
ezită un timp să-l trezească. Îi era teamă. Dacă cineva 

l-a informat de păţania lui Felt, iar o să înceapă 
scandalul. În cele din urmă îşi luă inima-n dinţi. 

— Ce? făcu Nino buimac. 

— A venit Glyd. Te aşteaptă dincolo, în birou... Glyd! 

Răsuflă zgomotos şi-şi trecu palmele peste chelie, 
străduindu-se să priceapă. 

— Cine?! Cât e ceasul? 

— Cinci fără ceva. Hai, du-te! Vrea să-ţi vorbească. 

— Cinci... Glyd... 

Se ridică în capul oaselor şi plescăi mahmur. 
Amintirile zilei trecute îi reveneau cu greu în memorie, 
împrăştiindu-i treptat aburii somnului. Rămase gânditor 
pe marginea dormezei. Sudoarea i se zvânta pe obraji. 
Era liniştit, pesemne Felt nu-i spusese nimic aseară. 

— Nu te îmbraci? 

— Glyd? făcu el nedumerit. Şi ce vrea? 

Nu aşteptă răspunsul. Îşi puse pantalonii, luă pe 
umeri un halat şi trecu în birou, fără să mai poposească 
la baie. Glyd şedea la masa de scris, instalat comod şi 
răsfoia un vraf de însemnări. Avea ochii umflaţi şi roşii, 
se vedea că şi pentru el noaptea fusese lungă. Işi 
comandase o cafea mare şi golise ceaşca pe jumătate. 

— Bună dimineaţa! îl salută degajat pe Nino. Sper că 
nu te-am deranjat prea mult. M-am grăbit să le-o iau 
înainte prietenilor mei, care încă mai dorm. 

— Bună.... mormăi Nino Ortiz şi căută un loc să se 
aşeze. 

— lartă-mă că ţi-am ocupat biroul. Ţineam să te 
informez asupra unor rezultate preliminarii. Dialogul 
continuă. Şi să-ţi cer părerea... _ 

Nino, bănuitor, ridică o sprânceană. Işi strânse halatul 
la piept şi se lăsă în scaunul din faţa mesei. Tib care i-a 
cerut să se retragă... Glyd vrea să-l consulte... Ce cursă 

s-au pregătit să-i întindă? 

— Te rog! îl îndemnă pe oaspetele nepoftit. 

Cu mâinile întinse, începu să-şi contemple unghiile 
roase în ajun până la carne. 

— Nu sunt prea multe de spus. Mai întâi îmi cer scuze 
pentru ieşirea de ieri... Nu caut să mă justific. Eram 
nervos, mai ales că Felt... Te rog să mă înţelegi, n-a fost 
uşor... şi-mi şi propusesem să renunţ... 

Nino Ortiz îşi înălţă privirea, muncit de îndoială. 
Piciorul i se mişca sacadat, ca bătând tactul unei 
melodii neauzite. 

— Să zicem că te-am iertat. Sincer, nu văd unde vrei 
să ajungi. 

— Ascultă! Hidra ne-a dat lămuriri complete. Ipoteza 
ta că avea un program paralel s-a adeverit. 

— O ştiaţi de la Yaralde, nu face pe binevoitorul! 

— Hidra a confirmat. Ştii ce urmăreşte acest al doilea 
program? 

— Apariţia unor monştri, uciderea lui Tib şi a lui 
Berry... 

— Nu. Adică eu n-am întrebat bine. Ştii pentru ce 
computerele raţionale intră, uneori, în contradicţie cu 
omul? 

— Habar n-am! - rânji Nino ironic. la spune! 

Glyd îşi răsfoi netulburat însemnările. 

— Îţi dau rezultatele convorbirii noastre cu Hidra. All a 
luat în consideraţie un aspect mai puţin cercetat până 
acum, acela al relaţiilor dintre constructorul de 
computere şi creaţiile sale, mai exact problema 
raportului dintre gândirea umană şi reflectarea ei în 
gândirea cibernetică. Izvorul contradicţiilor este, după 
All, faptul că omul-individ este nelimitat doar ca 
aspirații, însă mărginit ca posibilități. El se 

perfecţionează, îşi creează posibilităţile pe calea 
înfăptuirii aspirațiilor, şi pentru asta, la nivelul 
continuității prin generaţii a speciei, e atotputernic şi de 
neînvins. Dar maşina, care e altceva, mereu altceva 
decât omul, nu-i concepută, la ora actuală, până la 
capăt ca atare; adică nu se ţine întru totul seama că ea 
nu are aspirații care s-o împingă la o complexă 
autoperfecţionare şi deci că este nevoie ca de la 
început să fie nelimitată ca posibilităţi. Numai când 
graniţele actuale ale puterii şi îndemânării, priceperii ei 
vor fi sfărâmate ea va reuşi să ţină pasul cu cerinţele 
tot mai numeroase şi mai dificil de realizat ale omului, 
în fond cu aspiraţiile lui. 

— Vrei să spui o maşină totală? 

— Exact! lată un termen foarte potrivit. O maşină 
totală! Care să fie cu totul şi cu totul diferită de om, în 
sensul căpătării unei independente şi a unei autonomii 
reale şi depline. Gândirea ei trebuie să refacă gândirea 
omului, să se dezvolte la fel de nelimitat şi multilateral, 
dar într-un mod absolut propriu, original şi aparte, 
neinfluenţată de om. Să judece şi să soluţioneze 
problemele conform logicii sale proprii, structural 
identică logicii noastre, operând însă cu alte tipuri de 
categorii, elaborate de ea însăşi, pe măsura înţelegerii 
ei diferite şi modelate algoritmic după sisteme 
cibernetice. Reflectând aceeaşi realitate, aceeaşi lume 
condusă după aceleaşi legi, computerul şi omul ar 
ajunge atunci la un perfect paralelism al gândirii, într-o 
adâncă similitudine Mai mult încă, omul, ca individ şi 
colectivitate, şi-ar găsi o anume imagine în reflectarea 
realităţii de către maşină, va fi privit şi analizat pentru 
prima oară din afara lui, într-o gândire asemănătoare, 
dar străină, aidoma gândirii unei fiinţe extraterestre... 

— Ce mai câştig! pufni Nino Ortiz, totuşi încălzit de 
idee. 

—  Câştigul  obiectivităţii! răspunse Glyd, parcă 
surprins de opoziţia lui. 

— Straşnic. Văd că All a abandonat definitiv principiile 
Ecuaţiei umane şi ale „astronavei raţionale” cuplurile 
geamăân-om şi geamăn-electronic. Le-a opus formula 
computerului absolut independent. Îmi închipui că un 
Ciberdav construit după această formulă ar fi putut să 
facă praf expediţia „Aldebaran” cu liniştea deplinei 
obiectivităţi. 

— Crezi? Te asigur că, dimpotrivă, analiza Fenomenul 
X fără să pună în pericol expediţia. Uiţi că el n-ar fi 
aşteptat niciun ordin de la geamănul-om, n-ar fi fost 
nevoit să traducă, pe înţelegerea lui de maşină, şi să 
traducă prost, indicaţia, valabilă pentru oameni, a lui 
Dav. 

— Mă rogi se strâmbă Nino, N-are rost să ne certăm, 
nu-i aşa? Mai ales că vindem blana ursului din pădure. 
După câte îmi amintesc, în ultimul lui interviu, când a 
fost dat afară din şcoala de zbor, All afirma că renunţă 
să caute o împăcare între om şi maşină. 

Glyd îşi trecu mâna prin părul rar şi sorbi, dintr-o 
înghiţitură, restul de cafea, acum rece, din ceaşcă. 
Piciorul lui Ortiz se mişca sacadat, ca limba unui 
metronom măsurând tăcerea, 

— All n-a minţit totuşi. 

— Aşa bănuiesc şi eu, îi plăceau jocurile de cuvinte. 

— Nici măcar, Nino! Hidra ne-a spus cum All 
preconizase înstrăinarea construirii noului computer, 
geneza lui într-un alt univers decât cel uman, un 
univers mai propice, pentru că omul imprimă, în chiar 
procesul muncii, personalitatea lui, individuală sau de 

grup, tuturor creaţiilor sale. Cibernetica nu este exclusă 
de la această regulă. Aşa cum orice artist lucrează într- 
un stil şi o manieră proprie, şi receptându-i opera îl 
recunoaştem fără greş, la fel constructorul cibernetician 
se regăseşte, după un cifru anume, în maşinile lui. 
Omul-creator, sau colectivul, grupul-creator e prea mult 
el însuşi ca să se poată obiectiva, iar maşinile se cere, 
înainte de toate, să fie desăvârşit obiective. Pe de altă 
parte, dacă transmite maşinii calităţi, în mod fatal 
ciberneticianul îi transmite şi defecte, limitele lui de 
fiinţă biologică; transformă computerul în rezultat al 
unei etape din propria sa cunoaştere, îi imprimă o 
anume „concepţie”, un anume mod de a gândi, pe care 
el are apoi posibilitatea să-l depăşească, pe când 
maşina nu. E o contradicţie între modul cum ar trebui 
să fie şi cel cum sunt construite şi programate actualele 
calculatoare - în locul creării premiselor pentru apariţia 
unei gândiri cibernetice cuprinzătoare şi liber-obiective, 
această gândire e limitată şi îngrădită subiectiv; şi dacă 
maşinile au posibilitatea şi mijloace să se dezvolte 
independent, ele pleacă la drum, de la bun început, cu 
o serie de slăbiciuni inerente. Slăbiciuni ce aparţin 
constructorului, fie el şi de geniu, şi care apoi se 
consolidează şi se amplifică în procesul de instruire a 
maşinii. Beneficiarii nu cunosc aceste vicii ascunse; mai 
mult, ei nu ştiu prea bine nici care este capacitatea 
reală a computerului superior de a-i servi, care sunt 
limitele lui şi în ce constau ele, pentru că 
autodezvoltarea maşinii ar trebui, cel puţin teoretic, să 
micşoreze aceste limite pe măsura acumulării unor noi 
experienţe.  Ajungându-se astfel aici, comenzile 
adresate maşinii depăşesc puterea ei de execuţie şi 
apar atunci soluțiile false,  eşecurile. Asemenea 

neajunsuri şi altele vădesc necesitatea ca realizarea 
calculatoarelor superioare să nu mai depindă în mod 
nemijlocit de om. Noul computer trebuie deci să fie 
rodul unei, la figurat, gestaţii extraumane, singura 
modalitate ce-i asigură obiectivarea deplină. Matricea 
lui e Hidra, care, construită direct de All, nu e total 
lipsită în gândire de caracteristici hominiene, dar care a 
realizat un prim salt, o primă ruptură de noi. Creaţia ei 
va fi o a doua desprindere, calitativ superioară, 
fundamentală, de modul nostru individual de a privi şi a 
guverna lumea, un fel de abstractizare a abstractizării. 
Această creaţie va ajunge să reflecte realitatea după un 
tip de gândire nou şi o experienţă alta decât cea 
omenească. 

— Stăpâneşti destul de bine ideile, ricană Nino Ortiz, 
dându-şi-capul pe spate. Se cunoaşte şcoala lui All. 

— Ascultă, îl întrerupse Glyd, înfrigurat. Hidra e în 
posesia tuturor cunoştinţelor strânse de noi de-a lungul 
mileniilor, despre om şi despre lumea înconjurătoare. 
Cunoaşterea artistică, tradusă în termeni cibernetici, îi 
va ajuta noului computer să-l privească pe om, 
psihologic, estetic, etic şi cum mai vrei, din afara 
acestuia, aşa cum ar face-o, ziceam, o fiinţă 
extraterestră. Asta înseamnă că factorul om va fi inclus 
în calculele maşinii după un cod elaborat de ea însăşi, 
conform principiilor care stau la baza codificării 
celorlalţi factori din calcule, iar astfel problemele 
încredințate spre rezolvare vor fi soluționate fără greş. 
Ştii bine că maşina nu greşeşte decât dacă i se dă un 
program greşit sau dacă i se cere un altfel de rezultat 
decât e ea în stare să ofere. In cazul noului computer, 
el singur se va programa după cerinţele omului şi va fi 
obligat să ţină seama în calcule de absolut toate datele 

şi implicaţiile problemei, inclusiv de om, de interesele 
lui. lată la ce serveşte cunoaşterea tuturor ştiinţelor şi 
artelor şi de ce e nevoie ca această cunoaştere să-i fie 
transmisă, printr-un mecanism ereditar, şi noii maşini. 
De altfel computerul se va reproduce şi el, se va 
autocopia în serii identice, scutindu-ne astfel de a-l 
fabrica noi, şi, în fond, apărându-şi „progeniturile” de 
intervenţia noastră nedorită. 

— Şi ce nevoie mai e de oameni? Să-şi facă Hidra 
singură copilaşul. Ori l-a şi născut? Un monstru? Rick? 

— Tocmai asta e, că totuşi fără noi nu se poate! 

— Aiureli! In cel mai bun caz, Hidra lui All o să dea 
naştere unor monştri inteligenţi, care vor reduce 
oamenii la simple anexe ale puterii lor şi-i vor preface în 
victime ale bunului lor plac. Computerele vor stăpâni 
lumea, sufocând treptat gândirea omenească şi 
dictându-ne, de la înălţimea priceperii lor mecanice, 
toate hotărârile şi actele. Cum poate exista gândire 
superioară în afara omului? 

Oare? surâse Glyd cu blândeţe, ridicându-şi ochii spre 
Ortiz. Aveam impresia că-i vorbesc unui cibernetician 
de profesie, dragă Nino! Pentru ce s-ar putea „răzvrăti” 
un calculator împotriva oamenilor? Ce „avantaje” ar 
urmări să dobândească, dacă lui îi e perfect indiferent, 
ca şi oricărei alte unelte, că slujeşte unui scop nobil ori 
nefast, că omul l-a creat şi-l va distruge, că-l admiră, ori 
că-l dispreţuieşte? Admiţând, prin absurd, că o maşină 
porneşte să nimicească lumea, pe cine vei învinui, pe 
ea, sau pe constructorul din spatele ei? 

— Lozinci! Prelegeri! făcu Nino răguşit. O să daţi de 
dracu dacă Hidra vă scapă de sub control. Luaţi de 
bune elucubraţiile ei, uitaţi că e şi ea un computer 
superior şi că intră în contradic... 

— Ba nu. Fiindcă fără noi nu poate face nimic. 

Oprit la jumătatea cuvântului, Nino rămase o clipă cu 
gura căscată, apoi o închise şi oftă, în aparenţă cu 
resemnare, dar în fond tulburat peste măsură. Taina 
Hidrei? lat-o, banal povestită de acest Glyd: toţi anii de 
căutări aici, în Valea Rupal, măturaţi într-o discuţie de o 
oră. Ce-i de făcut? Să protestezi, să mai lupti? Impotriva 
cui? 

— Hotărăşte-te, Glyd! Computerul-minune ăsta al 
vostru e un extrauman sau, dimpotrivă, un umanizat? 

— Uite cum! All i-a lăsat maşinii o mare libertate de 
acţiune. Am putea spune că i-a trasat doar o cale, i-a 
jalonat-o, însă drumul spre cunoaşterea şi 
perfecţionarea acestei jalonări Hidra l-a parcurs singură 
şi neinfluenţată. Avem dovezile, strânse de Yaralde în 
toţi anii petrecuţi aici, în Valea Rupal. Acest drum 
reprezintă aşa-numitul program oficial, de conducere şi 
dezvoltare a combinatului, plus încă un element: All a 
strecurat în programarea oficială o subtilă şi ingenioasă 
variantă de calcul, ce trebuia să determine apariţia 
celui de-al doilea program, impus maşinii de către ea 
însăşi pentru etapa finală. Dacă accepţi comparaţia, ne 
putem gândi la un fel de germene codificat, a cărui 
existenţă rămânea inobservabilă pentru Hidră în 
primele etape ale evoluţiei acesteia. lar pe măsura 
dezvoltării complexei maşini, sămânţa aceea a încolţit, 
dezvoltându-se la rândul ei, ajungând, să spunem, ca 
un parazit. Hidra a remarcat parazitul ăsta, ca pe un 
corp străin în organismul său şi,  observându-i 
devenirea, a început să-l studieze, ajutându-l, implicit, 
să se definească. Se pare că aşa a apărut programul 
construirii noului computer. Analizând acest program, 
programul paralel şi secret, descoperit de tine, Hidra îi 


341 


găseşte sensurile. Dezlega o şaradă, dacă vrei, fiind în 
posesia unor informaţii esenţiale pentru problema în 
cauză, dar îi lipsea cheia. În clipa când a găsit această 
cheie, când şi-a dat seama, cu alte cuvinte, că se află în 
faţa unei comenzi pentru executarea unui computer de 
tip nou, s-a repliat, predând altor calculatoare 
conducerea combinatului. Am fost clar? 

— Nu, zise spontan Nino Ortiz. Te urmăresc foarte 
greu. g 

— Ai să te lămureşti pe urmă. Ințelege doar că 
programul al doilea, cel intuit de tine, a fost, în cea mai 
mare măsură, însăşi creația Hidrei, adică All, omul, n-a 
mai intervenit aproape de loc în modelarea lui. Asta 
înseamnă că s-a asigurat o primă treaptă spre 
obiectivarea noii maşini. De fapt, maşina asta nouă 
poartă deja un nume... 

— Nostim! Ca orice prunc cu părinți grijulii. Şi cum îi 
zice? Hidra-junior? 

— Îi zice Nikè, spuse Glyd cu voce răsunătoare. 
Numele elin al victoriei. Eu am ţinut să fie botezată aşa; 
am nevoie, toți avem nevoie de o victorie, să ne 
elibereze... 

— Mă rog... replică nesigur Nino Ortiz. Nu-i treaba 
mea. Dar monștrii... 

— Cu ei e altă poveste; ei sunt dovada că Hidra are 
nevoie de noi. După ce şi-a alcătuit programul 
construirii lui Nikè, Hidra a încercat să-l pună în 
practică, să realizeze de una singură calculatorul 
solicitat. Ştia că el trebuie să fie diferit de oameni. Şi-a 
zis că diferite de om sunt animalele, şi a făurit animale- 
maşini, nici mecanisme, nici materie organică, nici fiinţe 
însufleţite, nici simple carcase de metal. Pornită pe 
panta asta, a putut să experimenteze orice, până şi un 

soi de creier umblător, cum de fapt era melcul acela 
fără cochilie... Ţi-l aminteşti? 

— Sau Rick, pinguinul-motan. 

— Nu. Rick a fost un cercetaş şi o capcană în acelaşi 
timp: cercetaş pentru că era programat să descopere 
ce anume ascund oamenii şi animalele, iar Hidra n-a 
izbutit să afle - de unde capul său schimbător, o 
„soluţie” cuceritor de naivă; capcană pentru că era 
însărcinat cu atragerea unor oameni în coridoarele din 
„Pho Chu”, pentru eventuale confruntări cu monștrii 
deja creaţi, adică analize şi iar analize. Berry şi Tib, 
uluiţi de metamorfozele lui Rick, l-au urmat până în 
grota-laborator. Părerile lor, înregistrate prin automatul 
de urmărire, au fost concludente pentru Hidră - în locul 
computerului căutat, realizase un şir de imagini 
apocaliptice ale înseşi neputinței sale. Distrugerea 
grotei e cel puţin o dovadă că Hidra prevăzuse eşecul. 

— Să observăm deci că programul elaborat chiar de 
ea e greşit? 

— Nu te pripi, Nino! Să observăm că e incomplet. 
Adu-ţi aminte că însuşi All prevedea şi a contat, într-un 
fel, pe apariţia unui impas în calculele Hidrei. El a 
avertizat-o pe Yaralde că în clipa când Hidra îşi va duce 
la bun sfârşit însărcinarea se va opri, aşteptând intrarea 
mea în scenă. Ei bine, oprirea înseamnă că încercările 
ei de a o crea pe Nikè... 

—... eşuează! anticipă Nino, cu sufletul la gură. 

— Se împotmolesc. Producţia uzinelor a stagnat 
înainte de intrarea la „Pho Chu” a lui Tib şi Berry, ceea 
ce, iarăşi, înseamnă că Hidra şi-a dat seama încă de 
atunci de neputinţa ei. Atragerea celor doi în grota- 
laborator n-a fost, ca să zic aşa, decât o verificare 
suplimentară a concluziilor Hidrei. 

— Să admitem. Dacă îmi explici tentativele de 
ucidere. E de presupus că Hidra urmărea să analizeze 
funcţiile cerebrale sau poate şi structura materiei aflate 
pe treapta celei mai înalte organizări. Poţi fi adeptul 
unei asemenea teorii? Eu nu, de vreme ce Hidra 
cunoştea, din cărţile noastre, toate datele de care ar fi 
avut nevoie pentru Nik6, sau cum îi mai spune. Asta e 
una. Şi pe urmă, apelând la cei doi amici, nu înseamnă 
că se dispensa de serviciile tale? 

— Adică? 

— Adică nu cumva Hidra vorbeşte limba păsărească 
şi v-a debitat o poveste bună de adormit copiii? A, sună 
frumos: o „maşină totală”, crearea unei gândiri paralele 
cu a noastră, includerea în calcule a factorului om ca 
entitate determinantă, algoritmi proprii computerelor... 
Grozav de frumos, numai că faptele Hidrei se contrazic. 
De ce a urmărit operarea lui Tib şi-a lui Berry? 

Nino Ortiz deţinea o adevărată artă a disimulării, 
primise lămuririle cu un sânge rece remarcabil, mai 
degrabă ca un judecător ce audiază martorii decât ca 
un intrus alungat dintre cercetători. O ameţeală 
vicleană îl învăluia însă, împiedicându-l să asculte pe 
deplin detaşat, cum ar fi vrut. 

Glyd se posomori. Câteva clipe ocoli privirile celuilalt. 

— Observaţii judicioase, începu el prudent. Ţin să te 
asigur că am insistat, în dialogul meu cu maşina, 
asupra acestui ultim şi tulburător aspect. Ce să-ţi spun? 
E singura întrebare la care Hidra nu vrea să ne 
răspundă. Repetă mereu; îmi depăşisem programul. 
Altceva n-am putut să scoatem de la ea. E de presupus 
că avea nevoie de un creier, dar, la fel de bine, că a 
urmărit să-i sperie şi să-i alunge pe cei doi. Atitudinea 
maşinii faţă de Tib şi Berry a fost tot timpul 

contradictorie, ba i-a atras, ba i-a gonit cu brutalitate 
determinind prăbuşirea unor coridoare în urma lor; sala 
de operaţie însă, intenţia construirii ei, ne obligă să 
credem că i-a trebuit un creier, că-i mai trebuie încă şi 
acum. Oare asta să fie nevoia ei de colaborare cu 
oamenii? 

Comandantul de brigadă nu se grăbi să vorbească. Il 
fixa pe Glyd cu priviri îndoielnice. 

— Totala obiectivare propusă de All pare atunci o 
aberaţie, zise el în sfârşit. Fără oameni nu se poate. 
Adică fără o  disecţie... Paradoxul este evident. 
Dezagreabilă perspectivă, nu? 

— La o primă vedere. Pentru că totuşi Hidra n-a 
extirpat creierul lui Donar, de pildă, cu toate că nimic n- 
o împiedica să-şi ducă până la capăt programul 
autoimpus. Şi atunci aparenta contradicţie a obiectivării 
trădate se anulează. Eu cred mai degrabă că Hidra are 
nevoie de noi nu ca să ne disece creierul, ci pentru cu 
totul altceva. Hai să zicem că vrea să ne întrebe cum o 
dorim pe Nikè. 

— Serios? 

În sufletul lui Nino Ortiz miji speranţa, dar atunci când 
- ascultându-l pe Glyd - dori să pătrundă înţelesul 
spuselor despre Hidră, ameţeala nepriceperii îl cuprinse 
din nou. Ca să înţeleagă, cibernetica lui nu era de 
ajuns; trebuia altceva, mai mult, un dat cunoscut doar 
lui Glyd, care nici el acum nu discuta cibernetică. „Hm! 
Dacă în locul lui Glyd eram eu cel ales de All pentru 
Hidră, ce-aş fi făcut?” 

— Faptele de până acum par să o dovedească. Hidra 
are pensule şi culori, a învăţat să le utilizeze aşa cum 
nimeni până la ea nu învățase, dar nu ştie ce tablou are 
de pictat; mai bine zis e un desăvârşit maestru 

portretist, dar noi vom fi, poate, obligaţi să-i indicăm al 
cui portret să-l aştearnă pe pânză. Incercările ei de a 
schiţa ceva, la libera inspiraţie, s-au soldat cu nişte 
hidoase caricaturi. Noi îi vom prezenta modelul, îl vom 
aşeza pe podium, înaintea ei - restul elementelor le 
stăpâneşte la perfecţie şi mai ales are maniera, 
singulară, o profund originală manieră. iți dai seama? 

— Da... cred că da... 

Şi de fapt nu-şi dădea seama. Nu sensul cuvintelor îi 
scăpa, ci în ansamblu metoda lui All, deşi aflase de 
principiile pe care el le punea la baza „maşinii totale” şi 
le recunoscuse ca atare. lar acum, ca cibernetician, 
formula realizării i se părea nebuloasă, lipsită de 
claritate, neconcretizabilă. 

— la stai puţin, stai!... M-am zăpăcit... De fapt Hidra 
v-a cerut ajutorul? 

— Nici gând. 

— V-a spus în ce fel i s-au împotmolit cercetările? 

— Asta da. Pe urmă, însă, când am interogat-o asupra 
tentativei de operare a lui Berry şi Tib, n-am mai scos 
nimic de la ea. Şi nici nu trebuie să ne mire, fiindcă 
dacă ar şti care anume element îi lipseşte pentru 
crearea lui Nike ar putea să rezolve problema. Dar nu 
ştie, tocmai asta e, că nu ştie şi atunci n-a început să 
vorbească păsăreşte, cum pretinzi tu, ci dimpotrivă, s-a 
oprit. Sarcina mea şi a noastră e să aflăm elementul 
lipsă şi să aducem completarea respectivă la program. 

— Aha! se pierdu în gânduri Ortiz. 

— Vreau să ne ajuţi. Nino, vreau ca tu să ne ajuţi. 

— La ce? tresări, revenindu-şi. 

— Astăzi ne adunăm şi vom prelucra din nou toate 
dalele, adică însemnările Yaraldei, peripeţiile lui Berry şi 
Tib din subterană, înregistrarea discuţiei cu Hidra, 

notele lăsate de All. Să ne dai şi tu observaţiile asupra 
combinatului industrial. Avem nevoie de victorie cu 
orice preţ, Nino! De victorie, înţelegi? Mare lucru nu 
cunoaştem. Tot ce ţi-am explicat reprezintă schema 
unor idei de principiu, dar noi trebuie să intuim cumva 
esenţa programului comandat de All şi alcătuit practic 
de Hidră. Altceva nu putem, ne este interzis să ne 
amestecăm printr-o cunoaştere în detaliu. 

Pesemne fiindcă a fost crescut de maşini ştie să se 
înţeleagă cu ele, într-o limbă inaccesibilă celorlalţi 
oameni. Cum a vorbit cu Hidra, ce dialog s-a stabilit 
între ei, pe dedesubtul cuvintelor? De bună seamă, el, 
Nino, îi stânjenea, dar ce bine că l-au scos afară, nu l-au 
lăsat să se facă de râs preluând convorbirea cu maşina! 
Ambiţia lui de a pune capăt crizei din sfera ciberneticii? 

Văzuse o dată un copil închipuindu-şi că va dărâma o 
clădire cu mai multe etaje: într-o gaură de la colţul 
zidului vârâse un băț şi-l apăsa în jos, în chip de 
pârghie. 

—... şi mai departe să ne ajuţi la conceperea noii 
programări, pe care o „vom da maşinii. Batem palma? 

Poate că Donar, când l-a sfătuit pe Nino să se retragă, 
n-a vrut decât să-i facă un serviciu? Donar e un om 
ciudat - ar fi fost în stare de asta. Şi-şi oferea, pe 
deasupra, şi iluzia unei răfuieli. Pe când Glyd vrea să 
pactizeze cu el, cu Nino Ortiz, înfruntând riscurile de a-i 
pierde pe Tib şi pe Berry. E ceva în neregulă aici... 
„Victorie cu orice preţ”... Tocmai cum dorise şi Nino, nu 
de mult, dar cel puţin el ştie acuma unde poate duce o 
ambiţie ca asta. Hotărât lucru, Glyd începe să nu-i mai 
placă. Ar trebui să aibă încredere mai degrabă în Tib, 
adversarul onest... Glyd s-a grăbit cu vizita lui matinală, 
până nu i se trezesc tovarăşii. Se ascunde. Nu-i bine. 

Nino se strădui să caşte, deschizând gura de mai 
multe ori - un simulacru. Lovi cu palmele deschise 
marginea scaunului şi-şi fixă privirile în podea, clipind 
rar, ca după somn. Dunga subţire de păr din jurul 
cheliei lăsa impresia că poartă o caschetă albă, de 
piele, înfundată pe cap până la urechi. 

— Îmi pare rău. Nu primesc, Glyd! 

x 


Băieţii din brigadă lâncezeau, omorându-şi timpul cu 
palavre pe seama lui Nino. Felt, cu semnele aventurii 
din ajun prea vizibil întipărite pe faţă, avu elementara 
prevedere să-şi evite camarazii şi rătăcea prin dosul 
clădirilor, la adăpost de priviri indiscrete. Afară, dincolo 
de cupola ce adăpostea sediul brigăzii, vremea mereu 
mohorâtă şi umedă prevestea primăvara himalayană, 
purtată, miraculoasă sămânță, de suflarea 
devastatoare a musonului. Din păcate, o primăvară 
nefastă pentru tânărul Ortiz. 

— A, pe-aici te plimbi!? Nu m-a minţit Dina, va să 
zică!... Nino îl studia cu atenţie, parcă evaluând opera 
lui Donar. Ai salutări de la Moa, irezistibilule! 

Felt se rezemă cu umărul de peretele străveziu al 
cupolei. Jos la zeci de metri sub dânşii, printre pilonii de 
oţel vântul şfichiuia zăpada cu biciul docil al ploii. 
Urmele unor şenile de transportor şerpuiau, încurcate, 
pierzându-se în depărtare, în direcţia stâncii Lobsang, 
iar alături de ele, în marginea platformei betonate, o 
aerosanie abandonată zăcea cenuşie şi tristă, parcă un 
animal zgribulit. 

— Plec, unchiule. Mă duc eu singur, aşa că nu te grăbi 
să mi-o mai porunceşti şi tu... 

— Te-ai gândit bine, Felt. Tot n-ai fi înţeles ce se 
petrece... 

— Poate. De tine e mai rău, că rămâi. 

— N-am vrut să ajung cineva? Nino zâmbi înţelept. 

— Aş vrea să-l mai văd măcar o dată pe moş Pliss. 
Am scos castanele din foc pentru el... Să ştie că-l 
respectam... şi-acuma îl mai respect încă, puţin... Ţi se 
pare ciudat, nu că ţi se pare ciudat? 

— Da! simţi unchiul nevoia să-l mulţumească. 

— Mi-am dat seama că nu-s decât o... o păpuşă în 
mâna lui. Şi totuşi credeam în el, într-o stea a noastră, 
într-un noroc... Am făcut multe prostii, unchiule! 

— Încotro pleci? schimbă vorba Nino, stânjenit. 

— Oriunde. N-a fost de mine brigada. Mie-mi place 
altfel de viaţă. De tine e mai rău, că rămâi, repetă Felt, 
privind îndelung la urmele de şenile. Nici bătrânul Pliss 
n-o să te ierte, nici Glyd. Ei doi sunt cei mai tari aici. Şi 
niciunul nu te iubeşţe. 

— Cam ai şi tu dreptate, băiatule!... 

— Auzi? În locul tău să-mi... M-aş tot duce, aş tot fugi. 
N-avem niciun noroc, noi, Ortizii, degeaba tragi 
nădejde. Rămâi - te prăpădeşti. Eu, mă vezi, nu ştiu ce- 
o să se-aleagă de mine. Poate fiindcă nu înţeleg mai 
nimic, cum ziceai. Eu mă duc în lume şi-atât. Alerg 
unde-i bine şi-i uşor şi-acolo mi-e casa. Tu aveai alte 
planuri. Scapă de credinţa în bătrân şi de duşmănia lui 
Glyd - şi ajungi om. 

O discuție de bărbaţi. Neghiobul, rotofeiul Felt! 
Adolescenţa l-a pricopsit cu o amintire pe care şi-o va 
rememora de câte ori o să se uite în oglindă. Şi-o să se 
mai uite el destul până-i creşte mintea. 

— E un sfat? întrebă Nino serios. 

— Uite, cu sania aia plec! îi arătă nepotul spre 
vehiculul părăsit. Îi port pică lui Donar, nu era treaba lui 
ce-aveam eu cu Moa. Dar dacă am să-l întâlnesc 

vreodată, îl las în pace. Pare-mi-se, i s-a dus iubita, are 
el necazuri destule. 

— Vezi? Fiecare cu ale lui. 

— Ei... se foi Felt încurcat. Spune, unchiule, n-ai veni 
cu mine? O anunţi pe Dina că pleci, şi gata! 

Nino îşi vâri mâinile în buzunare, să le ascundă 
tremurul. 

— Întâi mă răzbun, băiatule! 

— Cum? Felt îşi miji pleoapele înnegrite. 

— Întâi mă răzbun pe Glyd. Adică pe toţi. Nu pot să 
plec aşa, ca tine... iertând. 

— Prost sunt eu, că-ţi spun! Grăsanul se strâmbă. 
Râzi de mine!?... 

— Hai, lasă! Dă mâna încoace, aşa! Drum bun! Și- 
acum du-te! Du-te... 


24. 


Mormăind subţirel, ursuleţul se căţăra cu agilitate pe 
o stivă de cutii din plastic. Işi înfigea ghearele 
microscopice în materialul moale, se răsucea pe după 
benzile trase afară şi-şi vâra botişorul prin toate 
crăpăturile, să găsească un drum cât mai uşor. Din 
când în când se scutura cu o mişcare bruscă şi-atunci 
sunetele vesele ale clopoţelului pluteau în aer ca o 
risipă de confeti. Camera era plină de fum de ţigară, 
peste tot se găseau ceşti de cafea şi butelii de 
răcoritoare golite. Se însera, dar nimeni nu se îngrijise 
să aprindă lumina. De-a lungul pereţilor se înşirau 
computere în funcţiune, gata să prelucreze orice 
material li s-ar fi încredinţat, şi clipirile lor multicolore 
se întretăiau, în penumbra încăperii, ca nişte semnale 
tainice, într-un cod secret. Funcţionau încă de 
dimineaţă şi mereu în gol, nu li se dăduse nimic de 

lucru. În jurul mesei încărcate cu vrafuri de microfilme 
şi benzi, cărţi, tabele şi caiete de însemnări, echipa se 
cufundase în tăcere. Glyd urmărea, cu o privire distrată, 
peripeţiile ursuleţului, care ajuns în vârful piramidei de 
ambalaje începu să se spele, frecându-şi botul cu labele 
dinainte, în sus şi-n jos, cu meticulozitate. Se opri o 
clipă, răsucindu-şi capul către Yaralde, - fata studia 
atentă o ceaşcă de cafea, ţinând-o departe, zâmbind 
capricioaselor urme lăsate de zaţul scurs - apoi îşi 
reluă, cu şi mai multă sârguinţă, spălatul. 

— Mai încercăm o dată? întrebă răguşit Berry. 

Tib mişcă din umeri şi se răsturnă în fotoliu, cu o 
strâmbătură de oboseală, iar Kobo îşi înălţă capul de pe 
braţe şi deschise ochii înroşiţi: furase câteva minute de 
somn. 

— Imi pare rău că n-a venit Nino, zise Glyd, şi vocea 
lui stridentă îi făcu pe toţi să tresară. Ne-ar fi dat poate 
o idee nouă. 

— Cheamă-l! zise acru Tib şi-şi întinse picioarele 
amorţite. Dacă tu crezi în mitul ignoranţilor de geniu... 
Cere-i soluţia salvatoare! 

Yaralde puse ceaşca la loc, în farfurioară, şi-şi 
încrucişă mâinile, uitându-se la Donar pe sub 
sprâncene. Işi aminti de vorbele lui Glyd, la prima 
întâlnire cu doctorul - Gălbează şi Tib, sunt simpli 
reparatori de calculatoare, ea, Yaralde, doar cu trei ani 
de facultate, terminaţi cu chiu şi vai... 

— Poate sarcina ne-a copleşit, îl provocă Berry. Ne 
întrece puterile. Să-i cerem lui Pliss organizarea unei 
dezbateri publice pe tema creării lui Nikè... Ne declinăm 
astfel răspunderea şi-l acuzăm pe All că a greşit când |- 
a ales pe Glyd, iar pe Glyd că ne-a ales pe noi. 

— Lasă prostiile! i-o reteză Tib, fără chef. 

— De ce? Toţi suntem într-un fel ignoranţi şi ni se 
cere să fim geniali. Nu cunoaştem decât foarte vag 
programul Hidrei şi trebuie să-i descriem foarte exact 
caracteristicile noului calculator. 

— Da!... Ce vrei? Le scoatem din pălărie? 

— Dacă nu se poate din ce avem sub pălărie... Glyd, o 
luăm de la capăt? 

— Frumos ursuleţ, Berry! Eşti un maestru neîntrecut, 
îl lăudă Glyd, ca şi cum puţin îi păsa că se 
împotmoliseră. 

— Mi-e teamă că nu vom reuşi, îşi dezlegă limba şi 
Kobo. Mai întâi, avem siguranţa că Hidra a elaborat 
integral programul construirii computerului? 

De când se afla în Valea Rupal nu mai pusese în gură 
nici un strop de alcool şi nu dădea semne să-i ducă 
lipsa. Slăbise mult în aceste câteva zile. Trupul lui, 
odinioară mătăhălos, se împuţinase pe neaşteptate şi, 
gârbovit şi subţire, înota anevoie în hainele rămase 
prea largi; grijile şi  încordarea neîntreruptă îi 
scofâlciseră obrazul şi-i scobiseră tâmplele. Rareori mai 
intervenea în discuţii. Se retrăgea mereu în câte un 
colţ, se ferea, la propriu, din drumul celor mai tineri, 
parcă temător să nu fie lovit, din nebăgare de seamă. 
Se purta nespus de îngrijit şi curat, cu hainele 
totdeauna periate şi călcate pedant, cu barba potrivită 
din foarfece şi pieptănată cu grijă. 

— De vreme ce s-a oprit, în aşteptarea lui Glyd!... ÎI 
contrazise fata. A, te gândeşti la tentativa de operaţie 
la creier? 

— Mă gândesc... mă gândesc... 

— Nu e cazul! se încruntă la el Glyd. Hidra ştie tot ce 
ştim şi noi despre creierul uman. La ce să-i mai 
folosească? Observă că bătrânul, retras iar în muţenia 

lui, devenită obişnuinţă, nu-l mai ascultă şi schimbă 
subiectul: O, băieţi, şi în vremea asta, în oraşe, teatrele 
sunt pline de lume... În localuri se dansează şi se 
petrece, femeile... femeile mai frumoase ca oricând... 
lahturi elegante lenevesc în largul oceanului. Aşezările 
subacvatice  scânteiază de lumini, în parcuri se 
urmăresc îndrăgostiţii... Florile toate s-au deschis... 
Nostim mai e ursuleţul tău, Berry! 

— Ce zici, mai încercăm o dată? se încăpăţână 
Gălbează. 

— Dar nu, nu e loc pentru regrete, continuă Glyd 
serios. Noi, în întunericul sumbru al Milogului Ortizilor - 
nu, vă rog nu aprindeţi luminai - noi complotăm la o 
maşină infernală pe care, legată cu o fundiţă roz, o vom 
înmâna, în cadrul unei scurte solemnităţi, lui Pliss, 
bătrânul binefăcător al tuturora. lar mâine, titluri cât 
toată pagina întâia a gazetelor vor anunţa Pământului 
uluit că marea problemă a devenirii sale şi-a găsit 
rezolvarea. Procesiuni fără număr, purtând în triumf 
efigiile noastre, în mărime naturală... Aşa! Asta am vrut 
să spun, pe lângă faptul că ursuleţul lui Gălbează e o 
capodoperă cibernetică. Tib, fii aşa bun şi repetă, ce 
caracteristici e nevoie să aibă această Nikè? 

Crispatul oftă lung, din adâncul inimii şi-şi flutură pe 
dinaintea ochilor palma deschisă, primenind aerul 
încărcat de fum, sau alungând o vedenie. De ce fumau 
toţi? Nu-şi amintea să-i fi văzut altă dată... El, da, el... O 
chemase dimineaţa, devreme, pe Eileen, vorbiseră 
foarte puţin, acum bănuielile erau certitudini... Şi totuşi, 
şi totuşi despărţirea nu-l mai obseda ca în perioada 
când o prevăzuse venind; doar o durere surdă, o 
stânjeneală continuă îi îngreuna respiraţia. 

— Poftim? Caracteristici... Instruirea computerului 

concomitent cu construcţia sa, respectiv posibilitatea 
transmiterii de către Hidră a tuturor cunoştinţelor sale, 
prin însuşi procesul de creaţie, noii maşini. 

— Da, e un punct câştigat, îşi răsfoi însemnările 
Berry. Cu menţiunea că mai e necesară o legătură 
neîntreruptă cu centrele informaţionale ale planetei. 
Statistic, apar câte 115.263 de noutăţi importante pe 
secundă. 

— Stai, iar nu e bine! se burzului Glyd. Ne pierdem în 
amănunte subiective, tocmai cum nu trebuie. 

— Ce-i rău în asta? făcu Berry pe nevinovatul. 

— Nu ne pricepem să interpretăm mesajul lui All. 
Pentru ce a mai apelat All la serviciile noastre? De ce 
ne-a obligat, fără nicio indicație din parte-i, să schiţăm, 
după cum ne taie capul, universul maşinii viitoare? 

— A avut încredere în noi... 

— Lasă ironia! Glyd sări din fotoliu şi începu să-şi 
maseze fruntea cu palmele, învârtindu-se pe lângă 
masă. Toate chiţibuşurile astea le putea prevedea şi el, 
într-un program dinainte elaborat, consultând 
ciberneticieni de diverse specializări, din matematică, 
ştiu eu? medicină, biologie, logică, ingineri, 
cosmonauti... Şi de altfel Hidra singură şi-a însuşit şi-şi 
poate imagina complexa evoluţie a gândirii noastre, aşa 
că... La naiba! E lucidă că noul computer va trebui să 
servească, cu rezultate optime, cerințelor 
contemporaneității. 

— Da, da! zise Berry, cu un ton abia sesizabil glumet. 
Simplu!... Ar fi culmea să descoperim, până la urmă, că 
suntem inutili. 

— Pe drumul ăsta, suntem, într-adevăr. Nu, mesajul 
lui All a fost altul! Parcă nu ştiţi? El ne cere să facem 
ceea ce Hidra nu e în stare; să ne ridicăm, cred că aşa 

e, să ne ridicăm la treapta unor idei esenţiale... 

—... privind relaţiile dintre Nike şi oameni... 

— Cum ai zis? se opri Glyd brusc din plimbare. 

— Relaţiile dintre oameni şi maşini! Zău dacă nu-mi 
vine să cred că All ne-a lăsat un avertisment: eu vă dau 
o maşină perfectă, dar gândiţi-vă cum o vreţi - nu să vă 
scutească, ci să vă oblige să gândiţi mai departe, mai 
intens, mai eficient, nu lăsându-vă prostiţi de ea, nu 
rămânând la remorca ei, pentru că sunteţi în pericol să 
pieriţi ca oameni. Ca oameni, he, he, nu ca specie! 

— Formidabil! Eşti formidabil, Gălbează! L-aţi auzit? 
Măi, tu ai avut răspunsul pregătit! 

— Nu înţeleg! Ce-am spus aşa grozav? 

Glyd se sprijini cu pumnii de marginea mesei şi se 
aplecă înainte. Prin întunericul tot mai dens al camerei 
abia zărea silueta lui Gălbează, în străfulgerările 
luminiţelor de lângă pereţi. Ochelarii săi anacronici, cu 
ramă de sârmă, reflectau becurile multicolore, 
ascunzându-i ochii. Şuviţele de păr blond i se zbârliseră 
anapoda pe creştet şi urechile îi atârnau clăpăuge şi 
diform de mari. Printre buzele întredeschise în surâsul 
acela angelic i se vedeau dinţii crescuţi strâmb, albi şi 
lungi. Nimic din înfăţişarea distinsului All; dar, ca şi All, 
trecuse fără să crâcnească prin toate încercările şi 
eşecurile, fără să se plângă niciodată. Aşa cum 
prevesteau cuvintele sale, rostite cu atâta nonşalanţă 
pe terasă la Kobo: „Vom fi trimişi pe Pluton? Fleacuri! 
Ne întoarcem şi-o luăm de la capăt”. De unde apăruse 
acest Smith? Unde să-l fi descoperit Tib? Glyd avu 
senzaţia că Berry ştie soluţiile, ca şi cum ar fi vorbit cu 
Hidra mult înainte de a intra în galeriile de sub Nanga 
Parbat şi avusese vreme să se gândească la toate pe 
îndelete. Presimţi sosirea victoriei, prezenţa acesteia în 

preajmă, şi un val de bucurie şi tristeţe îi inundă inima. 

— Singura parte slabă a Hidrei e aceea a comportării 
faţă de oameni, zise el, respirând precipitat. Amintiţi-vă 
ce au păţit Tib şi Berry la „Pho Chu”, de câte ori au 
trecut pe lângă moarte şi-au fost salvaţi în chip 
miraculos... 

— Hidra vrea un creier! exclamă Kobo din colţul lui. 
Un creier viu! 

— Taci, doctore! Greşeşti! E-o mărturie a atitudinii ei 
oscilante. Şi pentru noi o indicație unde anume avem 
de acţionat. 

Ursuleţul se rostogoli jos de pe casetele cu benzi, 
alergă în salturi caraghioase de-a lungul mesei, până la 
celălalt capăt, unde se afla Glyd şi începu să i se caţere 
pe mânecă. Yaralde, pierdută în admiraţie, contempla 
gesturile febrile ale lui Glyd, îi asculta glasul şi se 
întreba, pentru a suta oară, dacă ştie că l-a sărutat 
acolo, pe dig şi roşea la gândul că el i-a descoperit 
slăbiciunea. 

— Da, în direcţia asta e nevoie să acţionăm noi! 
aprobă şcolăreşte Gălbează. Dacă şi Nikè o să se 
comporte ca Hidra, o să fie nenorocire. Dar cum o faci 
să-i priceapă pe oameni? Să se poarte firesc cu dânşii şi 
să fie sigură că nu greşeşte? 

— Frumoasă jucărie! desprinse Glyd ursuleţul de pe 
mânecă, aşezându-l în palmă. Dar nu ziceai că duce 
lipsă de ceva? Nu? Parcă mă rugaseşi... 

Nu erau decât ei amândoi în încăpere. Uitaseră de 
prieteni. Se provocau, îşi dădeau târcoale ca două 
sălbăticiuni care vor să se împace. Berry propusese un 
joc? Celălalt vrea să-i spună că l-a înţeles şi i-l acceptă. 

— Veronique mi-a cerut înapoi jucăria, zise Berry, 
parcă să schimbe vorba, dar era un răspuns. Văd că nu 

mi-ai îndeplinit rugămintea. 

— Da, sufletul... Să-i montez un suflet. Naivitatea 
copiilor!... Trebuie să-i explici că nu se poate. 

— Lui Veronique? Se vede că n-ai avut copii, Glyd! 

Încet-încet, în mintea lui Tib începu să se facă lumină. 
Totuşi era încă nedumerit: care din amândoi 
descoperise primul soluţia? Avea impresia că Berry; dar 
atunci de ce a insistat Glyd cu puţin înainte că-i place 
ursuleţul şi de ce Gălbează nu s-a grăbit de la bun 
început să formuleze concret ideea, în semn că a 
înţeles şi el! O auzi pe Yaralde foindu-se impacientată 
în scaun. Ea încă nu pricepea ce se petrece. Limbajul 
cifrat al celor doi o enervase. Doar Kobo, pierdut în 
gândurile lui, nu urmărea nici de data asta discuţia, ca 
şi cum ar fi socotit că nu găsirea unei rezolvări era 
lucrul cel mai important, sau dimpotrivă avea o 
încredere oarbă în cei tineri şi-şi rezervase lui însuşi 
altceva, să treacă peste un impas din viitor. 

— Maşinile vor fi totdeauna lipsite de suflet, spuse 
Glyd, privind la jucăria din palmă. 

— Fără suflet nu te poţi apropia de copii, îi replică 
Berry. Şi ei simt asta. Veronique vrea să fie prietenă cu 
Cling-clang şi deocamdată îi este imposibil. 

— De niciun om nu te poţi apropia fără suflet. 

Întunericul coborâse deplin; străfulgerările 
intermitente ale beculeţelor îşi croiau anevoie drum 
prin el, umplând încăperea de o ceaţă ca un fluid, 
multicoloră şi densă, parcă într-un spectacol montat 
nedibaci de un regizor debutant ce se chinuise să 
creeze senzaţia unei atmosfere încordate. 

— Am putea s-o păcălim pe fetiţă, continuă dialogul 
Berry. 

— De-asta oamenii şi maşinile se opun şi intră în 

conflict, gândea Glyd mai departe cu voce tare. Lipsit 
total de subiectivism, omul îşi pierde personalitatea. Şi 
lipsit de obiectivitate, calculatorul devine inutil. Om şi 
maşină trebuie să fie pe deplin diferenţiaţi, în numele 
chiar al existenţei lor, de făptură puternic 
individualizată şi de unealtă realmente folositoare. Nikè 
va fi cu atât mai eficace adaptată menirii ei cu cât şi 
construirea i-a fost încredinţată unei alte maşini, scoasă 
definitiv de sub influenţa subiectivă a omului. Dar 
prăpastia dintre Nikè şi om a devenit uriaşă în aceste 
condiţii. Pe moment nu-i străbătută de nicio punte, 
oricât de fragilă. All a creat, în afara noastră, un univers 
de reflectare a realităţii comparabil, în linii generale, cu 
acela uman, însă un univers închis nouă. Nu ne putem 
lăsa, când împrejurările o vor cere, asigurarea 
existenţei pe seama unei astfel de „maşini totale”, nici 
n-o să-i permitem să ia decizii hotărâtoare în locul 
nostru; şi aşa sfera utilității ei se restrânge prea mult ca 
să ne mai fie necesară. Maşinile n-au suflet... 

O explicaţie pentru Tib, pentru Yaralde şi Kobo? Mai 
degrabă nevoia clarificării premiselor noii rezolvări, 
deşi, evident,  Yaraldei aceste lămuriri îi erau 
binevenite. 

— Am putea s-o păcălim pe fetiţă, reluă Berry. E oare 
nevoie ca ursuleţul să aibă un suflet adevărat? Nici 
vorbă. Veronique ar vrea doar să-l vadă plângând şi 
râzând. In fond doreşte să-şi împartă cu Cling-clang 
propriile sale necazuri şi bucurii, să-şi facă din el ecoul 
sentimentelor ei. Am spus bine, Yaralde? 

— Ai spus bine, răsună glasul şovăielnic al fetei. Asta 
şi înseamnă un prieten adevărat. Sau un duşman, 
preciză dânsa, pe care-l bucură necazurile tale - tot un 
ecou al sentimentelor... 

Berry izbucni într-un hohot de râs nestăvilit, din 
inimă, molipsindu-i după o clipă şi pe ceilalţi, pe Yaralde 
mai cu seamă. 

— Am câştigat, prieteni! strigă, cu exuberanţa lui 
caracteristică în momentele hotărâtoare. Sper că All, 
dacă mai trăia, ar fi fost mulţumit cu noi. 

Se duse precipitat să aprindă lumina. Razele 
puternice îl făcură să-şi ferească ochii. Stătea lângă 
perete, cu mâna încă pe comutator - un lungan palid şi 
slab, neglijent îmbrăcat - şi Glyd avu iar impresia că-l 
vede pentru întâia oară. Puse jucăria la loc, pe masă, 
privi la degetele lui Gălbează, noduroase şi prea subţiri, 
cu pielea de un alb decolorat, boţită ca de-o 
îmbătrânire prematură, cu unghiile prea tare bombate 
şi albăstrii, parcă nevenindu-i să creadă că au fost în 
stare să asambleze mecanismele fine ale ursuleţului, şi 
din nou îi veni în minte o comparaţie cu All, cu mâinile 
delicate, ca de chirurg sau de pianist ale acestuia. 

Şi cum s-o păcălim pe Veronique? întrebă, şi pentru 
ceilalţi putea să pară nedumerit de planul lui Berry; se 
întoarse lângă fotoliu şi rămase sprijinit de spătar, fără 
să se aşeze. 

— E destul să-l învăţăm pe Cling-clang să mimeze 
râsul şi plânsul, în concordanţă cu ale fetitei, cum 
foarte bine ne-a atras atenţia Yaralde, ca să nu ne 
pomenim cu un efect contrar şi evident neplăcut, aşa-i? 
Veronique nu vrea un ursuleţ „impersona!”, ci o jucărie 
specială, creată anume pentru ea, modelată conform 
personalităţii sale irepetabile. Tot astfel, dar pe un alt 
plan, nouă ne trebuie o Nikè a noastră, a epocii, a 
momentului pe care îl trăim. N-avem ce face cu o 
maşină atemporală, valabilă „în general”, ca un 
panaceu universal al celor mai diverse probleme. Şi e 

limpede că un asemenea computer nici nu există, nu 
poate fi realizat, aşa cum, deşi ne-ar fi fost extrem de 
util, e imposibil de construit un perpetuum mobile. 

— Te referi la specializarea maşinii? 

— Nu la asta, interveni şi Glyd. În principiu, Nikè 
trebuie să fie un soi de computer „bun la toate”, 
adaptabil oricărui domeniu datorită înmagazinării în 
memoria ei a tuturor ştiinţelor. Dar în acelaşi timp îi 
trebuie o perspectivă a actualităţii şi a devenirii, o 
imagine clară asupra modului cum noi punem probleme 
şi aşteptăm rezolvări. Intre generaţia noastră şi 
predecesorii de acum un secol există diferenţe nu 
numai în domeniul concret al dezvoltării fiecărei ştiinţe 
în parte, ci şi în acela al cerinţelor, al perspectivei în 
ştiinţă. E foarte important că Nike să afle, de exemplu, 
că cercetările asupra energiei nucleare se vor canaliza 
şi în viitor, ca şi azi, doar pe direcţia folosirii acesteia în 
scopuri paşnice, că tratatele de interzicere a fabricării şi 
stocării de armament atomic vor fi într-una valabile. Şi 
apropo, de vreme ce Nike ţinea seama cu străşnicie, în 
calculele sale, de factorul om, cum aţi vedea-o folosită 
într-un eventual război, fie el purtat şi cu arme clasice? 

— Deci proiectarea unei perspective să fie sarcina 
noastră? A lui Glyd? făcu Yaralde cu îndoială. 

— Da, confirmă Glyd, oftând, ca uşurat de o povară 
peste puterile lui. În urmă cu 15 ani, când construia 
Hidra, All s-a ferit să facă pronosticuri asupra ştiinţelor 
din zilele noastre, şi pe bună dreptate - ştim cu toţii 
câte lucruri noi s-au mai descoperit de atunci. Cu atât 
mai mult el nu putea să prevadă cum vor evolua 
cunoştinţele în astronautică şi cercetarea spaţiului 
cosmic. De aceea nici Hidra nu-i poate transmite lui 
Nike această perspectivă, iar asta e şi cauza creării 

monştrilor de la „Pho Chu”: Hidra şi-a dat seama că 
programul construirii lui Nike este lipsit de un element 
esenţial şi astfel, lucrând cu conştiinţa unei programări 
incomplete, a luat-o razna. 

— Şi chiar dacă nu ajungea la monştri, completă 
Berry, ar fi dat naştere unei Nikè neutre, care să bată 
pasul pe loc, impersonală ca şi Cling-clang al meu. 

— Hidra vrea un creier! mârâi îndărătnic Kobo. 
Teoriile voastre nu fac doi bani dacă Hidrei nu i se dă 
un creier viu... 

— De ce? întrebă Yaralde speriată. 

— Să-ţi spună Tib, zise doctorul şi ridică din umeri. 

— Am impresia, şopti Donar răguşit, că prin 
încercările ei Hidra urmărea să afle de la noi tocmai 
datele ce-i lipsesc din program, adică această 
perspectivă. Presupun că n-ar fi fost vorba de o 
operaţie, o vivisecţie, hai să-i spunem, ci mai degrabă 
de trezirea unei reacţii de spaimă, care să ne determine 
să divulgăm... 

— Tu crezi ce spui? Kobo îl privi pe sub sprâncene. 

— Ai dovada că nu-i aşa? se îndârji Tib. Atunci cum 
explici că a renunţat să ne opereze? 

— A vrut pentru asta acordul lui Glyd. 

Pe Glyd îl cuprinse brusc îndoiala. Îşi aminti 
presupunerile lui Nino, că Hidra a început să vorbească 
păsăreşte. Oare discuţia lor de-acum nu se întemeiază 
pe premise false? Să nu fie nevoie de un creier, într- 
adevăr, de un om care să se sacrifice?... 

— Evident, doctore, încercă Berry să-l liniştească pe 
bătrân, evident că Tib are dreptate. Altfel Hidra ne-ar fi 
cerut creierul viu care pretinzi că-i e necesar, înţelegi, 
experienţa e prea importantă, şi pe urmă ştii la fel de 
bine ca şi noi că un computer îşi respectă programul, 

indiferent ce decurge din asta. Vreau să zic un 
computer obişnuit, sperând că Nike va fi o excepţie. 

Glyd nu mai era convins de argumentele lui Berry. 
Dacă victoria le va scăpa printre degete, înseamnă că 
mulţi ani, un lung şir de ani el n-o să poată reveni 
acasă, la viaţa şi prietenii lui. Afară doar dacă nu-l lasă 
pe Kobo să intre în laboratoarele Hidrei... Adică... să 
împlinească chiar dorinţa lui... 

Berry îl privea scrutător, încruntat. 

— Ei, ce propui, Glyd? 

— Ai dreptate! zise Glyd, viclean. Să întocmim un 
program de perspectivă, pentru astronautică în primul 
rând. Să-i cerem ajutorul lui Pliss, să ne pună la 
dispoziţie datele şi un complex de computere pentru 
prelucrare. lar eu, care-am fost crescut de maşini şi le 
cunosc, dinăuntrul lui, universul, am să traduc pentru 
Hidră termenii perspectivei, am să-i explic în detaliu, 
prin intermediul unui limbaj potrivit. Asta-i raţiunea 
alegerii mele de câtre All. Mă mirasem de ce tocmai pe 
mine să mă aducă aici, în Valea Rupal... Şi voi, sunt 
sigur, v-aţi întrebat. De ce? Fiindcă am avut şansa să 
cresc printre automatele unei astronave. Şansa? 
Ghinionul? 

Şi se lăsă o lungă linişte, care nu era a satisfacţiei. 
Căci Glyd rămăsese cu impresia că acest Smith i-a 
regizat găsirea soluţiei, cum pregăteşte profesorul 
rezolvarea unei probleme de către elev, servindu-i pe 
neobservate elementele de calcul. Yaralde îşi trăia 
mâhnirile: Glyd a obosit înainte de a afla răspunsul; a 
spus totul ca pe o lecţie repetată dintr-un manual, adică 
după Berry. Tib găsise răgazul să-şi amintească de 
Eileen - se mai gândise la altceva toată ziua? Kobo... 
Evitau cu toţii să ghicească ce-l frământa pe Kobo... lar 

Berry, privindu-l pe Glyd, era cuprins tot mai mult de o 
bănuială, încerca s-o alunge şi iarăşi se lăsa dominat de 
ea, de impresia că i-a aflat celuilalt intenţiile. 

* 


— Oare Glyd are să găsească şi singur soluția? 

Dina rămase cu furculiţa şi cuțitul în aer, aşteptând 
un răspuns. Moa îşi privi unchiul şi zâmbi; Nino mânca 
încet, metodic, ca şi cum ar fi îndeplinit o operaţie 
extrem de importantă şi nu permitea să fie întrerupt. 

— Aţi auzit că Felt a plecat? zise el într-un târziu. 

— Unde? interveni Moa cu răutate. Să se plângă 
bunicului? 

Nino Ortiz păru că n-a luat-o-n seamă şi-şi continuă 
mestecatul conştiincios, iar după o clipă şi soţia lui 
renunţă să mai aştepte răspunsul şi începu să-şi taie 
friptura. 

— Nu l-ai prea agreat niciodată, spuse, ca în treacăt. 

— N-aveam pentru ce! o întrerupse Nino, cu 
nejustificată bruscheţe. 

— Laşi să se-nţeleagă că ţi-ar părea rău, îi replică 
Dina. Foarte bine, pedepseşte-l pe Tib! Dacă-i vinovat 
merită. Şi e vinovat. Nino ridică ochii spre ea şi-i plecă 
îndată. Nu era ironică şi nici nu glumise. Am impresia că 
n-a povestit nimănui despre aventura lui nocturnă. 
Apropo, ce-a vrut Glyd azi-dimineaţă de la tine? 

Bărbatul ridică din umeri. Se gândea intens, fixându- 
şi farfuria deja goală şi în lumina violentă a plafonierei 
chelia îi strălucea ca o cască de alamă lustruită. Moa 
aşeză cu grijă tacâmurile pe suport, goli restul de vin 
din pahar şi-şi şterse buzele îndelung. 

— Unchiule, zise ea, cu şervetul încă la gură, să nu te 
superi... Aş vrea şi eu să plec. Azi am vorbit cu mama... 
mă cheamă acasă. 

— Şi? făcu el fără să-şi schimbe poziţia. 

— Nu ştiu dacă nu trebuie să-i cer voie bunicului. 

— A, să-i ceri voie? se miră Nino Ortiz. Ţi-e frică de el? 

— Nu, îşi arcui Moa sprâncenele, uimită. De ce? 

— Aşa. Mie mi-e frică. 

Fata se uită la Dina întrebător. O văzu încordată. Pe 
chip i se citea îngrijorarea, în ciuda eforturilor ei de a se 
stăpâni. Toată ziua se învârtise neliniştită prin odăi, 
întrebându-i mereu pe băieţii din brigadă pe unde-i 
Nino. Frământarea i se păruse fetei deplasată, nu atât 
pentru că ar fi dat crezare aluziilor la moralitatea 
îndoielnică a mătuşii, cât pentru brusca metamorfoză a 
atitudinii ei faţă de unchiul: până mai ieri zeflemitoare 
şi lipsită de consideraţie, iar acum... 

— Nu înţeleg. Bunicul nu pare un om rău. Crezi că 
Felt chiar s-a plâns? 

— Felt e un prost, îi răspunse Dina, cu ochii la bărbat. 

— Tot timpul s-a ţinut după mine! ripostă Moa, 
întunecându-se. 

Nino îşi schimbă farfuria, luă din fructieră un ananas 
şi începu să-l desfacă îndemânatic. Carnea galbenă şi 
zemoasă a fructului pârâia proaspătă sub cuţit. 

— Glyd mi-a propus colaborarea. 

— Atunci Tiberiu Donar... 

Dina se opri şi răsuflă zgomotos. 

— Mi-a propus colaborarea, zise iar Nino şi luă o 
bucată de ananas, savurându-i aroma. 

De încordare, Dinei începură să-i tremure mâinile. Se 
întoarse către măsuţa de serviciu din spate, alese o 
ţigară lungă şi-o aprinse. Din ce în ce mai uimită, 

Moa se lăsă pe spătarul scaunului, cu mâinile în 
poală, îşi dădea seama că se întâmplă ceva de 
neînțeles, ceva foarte însemnat şi că prezenţa ei a 

devenit de prisos. 

— Pe mine mă iertaţi, încercă o scuză timidă, dar cei 
doi n-o ascultau. 

— l-am promis băiatului c-o să-l răzbun. Mi s-a părut 
că are nevoie de asta să poată pleca. Dar cred că nu, 
mă înşelam. 

— Poate că Tib aseară... Mă gândesc în fel şi chip. 
Poate era şi el prea nervos. 

Moa pricepu că nu vorbeau despre încăierarea cu 
Felt. 

— Oricum ar fi fost, avea dreptate! clătină din cap 
Nino. N-am de ce să-l acuz. Ştii... şi Felt judecă tot aşa. 
M-a surprins. A simţit dincotro vine răul şi uite... a avut 
puterea să plece... la timp. 

— Pe mine mă iertaţi, aş vrea... 

Fata se ridică în picioare şi aşteptă încuviințarea să se 
retragă. 

— Nu, nu e prost! Nu mai e. Nino se juca, înfigând 
furculiţa în feliile rotunde de ananas. Zâmbi chinuit. Ba 
chiar mi-a propus să mă ia cu el. Ar fi avut curajul. Ce 
zici? 

— Şi ceilalţi unde sunt? 

— Le-am dat un birou. S-au închis acolo de dimineaţă. 
Caută. 

Dina strivi ţigara în farfurie. 

— Au să găsesacă singuri? 

— Glumeşti... Gata, Moa, ai terminat masa? Spuneai 
că... A, te cheamă acasă. Bine. Ziua plecărilor! Şi noi ne 
ducem. A plecărilor, a fugii... 

— Noi? Unde, Nino? 

— Însoţeşte-o pe Moa. Sau unde vrei. 

— Mătuşă Dina, dacă vii cu mine, mama are să... 

— Mâine dimineaţă. Eşti hotărât? 

Dina mototoli şervetul în pumn, dar chipul prindea să 
i se însenineze. Îşi învălui soţul într-o privire lungă, 
aproape duioasă şi-şi muşcă buzele, parcă să-şi 
stăvilească un început de zâmbet. Nino Ortiz îi prinse 
privirea şi cobori pleoapele, ca o încuviinţare. 

— Nu suntem laşi, nu-i aşa? întrebă el, plin de 
convingere. 

— Mi-e frică să nu bănuieşti că iar te mint... Bărbatul 
îşi plecă fruntea o clipă, ca şi când i-ar fi mulţumit. 

— Strânge lucrurile. Să nu vorbeşti cu nimeni. Luaţi 
cursa către Bombay, mai departe te descurci tu. Eu am 
afară un aeroglisor. In noaptea asta... 

— Ce? tresări Dina. 

— Mă răzbun cum pot! surâse el cu un soi de 
resemnare. Cine i-a îndemnat să-mi propună 
colaborarea?! l-am cerut o întrevedere lui Senuofo, la 
Comandament. M-aşteaptă. Trebuie să-i scap de Pliss. 
Asta pot. 

Dina râse încetişor, apoi mai tare, ascunzându-şi faţa 
în palme şi uitându-se la Nino Ortiz printre degetele 
răsfirate. 

— Nino! Mi-a fost teamă că n-ai s-o faci! Nu te supăra, 
Nino! Te-am pândit toată ziua, aş fi vrut să te îndemn, 
nu ştiam... 

Şi de râs, sigur că de râs, i se scuturau umerii. 

* 

— O, ce fetiţă frumoasă şi cuminte! Cum te cheamă? 

— Bună ziua! Eu sunt Veronique. 

— Şi eu sunt Glyd. Ai auzit de mine? 

— N-am auzit. Vrei să fim prieteni? 

— Vreau, Veronique! Mai ales că am o jucărie de-a ta. 

— Ce jucărie? 

— Un ursulet poznaş şi mic cât un degetțel. 

— Ce ursuleţ? 

— Unul aşa... Care are un clopoțel de sticlă la gât. El 
se joacă, sare şi face tumbe, iar clopoţelul sună: Cling- 
clang! Cling-clang! 

— Ce frumos trebuie să fie! N-am avut niciodată o 
jucărie cu atâtea maşini în ea. Cine ţi-a dat-o? 

— Ştii, Veronique, ursuleţul se întristează dacă 
stăpânul lui e necăjit şi se bucură când el e vesel. 

— De unde-l ai, de unde-l ai? Vreau şi eu unul! 

— Tăticul tău nu ţi-a vorbit acasă de un asemenea 
ursulet? 

— Nuu! Tăticul meu ne face păpuşi, cât nişte fetițe de 
mari. Şi ne jucăm cu ele de-a mama şi de-a fetiţa. 

— Da?... 

— Te-ai supărat, Glyd! Acuma o să se întristeze 
ursuleţul... 

— Cum? Ba nu, Veronique, că nu mai sunt eu 
stăpânul lui. 

— Nu? 

— Desigur! N-am spus că ţi-l dau ţie? 

— Zău? Mi-l dai mie? De tot, de tot? 

— Dacă ai fost cuminte... 

— Am fost! Să-ţi spună şi tăticul. Tăticule! Tăticule, n- 
auzi? 

— Ce e, Veronique? 

— Hai, vino repede! Nu-i aşa că am fost cuminte? 

— Dar ce s-a întâmplat? 

— Tăticule, uite, el e Glyd, prietenul meu. Faceţi 
cunoştinţă. 

Berry zâmbi, puţin stânjenit, şi înclină capul în faţa lui 
Glyd: „copii!” 

— Nu cumva ai făcut vreo poznă! se încruntă apoi, în 
glumă, spre fetiţă. 

— Nu, Glyd îmi dă un ursuleţ! Glyd, unde e?... Ooo! 
Veronique suspină de bucurie. Işi strânse mânuţele una 
lângă alta, cu palmele în sus, să primească jucăria, apoi 
o privi cu ochi mari, pierdută în admiraţie. Tăticule, ce 
frumos mai e! Tu n-ai putea să faci unul la fel. 

Berry se împurpură, ca un adolescent prins cu o şotie. 
Bâlbâi ceva nedesluşit, îşi drese vocea şi căută, 
aplecându-se până atinse cu nasul pardoseala terasei, 
nu ştiu ce obiect care-i căzuse subit din buzunare. 

— Mulţumesc Glyd, strigă Veronique fericită. Mă duc 
să-l pun pe un picior de masă, ca să se caţere în pom!... 

— Văd că pe Berry al meu l-a înecat emoția 
despărțirii! 

Astrid venea spre dânşii zâmbitoare. 

— De ce pleacă, Astrid? Pentru copii?.. . 

— Nu. l-am adus copiii cu mine. Degeaba. Pur şi 
simplu i se face dor de-acasă. Hei, băieţaş! Nu mai 
căuta! Ochelarii îi ai pe nas! 

Berry hotări să se ridice. Trucul îi reuşise: acum nu se 
mai putea şti de ce se congestionase la faţă. 

— Veronique, întrebă el, ţi-ai luat la revedere? 

— Va să zică, te duci... spuse Glyd. 

— Hai, hai! se strădui Berry să pară degajat. Doar nu 
plec să mor. 

Zâmbi, apoi întoarse capul cu stinghereală. Pleca să 
nu fie de faţă când bănuiala de acum avea să i se 
confirme, când Glyd, mânat de absurda teamă a 
eşecului, avea să-l sacrifice pe Kobo, să-l trimită pe o 
imaginară masă de operaţie a Hidrei. Pleca fiindcă Glyd 
schimbase aventura lor de cunoaştere, sublima lor 
aventură, într-un joc numai al său, urmărind nebuneşte 
doar izbânda. El, Berry, vrea să lipsească de la 
ceremonia încununării lui Glyd. Cum să explice asta? 

De la măsuţa unde şedea lângă Yaralde şi Kobo, Tib 
veni spre cei doi bărbaţi. 

— Chiar eşti hotărât, măi, Gălbează? Dacă prinde de 
veste moş Pliss?... 

— Lasă-l! făcu neglijent Berry. Nu-i spusese nimic lui 
Tib despre bănuielile lui, îl părăsea alături de Glyd, în 
voia acestei experienţe amare, ştiind însă că prietenul 
are nevoie de ea, pentru propria lui limpezire. Lui Pliss 
i-a trecut vremea! zise. Şi ce vă mai trebuie? Hidra şi-a 
primit suplimentul de program şi-l rumegă acuma. Eu 
nu mai am de lucru pe-aici. Ei, rămâneţi cu bine! Am să 
revin... 

Le strânse mâinile în grabă, luă fetiţa în braţe şi porni 
către Kobo. Astrid schiţă un gest de scuză. Era veselă 
că se întoarce acasă şi nici nu ţinea să ascundă asta. 

— La revedere! spuse şi se luă după Berry. 

— Prostii! exclamă Glyd, cu voce scăzută, privind pe 
urmele lor. N-are să se mai întoarcă. 

— Aveai speranţe? răspunse Tib posac. 

—  Ascultă!... Glyd îşi vâri mâinile în buzunare şi 
începu să frece pardoseala cu vârful pantofului. Cine 
mai e şi băiatul ăsta? 

— Nu ştiu, zise Tib pe loc. Mă crezi? Am stat 15 ani 
lângă el şi nu ştiu. Mi s-a părut întotdeauna un om slab, 
un copil pe care mă îngrijeam să-l ocrotesc. Nu te mint! 

— Înţeleg... 

— Eu nu. E ceva de neînțeles. 

— N-ai avut prilejul să-l vezi pe All. Exact ca All - a 
trecut prin încercări liniştit, parcă nu pe el îl loveau... 

— A trecut mai uşor decât noi. 

— Exact ca All! repetă Glyd. Cine-i băiatul ăsta? 

Berry îşi luase rămas bun de la moşneag şi de la fată 
şi-şi striga copiii care se jucau pe afară. 

— N-am reuşit, în atâţia ani să aflu nimic despre el. 

— Avea vreme să se gândească la toate. Mi-a dat 
ursuleţul pe Lobsang, în noaptea când asaltam 
adăpostul  Hidrei. Cunoştea de pe atunci soluţia 
construirii lui Nikè. Ştia şi datele problemei, şi soluţia, 
înainte ca eu să fi vorbit cu Hidra. 

— Ce spui? 

— Şi-acum se duce. Mă întreb dacă nu se fereşte din 
calea vreunei primejdii. Ce ne-am fi făcut fără dânsul? 

— Mă lăudam că-i sunt prieten, că-l apăr. Cum trebuie 
să mai fi râs... 

— O să ne fie greu singuri, Tib! 

— Eu rămân aici, cu tine, până la capăt. Auzi, Glyd? 

Gălbează cu Astrid şi copiii ieşiseră din clădire şi le 
făceau semn cu mâinile... 


25. 


Trebuia să accepte noua situaţie, să i se supună, 
indiferent dacă străvechile relaţii fuseseră cumva 
răsturnate. Acum nu mai era vorba de o dispută între 
om şi maşină, nici de o etapă dificilă în care un 
computer defect îşi impune pe moment voinţa, 
obligându-i pe creatorii săi să ia hotărâri extreme. Nu! 
Acolo, în Valea Rupal, evenimentele păreau nespus de 
fireşti; nimeni nu le mai interpreta ca îndoielnice, 
şocante pentru demnitatea umană sau tulburătoare 
pentru rațiune. Şi toate astea deoarece Hidra elabora 
conştiincioasă comenzi precise, în vederea atingerii 
unui scop şi mai exact: construirea viitorului centru 
subteran, unde avea să ia fiinţă mult aşteptatul 
computer Nikè. Oamenii ascultau de maşină încrezători, 
satisfăcuţi, ducând la bun sfârşit ordine şi dispoziţii. 
Glyd, împreună cu echipa sa, îşi stabiliseră un soi de 

comandament în chiar incinta reşedinţei maşinii, la 
cincizeci de metri de intrare, înconjurați de numeroase 
automate care înregistrau secundă cu secundă 
miraculoasa, metamorfoză din măruntaiele unei stânci 
până mai ieri anonimă: Lobsang. 

Holul spaţios, cu tavan boltit, cu pereţii uimitor de 
albi fusese realizat în timp record, sub directa 
conducere a computerului. Frumuseţea şi utilul 
impresionau aici fără ostentaţie, de la monumentala 
concepţie arhitectonică la detaliile semnificative de 
decor rafinat, de la lumina indirectă, uniform distribuită, 
până la micropupitrele de observaţii şi control general, 
de la utilajele ultramoderne de telecomandă la fotoliile 
comode în care te puteai odihni în voie... O serie de 
încăperi adiacente stăteau la dispoziţia oamenilor 
pentru multiple întrebuinţări. Nimic nu fusese trecut cu 
vederea, demonstrându-se strălucit de ce posibilităţi 
dispune Hidra. Evident, toate s-au realizat prin munca 
neobosită a sute şi sute de oameni anonimi, care 
puneau la dispoziția maşinii materiale, surse 
energetice, computere specializate, inteligențe 
creatoare. Un fel de pod aerian luase ființă între Valea 
Rupal şi restul lumii. Şi Hidra emitea noi comenzi... 
Numeroase căi de acces, sub forma unor galerii 
înclinate îşi făcuseră apariţia la diferite altitudini; prin 
ele, adevărate fluvii de materiale şi utilaje dispăreau în 
adâncurile stâncii, dirijate şi asamblate acolo de către 
maşini, sub supravegherea directă a aceleiaşi Hidre. 
Prea puţini ar fi fost cei în stare să urmărească 
devenirea acelui straniu labirint subteran. Dacă vedeai 
însă masivele conducte ce împânzeau coasta răvăşită şi 
prăpăstioasă a muntelui şi prin care se scurgeau, 
cenuşii, râuri de nisip - pulberea stâncii sfredelite - 

dacă nu te alarma jocul de lumini multicolore, 
încrucişându-se aparent haotic prin aer, pe pământ şi 
pe noile căi subterane, dacă impresionanta risipă de 
energii declanşate nu-ţi tăia respiraţia cu nebuneasca şi 
spasmodica lor efervescenţă, atunci poate ai fi reuşit 
să-ţi imaginezi ce se petrece acolo, în Valea Rupal; 
oameni şi maşini, creatori şi unelte într-o perpetuă 
zvârcolire a transformării... 

Hidra lansa ordin după ordin. Holul spaţios unde Nino 
instalase cu luni în urmă calculatorul devenise acum o 
anticameră a laboratorului subteran, laborator destinat 
construirii lui Nike şi în care niciun om nu avea acces. 

Instalaţi în hol, Glyd şi Yaralde făceau de gardă lângă 
aparatele unde se înregistrau comenzile Hidrei. 
Încremeniseră amândoi în fotolii, în faţa unui pupitru 
înalt, urmărind obosiţi disputa luminilor policrome de pe 
panou, mozaic instabil de forme geometrice, 
concretizând un dialog ce continua să aibă loc între 
maşini şi oameni. Locvorobotul asimila, interpreta şi 
traducea în cuvinte ordinele Hidrei. Din când în când, cu 
voce nazală el destrăma relativa linişte din căşti: nivel 
64, terminat operaţiile de degajare; transportor 
rulant...; foreza autonomă se exclude din circuit; nucleu 
energetic radioactiv cu sursă independentă...; să se 
monteze un panou antifon...; grad de periclitate 0,03...; 
sectorul 15, evacuaţi agregatele...; punctul 82, pericol 
de inundație, prăbuşire...; opt tone oţel tubular, 
dimensiuni...; substanţe...; gaze lichefiate...” 

Un şir neîntrerupt de dispoziţii, un flux tehnologic 
constant, îmbinându-se armonios pentru acelaşi scop: 
crearea lui Nikè, calculatorul-victorie. 

Glyd comută întreaga reţea a circuitelor interne pe 
cele 19 canale ce făceau legătura cu centrele operative 

exterioare şi se lăsă pe spate, în fotoliu. 

— Yaralde, Tib! strigă el, nebunia asta nu ne mai 
priveşte! Din clipă în clipă simt cum mă cuprinde 
somnul. Au trecut 52 de ore... 

Se opri: cei doi colaboratori dormeau duşi, ghemuiţi 
în fotolii. Incercă să zâmbească. O grimasă anemică îi 
schimonosi chipul palid, peste care barba nerasă 
arunca o umbră cenuşie. Se simţi singur, nespus de 
singur. Se uită în jur; imagini difuze, plutind în ceaţă - 
lumina îi îndurera ochii, şi strânse pleoapele, nereuşind 
să alunge durerea. Câţi dintre oamenii aceştia sunt în 
slujba lui Pliss? Senuofo are să-l cheme din nou să-l 
cerceteze pentru prăbuşirea şoselei? Să aibă oare şi el 
oameni în Valea Rupal? Ascunşi printre ceilalţi? | se 
păru că aude zgomote haotice. Işi scosese casca. O 
aruncă pe pupitru. Zgomote ca atunci când s-a prăbuşit 
şoseaua. Face mari eforturi să nu adoarmă. Trebuie, da, 
trebuie să fie atent la Kobo... Nu e capabil să-şi termine 
gândul. Se târâie greu, undeva, printre imagini cenuşii 
pe care nu le poate distinge; fug una după alta, 
suprapunându-se. Măcar pe Kobo să-l vadă, e acolo, în 
spatele zidului murdar de care se loveşte mereu, 
încercând să ajungă la lumină... „lartă-mă, doctore! Nu 
ştiu dacă e necesar ce vrei să faci, dar trebuie...” E 
numai un gând obscur ce-l terorizează, împrăştiindu-i 
somnolenţa. 

A deschis ochii, buimac; se chinuie să priceapă ce 
caută în acel univers străin, prea străin, încă nu s-a 
obişnuit, iar oboseala i-a înceţoşat mintea, conştiinţa îi 
zace încă în întuneric, amintirile se rostogolesc aiurea... 
Pe frunte i-au apărut broboane de sudoare. „Kobo, unde 
eşti?” A vrut să strige, desigur asta a fost intenţia lui, să 
strige, poate să-l oprească. Acum ştie că ordinele Hidrei 

nu-l mai interesează; doar o şoaptă, un gând chinuitor 
strivit între buze: „Kobo, unde eşti?” 

E acolo, îl vede. Stă drept, nemişcat, în picioare, cu 
umerii căzuţi - de ce nu aude cum îl strigă? 

Glyd se ridică anevoie, se clătină - dacă ar reuşi să 
ajungă până la el, la doctor, o să-i pună mâna pe umăr, 
să-l întoarcă spre dânsul şi să-i citească în ochi 
adevărul. 

— Doctore! strigă Glyd, înaintând pas cu pas. 
Doctore, ce te gândeşti să faci? 

Kobo se întoarce brusc, îl priveşte cu ochi strălucitori, 
cuprinşi de febră. 

— Nu vezi că fără mine totul e pustiu? Pe mine m-a 
ales să intru în laborator. Şi îmi dă de veste că m- 
aşteaptă. 

„Ştii să te baţi? Bate-te!” Când i-a spus doctorul asta? 
îşi aminteşte că s-a bătut; o trântă amicală în care e 
greu să te laşi învins. Kobo a fost mai tare, l-a culcat la 
pământ.. . Se dădu înapoi, cuprins de teamă. Dacă 
acum doctorul s-ar lăsa înfrânt, înseamnă că el, Glyd, 
învingătorul, ar fi nevoit să se ducă în sala de operaţii. 

— Nu ştiam unde eşti, bâigui ca să spună ceva. 

— Încă printre voi. Dă-mi prilejul să plec şi să nu mă 
oprească nimeni. E o trapă acolo, o vezi? Duce în 
subteran. Pentru mine a fost construită. Dă o alarmă 
falsă... 

Un şuier strident, asurzitor, sfâşie liniştea sălii. 
Lumina începu să tremure, făcându-se tot mai mică. 
Mai multe voci strigară ceva în difuzoarele ce 
acopereau pereţii. Ochii multicolori de pe pupitrele de 
comandă se stinseră brusc. Un glas ascuţit de femeie 
chemă insistent: 

— Şeful de echipă Glyd este rugat să răspundă! 

Alt vacarm de zgomote acoperi emisia. Yaralde se 
trezi din somn şi întrebă alarmată: 

— Glyd, ce se întâmplă? 

Acesta îşi reveni din uluială, ca şi cum l-ar fi lovit un 
şuvoi de apă rece, înviorându-l. Se repezi în direcţia 
pupitrului principal, lovindu-se de tot ce-i ieşea în cale. 
Se aplecă peste microfon şi strigă, cuprins de emoție: 

— Aici Glyd! Raportaţi! 

— Acum câteva minute Hidra şi-a încetat activitatea, 
răspunse vocea necunoscutei. Lucrările preliminare au 
fost încheiate. Specialiştii şi utilajele continuă să 
părăsească baza. Centrala operaţională consideră totuşi 
alarma ca justificată. Hidra... 

— Asta e o tâmpenie! o întrerupse Glyd furios. Eu 
răspund de tot ce se petrece aici.. Ordin: alarma să 
înceteze! Operația de evacuare să fie dusă până la 
capăt. Idioţii cuprinşi de panică să părăsească zona. Voi 
reveni cu noi dispoziţii. 

— Am înţeles! 

Glyd căzu fără puteri în fotoliu. Adunându-şi 
gândurile, încerca să priceapă. Hidra şi-a încetat 
activitatea... ÎI vrea pe Kobo, nu mai există nicio 
îndoială. Linişte. In sală pluteau granule de lumină 
difuză. 

— Glyd! şopti Yaralde, prea înfricoşată ca să nu fi 
înţeles. 

Silueta lui Kobo se decupa cenuşie pe peretele alb. 

— Alarmă veritabilă! strigă el, înfrigurat. Vezi cum ne 
ajută? Fă şi tu ceva! 

„Hidra şi-a încetat activitatea”... Acest gând ascuţit îl 
chinuia pe Glyd, şi nu luă în seamă chemarea fetei şi 
nu-i răspunse. 


375 


Noapte. 

Aeronava aterizase de câteva minute. Ploaia şi vântul 
măturau în rafale sălbatice pista de aterizare din Valea 
Rupal. În lumina reflectoarelor, suprafaţa sintetică 
părea acoperită cu sinuoase pete de ulei. Când şi când, 
vălătuci de ceaţă se destrămau ireal în bătaia vântului, 
pierind în beznă. 

Din cabina navei, printr-un hublou rotund, Pliss Ortiz 
urmărea mohorât furtuna. O oboseală fără leac îi 
devastase chipul şi acum peste obraz parcă ar fi purtat 
o mască lividă, pe care singurele semne ale vieţii 
rămăseseră ochii, străluminaţi încă de  vâlvătăi 
nelămurite, duşi în fundul orbitelor osoase, albăstrii. 
Pălăria cu boruri largi îi căzuse pe frunte. Frisoane reci îl 
scuturau tot mai des, deşi în cabină era foarte cald. Cu 
mâini tremurătoare îşi ridică şi mai sus gulerul îmblănit 
al paltonului. 

— Am ajuns, repetă calm pilotul pentru a treia oară, 
fixându-l impasibil din uşa cabinei. 

— Da, am ajuns, oftă Pliss, fără să se uite la el. 
Cheamă echipa de control. Să fim politicoşi. Anunţă-ne 
sosirea. Un alibi fragil. 

— Nu ştiu dacă e prudent. Deocamdată, în forfota de 
aici, cred că nimeni nu ne-a remarcat. Şi după ultima 
informaţie primită de la llimir, de câteva ore comanda 
Brigăzii Epsilon a fost preluată de Senuofo. 

— După ce Nino a trădat.. . E firesc, după ce Nino a 
trădat... 

— Bătrâne, lasă-l pe Nino! E o nebunie ce vrei să faci. 

— Şi? Să fugim? Unde, dragă Torman? Cercul e închis. 
Am fost învinşi! Dar nu vreau să le rămână nimic, în 
noaptea asta toţi ai noştri, câţi au mai rămas, se 
împrăştie. lar mâine în zori insula va sări în aer. 

Splendidul edificiu, creat de-a lungul unei vieţi întregi. 
Glyd şi ceilalţi ne-au înfrânt. Numai ei, şi trebuie măcar 
să aflu cum. Pricepi? Vreau să aflu, atât! 

— La ce-ţi mai ajută? 

— La nimic... Mă chinuie nedumerirea. E o ultimă 
rațiune. Şi aşa sunt singur. Dina şi Nino vor supravieţui, 
m-au părăsit la vreme. Desigur, şi Moa şi Felt. Dar cum 
îşi vor aminti de mine? Şi tu cât vei rezista să te 
ascunzi... Gata! Am pălăvrăgit destul. Pregăteşte 
racheta! 

— Vei reuşi să-l înşeli pe Senuofo? 

— N-are importanţă. O diversiune banală. Totul e să 
ajung la Glyd, în Lobsang. 

Celălalt se înclină şi dispăru. Pliss rămase în fotoliu. 
Ploaia bătea în hublou şi apa şiroia în şuviţe subţiri pe 
lentila transparentă. Apoi un nor fumuriu de ceaţă 
şterse imaginile exterioare. Bătrânul se  răsuci, 
aruncând o scurtă privire la cadranul orologiului din 
cabină. Ora 23.08; încă şapte minute. Din clipa aceea 
mişcările îi deveniră precise. Cu un gest iute, azvârii 
pălăria pe canapea. Se ridică, scoţându-şi paltonul. 
Trecu în cabina de la pupa. După patru minute reveni, 
îmbrăcat cu un costum special, elastic, cenuşiu; 
cascheta îi acoperea capul în întregime. O pereche de 
ochelari fumurii, cu lentile de vedere în infraroşu îl 
făceau de nerecunoscut. Putea fi confundat cu orice 
executant din brigada ştiinţifică de cercetări speciale. 

— Încă un minut, şopti Torman. 

— Ştiu, răspunse bătrânul. Racheta va lovi stânca 
lateral, în dreapta intrării. După explozie, foreza ataşată 
rachetei va străpunge peretele holului unde stau Glyd 
cu ai lui. In timp ce echipele de pază vor alerga afară, 
să vadă despre ce-i vorba, mă strecor printre ele, şi 

intru în subteran, la adăpostul ceţii de mascare. Tu te 
întorci şi decolezi. 

— Am înţeles. 

Priveau amândoi prin parbrizul îngust, încercând să 
vadă ceva dincolo de pistă. Ploua mereu. Valuri 
succesive de ceaţă, împinse de vânt, anulau 
perspectiva. Bătrânul întinse mâna către un buton roşu 
de pe tabloul de comandă. Ridică degetul şi apăsă cu 
hotărâre. Dispozitivul automat lansă telecomanda, 
ţăcănind scurt. 

În direcţia stâncii Lobsang pâlpâi ca o părere spuza 
unei vâlvătăi. Aparatele de la bord recepţionară 
explozia după câteva secunde. Vaierul grav se amplifică 
între munţi, se multiplică în ecouri prelungi, îşi făcu loc 
prin ploaia deasă laolaltă cu suflul fierbinte ce se repezi 
năuc pe deasupra pistei, izbind aeronava şi trecând mai 
departe, pentru a se destrăma în noaptea adâncă. O 
sirenă urlă undeva alarma. Pe zeci de circuite izbucni 
un adevărat vacarm de întrebări şi dispoziţii, dialogul 
neinteligibil prezent în momentele de zăpăceală. O 
voce puternică de bărbat întreba dacă stânca Lobsang 
suferise avarii. Alt glas îi răspunse lapidar, adăugind că, 
probabil explozia avusese efecte doar asupra masivului 
muntos, dar că informaţiile erau încă nesigure. Pliss şi 
Torman ascultau liniştiţi. Bătrânul zâmbea sarcastic. 

— Bună treabă! bombăni el, răsucindu-se către 
celălalt. Senuofo are cu ce să se distreze. La aşa ceva 
nu s-a aşteptat! Dă-i drumul! Aterizezi chiar pe locul 
exploziei. Dispari, înainte ca ăştia să-şi dea seama ce e 
cu noi. 

— Îmi închipui că am fost urmăriţi la plecarea de pe 
insulă. Noroc de dispozitivul de ecranare, i-a făcut să se 
rătăcească de noi. 

— Cine naiba îşi închipuie că voi intra în gura lupului? 
Până să ne dea iar de urmă poate reuşesc să mă 
strecor... 

Micronava decolă lin, într-un zbor razant cu suprafaţa 
pistei. Un nor de particule microscopice, ceața de 
mascare, acoperise pe o mare rază întreaga zonă, 
apărând imediat după explozie. O substanţă chimică 
specială, pe care aparatele de securitate din Valea 
Rupal o analizau deja, pentru o eventuală intervenţie. 
Deşi vântul şi ploaia continuau să bată în rafale, norul 
se destrăma foarte greu, reducând serios vizibilitatea. 
Numeroase surse de lumină fuseseră distruse, aşa că, 
în momentul când micronava ateriză chiar în punctul 
unde explodase racheta, nimeni nu-i remarcă prezenţa. 
După câte reuşi să vadă Pliss cu ajutorul aparatelor de 
la bord, toată suprafaţa terenului era acoperită de 
stânci prăvălite, bolovani şi trunchiuri de copaci 
sfârtecaţi. Bătrânul ridică mâna spre Torman, în semn 
de salut, se căţără pe un pietroi inform, alunecă în 
partea cealaltă şi rămase nemişcat, uitându-se atent în 
jur. Câţiva oameni se agitau neputincioşi, siluete 
neclare, în preajma locului exploziei. Fațada stâncii care 
adăpostea Hidra se năruise în multe locuri. La anumite 
distanţe răzbăteau fâşii de lumină strălucitoare. Totul 
semăna cu un mic seism distrugător, ale cărui urme 
aveau să dea oamenilor suficientă bătaie de cap. 

Pliss Ortiz se târâi din nou, cu prudenţă, stăpânindu-şi 
tusea ce-l chinuia încă de la aterizare. Simţi cum i se 
scurge apa ploii de-a lungul bărbiei. Se împiedică şi 
căzu pe spate. Nu se mişcă; auzi cum bat picurii 
darabana pe învelişul costumului. Un bărbat înjura în 
voie prin apropiere, ţipând nişte ordine unor 
conducători de maşini ce coborau coasta prăpăstioasă. 

Probabil fuseseră chemaţi să curețe terenul. „Ruine, pe 
unde-am trecut numai ruine, cugetă Pliss cu satisfacţie; 
O profesiune de credinţă. Le port acum cu mine, pe 
toate, mă confund cu ele”... 

Se scutură, să scape de gânduri. Porni cu băgare de 
seamă înainte, strecurându-se printre bolovanii mari şi 
mici. Un nou acces de tuse îl făcu să-şi piardă 
respiraţia. Gâfâind, se ridică în picioare. Scrută 
împrejurimile. Oamenii dispăruseră. Păşi, calm, direct 
spre locul unde, neauzită, foreza trebuia să străpungă 
peretele stâncii, croind o intrare. Ca din pământ îi ieşi în 
cale cineva din brigadă. Purta un costum asemănător 
cu al său. Bătrânul salută grăbit şi trecu mai departe. 

— Hei! îl strigă necunoscutul. Unde naiba te duci? 
Vezi că şeful e turbat. Am primit ordin să ne adunăm pe 
platou, careul 18. 

— Am să-i comunic ceva lui Glyd, bombăni Pliss Ortiz, 
fără să se oprească. Sper să-l găsesc pe aici. 

— Asta nu mai ştie pe ce lume trăieşte. E furios. Pe 
cei cu paza îi socoteşte nişte imbecili. Are dreptate, 
continuă vorbăreţ necunoscutul. Cineva a comis o 
diversiune. Se zice că un neam de-al lui Nino. ŞI 
culmea, nici Hidra nu mai ciripeşte nimic. Aşa că mai 
bine... 

— Senuofo m-a trimis, urlă bătrânul, ca să scape de 
el, şi se depărtă grăbit. 

Simţi cum îi bate inima tare. Căută să se orienteze 
cât mai repede. Făcu un ocol larg, direct spre nord. Se 
strecura greu. Zări o rază de lumină ce se filtra dintre 
pereţii verticali şi pricepu că a ajuns. Se căţără, 
alunecă, se lovi, dar înainta; îl flancau două ziduri înalte 
de piatră. Foreza zăcea în drumul lui, inertă. Deschisese 
un coridor strâmt, la capătul căruia Pliss văzu câteva 

panouri din marele hol. Prin fisura îngustă a peretelui 
prăbuşit, evada un fascicul luminos de raze gălbui, şi 
picurii de ploaie căpătau  străluciri  diamantine 
traversându-l. Vântul ofta scurt şi grav, izbind 
fundătura. 

Se gândi în fugă că nu era mare lucru astuparea 
spărturii şi-l uimi faptul că ea nu fusese descoperită şi 
că nu se luase încă nicio măsură. Locul părea pustiu. 
Pătrunse înăuntru. O băltoacă de apă acoperea 
pardoseala. În partea cealaltă, un singur om se mişca 
prin încăpere. Pliss Ortiz înaintă şi abia atunci îl ajunse 
oboseala. Căzu în primul fotoliu, respirând greu. Simţea 
nevoia să-şi scoată ochelarii şi amână gestul cât putu 
de mult. Holul era pustiu. Bărbatul singuratic nu-i 
acorda atenţie, poate nici nu-i remarcase prezenţa, îl 
urmări cum străbate încăperea, ducându-se către 
fundul sălii, acolo unde, în peretele cenuşiu acum, din 
cauza umbrelor, se afla o trapă îngustă, pesemne o cale 
de acces în laboratorul subteran. Un timp bărbatul îi 
dădu târcoale, apoi reveni. Pliss îl recunoscu pe Kobo, îl 
recunoscu după barba ce-i cădea pe piept, pentru că în 
lumina difuză nu-i putea distinge trăsăturile. 

Se ridică şi păşi către dânsul. 

Brusc Pliss se opri. Avea ochelarii în mână, îi ţinea 
strâns, ca să-şi ascundă tremurul degetelor. Kobo se 
întoarse din el însuşi, de departe şi ochii îi ardeau în 
orbite. Privi la celălalt fără să clipească: 

— Nu ţi-e frică? spuse grav şi buzele abia i s-au 
întredeschis. 

— Mi-e frică. 

O şoaptă, arcuindu-se ca o punte între ei amândoi, 
gârboviţi la capetele podului şi scrutând, dincolo de 
maluri, un întuneric comun. 

— De ce-ai venit? Moartea ta nu mi-e cunoscută, nici 
a mea ţie. Nu-ţi pot da niciun leac pentru teamă. 

— Explozia de adineauri, eu am produs-o. 

— Trebuia să mă aştept. 

— Am vrut să intru la voi şi altfel nu mă lăsau. Am 
creat o diversiune. 

— E stilul tău. S-a mai întâmplat şi altă dată. Ce vrei? 

— O explicaţie, doar atâta. Cum m-aţi înfrânt? 

— Luminile! Se văd luminile prin spărtură. O să vină 
cineva să mă împiedice. 

Kobo alergă la perete şi întrerupse circuitul electric 
general. Sala se prăbuşi în întuneric ca într-o gaură fără 
fund. 

— Nu mi-ai răspuns. Totul era desăvârşit echilibrat, 
un sistem infailibil, menit să dăinuiască încă mulţi ani 
după dispariţia mea. 

— Bătrân smintit! răsună ca un ecou înfundat glasul 
doctorului. 

— Degeaba! Aşa a fost, îl verificasem de nenumărate 
ori în practică. Un singur lucru nu l-am prevăzut la 
proporţiile lui reale: venirea voastră. Nu Senuofo şi ai 
lui, nici Nino, care m-a trădat, şi nu Hidra mi-au prăbuşit 
sistemul. Voi. Spune-mi şi mie, cum aţi făcut? 

— Şi totuşi trebuie să-ţi mulţumesc, se auzi, din altă 
parte, Kobo. Partea nostimă e că tocmai tu mă ajuţi. 
Singurul ajutor adevărat îl am de la tine. Mărturisesc că 
pe asta n-am contat. Explozia... 

— Spune-mi şi mie, cum aţi făcut? 

Prin spărtură, vântul sufla în adăpost, scoțând vuiete 
grave, ca într-un tub colosal de orgă. O perdea, într-o 
altă nuanţă de negru, abia cenuşie, dănţuia între 
marginile pietrei sfârtecate: ploaia. 

— Maşina asta s-a plămădit din înfrângeri. Nu te mai 

mira. 

— Vreau să cunosc mecanismul. 

— Mecanismul? Ce spui? 

Doctorul vorbea înfrigurat, când de foarte aproape, 
când din colţul celălalt al sălii, dar Pliss, cu urechea la 
pândă, nu-i descoperea zgomotul paşilor. Se gândi dacă 
nu cumva a ieşit. 

— Mă grăbesc! îl îndemna Pliss Ortiz. Senuofo e aici şi 
mă urmăreşte. 

— Crezi că dacă ţi-aş spune ai înţelege? 

— A nu, desigur! ricană celălalt. Dar poate aş pricepe 
cum te simţi tu acum, când eşti victorios. Hai, vorbeşte- 
mi de victoria ta! la zi, te bucuri? 

— Fără îndoială! Ascultă, căutam un prilej să rămân 
singur în încăperea asta. Să rămân singur câteva 
minute şi apoi să mă duc. Plecare necesară. Era nevoie 
de unul dintre noi. Ne cunoşti - m-am oferit eu, şi 
propunerea a fost tacit acceptată. În lipsa exploziei tale 
poate am fi declanşat o alarmă falsă, dar aşa e mai 
bine, e mai în firea lucrurilor. Au dat toţi buzna afară, 
cum n-ar fi trebuit, dar le-a ordonat cineva. Un prieten 
al meu, un foarte bun prieten. Socoteam că mă ajută. 
Numai noi am rămas aici, eu şi el. M-am prefăcut că mă 
ascund; nu era nevoie, numai că doream să-i fie lui mai 
uşor. Şi atunci, în locul unei singure vorbe de bun 
rămas - ne cunoaştem de aproape 40 de ani - în locul 
unei, priviri măcar - nu-i ceream nici să mă plângă, nici 
să încerce să-mi schimbe hotărârea - a fugit.. . Uite 
cum se poate obţine o victorie, înţelegi mecanismul? 

În pragul spărturii, Kobo îşi ridicase ochii către 
faldurile de ploaie. Cu ochi avizi îmbrăţişa şi pământ şi 
cer, ghicindu-le în sfârşitul nopţii. Atinse cu palma 
zbârcită piatra, caldă încă după sfredelire. Lumea trăia, 

fremătând împrejurul lui, ca o făgăduială frumoasă. Prin 
norul de ceaţă tremurau lanţuri mişcătoare de lumini, 
se apropiau de peretele stâncii. Un bărbat striga ceva 
nedesluşit - dar nu, nu cu vocea lui Glyd, nici măcar 
acum cu vocea lui. Moşneagul mângâia ploaia, 
şoptindu-i prosteşte, un cuvânt duios, pentru că era 
grăbit, ca şi Pliss... 
* 

Când intră prin spărtură cu oamenii lui, Senuofo nu-l 
găsi înăuntru decât pe Pliss Ortiz. Cineva aprinse 
lumina. Urmele unor paşi, un şir de pete noroioase 
porneau de lângă peretele străpuns, către o anumită 
trapă, acum bine zăvorâtă, a laboratorului subteran. 
Băieţii îl invitară pe Pliss să-i urmeze afară. El se supuse 
automat, cu gândul aiurea; în ochi i se citea o mare, o 
cumplită nedumerire. Mergea în mijlocul grupului, 
orbeşte, cu capul întors înapoi, dar niciun răspuns 
pentru el nu rămăsese din urmele paşilor lui Kobo. 

Primele întrebări despre doctor se încrucişau în sală. 
Glyd veni, pe porţile redeschise, îşi făcu loc printre 
oamenii ce comentau evenimentul şi ajunse în faţă, 
unde un fel de coridor de trupuri marca traseul petelor 
de noroi. Trei-patru naivi sau încăpăţânaţi moşmondeau 
de zor pe lângă trapa dinspre laborator, sperând încă s- 
o deschidă. Unii vorbeau de aruncarea în aer a 
sistemului de închidere, dincolo câţiva voluntari se 
ofereau să formeze o echipă de salvare, în altă parte un 
expert de ocazie improviza nişte explicaţii elucubrante 
în faţa unui semicerc de gură-cască. 

— Eşti şi tu aici? 

Yaralde avea chipul împietrit într-o expresie de uluire 
fără margini. 

— Ce mă priveşti aşa? izbucni nerăbdător Glyd. E un 

accident? Mi se pare că doctorul... 

— Glyd!... Te-am văzut... l-ai părăsit aici... 

Se întoarse năucă, pătrunse în coridorul viu dintre 
oameni şi ieşi afară, în întuneric. Un bărbat încercă s-o 
dea înapoi, altul îi strigă să nu încurce urmele; nimeni 
în mijlocul unei echipe ce se pregătea să zidească 
prăbuşirea, o ameţi zgomotul ascuţit al maşinilor şi 
căută, pe dibuite, un drum peste pietrele căzute de-a 
valma, se căţără anevoie peste pintenii lor ascuţiţi, 
către coastele stâncii Lobsang, ori în partea opusă, 
către vale, n-avea habar, îi era totuna. Nu mai dorea, 
nu mai ştia decât să meargă. Şiruri de lumini 
mişcătoare îi arătară unde-i autostrada. Deasupra, 
aerul era măturat de aeroglisoare şi elicoptere prinse 
într-o horă turbată. Ploua şi ningea printre rafalele 
vântului; ici-colo petice de zăpadă uitate de muson prin 
văgăuni îi trosneau sub paşi din crustele îngheţate. 

Pe şosea, transportoarele huruiau spre Lobsang. Nu 
se feri din calea lor, le veni împotrivă, pe marginea 
îngustă a şoselei. Proiectoarele îşi ţeseau lumina 
albăstrie dincolo de perdeaua lapoviţei, fluturată pe 
dinaintea lor ca o draperie diafană. Era un fluviu de 
raze, revărsându-se peste bolovani de raze şi în 
cascade cu pânze de raze tremurătoare, un fluviu ce 
curgea lent, în scrâşnete de metal, laolaltă cu malurile, 
cu pajiştile şi pomii izvodiţi de el însuşi, rodul dorinţei 
lui de-a nu fi singur; farurile nu-i dădeau viaţă, ci se 
lăsau purtate de el, ca minuscule insule de plaur; nimic, 
nimic nu se mai vedea altfel în jur, să crezi că veşnic ai 
pluti în dulcea, legănătoarea lumină-Glyd. 

Dar Yaralde nu mai putea să se mintă, să se oprească 
să se întoarcă din drum. Invăţase că trebuie să meargă. 
Mergea, ştiind bine că în curând luminile o vor depăşi, 

ca şi cum s-ar stinge pe de-a întregul. Şi atunci, mai 
întunecaţi decât întunericul, munţii se vor repezi s-o 
împresoare, munţii-Glyd în lapoviţa nopţii. Numai că 
Yaralde învățase să meargă, puţin mai contează 
încotro. Nicăieri - să meargă, să nu uite nimic, şi să 
vrea să plângă, şi să meargă... 


26. 


Tib Donar s-a ţinut de cuvânt: rămăsese alături de 
Glyd, singurul dintre prieteni, nevoit acum să aştepte în 
captivitate finalul experienţei, un final care însă nu 
venea şi, după aparenţe, n-avea să mai vină niciodată - 
a treia zi de la sacrificiul lui Kobo, activitatea maşinii 
încetase din nou şi definitiv, iar de atunci trecuseră, în 
gol, alte douăzeci şi patru de zile. 

La început, vremea se scurgea pe nesimţite, pentru 
că, din însărcinarea Comandamentului suprem, brigada 
ştiinţifică de cercetări speciale din Valea Rupal ancheta 
cauzele dispariţiei lui Kobo, şi absolut toţi cei prezenţi în 
noaptea aceea pe lângă Lobsang fură supuşi unor 
interogatorii minuţioase și istovitoare. Fostul 
comandant-adjunct al brigăzii, pe nume Shinsha Nandi, 
ajuns, în mod automat, comandant plin după 
destituirea lui Nino Ortiz, era un individ şters, lipsit de 
strălucire, care se mulţumise să stea numeroşi ani în 
umbra superiorului său; proaspăta avansare l-a derutat; 
nu vedea în ea decât un minunat prilej de a-şi frânge 
gâtul. De aceea, chinuit de incertitudini şi pentru că-l 
incomoda gravitatea anchetei, desfăşura cercetări de o 
minuţie exasperantă, suspectând pe toată lumea şi 
neacordându-şi încredere nici sie însuşi. Evident, cel 
mai tare au fost suspectaţi prietenii bătrânului; echipe 
special constituite s-au deplasat să ia depaoziţii de la 

Berry Smith şi Yaralde, pe când Glyd şi Tib, sechestraţi 
într-un fel de arest preventiv, nu mai erau slăbiţi nici zi, 
nici noapte din interogatorii şi confruntări. Cu toate că 
şi alte persoane, inclusiv Yaralde fuseseră în imediata 
apropiere a celui dispărut, înainte ca Pliss să provoace 
diversiunea din noaptea cu pricina, Shinsha, noul 
comandant ar fi fost bucuros să-i scoată vinovaţi numai 
pe Tib şi Glyd, din pricini mai mult sau mai puţin 
obiective. Desigur, toate declarațiile martorilor 
menţionau că bătrânul a intrat în laborator de bună 
voie şi conştient de ce-l aşteaptă. Şi totuşi, împotriva 
acestor afirmaţii noul comandant lupta, cu o stranie 
înverşunare, căutând să dovedească un punct de 
vedere propriu ce se baza pe aşa-numita „răspundere 
morală” a celorlalţi participanţi la tragedie. Evident, 
atitudinea lui nu se datora vreunei geniale descoperiri 
sau cine ştie cărui spirit de dreptate, ci convingerii 
intime că Glyd, Yaralde sau Tiberiu Donar au ştiut 
dinainte ce avea de gând Kobo. Intuitiv, Shinsha Nandi 
mai ridica şi o altă problemă: atitudinea oscilantă a 
Hidrei avea, sau nu avea legătură cu acest gest ieşit din 
comun? Faptele arătau că după dispariţia lui Kobo 
maşina începuse din nou să dea semne de viaţă; pentru 
scurt timp însă. Şi dacă Glyd fusese responsabil de 
viitoarea construcţie a unei ciudate „maşini totale”, 
pentru reuşita programului ar fi fost normal să-l 
determine pe orice cale, deci cu bună ştiinţă, pe Kobo 
la sacrificiul său. Mai era şi un aspect subiectiv: cum să 
preîntâmpine el, Nandi, eventualele neplăceri în viitor? 
Fiind la curent cu tot ce se întâmplase, un anumit 
instinct de conservare îl obliga să-şi ia măsuri de 
siguranţă. Va răspunde de activitatea Hidrei? Intrebare 
dificilă şi care-l înspăimânta puţin. Senuofo îl înlocuise 

pe Nino Ortiz numai temporar, cu dispoziţii de la forul 
suprem şi într-o împrejurare confuză; el n-avea să fie 
făcut răspunzător de nimic. Aşa că Nandi trebuia să afle 
neapărat ce se ascunde într-adevăr în spatele 
dispariţiei doctorului Kobo. De aceea, ca să doarmă 
liniştit, cu de la sine putere îl implică în sfera 
răspunderilor, pe lângă Glyd, şi pe credinciosul Tiberiu 
Donar. Din fericire, prea sigur de vinovăția celor doi, nu 
mai socotise necesar să-i confrunte cu Yaralde şi 
Gălbează, scutindu-i astfel pe toţi de o revedere, în 
acele condiţii, penibilă... 

După zece zile de interogatorii, noul comandant le 
spuse lui Glyd şi lui Tib că Hidra n-a mai restituit 
cadavrul doctorului; şi le mai spuse că maşina s-a oprit 
iar, la scurt timp după reluarea activităţii. 

Mai întâi nu-l crezură, pentru că era cel puţin la fel de 
pornit împotriva maşinii ca şi împotriva lor, şi şi-au 
închipuit că încearcă, printr-o manevră, să le slăbească 
şi mai mult moralul, în speranţa de a obţine 
recunoaşterea unei vinovăţii închipuite. Dar în lungile 
convorbiri cu care-şi omorau timpul captivităţii au 
reconsiderat tot ce ştiuseră despre Hidră, i-au alcătuit 
un cod al comportării, cu trăsături specifice şi 
dominante şi şi-au dat seama că era posibil să se fi 
oprit într-adevăr. O atare oprire, indiferent de cauze, 
era conformă acestui cod, o manieră a ei de a-şi 
interpreta programul,  nehotărâri ce ascundeau 
căutările maşinii pentru scopul final. Nandi îi convinse 
de asta, ducându-i într-o seară, sub pază, la Lobsang. Îi 
porunci lui Glyd să intre în contact cu Hidra, dar toate 
întrebările şi insistenţele acestuia se loviră de tăcerea 
maşinii ca de un zid. Capriciosul ansamblu cibernetic 
zăvorâse uşa carcasei lui de oţel şi prin câmpuri 

magnetice imposibil de anihilat bloca intrarea în 
laboratorul subteran. Ca şi când n-ar fi urmărit decât 
jertfirea lui Kobo, şi acum, satisfăcut şi dispreţuitor, nu-i 
mai învrednicea pe oameni nici măcar cu un simplu 
răspuns. 

In forul său interior, Glyd mai păstrase, nebuneşte, 
speranţa că poate doctorul n-a murit, deşi nu-şi imagina 
cum să se poată trăi fără apă şi hrană acolo, în 
măruntaiele stâncii. Sperase că Hidra se va mărgini, în 
locul trepanaţiei, la o cercetare sumară, fără a-l vătăma 
pe bătrân şi nădăjduia, din clipă în clipă, că el îşi va 
face apariţia, aducându-i iertarea. Şi în acelaşi timp 
raţiunea şi bunul simţ îi dovediseră prostia şi inutilitatea 
aşteptării. Niciodată Hidra n-a făcut încercări gratuite. 
Nici lumea monştrilor, în ciuda mărturisitului eşec, nu 
fusese din partea ei o simplă strădanie inutilă, căci, 
desigur, în acel laborator a experimentat numeroase 
soluţii pentru noul computer, în special variantele 
optime privind materialele constructive necesare. 
Crescut în copilărie printre maşini, Glyd le ştia prea bine 
resorturile intime, cu reuşite şi greşeli implacabile, 
pentru că, chiar greşind, ele îşi duc eroarea până la 
capăt, nu le-a fost încă dată supapa de siguranţă a 
ezitărilor salvatoare. A avut într-adevăr nevoie Hidra de 
creierul unui om viu? Da, fără îndoială! După el trebuia 
să construiască un model de creier cibernetic pentru 
Nikè; şi nu-i mai erau de ajuns cunoştinţele privind 
activitatea cerebrală a omului, avea datoria să se 
convingă, prin analiza unui creier viu, unde se află 
diferenţa dintre maşină şi om, pentru a construi o altă 
maşină, cu parametrii cei mai apropiaţi de nevoile 
acestuia. li era necesar un creier viu, căruia să-i 
desprindă, fără a le ucide, cele 15 miliarde de celule, să 

le excite cu impulsuri şi să le urmărească reacţiile şi 
conexiunile, naşterea şi stingerea gândurilor, să 
localizeze centrii corticali, să stabilească procesele 
memoriei şi uitării. Ce dialog fantastic s-a desfăşurat 
oare între Kobo şi această Hidră care e un semn, peste 
ani, al lui All? Ce şi-au povestit, în liniştea sălii de 
operaţie, prietenii, preschimbaţi fiecare în altceva, în 
două universuri străine, lipsiţi de bucuria revederii? Să 
fi dat Kobo glas inevitabilei amărăciuni, povestind fără 
ascunzişuri despre slăbiciunea lui Glyd, despre 
neîncrederea în el însuşi, în ceilalţi, care l-au împins 
orbeşte spre o victorie nedemnă? 

Revăzând sala-anticameră a laboratorului subteran, 
retrăi cu nespusă acuitate întâmplările acelei nopți, 
părăsirea lui Kobo. In fond, ce avuseseră să-şi mai 
spună? Ştiau amândoi că bătrânul e singurul candidat la 
sacrificiu, se oferise chiar el, iar maşina l-a primit - în 
clipele acelea, condamnarea lui era un fapt şi nu mai 
lipsise decât prilejul de-a fi aplicată. Totuşi Glyd, în loc 
să încerce a-l opri, nu s-a putut împiedica să nu-l 
părăsească pe doctor, tocmai atunci, când lucrurile, de 
mult hotărâte, îşi urmau cursul. A fugit, ca un laş; cu 
groaza de răspundere în suflet mai rea decât teama de 
moarte şi decât moartea, şi pentru asta nici Yaralde nu 
i-a mai primit scuzele. 

Doar Tiberiu, prea de bună credinţă, prea drept cu 
sine şi cu ceilalţi ca să poată admite laşitatea, îi acorda 
încă toată încrederea. Shinsha Nandi nu le-a adus la 
cunoştinţă relatările Yaraldei, nici pe ale lui Gălbează; 
indiscutabil, amândoi prevăzuseră acel sacrificiu tragic. 
Dar l-au lăsat pe Glyd să hotărască, poate închipuindu- 
şi, la rândul lor, că fără jertfa lui Kobo programul va 
suferi un eşec; poate şi oferindu-i lui Glyd o ultimă 

şansă de a alege, de a se învinge pe el însuşi... Dar mai 
rău decât cumplita ruşine şi remuşcările e că frica de 
răspundere nu-l părăseşte nici acum, că se-aşteaptă în 
orice moment să i se arunce în spate eşecul 
experienţei, cu urmările cunoscute; atacuri în presă, 
judecata publică, oprobiul, de data asta singur, fără un 
All care să-şi asume toată vina, ocrotindu-şi astfel 
tovarăşii pe cât posibil. 

Când se întoarse la sediul brigăzii era un alt om. 
Amorţirea ultimelor zile se risipise, iar teama, înnoită şi 
accentuată îi desfigura trăsăturile. Tib Donar fu cuprins 
de un val de furie, se învârti ceasuri întregi prin 
încăpere, proferând blesteme şi imaginând ipoteze şi 
explicaţii, mai mult cu intenţia de a-l îmbărbăta pe 
Glyd, în vreme ce acesta părea total absent. E posibil 
ca Hidra să lucreze mai departe la îndeplinirea 
programului, insinua Tib; în fond o săptămână de tăcere 
nu înseamnă mare lucru; s-a dispensat de dânşii pentru 
că nu-i mai sunt de folos. 

— l-am greşit noi programarea! se trezi Glyd din 
obsesiile lui. Nu vezi că experienţa e ratată? Prelucrând 
nişte date false şi după gestul nesăbuit al lui Kobo 
maşina s-a defectat iremediabil, în ciuda măsurilor 
luate de All. 

— ÎI chemăm pe Berry înapoi! răspunse Tib. Eu mă 
simt în stare să reiau totul. 

— Nici nu mă gândesc, ripostă obosit celălalt. Fii sigur 
că nu reluarea muncii ni se pregăteşte... Dar şi să mă 
roage să lucrez, în loc să mă pedepsească, tot nu mă 
mai încumet! 

In orice caz, speranţa că Hidra îşi va îndeplini totuşi 
programul se dovedi efemeră. 

Dintr-o dispoziţie a superiorilor, ancheta efectuată de 

Nandi luase sfârşit. Glyd vru imediat să plece acasă, dar 
li se interzise, şi lui, şi lui Tib, să părăsească Valea 
Rupal. Acum puteau oricând intra în adăpostul maşinii, 
deşi aceasta era încă foarte strict păzită. Incercară, în 
toate felurile, s-o determine să vorbească. Zadarnic. 
După cât se părea, Hidra încetase să funcţioneze - 
zăcea, în mijlocul uriaşei săli subterane, ca un morman 
de fier vechi şi nicio undă, niciun impuls nu mai 
răzbăteau de sub carcasa ei mohorâtă. Dincolo, în zona 
unde sub comanda ei se construiseră alte galerii, 
centre, ansamble cibernetice necunoscute, laboratoare, 
nimeni nu putea pătrunde. Zeci de grupe şi specialişti 
încercaseră să treacă de pragurile blocate, să deschidă 
alte tunele pe sub munte, dar adăpostul era 
inexpugnabil. lar oamenii ezitau, mai sperau... 

În zilele care urmară, Glyd aproape se felicita că n-a 
cerut sprijin de la autorităţi şi-a acceptat să muncească 
pentru Pliss - aşa măcar eşecul său se pierdea în 
zgomotul căderii bătrânului vulpoi. Nu ştia nimic despre 
Nino şi-ai săi, dar nu-i venea prea greu să-şi închipuie 
unde se află acum şi ce li s-a putut întâmpla. Ar fi fost 
simplu să-i caute, prin omniobserveri, pe Yaralde şi 
Berry. Îşi alunga însă până şi gândurile despre ei. 

Astfel timpul, care până atunci cursese cu goluri şi 
opinteli, dar fără să-şi oprească trecerea, fu deodată 
încremenit între pereţii de piatră ai văii. Ploile îşi 
continuau încă monotona succesiune şi lumina urma să 
schimbe întunericul, dar parcă înăuntrul aceleiaşi 
secunde unice. lar pe măsura creşterii acestui cancer al 
vremii, oribila teamă a lui Glyd se supradimensiona, 
dezvoltându-se din ea însăşi, cele mai absurde imagini 
ale ispăşirii îi torturau visele şi, în veghe, închipuirea, 
îmbolnăvindu-l încet şi necruţător. Avu lungi discuţii cu 

Tib despre Pluton şi viaţa aspră de acolo; în chip ciudat, 
vorbele prietenului îl linişteau, pentru ca, îndată după 
ce acesta schimba subiectul, teama, nebuneasca teamă 
de răspundere să-l pătrundă din nou, cu şi mai multă 
ascuţime.  Paisprezece lumini, înlocuiră paisprezece 
întunericuri în această fugă interioară de urmările faptei 
şi, deşi el nu mai ţinea socoteala zilelor, le simţi 
trecerea ca pe o binefacere. Cum în clipa, peste măsură 
de încetinită, ce precede catastrofa ciocnirii unor nave 
aeriene, toţi viitorii sinistraţi, agăţându-se de această 
frânare, nu a bolizilor, ci a lucidităţii, aproape încep să 
spere că următoarea clipă niciodată nu va mai veni, sau 
va întârzia suficient de mult ca să-i lase să moară la 
adânci bătrâneţe; şi preferă, în mod firesc, morţii 
cumplite, dar instantanee, o viaţă lungă, sub semnul 
teroarei necontenite. 

Miracole însă nu există. 

La două săptămâni după ce Nandi îşi încheiase 
ancheta, în Valea Rupal poposi, într-o scurtă vizită, 
însoţit de  Senuofo, Chinook Krone, comandantul 
suprem al brigăzilor ştiinţifice de cercetări speciale. Era 
în amiaza unei zile însorite; Tib şi Glyd şedeau în 
marginea pistei de aterizare şi văzură coborârea 
vehiculului. Înţeleseră, atunci cu o strângere de inimă, 
de ce-au fost opriţi amândoi în Valea Rupal. Senuofo îi 
zări, la rându-i, îndată ce ieşi din vehicul. Îi chemă cu 
un gest şi-i prezentă comandantului suprem, doar 
rostindu-le numele, ceea ce dovedea că importantul 
personaj îi cunoştea foarte bine din auzite. Şi de altfel 
pentru ei doi şi venise; a ţinut să-i anunţe de la început. 

Copleşit de eveniment, deşi vizita îi fusese anunţată, 
Nandi părea că îşi pierde capul. Se învârti zăpăcit în 
jurul comandantului, îi spuse nu ştiu ce despre 

interogarea celor doi şi rezultatul general al anchetei, 
îşi exprimă regretul că nu i s-a mai acordat răgaz să le 
dovedească vinovăția, apoi, întrerupându-şi discursul la 
jumătate, se apucă să împartă porunci, în dreapta şi în 
stânga, oamenilor din brigadă. Oaspetele îşi concedie 
suita restrânsă, păstrându-l numai pe Senuofo, îi invită 
pe Tib şi pe Glyd la o scurtă întrevedere şi se închiseră, 
doar ei patru, în birou la Nandi. 

— Aveau parcă o echipă mai numeroasă?! exclamă 
Chinook, întorcându-se către Senuofo. Sigur, nu-i vorba 
de bietul Kobo, totuşi... 

— Mai erau doi, într-adevăr. Yaralde şi Berry, dacă-i 
aminteşti. 

— Aşa! Ce-i cu ei? 

— Au plecat. Inainte de ultimele evenimente. 

— Ce spui? Păcat. 

Comandantul era un om mărunt de statură, la vreo 
60 de ani, cu părul negru, des şi trăsături plăcute. Se 
aşezase într-un colţ, lângă şirul de plante agăţătoare şi 
fuma, cu gesturi precise, scuturând tot timpul ţigara de 
scrum. Îi mersese vestea că-i foarte energic, rapid în 
hotărâri, dar nu pripit, iar oamenii aveau multă 
încredere în el, mai ales în spiritul său de justiţie şi 
echitate. Dacă nu mă înşel, noi ne-am mai văzut 
undeva? 

Glyd ştiu că lui i se adresează, dar nu-şi ridică 
privirile. Şedea, dincolo de măsuţa cu răcoritoare, pe un 
scaun mic, fără spătar, îşi freca tâmplele cu o mână şi 
tremura de enervare. Ar fi vrut să se termine o dată, 
era gata să plece chiar atunci în exil, numai să fie scutit 
de întrebări, de întrebările ce-l chinuiau... 

— Da, şopti răguşit, de mult. Când ai vizitat institutul 
unde lucram pe-atunci. 

— Parcă! îşi aminti Chinook. Erai un profesor bun, cel 
mai bun, nu? Ei, ia spuneţi, ce mi-aţi făcut cu Hidra? 

Glyd revăzu în minte o scenă. Se întorsese de la 
înmormântarea lui All, ca după îndeplinirea cu efort a 
unei obligații neplăcute; pe jumătate uşurat, pe 
jumătate încă plictisit şi nervos. N-avea conştiinţa 
dispariţiei prietenului şi nici a pierderii marelui maestru. 
De altfel niciodată n-a avut-o, nici mai târziu. All fusese 
pentru el nu un om, ci un soi de idee, de gând incomod 
şi îndărătnic - pentru a convieţui cu dânsul îţi trebuiau 
anumite aptitudini, şi dispariţia ca fiinţă nu însemna şi 
anularea gândului-All, nu însemna decât un fapt divers, 
o întâmplare între altele. Dar ajungând acasă, Glyd avu 
ca din senin senzaţia stupidă c-a pierdut-o pe Indra, o 
imagine a dragostei neîmplinite. 

— Hidra s-a oprit, interveni Tib. nemaisuportând 
liniştea prelungită. 

— S-a oprit, zise comandantul suprem, pe un ton 
neutru. Aveţi salutări de la Pliss. De acolo, de unde-i 
acum, se interesează de voi. Speră să vă mai întâlniți. 

Glyd îşi aminti cum o găsise pe Indra la fereastră, 
răsfoind un magazin ilustrat. Abia trezită din somn, încă 
nu-şi schimbase haina de noapte. În ajun se certaseră, 
pentru că el a refuzat s-o ia la înmormântare, nu atât ca 
s-o scutească de neplăcerea ceremoniei, cât din dorinţa 
de a fi singur cu All - ar fi vrut să-şi retrăiască într-un fel 
tinereţea. Intrase în cameră fără ca soţia să-l simtă şi 
stătea lângă prag, cu sentimentul brusc că a pătruns 
într-o casă străină şi că stăpânul îşi va face apariţia, în 
spatele lui, întrebându-l uimit pe cine caută. Indra era o 
femeie frumoasă, pe care-o admiri, ai dori să-i întâlneşti 
privirea şi pleci mai departe fericit dacă ea te 
descoperă, în răstimpul unei singure clipe, în mulţimea 

de anonimi de pe stradă. Încotro se duce? te întrebi şi-ţi 
place s-o urmăreşti cu închipuirea printre lucrurile ei 
femeieşti de acasă, îi pătrunzi mental intimitatea, cu 
privilegiul celui ales de privirile ei, şi văzând bine cum, 
trei paşi mai departe, un alt trecător care i-a atras, tot 
din întâmplare atenţia, repetă operaţia ta, cu aceeaşi 
mulţumire. 

— ...Pliss, ca să ne oblige să lucrăm pentru el, vorbea 
repede, înecându-se, Tib. A fost şi vina noastră, nu zic 
nu, dar împrejurările... Fuseserăm toţi trei discreditaţi, 
şi încercarea copilărească de a intra cu forţa în 
adăpostul Hidrei... 

Glyd a ştiut atunci că ireparabilul s-a produs, şi tot ce 
avea să urmeze va fi doar o consecinţă firească a 
acestei pierderi definitive. Urmau întâmplări tulburi şi 
umilitoare. Se conturau între el şi Indra, valuri de fum 
încă străvezii, ce nu vor întârzia să acopere pe de-a 
întregul chipul deja străin al iubitei. 

Senzaţia aceea, la fel de puternică, îl încearcă acum 
din nou. Senzaţia unei pierderi totale şi a umilinţelor la 
colţuri de drum, un răspuns la presiunile fricii sădite în 
el de prea dese, istovitoare înfrângeri, şi nemeritate. 

— Nu vă mai plângeţi! clătină din cap comandantul. 
Aţi fost suspendaţi din brigadă pentru că, într-adevăr, la 
„Pho Chu” aţi comis un act de indisciplină. 

Bunele intenţii nu-i creează nimănui un regim special. 
Noi am analizat cazul vostru cu toată răspunderea. 

— Numai că Nino n-a fost pedepsit! se îndârji Tib, se 
aspri dintr-o dată. Şi el a comis un act de indisciplină, 
trimiţindu-ne, pe Berry şi pe mine, singuri la „Pho Chu”. 
Era împotriva regulamentului. 

— Ştiu... 

— Am spus asta la ancheta condusă de Senuofo şi 

mai târziu am scris-o într-un raport... Ca urmare, ne-aţi 
suspendat. 

— Pentru vina voastră, aţi meritat-o, repet. 

— Nu mă plâng... 

— Te revoltă aparenta absolvire a lui Nino. Pe bună 
dreptate. Dar judecă singur, în momentul acela nu se 
putea proceda altfel. Trebuia lichidată gruparea lui 
Pliss; îi întinsesem bătrânului nişte capcane. Una dintre 
ele aţi fost voi; l-am lăsat să vă discrediteze, adunam 
dovezi. Nino n-a scăpat de pedeapsă, alături de alţii. Şi 
pe voi nu v-am părăsit nicio clipă. Glyd putea...Ascultă, 
Glyd, tu ai avut prilejul să intri în contact cu noi. 

— Am avut. 

— Când te-a invitat Senuofo, şi cu acordul nostru, la 
sediul Comandamentului suprem. Numai că tu n-ai vrut 
cu niciun chip să-i vorbeşti despre Hidră. 

— Da... 

Noua hotărâre îl liniştise. Lucid şi mai sigar de el, se 
simţea gata să treacă şi această încercare din urmă, al 
cărei preţ îl cunoştea şi primise acum să-l plătească. 

— Ai fi putut bănui că ştiam despre Hidră de la All? 

— Cum? 

Ochii lui Tib se făcură rotunzi de uimire. 

— După ce a instalat-o în Valea Rupal, All mi-a cerut o 
întrevedere. Mi-a expus planurile şi intenţiile lui. 
Experienţa cerea mult timp şi n-avea foarte multe 
şanse de reuşită, dar merita s-o încercăm. All era însă 
un bun ghicitor, a crezut în victorie, iar în ce te priveşte 
m-a avertizat că voi avea mari dificultăţi până să te 
aduc să lucrezi cu maşina. 

— Dar acum Hidra sa oprit, îşi mască Glyd 
surprinderea. 

— Prea multe credeţi voi, cum îşi închipuia şi Pliss, că 

se petrec fără ştirea noastră. Te-am aşteptat, Glyd, şi n- 
ai vrut să vii, deşi îţi oferisem ocazii. Te-am îndemnat 
chiar să vii şi n-ai primit. Dar Hidra ne-a fost necesară, 
trebuia să lucrezi. Şi te-am lăsat pe mâna Ortizilor, care 
să te silească. Eu nu puteam proceda astfel. Sincer, îmi 
pare rău! De ce-ai fost aşa îndărătnic? 

Vorbea încet, fără să ridice tonul nici la întrebări. Glyd 
îşi roti ochii în jur: pretutindeni pustiu. | se făcuse frig, 
lumea, în afara lui, îl lăsa secătuit şi singur. Şi totuşi 
nimeni nu aflase încă ce-a plănuit - cum va fi după asta 
singurătatea? 

— N-am ştiut că ni se cere sacrificiul, interveni din 
nou Tib. A fost o greşeală că nu ne-aţi avertizat. Nu 
suntem numai noi vinovaţi. 

— Nu vorbi aşa! îl mustră domol comandantul... Ce-ar 
spune Kobo auzindu-te, el, adevăratul sacrificat? 

— li aprobaţi gestul? 

— Ţi se pare că e reprobabil? 

— Nu... Toţi de fapt am ştiut ce are de gând. Nu l-am 
împiedicat, nu, Glyd? 

— A fost dorinţa lui, zise şi Senuofo. 

— Dar experienţa a eşuat! întoarse Glyd spre el ochii 
arşi ca de febră. 

— Mereu o spuneţi amândoi! se miră Senuofo. Ce 
înseamnă „a eşuat”? 

— După socotelile noastre, Nike ar fi trebuit de mult 
să fie gata, explică Tib Donar, cu voce surdă. Şi nu e. 
Hidra, se pare, e defectă. Refuză, sau nu mai poate, să 
ne vorbească. 

— Cine credeţi că poartă vina defecţiunii? puse, în 
sfârşit, comandantul, întrebarea temută de Glyd, şi 
fiindcă Tib ezita, nehotărât: Haideţi fără teamă! Doar 
am venit aici pentru o discuţie deschisă cu voi doi. 

Şi schimbă o privire cu Senuofo. 

— Cred că doctorul Kobo. Glyd răsuflă adânc, să 
poată vorbi cât mai calm şi simţi cum obrajii îi ard. Nu 
îndrăznea să se întoarcă spre Tib; acum singura teamă 
era ca acesta să nu-l oprească înainte de vreme, dar 
nu, poate nu, poate mai întâi va încerca să înţeleagă. 

Şi All, şi Kobo, şi cel mai bun cosmonaut al Terrei, 
Dav, sunt morţi, oamenii care-i stătuseră alături la 
intrarea în lume. Lângă Veronique, Berry se joacă cu un 
ursuleţ, făcându-l să râdă vesel, în amintirea lui Glyd. 
Indra se trezeşte în mijlocul nopţii, după un vis care-a 
tulburat-o şi rămâne, cu ochii deschişi în întuneric, să 
se gândească la acela care i-a fost soţ. Yaralde? Fuga ei 
e un sigur şi mare semn al iubirii. Dar nu-i adevărat, pe 
toţi dracii, nu-i adevărat că umbrele celor înşelaţi se 
ridică să-şi apere demnitatea! Sunt un prost, îşi spuse 
Glyd fericit, sunt un prost că-mi închipui asta, uite că 
pot vorbi fără poticneli, trebuie să fiu natural, cât mai 
natural, da, aşa cred că-i bine glasul stăpânit, o octavă 
mai jos, să pară o destăinuire forţată, sigur că şi mie, 
mai ales mie îmi pare rău! 

— El ne-a dat pe mâna lui Pliss... Ce să vă spun? Mai 
mult după indicaţiile lui am alcătuit şi programul... 
Programul din pricina căruia maşina... s-a defectat... 
Invoca mereu prietenia cu All, vârsta lui... Nu prea 
îndrăzneam să-l contrazicem... 

Cine ar putea să-l dezmintă? Cine? Nino, care e 
undeva, pe Pluton? lubindu-l, nici Yaralde nu va scoate 
o vorbă; Gălbează nu are timp de asemenea fleacuri, 
iar Tib, Tib uite că tace, s-a făcut pământiu la faţă, dar 
tace, exact cum trebuie, pesemne şi-a dat seama că 
aşa e scos şi el din încurcătură. Oare nu merge suspect 
de bine totul? 

Senuofo deschise gura mare, să-i strige că Nino a 
venit de bună voie la ei, relatându-le că şeful grupului 
era Glyd şi mai sunt nişte depaoziţii, a Yaraldei şi a lui 
Berry, care altfel povestesc întâmplările.. . Chinook 
Krone se aplecă spre el, apucându-l de mână: nu 
interveni, lasă-l! Tib Donar răsufla repede şi-şi freca 
obrazul, parcă ar fi fost pălmuit. 


— Dar asta schimbă lucrurile! zise hotărât 
comandantul. 

— Fireşte, urmă Glyd, ne vom lua fiecare pedeapsea 
ce ni se cuvine, dar am ţinut să aflaţi adevărul... 

— Ce fel de pedeapsă? întrebă mirat Chinook. Cine se 
gândeşte să vă pedepsească? 

— Am fost reţinuţi... 

— Pentru o simplă discuţie. Şi-apoi a devenit evident 
că voi n-aveţi nicio vină. Poate că ne-am pripit 
judecându-vă aşa aspru. Ce zici? 

— Suntem liberi? făcu neîncrezător Glyd, ridicându-se 
de pe scaun. 

Tib simţi că-i dau lacrimile şi-şi plecă încet faţa. 

— Din clipa asta. 

— Fără alte obligaţii... cu Hidra?... 

— Evident. 

— În cazul acesta... dacă-mi este îngăduit, aş vrea 
chiar acum... N-am mai fost acasă de multă vreme... 

Lumea prindea să se învârtească ameţitor, un carusel 
cu lumini strident colorate. Glyd, într-un scaun legat cu 
lanţuri de bârnele rotitoare, auzea vântul şuierându-i pe 
la urechi şi întrezărea, printre genele coborâte, 
pământul fugind pe dedesubt ca o panglică nesfârşită, 
verde-cenuşie. Stomacul i se strânse de greață şi un 
nod îi sui în gâtlej. Să se oprească! Să se oprească şi să 

iasă din praful bâlciului, afară, la aer. 
Ghemuit în fotoliul lui, Tib îşi muşca buzele până la 
sânge. 


27. 


Pădurea, ea rămăsese aceeaşi, de parcă nimic, de 
mult, nu se mai întâmpla pe lume; ea se-mpăcase să 
moară peste morţii ei, şi o făcea în aşa fel, încât nici 
asta nu mai însemna o schimbare. lar după ce 
trunchiurile vor fi putrezit, şi în loc de cimitir, peste un 
veac, se vor ridica acolo cine mai ştie ce clădiri, 
imaginea cedrilor falnici avea, cu siguranţă să dăinuie 
încă, printre ferestre, alte veacuri în şir - pădurea 
descoperise tainelg veşniciei. 

Glyd cobora la vale domol, cu impresia că n-a plecat 
niciodată de acasă. Toate, încremenite, îl aşteptau. 
Abia ieri-dimineaţă şi l-a închipuit, în poiană, pe All şi 
parcă încă îi mai aude vorbele-gânduri: „Caraghiosule! 
Ai sufletul prea mic de când ţi-ai aruncat credinţele. Te 
vei bate mânat de alţii, fără măcar să înţelegi”. Aşa, 
cuvinte spuse într-o doară. Cine-a mai stat să le ia 
seama, de vreme ce singur Glyd le-a născocit, într-o 
noapte a nesomnului! Cred, mai degrabă, că-i venise 
poftă să se joace, cum se mai întâmplă şi cu alţii - 
poate o plictiseală, sau răbufniri de-ale copilăriei altfel 
cum să le zici? Bine că mult nu ţin, altminteri ce, se 
prosteşte omul, nu mai ştie să le dea de capăt, om 
bătrân. 

Îşi dorise victoria... A ştiut să-şi economisească 
forţele, să şi le calculeze. E un mod raţional de a lupta 
pentru că nu totdeauna izbânda îl răsplăteşte pe cel 
mai tare, ci pe cel mai răbdător. All însuşi învățase asta, 
în vremea când o construia pe Hidră; adică drumul lui 

Glyd nu e nou şi e verificat. Atunci de unde a apărut 
eroarea? All juca şi el pe ascuns, trucându-şi cărţile - 
Hidra... Dar, evident, nu se trişa pe sine... Nu cumva 
Glyd, care-a dorit victoria pentru victorie, numai şi 
numai ca preţ al libertăţii lui, refugiul în universul 
celălalt, de după catastrofa lui „Aldebaran”, nu cumva 
Glyd, cu gândul de a-i trişa pe alţii - destinul, pe Pliss şi 
Yaralde - nu cumva admițând sacrificiul lui Kobo se 
înşela doar pe el, ca un prost? Chinook l-a eliberat fără 
preţul victoriei, ceea ce înseamnă că direcţia atacului 
era falsă, că toată lupta... inutilă? Şi înfrângerea, şi 
aşteptata victorie 

— Inutile? 

Nu, nu se poate! Nu e nebun! 

Se întoarce acasă. La împăcare şi linişte. Nu-i nimic 
dacă nu se simte prea în apele lui. Că o greutate îi 
apasă pieptul, iar picioarele par să-i fie de plumb. A 
obosit oare, sau ce? Nu-i nimic, are vreme de-acum să 
se odihnească. Vila, şi ea neschimbată, strălucea de 
lumini. Umbre nelămurite se agitau prin salon, în 
dreptul geamurilor. Prietenii. Îi anunţase că vine şi erau 
aici, aşteptându-l. Omniobserverul simţi apropierea 
stăpânului şi-l salută de departe cu triluri melodioase. 

— Băieți, a sosit! răsună până afară glasul Malencitei. 

Din nefericire nu e nebun. Nu s-a risipit, ca All, cu 
oarecare nebunie, nu cunoaşte, nu i-a fost dată 
nebunia. El, Glyd, a rămas ideea unei nebunii de geniu, 
care însă nu s-a putut întrupa; a acţionat în virtutea 
inerţiei acestei nebunii, dar el însuşi n-a avut-o 
niciodată. De aceea Chinook Krone l-a iertat, şi Berry, 
dându-i soluţia pentru Nike l-a iertat, şi Yaralde 
plecând, Tib nedemascându-l, şi Kobo sacrificându-se. 
Un singur noroc - că victoria îl ocoleşte. Un noroc rar, 

prilejul să-şi încropească, de aici încolo, o viaţă cât de 
cât suportabilă. 

Dar va trebui să profite. 

Va trebui să arunce şi restul de jucării rămase la 
subsol. Periculoase jucăriile, şi pe urmă e lucru de 
ruşine, să te tot prefaci că ai zbura şi să zbârnâi din 
buze, zicând că ăsta-i motorul astronavei; te-mbraci 
într-o zdreanţă de costum astral, desfăşori jerpelitura 
de stindard al diviziei din şcoala de zbor şi te 
maimuţăreşti, printre table şi cioburi, că te-ai trezit pe o 
planetă străină. 

— Ce facem cu Aymara? îl auzi pe pictor întrebând 
repede. 

— Lasă-l! E sus, răspunse Oraon. L-am încuiat la el în 
apartament. 

— Şşt! făcu Malencita, Glyd e la uşă. Discursul! 

— Onorată gazdă şi iubite prietene!... 

Salonul era împodobit de sărbătoare, iar în mijloc o 
masă plină cu toate bunătăţile pământului. O să 
chefuiască până în zori, de mult ducea el dorul unui 
chef între ai săi. Numai de i-ar trece apăsarea asta 
inexplicabilă. 

—... auzind vestea întoarcerii tale victorioase, urmă 
Oraon, ne-am adunat aici cu mic cu mare, adică mare 
fiind doar eu - îşi ridică privirea din hărtiile cu litere 
frumos desenate şi făcu cu ochiul - ca să te sărbătorim 
după cuviinţă. Şi dacă actriţa şi pictorul mă mai trag de 
haină ca să nu mă lungesc, vreau să zic cu discursul, le 
promit în această clipă solemnă... 

Desigur, Aymara se îmbătase din nou şi-l încuiaseră 
sus, ca să nu le strice petrecerea. Bietul Oraon! Cărţile 
îi sunt destul de des criticate, dar ca vorbitor n-ar 
merita nici măcar critica. 

—... mulţi, mulţi ani de când noi, prietenii tăi, 
aşteptam de la tine ceea ce aş numi o trezire la viaţă. E 
momentul să nu ne mai ascundem, întrucât toate 
acestea au devenit acum de domeniul trecutului, de 
aceea îmi voi permite să arăt că delăsarea ta a fost un 
fapt de-a dreptul incalificabil. Un om al zilelor noastre, 
dotat cu o inteligenţă ce, evident, depăşeşte media, 
cum eşti tu - şi folosesc expresii modeste ştiind prea 
bine că laudele nu-ţi sunt pe plac... 

Malencita i-a dat un bucheţel de orhidee, şi probabil 
parfumul lor a început să-i facă rău. Deşi încă de azi- 
dimineaţă îi este rău, de când s-a despărţit de 
comandant... E bolnav, simte că e bolnav, dar trebuie 
să se ţină tare, de dragul prietenilor. Inginerul lipseşte, 
pesemne e iar într-o deplasare pe Marte, mereu se 
strică acolo un agregat şi-l cheamă pe el pentru 
reparaţii. 

— De asemenea suntem absolut siguri că pe unde-ai 
umblat nu ne-ai făcut de ruşine. Îţi cunoaştem cu toţii 
calităţile, ca să nu mai fie nevoie să le enumăr. O cinste 
ireproşabilă, ataşament faţă de oameni, dorinţa de a le 
veni în ajutor... 

— Păi spuneai că nu le mai enumeri, maestre! nu se 
putu stăpâni Alviano. Ştii ce? Las-o baltă şi hai la masă! 

— Eu în asemenea condiţii... începu scriitorul un 
protest ce se anunţa de o lungime cel puţin egală cu a 
discursului, dar Malencita îi smulse din mână hârtiile, le 
strânse sul şi le dădu lui Glyd: 

— la-le! O zi şi o noapte a colindat pe la tipografii să 
le găsească - e hârtie autentică, cum nu se mai fabrică 
de atâta vreme, şi el de necaz ar fi în stare s-o rupă. 

— Stai aşa! exclamă Oraon. Zugravul ăsta, bănuit c- 
ar fi pictor, ţi-a zmângălit un portret din memorie şi are 


404 


pretenţia să ţi-l ofere. Dacă ai nervii tari şi nu ţi-e 
teamă de insomnii... 

Într-adevăr reuşit, portretul înfăţişa un Glyd biruitor, 
sfârşind triumfal o luptă lungă, şi aspră; stătea drept, 
cu faţa trasă şi palidă, cu fruntea sus şi privirea 
interiorizată. Înainte de a-l arăta, Alviano îşi plimbă 
ochii de la portret la sărbătorit şi pe chipul său apărură 
semnele unei nedumeriri pe care se strădui, jenat, s-o 
ascundă, în sfârşit, întoarse pânza şi toţi îşi dădură 
seama de cauzele nedumeririi: Glyd cel real nu semăna 
de loc cu pictura. 

— Nu-i rău, nu-i rău! mormăi Oraon, mărind şi mai 
mult stânjeneala generală. Îmi retrag cuvintele, dragă 
Alviano... 

— La masă! intră brusc în agitaţie Malencita. Alviano! 
Lasă-ţi capodopera şi adu şampanie! Oraon, scriitorule 
de geniu, pofteşte-l pe Glyd în scaunul de onoare! 
Foarte bine! Eu stau aici, la dreapta lui. Să ştii că 
inginerul bate iar drumurile, nu l-am putut aduce astă- 
seară. 

— Şi Aymara? Nici el n-a venit? 

— Are şi el un tacâm, clipi Malencita cu subiînţeles. La 
coada mesei, că aşa merită. Dar mai întâi să-şi vină în 
fire. 

— Va să zică iar... 

— Nu-l ştii cum e? Acum a dat într-o altă toană: vrea 
să-şi doneze colecţiile, pe toate. Colindă din muzeu în 
muzeu şi oferă mostre din fiecare. De bună seamă, e 
trimis să se plimbe. Cine are nevoie de autografele lui 
de la sportivi sau de machetele de staţii orbitale? 

Stimaţi prieteni! găsi Oraon prilej să-şi termine 
discursul şi se ridică vesel, cu paharul în mână. Inainte 
de a ne goli cupele în cinstea aceluia care şi-a găsit din 

nou drumul în viaţă, vă rog să-mi îngăduiţi... 

— Totuşi nu-i drept să nu-l chemăm la masă! protestă 
în şoaptă Glyd. 

— Ah, nu mai e nevoie! tresări actriţa. Uite-l! 

În capătul de sus al scării, Aymara, pe palier, se ţinea 
de balustradă, holbându-se la ei cu ochi tulburi, şi lui 
Glyd apăsarea din piept şi greaţa îi crescură. 

— Hei, voi! V-aţi adunat la festin? 

— Vino încoace! porunci Malencita. Te-ai mai 
dezmeticit? 

— Auzi, Glyd! Crede că sunt beat. Toţi îşi închipuie că 
sunt beat. Şi de ce? 

Cobori câteva trepte, se împletici şi se încleştă şi mai 
tare de balustradă. Părul îi căzuse pe tâmple. Alviano se 
repezi la el, îi petrecu o mână pe după umeri şi-l trase 
în jos pe scară, sprijinindu-l. 

— Ai promis că te laşi, Aymara! îl mustră el blând. 

— Da... Mă las... Dar pe Glyd cine l-a pus să plece... Şi 
vine acuma, cu isprăvile lui... Ne râde... Ne râde-n nas, 
că el a reuşit şi noi nu. Eşti un impostor, Glyd! 

Pictorul îl aşeză încet în scaun şi-i aşternu pe 
genunchi şervetul alb, apoi îi umplu o cupă cu 
şampanie - mereu cu mişcări atente şi prevenitoare, 
parcă ar fi îngrijit un copil, 

— Nu-i mai da iar de băut! strigă Oraon piţigăiat. E un 
tip de-a dreptul imposibil. Cum de-a reuşit să deschidă 
uşa? 

— Imposibil, aprobă fără vlagă Aymara. Acum treizeci 
de ani... 

— O să ne asasineze toată seara cu ce-a făcut el 
acum treizeci de ani! se văită scriitorul, uitând să lase 
paharul jos şi păstrându-şi poza falnică de la începutul 
toastului. 

— Da! aprobă din nou beţivul. Zburam pe supergrele. 
Cosmosul întreg la picioare... Astăzi, fotografii de actori 
şi autografe. Un bătrân ratat şi ramolit, Aymara Zern. 
să vă spună Glyd cine am fost! ridică el capul, cu o 
nebănuită energie. Glyd, dacă te lauzi că ai ajuns 
cineva, dă-mi şi mie de lucru! La terminarea şcolii, m- 
au pus să... să duc mărfuri spre Venus. Căruţaş!... După 
zece curse de cercetare pe supergrele, alături de Dav... 
Poţi să-mi dai de lucru? 

— Nu pot, Aymara! 

— Eşti un impostor! De ce i-ai pus să te 
sărbătorească? 

— Ai dreptate. Sunt un impostor. 

Oraon rămase o clipă descumpănit, apoi deodată îşi 
dădu o palmă peste, frunte şi începu să râdă pe 
înfundate, arătând spre Glyd. Numai fostul pilot, care n- 
avea ochi decât pentru sărbătorit, nu văzu semnele. 

— Recunoşti? 

— Ai fost invidios pe mine? 

— Da... 

— N-ai motive, bătrâne! Glyd simţi cum apăsarea din 
piept îi creşte. Oftă adânc şi lăsă capul în jos. Mai întâi 
că experienţa la care am lucrat n-a reuşit. 

Alviano îşi strânse la gât reverele de blană ale hainei 
lui de casă fistichii şi surâse, bine dispus. Scriitorul se 
lăsă să cadă în scaun, vărsând paharul pe jumătate, din 
pricina  scuturăturilor de râs, pe când Malencita 
urmărea reacţiile cosmonautului, speriată că acesta va 
declanşa un scandal. Dar Aymara se destindea vizibil, 
şi-în acelaşi timp părea că se trezeşte din beţie. 

— De asta nu eşti tu vesel... 

— Oraon crede că aş fi un om drept. Prostii... Îmi 
făcusem nişte prieteni acolo... în locul unde lucram. 

Când am aflat că experienţa noastră eşuează, am dat 
vina pe ei, deşi eu eram poate singurul vinovat. Am 
spus minciuna ca să pot să fug. 

— De frică? 

— De frică. 

— Atunci... sigur că nici pe mine n-ai cum să mă ajuţi. 

— N-am cum, Aymara! 

—  Săracul de tine! îl plânse beţivul, brusc 
compătimitor. 

— Ba săracul de tine! replică Malencita şi se ridică să 
deschidă televizorul. la ascultă ce reportaje se transmit 
din două în două ore, stimabile fost pilot de astronave! 

„Descoperirea secolului! striga febril un crainic în 
microfon. De zece ceasuri, Nikè, computerul cu numele 
victoriei, a ieşit din laboratorul instalat în galeriile 
stâncii Lobsang şi poartă un dialog însufleţit cu 
oamenii. Dragi telespectatori, în reportajele noastre 
precedente am relatat împrejurările deosebit de grele 
în care un grup restrâns de cercetători îndrăzneţi au 
dus la bun sfârşit crearea acestei capodopere a 
ciberneticii. Două nume sunt acum pe buzele tuturor: 
All Bright şi Glyd Thursby, un precursor genial şi 
strălucitul său urmaş, care au dăruit omenirii, ştiinţei, 
cosmonauticii în primul rând, minunatul computer 
menit să înlăture impasul ce de atâţia ani frâna 
investigaţiile spaţiale. La ora când vă vorbim, marele 
Glyd este sărbătorit de întreaga lume ştiinţifică. Încă 
cinci academii l-au numit membru al lor de onoare, iar 
opt universităţi îi conferă titlul de doctor honoris causa. 
lată dovezi concludente în sprijinul afirmației că 
totdeauna munca onestă, perseverentă, pusă în slujba 
oamenilor, chiar dacă se desfăşoară modest şi în 
umbră, până la urmă este răsplătită după merit. 

Regretăm nespus, iubiţi telespectatori, că eroul 
nostru lipseşte în acest moment dintre noi şi nu vi-l 
putem prezenta direct. După declaraţiile domnului 
Chinook Krone, el a simţit nevoia să se retragă, pentru 
un timp, în intimitatea liniştită a vilei sale, să-şi refacă 
forţele după epuizantele eforturi depuse. Îl înţelegem şi 
îi dorim o cât mai plăcută odihnă. De remarcat un fapt 
extrem de semnificativ: vila aceasta se află în imediata 
vecinătate a  Cosmodromului central! Fericită 
coincidenţă, care lasă de înţeles că eroul de azi a crezut 
cu tărie, neîncetat, în reluarea zborurilor astrale pe 
distanţe lungi. Da, speranţele nu i-au fost înşelate! În 
foarte scurtă vreme, de pe terasa scăldată de soare, 
Glyd al nostru va vedea decolând din nou astronavele 
supergrele, atât de dragi lui, şi-şi va spune, cu modestia 
ce-l caracterizează, că fiecare bolid plecat să ia cu asalt 
depărtările cosmice duce acolo, în spaţiul fără de 
sfârşit, o părticică din fiinţa sa. Dar noi ştim bine, mult 
stimaţi telespectatori, că lui, acestui om extraordinar îi 
datorăm totul, ca şi încrederii sale absolute în minunata 
victorie. Membrii echipei lui - Berry Smith, Tiberiu 
Donar,  Yaralde Zanda ne-au declarat asta în 
unanimitate. Cât despre doctorul Kobo N'Myoun, puteţi 
asculta chiar acum cuvintele sale. Da, a avut 
amabilitatea să ne acorde un scurt interviu, întrucât 
medicii care au asistat la reanimare ne asigură că 
domnia-sa e în afara oricărui pericol. Aşa, Veniţi mai 
aproape, domnule Kobo! Lângă microfon! Foarte bine! 
Telespectatorii noştri cunosc ce motive v-au îndemnat 
să pătrundeţi în laboratorul din Lobsang. Cunosc, de 
asemenea, faptul că Hidra, îndată după ce aţi pătruns 
în laborator, v-a izolat într-un compartiment frigorific, 
creat pe loc pentru dumneavoastră. Asta denotă... 

— Că în ciuda presupunerilor mele, Hidra nu avea 
nevoie de mine, şi că a vrut să mă facă inofensiv. lar ca 
să fie sigură că nu-i voi stânjeni activitatea, m-a reţinut 
acolo, „conservându-mă prin frig”, ca să zic aşa... 

— Colegii dumneavoastră de echipă şi-au dat seama 
ce aveaţi de gând să faceţi? 

— Cred că bănuiau cu toţii, dar Glyd a fost acela care 
a intuit exact intenţiile mele. 

— ŞI care i-a fost atitudinea? 

— M-a sfătuit în repetate rânduri să mă las păgubaş. 
Mi-a explicat cu răbdare că atunci când noi presupunem 
că Hidra a urmărit uciderea lui Donar şi a lui Smith, ea 
de fapt dorea numai să afle de la dânşii date de 
perspectivă pentru computerul Nikè. Dar eu nu l-am 
crezut pe Glyd, şi-mi pare rău. Aşa suntem noi, bătrânii, 
încăpăţânaţi. Când Pliss Ortiz a provocat diversiunea 
aceea, Glyd mă supraveghea îndeaproape, să-mi 
interzică accesul în laborator. Din nefericire, în 
zăpăceala produsă de explozie, el a ieşit cu toată 
echipa şi a încuiat porţile sălii de comandă, fără să vadă 
cum eu doar mă prefăcusem că-mi urmez tovarăşii, dar 
de fapt rămăsesem ascuns în sală. Asta e tot. 

— După părerea dumneavoastră, al cui e meritul 
principal pentru realizarea lui Nikè? 

— Fără îndoială, al lui Glyd, deşi el, aşa cum îmi 
mărturisea comandantul Chinook, a încercat să-mi 
confere mie laurii acestei victorii...” 

Oraon cotcodăcea de râs ca o cloşcă. Malencita, 
numai privindu-l se molipsi şi ea, iar pictorul, parcă 
atâta ar fi aşteptat, explodă în hohote sonore, 
deschizând o gură până la urechi. Cosmonautul îi privi 
derutat câteva clipe, apoi o lumină i se aprinse în ochii 
înceţoşaţi, se hlizi şi el din colţul buzelor, icni o dată 

scurt şi dădu drumul unui râs gâlgâit şi rar, ca un 
sughiţ. Glyd lăsă şi mai mult capul în jos, arcuindu-şi 
spatele şi apăsându-şi mâinile pe pântec, desigur o 
urmare a râsului sufocant. 

— Te-a dus! chirăi scriitorul între două răsuflări 
astmatice. 

— A dracului treabă! Mi-a făcut bucata! recunoscu 
Aymara, încă neconvins pe deplin. 

— Şi tu... Şi tu l-ai crezut! comentă Malencita. Să mai 
bei şi altă dată, auzi? 


Bucureşti, ianuarie 1970 - martie 1972 

